目录

[摩訶般若波羅蜜經卷第一 芥 1](#_Toc481939918)

[摩訶般若波羅蜜經卷第二 芥 13](#_Toc481939919)

[摩訶般若波羅蜜經卷第三 芥 24](#_Toc481939920)

[摩訶般若波羅蜜經卷第四 芥 34](#_Toc481939921)

[摩訶般若波羅蜜經卷第五 芥 46](#_Toc481939922)

[摩訶般若波羅蜜經卷第六 芥 59](#_Toc481939923)

[摩訶般若波羅蜜經卷第七 芥 72](#_Toc481939924)

[摩訶般若波羅蜜經卷第八 芥 86](#_Toc481939925)

[摩訶般若波羅蜜經卷第九 芥 96](#_Toc481939926)

[摩訶般若波羅蜜經卷第十 薑 107](#_Toc481939927)

[摩訶般若波羅蜜經卷第十一 薑 118](#_Toc481939928)

[摩訶般若波羅蜜經卷第十二 薑 131](#_Toc481939929)

[摩訶般若波羅蜜經卷第十三 薑 141](#_Toc481939930)

[摩訶般若波羅蜜經卷第十四 薑 151](#_Toc481939931)

[摩訶般若波羅蜜經卷第十五 薑 162](#_Toc481939932)

[摩訶般若波羅蜜經卷第十六 薑 172](#_Toc481939933)

[摩訶般若波羅蜜經卷第十七 薑 181](#_Toc481939934)

[摩訶般若波羅蜜經卷第十八 薑 193](#_Toc481939935)

[摩訶般若波羅蜜經卷第十九 海 202](#_Toc481939936)

[摩訶般若波羅蜜經卷第二十 海 212](#_Toc481939937)

[摩訶般若波羅蜜經卷第二十一 海 221](#_Toc481939938)

[摩訶般若波羅蜜經卷第二十二 海 233](#_Toc481939939)

[摩訶般若波羅蜜經卷第二十三 海 243](#_Toc481939940)

[摩訶般若波羅蜜經卷第二十四 海 256](#_Toc481939941)

[摩訶般若波羅蜜經卷第二十五 海 268](#_Toc481939942)

[摩訶般若波羅蜜經卷第二十六 海 278](#_Toc481939943)

[摩訶般若波羅蜜經卷第二十七 海 291](#_Toc481939944)

摩訶般若波羅蜜經卷第一 芥

後秦龜茲國三藏鳩摩羅什譯

序品第一

如是我聞.一時佛住王舍城耆闍崛

山中,共摩訶比丘僧大數五千分.皆

是阿羅漢,諸漏已盡,無復煩惱,心得

好解脫,慧得好解脫,其心調柔軟,摩

訶那伽.所作已辦,棄擔能擔,逮得己

利,盡諸有結,正智已得解脫.唯阿難

在學地,得須陁洹.復有五百比丘尼、優婆

塞、優婆夷等,皆得聖諦.復有菩薩摩

訶薩,皆得陁羅尼及諸三昧,行空、無

相、無作,已得等忍,得無閡陁羅尼.悉

是五通,言必信受,無復懈怠,已捨利

養名聞,說法、無所悕望.度深法忍,得

無畏力,過諸魔事,一切業障,悉得解

脫,巧說因緣法.從阿僧祇劫以來,發

大誓願,顏色和悅,常先問訊,所語不

麤,於大衆中,而無所畏.無數億劫,說

法巧出,解了諸法,如幻,如焰,如水中

月,如虛空,如響,如揵闥婆城,如夢,如

影,如鏡中像,如化,得無閡無所畏,悉

知衆生心行所趣,以微妙慧,而度脫

之.意無罣閡,大忍成就,如實巧度.願

受無量諸佛國土,念無量國土諸佛

三昧,常現在前.能請無量諸佛,能斷

種種見纏及諸煩惱,遊戲出生百千

三昧.諸菩薩如是等種種無量功德

成就.其名曰颰陁婆羅菩薩、罽那伽

羅菩薩、導師菩薩、那羅達菩薩、星得

菩薩、水天菩薩、主天菩薩、大意菩薩、

益意菩薩、增意菩薩、不虛見菩薩、善

進菩薩、勢勝菩薩、常懃菩薩、不捨精

進菩薩、日藏菩薩、不缺意菩薩、觀世

音菩薩、文殊師利菩薩、執寶印菩薩、

常擧手菩薩、彌勒菩薩.如是等無量

百千萬億那由他諸菩薩摩訶薩,一

切菩薩皆是補處紹尊位者.爾時,世

尊自敷師子座,結跏趺坐,直身繫念,

在前入三昧王三昧,一切三昧,悉入

其中.是時,世尊從三昧,安詳而起,以

天眼,觀視世界,擧身微笑.從足下千

輻相輪中,放六百萬億光明;足十指、

兩踝、兩腨、兩膝、兩髀、腰脊、腹脅、背臍、

心胸德字、肩臂、手十指、項、口四十齒、

鼻兩孔、兩眼、兩耳、白毫相、肉髻,各各

放六百萬億光明.從是諸光,出大光

明,遍照三千大千國土.從三千大千

國土,遍照東方如恒河沙等諸佛國

土.南、西、北方,四維上、下,亦復如是.若

有衆、生遇斯光者,必得阿耨多羅三

藐三菩提;光明出過東方如恒河沙

等諸佛國土,南、西、北方、四維上、下,亦

復如是.爾時,世尊、擧身毛孔皆亦微

笑,而放諸光,遍照三千大千國土.復

至十方如恒河沙等諸佛國土.若有

衆生遇斯光者,必得阿耨多羅三藐

三菩提.爾時,世尊以常光明,遍照三

千大千國土,亦至東方如恒河沙等

諸佛國土,乃至十方亦復如是.若有

衆生遇斯光者,必得阿耨多羅三藐

三菩提.爾時,世尊出廣長舌相,遍覆

三千大千國土,熙怡微笑.從其舌根,

放無量千萬億光.是一一光化成千

葉金色寶花.是諸花上,皆有化佛,結

跏趺坐說六波羅蜜衆生聞者必得

阿耨多羅三藐三菩提,復至十方如

恒河沙等諸佛國土,皆亦如是.爾時,

世尊故在師子座,入師子遊戲三昧,

以神通力,感動三千大千國土,六種

震動.東踊西沒,西踊東沒,南踊北沒,

北踊南沒,邊踊中沒,中踊邊沒,地皆

柔軟,令衆生和悅.是三千大千國土

中,地獄、餓鬼、畜生及八難處,卽時解

脫,得生天上.從四天王天處,乃至他

化自在天處.是諸天人自識宿命,皆

大歡喜,來詣佛所,頭面禮佛足,卻住

一面.如是十方如恒河沙等國土地

皆六種震動,一切地獄、餓鬼、畜生及

八難處,卽時解脫,得生天上,齊第六

天.爾時,三千大千國土衆生,盲者得

視,聾者得聽,瘂者能言,狂者得正,亂

者得定,裸者得衣,飢渴者得飽滿,病

者得愈,形殘者得具足.一切衆生皆

得等心,相視如父,如母,如兄,如弟,如

姊,如妹,亦如親族及善知識.是時,衆

生等行十善業道,淨修梵行,無諸瑕

穢,恬然快樂.譬如比丘入第三禪,皆

得好慧,持戒自守,不嬈衆生.爾時,世

尊在師子座,上坐於三千大:千國土

中,其德特尊.光明、色像、威德巍巍,遍

至十方如恒河沙等諸佛國土.譬如

須彌山王,光色殊特,衆山無能及者.

爾時,世尊以常身,示此三千大千國

土一切衆生.是時,首陁會天、梵衆天、

他化自在天、化樂天、兜率陁天、夜摩

天、三十三天、四天王天及三千大千

國土人與非人,以諸天花、天瓔珞、天

澤香、天末香、天靑蓮花、赤蓮花、白蓮

花、紅蓮花、天樹葉香,持詣佛所.是諸

天花乃至天樹葉香,以散佛上,所散

寶花,於此三千大千國土,上在虛空

中化成大臺.是花臺邊,垂諸瓔珞,雜

色花蓋,五色繽紛.是諸花蓋、瓔珞,遍

滿三千大千世界,以是花蓋、瓔珞,嚴

飾故.此三千大千國土皆作金色,及

十方如恒河沙等諸佛國土皆亦如

是.爾時,三千大千國土及十方衆生,

各各自念:「佛獨爲我說法,不爲餘人.」.

爾時,世尊在師子座,熙怡微笑,光從

口出,遍照三千大千國土.以此光故,

此閒三千大千國土中衆生,皆見東

方如恒河沙等諸佛及僧;彼間如恒

河沙等國土中衆生,亦見此閒三千

大千國土中,迦牟尼佛及諸大衆.

南、西、北方,四維上、下,亦復如是.是時,

東方過如恒河沙等諸佛國土,其國

最在邊國,名多寶,佛號寶積,今現在

爲諸菩薩摩訶薩,說般若波羅蜜.彼

國有菩薩,名曰普明,見大光明,見地

大動,又見佛身,到寶積佛所,白佛言:

『世尊,今何因緣,有此光明,照於世閒,

地大震動,又見佛身?』寶積佛報普明

言:『善男子,西方度如恒河沙等國,有

世界,名娑婆,佛號迦牟尼.今現在

欲爲諸菩薩摩訶薩,說般若波羅蜜,

是其神力.』是時,普明菩薩白寶積佛

言:『世尊,我今當往,見迦牟尼佛,禮

拜供養,及見彼諸菩薩摩訶薩,紹尊

位者,皆得陁羅尼及諸三昧,於諸三

昧,而得自在.』佛告普明:『欲往隨意,宜

知是時.』爾時,寶積佛,以千葉金色蓮

花,與普明菩薩,而告之曰:『善男子,汝

以此花,散迦牟尼佛上.生彼娑婆

國中諸菩薩,難勝難及,汝當一心,以

遊彼國.』爾時,普明菩薩從寶積佛,受

千葉金色光明蓮花,與無數出家在

家菩薩及諸童男、童女,俱共發引.皆

供養、恭敬、尊重、讚歎東方諸佛,持諸

花、香、瓔珞、澤香、末香、塗香、衣服、幢蓋,

向迦牟尼佛所.到已,頭面禮佛足,

一面立,白佛言:『世尊,寶積如來致問.

世尊,少惱少患,起居輕利,氣力安樂

不?又以此千葉金色蓮花,供養世尊.』

爾時,迦牟尼佛受是千葉金色蓮

花,以散東方如恒河沙等諸國土中

佛所.散寶花滿東方如恒河沙等諸

佛國土,一一花上,皆有菩薩,結跏趺

坐,說六波羅蜜.聞此法者,必至阿耨

多羅三藐三菩提.諸出家、在家菩薩

及諸童男、童女,頭面禮迦牟尼佛

足,各以供養具,供養、恭敬、尊重、讚歎

迦牟尼佛.是諸出家、在家菩薩及

諸童男、童女,各各以善根福德力故,

得供養迦牟尼佛、多陁阿伽度、阿

羅訶、三藐三佛陁.南方度如恒河沙

等諸佛國土,其國最在邊,國名離一

切憂,佛號無憂德,菩薩名離憂.西方

度如恒河沙等諸佛國土,其國最在

邊,國名滅惡,佛號寶山,菩薩名儀意.

北方度如恒河沙等諸佛國土,其國

最在邊國名勝佛號勝王菩薩名德

勝.下方度如恒河沙等諸佛國土,其

國最在邊,國名善,佛號善德,菩薩名

花上.上方度如恒河沙等諸佛國土,

其國最在邊,國名喜,佛號喜德,菩薩

名德喜.如是一切皆如東方.爾時,是

三千大千國土皆成爲寶花,遍覆地,

懸繒幡蓋,香樹、花樹皆悉莊嚴.譬如

花積世界,普花佛國.妙德菩薩、善住

意菩薩及餘大威神諸菩薩,皆在彼

住.爾時,佛知一切世界若天世界,若魔世

界,若梵世界,若沙門、婆羅門及天,若犍

闥婆人、阿修羅等及諸菩薩摩訶薩,

紹尊位者一切皆集佛知衆會已集佛告

舍利弗:『菩薩摩訶薩,欲以一切種智知

一切法,當習行般若波羅蜜.』舍利弗白

佛言:『世尊,菩薩摩訶薩云何欲以一

切種智知一切法當習行般若波羅蜜

佛告舍利弗:『菩薩摩訶薩以不住法,

住般若波羅蜜中.以無所捨法,應具

足檀那波羅蜜,施者、受者及財物不

可得故.罪、不罪不可得故,應具足尸

羅波羅蜜;心不動故,應具足羼提波

羅蜜;身心精進,不懈怠故,應具足毘

梨耶波羅蜜;不亂不味故,應具足禪

那波羅蜜;於一切法,不著故,應具足

般若波羅蜜.菩薩摩訶薩以不住法,

住般若波羅蜜中.不生故,應具足四

念處、四正懃、四如意足、五根、五力、七

覺分、八聖道分、空三昧、無相三昧、無

作三昧、四禪、四無量心、四無色定;八

背捨、八勝處、九次第定、十一切處、九

相;脹相、壞相、血塗相、膿爛相、靑相、噉

相、散相、骨相、燒相;念佛、念法、念僧、念

戒、念捨、念天、念入出息、念死;十想無

常想、苦想、無我想、食不淨想、一切世

閒不可樂想死想不淨想斷想離欲

想、盡想;十一智,法智、比智、他心智、世

智、苦智、集智、滅智、道智、盡智、無生智、

如實智;三三昧,有覺有觀三昧、無覺

有觀三昧、無覺無觀三昧;三根,未知

欲知根知根知已根舍利弗菩薩摩

訶薩欲遍知佛十力、四無所畏、四無

閡智、十八不共法、大慈大悲,當習行

般若波羅蜜.菩薩摩訶薩欲具足道

慧,當習行般若波羅蜜.菩薩摩訶薩

欲以道慧,具足道種慧,當習行般若

波羅蜜;欲以道種慧,具足一切智,當

習行般若波羅蜜;欲以一切智,具足

一切種智,當習行般若波羅蜜;欲以

一切種智,斷煩惱習,當習行般若波

羅蜜.舍利弗,菩薩摩訶薩應如是學

般若波羅蜜.復次,舍利弗,菩薩摩訶

薩欲上菩薩位,當學般若波羅蜜;欲

過聲聞、辟支佛地,住阿惟越致地,當

學般若波羅蜜.菩薩摩訶薩欲住六

神通,當學般若波羅蜜;欲知一切衆

生意所趣向,當學般若波羅蜜.菩薩

摩訶薩欲勝一切聲聞辟支佛智慧,

當學般若波羅蜜;欲得諸陁羅尼門、

諸三昧門,當學般若波羅蜜.一切求

聲聞、辟支佛人,布施時,欲以隨喜心,

過其上者,當學般若波羅蜜.一切求

聲聞辟支佛人持戒時欲以隨喜心

過其上者,當學般若波羅蜜.一切求

聲聞、辟支佛人,三昧、智慧、解脫、解脫

知見,欲以隨喜心,過其上者,當學般

若波羅蜜.一切求聲聞、辟支佛人,諸

禪定、解脫、三昧,欲以隨喜心,過其上

者,當學般若波羅蜜.菩薩摩訶薩行

少施、少戒、少忍、少進、少禪、少智,欲以

方便力迴向故,而得無量無邊功德

者,當學般若波羅蜜.菩薩摩訶薩欲

行檀那波羅蜜、尸羅波羅蜜、羼提波

羅蜜、毘梨耶波羅蜜、禪那波羅蜜,當

學般若波羅蜜.菩薩摩訶薩,欲使世

世身體,與佛相似,欲具足三十二相、

八十隨形好,當學般若波羅蜜;欲生

菩薩家,欲得童眞地,欲得不離諸佛

者,當學般若波羅蜜;欲以諸善根,供

養諸佛,恭敬、尊重、讚歎,隨意成就,當

學般若波羅蜜欲;滿一切衆生所願,

飮食、衣服、臥具、塗香、車乘、房舍、牀㩉、

燈燭等,當學般若波羅蜜.復次,舍利

弗,菩薩摩訶薩,欲使如恒河沙等國

土衆生,立於檀那波羅蜜,立於尸羅、

羼提、毘梨耶、禪那、般若波羅蜜,當學

般若波羅蜜欲;植一善根於佛福田

中,至得阿耨多羅三藐三菩提,不盡

者,當學般若波羅蜜.復次,舍利弗,菩

薩摩訶薩欲令十方諸佛,稱讚其名,

當學般若波羅蜜.復次,舍利弗,菩薩

摩訶薩欲一發意,到十方如恒河沙

等諸佛國土,當學般若波羅蜜.復次,

舍利弗,菩薩摩訶薩欲發一音,使十

方如恒河沙等諸佛國土聞聲,當學

般若波羅蜜.復次,舍利弗,菩薩欲使

諸佛國土不斷者,當學般若波羅蜜.

復次,舍利弗,菩薩摩訶薩欲住內空、

外空、內外空、空空、大空、第一義空、有

爲空、無爲空、畢竟空、無始空、散空、性

空、自相空、諸法空、不可得空、無法空、

有法空、無法有法空,當學般若波羅

蜜.菩薩摩訶薩,欲知諸法因緣、次第

緣、緣緣、增上緣,當學般若波羅蜜.復

次,舍利弗,菩薩摩訶薩,欲知諸法如、

法性、實際,當學般若波羅蜜.舍利弗,

菩薩摩訶薩應如是住般若波羅蜜.

復次,舍利弗,菩薩摩訶薩,欲數知三

千大千國土中大地、諸山、微塵,當學

般若波羅蜜.菩薩摩訶薩,扸一毛爲

百分,欲以一分毛,盡擧三千大千國

土中大海、江河、池泉諸水,而不嬈水

性,當學般若波羅蜜.三千大千國土

中諸火,一時皆然,譬如劫盡燒時,菩

薩摩訶薩欲一吹令滅者,當學般若

波羅蜜.三千大千國土中諸大風起,

欲吹破三千大千國土及諸須彌山,

如摧腐草,菩薩摩訶薩,欲以一指,障

其風力令不起者,當學般若波羅蜜.

菩薩摩訶薩,欲一結跏趺坐,遍滿三

千大千國土虛空,當學般若波羅蜜.

菩薩摩訶薩,欲以一毛,擧三千大千

國土中諸須彌山王,擲過他方無量

阿僧祇諸佛國土,不嬈衆生,欲以一

食,供養十方各如恒河沙等諸佛及

僧,當學般若波羅蜜.欲以一衣、花香、

瓔珞、末香、塗香、燒香、燈燭、幢幡、花蓋

等供養諸佛及僧當學般若波羅蜜

復次,舍利弗,菩薩摩訶薩,欲使十方

各如恒河沙等國土中衆生,悉具於

戒、三昧、智慧、解脫、解脫知見,令得須

陁洹果、斯陁含果、阿那含果、阿羅漢

果,乃至令得無餘涅槃,當學般若波

羅蜜.復次,舍利弗,菩薩摩訶薩行般

若波羅蜜,布施時,應如是分別,如是

布施,得大果報;如是布施,得生剎利

大姓、婆羅門大姓、居士大家;如是布

施,得生四天王天處、三十三天、夜摩

天、兜率陁天、化樂天、他化自在天.因

是布施,得入初禪、二禪、三禪、四禪、無

邊空處、無邊識處、無所有處、非有想

非無想處;因是布施,得生八聖道分;

因是布施,能得須陁洹道乃至佛道,

當學般若波羅蜜.復次,舍利弗,菩薩

摩訶薩行般若波羅蜜,布施時,以慧

方便力故,能具足檀那波羅蜜、尸羅

波羅蜜、羼提波羅蜜、毘梨耶波羅蜜、

禪那波羅蜜、般若波羅蜜.」舍利弗白

佛言:「世尊,菩薩摩訶薩云何布施時,

以慧方便力故,具足檀那波羅蜜乃

至般若波羅蜜?」佛告:「舍利弗,施人、受

人,財物不可得故,能具足檀那波羅

蜜;罪、不罪不可得故,具足尸羅波羅

蜜;心不動故,具足羼提波羅蜜;身心

精進,不懈怠故,具足毘梨耶波羅蜜;

不亂不味故,具足禪那波羅蜜;知一

切法,不可得故,具足般若波羅蜜.復

次,舍利弗,菩薩摩訶薩欲得過去、未

來、現在諸佛功德,當學般若波羅蜜.

復次,舍利弗,菩薩摩訶薩欲到有爲、

無爲法彼岸,當學般若波羅蜜.菩薩

摩訶薩欲知過去、未來、現在諸法,如

法相無生際者,當學般若波羅蜜.復

次,舍利弗,菩薩摩訶薩欲在一切聲

聞辟支佛前,欲給侍諸佛,欲爲諸佛

內眷屬,欲得大眷屬,欲得菩薩眷屬,

欲淨報大施,當學般若波羅蜜.復次,

舍利弗,菩薩摩訶薩欲不起慳心、破

戒心、瞋恚心、懈怠心、亂心、癡心者,當

學般若波羅蜜.復次,舍利弗,菩薩摩

訶薩欲使一切衆生,立於布施福處、

持戒福處、修定福處、勸導福處,欲令

衆生,立於財福、法福者,當學般若波

羅蜜.復次,舍利弗,菩薩摩訶薩欲得

五眼,當學般若波羅蜜.何等五眼?

肉眼、天眼、慧眼、法眼、佛眼.菩薩摩訶

薩,欲以天眼,見十方如恒河沙等國

土中諸佛;欲以天耳,聞十方諸佛所

說法;欲知諸佛心,當學般若波羅蜜.

欲聞十方諸佛所說法,聞已乃至阿

耨多羅三藐三菩提不忘者,當學般

若波羅蜜.復次,舍利弗,菩薩摩訶薩

欲見過去、未來諸佛國土及見現在

十方諸佛國土,當學般若波羅蜜.復

次,舍利弗,菩薩摩訶薩欲聞十方諸

佛所說十二部經,修多羅、祇夜、受記

經、伽陁、憂陁那、因緣經、阿波陁那、如

是語經、本生經、方廣經、未曾有經、論議

經,諸聲聞等聞與不聞,盡欲誦受持

者,當學般若波羅蜜.十方如恒河沙

等世界中,諸佛所說法,已說、今說、當

說聞已,欲一切信持自行,亦爲他人

說,當學般若波羅蜜.復次,舍利弗,菩

薩摩訶薩過去諸佛已說、未來諸佛

當說欲聞聞已自利亦利他人當學般

若波羅蜜.十方如恒河沙等諸世界

中閒闇處,日月所不照處,欲持光明

普照者,當學般若波羅蜜.十方如恒

河沙等世界中,無有佛名、法名、僧名,

欲使一切衆生,皆得正見,聞三寶名

者,當學般若波羅蜜.菩薩摩訶薩欲

令十方如恒河沙等諸世界中衆生,

以我力故,盲者得視,聾者得聽,狂者

得念,裸者得衣,飢渴者得飽滿,當學

般若波羅蜜.復次,舍利弗,菩薩摩訶

薩若欲令十方如恒河沙等世界中

衆生,諸在三惡趣者,以我力故,皆得

人身,當學般若波羅蜜.欲令十方如

恒河沙等世界中衆生,以我力故,立

於戒、三昧、智慧、解脫、解脫知見,令得

須陁洹果乃至阿耨多羅三藐三菩

提,當學般若波羅蜜.復次,舍利弗,菩

薩摩訶薩欲學諸佛威儀者,當學般

若波羅蜜.菩薩摩訶薩欲得如象王

視觀,當學般若波羅蜜.菩薩作是願:

「使我行時,離地,四指足不蹈地,我當

共四天王天乃至阿迦尼咤天無量

千萬億諸天衆,圍遶恭敬,至菩提樹

下.」,當學般若波羅蜜.「我當於菩提樹

下坐,四天王天、乃至阿迦尼咤天,以

天衣爲座.」,當學般若波羅蜜.「我得阿

耨多羅三藐三菩提時,行、住、坐、臥處,

欲使悉爲金剛.」,當學般若波羅蜜.復

次,舍利弗,菩薩摩訶薩欲出家日,卽

成阿耨多羅三藐三菩提卽是日轉

法輪,轉法輪時,無量阿僧祇衆生,遠

塵離垢,諸法中得法眼淨,無量阿僧

祇衆生一切法不受故,諸漏心得解

脫無量阿僧祇衆生於阿耨多羅三

藐三菩提,得不退轉,當學般若波羅

蜜.我得阿耨多羅三藐三菩提時,以

無量阿僧祇聲聞爲僧,我一說法時,

便於座上盡得阿羅漢,當學般若波

羅蜜.我當以無量阿僧祇菩薩摩訶

薩爲僧,我一說法時,無量阿僧祇菩

薩皆得阿惟越致,欲得壽命無量光

明具足,當學般若波羅蜜.我成阿耨

多羅三藐三菩提時,世界中無婬欲、

瞋恚、愚癡,亦無三毒之名,一切衆生

成就如是智慧、善施、善戒、善定、善梵

行、善不嬈衆生,當學般若波羅蜜.使

我般涅槃後,法無滅盡,亦無滅盡之

名,當學般若波羅蜜.我得阿耨多羅

三藐三菩提時,十方如恒河沙等世

界中衆生聞我名者,必得阿耨多羅

三藐三菩提,欲得如是等功德者,當

學般若波羅蜜.」

摩訶般若波羅蜜經奉鉢品第二

佛告舍利弗:「若菩薩摩訶薩行般若

波羅蜜,能作是功德.是時,四天王皆

大歡喜,意念言:「我等當以四鉢,奉上

菩薩,如前天王奉先佛鉢.」.三十三天

乃至他化自在天,亦皆歡喜,意念言:

「我等當給侍供養菩薩,減損阿修羅

種增益諸天衆三千大千國土四天

王天乃至阿迦尼咤天皆大歡喜,意

念言:「我等當請是菩薩轉法輪.」.舍利

弗,是菩薩摩訶薩行般若波羅蜜,增

益六波羅蜜.時,諸善男子善女人,各

各歡喜念言:「我等當爲是人,作父母、

妻子、親族、知識.」.爾時,四天王天乃至

阿迦尼咤天皆大歡喜,各自念言:「我

等當作方便,令是菩薩,離於婬欲,從

初發意,常作童眞,莫使與色欲共會.」.

若受五欲,障生梵天,何況阿耨多羅

三藐三菩提?以是故,舍利弗,菩薩摩

訶薩斷婬欲出家者,應得阿耨多羅

三藐三菩提,非不斷.」舍利弗白佛言:

「世尊,菩薩摩訶薩要當有父母、妻子、

親族、知識耶?」佛告舍利弗:「或有菩薩

有父母、妻子、親族、知識,或有菩薩從

初發心,斷婬欲,修童眞行,乃至得阿

耨多羅三藐三菩提,不犯色欲.或有

菩薩方便力故,受五欲已,出家得阿

耨多羅三藐三菩提.譬如幻師若幻

弟子,善知幻法,幻作五欲,於中共相

娛樂.於汝意云何?是人於此五欲,頗

有實受不?」舍利弗言:「不也,世尊.」佛告

舍利弗:「菩薩摩訶薩以方便力故,化

作五欲,於中受樂成就,衆生亦復如

是.是菩薩摩訶薩不染於欲,種種因

緣,毀呰五欲.欲爲熾然,欲爲穢惡,欲

爲毀壞,欲爲如怨.是故舍利弗,當知

菩薩爲衆生故,受五欲.」舍利弗白佛

言:「菩薩摩訶薩云何應行般若波羅

蜜?」佛告舍利弗:「菩薩摩訶薩行般若

波羅蜜時不見菩薩不見菩薩字不

見般若波羅蜜,亦不見我行般若波

羅蜜,亦不見我不行般若波羅蜜.何

以故?菩薩、菩薩字性空,空中無色,無

受、想、行、識,離色亦無空,離受、想、行、識,

亦無空.色卽是空,空卽是色.受、想、行、

識卽是空,空卽是識.何以故?舍利弗,

但有名字,故謂爲菩提;但有名字,故

謂爲菩薩;但有名字,故謂爲空.所以

者何?諸法實性無生無滅,無垢無淨.

故菩薩摩訶薩如是行,亦不見生;亦

不見滅;亦不見垢;亦不見淨.何以故?

名字是因緣和合作法,但分別憶想

假名說.是故菩薩摩訶薩行般若波

羅蜜時,不見一切名字,不見故不著.」

摩訶般若波羅蜜經習應品第三<丹本名爲習相應品>

佛告舍利弗:「菩薩摩訶薩行般若波

羅蜜時,應如是思惟:「菩薩但有名字,

佛亦但有字;般若波羅蜜亦但有字,

色但有字;受、想、行、識亦但有字.」.舍利

弗,如我但有字,一切我常不可得.衆

生、壽者、命者、生者、養育、衆數人者、作

者、使作者、起者、使起者、受者、使受者、

知者、見者,是一切皆不可得.不可得

空故,但以名字說.菩薩摩訶薩亦如

是,行般若波羅蜜,不見我,不見衆生,

乃至不見知者、見者,所說名字亦不

可見.菩薩摩訶薩作如是行般若波

羅蜜,除佛智慧,過一切聲聞、辟支佛

上,用不可得空故.所以者何?是菩薩

摩訶薩諸名字法、名字所著處,亦不

可得故.舍利弗,菩薩摩訶薩能如是

行,爲行般若波羅蜜.譬如滿閻浮提

竹、麻、稻、茅,諸比丘其數如是,智慧如

舍利弗、目揵連等,欲比菩薩行般若

波羅蜜智慧,百分不及一,千分百千

億分乃至算數譬喩所不能及何以

故?菩薩摩訶薩用智慧,度脫一切衆

生故.舍利弗,置滿閻浮提,如舍利弗、

目揵連等,若滿三千大千國土,如舍

利弗、目揵連等,復置是事;若滿十方如

恒河沙等國土,如舍利弗、目揵連等

智慧,欲比菩薩行般若波羅蜜智慧,

百分不及一,千分百千億分乃至算

數譬喩,所不能及.復次,舍利弗,菩薩

摩訶薩行般若波羅蜜,一日修智慧,

出過一切聲聞、辟支佛上.」舍利弗白

佛言:「世尊,聲聞所有智慧若須陁洹、

斯陁含、阿那含、阿羅漢、辟支佛智慧,

佛智慧,是諸衆智無有差別,不相違

背,無生性空.若法不相違背,無生性

空,是法無有別異.云何世尊,言菩薩

摩訶薩行般若波羅蜜,一日修智慧,

出過聲聞、辟支佛上?」佛告舍利弗:「於

汝意云何?菩薩摩訶薩行般若波羅

蜜,一日修智慧,心念:「我行道慧,益一

切衆生,當以一切種智,知一切法,度

一切衆生.」.諸聲聞、辟支佛智慧爲有

是事不?」舍利弗言:「不也,世尊.」「舍利弗,

於汝意云何?諸聲聞、辟支佛頗有是

念:「我等當得阿耨多羅三藐三菩提,

度一切衆生,令得無餘涅槃.」不?」舍利

弗言:「不也,世尊.」佛告舍利弗:「以是因

緣故,當知諸聲聞、辟支佛智慧,欲比

菩薩摩訶薩智慧,百分不及一,千分、

百千億分乃至算數譬喩,所不能及.

舍利弗,於汝意云何?諸聲聞、辟支佛

頗有是念:「我行六波羅蜜,成就衆生,

莊嚴國土,具佛十力、四無所畏、四無

閡智、十八不共法,度脫無量阿僧祇

衆生,令得涅槃.」不?」舍利弗言:「不也,世

尊.」佛告舍利弗:「菩薩摩訶薩能作是

念:「我當行六波羅蜜乃至十八不共

法,成阿耨多羅三藐三菩提,度脫無

量阿僧祇衆生,令得涅槃.」.譬如螢火

虫,不作是念:「我力能照閻浮提,普令

大明.」,諸阿羅漢、辟支佛亦如是,不作

是念:「我等行六波羅蜜乃至十八不

共法,得阿耨多羅三藐三菩提,度脫

無量阿僧祇衆生,令得涅槃.」.舍利弗,

譬如日出時,光明遍照閻浮提,無不

蒙明者,菩薩摩訶薩亦如是,行六波

羅蜜乃至十八不共法,得阿耨多羅三

藐三菩提,度脫無量阿僧祇衆生,令

得涅槃.」舍利弗白佛言:「云何菩薩摩

訶薩過聲聞、辟支佛地,住阿惟越致

地,淨於佛道?」佛告舍利弗:「菩薩摩訶

薩從初發意,行六波羅蜜,住空、無相、

無作法,能過一切聲聞、辟支佛地,住阿

惟越致地,淨於佛道.」舍利弗白佛言:

「菩薩摩訶薩住何等地,能爲諸聲聞、

辟支佛,作福田?」佛告舍利弗:「菩薩摩

訶薩從初發意,行六波羅蜜,乃至坐

道場,於其中間,常爲諸聲聞、辟支佛,

作福田何以故以有菩薩摩訶薩因緣

故,世閒諸善法生.何等是善法?所謂

十善道、五戒、八分成就齋、四禪、四無

量心、四無色定、四念處、四正勤、四如意

足、五根、五力、七覺分、八聖道分,盡現

於世.以菩薩因緣故,六波羅蜜、十八

空、佛十力、四無所畏、四無閡智、十八

不共法、大慈大悲一切種智,盡現於世.

以菩薩因緣故,有剎利大姓、婆羅門

大姓、居士大家、四天王天乃至非有想

非無想天,皆現於世.以菩薩因緣故,

有須陁洹、斯陁含、阿那含、阿羅漢、辟

支佛、佛,皆現於世.」舍利弗白佛言:「菩

薩摩訶薩淨畢施福不?」佛言:「不也.何

以故?本已淨畢故.舍利弗,菩薩摩訶

薩爲大施主,施何等施諸善法.何等

善法?十善道、五戒乃至十八不共法、

一切種智,以是施與.」舍利弗白佛言:「世

尊,菩薩摩訶薩,云何習應般若波羅

蜜,與般若波羅蜜相應?」佛告舍利弗:

「菩薩摩訶薩習應色空,是名與般若

波羅蜜相應;習應受、想、行、識空,是名

與般若波羅蜜相應.復次,舍利弗,菩

薩摩訶薩習應眼空,是名與般若波

羅蜜相應;習應耳、鼻、舌、身、心空,是名

與般若波羅蜜相應;習應色空,是名與

般若波羅蜜相應;習應聲、香、味、觸、法

空,是名與般若波羅蜜相應.習應眼界

空、色界空、眼識界空,是名與般若波

羅蜜相應;習應耳聲識、鼻香識、舌味

識、身觸識、意法識界空,是名與般若

波羅蜜相應.習應苦空,是名與般若

波羅蜜相應;習應集、滅、道空,是名與

般若波羅蜜相應;習應無明空,是名

與般若波羅蜜相應;習應行、識、名色、

六入、觸、受、愛、取、有、生、老死空,是名與

般若波羅蜜相應.習應一切諸法空,若

有爲,若無爲,是名與般若波羅蜜相

應.復次,舍利弗,菩薩摩訶薩習應性

空,是名與般若波羅蜜相應.如是舍

利弗,菩薩摩訶薩行般若波羅蜜,習

應七空.所謂性空、自相空、諸法空、無

所得空無法空有法空無法有法空

是名與般若波羅蜜相應.」佛告舍利

弗:「菩薩摩訶薩習應七空時,不見色,若

相應,若不相應;不見受、想、行識,若相

應,若不相應.不見色,若生相,若滅相;

不見受、想、行、識,若生相,若滅相.不見

色,若垢相,若淨相;不見受、想、行、識,若垢

相,若淨相.不見色與受合;不見受與

想合;不見想與行合;不見行與識合.

何以故?無有法與法合者,其性空故.

舍利弗,色空中無有色;受、想、行、識空中

無有識.舍利弗,色空故,無惱壞相;受

空故,無受相;想空故,無知相;行空故,無

作相;識空故,無覺相.何以故?舍利弗,

色不異空,空不異色.色卽是空,空卽

是色受想行識亦如是舍利弗是諸

法空相不生不滅,不垢不淨,不增不

減.是空法非過去,非未來,非現在.是

故空中,無色,無受、想、行、識,無眼、耳、鼻、

舌、身、意,無色、聲、香、味、觸、法,無眼界乃

至無意識界.亦無無明,亦無無明盡,

乃至亦無老死亦無老死盡無苦集

滅、道,亦無智,亦無得.亦無須陁洹,無

須陁洹果;無斯陁含,無斯陁含果;無

阿那含,無阿那含果;無阿羅漢,無阿

羅漢果;無辟支佛,無辟支佛道;無佛,

亦無佛道.舍利弗,菩薩摩訶薩如是

習應,是名與般若波羅蜜相應.舍利

弗,是菩薩摩訶薩行般若波羅蜜,不

見般若波羅蜜,若相應,若不相應.不

見檀那波羅蜜、尸羅波羅蜜、羼提波

羅蜜、毘梨耶波羅蜜、禪那波羅蜜,若

相應,若不相應.亦不見色,若相應,若

不相應;不見受、想、行、識,若相應,若不

相應.不見眼乃至意、色乃至法、眼色

識界乃至意法識界,若相應,若不相

應.不見四念處乃至八聖道分,佛十

力乃至一切種智,若相應,若不相應.

如是舍利弗,當知菩薩摩訶薩與般

若波羅蜜相應.復次,舍利弗,菩薩摩

訶薩行般若波羅蜜時,空不與空合;

無相不與無相合;無.作不與無作合.

何以故?空,無相無作,無有合與不合.

舍利弗,菩薩摩訶薩如是習應,是名

與般若波羅蜜相應.復次,舍利弗,菩

薩摩訶薩行般若波羅蜜時,入諸法

自相空,入已色不作合,不作不合;受、

想、行、識不作合,不作不合.色不與前

際合.何以故?不見前際故.色不與後

際合.何以故?不見後際故.色不與現

在合.何以故?不見現在故.受、想、行、識

亦如是.復次,舍利弗,菩薩摩訶薩行

般若波羅蜜,前際不與後際合;後際

不與前際合;現在不與前際、後際合;

前際、後際,亦不與現在合.三際名空

故.舍利弗,菩薩摩訶薩如是習應者,

是名與般若波羅蜜相應.復次,舍利

弗,菩薩摩訶薩行般若波羅蜜,薩婆

若不與過去世合.何以故?過去世不

可見,何況薩婆若與過去世合?薩婆

若不與未來世合.何以故?未來世不

可見,何況薩婆若與未來世合?薩婆

若不與現在世合.何以故?現在世不

可見,何況薩婆若與現在世合?舍利

弗,菩薩摩訶薩如是習應,是名與般

若波羅蜜相應.復次,舍利弗,菩薩摩

訶薩行般若波羅蜜,色不與薩婆若

合,色不可見故.受、想、行、識亦如是.眼

不與薩婆若合,眼不可見故.耳、鼻、舌、

身、意亦如是.色不與薩婆若合,色不

可見故.聲、香、味、觸、法亦如是.舍利弗,

菩薩摩訶薩如是習應,是名與般若

波羅蜜相應.復次,舍利弗,菩薩摩訶

薩行般若波羅蜜、檀那波羅蜜,不與

薩婆若合,檀那波羅蜜不可見故.乃

至般若波羅蜜亦如是.四念處不與

薩婆若合,四念處不可見故.乃至八

聖道分亦如是.佛十力乃至十八不

共法不與薩婆若合,佛十力乃至十

八不共法不可見故.舍利弗,菩薩摩

訶薩如是習應,是名與般若波羅蜜

相應.復次,舍利弗,菩薩摩訶薩行般

若波羅蜜,佛不與薩婆若合,薩婆若

不與佛合;菩提不與薩婆若合,薩婆

若不與菩提合.何以故?佛卽是薩婆

若,薩婆若卽是佛;菩提卽是薩婆若

薩婆若卽是菩提.舍利弗,菩薩摩訶

薩行般若波羅蜜,如是習應,是名與

般若波羅蜜相應.復次,舍利弗,菩薩

摩訶薩行般若波羅蜜,不習色有,不

習色無.受、想、行、識亦如是.不習色有

常,不習色無常.受、想、行、識亦如是.不

習色苦,不習色樂.受、想、行、識亦如是.

不習色我,不習色非我.受、想、行、識亦

如是.不習色寂滅,不習色不寂滅.受、

想、行、識亦如是.不習色空,不習色非

空.受、想、行、識亦如是.不習色有相,不

習色無相.受、想、行、識亦如是.不習色

有作,不習色無作.受、想、行、識亦如是.

是菩薩摩訶薩行般若波羅蜜時,不

作是念:「我行般若波羅蜜,不行般若

波羅蜜,非行非不行般若波羅蜜.」.舍

利弗,菩薩摩訶薩如是習應,是名與

般若波羅蜜相應.復次,舍利弗,菩薩

摩訶薩,不爲般若波羅蜜故,行般若

波羅蜜;不爲檀那波羅蜜、尸羅波羅

蜜、羼提波羅蜜、毘梨耶波羅蜜、禪那

波羅蜜故,行般若波羅蜜.不爲阿惟

越致地故,行般若波羅蜜;不爲成就

衆生故,行般若波羅蜜.不爲淨佛國

土故,行般若波羅蜜;不爲佛十力、四

無所畏、四無閡智、十八不共法故,行

般若波羅蜜.不爲內空故,行般若波

羅蜜;不爲外空、內外空、空空、大空、第

一義空、有爲空、無爲空、畢竟空、無始

空、散空、性空、諸法空、自相空、不可得

空、無法空、有法空、無法有法空故,行

般若波羅蜜.不爲如法性實際故,行

般若波羅蜜.何以故?是菩薩摩訶薩

行般若波羅蜜時,不壞諸法相故.如

是習應,是名與般若波羅蜜相應.復

次,舍利弗,菩薩摩訶薩行般若波羅

蜜,不爲如意神通故,行般若波羅蜜.

不爲天耳故,不爲他心智故,不爲宿

命智故,不爲天眼故,不爲漏盡神通

故,行般若波羅蜜.何以故?菩薩摩訶

薩行般若波羅蜜,尚不見般若波羅

蜜,何況見菩薩神通?舍利弗,菩薩摩

訶薩如是行,是名與般若波羅蜜相

應.復次,舍利弗,菩薩摩訶薩行般若

波羅蜜,不作是念:「我以如意神通,飛

到東方,供養恭敬,如恒河沙等諸佛;

南、西、北方、四維上、下,亦如是.」.復次,舍

利弗,菩薩摩訶薩行般若波羅蜜,不

作是念:「我以天耳,聞十方諸佛所說

法.」.不作是念:「我以他心智,知十方衆

生心所念.」.不作是念:「我以宿命通,知

十方衆生宿命所作.」.不作是念:「我以

天眼,見十方衆生死此生彼.」.舍利弗,

菩薩摩訶薩如是行,是名與般若波

羅蜜相應.亦能度無量阿僧祇衆生.

舍利弗,菩薩摩訶薩能如是行般若

波羅蜜,惡魔不能得其便,世閒衆事

所欲隨意.十方各如恒河沙等諸佛

皆悉擁護是菩薩,令不墮聲聞、辟支

佛地.四天王天乃至阿迦尼咤天皆

亦擁護是菩薩,不令有閡.是菩薩所

有重罪,現世輕受.何以故?是菩薩摩

訶薩用普慈,加衆生故.舍利弗,菩薩

摩訶薩如是行,是名與般若波羅蜜

相應.復次,舍利弗,菩薩摩訶薩行般

若波羅蜜時,疾得諸陁羅尼門、諸三

昧門,所生處常値諸佛乃至阿耨多

羅三藐三菩提,初不離見佛.舍利弗,

菩薩摩訶薩如是習應,是名與般若

波羅蜜相應.復次,舍利弗,菩薩摩訶

薩行般若波羅蜜時,不作是念:「有法

與法,若合若不合,若等若不等.」.何以

故?是菩薩摩訶薩不見是法與餘法,

若合若不合,若等若不等.舍利弗,菩

薩摩訶薩如是習應,是名與般若波

羅蜜相應.復次,舍利弗,菩薩摩訶薩

行般若波羅蜜,不作是念:「我當疾得

法性若不得.」.何以故?法性非得相故.

舍利弗,菩薩摩訶薩如是習應,是名

與般若波羅蜜相應.復次,舍利弗,菩

薩摩訶薩行般若波羅蜜時,不見有

法出法性者,如是習應,是名與般若

波羅蜜相應.復次,舍利弗,菩薩摩訶

薩行般若波羅蜜時,不作是念:「法性

分別諸法.」.如是習應,是名與般若波

羅蜜相應.復次,舍利弗,菩薩摩訶薩

行般若波羅蜜時,不作是念:「是法能

得法性若不得.」.何以故?是菩薩不見

用是法,能得法性若不得.舍利弗,菩

薩摩訶薩如是習應,是名與般若波

羅蜜相應.復次,舍利弗,菩薩摩訶薩

行般若波羅蜜時,法性不與空合,空

不與法性合,如是習應,是名與般若

波羅蜜相應.復次,舍利弗,菩薩摩訶

薩行般若波羅蜜時,眼界不與空合,

空不與眼界合;色界不與空合,空不

與色界合;眼識界不與空合,空不與

眼識界合.乃至意界不與空合,空不

與意界合;法界不與空合,空不與法

界合;意識界不與空合,空不與意識

界合.是故舍利弗,是空相應,名爲第

一相應.舍利弗,空行菩薩摩訶薩不

墮聲聞、辟支佛地,能淨佛土,成就衆

生,疾得阿耨多羅三藐三菩提.舍利

弗,諸相應中,般若波羅蜜相應爲最

第一,最尊、最勝、最妙,爲無有上.何以

故?是菩薩摩訶薩行般若波羅蜜相

應,所謂空無相無作故.當知是菩薩

如受記無異,若近受記.舍利弗,菩薩

摩訶薩如是相應者,能爲無量阿僧

祇衆生,作益厚.是菩薩摩訶薩亦不

作是念:我與般若波羅蜜相應.諸佛

當授我記,我當近受記,我當淨佛土,

我得阿耨多羅三藐三菩提,當轉法

輪.何以故?是菩薩摩訶薩不見有法

出法性者,亦不見有法,行般若波羅

蜜.亦不見有法,諸佛授記;亦不見有

法,得阿耨多羅三藐三菩提.何以故?

菩薩摩訶薩行般若波羅蜜時,不生

我相、衆生相乃至知者、見者相.何以

故?衆生畢竟不生不滅故.衆生無有

生,無有滅;若法無有生相,無有滅相.

云何有法當行般若波羅蜜?如是舍

利弗,菩薩摩訶薩不見衆生故,爲行

般若波羅蜜;衆生不受故,衆生空故,

衆生不可得故,衆生離故,爲行般若

波羅蜜.舍利弗,菩薩摩訶薩於諸相

應中,爲最第一相應.所謂空相應.是

空相應,勝餘相應.菩薩摩訶薩如是

習空,能生大慈大悲.菩薩摩訶薩如

是習相應,不生慳心,不生犯戒心,不

生瞋心,不生懈怠心,不生亂心,不生

無智心.」

摩訶般若經卷第一

戊戌歲高麗國大藏都監奉勅彫造

摩訶般若波羅蜜經卷第二 芥

後秦龜茲國三藏鳩摩羅什譯

往生品第四

舍利弗白佛言:「世尊,菩薩摩訶薩,行

般若波羅蜜,能如是習相應者,從何

處終,來生此閒,從此間終,當生何處?」

佛告舍利弗:「是菩薩摩訶薩,行般若

波羅蜜,能如是習相應者,或從他方

佛國,來生此間,或從兜率天上,來生

此閒,或從人道中,來生此閒.舍利弗,

從他方佛國,來者疾與般若波羅蜜

相應,與般若波羅蜜相應故,捨身來

生此閒,諸深妙法,皆現在前,後還與

般若波羅蜜相應,在所生處,常値諸

佛.舍利弗,有一生補處菩薩,兜率天

上終,來生是閒,是菩薩,不失六波羅

蜜,隨所生處,一切陁羅尼門、諸三昧

門,疾現在前.舍利弗,有菩薩,人中命

終,還生人中者,除阿惟越致,是菩薩

根鈍,不能疾與般若波羅蜜相應,諸

陁羅尼門、諸三昧門,不能疾現在前.

舍利弗,汝所問菩薩摩訶薩,與般若

波羅蜜相應,從此閒終,當生何處者,

舍利弗,此菩薩摩訶薩,從一佛國,至

一佛國,常値諸佛,終不離諸佛.舍利

弗,有菩薩摩訶薩,不以方便,入初禪

乃至第四禪,亦行六波羅蜜.是菩薩

摩訶薩,得禪故,生長壽天,隨彼壽終,

來生是閒,得人身,値遇諸佛,是菩薩

諸根不利.舍利弗,有菩薩摩訶薩,入

初禪乃至第四禪,亦行般若波羅蜜,

不以方便故,捨諸禪,生欲界,是菩薩

諸根亦鈍.舍利弗,有菩薩摩訶薩,入

初禪乃至第四禪,入慈心乃至捨,入

虛空處乃至非有想非無想處,修四

念處乃至八聖道分,行佛十力乃至

大慈、大悲.是菩薩用方便力,不隨禪

生;不隨無量心生;不隨四無色定生.

在所有佛處,於中生,常不離般若波

羅蜜行.如是菩薩賢劫中,當得阿耨

多羅三藐三菩提.舍利弗,有菩薩摩

訶薩,入初禪乃至第四禪,入慈心乃

至捨,入虛空處乃至非有想非無想

處,以方便力故,不隨禪生,還生欲界,

若剎利大姓、婆羅門大姓、居士大家

生,爲成就衆生故.舍利弗,有菩薩摩

訶薩,入初禪乃至第四禪,入慈心乃

至捨,入虛空處乃至非有想非無想

處,以方便力故,不隨禪生,或生四天

王天處,或生三十三天、夜摩天、兜率

陁天、化樂天、他化自在天,於是中,成

就衆生,亦淨佛土,常値諸佛.舍利弗,

有菩薩摩訶薩,行般若波羅蜜,以方

便力故,入初禪,此閒命終,生梵天處,

作大梵王,從梵天處,遊一佛國,至一

佛國,在所有諸佛,得阿耨多羅三藐

三菩提,未轉法輪者,勸請令轉.舍利

弗,有菩薩摩訶薩,一生補處,行般若

波羅蜜,以方便力故,入初禪乃至第

四禪,入慈心乃至捨,入虛空處乃至

非有想非無想處,修四念處乃至八

聖道分,入空三昧、無相無作三昧,不

隨禪生,生有佛處,修梵行,若生兜率

天上,隨其壽終,具足善根,不失正念,

與無數百千億萬諸天圍繞恭敬,來

生此閒,得阿耨多羅三藐三菩提.復

次,舍利弗,有菩薩摩訶薩,得六神通,不

生欲界、色界、無色界,從一佛國,至一佛

國,供養恭敬,尊重讚歎諸佛.舍利弗,

有菩薩摩訶薩,遊戲神通,從一佛國,

至一佛國,所至到處,無有聲聞、辟支

佛乘,乃至無二乘之名.舍利弗,有菩

薩摩訶薩,遊戲神通,從一佛國,至一

佛國,所至到處,其壽無量.舍利弗,有

菩薩摩訶薩,遊戲神通,從一國土,至

一國土,所至到處,有無佛、法、僧處,讚

佛、法、僧功德,諸衆生用聞佛名、法名、

僧名.故於此命終,生諸佛前.舍利弗,

有菩薩摩訶薩,初發意時,得初禪乃

至第四禪,得四無量心,得四無色定,

修四念處乃至十八不共法.是菩薩

不生欲界、色界、無色界中,常生有益

衆生之處.舍利弗,有菩薩摩訶薩,初

發意時,行六波羅蜜,上菩薩位,得阿

惟越致地.舍利弗,有菩薩摩訶薩,初

發意時,便得阿耨多羅三藐三菩提,

轉法輪,與無量阿僧祇衆生,作益厚,

已入無餘涅槃,是佛般涅槃後,餘法

若住一劫,若減一劫.舍利弗,有菩薩

摩訶薩,初發意時,與般若波羅蜜相

應,與無數百千億菩薩,從一佛國,至

一佛國,爲淨佛國土故.舍利弗,有菩

薩摩訶薩,行般若波羅蜜時,得四禪、

四無量心、四無色定,遊戲其中,入初

禪,從初禪起,入滅盡定;從滅盡定起,

乃至入四禪;從四禪起,入滅盡定;從

滅盡定起,入虛空處;從虛空處起,入

滅盡定;從滅盡定起,乃至入非有想

非無想處;從非有想非無想處起,入

滅盡定.如是,舍利弗,菩薩摩訶薩,行

般若波羅蜜,以方便力故,入超越定.

舍利弗,有菩薩摩訶薩,行般若波羅

蜜時,修四念處乃至十八不共法,不

取須陁洹果、斯陁含果、阿那含果、阿

羅漢果、辟支佛道.以方便力,爲度衆

生故,起八聖道分,以是八聖道分,令

得須陁洹果乃至辟支佛道.」佛告舍

利弗:「一切阿羅漢、辟支佛果及智,是

菩薩摩訶薩無生法忍.舍利弗,是菩

薩摩訶薩,如是行般若波羅蜜,當知

是阿惟越致地中住.舍利弗,有菩薩

摩訶薩,住六波羅蜜,莊嚴兜率天道,

當知是賢劫中菩薩.舍利弗,有菩薩

摩訶薩,修四禪乃至十八不共法,未

證四諦,當知是菩薩一生、補處.舍利

弗,有菩薩摩訶薩,無量阿僧祇劫修

行,得阿耨多羅三藐三菩提.舍利弗,

有菩薩摩訶薩,住六波羅蜜,常懃精

進,利益衆生,不說無益之事.舍利弗,

有菩薩摩訶薩,行六波羅蜜,常懃精

進,利益衆生,從一佛國,至一佛國,斷

衆生三惡道.舍利弗,有菩薩摩訶薩,

住六波羅蜜,以檀那爲首,安樂一切

衆生,須飮食,與飮食,衣服、臥具、瓔珞、

花香、房舍、燈燭,隨人所須,盡給與之.

舍利弗,有菩薩摩訶薩,行般若波羅

蜜時,變身如佛,爲地獄中衆生說法,

爲畜生、餓鬼中衆生說法.舍利弗,有

菩薩摩訶薩,行六波羅蜜時,變身如

佛,遍至十方如恒河沙等諸佛國土,

爲衆生說法,亦供養諸佛,及淨佛國

土,聞諸佛說法,觀採十方淨妙國相,

而已自起殊勝國土,其中菩薩摩訶

薩,皆是一生補處.舍利弗,有菩薩摩

訶薩,行六波羅蜜時,成就三十二相

諸根淨利,諸根淨利故,衆人愛敬以

愛敬故,漸以三乘法,而度脫之.如是,

舍利弗,菩薩摩訶薩,行般若波羅蜜

時,應學身淸淨、口淸淨.舍利弗,有菩

薩摩訶薩,行六波羅蜜時,得諸根淨,

以是淨根,而不自高,亦不下他.舍利

弗,有菩薩摩訶薩,從初發心,住檀那

波羅蜜、尸羅波羅蜜,乃至阿惟越致

地,終不墮三惡道.舍利弗,有菩薩摩

訶薩,從初發心,乃至阿惟越致地,常

不捨十善行.舍利弗,有菩薩摩訶薩,

住檀那波羅蜜、尸羅波羅蜜中,作轉

輪聖王,安立衆生於十善道,亦以財

物,布施衆生.舍利弗,有菩薩摩訶薩,

住檀那波羅蜜、尸羅波羅蜜,無量千

萬世,作轉輪聖王,値遇無量百千諸

佛,供養恭敬,尊重讚歎.舍利弗,有菩

薩摩訶薩,常爲衆生以法照明,亦以

自照,乃至阿耨多羅三藐三菩提,終

不離照明.舍利弗,是菩薩摩訶薩,於

佛法中,已得尊重.舍利弗,以是故菩

薩摩訶薩,行般若波羅蜜時,身、口、意

不淨,不令妄起.」舍利弗白佛言:「世尊,

云何菩薩身業不淨,口業不淨,意業

不淨?」佛告舍利弗:「若菩薩摩訶薩,作

是念:「是身、是口、是意.」,如是取相作緣,

舍利弗,是名身、口、意不淨.舍利弗,菩

薩摩訶薩,行般若波羅蜜時,不得身,

不得口,不得意.舍利弗,菩薩摩訶薩,

行般若波羅蜜時,若得身,若得口,若

得意,用是得身、口、意故,能生慳心、犯

戒心、瞋心、懈心、亂心、愚心,當知是菩

薩行六波羅蜜時,不能除身、口、意麤

業.」舍利弗白佛言:「世尊,菩薩摩訶薩,

云何除身、口、意麤業?」佛告舍利弗:「若

菩薩摩訶薩,不得身、口、意,如是菩薩

摩訶薩,能除身、口、意麤業.復次,舍利

弗,若菩薩摩訶薩,從初發意,行十善

道,不生聲聞心,不生辟支佛心,如是

菩薩摩訶薩,能除身、口、意麤業.復次,

舍利弗,有菩薩摩訶薩,行般若波羅

蜜,淨佛道時,行檀那波羅蜜、尸羅波

羅蜜、羼提波羅蜜、毘梨耶波羅蜜、禪

那波羅蜜,是名菩薩摩訶薩除身、口、

意麤業.」舍利弗白佛言:「世尊,何等是

菩薩摩訶薩佛道?」佛告舍利弗:「佛道

者若菩薩摩訶薩,不得身,不得口,不

得意,不得檀那波羅蜜,不得尸羅波

羅蜜,不得羼提波羅蜜,不得毘梨耶

波羅蜜,不得禪那波羅蜜,不得般若

波羅蜜,不得聲聞,不得辟支佛,不得

菩薩,不得佛.舍利弗,是名菩薩摩訶

薩佛道.所謂一切諸法,不可得故.舍

利弗,有菩薩摩訶薩,行六波羅蜜時,

無能壞者.」舍利弗白佛言:「世尊,云何

菩薩摩訶薩,行六波羅蜜時,無能壞

者?」佛告舍利弗:「若菩薩摩訶薩,行六

波羅蜜時,不念有色乃至識,不念有

眼乃至意,不念有色乃至法,不念有

眼界乃至意識界,不念有四念處乃

至八聖道分,不念有檀那波羅蜜乃

至般若波羅蜜,不念有佛十力乃至

十八不共法,不念有須陁洹果乃至

阿羅漢果,不念有辟支佛乃至阿耨

多羅三藐三菩提.舍利弗,菩薩摩訶

薩,如是行增益六波羅蜜,無能壞者.

舍利弗,有菩薩摩訶薩,住般若波羅

蜜中,具足智慧,用是智慧,常不墮惡

道,不生弊惡人中,不作貧窮人,所受

身體,不爲人、天、阿修羅所憎惡.」舍利

弗白佛言:「世尊,何等是菩薩摩訶薩

智慧?」佛告舍利弗:「菩薩摩訶薩,用是

智慧成就,見十方如恒河沙等諸佛,

聽法,見僧,亦見嚴淨佛土.菩薩摩訶

薩,以是智慧,不作佛想,不作菩薩想.

不作聲聞、辟支佛想,不作我想,不作

佛國想;用是智慧,行檀那波羅蜜,亦

不得檀那波羅蜜,乃至行般若波羅

蜜,亦不得般若波羅蜜,行四念處,亦

不得四念處,乃至行十八不共法,亦

不得十八不共法.舍利弗,是名菩薩

摩訶薩智慧.用是智慧,能具足一切

法,亦不得一切法.舍利弗,有菩薩摩

訶薩,行般若波羅蜜時,淨於五眼:肉

眼、天眼、慧眼、法眼、佛眼.」舍利弗白佛

言:「世尊,云何菩薩摩訶薩肉眼淨?」佛

告舍利弗:「有菩薩肉眼,見百由旬;有

菩薩肉眼,見二百由旬;有菩薩肉眼,

見一閻浮提.有菩薩肉眼,見二天下、

三天下、四天下;有菩薩肉眼,見小千

國土;有菩薩肉眼,見中千國土;有菩

薩肉眼,見三千大千國土.舍利弗,是

爲菩薩摩訶薩肉眼淨.」舍利弗白佛

言:「世尊,云何菩薩摩訶薩天眼淨?」佛

告舍利弗:「有菩薩摩訶薩天眼,見一

切四天王天所見;見三十三天、夜摩

天、兜率陁天、化樂天、他化自在天所

見;見梵天王所見乃至阿迦尼咤天

所見.菩薩天眼所見者,四天王天乃

至阿迦尼咤天所不知不見.舍利弗,

是菩薩摩訶薩天眼,見十方如恒河

沙等諸國土中衆生,死此生彼.舍利

弗是名菩薩摩訶薩天眼淨舍利弗

白佛言:「世尊,云何菩薩摩訶薩慧眼

淨?」佛告舍利弗:「慧眼菩薩不作是念:

有法若有爲若無爲,若世閒若出世

閒,若有漏若無漏.」.是慧眼菩薩,亦無

法不見,無法不聞,無法不知,無法不

識.舍利弗,是名菩薩摩訶薩慧眼淨.」

舍利弗白佛言:「世尊,云何菩薩摩訶

薩法眼淨?」佛告舍利弗:「菩薩摩訶薩,

以法眼,知是人隨信行;是人隨法行;

是人無相行.是人行空解脫門;是人

行無相解脫門;是人行無作解脫門,

得五根.得五根故,得無閒三昧;得無

閒三昧故,得解脫智;得解脫智故,斷

三結:我見、疑、戒取.是人名須陁洹.是

人得思惟道,薄婬、恚、癡,當得斯陁含,

增進思惟道,斷婬、恚、癡,得阿那含,增

進思惟道,斷色染、無色染、無明、慢、掉,

得阿羅漢.是人行空、無相、無作解脫

門,得五根.得五根故,得無閒三昧,得

無閒三昧故,得解脫智,得解脫智故,

知所有集法皆是滅法,作辟支佛.是

爲菩薩摩訶薩法眼淨.復次,舍利弗,

菩薩摩訶薩,知是菩薩初發意,行檀

那波羅蜜,乃至行般若波羅蜜,成就

信根、精進根、善根純厚.用方便力故,

爲衆生受身,若生剎利大姓,若生婆

羅門大姓,若生居士大家,若生四天

王天處乃至他化自在天處.是菩薩

於其中住,成就衆生,隨其所樂,皆給

施之,亦淨佛國土,値遇諸佛,供養恭

敬,尊重讚歎,乃至阿耨多羅三藐三

菩提,亦不墮聲聞、辟支佛地.是名菩

薩摩訶薩法眼淨.復次,舍利弗,菩薩

摩訶薩,知是菩薩於阿耨多羅三藐

三菩提退,知是菩薩於阿耨多羅三

藐三菩提不退;知是菩薩受阿耨多

羅三藐三菩提記,知是菩薩未受阿

耨多羅三藐三菩提記;知是菩薩到

阿惟越致地,知是菩薩未到阿惟越

致地;知是菩薩具足神通,知是菩薩

未具足神通;知是菩薩以具足神通,

飛到十方如恒河沙等世界,見諸佛

供養恭敬,尊重讚歎;知是菩薩未得

神通,當得神通;知是菩薩當淨佛土,

不淨佛土;是菩薩成就衆生,未成就

衆生;是菩薩爲諸佛所稱譽,所不稱

譽;是菩薩親近諸佛,不親近諸佛;是

菩薩壽命有量,壽命無量;是菩薩得

佛時比丘衆有量比丘衆無量是菩

薩得阿耨多羅三藐三菩提時,以菩

薩爲僧,不以菩薩爲僧;是菩薩當修

苦行、難行,不修苦行、難行;是菩薩一

生補處,未一生補處;是菩薩受最後

身,未受最後身;是菩薩能坐道場,不

能坐道場;是菩薩有魔無魔.如是,舍

利弗,是爲菩薩摩訶薩法眼淨.」舍利

弗白佛言:「世尊,云何菩薩摩訶薩佛

眼淨?」佛告舍利弗:「有菩薩摩訶薩,求

佛道心,次第入如金剛三昧,得一切

種智.爾時,成就十力、四無所畏、四無

閡智、十八不共法、大慈、大悲.是菩薩

摩訶薩,用一切種智,一切法中,無法

不見,無法不聞,無法不知,無法不識.

舍利弗,是爲菩薩摩訶薩,得阿耨多

羅三藐三菩提時,佛眼淨.如是,舍利

弗,菩薩摩訶薩,欲得五眼,當學六波

羅蜜.何以故?舍利弗,是六波羅蜜中,

攝一切善法:若聲聞法、辟支佛法、菩

薩法、佛法.舍利弗,若有實語,能攝一

切善法者,般若波羅蜜是.舍利弗,般

若波羅蜜,能生五眼,菩薩學五眼者,

得阿耨多羅三藐三菩提.舍利弗,有

菩薩摩訶薩,行般若波羅蜜時,修神

通波羅蜜.以是神通波羅蜜,受種種

如意事,能動大地,變一身爲無數身,

無數身還爲一身,隱顯自在,山壁樹

木,皆過無閡,如行空中,履水如地,陵

虛如鳥,出沒地中如出入水,身出煙

焰如大火聚,身中出水如雪山水流,

日月大德威力難當,而能摩捫,乃至

梵天身得自在,亦不著是如意神通,

神通事及己身,皆不可得.自性空故,

自性離故,自性無生故,不作是念:「我

得如意神通.」,除爲薩婆若心.如是,舍

利弗,菩薩摩訶薩,行般若波羅蜜時,

得如意神通智證是菩薩以天耳淨

過於人耳,聞二種聲:天聲、人聲,亦不

著是天耳神通,天耳與聲及己身,皆

不可得.自性空故,自性離故,自性無

生故,不作是念:「我有是天耳.」,除爲薩

婆若心.如是,舍利弗,菩薩摩訶薩,行

般若波羅蜜時,得天耳神通智證.是

菩薩如實知他衆生心,若欲心如實

知欲心,離欲心如實知離欲心,瞋心

如實知瞋心,離瞋心如實知離瞋心;

癡心如實知癡心離癡心如實知離

癡心;渴愛心如實知渴愛心,無渴愛

心如實知無渴愛心;有受心如實知

有受心,無受心如實知無受心;攝心

如實知攝心,散心如實知散心;小心

如實知小心,大心如實知大心;定心

如實知定心,亂心如實知亂心;解脫

心如實知解脫心,不解脫心如實知

不解脫心;有上心如實知有上心,無

上心如實知無上心,亦不著是心.何

以故?是心、非心,相不可思議故,自性

空故,自性離故,自性無生故,不作是

念:「我得他心智證除爲薩婆若心.如

是,舍利弗,菩薩摩訶薩,行般若波羅

蜜時,得他心神通智證.是菩薩以宿

命智證通,念一心乃至百心,念一日

乃至百日,念一月乃至百月,念一歲

乃至百歲,念一劫乃至百劫、無數百

劫、無數千劫、無數百千劫乃至無數

百千萬億劫世.我是處,如是姓,如是

名字,如是生,如是食,如是久住,如是

壽限,如是長壽,如是受苦、樂.我是中

死,生彼處,彼處死,生是處,有相有因

緣,亦不著是宿命神通,宿命神通事

及己身,皆不可得.自性空故,自性離

故,自性無生故,不作是念:「我有是宿

命神通.」,除爲薩婆若心.如是.舍利弗,

菩薩摩訶薩,行般若波羅蜜時,得宿

命神智證.是菩薩以天眼,見衆生死

時生時、端正醜陋、惡處好處、若大若

小,知衆生隨業因緣,是諸衆生,身惡

業成就,口惡業成就,意惡業成就故,

謗毀賢聖人,受邪見因緣故,身壞墮

惡道生地獄中.是諸衆生,身善業成

就,口善業成就,意善業成就,不謗毀

賢聖人,受正見因緣故,命終入善道,

生天上,亦不著是天眼通,天眼通事

及己身,皆不可得.自性空故,自性離

故,自性無生故,不作是念:「我有是天

眼神通.」,除爲薩婆若心.如是,舍利弗,

菩薩摩訶薩,行般若波羅蜜時,得天

眼神通智證.亦見十方如恒河沙等

世界中衆生生死乃至生天上.四神

通亦如是.是菩薩摩訶薩漏盡神通,

雖得漏盡神通,不墮聲聞,辟支佛地

乃至阿耨多羅三藐三菩提,亦不依

異法,亦不著是漏盡神通,漏盡神通

事及己身,皆不可得.自性空故,自性

離故,自性無生故,不作是念:「我得漏

盡神通.」,除爲薩婆若心.如是,舍利弗,

菩薩摩訶薩,行般若波羅蜜時,得漏

盡神通智證.如是,舍利弗,菩薩摩訶

薩,行般若波羅蜜時,具足神通波羅

蜜,具足神通波羅蜜已,增益阿耨多

羅三藐三菩提.舍利弗,有菩薩摩訶

薩,行般若波羅蜜時,住檀那波羅蜜

淨、薩婆若道、畢竟空,不生慳心故.舍

利弗有菩薩摩訶薩,行般若波羅蜜

時,住尸羅波羅蜜淨、薩婆若道、畢竟

空,罪不罪不著故.舍利弗,有菩薩摩

訶薩,行般若波羅蜜時,住羼提波羅

蜜淨、薩婆若道、畢竟空,不瞋故.舍利

弗,有菩薩摩訶薩,行般若波羅蜜時,

住毘梨耶波羅蜜淨、薩婆若道、畢竟

空,身心精進,不懈怠故.舍利弗,有菩

薩摩訶薩,行般若波羅蜜時,住禪那

波羅蜜淨、薩婆若道、畢竟空,不亂不

味故.舍利弗,有菩薩摩訶薩,行般若

波羅蜜時,住般若波羅蜜淨、薩婆若

道、畢竟空,不生癡心故.如是,舍利弗,

菩薩摩訶薩,行般若波羅蜜時,住六

波羅蜜淨、薩婆若道、畢竟空故,不來

不去故,不施不受故,非戒非犯故,非

忍非瞋故,不進不怠故,不定不亂故,

不智不愚故.爾時,菩薩摩訶薩,不分

別布施不布施、持戒犯戒、忍辱瞋恚、

精進懈怠、定心亂心、智慧愚癡,不分

別毀害、輕慢、恭敬.何以故?舍利弗,無

生法中,無有受毀者,無有受害者,無

有受輕慢恭敬者.舍利弗,菩薩摩訶

薩,行般若波羅蜜,得如是諸功德,聲

聞、辟支佛所無有得,是功德具足成

就衆生,淨佛國土,得一切種智.復次,

舍利弗,菩薩摩訶薩,行般若波羅蜜

時,一切衆生中,生等心,一切衆生中,

生等心已,得一切諸法等,得一切諸

法等已,立一切衆生於諸法等中.是

菩薩摩訶薩,現世爲十方諸佛所愛

念,亦爲一切菩薩、一切聲聞、辟支佛

所愛念.是菩薩在所生處,眼終不見

不愛色,乃至意不覺不愛法.如是,舍

利弗,菩薩摩訶薩,行般若波羅蜜,不

減於阿耨多羅三藐三菩提.」說是般

若波羅蜜品時,三百比丘從座起,以

所著衣,上佛,發阿耨多羅三藐三菩

提心.佛,爾時,微笑,種種色光從口中

出.爾時,慧命阿難從座起,整衣服,合

掌,右膝著地,白佛言:「佛何因緣微笑?」

佛告阿難:「是三百比丘,從是已後,六

十一劫,當作佛,皆號名大相,是三百

比丘,捨此身,當生阿閦佛國.及六萬

欲天子,皆發阿耨多羅三藐三菩提

心,於彌勒佛法中,出家行佛道.是時,

佛之威神故,此閒四部衆,見十方面

各千佛.是十方國土嚴淨,此娑婆國

土所不及.」爾時,十千人作願:「我等修

淨願行,修淨願行故,當生彼佛世界.」

爾時,佛知是善男子深心,而佛微笑,

種種光從口中出.阿難整衣服,合掌

白佛:「佛何因緣微笑?」佛告阿難:「汝見

是十千人不?」阿難言:「見.」佛言:「是十千

人於此壽終,當生彼世界,終不離諸

佛,後當作佛,皆號莊嚴王佛.」

摩訶般若波羅蜜經歎度品第五

爾時,慧命舍利弗、慧命大目犍連、慧

命須菩提、慧命摩訶迦葉,如是等諸

多知識比丘及諸菩薩摩訶薩,諸優

婆塞優婆夷,從座起,合掌,白佛言:「世

尊,摩訶波羅蜜,是菩薩摩訶薩般若

波羅蜜.尊波羅蜜、第一波羅蜜、勝波

羅蜜、妙波羅蜜、無上波羅蜜、無等波

羅蜜、無等等波羅蜜、如虛空波羅蜜,

是菩薩摩訶薩般若波羅蜜.世尊,自

相空波羅蜜,是菩薩摩訶薩般若波

羅蜜.世尊,自性空波羅蜜,是菩薩摩

訶薩般若波羅蜜.諸法空波羅蜜、無

法有法空波羅蜜、開一切功德波羅

蜜、成就一切功德波羅蜜、不可壞波

羅蜜,是諸菩薩摩訶薩般若波羅蜜.

諸菩薩摩訶薩,行是般若波羅蜜、無

等等布施,具足無等等檀那波羅蜜,

得無等等身,得無等等法,所謂阿耨

多羅三藐三菩提.尸羅波羅蜜、羼提

波羅蜜、毘梨耶波羅蜜、禪那波羅蜜、

般若波羅蜜,亦如是.世尊,本亦復行

此般若波羅蜜,具足無等等六波羅

蜜,得無等等法,得無等等色,得無等

等受、想、行、識,佛轉無等等法輪.過去

佛,亦如是,行此般若波羅蜜,具足無

等等布施,乃至轉無等等法輪.未來

世佛,亦行此般若波羅蜜,當作無等

等布施,乃至當轉無等等法輪.以是

故世尊,菩薩摩訶薩,欲度一切彼岸,

當習行般若波羅蜜.世尊,是行般若

波羅蜜菩薩摩訶薩,一切世閒天及

人、阿修羅應當禮敬供養.」佛告衆弟

子及諸菩薩摩訶薩:「如是如是.諸善

男子是行般若波羅蜜者,一切世閒

天及人、阿修羅應當作禮恭敬供養.

何以故?因菩薩來故,出生人道、天道、

剎利大姓、婆羅門大姓、居士大家、轉

輪聖王、四天王天乃至阿迦尼咤天,

出生須陁洹乃至阿羅漢、辟支佛、諸

佛.因菩薩來故,世閒便有飮食、衣服、

臥具、房舍、燈燭、摩尼、眞珠、頗梨、琉璃、

珊瑚、金銀等諸寶物生.舍利弗,世閒

所有樂具,若人中若天上若離欲樂,

是一切樂具,皆由菩薩有.何以故?舍

利弗,菩薩摩訶薩,行菩薩道時,住六

波羅蜜,自行布施,亦以布施,成就衆

生,乃至自行般若波羅蜜,亦以般若

波羅蜜,成就衆生.舍利弗,是故菩薩

摩訶薩,爲安樂一切衆生故,出現於世.」

摩訶般若波羅蜜經舌相品第六

爾時,世尊出舌相,遍覆三千大千世

界,從其舌相,出無數無量色光明,普

照十方如恒河沙等諸佛世界.是時,

東方如恒河沙等世界中無量無數

諸菩薩,見是大光明,各各白其佛言:

「世尊,是誰力故,有是大光明,普照諸

佛世界?」諸佛告諸菩薩言:「諸善男子,

西方有世界,名娑婆,是中有佛,名

迦牟尼.是其舌相出大光明,普照東

方如恒河沙等諸佛世界.南西北方、

四維上下,亦復如是.爲諸菩薩摩訶

薩說般若波羅蜜故.」是時,諸菩薩各

白其佛言:「我欲往供養迦牟尼佛

及諸菩薩摩訶薩,幷欲聽般若波羅

蜜.」諸佛告諸菩薩:「善男子,汝自知時.」

是時,諸菩薩摩訶薩,持諸供養具,無

量花蓋、幢幡、瓔珞、衆香、金銀寶花,向

娑婆世界,詣迦牟尼佛所.爾時,四

天王諸天乃至阿迦尼咤諸天,各持

天上天香、末香、澤香、天樹香、葉香、天

種種蓮花靑赤紅白,向迦牟尼佛

所.是諸菩薩摩訶薩及諸天,所散諸

花,於三千大千世界虛空中,化成四

柱大寶臺,種種異色,莊嚴分明.是時,

迦牟尼佛衆中,有十萬億人,皆從

座起,合掌白佛言:「世尊,我等於未來

世中,亦當得如是法?如今釋迦牟尼佛

弟子侍從,大衆說法,亦爾?」是時,佛知善

男子至心於一切諸法,不生不滅,不出不

作,得是法忍,佛便微笑,種種色光,從口

中出.阿難白佛言:「世尊,何因緣故,微

笑?」佛告阿難:「是衆中十萬億人於諸

法中,得無生忍,是諸人於未來世,過

六十八億劫,當作佛.劫名花積,佛皆

號覺花.」

摩訶般若波羅蜜經三假品第七

爾時,佛告慧命須菩提:「汝當教諸菩

薩摩訶薩般若波羅蜜,如諸菩薩摩

訶薩所應成就般若波羅蜜.」卽時,諸

菩薩摩訶薩及聲聞、大弟子、諸天等

作是念:「慧命須菩提自以智慧力,當

爲諸菩薩摩訶薩,說般若波羅蜜耶?」.

爲是佛力,慧命須菩提知諸菩薩摩

訶薩、大弟子、諸天心所念,語慧命舍

利弗:「諸佛弟子所說法、所教授,皆是

佛力,佛所說法、法相不相違背.是善

男子學是法,得證此法,佛說如燈.舍

利弗,一切聲聞、辟支佛實無是力,能

爲菩薩摩訶薩,說般若波羅蜜.」爾時,

慧命須菩提白佛言:「世尊,所說菩薩、

菩薩字,何等法名菩薩?世尊,我等不

見是法名菩薩.云何教菩薩般若波

羅蜜?」佛告須菩提:「般若波羅蜜,亦但

有名字,名爲般若波羅蜜.菩薩、菩薩

字,亦但有名字,是名字不在內,不在

外,不在中閒.須菩提,譬如說我名,和

合故有,是我名不生、不滅,但以世閒

名字故說.如衆生壽者、命者、生者、養

育者、衆數人,作者、使作者,起者、使起

者,受者、使受者,知者、見者等,和合法

故有.是諸名不生不滅,但以世閒名

字故說.般若波羅蜜、菩薩、菩薩字,亦

如是,皆和合故有,是亦不生不滅,但

以世閒名字故說.須菩提,譬如身,和

合故有,是亦不生不滅,但以世閒名

字故說.須菩提,譬如色、受、想、行、識,亦

和合故有,是亦不生不滅,但以世閒

名字故說.須菩提,般若波羅蜜、菩薩、

菩薩字,亦如是,皆是和合故有,是亦

不生不滅,但以世閒名字故說.須菩

提,譬如眼,和合故有,是亦不生不滅,

但以世閒名字故說.是眼不在內,不

在外,不在中閒.耳、鼻、舌、身、意和合故

有,是亦不生不滅,但以世閒名字故

說.色乃至法,亦如是,眼界和合故有,

是亦不生不滅,但以世閒名字故說.

乃至意識界,亦如是.須菩提,般若波

羅蜜、菩薩、菩薩字,亦如是,皆和合故

有,是亦不生不滅,但以世閒名字故

說.是名字不在內,不在外,不在中閒.

須菩提,譬如內身,名爲頭,但有名字,

項肩臂脊脅髀膞腳,皆和合故有,是

法及名字,亦不生不滅,但以名字故

說.是名字,亦不在內,亦不在外,不在

中閒.須菩提,般若波羅蜜、菩薩、菩薩

字,亦如是,皆和合故有,但以名字故

說是亦不生不滅不在內不在外不

在中閒.須菩提,譬如外物草木枝、葉、

莖、節,如是一切,但以名字故說,是法及

名字,亦不生不滅,非內非外非中閒

住.須菩提,般若波羅蜜、菩薩、菩薩字,

亦如是,皆和合故有,是法及名字,亦

不生不滅,非內非外非中閒住.須菩

提,譬如過去諸佛名,和合故有,是亦

不生不滅,但以名字故說.是亦非內

非外非中閒住.般若波羅蜜、菩薩、菩

薩字,亦如是.須菩提,譬如夢、響、影、幻、

焰佛所化,皆是和合故有,但以名字

說,是法及名字不生不滅,非內非外

非中閒住.般若波羅蜜、菩薩、菩薩字,

亦如是.如是,須菩提,菩薩摩訶薩,行

般若波羅蜜,名假施設,受假施設,法

假施設,如是應當學.復次,須菩提,菩

薩摩訶薩,行般若波羅蜜時,不見色

名字是常,不見受、想、行、識名字是常;

不見色名字無常,不見受、想、行、識名;

字無常.不見色名字樂,不見色名字

苦,不見色名字我,不見色名字無我,

不見色名字空,不見色名字無相,不

見色名字無作,不見色名字寂滅不,

見色名字垢,不見色名字淨,不見色

名字生,不見色名字滅,不見色名字

內,不見色名字外,不見色名字中閒

住.受、想、行、識,亦如是.眼色、眼識、眼觸,

眼觸因緣生諸受,乃至意法、意識、意

觸,意觸因緣生諸受,亦如是.何以故?

菩薩摩訶薩,行般若波羅蜜,般若波

羅蜜字、菩薩、菩薩字有爲性中,亦不

見,無爲性中,亦不見.菩薩摩訶薩,行

般若波羅蜜,是法皆不作分別.是菩

薩行般若波羅蜜,住不壞法中.修四

念處時,不見般若波羅蜜,不見般若

波羅蜜字;不見菩薩,不見菩薩字.乃

至修十八不共法時,不見般若波羅

蜜,不見般若波羅蜜字;不見菩薩,不

見菩薩字.菩薩摩訶薩,如是行般若

波羅蜜時,但知諸法實相.諸法實相

者無垢無淨.如是,須菩提,菩薩摩訶

薩,行般若波羅蜜時,當作是知:「名字

假施設.」知假名字已,不著色,不著受、

想、行、識;不著眼乃至意;不著色乃至

法;不著眼識,乃至不著意識;不著眼

觸,乃至不著意觸;不著眼觸因緣生

受,若苦若樂若不苦不樂,乃至不著

意觸因緣生受,若苦若樂若不苦不

樂;不著有爲性,不著無爲性;不著檀

那波羅蜜、尸羅波羅蜜、羼提波羅蜜、

毘梨耶波羅蜜、禪那波羅蜜、般若波

羅蜜;不著三十二相,不著菩薩身;不

著菩薩肉眼,乃至不著佛眼;不著智

波羅蜜,不著神通波羅蜜;不著內空,

乃至不著無法、有法空;不著成就衆

生,不著淨佛國土,不著方便法.何以

故?是諸法無著者,無著法,無著處,皆

無故.如是,須菩提,菩薩摩訶薩,行般

若波羅蜜時,不著一切法,便增益檀

那波羅蜜、尸羅波羅蜜、羼提波羅蜜、

毘梨耶波羅蜜、禪那波羅蜜、般若波

羅蜜,入菩薩位,得阿惟越致地,具足

菩薩神通,遊一佛國,至一佛國,成就

衆生,恭敬,尊重,讚歎諸佛,爲淨佛國

土,爲見諸佛供養.供養之具,善根成

就故,隨意悉得,亦聞諸佛所說法,聞

已,乃至阿耨多羅三藐三菩提,終不

忘失,得諸陁羅尼門、諸三昧門.如是,須

菩提,菩薩摩訶薩,行般若波羅蜜時,

當知諸法名假施設.須菩提,於汝意

云何,色是菩薩不?受、想、行、識是菩薩

不?」「不也,世尊.」「眼、耳、鼻、舌、身、意是菩薩

不?」「不也,世尊.」「色、聲、香、味、觸、法是菩薩

不?」「不也,世尊.」「眼識乃至意識是菩薩

不?」「不也,世尊.」「須菩提,於汝意云何,地

種是菩薩不?」「不也,世尊.」「水、火、風、空、識

種是菩薩不?」「不也,世尊.」「於須菩提意

云何,無明是菩薩不?」「不也,世尊.」「乃至

老死是菩薩不?」「不也,世尊.」「於須菩提

意云何,離色、離受、想、行、識乃至離老

死是菩薩不?」「不也,世尊.」「須菩提,於汝

意云何,色如相是菩薩不?」「不也,世尊.」

「乃至老死如相是菩薩不?」「不也,世尊.」

「離色如相乃至離老死如相是菩薩

不?」「不也,世尊.」佛告須菩提:「汝觀何等

義言:「色非菩薩,乃至老死非菩薩;離

色非菩薩,乃至離老死非菩薩;色如

相非菩薩,乃至老死如相非菩薩;離

色如相非菩薩,乃至離老死如相非

菩薩』須菩提言:「世尊,衆生畢竟不可

得,何況當是菩薩?色不可得,何況色

離色、色如、離色如,是菩薩?乃至老死

不可得,何況老死、離老死、老死如、離

老死如,是菩薩?」佛告須菩提:「善哉,善

哉!如是.須菩提,菩薩摩訶薩「衆生不

可得故,般若波羅蜜,亦不可得.」,當作

是學.於須菩提意云何,色是菩薩義

不?」「不也,世尊.」受、想、行、識是菩薩義不?」

「不也,世尊.」「於須菩提意云何,色常是

菩薩義不?」「不也,世尊.」「受、想、行、識常是

菩薩義不?」「不也,世尊.」「色無常是菩薩

義不?」「不也,世尊.」「、受、想、行、識無常是菩

薩義不?」「不也,世尊.」「色樂是菩薩義不?」

「不也,世尊.」「受、想、行、識樂是菩薩義不?」

「不也,世尊.」「色苦是菩薩義不?」「不也,世

尊.」「受、想、行、識苦是菩薩義不?」「不也,世

尊.」「色我是菩薩義不?」「不也,世尊.」「受、想、

行、識我是菩薩義不?」「不也,世尊.」「色非

我是菩薩義不?」「不也,世尊.」「受、想、行、識

非我是菩薩義不?」「不也,世尊.」「於須菩

提意云何,色空是菩薩義不?」「不也,世

尊.」「受、想、行、識空是菩薩義不?」「不也,世

尊.」「色非空是菩薩義不?」「不也,世尊.」「受、

想、行、識非空是菩薩義不?」「不也,世尊.」

「色相是菩薩義不?」「不也,世尊.」「受、想、行、

識相是菩薩義不?」「不也,世尊.」「色無相

是菩薩義不?」「不也,世尊.」「受、想、行、識無

相是菩薩義不?」「不也,世尊.」「色作是菩

薩義不?」「不也,世尊.」「受、想、行、識作是菩

薩義不?」「不也,世尊.」「色無作是菩薩義

不?」「不也,世尊.」「受、想、行、識無作是菩薩

義不?」「不也,世尊.乃至老死亦如是.」佛

告須菩提:「汝觀何等義言:「色非菩薩

義,受、想、行、識非菩薩義,乃至色、受、想、

行、識無作非菩薩義,乃至老死亦如

是.」?』須菩提白佛言:「世尊,色畢竟不可

得,何況色是菩薩義?受、想、行、識亦如

是.世尊,色常畢竟不可得,何況色無

常是菩薩義?乃至識亦如是.世尊,色

樂畢竟不可得,何況色苦是菩薩義?

乃至識亦如是.世尊,色我畢竟不可

得,何況色非我是菩薩義?乃至識亦

如是.世尊,色有畢竟不可得,何況色

空是菩薩義?乃至識亦如是.世尊,色

相畢竟不可得,何況色無相是菩薩

義?乃至識亦如是.世尊,色作畢竟不

可得,何況色無作是菩薩義?乃至識

亦如是.」佛告須菩提:「善哉,善哉.如是.

須菩提,菩薩摩訶薩,行般若波羅蜜,

色義不可得,受、想、行、識義不可得,乃

至無作義不可得,當作是學般若波

羅蜜.須菩提,汝言:「我不見是法名菩

薩.」.須菩提,諸法不見諸法,諸法不見

法性,法性不見諸法.法性不見地種,

地種不見法性,乃至識種不見法性,

法性不見識種.法性不見眼色、眼識

性,眼色、眼識性不見法性,乃至法性

不見意法、意識性,意法、意識性不見

法性.須菩提,有爲性不見無爲性,無

爲性不見有爲性.何以故?離有爲不

可說無爲,離無爲不可說有爲.如是,

須菩提,菩薩摩訶薩,行般若波羅蜜,

於諸法無所見.是時,不驚不畏不怖,

心亦不沒不悔.何以故?是菩薩摩訶

薩,不見色、受、想、行、識故.不見眼乃至

意,不見色乃至法,不見婬、怒、癡,不見

無明乃至老死,不見我乃至知者、見

者,不見欲界、色界、無色界,不見聲聞

心、辟支佛心,不見菩薩,不見菩薩法,

不見佛,不見佛法,不見佛道.是菩薩

一切法不見故,不驚不畏不怖,不沒

不悔.」須菩提白佛言:「世尊,何因緣故,

是菩薩心不沒不悔?」佛告須菩提:「菩

薩摩訶薩一切心、心數法;不可得,不

可見.以是故,菩薩摩訶薩心不沒不

悔.」「世尊,云何菩薩心不驚不畏不怖?」

佛告須菩提:「是菩薩意及意識不可

得,不可見.以是故,不驚不畏不怖.如

是.須菩提,菩薩摩訶薩一切法不可

得故,應行般若波羅蜜.須菩提,菩薩

摩訶薩,一切行處,不得般若波羅蜜,

不得菩薩,不得菩薩名,亦不得菩薩

心,卽是教菩薩摩訶薩.」

摩訶般若經卷第二

戊戌歲高麗國大藏都監奉

勅彫造

摩訶般若波羅蜜經卷第三 芥

後秦龜茲國三藏鳩摩羅什譯

勸學品第八

爾時須菩提白佛言世尊菩薩摩訶

薩欲,具足檀那波羅:「蜜當,學般若波

羅,蜜欲具足尸羅波羅,蜜羼提波羅

蜜毘;梨耶波羅蜜禪那波、羅蜜般若

波、羅蜜當學般若、波羅蜜菩薩、摩訶

薩欲知,色當學般若波羅.蜜乃至欲

知,識當學,般若波羅蜜欲知;眼乃至

意欲,知色乃至法欲知;眼識乃至意

識,欲知眼觸乃至,意觸欲知眼觸因

緣,生受乃至意觸因緣,生受當學般

若波羅蜜欲斷婬怒癡當學,般若波

羅蜜菩薩;摩訶薩、欲、斷,身見戒取疑

婬欲.瞋恚色愛無,色愛調慢、無、明、等、

一切、結使、及纏、當學般、若波、羅蜜欲

斷四縛四結四,顚倒當學般若波;羅

蜜欲知、十善、道欲知,四禪欲知四無

量;心四無色定,四念處乃,至十八不

共法、當學般若、波羅蜜菩薩摩訶薩

欲入,覺意三昧當學般.若波羅蜜欲,

入六神通、九次第定、超越三昧,當學

般若波羅蜜;欲得師子遊戲三昧,當

學般若波羅蜜;欲得師子奮迅三昧,

欲得一、切陁羅尼門、當學般若波羅

蜜.菩薩摩訶薩,欲得首楞嚴三昧、寶

印三昧、妙月三昧、月幢相三昧、一切

法印三昧、觀印三昧、畢法性三昧、畢

住相三昧如金剛三昧、入一切法門

三昧、三昧王三昧、王印三昧、淨力三

昧、高出三昧、必入一切辯才三昧、入

諸法名三昧、觀十方三昧、諸陁羅尼

門印三昧、一切法不忘三昧、攝一切

法聚印三昧、虛空住三昧、三分淸淨

三昧、不退神通三昧、出鉢三昧、諸三

昧、幢相三昧,欲得如是等諸三昧門,

當學般若波羅蜜.復次,世尊,菩薩摩

訶薩,欲滿一切衆生願,當學般若波

羅蜜,欲得具足如是善根常不墮惡

趣,欲得不生卑賤之家,欲得不住聲

聞、辟支佛地中,欲得不墮菩薩頂者,

當學般若波羅蜜.」爾時,慧命舍利弗

問須菩提:「云何爲菩薩摩訶薩墮頂?」

須菩提言:「舍利弗,若菩薩摩訶薩,不

以方便,行六波羅蜜,入空、無相、無作

三昧,不墮聲聞、辟支佛地,亦不入菩

薩位.是名菩薩摩訶薩法生故墮頂.

舍利弗問須菩提:「云何名菩薩生?」須

菩提答舍利弗言:「生名法愛.」舍利弗

言:「何等法愛?」須菩提言:「菩薩摩訶薩,

行般若波羅蜜,色是空受念著,受、想、

行、識是空受念著.舍利弗,是名菩薩

摩訶薩,順道,法愛生.復次,舍利弗,菩

薩摩訶薩,色是無相受念著,受、想、行、

識是無相受念著;色是無作受念著,

受、想、行、識是無作受念著;色是寂滅

受念著,受、想、行、識是寂滅受念著.色

是無常乃至識,色是苦乃至識,色是

無我乃至識,受念著.是爲菩薩,順道,

法愛生.是苦應知,集應斷,盡應證,道

應修.是垢法,是淨法;是應近,是不應

近;是菩薩所應行,是非菩薩所應行;

是菩薩道,是非菩薩道;是菩薩學,是

非菩薩學;是菩薩檀那波羅蜜乃至

般若波羅蜜,是非菩薩檀那波羅蜜

乃至般若波羅蜜;是菩薩方便,是非

菩薩方便;是菩薩熟,是非菩薩熟,舍

利弗,菩薩摩訶薩,行般若波羅蜜,是

諸法受念著.是爲菩薩摩訶薩,順道,

法愛生.」舍利弗問須菩提:「云何名菩

薩摩訶薩無生?」須菩提言:「菩薩摩訶

薩,行般若波羅蜜時,內空中不見外

空,外空中不見內空;外空中不見內

外空,內外空中不見外空;內外空中

不見空空,空空中不見內外空;空空

中不見大空,大空中不見空空;大空

中不見第一義空,第一義空中不見

大空;第一義空中不見有爲空,有爲

空中不見第一義空;有爲空中不見

無爲空,無爲空中不見有爲空;無爲

空中不見畢竟空,畢竟空中不見無

爲空;畢竟空中不見無始空,無始空

中不見畢竟空;無始空中不見散空,

散空中不見無始空;散空中不見性

空,性空中不見散空;性空中不見諸

法空,諸法空中不見性空;諸法空中

不見自相空,自相空中不見諸法空;

自相空中不見不可得空,不可得空

中不見自相空;不可得空中不見無

法空,無法空中不見不可得空;無法

空中不見有法空,有法空中不見無

法空;有法空中不見無法有法空,無

法有法空中不見有法空.舍利弗,菩

薩摩訶薩,行般若波羅蜜,得入菩薩

位.復次,舍利弗,菩薩摩訶薩,欲學般

若波羅蜜,應如是學.不念色、受、想、行、

識,不念眼乃至意,不念色乃至法,不

念檀那波羅蜜、尸羅波羅蜜、羼提波

羅蜜、毘梨耶波羅蜜、禪那波羅蜜、般

若波羅蜜乃至十八不共法.如是,舍

利弗,菩薩摩訶薩,行般若波羅蜜,得

是心不應念不應高,無等等心不應

念不應高,大心不應念不應高.何以

故?是心非心,心相常淨故.」舍利弗語

須菩提:「云何名心相常淨?」須菩提言:

「若菩薩知是心相與婬、怒、癡不合不

離,諸纏流縛若諸結使、一切煩惱不

合不離,聲聞、辟支佛心不合不離.舍

利弗,是名菩薩心相常淨.」舍利弗語

須菩提:「有是無心相心不?」須菩提報

舍利弗言:「無心相中,有心相無心相

可得不?」舍利弗言:「不可得.」須菩提言:

「若不可得,不應問有是無心相心不.」

舍利弗復問:「何等是無心相?」須菩提

言:「諸法不壞不分別,是名無心相.」舍

利弗復問須菩提:「但是心不壞不分

別?色亦不壞不分別?乃至佛道亦不

壞不分別耶?」須菩提言:「若能知心相

不壞不分別,是菩薩亦能知色乃至

佛道不壞不分別.」爾時,慧命舍利弗

讚須菩提言:「善哉,善哉.汝眞是佛子,

從佛口生,從見法生,從法化生,取法

分不取財分,法中自信身得證,如佛

所說,得無諍三昧中,汝最第一,實如

佛所擧.須菩提,菩薩摩訶薩,應如是

學般若波羅蜜.是中亦當分別知.菩

薩如汝所說行,則不離般若波羅蜜.

須菩提,善男子善女人,欲學聲聞地,

亦當應聞般若波羅蜜,持誦讀正憶

念如說行;欲學辟支佛地,亦當應聞

般若波羅蜜,持誦讀正憶念如說行;

欲學菩薩地,亦當應聞般若波羅蜜,

持誦讀正憶念如說行.何以故?是般

若波羅蜜中廣說三乘,是中菩薩摩

訶薩、聲聞、辟支佛當學.」

摩訶般若波羅蜜經集散品第九

爾時,慧命須菩提白佛言:「世尊,我不

覺,不得是菩薩行般若波羅蜜,當爲

誰說般若波羅蜜?世尊,我不得一切

諸法集散,若我爲菩薩作字言菩薩,

或當有悔.世尊,是字不住,亦不不住.

何以故?是字無所有故.以是故,是字

不住,亦不不住.世尊,我不得色集散

乃至識集散.若不可得,云何當作名

字?世尊,以是因緣故,是字不住,亦不

不住.何以故?是字無所有故.世尊,我

亦不得眼集散乃至意集散,若不可

得,云何當作名字,言是菩薩?世尊,是

眼名字乃至意名字不住,亦不不住.

何以故?是名字無所有故.以是故,是

字不住,亦不不住.世尊,我不得色集

散乃至法集散,若不可得,云何當作

名字,言是菩薩?世尊,是色字乃至法

字不住,亦不不住.何以故?是字無所

有故.以是故,是字不住,亦不不住.眼

識乃至意識、眼觸乃至意觸、眼觸因

緣生受乃至意觸因緣生受,亦如是.

世尊,我不得無明集散,乃至不得老

死集散.世尊,我不得無明盡集散,乃

至不得老死盡集散.世尊,我不得婬、

怒、癡集散,諸邪見集散,皆亦如是.世

尊,我不得六波羅蜜集散、四念處集

散乃至八聖道分集散、空無相無作

集散、四禪四無量心四無色定集散、

念佛念法念僧念戒念捨念天念善念

入出息念身念死集散,我亦不得佛十

力乃至十八不共法集散.世尊,我若

不得六波羅蜜乃至十八不共法集

散,云何當作字,言是菩薩?世尊,是字

不住,亦不不住.何以故?是字無所有

故.以是故,是字不住,亦不不住.世尊,

我不得如夢,五陰集散,我亦不得如

嚮,如影,如焰,如化,五受陰集散,亦如

上說.世尊,我不得離集散,我不得寂

滅、不生、不滅、不示、不垢、不淨集散.世

尊,我不得如法性、實際、法相、法位集

散,亦如上說.我不得諸善、不善法集

散,我不得有爲、無爲法、有漏無漏法

集散、過去未來現在法集散、不過去

不未來不現在法集散.何等是不過

去、不未來、不現在?所謂無爲法.世尊,

我亦不得無爲法集散.世尊,我亦不

得佛集散.世尊,我亦不得十方如恒

河沙等世界諸佛及菩薩、聲聞集散.

世尊,若我不得諸佛集散,云何當教

菩薩摩訶薩般若波羅蜜?世尊,是菩

薩字不住,亦不不住.何以故?是字無

所有故.以是故,是字不住,亦不不住.

世尊,我不得是諸法實相集散,云何

當與菩薩作字.言是菩薩?世尊,是諸

法實相名字不住,亦不不住.何以故?

是名字無所有故.以是故,是名字不

住,亦不不住.世尊,諸法因緣和合,假

名施設.所謂菩薩是名字,於五蔭中,

不可說,十二入十八界乃至十八不

共法中不可說,於和合法中,亦無可

說.世尊,譬如夢於諸法中,不可說,嚮、

影、焰、化於諸法中,亦不可說.譬如名

虛空,亦無法中可說.世尊,如地、水、火、

風名,亦無法中可說,戒、三昧、智慧、解

脫、解脫知見名,亦無法中可說,如須

陁洹名字乃至阿羅漢、辟支佛名字,

亦無法中可說,如佛名、法名,亦無法

中可說.所謂若善若不善,若常若無

常,若苦若樂,若我若無我,若寂滅若

離,若有若無.世尊,我以是義故,心悔.

一切諸法集散相不可得,云何爲菩

薩作字.言是菩薩?世尊,是字不住,亦

不不住.何以故?是字無所有故.以是

故,是字不住,亦不不住.世尊,若菩薩

摩訶薩聞作是說般若波羅蜜如是

相、如是義,心不沒不悔,不驚不畏不

怖,當知是菩薩必住阿惟越致性中,

住不住法故.復次,世尊,菩薩摩訶薩,

欲行般若波羅蜜,色中不應住,受、想、

行識中不應住;眼、耳、鼻、舌、身、意中不

應住,色、聲、香、味、觸、法中不應住,眼識

乃至意識中不應住,眼觸乃至意觸

中不應住,眼觸因緣生受乃至意觸

因緣生受中不應住;地種、水火風種、

空識種中不應住;無明乃至老死中

不應住.何以故?世尊,色,色相空,受、想、

行、識,識相空.世尊,色空不名爲色,離

空亦無色,色卽是空,空卽是色.受、想、

行、識識空不名爲識,離空亦無識,識

卽是空,空卽是識.乃至老死,老死相

空.世尊,老死空不名老死,離空亦無

老死,老死卽是空,空卽是老死.世尊,

以是因緣故,菩薩摩訶薩,欲行般若

波羅蜜,不應色中住,乃至老死中不

應住.復次,世尊,菩薩摩訶薩,欲行般

若波羅蜜,四念處中不應住.何以故?

四念處四念處相空世尊四念處空

不名四念處,離空亦無四念處,四念

處卽是空,空卽是四念處.乃至十八

不共法,亦如是.世尊,以是因緣故,菩

薩摩訶薩,欲行般若波羅蜜,四念處

乃至十八不共法中,不應住.復次,世

尊,菩薩摩訶薩,欲行般若波羅蜜,檀

那波羅蜜中,不應住,尸羅波羅蜜、羼

提波羅蜜、毘梨耶波羅蜜、禪那波羅

蜜、般若波羅蜜中,不應住.何以故?檀

那波羅蜜,檀那波羅蜜相空,乃至般

若波羅蜜,般若波羅蜜相空.世尊,檀

那波羅蜜空不名檀那波羅蜜,離空

亦無檀那波羅蜜,檀那波羅蜜卽是

空,空卽是檀那波羅蜜.乃至般若波

羅蜜,亦如是.世尊,以是因緣故,菩薩

摩訶薩,欲行般若波羅蜜,不應六波

羅蜜中住.復次,世尊,菩薩摩訶薩,欲

行般若波羅蜜,文字中不應住,一字

門、二字門如是種種字門中不應住.

何以故?諸字,諸字相空故,亦如上說.

復次,世尊,菩薩摩訶薩,欲行般若波

羅蜜,諸神通中不應住.何以故?諸神

通,諸神通相空.神通空不名神通,離

空亦無神通,神通卽是空,空卽是神

通.世尊,以是因緣故,菩薩摩訶薩,欲

行般若波羅蜜,諸神通中不應住.復

次,世尊,菩薩摩訶薩,欲行般若波羅

蜜,色是無常不應住,受、想、行識是無

常不應住.何以故?無常,無常相空.世

尊,無常空不名無常,離空亦無無常,

無常卽是空,空卽是無常.世尊,以是

因緣故,菩薩摩訶薩,欲行般若波羅

蜜,色是無常不應住,受、想、行、識是無

常不應住;色是苦不應住,受、想、行、識

是苦不應住;色是無我不應住,受、想、

行、識是無我不應住;色是空不應住,

受、想、行、識是空不應住;色是寂滅不

應住,受、想、行、識是寂滅不應住;色是

離不應住,受、想、行、識是離不應住,亦

如上說.復次,世尊,菩薩摩訶薩,欲行

般若波羅蜜,如中不應住.何以故?如

如相空.世尊,如相空不名如,離空亦

無如,如卽是空,空卽是如.世尊,菩薩

摩訶薩,欲行般若波羅蜜,法性、法相、

法位實際中,不應住.何以故?實際,實

際空.世尊,實際空不名實際,離空亦

無實際,實際卽是空,空卽是實際.復

次,世尊,菩薩摩訶薩,欲行般若波羅

蜜,一切陁羅尼門中不應住;一切三

昧門中不應住.何以故?陁羅尼門,陁

羅尼門相空;三昧門,三昧門相空.世

尊,陁羅尼門、三昧門空,不名陁羅尼

門、三昧門,離空亦無陁羅尼、三昧門.

陁羅尼、三昧門卽是空,空卽是陁羅

尼、三昧門.世尊,以是因緣故,菩薩摩

訶薩,欲行般若波羅蜜,如乃至陁羅

尼、三昧門中不應住.世尊,如菩薩摩

訶薩,欲行般若波羅蜜,無方便故,以

吾我心,於色中住,是菩薩作色行;以

吾我心,於受、想、行、識中住,是菩薩作

識行.若菩薩作行者,不受般若波羅

蜜,亦不具足般若波羅蜜,不具足般

若波羅蜜故,不能得成就薩婆若.世

尊,如菩薩摩訶薩,欲行般若波羅蜜,

無方便故,以吾我心,於十二入乃至

陁羅尼、三昧門中住,是菩薩作十二

入乃至作陁羅尼、三昧門行.若菩薩

作行者,不受般若波羅蜜,亦不具足

般若波羅蜜,不具足般若波羅蜜故,

不能得成就薩婆若.何以故?色是不

受,受、想、行、識是不受.色不受,則非色,

性空故,受、想、行、識不受,則非識,性空

故.十二入是不受,乃至陁羅尼、三昧

門是不受,十二入不受,則非十二入,

乃至陁羅尼、三昧門不受,則非陁羅

尼、三昧門,性空故.般若波羅蜜,亦不

受,般若波羅蜜不受,則非般若波羅

蜜,性空故.如是菩薩摩訶薩,欲行般

若波羅蜜,應觀諸法性空.如是觀心

無行處,是名菩薩摩訶薩不受三昧.

廣大之用,不與聲聞、辟支佛共.是薩

婆若慧亦不受,內空故,外空、內外空、

空空、大空、第一義空、有爲空、無爲空、

畢竟空、無始空、散空、性空、自相空、諸

法空、不可得空、無法空、有法空、無法

有法空故.何以故?是薩婆若不可以

相行得,相行有垢故.何等是垢相?色

相乃至陁羅尼、三昧門相,是名垢相.

是相,若受若修,可得薩婆若者,先尼

梵志,於一切智中終不生信.云何爲

信?信般若波羅蜜,分別解知稱量思

惟,不以相法,不以無相法.如是先尼

梵志,不取相,住信行中.用性空智;入

諸法相中,不受色,不受受、想、行、識.何

以故?諸法自相空故,不可得受.是先

尼梵志非內觀得故,見是智慧;非外

觀得故,見是智慧;非內外觀得故,見

是智慧;亦不無智慧觀得故,見是智

慧.何以故?梵志不見是法智者,知法

知處故.此梵志非內色中見是智慧,

非內受、想、行、識中見是智慧;非外色

中見是智慧,非外受、想、行、識中見是

智慧;非內外色中見是智慧,非內外

受、想、行、識中見是智慧,亦不離色、受、

想、行、識中見是智慧,內外空故.先尼

梵志,此中心得信解於一切智.以是

故,梵志信諸法實相.一切法不可得

故,如是信解已,無法可受.諸法無相

無憶念故,是梵志於諸法,亦無所得.

無取無捨,取捨不可得故.是梵志亦

不念智慧,諸法相無念故.世尊,是名

菩薩摩訶薩般若波羅蜜,此彼岸不

度故.是菩薩,色、受、想、行、識不受.一切

法不受故;乃至諸陁羅尼、三昧門,亦

不受,一切法不受故.是菩薩於是中

亦不取涅槃,未具足四念處乃至八

聖道分,未具足十力乃至十八不共

法故.何以故?是四念處非四念處,乃

至十八不共法非十八不共法,是諸

法非法,亦不非法.是名菩薩摩訶薩

般若波羅蜜,色不受,乃至十八不共

法不受.復次,世尊,菩薩摩訶薩,欲行

般若波羅蜜,應如是思惟:「何者是般

若波羅蜜?何以故名般若波羅蜜?是

誰般若波羅蜜?」.若菩薩摩訶薩,行般

若波羅蜜,如是念:「若法無所有,不可

得是般若波羅蜜.」.』爾時,舍利弗問須

菩提:「何等法無所有不可得?」須菩提

言:「般若波羅蜜是法無所有不可得.

禪那波羅蜜、毘梨耶波羅蜜、羼提波

羅蜜、尸羅波羅蜜、檀那波羅蜜是法

無所有不可得.內空故.外空、內外空、

空空、大空、第一義空、有爲空、無爲空、

畢竟空、無始空、散空、性空、自相空、諸

法空、不可得空、無法空、有法空、無法

有法空故.舍利弗,色法無所有不可

得,受、想、行、識法無所有不可得.內空

法,無所有不可得,乃至無法有法空

法,無所有不可得.舍利弗,四念處法,

無所有不可得,乃至十八不共法,無

所有不可得.舍利弗,諸神通法,無所

有不可得;如如法,無所有不可得;法

性、法相、法位、法住、實際法,無所有不

可得.舍利弗,佛無所有不可得;薩婆

若法,無所有不可得;一切種智法,無

所有不可得.內空乃至無法有法空

故.舍利弗,若菩薩摩訶薩,如是思惟,

如是觀時,心不沒不悔不驚,不畏不

怖,當知是菩薩不離般若波羅蜜行.」

舍利弗問須菩提:「何因緣故,當知菩

薩不離般若波羅蜜行?」須菩提言:「色

離色性,受、想、行、識離識性.六波羅蜜

離六波羅蜜性,乃至實際離實際性.」

舍利弗復問須菩提:「云何是色性,云

何是受想行識性,云何乃至實際性?」

須菩提言:「無所有是色性,無所有是

受、想、行、識性,乃至無所有是實際性.

舍利弗以是因緣故,當知色離色性,

受、想、行、識離識性,乃至實際離實際

性.舍利弗,色亦離色相,受、想、行、識亦

離識相,乃至實際亦離實際相.相亦

離相,性亦離性.」舍利弗問須菩提:「菩

薩摩訶薩,若如是學,得成就薩婆若

耶?」須菩提言:「如是如是.舍利弗,若菩

薩摩訶薩,如是學,得成就薩婆若.何

以故?以諸法不生不成就故.」舍利弗

問須菩提:何因緣故,諸法不生不成

就?」須菩提言:「色,色空,是色生成就不

可得,受、想、行、識,識空,是識生成就不

可得;乃至實際,實際空,是實際生成

就不可得.舍利弗,菩薩摩訶薩,如是

學,漸近薩婆若,漸得身淸淨、心淸淨、

相淸淨.漸得身淸淨、心淸淨、相淸淨

故,是菩薩不生染心,不生瞋心,不生

癡心,不生憍慢心,不生慳貪心,不生

邪見心.是菩薩不生染心,乃至不生

邪見心故,終不生母人腹中,常得化

生,從一佛國,至一佛國,成就衆生,淨

佛國土,乃至阿耨多羅三藐三菩提

終不離諸佛.舍利弗,菩薩摩訶薩,當

作是行般若波羅蜜,當作是學般若

波羅蜜.」

摩訶般若波羅蜜經相行品第十

爾時,須菩提白佛言:「世尊,若菩薩摩

訶薩,無方便欲行般若波羅蜜,若行

色爲行相,若行受、想、行、識爲行相;若

色是常行爲行相,若受、想、行、識是常

行爲行相,若色是無常行爲行相,若

受、想、行、識是無常行爲行相;若色是

樂行爲行相,若受、想、行、識是樂行爲

行相,若色是苦行爲行相,若受、想、行、

識是苦行爲行相;若色是有行爲行

相,若受、想、行、識是有行爲行相,若色

是空行爲行相,若受、想、行、識是空行

爲行相;若色是我行爲行相,若受、想、

行、識是我行爲行相,若色是無我行

爲行相,若受、想、行、識是無我行爲行

相;若色是離行爲行相,若受、想、行、識

是離行爲行相,若色是寂滅行爲行

相,若受、想、行、識是寂滅行爲行相.世

尊,若菩薩摩訶薩,無方便行四念處

爲行相,乃至行十八不共法爲行相.

世尊,若菩薩摩訶薩,行般若波羅蜜

時,作是念:「我行般若波羅蜜.」,有所得

行,亦是行相.世尊,若菩薩摩訶薩,作

是念:「能如是行,是修行般若波羅蜜.」,

亦是行相.當知是菩薩摩訶薩,行般

若波羅蜜,無方便.」須菩提語舍利弗:

「若菩薩摩訶薩,行般若波羅蜜時,色

受念妄解,若色受念妄解爲色故作

行,若爲色故作行,不能得離生、老、病、

死、憂悲、苦惱及後世苦.若菩薩摩訶

薩,行般若波羅蜜時,無方便,眼受念

妄解乃至意,色乃至法,眼識界乃至

意識界,眼觸乃至意觸,眼觸因緣生

受乃至意觸因緣生受,四念處乃至

十八不共法受念妄解,爲十八不共

法故作行,若爲作行,是菩薩不能得

離生、老、病、死、憂悲、苦惱及後世苦.如

是菩薩,尚不能得聲聞、辟支佛地證,

何況得阿耨多羅三藐三菩提?無有

是處.舍利弗,當知是菩薩摩訶薩,行

般若波羅蜜,無方便.」舍利弗問須菩

提:「云何當知菩薩摩訶薩,行般若波

羅蜜有方便?」須菩提語舍利弗:「若菩

薩摩訶薩,欲行般若波羅蜜時,不行

色,不行受、想、行、識;不行色相,不行受、

想、行、識相;不行色、受、想、行、識常,不行

色、受、想、行、識無常;不行色、受、想、行、識

樂,不行色、受、想、行、識苦;不行色、受、想、

行、識我,不行色、受、想、行、識無我;不行

色、受、想、行、識空,不行色、受、想、行、識無

相,不行色、受、想、行、識無作;不行色、受、

想、行、識離,不行色、受、想、行、識寂滅.何

以故?舍利弗,是色空爲非色,離空無

色,離色無空,色卽是空,空卽是色.受、

想、行、識空爲非識,離空無識,離識無

空,空卽是識,識卽是空.乃至十八不

共法空爲非十八不共法,離空無十

八不共法,離十八不共法無空,空卽

是十八不共法,十八不共法卽是空.

如是.舍利弗,當知是菩薩摩訶薩,行

般若波羅蜜.有方便.是菩薩摩訶薩,

如是行般若波羅蜜,能得阿耨多羅

三藐三菩提.是菩薩摩訶薩,行般若

波羅蜜時,行亦不受,不行亦不受,行

不行亦不受,非行非不行亦不受,不

受亦不受.」舍利弗語須菩提:「菩薩摩

訶薩,行般若波羅蜜時,何因緣故不

受?」須菩提言:「是般若波羅蜜自性不

可得故,不受.何以故?無所有法是般

若波羅蜜.舍利弗,以是故菩薩摩訶

薩,行般若波羅蜜,行亦不受,不行亦

不受,行不行亦不受,非行非不行亦

不受,不受亦不受.何以故?一切法性

無所有,不隨諸法行,不受諸法相故.

是名菩薩摩訶薩諸法無所受三昧.

廣大之用,不與聲聞、辟支佛共.是菩

薩摩訶薩,行是三昧不離,疾得阿耨

多羅三藐三菩提.」舍利弗言:「但不離

是三昧,令菩薩摩訶薩,疾得阿耨多

羅三藐三菩提,更有餘三昧?」須菩提

語舍利弗言:「更有諸三昧,菩薩摩訶

薩,行是三昧,疾得阿耨多羅三藐三

菩提.」舍利弗言:「何等三昧菩薩摩訶

薩行是,疾得阿耨多羅三藐三菩提?」

須菩提言:「諸菩薩摩訶薩,有三昧名

首楞嚴.行是三昧,令菩薩摩訶薩,疾

得阿耨多羅三藐三菩提.有名寶印

三昧、師子遊戲三昧、妙月三昧、月幢

相三昧、出諸法印三昧、觀頂三昧、畢

法性三昧、畢幢相三昧、金剛三昧、入

法印三昧、三昧王安立三昧、王印三

昧、放光三昧、力進三昧、出生三昧、必

入辯才三昧、入名字三昧、觀方三昧、

陁羅尼印三昧、不忘三昧、攝諸法海

印三昧、遍覆虛空三昧、金剛輪三昧

寶斷三昧、能照耀三昧、不求三昧、三

昧無處住三昧、無心三昧、淨燈三昧、

無邊明三昧、能作明三昧、普遍明三

昧、堅淨諸三昧、三昧無垢明三昧、作

樂三昧、電光三昧、無盡三昧、威德三

昧、離盡三昧、不動三昧、莊嚴三昧、日

光三昧、月淨三昧、淨明三昧、能作明

三昧、作行三昧、知相三昧、如金剛三

昧、心住三昧、遍照三昧、安立三昧、寶

頂三昧妙法印三昧法等三昧生喜

三昧、到法頂三昧、能散三昧、壞諸法

處三昧、字等相三昧、離字三昧、斷緣

三昧、不壞三昧、無種相三昧、無處行

三昧、離闇三昧、無去三昧、不動三昧、

度緣三昧、集諸德三昧、住無心三昧、

妙淨花三昧、覺意三昧、無量辯三昧、

無等等三昧、度諸法三昧、分別諸法

三昧、散疑三昧、無住處三昧、一相三

昧、生行三昧、一行三昧、不一行三昧、

妙行三昧、達一切有底散三昧、入言

語三昧、離音聲字語三昧、然炬三昧、

淨相三昧、破相三昧、一切種妙足三

昧、不憙苦樂三昧、不盡行三昧、多陁

羅尼三昧、取諸邪正相三昧、滅憎愛

三昧、逆順三昧、淨光三昧、堅固三昧、

滿月淨光三昧、大莊嚴三昧、能照一

切世三昧、等三昧、無諍行三昧、無住

處樂三昧、如住定三昧、壞身三昧、壞

語如虛空三昧、離著如虛空不染三

昧.舍利弗,是菩薩摩訶薩,行是諸三

昧,疾得阿耨多羅三藐三菩提.復有

無量阿僧祇三昧門、陁羅尼門.菩薩

摩訶薩,學是三昧門、陁羅尼門,疾得

阿耨多羅三藐三菩提.」慧命須菩提

隨佛心言:「當知,諸菩薩摩訶薩行是

三昧者,已爲過去諸佛所授記,今現

在十方諸佛,亦授是菩薩記.是菩薩

不見是諸三昧,亦不念是三昧,亦不

念:「我當入是三昧,我今入是三昧,我

已入是三昧.」.是菩薩摩訶薩,都無分

別念.」舍利弗問須菩提:「菩薩摩訶薩,

住是諸三昧已,從過去佛受記耶?」須

菩提報言:「不也,舍利弗.何以故?般若

波羅蜜不異諸三昧,諸三昧不異般

若波羅蜜;菩薩不異般若波羅蜜及

三昧,般若波羅蜜及三昧不異菩薩.

般若波羅蜜卽是三昧,三昧卽是般

若波羅蜜;菩薩卽是般若波羅蜜及

三昧,般若波羅蜜及三昧卽是菩薩.」

舍利弗語須菩提:「若三昧不異菩薩,

菩薩不異三昧;三昧卽是菩薩,菩薩

卽是三昧,菩薩云何知一切諸法等

三昧?」須菩提言:「若菩薩入是三昧,是

時,不作是念:「我以是法入是三昧.」.以

是因緣故.舍利弗,是菩薩於諸三昧.

不知不念.」舍利弗言:「何以故,不知不

念?」須菩提言:「諸三昧無所有故,是菩

薩不知不念.」爾時,佛讚言:「善哉,善哉.」

須菩提,如我說汝行無諍三昧第一,

與此義相應.菩薩摩訶薩,應如是學

般若波羅蜜、禪那波羅蜜、毘梨耶波

羅蜜、羼提波羅蜜、尸羅波羅蜜、檀那

波羅蜜,四念處乃至十八不共法,亦

應如是學.」舍利弗白佛言:「世尊,菩薩

摩訶薩,如是學爲學般若波羅蜜耶?」

佛告舍利弗:「菩薩摩訶薩,如是學爲

學般若波羅蜜,是法不可得故.乃至

學檀那波羅蜜,是法不可得故.學四

念處乃至十八不共法,是法不可得

故.」舍利弗白佛言:「世尊,如是菩薩摩

訶薩,學般若波羅蜜,是法不可得耶?」

佛言:「如是菩薩摩訶薩,學般若波羅

蜜,是法不可得.」舍利弗言:「世尊,何等

法不可得?」佛言:「我不可得,乃至知者、

見者不可得,畢竟淨故.五陰不可得,

十二入不可得,十八界不可得,畢竟

淨故.無明不可得,畢竟淨故.乃至老

死不可得,畢竟淨故.苦諦不可得,畢

竟淨故.集、滅、道諦不可得,畢竟淨故.

欲界不可得,畢竟淨故.色界、無色界

不可得,畢竟淨故.四念處不可得,畢

竟淨故.乃至十八不共法不可得,畢

竟淨故.六波羅蜜不可得,畢竟淨故.

須陁洹不可得,畢竟淨故.斯陁含阿

那含阿羅漢、辟支佛、不可得,畢竟淨

故.菩薩不可得,畢竟淨故.佛不可得,

畢竟淨故.」舍利弗白佛言:「世尊,何等

是畢竟淨?」佛言:「不出不生,無得無作,

是名畢竟淨.」舍利弗白佛言:「世尊,菩

薩摩訶薩,若如是學爲學何等法?佛

告舍利弗:「菩薩摩訶薩,如是學於諸

法,無所學.何以故?舍利弗,諸法相不

如凡人所著.」舍利弗白佛言:「世尊,諸

法實相云何有?」佛言:「諸法無所有,如

是有,如是無所有,是事不知,名爲無

明.」舍利弗白佛言:「世尊,何等無所有,

是事不知,名爲無明?」佛告舍利弗:「色、

受、想、行、識無所有,內空乃至無法有

法空故.四念處乃至十八不共法無

所有,內空乃至無法有法空故.是中

凡夫以無明力渴愛故,妄見分別,說

是無明是凡夫,爲二邊所縛.是人不

知不見諸法無所有,而憶想分別,著

色乃至十八不共法.是人著故,於無

所有法而作識知見.是凡人不知不

見.」「何等不知不見?」「不知不見色,乃至

十八不共法,亦不知不見.以是故墮

凡夫數如小兒.是人不出.」「於何不出?」

不出欲界,不出色界,不出無色界,不

出聲聞、辟支佛法中.是人亦不信.」「不

信何等?」不信色空,乃至不信十八不

共法空.是人不住.」「不住何等?」「不住檀

那波羅蜜,乃至不住般若波羅蜜,不

住阿惟越致地,乃至十住十八不共

法.以是因緣故,名爲凡夫如小兒,亦

名著者.」「何等爲著?」「著色乃至識,著眼

入乃至意入,著眼識界乃至意識界,

著婬、怒、癡,著諸邪見,著四念處,乃至

著佛道.」舍利弗白佛言:「世尊,菩薩摩

訶薩,作如是學,亦不學般若波羅蜜,

不得薩婆若?」佛語舍利弗:「菩薩摩訶

薩,作如是學,亦不學般若波羅蜜,不

得薩婆若.」舍利弗白佛言:「世尊,何以

故,菩薩摩訶薩,亦不學般若波羅蜜,

不得薩婆若?」佛告舍利弗:「菩薩摩訶

薩,無方便故,想念分別,著般若波羅

蜜,著禪那波羅蜜、毘梨耶波羅蜜、羼

提波羅蜜、尸羅波羅蜜、檀那波羅蜜

乃至十八不共法、一切種智,想念分

別著.以是因緣故,菩薩摩訶薩,如是

學,亦不學般若波羅蜜,不得薩婆若.」

舍利弗白佛言:「世尊,若菩薩摩訶薩,

如是學,不學般若波羅蜜,不得薩婆

若?」佛告舍利弗:「菩薩摩訶薩,如是學,

不學般若波羅蜜,不得薩婆若.」舍利

弗白佛言:「世尊,菩薩摩訶薩,今云何

應學般若波羅蜜,得薩婆若?」佛告舍

利弗:「若菩薩摩訶薩,學般若波羅蜜

時,不見般若波羅蜜.舍利弗,菩薩摩

訶薩,如是學般若波羅蜜,得薩婆若,

以不可得故.」舍利弗白佛言:「世尊,云

何名不可得?」佛言:「諸法內空乃至無

法有法空故.」

摩訶般若經卷第三

戊戌歲高麗國大藏都監奉勅彫造

摩訶般若波羅蜜經卷第四 芥

後秦龜茲國三藏鳩摩羅什譯

幻學品第十一<丹本云幻人品>

爾時,慧命須菩提白佛言:「世尊,若當

有人問言:「幻人學般若波羅蜜,當得

薩婆若不?幻人學禪那波羅蜜、毘梨

耶波羅蜜、羼提波羅蜜、尸羅波羅蜜、

檀那波羅蜜,學四念處乃至十八不

共法及一切種智,得薩婆若不?」,我當

云何答?」佛告須菩提:「我還問汝,隨汝

意答我.須菩提,於汝意云何?色與幻

有異不?受、想、行、識與幻有異不?」須菩

提言:「不也,世尊.」佛言:「於汝意云何?眼

與幻有異不?乃至意與幻有異不?色

乃至法與幻有異不?眼界乃至意識

界與幻有異不?眼觸乃至意觸、眼觸

因緣生受乃至意觸因緣生受與幻

有異不?」須菩提言:「不也,世尊.」「於汝意

云何?四念處與幻有異不?乃至八聖

道分與幻有異不?」「不也,世尊.」「於汝意

云何?空無相無作與幻有異不?」「不也,

世尊.」「須菩提,於汝意云何?檀那波羅

蜜與幻有異不?乃至十八不共法與

幻有異不?」「不也,世尊.」「須菩提,於汝意

云何?阿耨多羅三藐三菩提與幻有

異不?」「不也,世尊.何以故?色不異幻,幻

不異色,色卽是幻,幻卽是色.世尊,受、

想、行、識不異幻,幻不異受、想、行、識,識

卽是幻,幻卽是識.世尊,眼不異幻,幻

不異眼,眼卽是幻,幻卽是眼.眼觸因

緣生受乃至意觸因緣生受,亦如是.

世尊,四念處不異幻,幻不異四念處,

四念處卽是幻,幻卽是四念處.乃至

阿耨多羅三藐三菩提不異幻,幻不

異阿耨多羅三藐三菩提,阿耨多羅

三藐三菩提卽是幻,幻卽是阿耨多

羅三藐三菩提.」佛告須菩提:「於汝意

云何?幻有垢有淨不?」「不也,世尊.」「須菩

提,於汝意云何?幻有生有滅不?」「不也,

「世尊.」「若幻不生不滅,是法能學般若

波羅蜜,當得薩婆若不?」「不也,世尊.」「於

汝意云何?五受蔭假名是菩薩不?」「如

是,世尊.」「於汝意云何?五受蔭假名有

生滅垢淨不?」「不也,世尊.」「於汝意云何?

若法但有名字,非身非身業,非口非

口業,非意非意業,不生不滅,不垢不

淨.如是法能學般若波羅蜜,得薩婆

若不?」「不也,世尊.」「菩薩摩訶薩,若能如

是學般若波羅蜜,當得薩婆若,以無

所得故.」須菩提白佛言:「世尊,菩薩摩

訶薩,應如是學般若波羅蜜,得阿耨

多羅三藐三菩提.如幻人學.何以故?

世尊,當知五蔭卽是幻人,幻人卽是

五蔭.」佛告須菩提:「於汝意云何?是五

蔭學般若波羅蜜,當得薩婆若不?」「不

也,世尊.何以故?是五蔭性無所有,無

所有性,亦不可得.」佛告須菩提:「於汝

意云何?如夢五蔭學般若波羅蜜,當

得薩婆若不?」「不也,世尊.何以故?夢性

無所有,無所有性,亦不可得.」「於汝意

云何?如嚮,如影,如焰,如化五蔭學般

若波羅蜜,當得薩婆若不?」「不也,世尊.

何以故?嚮、影、焰、化性無所有,無所有

性,亦不可得.六情亦如是.世尊,五蔭

卽是六情,六情卽是五蔭.如是法皆

內空故,不可得,乃至無法有法空故,

不可得.」須菩提白佛言:「世尊,新發大

乘意菩薩聞說般若波羅蜜,將無恐

怖?」佛告須菩提:「若新發大乘意菩薩

於般若波羅蜜無方便,亦不得善知

識,是菩薩或驚或怖或畏.」須菩提白

佛言:「世尊,何等是方便?菩薩行是方

便,不驚不畏不怖?」佛告須菩提:「有菩

薩摩訶薩,行般若波羅蜜,應薩婆若

心,觀色無常相是亦不可得,觀受、想、

行、識無常相是亦不可得.須菩提,是名

菩薩摩訶薩,行般若波羅蜜,有方便.

復次,須菩提,菩薩摩訶薩,應薩婆若

心,觀色苦相是亦不可得,受、想、行、識

亦如是.應薩婆若心,觀色無我相、是

亦不可得,受、想、行、識亦如是.復次,須

菩提,菩薩摩訶薩,應薩婆若心,觀色

空相是亦不可得,受、想、行、識亦如是.

觀色無相相是亦不可得,受、想、行、識

亦如是.觀色無作相是亦不可得,乃

至識亦如是.觀色寂滅相是亦不可

得,乃至識亦如是.觀色離相是亦不

可得,乃至識亦如是.是名菩薩摩訶

薩,行般若波羅蜜,有方便.復次,須菩

提,菩薩摩訶薩,行般若波羅蜜,觀色

無常相是亦不可得,觀色苦相、無我

相、空相、無相相、無作相、寂滅相、離相

是亦不可得,受、想、行、識亦如是.是時,

菩薩作是念:「我當爲一切衆生說是

無常法是亦不可得;當爲一切衆生

說苦相,說無我相、空相、無相相、無作

相、寂滅相、離相是亦不可得.」,是名菩

薩摩訶薩檀那波羅蜜.復次,須菩提,

菩薩摩訶薩,不以聲聞、辟支佛心,觀

色無常亦不可得,不以聲聞、辟支佛

心,觀識無常亦不可得,不以聲聞、辟

支佛心,觀色苦、無我、空、無相、無作、寂

滅、離亦不可得,受、想、行、識亦如是.是

名菩薩摩訶薩尸羅波羅蜜.復次,須

菩提,菩薩摩訶薩,行般若波羅蜜,是

諸法無常相乃至離相,忍欲樂.是名

菩薩摩訶薩羼提波羅蜜.復次,須菩

提,菩薩摩訶薩,行般若波羅蜜,應薩

婆若心,觀色無常相亦不可得,乃至

離相亦不可得,受、想、行、識亦如是.應

薩婆若心,不捨不息.是名菩薩摩訶

薩毘梨耶波羅蜜.復次,須菩提,菩薩

摩訶薩,行般若波羅蜜,不起聲聞、辟

支佛意及餘不善心.是名菩薩摩訶

薩禪那波羅蜜.復次,須菩提,菩薩摩

訶薩,行般若波羅蜜,如是思惟:「不以

空色故色空,色卽是空,空卽是色,受、

想、行、識亦如是.不以空眼、故眼空,眼

卽是空,空卽是眼乃至意觸因緣生

受.不以空受故受空,受卽是空,空卽

是受.不以空四念處故四念處空,四

念處卽是空,空卽是四念處.乃至不

以空十八不共法故十八不共法空,

十八不共法卽是空,空卽是十八不

共法.」.如是.須菩提,菩薩摩訶薩,行般

若波羅蜜,不驚不畏不怖.」須菩提白

佛言:「世尊,何等是菩薩摩訶薩善知

識守護故聞說是般若波羅蜜,不驚

不畏不怖?」佛告須菩提:「菩薩摩訶薩

善知識者,說色無常亦不可得,持是

善根,不向聲聞、辟支佛道,但向一切

智.是名菩薩摩訶薩善知識.說受、想、

行、識無常亦不可得,持是善根,不向

聲聞、辟支佛道,但向一切智.是名菩

薩摩訶薩善知識.須菩提,菩薩摩訶

薩,復有善知識,說色苦亦不可得,說

受、想、行、識苦亦不可得;說色無我、受

想行識無我亦不可得;說色空、無相、

無作、寂滅、離亦不可得,受、想、行、識空、

無相、無作、寂滅、離亦不可得,持是善

根,不向聲聞、辟支佛道,但向一切智.

須菩提,是名菩薩摩訶薩善知識.須

菩提菩薩摩訶薩復有善知識說眼

無常乃至離亦不可得,乃至意觸因

緣生受,說無常乃至離亦不可得,持

是善根,不向聲聞、辟支佛道,但向一

切智.是名菩薩摩訶薩善知識.須菩

提,菩薩摩訶薩,復有善知識,說修四

念處法乃至離亦不可得,持是善根,

不向聲聞、辟支佛道,但向一切智.須

菩提,是名菩薩摩訶薩善知識.乃至

說修十八不共法,修一切智,亦不可

得,持是善根,不向聲聞、辟支佛道,但

向一切智.是名菩薩摩訶薩善知識.」

須菩提白佛言:「云何菩薩摩訶薩,行

般若波羅蜜,無方便隨惡知識,聞說

是般若波羅蜜,驚畏怖?」佛告須菩提:

「菩薩摩訶薩,離一切智心,修般若波

羅蜜,得是般若波羅蜜念:「是般若波

羅蜜、禪那波羅蜜、毘梨耶波羅蜜、羼

提波羅蜜、尸羅波羅蜜、檀那波羅蜜.」,

皆得皆念.復次,須菩提,菩薩摩訶薩,

離薩婆若心,觀色內空乃至無法有

法空,觀受、想、行、識內空乃至無法有

法空,觀眼內空乃至無法有法空,乃

至意觸因緣生受內空乃至無法有

法空,於諸法空,有所念,有所得.復次,

須菩提,菩薩摩訶薩,行般若波羅蜜,

離薩婆若心,修四念處,亦念亦得,乃

至修十八不共法,亦念亦得.如是.須

菩提,菩薩摩訶薩,行般若波羅蜜,以

無方便故,聞是般若波羅蜜,驚畏怖.」

須菩提白佛言:「世尊,云何菩薩摩訶

薩,隨惡知識,聞般若波羅蜜,驚畏怖?」

佛告須菩提:「菩薩摩訶薩惡知識,教

離般若波羅蜜,離禪那波羅蜜、毘梨

耶波羅蜜、羼提波羅蜜、尸羅波羅蜜、

檀那波羅蜜.須菩提,是名菩薩摩訶

薩惡知識.須菩提,菩薩摩訶薩,復有

惡知識,不說魔事,不說魔罪,不作是

言.惡魔作佛形像來,教菩薩離六波

羅蜜,語菩薩言:「善男子,用修般若波

羅蜜爲?用修禪那波羅蜜、毘梨耶波

羅蜜、羼提波羅蜜、尸羅波羅蜜、檀那

波羅蜜爲?」.當知是菩薩摩訶薩惡知

識.復次,須菩提,惡魔復作佛形像,到

菩薩所,爲說聲聞經若修妒路乃至

憂波提舍,教詔分別演說如是經,不

爲說魔事、魔罪.當知是菩薩摩訶薩

惡知識.復次,須菩提,惡魔作佛形像,

到菩薩所,作是語:「善男子,汝無眞菩

薩心,亦非阿惟越致地,汝亦不能得

阿耨多羅三藐三菩提.」.不爲說如是

魔事、魔罪.當知是菩薩惡知識.復次,

須菩提,惡魔作佛形像,到菩薩所,語

菩薩言:「善男子,色空無我無我所,受、

想、行、識空無我無我所;眼空無我無

我所,乃至意觸因緣生受空無我無

我所;檀那波羅蜜空,乃至般若波羅

蜜空;四念處空,乃至十八不共法空,

汝用阿耨多羅三藐三菩提爲?」.如是

魔事、魔罪不說不教.當知是菩薩惡

知識.復次,須菩提,惡魔作辟支佛身,

到菩薩所,語菩薩言:「善男子,十方皆

空,是中無佛,無菩薩,無聲聞.」.如是魔

事、魔罪不說不教.當知是菩薩摩訶

薩惡知識.復次,須菩提,惡魔作和上、

阿闍梨身,來到菩薩所,教離菩薩道,

教離一切種智,教離四念處乃至八

聖道分,教離檀那波羅蜜,乃至教離十

八不共法,教入空、無相、無作,作是言:

「善男子,汝修念是諸法,得聲聞證,用

阿耨多羅三藐三菩提爲?」.如是魔事、

魔罪不說不教.當知是菩薩惡知識.

復次,須菩提,惡魔作父母形像,到菩

薩所,語菩薩言:「子汝爲須陁洹果證

故,懃精進,乃至阿羅漢果證故,懃精

進,汝用阿耨多羅三藐三菩提爲?求

阿耨多羅三藐三菩提,當受無量阿

僧祇劫生死,截手截腳,受諸苦痛.」.如

是魔事、魔罪不說不教.當知是菩薩

惡知識.復次,須菩提,惡魔作比丘形

像,到菩薩所,語菩薩言:「眼無常可得

法,乃至意無常可得法,眼苦、眼無我、

眼空無相無作寂滅離說可得法.乃

至意亦如是.」.用有所得法,說四念處,

乃至用有所得法,說十八不共法.須

菩提,如是魔事、魔罪不說不教.當知

是菩薩惡知識.知已當遠離之.」

摩訶般若波羅蜜經句義品第十二

爾時,須菩提白佛言:「世尊,云何爲菩

薩句義?」佛告須菩提:「無句義是菩薩

句義.何以故?阿耨多羅三藐三菩提

無有義處,亦無我.以是故無句義是

菩薩句義.須菩提,譬如鳥飛虛空無

有迹.菩薩句義無所有,亦如是.須菩

提,譬如夢中所見無處所.菩薩句義

無所有,亦如是.須菩提,譬如幻無有

實義,如焰,如響,如影,如佛所化,無有

實義.菩薩句義無所有亦如是.須菩

提.譬如如法性、法相、法位、實際無有

義.菩薩句義無所有,亦如是.須菩提,

譬如幻人,色無有義,幻人受、想、行識

無有義.菩薩摩訶薩,行般若波羅蜜

時,菩薩句義無所有,亦如是.須菩提,

如幻人眼無有義,乃至意無有義.須

菩提,如幻人色無有義,乃至法無有

義,眼觸因緣生受乃至意觸因緣生

受無有義.菩薩摩訶薩,行般若波羅

蜜時,菩薩句義無所有,亦如是.須菩

提,如幻人行內空時,無有義,乃至行

無法有法空無有義.菩薩摩訶薩,行

般若波羅蜜時,菩薩句義無所有,亦

如是須菩提如幻人行四念處乃至

十八不共法無有義.菩薩摩訶薩,行

般若波羅蜜時,菩薩句義無所有,亦

如是.須菩提,如多陁阿伽度、阿羅訶、

三藐三佛陁色無有義,是色無有故.

菩薩摩訶薩,行般若波羅蜜時,菩薩

句義無所有,亦如是.須菩提,如多陁

阿伽度、阿羅訶、三藐三佛陁受、想、行、

識無有義,是識無有故.菩薩摩訶薩,

行般若波羅蜜時,菩薩句義無所有.

亦如是.須菩提.如佛眼無處所,乃至

意無處所,色乃至法無處所,眼觸乃

至意觸因緣生受無處所.菩薩摩訶

薩,行般若波羅蜜時,菩薩句義無所

有,亦如是.須菩提,如佛內空無處所,

乃至無法有法空無處所.菩薩摩訶

薩,行般若波羅蜜時,菩薩句義無所

有,亦如是.須菩提,如佛四念處無處

所,乃至十八不共法無處所.菩薩摩

訶薩,行般若波羅蜜時.菩薩句義無

所有,亦如是.須菩提,如有爲性中無

無爲性義,無爲性中無有爲性義.菩

薩摩訶薩,行般若波羅蜜時,菩薩句

義無所有,亦如是.須菩提,如不生不

滅義無處所.菩薩摩訶薩,行般若波

羅蜜時,菩薩句義無所有,亦如是.須

菩提,如不作,不出,不得,不垢,不淨無

處所.菩薩句義無所有亦如是.」須菩

提白佛言:「何法不生不滅故,無處所,

何法不作,不出,不得,不垢,不淨故,無

處所?」佛告須菩提:「色不生不滅故,無

處所,受、想、行、識不生不滅故,無處所.

乃至不垢不淨,亦如是.入界不生不

滅故,無處所.乃至不垢不淨,亦如是.

四念處不生不滅故,無處所.乃至不

垢不淨,亦如是.乃至十八不共法不

生不滅故,無處所.乃至不垢不淨,亦

如是.須菩提,菩薩摩訶薩,行般若波

羅蜜時,菩薩句義無所有,亦如是.須

菩提,如四念處淨義,畢竟不可得.須

菩提,菩薩摩訶薩,行般若波羅蜜時,

菩薩句義無所有,亦如是.須菩提,如

四正懃乃至十八不共法淨義,畢竟

不可得.菩薩摩訶薩,行般若波羅蜜

時,菩薩句義無所有,亦如是.須菩提,

如淨中我不可得,我無所有故.乃至

淨中知者、見者不可得,知見無所有

故.須菩提,菩薩摩訶薩,行般若波羅

蜜時,菩薩句義無所有,亦如是.須菩

提,譬如日出時,無有黑闇.菩薩摩訶

薩,行般若波羅蜜時,菩薩句義無所

有,亦如是.須菩提,譬如劫燒時,無一

切物.菩薩摩訶薩,行般若波羅蜜時,

菩薩句義無所有,亦如是.須菩提,佛

戒中無破戒.須菩提,菩薩摩訶薩,行

般若波羅蜜時,菩薩句義無所有,亦

如是.須菩提,如佛定中無亂心,佛慧

中無愚癡,佛解脫中無不解脫,佛解脫

知見中無不解脫知見.須菩提,菩薩

摩訶薩,行般若波羅蜜時,菩薩句義

無所有,亦如是.須菩提,譬如佛光中

日月光不現,佛光中四王天、三十三

天、夜摩天、兜率陁天、化樂天、他化自

在天、梵衆天乃至阿迦貳咤天光不

現.須菩提,菩薩摩訶薩,行般若波羅

蜜時,菩薩句義無所有,亦如是.何以

故?是阿耨多羅三藐三菩提、菩薩、菩

薩句義是一切法,皆不合不散,無色,

無形,無對一相所謂無相.如是.須菩

提,菩薩摩訶薩,一切法無閡相中應

當學,亦應當知.」須菩提白佛言:「世尊,

何等是一切法?云何一切法中無閡

相應學應知?」佛告須菩提:「一切法者,

善法不善法,記法無記法,世閒法出

世閒法,有漏法無漏法,有爲法無爲

法,共法不共法.須菩提,是名一切法.

菩薩摩訶薩,是一切法無閡相中應

學應知.」須菩提白佛言:「世尊,何等名

世閒善法?」佛告須菩提:「世閒善法者,

孝順父母,供養沙門、婆羅門,敬事尊

長,布施福處,持戒福處,修禪福處,勸

導福事,方便生福德,世閒十善道,九

相:脹相、血相、壞相、膿爛相、靑相、噉相、

散相、骨相、燒相,四禪、四無量心、四無

色定,念佛、念法、念僧、念戒、念捨、念天、

念善、念安般、念身、念死.是名世閒善

法.何等不善法?奪他命,不與取,邪婬,

妄語,兩舌,惡口,非時語,貪,惱害,邪見,

是十不善道等.是名不善法.何等記

法?若善法,若不善法.是名記法.何等

無記法?無記身業、口業、意業,無記四

大,無記五蔭、十二入、十八界,無記報.

是名無記法.何等名世閒法?世閒法

者五蔭十二入十八界十善道四禪

四無量心、四無色定.是名世閒法.何

等名出世閒法?四念處、四正懃、四如

意足、五根、五力、七覺分、八聖道分.空

解脫門、無相解脫門、無作解脫門.三

無漏根:未知欲知根、知根、知已根,三

三昧:有覺有觀三昧、無覺有觀三昧、

無覺無觀三昧明解脫念慧正憶八

背捨何等八色觀色是初背捨內無

色相外觀色,是二背捨.淨背捨身作

證,是三背捨.過一切色相故,滅有對

相故,一切異相不念故,入無邊虛空

處,是四背捨.過一切無邊虛空處入

一切無邊識處,是五背捨.過一切無

邊識處入無所有處,是六背捨.過一

切無所有處入非有想非無想處,是

七背捨.過一切非有想非無想處入

滅受想定,是八背捨.九次第定.何等

九?離欲離惡不善法,有覺有觀,離生

喜樂,入初禪.滅諸覺觀,內淸淨故,一

心無覺無觀,定生喜樂,入第二禪.離

喜故,行捨受身樂,聖人能說,能捨念

行樂,入第三禪.斷苦樂故,先滅憂喜

故,不苦不樂捨念淨,入第四禪.過一

切色相故,滅有對相故,一切異相不

念故,入無邊虛空處;過一切無邊虛

空處,入無邊識處;過一切無邊識處

入無所有處;過一切無所有處,入非

有想非無想處;過一切非有想非無

想處.入滅受想定.復有出世閒法,內

空乃至無法有法空,佛十力、四無所

畏,四無閡智,十八不共法一切智.是

名出世閒法.何等爲有漏法?五受蔭、

十二入、十八界,六種、六觸、六受、四禪

乃至四無色定,是名有漏法.何等爲

無漏法?四念處乃至十八不共法及

一切智.是名無漏法.何等爲有爲法?

若法生、住、滅,欲界、色界、無色界,五蔭

乃至意觸因緣生受,四念處乃至十

八不共法及一切智,是名有爲法.何

等爲無爲法?不生不住不滅,若染盡、

瞋盡、癡盡、如、不異,法相、法性、法位、實

際,是名無爲法.何等爲共法?四禪、四

無量心、四無色定,如是等是名共法.

何等名不共法?四念處乃至十八不

共法,是名不共法.菩薩摩訶薩,於是

自相空法中不應著,不動故.菩薩亦

應知一切法,不二相,不動故.是名菩

薩義.」

摩訶般若波羅蜜經金剛品第十三<丹本云摩訶薩品>

爾時,須菩提白佛言:「世尊,何以故,名

爲摩訶薩?」佛告須菩提:「是菩薩於必

定衆中爲上首,是故名摩訶薩.」須菩

提白佛言:「世尊,何等爲必定衆,是菩

薩摩訶薩而爲上首?」佛告須菩提:「必

定衆者,性地人,八人,須陁洹、斯陁含、

阿那含、阿羅漢,辟支佛,初發心菩薩,

乃至阿惟越致地菩薩.須菩提,是爲

必定衆.菩薩爲上首.菩薩摩訶薩,於

是中生大心,不可壞如金剛,當爲必

定衆,作上首.」須菩提白佛言:「世尊,何

等是菩薩摩訶薩生大心,不可壞如

金剛?」佛告須菩提:「菩薩摩訶薩,應生

如是心:「我當於無量生死中大誓莊

嚴;我應當捨一切所有;我應當等心

於一切衆生;我應當以三乘度脫一

切衆生,令入無餘涅槃;我度一切衆

生已,無有乃至一人入涅槃者;我應

當解一切諸法,不生相;我應當純以

薩婆若心,行六波羅蜜;我應當學智

慧,了達一切法;我應當了達諸法一

相智門;我應當了達乃至無量相智

門.」.須菩提,是名菩薩摩訶薩生大心,

不可壞如金剛.是菩薩摩訶薩,住是

心中,於諸必定衆而爲上首.是法用

無所得故.須菩提菩薩摩訶薩,應生

如是心:「我當代十方一切衆生,若地

獄衆生,若畜生衆生若餓鬼衆生,受

苦痛,爲一一衆生,無量百千億劫代

受地獄中苦,乃至是衆生入無餘涅

槃.以是法故,爲是衆生,受諸懃苦.是

衆生入無餘涅槃已,然後自種善根,

無量百千億阿僧祇劫當得阿耨多

羅三藐三菩提.」.須菩提,是爲菩薩摩

訶薩生大心,不可壞如金剛,住是心

中,爲必定衆,作上首.復次,須菩提,菩

薩摩訶薩,生大快心,住是大快心中,

爲必定衆,作上首.」須菩提白佛言:「世

尊,何等是菩薩摩訶薩大快心?」佛言:

「菩薩摩訶薩從初發意乃至阿耨多

羅三藐三菩提,不生染心、瞋恚心、愚

癡心,不生慢心,不生聲聞、辟支佛心.

是名菩薩摩訶薩大快心.住是心中,

爲必定衆,作上首,亦不念有是心.復

次,須菩提,菩薩摩訶薩,應生不動心.」

須菩提白佛言:「云何名不動心?」佛言:

「常念一切種智心,亦不念有是心.是

名菩薩摩訶薩不動心,復次,須菩提,

菩薩摩訶薩,於一切衆生中應生利

益安樂心.」「云何名利益安樂心?」「救濟

一切衆生,不捨一切衆生.是事亦不

念有是心.是名菩薩摩訶薩,於一切

衆生中生利益安樂心.如是須菩提,

是菩薩摩訶薩,行般若波羅蜜,於必

定衆中最爲上首.復次,須菩提,菩薩

摩訶薩,應當行欲法、喜法、樂法心.」「何

等是法?」「所謂不破諸法實相.是名爲

法.」「何等名欲法、喜法?「信法,忍法,受法.

是名欲法、喜法.」「何等名樂法?」「常修行

是法.是名樂法.如是須菩提,菩薩摩

訶薩,行般若波羅蜜,於必定衆中能

爲上首.是法用無所得故.復次,須菩

提,菩薩摩訶薩,行般若波羅蜜時,住

內空乃至無法有法空,能爲必定衆,

作上首.是法用無所得故.復次,須菩

提,菩薩摩訶薩,行般若波羅蜜時,住

四念處中,乃至住十八不共法中,能

爲必定衆,作上首.是法用無所得故.

復次,須菩提,菩薩摩訶薩,行般若波

羅蜜時,住如金剛三昧乃至離著虛

空不染三昧中,住於必定衆,作上首.

是法用無所得故.如是.須菩提,菩薩

摩訶薩,住是諸法中,能爲必定衆,作

上首.以是因緣故,名爲摩訶薩.」

摩訶般若波羅蜜經樂說品第十四<丹本作 斷見品>

爾時,慧命舍利弗白佛言:「世尊,我亦

欲說所以爲摩訶薩.」佛告舍利弗:「便

說.」舍利弗言:「我見、衆生見、壽見、命見、

生見、養育見、衆數見、人見、作見、使作

見、起見、使起見、受見、使受見、知者見、

見者見、斷見、常見、有見、無見、蔭見、入

見、界見、諦見、因緣見、四念處見乃至

十八不共法見、佛道見、成就衆生見、

淨佛國土見、佛見、轉法輪見,爲斷如

是諸見故而爲說法.是名摩訶薩.」須

菩提語舍利弗言:「何因緣故,色見是

妄見?何因緣故,受、想、行、識乃至轉法

輪見是名妄見?」舍利弗語須菩提:「菩

薩摩訶薩,行般若波羅蜜時,無方便

故,得色生見,用有所得故;得受、想、行、

識乃至轉法輪生見,用有所得故.是

中,菩薩摩訶薩,行般若波羅蜜,以方

便力,斷諸見網故而爲說法,用無所

得故.」爾時,須菩提白佛言:「世尊,我亦

欲說所以爲摩訶薩.」佛言:「便說.」須菩

提言:「世尊,是阿耨多羅三藐三菩提

心、無等等心不共聲聞、辟支佛心.何

以故?是一切智心無漏不繫故.是一

切智心無漏不繫中亦不著.以是因

緣故,名摩訶薩.」舍利弗語須菩提:「何

等爲菩薩摩訶薩無等等心不共聲

聞、辟支佛心?」須菩提言:「菩薩摩訶薩,

從初發意以來,終不見法有生有滅,

有增有減,有垢有淨.舍利弗,若法無

生無滅,乃至無垢無淨.是中,無聲聞

心,無辟支佛心,無阿耨多羅三藐三

菩提心,無佛心.舍利弗,是名菩薩摩

訶薩無等等心不共聲聞、辟支佛心.

舍利弗語須菩提:「如須菩提說,一切

智心、無漏心、不繫心中,亦不著.須菩

提,色亦不著,受、想、行、識亦不著:四念

處亦不著,乃至十八不共法亦不著.

何以但說是心不著?」須菩提言:「如是

如是.舍利弗,色亦不著,乃至十八不

共法亦不著.」舍利弗語須菩提:「凡夫

人心,亦無漏不繫,性空故.諸聲聞辟

支佛心、諸佛心,亦無漏不繫,性空故.」

須菩提言:「如是,舍利弗.」舍利弗言:「須

菩提,若色亦無漏不繫,性空故;受、想、

行、識亦無漏不繫,性空故.乃至意觸

因緣生受,亦無漏不繫,性空故.」須菩

提言:「爾.」舍利弗言:「四念處亦無漏不

繫,性空故,乃至十八不共法,亦無漏

不繫,性空故.」須菩提言:「爾.如舍利弗

所言,凡夫人心,亦無漏不繫,性空故.

乃至十八不共法,亦無漏不繫,性空

故.」舍利弗語須菩提:「如須菩提所說,

空無心故,不著是心.須菩提,色無故,

不著色,受、想、行、識乃至意觸因緣生

受無故,不著受;四念處無故,不著四

念處,乃至十八不共法無故,不著十

八不共法.須菩提言:「如是.舍利弗,色

無故,色中不著,乃至十八不共法無

故,十八不共法中不著.如是.舍利弗,

菩薩摩訶薩,行般若波羅蜜時,以阿

耨多羅三藐三菩提心、無等等心,不

共聲聞、辟支佛心,不念有是心,亦不

著是心,用一切法無所有故.以是故

名摩訶薩.」

摩訶般若波羅蜜經辯才品第十五<丹本名爲富樓那品>

爾時,富樓那彌多羅尼子白佛言:「世

尊,我亦樂說所以爲摩訶薩.」佛言:「便

說.」富樓那彌多羅尼子言:「是菩薩大

誓莊嚴,是菩薩發趣大乘,是菩薩乘

於大乘.以是故是菩薩名摩訶薩.」舍

利弗語富樓那言:「云何名菩薩摩訶

薩大誓莊嚴?」富樓那語舍利弗:「菩薩

摩訶薩,不分別爲爾所人故,住檀那

波羅蜜,行檀那波羅蜜,爲一切衆生

故,住檀那波羅蜜,行檀那波羅蜜;不

爲爾所人故,住尸羅波羅蜜,行尸羅

波羅蜜、羼提波羅蜜、毘梨耶波羅蜜、

禪那波羅蜜、般若波羅蜜,爲一切衆

生故,住般若波羅蜜,行般若波羅蜜.

菩薩摩訶薩大誓莊嚴,不齊限衆生,我

當度若干人,不度餘人,不言我令若

干人,至阿耨多羅三藐三菩提,餘人

不至.是菩薩摩訶薩,普爲一切衆生

故,大誓莊嚴.復作是念:「我當自具足

檀那波羅蜜,亦令一切衆生,行檀那

波羅蜜,自具足尸羅波羅蜜、羼提波

羅蜜、毘梨耶波羅蜜、禪那波羅蜜,自

具足般若波羅蜜,亦令一切衆生,行

般若波羅蜜.」.復次,舍利弗,菩薩摩訶

薩,行檀那波羅蜜時,所有布施應薩

婆若心,共一切衆生,迴向阿耨多羅

三藐三菩提.舍利弗,是名菩薩摩訶

薩,行檀那波羅蜜時檀那波羅蜜大

誓莊嚴.復次,舍利弗,菩薩摩訶薩,行

檀那波羅蜜時,應薩婆若心布施,不

向聲聞、辟支佛地.舍利弗,是名菩薩

摩訶薩,行檀那波羅蜜時尸羅波羅

蜜大誓莊嚴.復次,舍利弗,菩薩摩訶

薩,行檀那波羅蜜時,應薩婆若心布

施,是諸施法信忍欲.是名行檀那波

羅蜜時羼提波羅蜜大誓莊嚴.復次,

舍利弗,菩薩摩訶薩,行檀那波羅蜜

時,應薩婆若心布施,懃修不息.是名

行檀那波羅蜜時毘梨耶波羅蜜大

誓莊嚴.復次,舍利弗,菩薩摩訶薩,行

檀那波羅蜜時,應薩婆若心布施,攝

心不起聲聞、辟支佛意.是名行檀那

波羅蜜時禪那波羅蜜大誓莊嚴.復

次,舍利弗,菩薩摩訶薩,行檀那波羅

蜜時,應薩婆若心布施,觀諸法如幻,

不得施者,不得所施物,不得受者.是

名行檀那波羅蜜時般若波羅蜜大

誓莊嚴.如是.舍利弗,菩薩摩訶薩,應

薩婆若心,不取不得諸波羅蜜相.當

知是菩薩摩訶薩大誓莊嚴.復次,舍

利弗,菩薩摩訶薩,行尸羅波羅蜜時,

應薩婆若心布施,共一切衆生,迴向

阿耨多羅三藐三菩提.是名菩薩摩

訶薩,行尸羅波羅蜜時檀那波羅蜜.

復次,舍利弗,菩薩摩訶薩,行尸羅波

羅蜜時,是諸法信忍欲.是名菩薩摩

訶薩,行尸羅波羅蜜時羼提波羅蜜.

復次,舍利弗,菩薩摩訶薩,行尸羅波

羅蜜時,懃修不息.是名菩薩摩訶薩,

行尸羅波羅蜜時毘梨耶波羅蜜.復

次,舍利弗,菩薩摩訶薩,行尸羅波羅

蜜時,不受聲聞、辟支佛心.是名菩薩

摩訶薩,行尸羅波羅蜜時禪那波羅

蜜.復次,舍利弗,菩薩摩訶薩,行尸羅

波羅蜜時,觀一切法如幻,亦不念有

是戒,用無所得故.是名菩薩摩訶薩,

行尸羅波羅蜜時般若波羅蜜.如是.

舍利弗,菩薩摩訶薩,行尸羅波羅蜜

時,攝諸波羅蜜.以是故名大誓莊嚴.

復次,舍利弗,菩薩摩訶薩,行羼提波

羅蜜時,應薩婆若心布施,共一切衆

生,迴向阿耨多羅三藐三菩提.是爲

菩薩摩訶薩,行羼提波羅蜜時檀那

波羅蜜.復次,舍利弗,菩薩摩訶薩,行

羼提波羅蜜時,不受聲聞、辟支佛心,

但受薩婆若心.是名菩薩摩訶薩,行

羼提波羅蜜時尸羅波羅蜜.復次,舍

利弗,菩薩摩訶薩,行羼提波羅蜜時,

應薩婆若心,身心精進不休息.是名

菩薩摩訶薩,行羼提波羅蜜時毘梨

耶波羅蜜.復次,舍利弗,菩薩摩訶薩,

行羼提波羅蜜時,攝心一處,雖有苦

事心不散亂.是名菩薩摩訶薩,行羼

提波羅蜜時禪那波羅蜜.復次,舍利

弗,菩薩摩訶薩,行羼提波羅蜜時,應

薩婆若心,觀諸法空,無作者,無受者,

若有呵罵割截者,心如幻,如夢.是名

菩薩摩訶薩,行羼提波羅蜜時般若

波羅蜜.復次,舍利弗,菩薩摩訶薩,行

毘梨耶波羅蜜時,應薩婆若心布施

時,不令身心懈怠.是名菩薩摩訶薩,

行毘梨耶波羅蜜時檀那波羅蜜.復

次,舍利弗,菩薩摩訶薩,行毘梨耶波

羅蜜時,應薩婆若心,始終具足淸淨

持戒.是名菩薩摩訶薩,行毘梨耶波

羅蜜時尸羅波羅蜜.復次,舍利弗,菩

薩摩訶薩,行毘梨耶波羅蜜時,應薩

婆若心,修行忍辱.是名菩薩摩訶薩.

行毘梨耶波羅蜜時羼提波羅蜜.復

次,舍利弗,菩薩摩訶薩,行毘梨耶波

羅蜜時,應薩婆若心,攝心離欲,入諸

禪定.是名菩薩摩訶薩,行毘梨耶波

羅蜜時禪那波羅蜜.復次,舍利弗,菩

薩摩訶薩,行毘梨耶波羅蜜時,應薩

婆若心,不取一切諸法相,於不取相,

亦不著.是名菩薩摩訶薩,行毘梨耶

波羅蜜時般若波羅蜜.如是.舍利弗,

菩薩摩訶薩,行毘梨耶波羅蜜時攝

諸波羅蜜.復次,舍利弗,菩薩摩訶薩,

行禪那波羅蜜時,應薩婆若心,定心

布施,不令心亂.是名菩薩摩訶薩,行

禪那波羅蜜時檀那波羅蜜.復次,舍

利弗,菩薩摩訶薩,行禪那波羅蜜時,

應薩婆若心持戒,禪定力故,破戒諸

法不令得入.是名菩薩摩訶薩,行禪

那波羅蜜時尸羅波羅蜜.復次,舍利

弗,菩薩摩訶薩,行禪那波羅蜜時,應

薩婆若心,慈悲定故,忍諸惱害.是名

菩薩摩訶薩,行禪那波羅蜜時羼提

波羅蜜.復次,舍利弗,菩薩摩訶薩,行

禪那波羅蜜時,應薩婆若心,於禪不

味不著,常求增進,從一禪,至一禪.是

名菩薩摩訶薩,行禪那波羅蜜時毘

梨耶波羅蜜.復次,舍利弗,菩薩摩訶

薩,行禪那波羅蜜時,應薩婆若心,於

一切法,無所依止,亦不隨禪生.是名

菩薩摩訶薩,行禪那波羅蜜時、般若

波羅蜜.如是.舍利弗,菩薩摩訶薩,行

禪那波羅蜜時,攝諸波羅蜜.復次,舍利

弗,菩薩摩訶薩,行般若波羅蜜時,應

薩婆若、心布施,內外所有無所愛惜,

不見與者、受者及以財物.是名菩薩

摩訶薩,行般若波羅蜜時檀那波羅

蜜.復次,舍利弗,菩薩摩訶薩,行般若

波羅蜜時,應薩婆若心持戒,破戒二

事不見故.是名菩薩摩訶薩,行般若

波羅蜜時尸羅波羅蜜.復次,舍利弗,

菩薩摩訶薩,行般若波羅蜜時,應薩

婆若心,不見呵者、罵者、打者、殺者,亦

不見用是空,能忍辱.是名菩薩摩訶

薩,行般若波羅蜜時羼提波羅蜜.復

次,舍利弗,菩薩摩訶薩,行般若波羅

蜜時,應薩婆若心,觀諸法畢竟空,以

大悲心故,行諸善法.是名菩薩摩訶

薩,行般若波羅蜜時毘梨耶波羅蜜.

復次,舍利弗,菩薩摩訶薩,行般若波

羅蜜時,應薩婆若心,入禪定,觀諸禪

離相空相無相相無作相是名菩薩

摩訶薩,行般若波羅蜜時禪那波羅

蜜如是舍利弗菩薩摩訶薩行般若

波羅蜜時攝諸波羅蜜.舍利弗,如是

名爲菩薩摩訶薩大誓莊嚴.是大誓

莊嚴菩薩,十方諸佛歡喜,於大衆中,

稱名讚歎:「某國土某菩薩摩訶薩,大

誓莊嚴,成就衆生,淨佛國土.」.慧命舍

利弗問富樓那彌多羅尼子:「云何菩

薩摩訶薩,發趣大乘?」富樓那語:「舍利

弗,菩薩摩訶薩,行六波羅蜜時,離諸

欲,離諸惡不善法,有覺有觀,離生喜

樂,入初禪,乃至入第四禪中,以慈廣

大無二無量,無怨恨、無惱心行,遍滿

一方,二、三、四方,四維上、下,遍一切世

閒.悲、喜、捨心,亦如是.是菩薩入禪時,

起時,諸禪無量心及支共一切衆生,

迴向薩婆若.是名菩薩摩訶薩,禪那

波羅蜜,發趣大乘.是菩薩摩訶薩,住

禪無量心,作是念:「我當得一切種智,

爲斷一切衆生煩惱故,當說法.」.是名

菩薩摩訶薩,行禪那波羅蜜時檀那

波羅蜜.若菩薩摩訶薩,應薩婆若心,

修初禪,住初禪.二、三、四禪,亦如是.不

受餘心所謂聲聞、辟支佛心.是名菩

薩摩訶薩,行禪那波羅蜜時尸羅波

羅蜜.若菩薩摩訶薩,應薩婆若心,入

諸禪,作是念:「我爲斷一切衆生煩惱

故,當說法,是諸心欲樂忍.」.是名菩薩

摩訶薩,行禪那波羅蜜時羼提波羅

蜜.若菩薩摩訶薩,應薩婆若心,入諸

禪、諸善根,皆迴向薩婆若,懃修不息.

是名菩薩摩訶薩,行禪那波羅蜜時

毘梨耶波羅蜜.若菩薩摩訶薩,應薩

婆若心.入四禪及支,觀無常相、苦相、

無我相、空相、無相相、無作相共一切

衆生,迴向薩婆若.是名菩薩摩訶薩,

行禪那波羅蜜時般若波羅蜜.舍利

弗,是名菩薩摩訶薩,發趣大乘.復次,

菩薩摩訶薩,發趣大乘,行慈心,作是

念:「我當安樂一切衆生,入悲心;我當

救濟一切衆生,入喜心;我當度一切

衆生,入捨心;我當令一切衆生,得諸

漏盡.」.是名菩薩摩訶薩,行無量心時

檀那波羅蜜.復次,菩薩摩訶薩是諸

禪無量心,不向聲聞、辟支佛地,但迴

向薩婆若.是名菩薩摩訶薩,行無量

心時尸羅波羅蜜.復次,舍利弗,菩薩

摩訶薩,行四無量心,不貪聲聞、辟支

佛地,但忍樂欲薩婆若.是名菩薩摩

訶薩,行無量心時羼提波羅蜜.若菩

薩摩訶薩,應薩婆若心,行四無量心,

但行淸淨行.是名菩薩摩訶薩,行無

量心時毘梨耶波羅蜜.復次,菩薩摩

訶薩,入禪入無量心時,亦不隨禪,無

量心生.是名菩薩摩訶薩,行無量心

時方便般若波羅蜜.舍利弗,是名菩

薩摩訶薩,發趣大乘.復次,舍利弗,菩

薩摩訶薩,發趣大乘,一切種修四念

處,乃至一切種修八聖道分,一切種

修三解脫門乃至十八不共法.是名

菩薩摩訶薩,發趣大乘.復次,舍利弗,

菩薩摩訶薩,內空中智慧用無所得

故,乃至無法有法空中智慧用無所

得故.是名菩薩摩訶薩,發趣大乘.復

次,舍利弗,菩薩摩訶薩,一切法中不

亂不定智慧.是名菩薩摩訶薩,發趣

大乘.復次,舍利弗,菩薩摩訶薩,發趣

大乘.非常非無常智慧,非樂非苦、非

實非空、非我非無我智慧.是名菩薩

摩訶薩,發趣大乘,用無所得故.復次,

舍利弗,菩薩摩訶薩智不行過去世,

不行未來世,不行現在世,亦非不知

三世.是名菩薩摩訶薩,發趣大乘,用

無所得故.復次,菩薩摩訶薩,發趣大

乘智,不行欲界,不行色界,不行無色

界亦非不知欲界色界無色界用無

所得故.是名菩薩摩訶薩發趣大乘.

復次,菩薩摩訶薩發趣大乘智,不行

世閒法,不行出世閒法,不行有爲法,

不行無爲法,不行有漏法,不行無漏

法;亦非不知世閒法、出世閒法、有爲

無爲法、有漏無漏法,用無所得故.舍

利弗,是名菩薩摩訶薩發趣大乘.」

摩訶般若波羅蜜經乘乘品第十六

爾時,慧命舍利弗問富樓那:「云何名

菩薩摩訶薩乘於大乘?」富樓那答舍

利弗言:「菩薩摩訶薩行般若波羅蜜

時,乘檀那波羅蜜,亦不得檀波羅蜜,

亦不得菩薩,亦不得受者.是法用無

所得故.是名菩薩摩訶薩乘檀那波

羅蜜.菩薩摩訶薩行般若波羅蜜時,

乘尸羅波羅蜜、羼提波羅蜜、毘梨耶

波羅蜜、禪那波羅蜜,乘般若波羅蜜,

亦不得般若波羅蜜,亦不得菩薩.是

法用無所得故.是爲菩薩摩訶薩乘

於般若波羅蜜.如是舍利弗,是爲菩

薩摩訶薩乘於大乘.復次,舍利弗,菩

薩摩訶薩摩訶衍,一心、應薩婆若,修

四念處.法法壞故.乃至一心應薩婆若,

修十八不共法,法壞故.是亦不可得.

如是舍利弗,是名菩薩摩訶薩乘於

大乘.復次,舍利弗,菩薩摩訶薩作是

念:「菩薩但有名字.衆生不可得故.」.是

名菩薩摩訶薩乘於大乘.復次,舍利

弗,若菩薩摩訶薩作是念:「色但有名

字.色不可得故.受、想、行識但有名字.

識不可得故.眼但有名字.眼不可得

故.乃至意亦如是.四念處但有名字.

四念處不可得故.乃至八聖道分但

有名字.八聖道分不可得故.內空但

有名字.內空不可得故.乃至無法有

法空但有名字.無法有法空不可得

故.乃至十八不共法但有名字.十八

不共法不可得故.諸法如但有名字.

如不可得故.法相、法性、法位、實際,但

有名字.實際不可得故.阿耨多羅三

藐三菩提及佛,但有名字.佛不可得

故如是舍利弗,是名菩薩摩訶薩乘

於大乘.復次,舍利弗,若菩薩摩訶薩

從初發意以來,具足菩薩神通,成就

衆生,從一佛國,至一佛國,恭敬供養

尊重讚歎諸佛,從諸佛聽受法教.所

謂菩薩大乘.是菩薩乘是大乘,從一

佛國,至一佛國,淨佛國土,成就衆生.

初無佛國想,亦無衆生想.此人住不

二法中,爲衆生受身,隨其所應,自變

其形而教化之.乃至一切智終不離

菩薩乘.是名菩薩乘.是乘得一切種

智已,轉法輪.聲聞、辟支佛及天、龍、鬼

神、阿修羅、世閒人民,所不能轉.爾時,

十方如恒河沙等諸佛皆歡喜,稱名

讚歎,作是言:「某方某國某菩薩摩訶

薩乘於大乘,得一切種智,轉法輪.」.舍

利弗,是名菩薩摩訶薩乘於大乘.」

摩訶般若經卷第四

戊戌歲高麗國大藏都監奉勅彫造

摩訶般若波羅蜜經卷第五 芥

後秦龜茲國三藏鳩摩羅什譯

莊嚴品第十七

爾時,須菩提白佛言:「世尊,菩薩摩訶

薩大莊嚴,何等是大莊嚴,何等菩薩

能大莊嚴?」佛語須菩提:「菩薩摩訶薩

摩訶衍大莊嚴.所謂檀那波羅蜜乃

至般若波羅蜜莊嚴,四念處莊嚴乃

至八聖道分,內空莊嚴乃至無法有

法空,十力乃至十八不共法及一切

種智莊嚴.變身如佛莊嚴,光明遍照

三千大千國土,亦照東方如恒河沙

等國土.南、西、北方,四維上、下亦復如

是.三千大千國土六種震動,亦動東

方如恒河沙等諸國土.南、西、北方,四

維上、下,亦復如是.是菩薩摩訶薩住

檀那波羅蜜摩訶衍大莊嚴,是三千

大千國土變爲琉璃,化作轉輪聖王,

須食與食,須飮與飮,衣服、臥具、花香、

瓔珞、搗香、澤香、房舍、燈燭、醫藥種種

所須,盡給與之,與已而爲說法.所謂

應六波羅蜜.衆生聞是法者,終不離

六波羅蜜,乃至阿耨多羅三藐三菩

提.如是須菩提,是名菩薩摩訶薩摩

訶衍大莊嚴.須菩提,譬如工幻師若

幻師弟子,於四衢道中,化作大衆,於

前,須食與食,須飮與飮,乃至種種所

須,盡給與之.於須菩提意云何?是幻

師實有衆生,有所與不?」須菩提言:「不

也,世尊.」「須菩提,菩薩摩訶薩亦如是

化作轉輪聖王,種種具足,須食與食,

須飮與飮,乃至種種所須,盡給與之.

雖有所施,實無所與.何以故?須菩提,

諸法相如幻故.復次,須菩提,菩薩摩

訶薩住尸羅波羅蜜,現生轉輪聖王家,

以十善道,教化衆生,有以四禪、四無

量心、四無色定、四念處乃至十八不

共法,教化衆生.衆生聞是法者,至阿

耨多羅三藐三菩提,終不離是法.譬

如幻師若幻師弟子,於四衢道中,化

作大衆,以十善道,教化令行.又以四

禪、四無量心、四無色定、四念處乃至

十八不共法,教化令行.須菩提,於汝

意云何?是幻師實有衆生教,令行十

善道,乃至行十八不共法不?」須菩提

言:「不也,世尊.」「須菩提,菩薩摩訶薩亦

如是,以十善道,教化衆生令行,乃至

十八不共法.實無衆生行十善道乃

至十八不共法.何以故?諸法相如幻

故.須菩提,是名菩薩摩訶薩大莊嚴.

復次,須菩提,菩薩摩訶薩住羼提波

羅蜜,教化衆生,令行羼提波羅蜜.須

菩提,云何菩薩摩訶薩住羼提波羅

蜜,教化衆生,令行羼提波羅蜜?須菩

提,菩薩摩訶薩從初發心已來,如是

大莊嚴,若一切衆生,罵詈刀杖傷害,

菩薩摩訶薩於此中,不起一念,亦教

一切衆生,行此忍辱.譬若幻師若幻

師弟子,於四衢道中,化作大衆,令行

忍辱,餘如上說.須菩提,是名菩薩摩

訶薩大莊嚴.復次,須菩提,菩薩摩訶

薩住毘梨耶波羅蜜,教一切衆生,令

行毘梨耶波羅蜜.須菩提,云何菩薩

摩訶薩住毘梨耶波羅蜜,教一切衆

生,令行毘梨耶波羅蜜?須菩提,菩薩

摩訶薩應薩婆若心,身心精進,教化

衆生.譬如幻師若幻師弟子,於四衢

道中,化作大衆,教令行身心精進,餘

如上說.是名菩薩摩訶薩大莊嚴.復

次,須菩提,菩薩摩訶薩住禪那波羅

蜜,教一切衆生,令行禪那波羅蜜.須

菩提,云何菩薩摩訶薩住禪那波羅

蜜,教一切衆生,令行禪那波羅蜜?須

菩提,菩薩摩訶薩住諸法等中,不見

法若亂若定.如是須菩提,菩薩摩訶

薩住禪那波羅蜜,教一切衆生,令行

禪那波羅蜜,乃至阿耨多羅三藐三

菩提,終不離禪那波羅蜜.譬如工幻

師若幻師弟子,於四衢道中,化作大

衆,教令行禪那波羅蜜,餘如上說.須

菩提,是名菩薩摩訶薩大莊嚴.復次,

須菩提,菩薩摩訶薩住般若波羅蜜,

教一切衆生,令行般若波羅蜜.須菩

提,云何菩薩摩訶薩住般若波羅蜜,

教一切衆生,令行般若波羅蜜?須菩

提,菩薩摩訶薩行般若波羅蜜時,無

有法得此岸、彼岸.如是菩薩摩訶薩

住般若波羅蜜中,教一切衆生,令行

般若波羅蜜.譬如工幻師若幻師弟

子,於四衢道中,化作大衆,教令行般

若波羅蜜.須菩提,是名菩薩摩訶薩

大莊嚴.復次,須菩提,菩薩摩訶薩大

莊嚴,十方如恒河沙等國土中衆生

隨其所應,自變其身,住檀那波羅蜜

乃至般若波羅蜜,亦教衆生,令行檀

那波羅蜜乃至般若波羅蜜.是衆生

行是法,乃至阿耨多羅三藐三菩提,

終不離是法.須菩提,譬如工幻師若

幻師弟子,於四衢道中,化作衆生,教

令行六波羅蜜,餘如上說.如是須菩

提,是名菩薩摩訶薩大莊嚴.復次,須

菩提,菩薩摩訶薩大莊嚴,應薩婆若

心,不生是念:我教若干人,住檀那波

羅蜜;不教若干人,住檀那波羅蜜.乃

至般若波羅蜜亦如是.不生是念:「我

教若干人,住四念處;不教若干人,住

四念處.乃至十八不共法亦如是.」.亦

不生是念:「我教若干人,令得須陁洹

果、斯陁含果、阿那含果、阿羅漢果、辟

支佛道、一切種智;亦不教若干人,令

得須陁洹果乃至一切種智.我當令

無量無邊阿僧祇衆生,住檀那波羅

蜜乃至般若波羅蜜,立衆生於四念

處乃至十八不共法,令無量無邊阿

僧祇衆生,得須陁洹果乃至一切種

智.」.譬如工幻師若幻師弟子,於四衢

道中,化作大衆,教令行六波羅蜜乃

至得一切種智,餘如上說.須菩提,是

名菩薩摩訶薩大莊嚴.」爾時,須菩提

白佛言:「世尊,如我從佛所聞義,菩薩

摩訶薩無大莊嚴,爲大莊嚴.諸法自

相空故,所謂色,色相空;受、想、行、識,識

相空;眼,眼相空;乃至意,意相空.色,色

相空;乃至法,法相空;眼識,眼識相空;

乃至意識,意識相空;眼觸,眼觸相空;

乃至意觸,意觸相空;眼觸因緣生受,

受相空;乃至意觸因緣生受,受相空.

世尊,檀那波羅蜜,檀那波羅蜜相空;

乃至般若波羅蜜,般若波羅蜜相空.

內空,內空相空;乃至無法、有法空,無

法、有法空相空;四念處,四念處相空;

乃至十八不共法,十八不共法相空;

菩薩,菩薩相空.世尊,以是因緣故,當

知菩薩摩訶薩無大莊嚴,爲大莊嚴.」

佛告須菩提:「如是如是.如汝所言.須

菩提,薩婆若非作法,衆生亦非作法,

菩薩爲是衆生,大莊嚴.」須菩提白佛

言:「世尊,何因緣故,薩婆若非作法,是

衆生亦非作法,菩薩爲是衆生,大莊

嚴?」佛語須菩提:「作者不可得故,薩婆

若非作非起法,是諸衆生亦非作非

起法.何以故?須菩提,色非作非不作,

受、想、行、識非作非不作;眼非作非不

作,乃至意非作非不作.色乃至法、眼

識乃至意識、眼觸乃至意觸、眼觸因

緣生受乃至意觸因緣生受,非作非

不作.須菩提,我非作非不作,乃至知

者、見者非作非不作.何以故?是諸法

畢竟不可得故.須菩提,夢非作非不

作.何以故?畢竟不可得故.幻、響、影、焰

化非作非不作.何以故?畢竟不可得

故.須菩提,內空非作非不作.畢竟不

可得故.乃至無法、有法空非作非不

作.畢竟不可得故.須菩提,四念處非

作非不作.畢竟不可得故.乃至十八

不共法非作非不作.何以故?是法皆

畢竟不可得故.須菩提,諸法如、法相、

法性、法住、法位、實際非作非不作.畢

竟不可得故.須菩提,菩薩非作非不

作.畢竟不可得故.薩婆若及一切種

智非作非不作.畢竟不可得故.以是

因緣故,須菩提,薩婆若非作非起法,

是衆生亦非作非起法,菩薩爲是衆

生,大莊嚴.」爾時,須菩提白佛言:「如我

觀佛所說義,世尊,色無縛無脫,受、想、

行、識無縛無脫.」爾時,富樓那彌多羅

尼子語須菩提:「色是無縛無脫,受、想、

行、識是無縛無脫?」須菩提言:「如是如

是.色是無縛無脫,受、想、行、識是無縛

無脫.」富樓那問須菩提:「何等色無縛

無脫,何等受、想、行、識無縛無脫?」須菩

提言:「如夢色無縛無脫,如夢受、想、行、

識無縛無脫.如嚮、如影、如幻、如焰、如

化色、受、想、行、識,無縛無脫.富樓那彌

多羅尼子,過去色無縛無脫,過去受、

想、行、識無縛無脫;未來色無縛無脫,

未來受、想、行、識無縛無脫;現在色無

縛無脫,現在受、想、行、識無縛無脫.何

以故,無縛無脫?是色無所有故,無縛

無脫;受、想、行、識無所有故,無縛無脫.

離故,寂滅故,不生故,無縛無脫.富樓

那,善色、受、想、行、識亦無縛無脫,不善

色、受、想、行、識無縛無脫.無記色無縛

無脫,無記受、想、行、識無縛無脫.世閒、

出世閒、有漏、無漏色,無縛無脫.受、想、

行、識亦無縛無脫.何以故?無所有故,

離故,寂滅故,不生故,無縛無脫.富樓

那,一切法亦無縛無脫.無所有故,離

故,寂滅故,不生故,無縛無脫.富樓那,

檀那波羅蜜無縛無脫,尸羅波羅蜜、

羼提波羅蜜、毘梨耶波羅蜜、禪那波

羅蜜、般若波羅蜜,無縛無脫.無所有

故,離故,寂滅不生故,無縛無脫.富樓

那,內空亦無縛無脫,乃至無法、有法

空亦無縛無脫.四念處無縛無脫,乃

至十八不共法無縛無脫.無所有故,

離故,寂滅故,不生故,無縛無脫.阿耨

多羅三藐三菩提無縛無脫,一切智、

一切種智無縛無脫.菩薩無縛無脫,

佛亦無縛無脫.無所有故,離故,寂滅

故,不生故,無縛無脫.富樓那,諸法如、

法相、法性、法住、法位、實際、無爲法無

縛無脫.無所有故,離故,寂滅故,不生

故,無縛無脫.富樓那,是名菩薩摩訶

薩無縛無脫.檀那波羅蜜乃至般若

波羅蜜、四念處乃至一切種智,無縛

無脫.是菩薩摩訶薩住無縛無脫檀

那波羅蜜中,乃至住無縛無脫般若

波羅蜜,住無縛無脫四念處,乃至住

無縛無脫一切種智.無縛無脫,成就

衆生;無縛無脫,淨佛國土;無縛無脫,

諸佛當供養;無縛無脫,當聽法;無縛

無脫,諸佛終不離;無縛無脫.諸神通

終不離;無縛無脫,五眼終不離;無縛

無脫,陁羅尼門終不離;無縛無脫,諸

三昧門終不離;無縛無脫,當生道種

智;無縛無脫,當得一切種智;無縛無

脫,法輪轉;無縛無脫,衆生安立三乘.

如是富樓那,菩薩摩訶薩行無縛無

脫六波羅蜜.當知一切法無縛無脫.

無所有故,離故,寂滅故,不生故.富樓

那是名菩薩摩訶薩無縛無脫大

莊嚴.」

摩訶般若波羅蜜經問乘品第十八<丹本名爲 摩訶衍品 >

爾時,須菩提白佛言:「世尊,何等是菩

薩摩訶薩摩訶衍?云何當知菩薩摩

訶薩發趣大乘?是乘發何處,是乘至

何處,當住何處?誰當乘是乘出者?」佛

告須菩提:「汝問何等是菩薩摩訶衍.

須菩提,六波羅蜜是菩薩摩訶薩摩

訶衍.何等六?檀那波羅蜜、尸羅波羅

蜜、羼提波羅蜜、毘梨耶波羅蜜、禪那

波羅蜜、般若波羅蜜.云何名檀那波

羅蜜?須菩提,菩薩摩訶薩以應薩婆

若心,內外所有布施,共一切衆生,迴

向阿耨多羅三藐三菩提,用無所得

故.須菩提,是名菩薩摩訶薩檀那波

羅蜜.云何名尸羅波羅蜜?須菩提,菩

薩摩訶薩以應薩婆若心,自行十善

道,亦教他行十善道,以無所得故.是

名菩薩摩訶薩尸羅波羅蜜.云何名

羼提波羅蜜?須菩提,菩薩摩訶薩以

應薩婆若心,自具足忍辱,亦教他行

忍辱,以無所得故.是名菩薩摩訶薩

羼提波羅蜜.云何名毘梨耶波羅蜜?

須菩提,菩薩摩訶薩以應薩婆若心,

行五波羅蜜,懃修不息,亦安立一切

衆生於五波羅蜜,以無所得故.是名

菩薩摩訶薩毘梨耶波羅蜜.云何名

禪那波羅蜜?須菩提,菩薩摩訶薩以

應薩婆若心,自以方便入諸禪,不隨

禪生,亦教他令入諸禪,以無所得故.

是名菩薩摩訶薩禪那波羅蜜.云何

名般若波羅蜜?須菩提,菩薩摩訶薩

以應薩婆若心,不著一切法,亦觀一

切法性,以無所得故.亦教他不著一

切法,亦觀一切法性,以無所得故.是

名菩薩摩訶薩般若波羅蜜須菩提

是爲菩薩摩訶薩摩訶衍.復次,須菩

提,菩薩摩訶薩復有摩訶衍.所謂內

空、外空、內外空、空空、大空、第一義空、

有爲空、無爲空、畢竟空、無始空、散空、

性空、自相空、諸法空、不可得空、無法

空、有法空、無法有法空.」須菩提白佛

言:「何等爲內空?」佛言:「內法名眼、耳、鼻、

舌、身、意.眼眼空,非常非滅故.何以故?

性自爾.耳耳空,鼻鼻空,舌舌空,身身

空意意空非常非滅故何以故性自

爾.是名內空.何等爲外空?外法名色、

聲、香、味、觸、法.色色空,非常非滅故.何

以故?性自爾.聲聲空,香香空,味味空,

觸觸空,法法空,非常非滅故.何以故?

性自爾.是名外空.何等爲內外空?內

外法名內六入外六入.內法內法空,非

常非滅故.何以故?性自爾.外法外法

空,非常非滅故.何以故?性自爾.是名

內外空.何等爲空空?一切法空,是空

亦空,非常非滅故.何以故?性自爾.是

名空空.何等爲大空?東方東方相空,

非常非滅故.何以故?性自爾.南西北

方、四維上下,南西北方、四維上下空,

非常非滅故.何以故?性自爾.是名大

空.何等爲第一義空?第一義名涅槃.

涅槃涅槃空,非常非滅故.何以故?性

自爾.是名第一義空.何等爲有爲空?

有爲法名欲界、色界、無色界.欲界欲

界空,色界色界空,無色界無色界空,

非常非滅故.何以故?性自爾.是名有

爲空.何等爲無爲空?無爲法名若無

生相、無住相、無滅相.無爲法無爲法

空,非常非滅故.何以故?性自爾.是爲

無爲空.何等爲畢竟空?畢竟名諸法

畢竟不可得,非常非滅故.何以故?性

自爾.是名畢竟空.何等爲無始空?若

法初來處不可得,非常非滅故.何以

故?性自爾.是名無始空.何等爲散空?

散名諸法無滅,非常非滅故.何以故?

性自爾.是爲散空.何等爲性空?一切

法性若有爲法性,若無爲法性,是性

非聲聞、辟支佛所作,非佛所作,亦非

餘人所作.是性性空非常非滅故.何

以故?性自爾.是名性空.何等爲自相

空?自相名色壞相、受受相、想取相、行

作相、識識相.如是等有爲、無爲法,各

各自相空,非常非滅故.何以故?性自

爾.是名自相空.何等爲諸法空?諸法

名色受想行識、眼耳鼻舌身意、色聲

香味觸法、眼界色界眼識界乃至意

界法界意識界.是諸法諸法空,非常

非滅故.何以故?性自爾.是爲諸法空.

何等爲不可得空?求諸法不可得,是

不可得空,非常非滅故.何以故?性自

爾.是名不可得空.何等爲無法空?若

法無是亦空,非常非滅故.何以故?性

自爾.是名無法空.何等爲有法空?有

法名諸法和合中,有自性相.是有法

空,非常非滅故.何以故?性自爾.是名

有法空.何等爲無法有法空?諸法中

無法,諸法和合中有自性相,是無法

有法空,非常非滅故.何以故?性自爾.

是名無法有法空.復次,須菩提,法法

相空,無法無法相空,自法自法相空,

他法他法相空.何等名法法相空?法

名五蔭.五蔭空是名法法相空.何等

名無法無法相空?無法名無爲法,是

名無法無法空.何等名自法自法空?

諸法自法空,是空非知作,非見作.是

名自法自法空.何等名他法他法空?

若佛出,若佛未出,法住、法相、法位、法

性、如、實際,過此諸法空,是名他法他

法空.是名菩薩摩訶薩摩訶衍.復次,

須菩提,菩薩摩訶薩摩訶衍,所謂名

首楞嚴三昧、寶印三昧、師子遊戲三

昧、妙月三昧、月幢相三昧、出諸法三

昧、觀頂三昧、畢法性三昧、畢幢相三

昧、金剛三昧、入法印三昧、三昧王安

立三昧、放光三昧、力進三昧、高出三

昧、必入辯才三昧、名字三昧、觀方

三昧、陁羅尼印三昧、無誑三昧、攝諸

法海三昧、遍覆虛空三昧、金剛輪三

昧、寶斷三昧、能照三昧、不求三昧、無

住三昧、無心三昧、淨燈三昧、無邊明

三昧、能作明三昧、普照明三昧、堅淨

諸三昧三昧、無垢明三昧、歡喜三昧、

電光三昧、無盡三昧、威德三昧、離盡

三昧、不動三昧、不退三昧、日燈三昧、

月淨三昧、淨明三昧、能作明三昧、作

行三昧、知相三昧、如金剛三昧、心住

三昧、普明三昧、安立三昧、寶聚三昧、

妙法印三昧、法等三昧、斷喜三昧、到

法頂三昧、能散三昧、分別諸法句三

昧、字等相三昧、離字三昧、斷緣三昧、

不壞三昧、無種相三昧、無處行三昧、

離曚昧三昧、無去三昧、不變異三昧、

度緣三昧、集諸功德三昧、住無心三

昧、淨妙華三昧、覺意三昧、無量辯三

昧、無等等三昧、度諸法三昧、分別諸

法三昧、散疑三昧、無處三昧、一莊嚴

三昧、生行三昧、一行三昧、不一行三昧、

妙行三昧、達一切有底散三昧、入名

語三昧、離音聲字語三昧、然炬三昧、

淨相三昧、破相三昧、一切種妙足三

昧、不喜苦樂三昧、無盡相三昧、陁羅

尼三昧、攝諸邪正相三昧、滅憎愛三

昧、逆順三昧、淨光三昧、堅固三昧、滿

月淨光三昧、大莊嚴三昧、能照一切

世三昧、三昧等三昧、攝一切有諍無

諍三昧、不樂一切住處三昧、如住定

三昧、壞身衰三昧、壞語如虛空三昧、

離著虛空不染三昧.云何名首楞嚴

三昧?知諸三昧行處,是名首楞嚴三

昧.云何名寶印三昧?住是三昧,能印

諸三昧,是名寶印三昧.云何名師子

遊戲三昧?住是三昧,能遊戲諸三昧

中如師子,是名師子遊戲三昧.云何

名妙月三昧?住是三昧,能照諸三昧

如淨月,是名妙月三昧.云何名月幢

相三昧?住是三昧,能持諸三昧相,是

名月幢相三昧.云何名出諸法三昧?

住是三昧,能出生諸三昧,是名出諸

法三昧.云何名觀頂三昧?住是三昧,

能觀諸三昧頂,是名觀頂三昧.云何

名畢法性三昧?住是三昧,決定知法

性,是名畢法性三昧.云何名畢幢相

三昧?住是三昧,能持諸三昧幢,是名

畢幢相三昧.云何名金剛三昧?住是

三昧,能破諸三昧,是名金剛三昧.云

何名入法印三昧?住是三昧,入諸法

印,是名入法印三昧.云何名三昧王

安立三昧?住是三昧,一切諸三昧中

安立住如王,是名三昧王安立三昧.

云何名放光三昧?住是三昧,能放光

照諸三昧,是名放光三昧.云何名力

進三昧?住是三昧,於諸三昧,能作勢

力,是名力進三昧.云何名高出三昧?

住是三昧,能增長諸三昧,是名高出

三昧.云何名必入辯才三昧?住是三

昧,能辯說諸三昧,是名必入辯才三

昧.云何名名字三昧?住是三昧,能

諸三昧名字.是名名字三昧.云

何名觀方三昧?住是三昧,能觀諸三

昧方是名觀方三昧云何名陁羅尼

印三昧?住是三昧,持諸三昧印.是名

陁羅尼印三昧.云何名無誑三昧?住

是三昧,於諸三昧,不欺誑.是名無誑

三昧.云何名攝諸法海三昧?住是三

昧,能攝諸三昧,如大海水.是名攝諸

法海三昧.云何名遍覆虛空三昧?住

是三昧,遍覆諸三昧,如虛空.是名遍

覆虛空三昧.云何名金剛輪三昧?住

是三昧,能持諸三昧分.是名金剛輪

三昧.云何名斷寶三昧?住是三昧,斷

諸三昧煩惱垢.是名斷寶三昧.云何

名能照三昧?住是三昧,能以光明顯

照諸三昧.是名能照三昧.云何名不

求三昧?住是三昧,無法可求.是名不

求三昧.云何名無住三昧?住是三昧

中,不見一切法住.是名無住三昧.云

何名無心三昧?住是三昧,心心數法

不行.是名無心三昧.云何名淨燈三

昧?住是三昧,於諸三昧中,作明如燈.

是名淨燈三昧.云何名無邊明三昧?

住是三昧,與諸三昧,作無邊明.是名

無邊明三昧.云何名能作明三昧?住

是三昧,卽時能爲諸三昧作明.是名

能作明三昧.云何名普照明三昧?住

是三昧,卽能照諸三昧門.是名普照

明三昧.云何名堅淨諸三昧三昧?住

是三昧,能堅淨諸三昧相.是名堅淨

諸三昧三昧.云何名無垢明三昧?住

是三昧,能除諸三昧垢,亦能照一切

三昧.是名無垢明三昧.云何名歡喜

三昧?住是三昧,能受諸三昧喜.是名

歡喜三昧.云何名電光三昧?住是三

昧,照諸三昧,如電光.是名電光三昧.

云何名無盡三昧?住是三昧,於諸三

昧,不見盡.是名無盡三昧.云何名威

德三昧?住是三昧,於諸三昧,威德照

然.是名威德三昧.云何名離盡三昧?

住是三昧,不見諸三昧盡.是名離盡

三昧.云何名不動三昧?住是三昧,令

諸三昧,不動不戲.是名不動三昧.云

何名不退三昧?住是三昧,能不見諸

三昧退.是名不退三昧.云何名日燈

三昧?住是三昧,放光照諸三昧門.是

名日燈三昧.云何名月淨三昧?住是

三昧,能除諸三昧闇.是名月淨三昧.

云何名淨明三昧?住是三昧,於諸三

昧,得四無闇智.是名淨明三昧.云何

名能作明三昧?住是三昧,於諸三昧

門,能作明.是名能作明三昧.云何名

作行三昧?住是三昧,能令諸三昧,各

有所作.是名作行三昧.云何名知相

三昧?住是三昧,見諸三昧知相.是名

知相三昧.云何名如金剛三昧?住是

三昧,能貫達諸法,亦不見達.是名如

金剛三昧.云何名心住三昧?住是三

昧,心不動不轉不惱,亦不念有是心.

是名心住三昧.云何名普明三昧?住

是三昧,普見諸三昧明.是名普明三

昧.云何名安立三昧?住是三昧,於諸

三昧,安立不動.是名安立三昧.云何

名寶聚三昧?住是三昧,普見諸三昧,

如見寶聚.是名寶聚三昧.云何名妙

法印三昧?住是三昧,能印諸三昧,以

無印印故.是名妙法印三昧.云何名

法等三昧?住是三昧,觀諸法等無法

不等.是名法等三昧.云何名斷喜三

昧?住是三昧,斷一切法中喜.是名斷

喜三昧.云何名到法頂三昧?住是三

昧,滅諸法闇,亦在諸三昧上.是名到

法頂三昧.云何名能散三昧?住是三

昧中,能破散諸法.是名能散三昧.云

何名分別諸法句三昧住是三昧,分

別諸三昧諸法句.是名分別諸法句

三昧.云何名字等相三昧?住是三昧,

得諸三昧字等.是名字等相三昧.云

何名離字三昧?住是三昧,諸三昧中,

乃至不見一字.是名離字三昧.云何

名斷緣三昧?住是三昧,斷諸三昧緣.

是名斷緣三昧.云何名不壞三昧?住

是三昧,不得諸法變異.是名不壞三

昧.云何名無種相三昧?住是三昧,不

見諸法種種.是名無種相三昧.云何

名無處行三昧?住是三昧,不見諸三

昧處.是名無處行三昧.云何名離曚

昧三昧?住是三昧,離諸三昧微闇.是

名離矇昧三昧云何名無去三昧住

是三昧,不見一切三昧去相.是名無

去三昧.云何名不變異三昧?住是三

昧,不見諸三昧變異相.是名不變異

三昧.云何名度緣三昧?住是三昧,度

一切三昧緣境界.是名度緣三昧.云

何名集諸功德三昧?住是三昧,集諸

三昧功德.是名集諸功德三昧.云何

名住無心三昧?住是三昧,於諸三昧,

心不入.是名住無心三昧.云何名淨

妙花三昧?住是三昧,令諸三昧,得淨

妙如花.是名淨妙花三昧.云何名覺

意三昧?住是三昧,諸三昧中,得七覺

分.是名覺意三昧.云何名無量辯三

昧?住是三昧,於諸法中,得無量辯.是

名無量辯三昧.云何名無等等三昧?

住是三昧,諸三昧中,得無等等相.是

名無等等三昧.云何名度諸法三昧?

住是三昧,度一切三界.是名度諸法

三昧.云何名分別諸法三昧?住是三

昧,諸三昧及諸法分別見.是名分別

諸法三昧.云何名散疑三昧?住是三

昧,得散諸法疑.是名散疑三昧.云何

名無住處三昧?住是三昧,不見諸法

住處.是名無住處三昧.云何名一莊

嚴三昧?住是三昧,終不見諸法二相.

是名一莊嚴三昧.云何名生行三昧?

住是三昧,不見諸行生.是名生行三

昧.云何名一行三昧?住是三昧,不見

諸三昧此岸、彼岸.是名一行三昧.云

何名不一行三昧?住是三昧,不見諸

三昧一相.是名不一行三昧.云何名

妙行三昧?住是三昧,不見諸三昧二

相.是名妙行三昧.云何名達一切有

底散三昧?住是三昧,入一切有,一切

三昧智慧通達,亦無所達.是名達一

切有底散三昧.云何名入名語三昧?

住是三昧,入一切三昧名語.是名入

名語三昧.云何名離音聲字語三昧?

住是三昧,不見諸三昧音聲字語.是

名離音聲字語三昧.云何名然炬三

昧?住是三昧,威德照明如炬.是名然

炬三昧.云何名淨相三昧?住是三昧,

淨諸三昧相.是名淨相三昧.云何名

破相三昧?住是三昧,不見諸三昧相.

是名破相三昧.云何名一切種妙足

三昧?住是三昧,一切諸三昧種,皆具

足.是名一切種妙足三昧.云何名不

憙苦樂三昧?住是三昧,不見諸三昧

苦樂.是名不憙苦樂三昧.云何名無

盡相三昧?住是三昧,不見諸三昧盡.

是名無盡相三昧.云何名多陁羅尼

三昧?住是三昧,能持諸三昧.是名多

陁羅尼三昧.云何名攝諸邪正相三

昧?住是三昧,於諸三昧,不見邪正相.

是名攝諸邪正相三昧.云何名滅憎

愛三昧?住是三昧,不見諸三昧憎愛.

是名滅憎愛三昧.云何名逆順三昧?

住是三昧,不見諸法諸三昧逆順.是

名逆順三昧.云何名淨光三昧?住是

三昧,不得諸三昧明垢.是名淨光三

昧.云何名堅固三昧?住是三昧,不得

諸三昧不堅固.是名堅固三昧.云何

名滿月淨光三昧?住是三昧,諸三昧

滿足,如月十五日.是名滿月淨光三

昧.云何名大莊嚴三昧?住是三昧,大

莊嚴成就諸三昧.是名大莊嚴三昧.

云何名能照一切世三昧?住是三昧,

諸三昧及一切法能照.是名能照一

切世三昧.云何名三昧等三昧?住是

三昧,於諸三昧,不得定亂相.是名三

昧等三昧.云何名攝一切有諍無諍

三昧?住是三昧,能使諸三昧,不分別

有諍無諍.是名攝一切有諍無諍三

昧.云何名不樂一切住處三昧?住是

三昧,不見諸三昧依處.是名不樂一

切住處三昧.云何名如住定三昧?住

是三昧,不過諸三昧如相.是名如住

定三昧.云何名壞身衰三昧?住是三

昧,不得身相.是名壞身衰三昧.云何

名壞語如虛空三昧?住是三昧,不見

諸三昧語業如虛空.是名壞語如虛

空三昧.云何名離著虛空不染三昧?

住是三昧,見諸法如虛空無閡,亦不

染是三昧.是名離著虛空不染三昧.

須菩提,是名菩薩摩訶薩摩訶衍.」

摩訶般若波羅蜜經廣乘品第十九<丹本名爲四念處品>

佛告須菩提:「菩薩摩訶薩摩訶衍,所

謂四念處.何等四?須菩提,菩薩摩訶

薩內身中,循身觀亦無身覺,以不可

得故.外身中、內外身中,循身觀亦無

身覺,以不可得故,懃精進,一心除世

閒貪憂.內受、內心、內法、外受、外心、外

法、內外受、內外心、內外法,循法觀亦

無法覺,以不可得故,懃精進,一心除

世閒貪憂.須菩提,菩薩摩訶薩云何

內身中,循身觀?須菩提,若菩薩摩訶

薩行時知行,住時知住,坐時知坐,臥

時知臥,知身所行,如是知.須菩提,菩

薩摩訶薩如是內身中,循身觀,懃精

進,一心除世閒貪憂,以不可得故.復

次,須菩提,菩薩摩訶薩若來若去,視

瞻一心,屈申俯仰,服僧伽梨,執持衣

鉢,飮食、臥息、坐立、睡覺、語默,入出禪

定,亦常一心.如是須菩提,菩薩摩訶

薩行般若波羅蜜,內身中,循身觀,以

不可得故.復次,須菩提,菩薩摩訶薩

內身中,循身觀時,一心念;入息時,知

入息;出息時,知出息;入息長時,知入

息長;出息長時,知出息長;入息短時,

知入息短;出息短時,知出息短.譬如

鏇師若鏇師弟子,繩長知長,繩短知

短.菩薩摩訶薩亦如是.一心念,入息

時,知入息;出息時,知出息;入息長時,

知入息長;出息長時,知出息長;入息

短時,知入息短;出息短時,知出息短.

如是須菩提,菩薩摩訶薩內身中,循

身觀,懃精進,一心除世閒貪憂,以不

可得故.復次,須菩提,菩薩摩訶薩觀

身四大,作是念:「身中有地大、水大、火

大、風大.」.譬如屠牛師若屠牛弟子,以

刀殺牛,分作四分,作四分已,若立若

坐,觀此四分.菩薩摩訶薩亦如是行

般若波羅蜜時,種種觀身四大:地大、

水大、火大、風大.如是須菩提,菩薩摩

訶薩內身中,循身觀,以不可得故.復

次,須菩提,菩薩摩訶薩觀內身,從足

至頂,周帀薄皮,種種不淨充滿身中,

作是念:「身中有髮毛、爪齒、薄皮、厚皮、

筋肉、骨髓、脾腎、心膽、肝肺、小腸、大腸、

胃脬、屎尿、垢汗、淚涕、涎唾、膿血、黃白、

淡癊、肪、腦膜.」.譬如田夫,倉中隔盛

雜穀種種,充滿稻、麻、黍、粟、豆、麥,明眼

之人開倉,卽知是麻、是黍、是稻、是粟、

是麥、是豆,分別悉知.菩薩摩訶薩亦

如是.觀是身,從足至頂,周帀薄皮,種

種不淨,充滿身中,髮毛、爪齒乃至腦

膜.如是須菩提,菩薩摩訶薩觀內身,

懃精進,一心除世閒貪憂.以不可得

故.復次,須菩提,菩薩摩訶薩若見是

棄死人身,一日二日至于五日,胮脹

靑瘀,膿汁流出.自念:「我身亦如是相,

如是法,未脫此法.」.如是,須菩提,菩薩

摩訶薩內身中,循身觀,懃精進,一心

除世閒貪憂.以不可得故.復次,須菩

提,菩薩摩訶薩若見是棄死人身,若

六日若七日,烏鴟、雕、鷲、豺、狼、狐、狗,如

是等種種禽獸,攫裂食之.自念:「我身

如是相,如是法,未脫此法.」.如是,須菩

提,菩薩摩訶薩內身中,循身觀,懃精

進,一心除世閒貪憂.以不可得故.復

次,須菩提,菩薩摩訶薩若見是棄死

人身,種種禽獸食已,不淨爛臭.自念:

「我身如是相,如是法,未脫此法.」.乃至

除世閒貪憂.復次,須菩提,菩薩摩訶

薩若見是棄死人身,骨瑣血肉塗染,

筋骨相連.自念:「我身如是相,如是法,

未脫此法.」.乃至除世閒貪憂.復次,須

菩提,菩薩摩訶薩若見是棄死人身,

骨瑣血肉已離,筋骨相連.自念:「我身

如是相,如是法,未脫此法.」.乃至除世

閒貪憂.復次,須菩提,菩薩摩訶薩

若見是棄死人身,骨瑣已散在地.自

念:「我身如是相,如是法,未脫此法.」.如

是須菩提,菩薩摩訶薩觀內身,乃至

除世閒貪憂.復次,須菩提,菩薩摩訶

薩若見是棄死人身,骨散在地,腳骨

異處.腨骨、髀骨、腰骨、脅骨、脊骨、手骨、

項骨、髑髏,各各異處.自念:「我身如是

相,如是法,未脫此法.」.如是須菩提,菩

薩摩訶薩觀內身,乃至除世閒貪憂.

復次,須菩提,菩薩摩訶薩見是棄死

人骨,在地歲久,風吹日曝,色白如貝.

自念:「我身如是相,如是法,未脫此法.」.

如是須菩提,菩薩摩訶薩觀內身,乃

至除世閒貪憂.以不可得故.復次,須

菩提,菩薩摩訶薩見是棄死人骨,在

地歲久,其色如鴿,腐朽爛壞,與土共

合.自念:「我身如是相,如是法,未脫此

法.」.如是須菩提,菩薩摩訶薩內身中,

循身觀,懃精進,一心除世閒貪憂.以

不可得故.外身、內外身亦如是.受念

處、心念處、法念處亦應如是廣說.須

菩提,是名菩薩摩訶薩摩訶衍.復次,

須菩提,菩薩摩訶薩摩訶衍,所謂四

正懃.何等四?須菩提,菩薩摩訶薩未

生諸惡不善法,爲不生故,欲生懃精

進,攝心行道;已生諸惡不善法,爲斷

故,欲生懃精進,攝心行道.未生諸善

法,爲生故,欲生懃精進,攝心行道;已

生諸善法,爲住不失,修滿增廣,故欲

生懃精進,攝心行道.以不可得故.須

菩提,是名菩薩摩訶薩摩訶衍.復次,

須菩提,菩薩摩訶薩摩訶衍,所謂四

如意分.何等四?欲定斷行,成就修如

意分;心定斷行,成就修如意分;精進

定斷行,成就修如意分;思惟定斷行,

成就修如意分.以不可得故.須菩提,

是名菩薩摩訶薩摩訶衍.復次,須菩

提,菩薩摩訶薩摩訶衍,所謂五根.何

等五?信根、精進根、念根、定根、慧根.是

名菩薩摩訶薩摩訶衍.以不可得故.

復次,須菩提,菩薩摩訶薩摩訶衍,所

謂五力.何等五?信力、精進力、念力、定

力、慧力.是名菩薩摩訶薩摩訶衍.以

不可得故.復次,須菩提,菩薩摩訶薩

摩訶衍,所謂七覺分.何等七?菩薩摩

訶薩修念覺分,依離依無染,向涅槃.

擇法覺分、精進覺分、喜覺分、除覺分、

定覺分、捨覺分,依離依無染,向涅槃.

以不可得故.是名菩薩摩訶薩摩訶

衍.復次,須菩提,菩薩摩訶薩摩訶衍,

所謂八聖道分.何等八?正見、正思惟、

正語、正業、正命、正精進、正念、正定.是

名菩薩摩訶薩摩訶衍.以不可得故.

復次,須菩提,菩薩摩訶薩摩訶衍,所

謂三三昧.何等三?空、無相、無作三昧.

空三昧名諸法自相空,是名空解脫

門.無相名壞諸法相,不憶不念,是名

無相解脫門.無作名諸法中不願作,

是名無作解脫門.是名菩薩摩訶薩

摩訶衍.以不可得故.復次,須菩提,菩

薩摩訶薩摩訶衍,所謂苦智、集智、滅

智、道智、盡智、無生智、法智、比智、世智、

他心智、如實智.云何名苦智?知苦不

生,是名苦智.云何名集智?知集應斷,

是名集智.云何名滅智?知苦滅,是名

滅智.云何名道智?知八聖道分,是名

道智.云何名盡智?知諸婬、恚、癡盡,是

名盡智.云何名無生智?知諸有中無

生,是名無生智.云何名法智?知五蔭

本事,是名法智.云何名比智?知眼無

常乃至意觸因緣生受無常,是名比

智,云何名世智?知因緣名字,是名世

智.云何名他心智?知他衆生心,是名

他心智,云何名如實智?諸佛一切種

智,是名如實智.須菩提,是名菩薩摩

訶薩摩訶衍.以不可得故.復次,須菩

提,菩薩摩訶薩摩訶衍,所謂三根.未

知欲知根知根智者根云何名未知

欲知根?諸學人未得果信根、精進根、

念根、定根、慧根.是名未知欲知根.云

何名知根?諸學人得果信根乃至慧

根,是名知根,云何名智者根?諸無學

人若阿羅漢若辟支佛、諸佛信根乃

至慧根.是名智者根.須菩提,是名菩

薩摩訶薩摩訶衍.以不可得故.復次,

須菩提,菩薩摩訶薩摩訶衍,所謂三

三昧.何等三?有覺有觀三昧、無覺有

觀三昧、無覺無觀三昧.云何名有覺

有觀三昧?離諸欲,離惡不善法,有覺

有觀離生喜樂,入初禪.是名有覺有

觀三昧.云何名無覺有觀三昧?初禪

二禪中閒.是名無覺有觀三昧.云何

名無覺無觀三昧?從二禪乃至非有

想非無想定.是名無覺無觀三昧.須

菩提,是名菩薩摩訶薩摩訶衍.以不

可得故.復次,須菩提菩薩摩訶薩摩

訶衍,所謂十念.何等十?念佛、念法、念

僧、念戒、念捨、念天、念善、念出入息、念

身、念死.須菩提,是名菩薩摩訶薩摩

訶衍.以不可得故.復次,須菩提,菩薩

摩訶薩摩訶衍,所謂四禪、四無量心、

四無色定、八背捨、九次第定.須菩提,

是名菩薩摩訶薩摩訶衍.以不可得

故.復次,須菩提,菩薩摩訶薩摩訶衍,

所謂佛十力.何等十?佛如實知一切

法是處?不是處相,一力也.如實知他

衆生過去、未來、現在諸業諸受法,知

造業處,知因緣,知報,二力也.如實知

諸禪解脫三昧定垢淨分別相,三力

也.如實知他衆生諸根上下相,四力

也.如實知他衆生種種欲解,五力也

如實知世閒種種無數性.六力也,如

實知一切至處道,七力也.知種種宿

命有相有因緣,一世、二世乃至百千

世、劫、初劫盡,我在彼衆生中,生如是

姓,如是名,如是飮食、苦樂、壽命長短,

彼中死,是閒生,是閒死,還生是閒,此

閒生,名、姓、飮食、苦樂、壽命長短,亦如

是,八力也.佛天眼淨過諸天眼,見衆

生死時、生時、端正、醜陋,若大若小,若

墮惡道,若墮善道.如是業因緣受報,

是諸衆生惡身業成就,惡口業成就,

惡意業成就,謗毀聖人,受邪見業因

緣故,身壞死時,入惡道,生地獄中;是

諸衆生身善業成就,口善業成就,意

善業成就,不謗毀聖人,受正見因緣

故,身壞死時,入善道,生天上.九力也.

佛如實知諸漏盡故,無漏心解脫,無

漏慧解脫,現在法中,自證知入是法,

所謂:「我生已盡,梵行已作,從今世不

復見後世.」,十力也.須菩提,是名菩薩

摩訶薩摩訶衍.以不可得故.復次,須

菩提菩薩摩訶薩摩訶衍,所謂四無

所畏.何等四?佛作誠言:「我是一切正

智人.」.若有沙門、婆羅門,若天,若魔,若

梵,若復餘衆,如實難言:「是法不知.」,乃

至不見是微畏相.以是故,我得安隱,

得無所畏,安住聖主處,在大衆中,師

子吼,能轉梵輪.諸沙門、婆羅門,若天,

若魔,若梵,若復餘衆,實不能轉.一無

畏也.佛作誠言:「我一切漏盡.」.若有沙

門、婆羅門,若天、若魔,若梵,若復餘衆

如實難言:「是漏不盡.」,乃至不見是微

畏相.以是故,我得安隱,得無所畏,安

住聖主處,在大衆中,師子吼,能轉梵

輪.諸沙門、婆羅門,若天,若魔,若梵,若

復餘衆,實不能轉.二無畏也.佛作誠

言:「我說障法.」.若有沙門、婆羅門,若天,

若魔,若梵,若復餘衆,如實難言:「受是

法不障道.」,乃至不見是微畏相.以是

故,我得安隱,得無所畏,安住聖主處,

在大衆中,師子吼,能轉梵輪.諸沙門、

婆羅門,若天,若魔,若梵,若復餘衆,實

不能轉.三無畏也.佛作誠言:「我所說

聖道,能出世閒,隨是行能盡苦.」.若有

沙門、婆羅門,若天,若魔,若梵,若復餘

衆,如實難言:「行是道,不能出世閒,不

能盡苦.」,乃至不見是微畏相.以是故,

我得安隱.」,得無所畏,安住聖主處,在

大衆中,師子吼,能轉梵輪.諸沙門、婆

羅門,若天,若魔,若梵,若復餘衆,實不

能轉.四無畏也.須菩提,是名菩薩摩

訶薩摩訶衍.以不可得故.復次,須菩

提,菩薩摩訶薩摩訶衍,所謂四無閡

智.何等四?義無閡、法無閡、辭無閡、樂

說無閡.須菩提,是名菩薩摩訶薩摩

訶衍.以不可得故.復次,須菩提,菩薩

摩訶薩摩訶衍,所謂十八不共法.何

等十八.一諸佛身無失,二口無失,三

念無失,四無異相,五無不定心,六無

不知己捨心,七欲無減,八精進無減,

九念無減,十慧無減,十一解脫無減,

十二解脫知見無減,十三一切身業

隨智慧行,十四一切口業隨智慧行,

十五一切意業隨智慧行,十六智慧

知見過去世無閡無障,十七智慧知

見未來世無閡無障,十八智慧知見

現在世無閡無障.須菩提,是名菩薩

摩訶薩摩訶衍.以不可得故.復次,須

菩提,菩薩摩訶薩摩訶衍,所謂字等

語等諸字入門.何等爲字等語等諸

字入門?阿字門,一切法初不生故.羅

字門,一切法離垢故.波字門,一切法

第一義故.遮字門,一切法終不可得

故,諸法不終不生故.那字門,諸法離

名性相,不得不失故.邏字門,諸法度

世間故,亦愛支因緣滅故.陁字門,諸

法善心生故,亦施相故.婆字門,諸法

婆字離故.荼字門,諸法荼字淨故.沙

字門,諸法六自在王性淸淨故.和字

門,入諸法語言道斷故.多字門,入諸

法如相,不動故.夜字門,入諸法如,實

不生故.咤字門,入諸法折伏,不可得

故.迦字門,入諸法作者不可得故.娑

字門,入諸法時,不可得故,諸法時來

轉故.磨字門,入諸法我所不可得故.

伽字門,入諸法去者,不可得故.他字

門,入諸法處,不可得故.闍字門,入諸

法生,不可得故.斯字門,入諸法斯字

不可得故.馱字門,入諸法性不可得

故.賖字門,入諸法定不可得故.呿字

門,入諸法虛空不可得故.叉字門,入

諸法盡不可得故.哆字門,入諸法有

不可得故.若字門,入諸法智不可得

故.扡字門,入諸法扡字不可得故.婆

字門,入諸法破壞不可得故.車字門,

入諸法欲不可得故,如影五陰亦不

可得故.摩字門,入諸法摩字不可得

故.火字門,入諸法喚不可得故.嗟字

門,入諸法嗟字不可得故.伽字門,入

諸法厚不可得故.他字門,入諸法處

不可得故.挐字門,入諸法不來不去

不立不坐不臥故.頗字門,入諸法遍

不可得故.歌字門,入諸法聚不可得

故.醝字門,入諸法醝字不可得故.遮

字門,入諸法行不可得故.咤字門,入

諸法傴不可得故.荼字門,入諸法邊

竟處故.不終,不生過荼,無字可說.何

以故?更無字故.諸字無㝵,無名,亦滅,

不可說,不可示,不可見,不可書.須菩

提,當知.一切諸法如虛空.須菩提,是

名陁羅尼門.所謂阿字義,若菩薩摩

訶薩是諸字門印、阿字印,若聞,若受,

若誦,若讀,若持,若爲他說.如是知,當

得二十功德.何等二十?得强識念,得

慚愧,得堅固心,得經旨趣,得智慧,得

樂說無㝵易,得諸餘陁羅尼門,得無

疑悔心,得聞善不喜聞惡不怒,得不

高不下住心無增無減,得善巧知衆

生語,得巧分別五陰、十二入、十八界、

十二因緣、四緣、四諦,得巧分別衆生諸

根利鈍,得巧知他心,得巧分別日、月

歲節,得巧分別天耳通,得巧分別宿

命通,得巧分別生死通,得能巧說是

處、非處,得巧知往來、坐起等身威儀.須

菩提,是陁羅尼門、字門、阿字門等.是

名菩薩摩訶薩摩訶衍.」

摩訶般若經卷第五

戊戌歲高麗國大藏都監奉勅彫造

摩訶般若波羅蜜經卷第六 芥

後秦龜茲國三藏鳩摩羅什譯

發趣品第二十

佛告須菩提:「汝問云何菩薩摩訶薩

大乘發趣.若菩薩摩訶薩,行六波羅

蜜時,從一地至一地,是名菩薩摩訶

薩大乘發趣.」須菩提白佛言:「世尊,云

何菩薩摩訶薩,從一地至一地?」佛言:

「菩薩摩訶薩,知一切法無來去相,亦

無有法,若來若去,若至若不至.諸法

相不滅故.菩薩摩訶薩,於諸地不念

不思惟,而修治地業,亦不見地.何等

菩薩摩訶薩治地業?菩薩摩訶薩,住

初地時,行十事.一者深心堅固.用無

所得故.二者於一切衆生中等心.衆

生不可得故.三者布施.施者、受者,不

可得故.四者親近善知識,亦不自高.

五者求法.一切法,不可得故.六者常

出家.家不可得故.七者愛樂佛身.相

好不可得故.八者演出法教.諸法分

別不可得故.九者破憍慢.法生慧不

可得故.十者實語.諸語不可得故.菩

薩摩訶薩,如是初地中住,修治十事,

治地業.復次,須菩提,菩薩摩訶薩,住

二地中,常念八法.何等八?一者戒淸

淨,二者知恩報恩,三者住忍辱力,四

者受歡喜,五者不捨一切衆生,六者

入大悲心,七者信師恭敬諮受,八者

勤求諸波羅蜜.須菩提,是名菩薩摩

訶薩,住二地中,滿足八法.復次,須菩

提,菩薩摩訶薩,住三地中,行五法.何

等五?一者多學問無厭足,二者淨法

施,亦不自高.三者淨佛國土,亦不自

高,四者受世閒無量懃苦,不以爲厭,

五者住慚愧處.須菩提,是名菩薩摩

訶薩,住三地中,應滿足五法.復次,須

菩提,菩薩摩訶薩,住四地中,應受行

不捨十法.何等十?一者不捨阿蘭若

住處,二者少欲,三者知足,四者不捨

頭陁功德,五者不捨戒,六者穢惡諸

欲,七者厭世閒心,順涅槃心,八者捨

一切所有,九者心不沒,十者不惜一切

物.須菩提,是名菩薩摩訶薩,住四地

中,不捨十法.復次,須菩提,菩薩摩訶

薩,住五地中,遠離十二法.何等十二?

一者遠離親白衣,二者遠離比丘尼,

三者遠離慳惜他家,四者遠離無益

談說,五者遠離瞋恚,六者遠離自大,

七者遠離蔑人,八者遠離十不善道,

九者遠離大慢,十者遠離自用,十一

者遠離顚倒,十二者遠離婬、怒、癡.須

菩提,是爲菩薩摩訶薩,住五地中,遠

離十二事.復次,須菩提,菩薩摩訶薩,

住六地中,當具足六法.何等六?所謂

六波羅蜜.復有六法,所不應爲,何等.

六?一者不作聲聞、辟支佛意,二者布

施不應生憂心,三者見有所索心不

沒,四者所有物布施,五者布施之後,

心不悔,六者不疑深法.須菩提,是名

菩薩摩訶薩,住六地中,應滿具六法,

遠離六法.復次,須菩提,菩薩摩訶薩,

住七地中,應遠離二十法,所不應著.

何等二十?一者不著我,二者不著衆

生,三者不著壽命,四者不著衆數乃

至知者、見者,五者不著斷見,六者不

著常見,七者不應作相,八者不應作

因見,九者不著名色,十者不著五陰,

十一者不著十八界,十二者不著十

二入,十三者不著三界,十四者不作

著處,十五者不作所期處,十六者不

作依處,十七者不著依佛見,十八者

不著依法見,十九者不著依僧見,二

十者不著依戒見.是二十法,所不應

著.復有二十法,應具足滿.何等二十?

一者具足空,二者無相證,三者知無

作,四者三分淸淨,五者一切衆生中,

慈悲智具足,六者不念一切衆生,七

者一切法等觀,是中亦不著,八者知

諸法實相,是事亦不念,九者無生法

忍,十者無生智,十一者說諸法一相,

十二者破分別相,十三者轉憶想,十

四者轉見,十五者轉煩惱,十六者等

定慧地,十七者調意,十八者心寂滅,

十九者無閡智,二十者不染愛.須菩

提,是名菩薩摩訶薩,住七地中,應具

足二十法.復次,須菩提,菩薩摩訶薩,

住八地中,應具足五法.何等五?順入

衆生心,遊戲諸神通,見諸佛國,如所

見佛國,自莊嚴其國,如實觀佛身,自

莊嚴佛身.是五法具足滿.復次,須菩

提,菩薩摩訶薩,住八地中,復具足五

法.何等五?知上下諸根,淨佛國土,入

如幻三昧,常入三昧,隨衆生所應善

根受身.須菩提,是爲菩薩摩訶薩,住

八地中,具足五法.復次,須菩提,菩薩

摩訶薩,住九地中,應具足十二法.何

等十二?受無邊世界,所度之分,菩薩

得如所願,知諸天龍、夜叉、揵闥婆語,

而爲說法.處胎成就,家成就,所生成

就,姓成就,眷屬成就,出生成就,出家

成就,莊嚴佛樹成就,一切諸善功德,

成滿具足.須菩提,是名菩薩摩訶薩,

住九地中,應具足十二法.須菩提,十

地菩薩當知如佛.」爾時,慧命須菩提

白佛言?」世尊,云何菩薩摩訶薩,深心

治地業?」佛言:「菩薩摩訶薩,應薩婆若

心,集一切善根.是名菩薩摩訶薩深

心,治地業.」「云何菩薩於一切衆生中,

等心?」佛言:「若菩薩摩訶薩,應薩婆若

心,生四無量心.所謂慈,悲,喜,捨.是名

於一切衆生中等心.」「云何菩薩修布

施?」佛言:「菩薩施與一切衆生,無所分

別.是名修布施.」「云何菩薩親近善知

識?」佛言:「能教人入薩婆若中住,如是

善知識親近諮受,恭敬供養.是名親

近善知識.」「云何菩薩求法?」佛言:「菩薩

應薩婆若心求法,不墮聲聞、辟支佛

地.是名求法.」「云何菩薩常出家,治地

業?」佛言:「菩薩世世不雜心出家,佛法

中出家,無能障閡者.是名常出家,治

地業.」「云何菩薩愛樂佛身,治地業?」佛

言:「若菩薩見佛身相,乃至阿耨多羅

三藐三菩提,終不離念佛.是名愛樂

佛身,治地業.」「云何菩薩演出法教,治

地業?」佛言:「菩薩若佛現在,若佛滅度

後,爲衆生說法,初、中、後善,妙義好語、

淨潔、純具,所謂修多羅乃至憂波提

舍.是名演出法教,治地業.」「云何菩薩

破於憍慢,治地業?」佛言:「菩薩破是憍

慢故,終不生下賤家.是名破於憍慢,

治地業.」「云何菩薩實語,治地業?」佛言:

「菩薩如所說行.是名實語,治地業.是

爲菩薩摩訶薩初住地中,修行十事,

治地業.」「云何菩薩戒淸淨?」「若菩薩摩

訶薩,不念聲聞、辟支佛心及諸破戒,

障佛道法,是名戒淸淨.」「云何菩薩知

恩報恩?」「若菩薩摩訶薩,行菩薩道,乃

至小恩尚不忘,何況多?是名知恩報

恩.」「云何菩薩住忍辱力?」「若菩薩於一

切衆生,無瞋無惱.是名住忍辱力.」「云

何菩薩受歡喜?」「所謂成就衆生,以此

爲喜.是名受歡喜.」「云何菩薩不捨一

切衆生?」「若菩薩念,欲救一切衆生故.

是名不捨一切衆生.」「云何菩薩入大

悲心?」「若菩薩如是念:我爲一一衆生

故,如恒河沙等劫地獄中,受懃苦,乃

至是人得佛道,入涅槃.」.如是名,爲爲一

切十方衆生忍苦.是名入大悲心.」「云

何菩薩信師恭敬諮受?」「若菩薩於諸

師,如世尊想.是名信師恭敬諮受.」「云

何菩薩懃求諸波羅蜜?」「若菩薩一心

求諸波羅蜜,無異事.是名懃求諸波

羅蜜.是爲菩薩摩訶薩,住二地中,滿

足八法.」「云何菩薩摩訶薩多學問無

厭足?」「諸佛所說法,若此閒世界,若十

方世界,諸佛所說法,盡欲聞持.是名

多學問,無厭足.」「云何菩薩淨法施?」「有

所法施,乃至不求阿耨多羅三藐三

菩提,何況餘事?是名不求名利法施.

「云何菩薩淨佛國土?」「以諸善根,迴向

淨佛國土.是名淨佛國土.」「云何菩薩

受世閒無量懃苦,不以爲厭?」「諸善根

備具故,能成就衆生,亦莊嚴佛土,乃

至具足薩婆若,終不疲厭.是名受無

量懃苦不以爲厭.」「云何菩薩住慚愧

處?」「恥諸聲聞、辟支佛意.是名住慚愧

處.是爲菩薩摩訶薩,住三地中,滿足

五法.」「云何菩薩不捨阿練若住處?」「能

過聲聞、辟支佛地.是名不捨阿練若

住處.」「云何菩薩少欲?」「乃至阿耨多羅

三藐三菩提,尚不欲,何況餘欲?是名

少欲.」「云何菩薩知足?」「得一切種智.是

名知足.」「云何菩薩不捨頭陁功德?」「觀

諸深法忍.是名不捨頭陁功德.」「云何

菩薩不捨戒?」「不取戒相,是名不捨戒.」

「云何菩薩穢惡諸欲?」「欲心不生故,是

名穢惡諸欲.」「云何菩薩厭世間心,順

涅槃心?」「知一切法不作故,是名厭世

閒心,順涅槃心.」「云何菩薩捨一切所

有?」「不惜內外諸法故,是名捨一切所

有.」「云何菩薩心不沒?」「二種識處,心不

生故,是名心不沒.」「云何菩薩不惜一

切物?」「於一切物,不著不念.是名不惜

一切物.是爲菩薩於四地中,不捨十

法.」「云何菩薩遠離親白衣?」「菩薩出家

所生,從一佛國,至一佛國,常出家,剃

頭著染衣.是名遠離親白衣.」「云何菩

薩遠離比丘尼?」「不共比丘尼住,乃至

彈指頃,亦不生念.是名遠離比丘尼.」

「云何菩薩遠離慳惜他家?」「菩薩如是

思惟:「我應安樂衆生,他今助我安樂,

云何生慳?」.是名遠離慳惜他家.」「云何

菩薩遠離無益談處?」「若有談處,或生

聲聞、辟支佛心,我當遠離.是名遠離

無益談處.」「云何菩薩遠離瞋恚?」「不令

瞋心、惱心、鬪心,得入.是名遠離瞋恚.」

「云何菩薩遠離自大?」「所謂不見內法

故,是名遠離自大.」「云何菩薩遠離篾

人,?」「所謂不見外法故,是名遠離蔑人.」

「云何菩薩遠離十不善道?」「是十不善

道能障八聖道,何況阿耨多羅三藐

三菩提?是名遠離十不善道.」「云何菩

薩遠離大慢?」「是菩薩不見法可作大

慢者.是名遠離大慢.」「云何菩薩遠離

自用?」「是菩薩不見是法可自用者.是

名遠離自用.」云何菩薩遠離顚倒?」「顚

倒處不可得故,是名遠離顚倒.」「云何

菩薩遠離婬、怒、癡?」「婬、怒、癡處不可見

故,是名遠離婬、怒、癡.是爲菩薩住五

地中,遠離十二法.」「云何菩薩住六地

中具足六法,所謂六波羅蜜?」「諸佛及

聲聞、辟支佛住六波羅蜜中,能度彼

岸,是名具足六法.」「云何菩薩不作聲

聞、辟支佛?」「意作是念:「聲聞、辟支佛意

非阿耨多羅三藐三菩提道.」.』「云何菩

薩布施不生憂心?」「作是念:「此非阿耨

多羅三藐三菩提道.」.』「云何菩薩見有

所索心不沒?」「作是念:「此非阿耨多羅

三藐三菩提道.」.』『「云何菩薩所有物布

施?」「菩薩初發心時,布施不言:「是可與,

是不可與.」.』『「云何菩薩布施之後心不

悔?」「慈悲力故.」「云何菩薩不疑深法?」「信

功德力故.是爲菩薩住六地中,遠離

六法.」「云何菩薩不著我?」「畢竟無我故.」

「云何菩薩不著衆生,不著壽命,不著

衆數乃至知者、見者?」「是諸法畢竟不

可得故.」「云何菩薩不著斷見?」「無有法

斷,諸法畢竟不生故.」「云何菩薩不著

常見?」「若法不生,是不作常.」「云何菩薩

不應取相?」「無諸煩惱故.」「云何菩薩不

應作因見?」「諸見不可見故.」「云何菩薩

不著名色?」「名色處相無故.」「云何菩薩

不著五陰,不著十八界,不著十二入?」

「是諸法性無故.」「云何菩薩不著三界?」

「三界性無故.」「云何菩薩不應作著心?

云何菩薩不應作願?云何菩薩不應

作依止?」「是諸法性無故.」「云何菩薩不

著依佛見?」「作依見不見佛故.」「云何菩

薩不著依法見?」「法不可見故.」「云何菩

薩不著依僧見?」「僧相無爲不可依故.」

「云何菩薩不著依戒見?」「罪無罪不著

故.是爲菩薩住七地中,二十法所不

應著.」「云何菩薩應具足空?」「具足諸法

自相空故.」「云何菩薩無相證?」「不念諸

相故.」「云何菩薩知無作?」「於三界中,不

作故.」「云何菩薩三分淸淨?」「十善道具

足故.」「云何菩薩一切衆生中,慈悲智

具足?」「得大悲故.」「云何菩薩不念一切

衆生?」「淨國土具足故.」「云何菩薩一切

法等觀?」「於諸法,不損益故.」「云何菩薩

知諸法實相?」「諸法實相無知故.」「云何

菩薩無生忍?」「爲諸法不生不滅不作

忍故」.「云何菩薩無生智?」「知名色不生

故.」「云何菩薩說諸法一相?」「心不行二

相故.」「云何菩薩破分別相?」「一切法不

分別故.」「云何菩薩轉憶想?」「小大無量

想轉故.」「云何菩薩轉見?」「於聲聞、辟支

佛地見轉故.」「云何菩薩轉煩惱?」「斷諸

煩惱故.」「云何菩薩等定慧地?」「所謂得

一切種智故.」「云何菩薩調意?」「於三界

不動故.」「云何菩薩心寂滅?」「制六根故.」

「云何菩薩無閡智?」「得佛眼故.」「云何菩

薩不染愛?」「捨六塵故.是爲菩薩住七

地中,具足二十法.」「云何菩薩順入衆

生心?」「菩薩以一心知一切衆生心及

心數法.」「云何菩薩遊戲諸神通?」「以是

神通,從一佛國,至一佛國,亦不作佛

國想.」「云何菩薩觀諸佛國?」「自住其國,

見無量諸佛國,亦無佛國想.」「云何菩

薩如所見佛國,自莊嚴其國?」「住轉輪

聖王地,遍至三千大千世界,以自莊

嚴.」「云何菩薩如實觀佛身?」「如實觀法

身故.是爲菩薩住八地中,具足五法.」

「云何菩薩知上下諸根?」「菩薩住佛十

力,知一切衆生上下諸根.」「云何菩薩

淨佛國土?」「淨衆生故.」「云何菩薩如幻

三昧?」「住是三昧,能成辦一切事,亦不

生心相故云何菩薩常入三昧菩薩得

報生三昧故.」「云何菩薩隨衆生所應

善根受身?」「菩薩知衆生所應生善根,

而爲受身,成就衆生故.是爲菩薩住

八地中,具足五法.」「云何菩薩受無邊

世界所度之分?」「十方無量世界中衆

生如諸佛法所應度者而度脫之.」「云

何菩薩得如所願?」「得六波羅蜜具足

故.」「云何菩薩知諸天龍、夜叉、揵闥婆

語?」「辭辯力故.」「云何菩薩胎生成就?」「菩

薩世世常化生故.」「云何菩薩家成就?」

「常在大家生故.」「云何菩薩所生成就?」

「若剎利家生,若婆羅門家生故.」「云何

菩薩姓成就?」「如過去菩薩所生姓,從

此中生故.」「云何菩薩眷屬成就?」「純諸

菩薩摩訶薩爲眷屬故.」「云何菩薩出

生成就?」「生時,光明遍照無量無邊世

界,亦不取相故.」「云何菩薩出家成就?」

「出家時,無量百千億諸天侍從出家,

是一切衆生必至三乘.」「云何菩薩莊

嚴佛樹成就?」「是菩提樹以黃金爲根,

七寶爲莖節枝葉,莖節枝葉光明遍

照十方阿僧祇三千大千世界.」「云何

菩薩一切諸善功德成滿具足?」「菩薩

得衆生淸淨,佛國亦淨.是爲菩薩住

九地中,具足十二法.」「云何菩薩住十

地中,當知如佛若?」「菩薩摩訶薩具足

六波羅蜜、四念處乃至十八不共法,

一切種智具足滿,斷一切煩惱及習.

是名菩薩摩訶薩住十地中,當知如

佛.」「須菩提,菩薩摩訶薩住是十地中,

以方便力故,行六波羅蜜,行四念處

乃至十八不共法,過乾慧地、性地、八

人地、見地、薄地、離欲地、已作地、辟支

佛地、菩薩地,過是九地,住於佛地.是

爲菩薩十地.如是須菩提,是名菩薩

摩訶薩大乘發趣.」

摩訶般若波羅蜜經出到品第二十一

佛告須菩提:「汝所問是乘何處出至

何處住者?」佛言:「是乘從三界中出,至

薩婆若中住,以不二法故.何以故?摩

訶衍、薩婆若是二法不合不散,無色

無形無對,一相所謂無相.若人欲使

實際出,是人爲欲使無相法出.若人

欲使如法性、不可思議性出,是人爲

欲使無相法出.若人欲使色空出,是

人爲欲使無相法出.若人欲使受、想、

行、識空出,是人爲欲使無相法出.何

以故?須菩提,色空相不出三界,亦不

住薩婆若.受、想、行、識空相不出三界,

亦不住薩婆若.所以者何?色,色相空,

受、想、行、識,識相空故.若人欲使眼空

出,是人爲欲使無相法出.若人欲使

耳、鼻、舌、身、意空出,是人爲欲使無相

法出.若人欲使乃至意觸因緣生受

空出,是人爲欲使無相法出.何以故?

須菩提,眼空不出三界,亦不住薩婆

若.乃至意觸因緣生受空不出三界,

亦不住薩婆若.所以者何?眼,眼相空,

乃至意觸因緣生受,意觸因緣生受

相空故.若人欲使夢出,是人爲欲使

無相法出.若人欲使幻、焰、響、影、化出,

是人爲欲使無相法出.何以故?須菩

提,夢相不出三界,亦不住薩婆若.幻、

焰、響、影、化相,亦不出三界,亦不住薩

婆若.須菩提,若人欲使檀那波羅蜜

出,是人爲欲使無相法出.若人欲使

尸羅波羅蜜、羼提波羅蜜、毘梨耶波

羅蜜、禪那波羅蜜、般若波羅蜜出,是

人爲欲使無相法出.何以故?檀那波

羅蜜相不出三界,亦不住薩婆若.尸

羅波羅蜜乃至般若波羅蜜不出三

界,亦不住薩婆若.所以者何?檀那波

羅蜜,檀那波羅蜜相空,尸羅波羅蜜、

羼提波羅蜜、毘梨耶波羅蜜、禪那波

羅蜜、般若波羅蜜,般若波羅蜜相空

故.若人欲使內空出乃至無法有法

空出,是人爲欲使無相法出.何以故?

須菩提,內空相乃至無法有法空相

不出三界,亦不住薩婆若.所以者何?

內空,內空性空,乃至無法、有法空,

無法、有法空性空故.若人欲使四念

處出,是人爲欲使無相法出.何以故?

四念處性不出三界,亦不住薩婆若.

所以者何?四念處性,四念處性空故.

若人欲使四正懃、四如意足、五根、五

力、七覺分、八聖道分出,是人爲欲使

無相法出.何以故?八聖道分性不出

三界,不住薩婆若.所以者何?八聖道

分性,八聖道分性空故.乃至十八不

共法,亦如是.須菩提,若人欲使阿羅

漢出生處,是人爲欲使無相法出.若

人欲使辟支佛出生處,是人爲欲使

無相法出.若人欲使多陁阿伽度、阿

羅訶、三藐三佛陁出生處,是人爲欲

使無相法出.何以故?阿羅漢性、辟支

佛性、佛性不出三界,亦不住薩婆若.

所以者何?阿羅漢性,阿羅漢性空,辟

支佛性,辟支佛性空,佛性,佛性空故.

若人欲使須陁洹果、斯陁含果、阿那

含果、阿羅漢果、辟支佛道、佛道、一切

種智出,是人爲欲使無相法出.如上

說.若人欲使名字假名施設相,但有

語言出,是人爲欲使無相法出.何以

故?名字空不出三界,亦不住薩婆若.

所以者何?名字相,名字相空故.乃至

施設,亦如是.是人欲使不生不滅法,

不垢不淨無作法出,是人爲欲使無

相法出.何以故?不生乃至無作法性

不出三界,亦不住薩婆若.所以者何?

不生性乃至無作性性空故.須菩提,

以是因緣故,摩訶衍從三界中出,至

薩婆若中住不動故.須菩提,汝所問

是乘至何處住者,須菩提,是大乘無

住處.何以故?一切法無住相故.是乘

若住不住法住.須菩提,譬如法性不

生不滅,不垢不淨,無相無作.非住非

不住.須菩提,是乘亦如是.非住非不

住.何以故?法性相非住非不住.所以

者何?法性相空故.乃至無作性無作

性空故.諸餘法,亦如是.須菩提,以是

因緣故,是乘無所住,以不住法、不動

法故.須菩提,汝所問誰當乘是乘出

者,無有人乘是乘出者.何以故?是乘

及出者所用法及出時,是一切法,皆

無所有.若一切法無所有,用何等法

當出!何以故?我不可得,乃至知者、見

者不可得,畢竟淨故.不可思議性不

可得,畢竟淨故.陰入界不可得,畢竟

淨故.檀那波羅蜜不可得,畢竟淨故.

乃至般若波羅蜜不可得,畢竟淨故.

內空不可得,畢竟淨故.乃至無法有

法空不可得,畢竟淨故.四念處不可

得,乃至十八不共法不可得,畢竟淨

故.須陁洹不可得,乃至阿羅漢、辟支

佛、菩薩、佛不可得,畢竟淨故.須陁洹

果乃至阿羅漢果、辟支佛道、佛道、一

切種智不可得,畢竟淨故.不生不滅、

不垢不淨、無起無作不可得,畢竟淨

故.過去世、未來現在世生住滅不可

得,畢竟淨故.增減不可得,畢竟淨故.

何法不可得故,不可得,法性不可得

故,不可得.如、實際、不可思議性、法相、

法位、檀那波羅蜜不可得故,不可得,

乃至般若波羅蜜不可得故,不可得.

內空不可得故,不可得,乃至無法、有

法空不可得故,不可得.四念處不可

得故,不可得,乃至十八不共法不可

得故,不可得.須陁洹不可得故,不可

得,乃至佛不可得故,不可得.須陁洹

果不可得故,不可得,乃至佛道不可

得故,不可得.不生不滅乃至不起不

作不可得故,不可得.復次,須菩提.初

地不可得故不可得,乃至第十地不

可得故,不可得,畢竟淨故.云何爲初

地乃至十地?所謂乾慧地、性地、八人

地、見地、薄地、離欲地、已作地、辟支佛

地、菩薩地、佛地.內空中,初地不可得,

乃至無法有法空中,初地不可得,內

空乃至無法有法空中第二第三第

四、第五、第六、第七、第八、第九、第十地

不可得.何以故?須菩提,初地非得非

不得,乃至十地非得非不得,畢竟淨

故.內空乃至無法、有法空中,成就衆

生不可得,畢竟淨故.內空乃至無法

有法空中,淨佛國土不可得,畢竟淨

故.內空乃至無法有法空中,五眼不

可得,畢竟淨故.如是須菩提,菩薩摩

訶薩以一切諸法不可得故,乘是摩

訶衍,出三界住薩婆若.」

摩訶般若波羅蜜經勝出品第二十二

慧命須菩提白佛言:「世尊,摩訶衍,摩

訶衍者,勝出一切世閒及諸天、人、阿

修羅.世尊,是摩訶衍,與虛空等,如虛

空受無量無邊阿僧祇衆生,摩訶衍

亦如是,受無量無邊阿僧祇衆生.世

尊,是摩訶衍,不見來處,不見去處,不

見住處.是摩訶衍,前際不可得,後際

不可得,中際不可得,三世等是

摩訶衍.世尊,以是故是乘名摩訶衍.」

佛告須菩提:「如是如是.菩薩摩訶薩

摩訶衍所謂六波羅蜜,檀那波羅蜜、

尸羅波羅蜜、羼提波羅蜜、毘梨耶波

羅蜜、禪那波羅蜜、般若波羅蜜.是名

菩薩摩訶薩摩訶衍.復次,須菩提,菩

薩摩訶薩摩訶衍,一切陁羅尼門、一

切三昧門.所謂首楞嚴三昧乃至離

著虛空不染三昧.是名菩薩摩訶薩

摩訶衍.復次,須菩提,菩薩摩訶薩摩

訶衍,所謂內空乃至無法有法空.是

名菩薩摩訶薩摩訶衍.復次,須菩提,

菩薩摩訶薩摩訶衍,所謂四念處乃

至十八不共法.是名菩薩摩訶薩摩

訶衍.如須菩提所言,是摩訶衍,勝出

一切世閒及諸天、人、阿修羅.須菩提,

若欲界當有實、不虛妄、不異諦、不顚

倒,有常、不壞相,非無法者,是摩訶衍,

不能勝出一切世閒及諸天、人、阿修

羅.須菩提,以欲界虛妄憶想分別和

合名字等有一切無常想無法,以是

故摩訶衍勝出一切世閒及諸天、人、

阿修羅.須菩提,色界、無色界,若當實

有不虛妄、不異諦、不顚倒,有常、不壞

相、非無法者,是摩訶衍,不能勝出一

切世閒及諸天、人、阿修羅.須菩提,以

色界、無色界,虛妄憶想分別和合名

字等有一切無常破壞相無法,以是

故摩訶衍,勝出一切世閒及諸天、人、

阿修羅.須菩提,若色當實有不虛妄、

不異諦、不顚倒,有常、不壞相、非無法

者,是摩訶衍,不能勝出一切世閒及

諸天、人、阿修羅.須菩提,以色虛妄憶

想分別和合名字等有一切無常破

壞相無法.以是故是摩訶衍勝出一

切世閒及諸天、人、阿修羅.受、想、行、識,

亦如是.須菩提,若眼乃至意,色乃至

法,眼識乃至意識,眼觸乃至意觸,眼

觸因緣生受乃至意觸因緣生受,若

當實有不虛妄、不異諦、不顚倒,有常、

不壞相、非無法者,是摩訶衍不能勝

出一切世閒及諸天、人、阿修羅.須菩

提,以眼乃至意觸因緣生受虛妄憶

想分別和合名字等有一切無常破

壞相無法,以是故摩訶衍勝出一切

世閒及諸天、人、阿修羅.須菩提,若法

性是有法非無法者,是摩訶衍不能

勝出一切世閒及諸天、人、阿修羅.須

菩提,以法性無法非法,以是故摩訶

衍勝出一切世閒及諸天、人、阿修羅.

須菩提,若如、實際、不可思議性是有

法非無法者,是摩訶衍不能勝出一

切世閒及諸天、人、阿修羅.須菩提,以

如、實際、不可思議性無法非法,以是

故摩訶衍勝出一切世閒及諸天、人、

阿修羅.須菩提,若檀那波羅蜜是有

法非無法者,是摩訶衍不能勝出一

切世閒及諸天、人、阿修羅.以檀那波

羅蜜無法非法,以是故摩訶衍勝出

一切世閒及諸天、人、阿修羅.若尸羅

波羅蜜、羼提波羅蜜、毘梨耶波羅蜜、

禪那波羅蜜、般若波羅蜜是有法非

無法者,是摩訶衍不能勝出一切世

閒及諸天、人、阿修羅.以尸羅波羅蜜

乃至般若波羅蜜無法非法,以是故

摩訶衍勝出一切世閒及諸天、人、阿

修羅.須菩提,若內空乃至無法有法

空是有法非無法者,是摩訶衍不能

勝出一切世閒及諸天、人、阿修羅.以

內空乃至無法有法空,無法非法,以

是故摩訶衍勝出一切世閒及諸天、

人、阿修羅.須菩提,若四念處乃至十

八不共法是有法非無法者,是摩訶

衍不能勝出一切世閒及諸天、人、阿

修羅.以四念處乃至十八不共法無

法非法,以是故摩訶衍勝出一切世

閒及諸天、人、阿修羅.須菩提,若性人

法是有法非無法者,是摩訶衍不能

勝出一切世閒及諸天、人、阿修羅.以

性人法無法非法,以是故摩訶衍勝

出一切世閒及諸天、人、阿修羅.須菩

提,若八人法、須陁洹法、斯陁含法、阿

那含法、阿羅漢法、辟支佛法、佛法是

有法非無法者,是摩訶衍不能勝出

一切世閒及諸天、人、阿修羅.以八人

法乃至佛法無法非法,以是故摩訶

衍勝出一切世閒及諸天、人、阿修羅.

須菩提,若性地人是有法非無法者,

是摩訶衍不能勝出一切世閒及諸

天、人、阿修羅.以性地人無法非法,以

是故摩訶衍勝出一切世閒及諸天、

人、阿修羅.須菩提,若八人法須陁洹

乃至佛是有法非無法者,是摩訶衍

不能勝出一切世閒及諸天、人、阿修

羅.以八人乃至佛無法非法,以是故

摩訶衍勝出一切世閒及諸天、人、阿

修羅.須菩提,若一切世閒及諸天、人、

阿修羅是有法非無法者,是摩訶衍

不能勝出一切世閒及諸天、人、阿修

羅.以一切世閒及諸天、人、阿修羅,無

法非法,以是故摩訶衍勝出一切世

閒及諸天、人、阿修羅.須菩提,若菩薩

摩訶薩從初發心乃至道場,於其中

閒諸心,若是有法非無法者,是摩訶

衍不能勝出一切世閒及諸天、人、阿

修羅以菩薩從初發心乃至道場於

其中閒諸心,無法非法,以是故摩訶

衍勝出一切世閒及諸天、人、阿修羅.

須菩提,若菩薩摩訶薩如金剛慧是

有法非無法者,是菩薩摩訶薩不能

知一切結使及習無法非法,得一切

種智.須菩提,以菩薩摩訶薩如金剛

慧無法非法,是故菩薩知一切結使

及習無法非法,得一切種智.以是故

摩訶衍勝出一切世閒及諸天、人、阿

修羅.須菩提,若諸佛三十二相是有

法非無法者,諸佛威德不能照然勝

出一切世閒及諸天、人、阿修羅.須菩

提,以諸佛三十二相無法非法,以是

故諸佛威德照然勝出一切世閒及

諸天、人、阿修羅.須菩提,若諸佛光明

是有法非無法者,諸佛光明不能普

照如恒河沙等國土.須菩提,以諸佛

光明無法非法,以是故諸佛能以光

明普照如恒河沙等國土.須菩提,若

諸佛六十種莊嚴音聲是有法非無

法者,諸佛不能以六十種莊嚴音聲,

遍至十方無量阿僧祇國土.須菩提,

以諸佛六十種莊嚴音聲,無法非法,

以是故諸佛能以六十種莊嚴音聲,

遍至十方無量阿僧祇國土.須菩提,

諸佛法輪若當是有法非無法者,諸

佛不能轉法輪,諸沙門、婆羅門,若天

若魔,若梵及世閒餘衆所不能如法

轉者?須菩提,以諸佛法輪無法非法,

以是故諸佛轉法輪,諸沙門、婆羅門,

若天若魔,若梵及世閒餘衆不能如

法轉者.須菩提,諸佛爲衆生轉法輪,

是衆生若實有法非無法者,不能令

是衆生於無餘涅槃而般涅槃.須菩

提,以諸佛爲衆生轉法輪,是衆生無

法非法,以是故能令衆生於無餘涅

槃中,已滅今滅當滅.」

摩訶般若波羅蜜經等空品第二十三<丹本作含受品>

佛告須菩提:「汝所言衍與空等.如是

如是.須菩提,摩訶衍與虛空等.須菩

提,如虛空無東方,無南方、西方、北方、

四維上下.須菩提,摩訶衍,亦如是,無

東方,無南方、西方、北方、四維上下.須

菩提,如虛空非長非短,非方非圓.須

菩提,摩訶衍,亦如是,非長非短,非方

非圓.須菩提,如虛空非靑非黃,非赤、

非白非黑.摩訶衍,亦如是,非靑非黃,

非赤非白非黑.以是故說摩訶衍與

空等.須菩提,如虛空非過去非未來、

非現在.摩訶衍,亦如是,非過去非未

來,非現在.以是故說摩訶衍與空等.

須菩提,如虛空不增不減.摩訶衍,亦

如是,亦不增亦不減.須菩提,如虛空

無垢無淨.摩訶衍,亦如是,無垢無淨.

須菩提,如虛空無生無滅,無住無異.

摩訶衍,亦如是,無生無滅,無住無異.

須菩提,如虛空非善非不善,非記非

無記.摩訶衍,亦如是,非善非不善,非

記非無記.以是故說摩訶衍與空等.

如虛空無見無聞,無覺無識.摩訶衍,

亦如是,無見無聞,無覺無識.如虛空

不可知,不可識,不可見,不可斷,不可

證,不可修.摩訶衍,亦如是,不可知,不

可識,不可見,不可斷,不可證,不可修.

以是故說摩訶衍與空等.如虛空非

染相.非離相.摩訶衍,亦如是,非染相,

非離相.如虛空不繫欲界,不繫色界,

不繫無色界.摩訶衍,亦如是,不繫欲

界,不繫色界,不繫無色界.如虛空無

初發心,亦無二三四五六七八九第

十心.摩訶衍,亦如是,無初發心,乃至

無第十心.如虛空無乾慧地、性人地、

八人地、見地、薄地、離欲地、已作地.摩

訶衍,亦如、是,無乾慧地乃至已辦地.

如虛空無須陁洹果,無斯陁含果,無

阿那含果,無阿羅漢果.摩訶衍,亦如

是,無須陁洹果,乃至無阿羅漢果.如

虛空無聲聞地,無辟支佛地,無佛地.

摩訶衍,亦如是,無聲聞地乃至佛地.

以是故說摩訶衍與虛空等.如虛空

非色非無色,非可見非不可見,非有

對非無對,非合非散.摩訶衍,亦如是,

非色非無色,非可見非不可見,非有

對非無對,非合非散.以是故說摩訶

衍與空等.須菩提,如虛空非常非無

常,非樂非苦,非我非無我.摩訶衍,亦

如是,非常非無常,非樂非苦,非我非

無我.以是故說摩訶衍與空等.須菩

提,如虛空非空非不空,非相非無相,

非作非無作.摩訶衍,亦如是,非空非

不空,非相非無相,非作非無作.以是

故說摩訶衍與空等.須菩提,如虛空

非寂滅非不寂滅,非離非不離.摩訶

衍,亦如是,非寂滅非不寂滅,非離非

不離.以是故說摩訶衍與空等.須菩

提,如虛空非闇非明.摩訶衍,亦如是,

非闇非明,以是故說摩訶衍與空等.

須菩提,如虛空非可得非不可得.摩

訶衍,亦如是,非可得非不可得.以是

故說摩訶衍與空等.須菩提,如虛空

非可說非不可說.摩訶衍,亦如是,非

可說非不可說.以是故說摩訶衍與

空等.須菩提,以是諸因緣故,說摩訶

衍與空等.須菩提,如汝所言,如虛空

受無量無邊阿僧祇衆生,摩訶衍,亦

受無量無邊阿僧祇衆生,如是如是.

須菩提,衆生無有故,當知虛空無有.

虛空無有故,當知摩訶衍,亦無有.以

是因緣故,摩訶衍受無量無邊阿僧

祇衆生.何以故?是衆生、虛空、摩訶衍

是法,皆不可得故.復次,須菩提,摩訶

衍無所有故,當知阿僧祇無所有.阿

僧祇無所有故,當知無量無所有.無

量無所有故,當知無邊無所有.無邊

無所有故,當知一切諸法無所有.以

是因緣故,須菩提,是摩訶衍受無量

無邊阿僧祇衆生.何以故?是衆生、虛

空、摩訶衍、阿僧祇、無量無邊是一切

法,不可得故.復次,須菩提,我無所有,

乃至知者、見者無所有故,當知如、法

性、實際無所有.如、法性、實際無所有

故,當知乃至無量無邊阿僧祇無所

有.無量無邊阿僧祇無所有故,當知

一切法無所有.以是因緣故,須菩提,

是摩訶衍受無量無邊阿僧祇衆生.

何以故?是衆生乃至知者、見者、實際

乃至無量無邊阿僧祇是一切法不

可得故.復次,須菩提,我無所有,乃至

知者、見者無所有故,當知不可思議

性無所有.不可思議性無所有故,當

知色受想行識無所有色受想行識

無所有故,當知虛空無所有.虛空無

所有故,當知摩訶衍無所有.摩訶衍

無所有故,當知阿僧祇無所有.阿僧

祇無所有故,當知無量無所有.無量

無所有故,當知無邊無所有.無邊無

所有故,當知一切諸法,無所有.以是

因緣故,須菩提,當知摩訶衍受無量

無邊阿僧祇衆生.何以故?須菩提,我

乃至知者、見者等一切法,皆不可得

故.復次,須菩提,我無所有,乃至知者、

見者無所有故當知眼無所有耳鼻

舌、身、意無所有.眼乃至意無所有故.

當知虛空無所有.虛空無所有故,當

知摩訶衍無所有.摩訶衍無所有故,

當知阿僧祇無所有.阿僧祇無所有

故,當知無量無所有.無量無所有故,

當知無邊無所有.無邊無所有故,當

知一切諸法無所有.以是因緣故,須

菩提,摩訶衍受無量無邊阿僧祇衆

生.何以故?須菩提,我乃至一切諸法,

皆不可得故.復次,須菩提,我無所有,

乃至知者、見者無所有故,當知檀那

波羅蜜無所有,尸羅波羅蜜、羼提波

羅蜜、毘梨耶波羅蜜、禪那波羅蜜、般

若波羅蜜無所有.般若波羅蜜無所

有故,當知虛空無所有.虛空無所有

故,當知摩訶衍無所有.摩訶衍無所

有故,當知無量無邊阿僧祇無所有.

無量無邊阿僧祇無所有故,當知一

切諸法無所有.以是因緣故,須菩提,

是摩訶衍受無量無邊阿僧祇衆生.

何以故?我、衆生乃至一切諸法,皆不

可得故.復次,須菩提,我無所有,乃至

知者、見者無所有故,當知內空無所

有,乃至無法有法空無所有.無法有

法空無所有故,當知虛空無所有.虛

空無所有故,當知摩訶衍無所有.摩

訶衍無所有故,當知阿僧祇無量無

邊無所有.阿僧祇無量無邊無所有

故,當知一切諸法無所有.以是因緣

故,須菩提,是摩訶衍受無量無邊阿

僧祇衆生.何以故?我、衆生乃至一切

諸法,皆不可得故.復次,須菩提,我、衆

生乃至知者、見者無所有故,當知四

念處無所有.四念處無所有故,乃至

十八不共法無所有.十八不共法無

所有故,當知虛空無所有.虛空無所

有故,當知摩訶衍無所有.摩訶衍無

所有故,當知阿僧祇無量無邊無所

有.阿僧祇無量無邊無所有故,當知

一切諸法無所有.以是因緣故,須菩

提,是摩訶衍受無量無邊阿僧祇衆

生.何以故?我、衆生乃至一切諸法,皆

不可得故.復次,須菩提,我、衆生無所

有,乃至知者、見者無所有故,當知性

地無所有,乃至已作地無所有.已作

地無所有故,當知虛空無所有.虛空

無所有故,當知摩訶衍無所有.摩訶

衍無所有故,當知阿僧祇無量無邊

無所有.阿僧祇無量無邊無所有故,

當知一切諸法無所有.以是因緣故,

是摩訶衍受無量無邊阿僧祇衆生.

何以故?我、衆生乃至一切諸法,皆不

可得故.復次,須菩提,我、衆生乃至知

者、見者無所有故,當知須陁洹無所

有.須陁洹無所有故,當知斯陁含無

所有.斯陁含無所有故,當知阿那含

無所有.阿那含無所有故,當知阿羅

漢無所有.阿羅漢無所有故,當知乃

至一切諸法無所有.以是因緣故,須

菩提,摩訶衍受無量無邊阿僧祇衆

生.何以故?須菩提,我乃至一切諸法,

皆不可得故.復次,須菩提,我乃至知

者、見者無所有故,當知聲聞乘無所

有.聲聞乘無所有故,當知辟支佛乘

無所有.辟支佛乘無所有故,當知佛

乘無所有.佛乘無所有故,當知聲聞

人無所有.聲聞人無所有故,當知須

陁洹無所有.須陁洹無所有故,乃至

佛無所有.佛無所有故,當知一切種

智無所有.一切種智無所有故,當知

虛空無所有.虛空無所有故,當知摩

訶衍無所有.摩訶衍無所有故,當知

乃至一切諸法無所有.以是因緣故,

是摩訶衍受無量無邊阿僧祇衆生.

何以故?我乃至一切諸法,皆不可得

故.須菩提,譬如涅槃性中受無量無

邊阿僧祇衆生,是摩訶衍,亦受無量

無邊阿僧祇衆生.以是因緣故,須菩

提,如虛空受無量無邊阿僧祇衆生.

是摩訶衍,亦如是,受無量無邊阿僧

祇衆生.須菩提,汝所言是摩訶衍不

見來處,不見去處,不見住處.如是如

是.須菩提,是摩訶衍不見來處,不見

去處,不見住處.何以故?須菩提,一切

諸法不動相故.是法無來處,無去處,

無住處.何以故?須菩提,色無所從來,

亦無所去,亦無所住;受、想、行、識無所

從來,亦無所去,亦無所住.須菩提,色

法無所從來,亦無所去,亦無所住;受、

想、行、識法無所從來,亦無所去,亦無

所住.須菩提,色如無所從來,亦無所

去,亦無所住;受、想、行、識如無所從來,

亦無所去,亦無所住.須菩提,色性無

所從來,亦無所去,亦無所住;受、想、行、

識性無所從來,亦無所去,亦無所住.

須菩提,色相無所從來,亦無所去,亦

無所住;受、想、行、識相無所從來,亦無

所去,亦無所住.須菩提眼、眼法、眼如、

眼性、眼相無所從來,亦無所去,亦無

所住;耳、鼻、舌、身、意、意法、意如、意性、意

相無所從來,亦無所去,亦無所住.色、

聲、香、味、觸、法,亦如是.須菩提,地種、地

種法、地種如、地種性、地種相無所從

來,亦無所去,亦無所住;水火風空識

種、識種法、識種如、識種性、識種相,亦

如是.須菩提,如、如法、如如、如性、如相

無所從來,亦無所去,亦無所住.須菩

提,實際、實際法、實際如、實際性、實際

相,無所從來,亦無所去,亦無所住.須

菩提,不可思議、不可思議法、不可思

議如、不可思議性、不可思議相無所

從來,亦無所去,亦無所住.須菩提,檀

那波羅蜜、檀那波羅蜜法、檀那波羅

蜜如、檀那波羅蜜性、檀那波羅蜜相

無所從來,亦無所去,亦無所住;尸

羅波羅蜜、羼提波羅蜜、毘梨耶波羅

蜜、禪那波羅蜜般若波羅蜜、般若波

羅蜜法、般若波羅蜜如、般若波羅蜜

性、般若波羅蜜相無所從來,亦無所

去,亦無所住.須菩提,四念處、四念處

法、四念處如、四念處性、四念處相無

所從來,亦無所去,亦無所住.乃至十

八不共法,亦如是.須菩提,菩薩、菩薩

法、菩薩如、菩薩性、菩薩相無所從來,

亦無所去,亦無所住.佛、佛法、佛如、佛

性、佛相無所從來,亦無所去,亦無所

住.阿耨多羅三藐三菩提、阿耨多羅

三藐三菩提法、如、性、相無所從來,亦

無所去,亦無所住.須菩提,有爲法、有

爲法法、有爲法如、有爲法性、有爲法

相無所從來,亦無所去,亦無所住.須

菩提,無爲法、無爲法法、無爲法如、無

爲法性、無爲法相無所從來,亦無所

去,亦無所住.以是因緣故,須菩提,是

摩訶衍不見來處,不見去處,不見住

處.須菩提,汝所言是摩訶衍前際不

可得,後際不可得,中際不可得,是衍

名三世等.以是故說名摩訶衍.如是

如是.須菩提,是摩訶衍前際不可得,

後際不可得,中際、不可得,是衍名三

世等.以是故說名摩訶衍.何以故?須

菩提,過去世,過去世空;未來世,未來

世空;現在世,現在世空;三世等,三世

等空;摩訶衍,摩訶衍空;菩薩,菩薩空.

何以故?須菩提,是空非一非二,非三

非四,非五非異.以是故說名三世等.

是菩薩摩訶薩摩訶衍.是衍中等、不

等相不可得故,染、不染不可得,瞋、不

瞋不可得,癡、不癡不可得,慢、不慢不

可得,乃至一切善法、不善法不可得.

是衍中,常不可得,無常不可得;樂不

可得,苦不可得;實不可得,空不可得;

我不可得,無我不可得;欲界不可得,

色界不可得,無色界不可得;度欲界

不可得,度色界不可得,度無色界不

可得.何以故?是摩訶衍自法不可得

故.須菩提,過去色,過去色空;未來、現

在色,未來、現在色空.過去受、想、行、識,

過去受、想、行、識空;未來、現在受、想、行、

識,未來現在受、想、行、識空.空中過去

色不可得.何以故?空中空,亦不可得,

何況空中過去色可得?空中未來、現

在色不可得.何以故?空中空,亦不可

得,何況空中未來現在色可得?空中

過去受、想、行、識不可得.何以故?空中

空,亦不可得,何況空中過去受、想、行、

識可得?空中未來、現在受、想、行、識不

可得.何以故?空中空,亦不可得,何況

空中未來、現在受、想、行、識可得?須菩

提,過去檀那波羅蜜不可得,未來檀

那波羅蜜不可得,現在檀那波羅蜜

不可得.三世等中檀那波羅蜜,亦不

可得.何以故?等中過去世不可得,未

來世不可得,現在世不可得,等中等,

亦不可得,何況等中過去世、未來世、

現在世可得?尸羅波羅蜜、羼提波羅

蜜、毘梨耶波羅蜜、禪那波羅蜜、般若

波羅蜜,亦如是.復次,須菩提,過去世

中四念處不可得,乃至過去世中十

八不共法不可得.未來世、現在世,亦

如是.復次,須菩提,三世等中四念處

不可得,三世等中乃至十八不共法,

亦不可得.何以故?等中過去世四念

處不可得,等中未來世四念處不可

得,等中現在世四念處不可得.乃至

十八不共法,亦如是.等中等,亦不可

得,何況等中過去世四念處,未來、現

在世四念處可得?等中等,亦不可得,

何況等中過去世乃至十八不共法可

得?未來、現在世乃至十八不共法,亦

如是.復次,須菩提,過去世凡夫人不

可得,未來世、現在世中凡夫人不可

得.三世等中凡夫人,亦不可得.何以

故?衆生不可得,乃至知者、見者不可

得故.過去世中聲聞、辟支佛、菩薩、佛

不可得,未來、現在世聲聞、辟支佛、菩

薩、佛不可得,三世等中聲聞、辟支佛、

菩薩、佛不可得.何以故?衆生不可得,

乃至知者、見者不可得故.如是須菩

提,菩薩摩訶薩住般若波羅蜜中,學

三世等相,當具足一切種智.是名菩

薩摩訶薩摩訶衍.所謂三世等相菩

薩摩訶薩住是衍中,勝一切世閒及

諸天、人、阿修羅,成就薩婆若.」爾時,須

菩提白佛言:「世尊,善哉,善哉!是菩薩

摩訶薩摩訶衍.何以故?過去諸菩薩

摩訶薩是衍中學,得一切種智,未來

世諸菩薩摩訶薩,亦是衍中學,當得

一切種智.世尊,今十方無量阿僧祇

國土中諸菩薩摩訶薩,亦是衍中學

得一切種智.以是故世尊,是衍實是

菩薩摩訶薩摩訶衍.」佛告須菩提:「如

是如是.過去、未來、現在諸佛是摩訶

衍中學,已得一切種智,當得今得.」

摩訶般若經卷第六

戊戌歲高麗國大藏都監奉勅彫造

摩訶般若波羅蜜經卷第七 芥

後秦龜茲國三藏鳩摩羅什譯

會宗品第二十四

爾時,慧命富樓那彌多羅尼子白佛

言:「世尊,佛使須菩提,爲諸菩薩摩訶

薩,說般若波羅蜜,今乃說摩訶衍爲?」

須菩提白佛言:「世尊,我說摩訶衍將

無離般若波羅蜜耶?」佛言:「不也,須菩提.

汝說摩訶衍隨般若波羅蜜不離.何

以故?一切所有善法、助道法若聲聞

法若辟支佛法若菩薩法若佛法是

一切法,皆攝入般若波羅蜜中.」須菩

提白佛言:「世尊,何等諸善法、助道法、

聲聞法、辟支佛法、菩薩法、佛法,皆攝

入般若波羅蜜中?」佛告須菩提:「所謂

檀那波羅蜜、尸羅波羅蜜、羼提波羅

蜜、毘梨耶波羅蜜、禪那波羅蜜、般若

波羅蜜、四念處、四正懃、四如意足、五

根、五力、七覺分、八聖道分、空無相無

作解脫門、佛十力、四無所畏、四無閡

智、大慈大悲、十八不共法、無錯謬、相

常捨行.須菩提,是諸餘善法、助道法

若聲聞法、若辟支佛法、若菩薩法、若

佛法,皆攝入般若波羅蜜中.須菩提,

若菩薩摩訶薩摩訶衍,若般若波羅

蜜、禪那波羅蜜、毘梨耶波羅蜜、羼提

波羅蜜、尸羅波羅蜜、檀那波羅蜜,若

色、受、想、行、識,眼色、眼識、眼觸、眼觸因

緣生諸受乃至意法、意識、意觸、意觸

因緣生諸受,地種乃至識種,四念處

乃至八聖道分,空無相無作解脫門

及諸善法,若有漏若無漏,若有爲若

無爲,若苦諦、集諦、滅諦、道諦,若欲界

若色界,若無色界,若內空乃至無法

有法空,諸三昧門、諸陁羅尼門,佛十

力,乃至十八不共法,若佛法、佛法性、

如、實際、不可思議性、涅槃是一切諸

法,皆不合不散,無色無形,無對無閡

無等一相.所謂無相.須菩提,以是因

緣故,汝所說摩訶衍,隨順般若波羅

蜜.何以故?須菩提,摩訶衍不異般若

波羅蜜,般若波羅蜜,不異摩訶衍,般

若波羅蜜、摩訶衍無二無別.檀那波

羅蜜不異摩訶衍,摩訶衍不異檀那

波羅蜜,檀那波羅蜜、摩訶衍無二無

別.乃至禪那波羅蜜,亦如是.須菩提,

四念處不異摩訶衍,摩訶衍不異四

念處,四念處、摩訶衍無二無別.乃至

十八不共法不異摩訶衍,摩訶衍不

異十八不共法,十八不共法、摩訶衍

無二無別.以是因緣故,須菩提,汝說

摩訶衍卽是說般若波羅蜜.」

摩訶般若波羅蜜經十無品第二十五

慧命須菩提白佛言:「世尊,菩薩摩訶

薩前際不可得,後際不可得,中際不

可得.色無邊故,當知菩薩摩訶薩,亦

無邊.受、想、行、識無邊故,當知菩薩摩

訶薩,亦無邊.色是菩薩摩訶薩,是亦

不可得,受、想、行、識是菩薩摩訶薩,是

亦不可得.如是世尊,於一切種一切

處,求菩薩不可得.世尊,我當教何等

菩薩摩訶薩般若波羅蜜?世尊,菩薩

摩訶薩但有名字,如說我名字,我畢

竟不生,如我諸法,亦如是無自性.何

等色畢,竟不生何等受、想、行、識畢竟

不生.世尊,是畢竟不生,不名爲色.是

畢竟不生,不名爲受、想、行、識.世尊,若

畢竟不生法,當教是般若波羅蜜耶?

離畢竟不生,亦無菩薩行阿耨多羅

三藐三菩提.若菩薩聞作是說,心不

沒不悔,不驚不怖不畏,當知是菩薩

摩訶薩能行般若波羅蜜.」舍利弗問

須菩提:「何因緣故,言菩薩摩訶薩前

際不可得,後際不可得,中際不可得?

須菩提,何因緣故,言色無邊故,當知

菩薩,亦無邊.受、想、行、識無邊故,當知

菩薩亦無邊?須菩提,何因緣故,言色

是菩薩,是亦不可得,受、想、行、識是菩

薩,是亦不可得?須菩提,何因緣故,言

於一切種一切處,菩薩不可得,當教

何等菩薩般若波羅蜜?須菩提,何因

緣故,言菩薩摩訶薩但有名字?須菩

提,何因緣故,言如說我名字,我畢竟

不生,如我諸法,亦如是無自性,何等

色畢竟不生,何等受、想、行、識畢竟不

生?須菩提,何因緣故,言畢竟不生,不

名爲色,畢竟不生,不名爲受、想、行、識?

須菩提,何因緣故,言若畢竟不生法,

當教是般若波羅蜜耶?須菩提,何因

緣故,言離畢竟不生,亦無菩薩行阿

耨多羅三藐三菩提?須菩提,何因緣

故,言若菩薩聞作是說,心不沒不悔,

不驚不怖不畏,若能如是行,是名菩

薩摩訶薩行般若波羅蜜?」爾時,須菩

提報舍利弗言:「衆生無所有故,菩薩

前際不可得.衆生空故,菩薩前際不

可得.衆生離故,菩薩前際不可得.舍

利弗,色無有故,菩薩前際不可得.受、

想、行、識無有故,菩薩前際不可得.色

空故,菩薩前際不可得;受、想、行、識空

故,菩薩前際不可得.色離故,菩薩前

際不可得;受、想、行、識離故,菩薩前際

不可得.舍利弗,色性無故,菩薩前際

不可得,受、想、行、識性無故,菩薩前際

不可得.舍利弗,檀那波羅蜜無有故,

菩薩前際不可得;尸羅波羅蜜、羼提

波羅蜜、毘梨耶波羅蜜、禪那波羅蜜、

般若波羅蜜無有故,菩薩前際不可

得.何以故?舍利弗,空中前際不可得;

後際不可得,中際不可得.空不異菩

薩,菩薩不異前際.舍利弗,空、菩薩、前

際是諸法無二無別.以是因緣故,舍

利弗,菩薩前際不可得.舍利弗,檀那

波羅蜜空故,檀那波羅蜜離故,檀那

波羅蜜性無故,菩薩前際不可得.尸

羅波羅蜜、羼提波羅蜜、毘梨耶波羅

蜜、禪那波羅蜜、般若波羅蜜空故,般

若波羅蜜離故,般若波羅蜜性無故,

菩薩前際不可得.何以故?舍利弗,空

中前際不可得,後際不可得,中際不

可得.空不異菩薩,亦不異前際.舍利

弗,空、菩薩、前際無二無別.以是因緣

故,舍利弗,菩薩前際不可得.復次,舍

利弗,內空無所有故,菩薩前際不可

得,乃至無法有法空無所有故,菩薩

前際不可得.內空空故,內空離故,內

空性無故,乃至無法有法空空故,離

故,性無故,菩薩前際不可得.餘如上

說.復次,舍利弗,四念處無所有故,菩

薩前際不可得.四念處空故,離故,性

無故,菩薩前際不可得.乃至十八不

共法無所有故,菩薩前際不可得.十

八不共法空故,離故,性無故,菩薩前

際不可得.餘如上說.以是因緣故,舍

利弗,菩薩前際不可得.復次,舍利弗,

一切三昧門、一切陁羅尼門無有故,

菩薩前際不可得.三昧門、陁羅尼門

空故,離故,性無故,菩薩前際不可得.

餘如上說.復次,舍利弗,法性無有故,

菩薩前際不可得.法性空故,離故,性

無故,菩薩前際不可得.餘如上說.復

次,舍利弗,如無有故,空故,離故,性無

故,實際無有故,空故,離故,性無故,不

可思議性無有故,空故,離故,性無故,

菩薩前際不可得.餘如上說.復次,舍

利弗,聲聞無有故,菩薩前際不可得.

聲聞空故,離故,性無故,菩薩前際不

可得.辟支佛無有故,空故,離故,性無

故,菩薩前際不可得.佛無有故,空故,

離故,性無故,菩薩前際不可得.阿耨

多羅三藐三菩提無有故,乃至性無

故,菩薩前際不可得.復次,一切種智

無有故,乃至性無故,菩薩前際不可

得.何以故,舍利弗,空前際不可得,後

際不可得,中際不可得,菩薩不可得.

舍利弗,空不異菩薩,亦不異前際.

空、菩薩、前際是諸法無二無別.以是

因緣故,舍利弗,菩薩前際不可得,後

際、中際,亦如是.如舍利弗言,色無邊

故,當知菩薩亦無邊;受、想、行、識無邊

故,當知菩薩亦無邊.舍利弗,色如虛

空,受、想、行、識如虛空.何以故?舍利弗,

如虛空邊不可得,中不可得,無邊無

中故,但說名虛空.如是舍利弗,色邊

不可得,中不可得.是色空故,空中,亦

無邊,亦無中.受、想、行、識邊不可得,中

不可得.識空故,空中,亦無邊,亦無中.

以是因緣故,舍利弗,色無邊故,當知

菩薩亦無邊,受、想、行、識無邊故,當知

菩薩亦無邊.乃至十八不共法,亦如

是.如舍利弗言,色是菩薩,是亦不可

得;受、想、行、識是菩薩,是亦不可得.舍

利弗,色,色相空;受、想、行、識,識相空.檀

那波羅蜜,檀那波羅蜜相空,乃至般

若波羅蜜,亦如是.內空,內空相空,乃

至無法有法空,無法有法空相空.四

念處,四念處相空,乃至十八不共法,

十八不共法相空.如、法性、實際、不可

思議性,不可思議性相空.三昧門,三

昧門相空.陁羅尼門,陁羅尼門相空.

一切智,一切智相空.道智,道智相空.

一切種智,一切種智相空.聲聞乘,聲

聞乘相空.辟支佛乘,辟支佛乘相空.

佛乘,佛乘相空.聲聞人,聲聞人相空.

辟支佛人,辟支佛人相空.佛,佛相空.

空中色不可得,受、想、行、識不可得.以

是因緣故,舍利弗,色是菩薩,是亦不

可得;受、想、行、識是菩薩,是亦不可得.

如舍利弗言,何因緣故,於一切種一

切處,菩薩不可得,當教何等菩薩般

若波羅蜜,舍利弗,色,色中不可得,色

受中不可得,受受中不可得,受色中

不可得,受想中不可得,想想中不可

得,想色、受中不可得,想行中不可得,

行行中不可得,行色、受、想中不可得,

行識中不可得,識識中不可得,識色、

受、想、行中不可得.舍利弗,眼眼中不

可得,眼耳中不可得,耳耳中不可得,

耳眼中不可得,耳鼻中不可得,鼻鼻

中不可得,鼻眼、耳中不可得,鼻舌中

不可得,舌舌中不可得,舌眼、耳、鼻中

不可得,舌身中不可得,身身中不可

得,身眼、耳、鼻、舌中不可得,身意中不

可得,意意中不可得,意眼、耳、鼻、舌、身

中不可得.六入、六識、六觸、六觸因緣

生受,亦如是.檀那波羅蜜乃至般若

波羅蜜,內空乃至無法有法空,四念

處乃至十八不共法,一切三昧門、一

切陁羅尼門,性法乃至辟支佛法,初

地乃至十地,一切智、道種智、一切種

智,亦如是.須陁洹乃至阿羅漢、辟支

佛、菩薩、佛,亦如是.菩薩菩薩中不可

得,菩薩般若波羅蜜中不可得,般若

波羅蜜般若波羅蜜中不可得,般若

波羅蜜菩薩中不可得,般若波羅蜜

中教化無所有不可得,教化中教化

無所有不可得,教化中菩薩及般若

波羅蜜無所有不可得.舍利弗,如是

一切法,無所有不可得.以是因緣故,

於一切種一切處,菩薩不可得.當教

何等菩薩般若波羅蜜?如舍利弗言,

何因緣故,說菩薩摩訶薩但有假名,

舍利弗,色是假名,受、想、行、識是假名,

色名非色,受、想、行、識名非識.何以故?

名,名相空.若空則非菩薩.以是因緣

故,舍利弗,菩薩但有假名.復次,舍利

弗,檀那波羅蜜但有名字.名字中非

有檀那波羅蜜,檀那波羅蜜中非有

名字.以是因緣故,菩薩但有假名,尸

羅波羅蜜、羼提波羅蜜、毘梨耶波羅

蜜、禪那波羅蜜、般若波羅蜜但有名

字.名字中無有般若波羅蜜,般若波

羅蜜中無有名字.以是因緣故,菩薩

但有假名.舍利弗,內空但有名字,乃

至無法有法空但有名字.名字中無

內空,內空中無名字.何以故?名字、內

空俱不可得.乃至無法、有法空,亦如

是.以是因緣故,舍利弗,菩薩但有假

名.舍利弗,四念處但有名字,乃至十

八不共法但有名字.一切三昧門、一切

陁羅尼門乃至一切種智,亦如是.以

是因緣故,舍利弗,我說菩薩但有假

名.如舍利弗言,何因緣故,說我名字

畢竟不生,舍利弗,我畢竟不可得,云

何當有生?乃至知者、見者畢竟不可

得,云何當有生?舍利弗,色畢竟不可

得,云何當有生,受、想、行、識畢竟不可

得,云何當有生?眼畢竟不可得,乃至

意觸因緣生受畢竟不可得,云何當

有生?檀那波羅蜜畢竟不可得,乃至

般若波羅蜜畢竟不可得,云何當有

生?內空畢竟不可得,乃至無法有法

空畢竟不可得,云何當有生?四念處

畢竟不可得,乃至十八不共法畢竟

不可得,云何當有生?諸三昧門、諸陁

羅尼門,畢竟不可得,云何當有生?聲

聞乃至佛,畢竟不可得,云何當有生?

以是因緣故,舍利弗,我說如我名字,

我亦畢竟不生.如舍利弗所言,如我

諸法,亦如是無自性.舍利弗,諸法和

合生故,無自性.舍利弗,何等和合生

無自性?舍利弗,色和合生無自性,受、

想、行、識和合生無自性.眼和合生無

自性,乃至意和合生無自性.色乃至

法,眼界乃至法界,地種乃至識種,眼

觸乃至意觸,眼觸因緣生受乃至意

觸因緣生受和合生無自性.檀那波

羅蜜乃至般若波羅蜜和合生無自

性.四念處乃至十八不共法和合生

無自性.復次,舍利弗,一切法無常,亦

不失.」舍利弗問須菩提:「何等法無常,

亦不失?」須菩提言:「色無常,亦不失,受、

想、行、識無常,亦不失.何以故?法若無

常,卽是動相,卽是空相.以是因緣故,

舍利弗,一切有爲法無常,亦不失.復

次,舍利弗,若有漏法若無漏法,若有

記法若無記法.何以故?若法無常,卽

是動相,卽是空相.以是因緣故,舍利

弗,一切作法無常,亦不失.復次,舍利

弗,一切法非常非滅.」舍利弗言:「何等

法非常非滅?」須菩提言:「色非常非滅.

何以故?性自爾.受、想、行、識非常非滅.

何以故?性自爾.乃至意觸因緣生受

非常非滅.何以故?性自爾.以是因緣

故,舍利弗,諸法和合生無自性.如舍

利弗所言,何因緣故,色畢竟不生,受、

想、行、識畢竟不生?」須菩提言:「色非作

法,受、想、行、識非作法.何以故?作者不

可得故.舍利弗,眼非作法.何以故?作

者不可得故.乃至意,亦如是.眼界乃

至意觸因緣生受,亦如是.復次,舍利

弗,一切諸法,皆非起非作.何以故?作

者不可得故.以是因緣故,舍利弗,色

畢竟不生,受、想、行、識畢竟不生.如舍

利弗所言,何因緣故?畢竟不生,是不

名爲色,畢竟不生,是不名受、想、行、識?」

須菩提言:「色性空,是空無生無滅,無

住異;受、想、行、識性空,是空無生無滅,

無住異.眼乃至一切有爲法性空,是

空無生無滅,無住異.以是因緣故,舍

利弗,畢竟不生,不名色,畢竟不生,不

名受、想、行、識.如舍利弗所言,何因緣

故,畢竟不生法,當教是般若波羅蜜

耶?」須菩提言:「畢竟不生,卽是般若波

羅蜜;般若波羅蜜,卽是畢竟不生.般

若波羅蜜、畢竟不生無二無別.以是

因緣故,舍利弗,我說畢竟不生,當教

是般若波羅蜜耶.如舍利弗所言,何

因緣故,離畢竟不生,無菩薩行阿耨

多羅三藐三菩提.」須菩提言:「菩薩摩

訶薩行般若波羅蜜時,不見畢竟不

生異般若波羅蜜,亦不見畢竟不生

異菩薩.畢竟不生及菩薩無二無別.

不見畢竟不生異色.何以故?是畢竟

不生及色無二無別.不見畢竟不生

異受、想、行、識.何以故?畢竟不生、受、想、

行識無二無別.乃至一切種智,亦如

是.以是因緣故,舍利弗,離畢竟不生

無菩薩行阿耨多羅三藐三菩提.如

舍利弗所言,何因緣故,菩薩聞作是

說,心不沒不悔,不驚不怖不畏.是名

菩薩行般若波羅蜜?」須菩提言:「菩薩

摩訶薩不見諸法有覺知想,見一切

諸法,如夢,如響,如幻,如焰,如影,如化.

舍利弗,以是因緣故,菩薩聞作是說,

心不沒不悔,不驚不怖不畏.」須菩提

白佛言:「世尊,菩薩摩訶薩行般若波

羅蜜,如是觀諸法.是時,菩薩摩訶薩

不受色,不示色,不住色,不著色,亦不

言是色.受、想、行、識,亦不受不示,不住

不著,亦不言是受、想、行、識.眼不受不

示,不住不著,亦不言是眼、耳、鼻、舌、身、

意不受不示,不住不著,亦不言是意.

檀那波羅蜜不受不示,不住不著,亦

不言是檀那波羅蜜.尸羅波羅蜜、羼、

提波羅蜜、毘梨耶波羅蜜、禪那波羅

蜜、般若波羅蜜不受不示,不住不著、

亦不言是般若波羅蜜,內空不受不

示,不住不著,亦不言是內空.乃至無

法有法空,亦如是.復次,世尊,菩薩摩

訶薩行般若波羅蜜時,四念處不受

不示,不住不著,亦不言是四念處.乃

至十八不共法不受不示,不住不著,

亦不言是十八不共法.一切三昧門、

一切陁羅尼門乃至一切種智不受

不示,不住不著,亦不言是一切種智.

復次,世尊,菩薩摩訶薩行般若波羅

蜜時,不見色,乃至不見一切種智.何

以故?色不生,是非色;受、想、行、識不生,

是非識.眼不生,是非眼;耳、鼻、舌、身、意

不生,是非意.檀那波羅蜜不生,是非

檀那波羅蜜,乃至般若波羅蜜不生,

是非般若波羅蜜.何以故?色不生,不

二不別,乃至般若波羅蜜不生,不二

不別.內空不生,是非內空,乃至無法

有法空不生,是非無法有法空.何以

故?內空乃至無法有法空不生,不二

不別.世尊,四念處不生,非四念處.何

以故?四念處不生,不二不別.何以故?

世尊,是不生法非一,非二,非三,非異.

以是故四念處不生,不二不別,乃至

十八不共法不生,非十八不共法.何

以故?十八不共法不生,不二不別.何

以故?世尊,是不生法非一,非二,非三,

非異.以是故十八不共法不生,非十

八不共法.世尊,如不生,是非如,乃至

不可思議性不生,是非不可思議性.

世尊,是阿耨多羅三藐三菩提不生,

一切智、一切種智不生,是非一切種,

智.何以故?是阿耨多羅三藐三菩提

乃至一切種智不生,不二不別.何以

故?世尊,是不生,非一,非二,非三,非異.

以是故乃至一切種智不生,非一切

種智.世尊,色不滅相,是非色.何以故?

色及不滅相不二不別.何以故?世尊,

是不滅法非一,非二,非三,非異.以是

故色不滅相,是非色,受、想、行、識不滅

相,是非識.何以故?識及不滅不二不

別.何以故?世尊,是不滅法非一,非二,

非三,非異.以是故識不滅,是非識.檀

那波羅蜜乃至般若波羅蜜,內空乃

至無法有法空,四念處乃至十八不

共法亦如是世尊以是故色入無二

法數,受、想、行、識入無二法數,乃至一

切種智入無二法數.」

摩訶般若波羅蜜經無生品第二十六

爾時,慧命舍利弗語須菩提:「菩薩摩

訶薩行般若波羅蜜觀諸法.何等是

菩薩,何等是般若波羅蜜,何等是觀?」

須菩提語舍利弗:「汝所問何等是菩

薩,爲阿耨多羅三藐三菩提是人發

大心,以是故名爲菩薩.亦知一切法、

一切種相,是中亦不著,知色相,亦不

著,乃至知十八不共法相,亦不著.」舍

利弗問須菩提;「何等爲一切法相?」須

菩提言:「若以名字因緣和合等知諸

法,是色,是聲、香、味、觸、法,是內是外,是

有爲法,是無爲法,以是名字相語言

知諸法是名知諸法相如舍利弗所

問,何等是般若波羅蜜,遠離故,是名

般若波羅蜜.何等法遠離?遠離陰界

入,遠離檀那波羅蜜乃至禪那波羅

蜜,遠離內空乃至無法有法空.以是

故遠離名般若波羅蜜.復次,遠離四

念處,乃至遠離十八不共法,遠離一

切智.以是因緣故,遠離名般若波羅

蜜.如舍利弗所問,何等是觀?舍利弗,

菩薩摩訶薩行般若波羅蜜時,觀色

非常非無常,非樂非苦,非我非無我,

非空非不空,非相非無相,非作非無

作,非寂滅非不寂滅,非離非不離.受、

想、行、識,亦如是.檀那波羅蜜乃至般

若波羅蜜,內空乃至無法有法空,四

念處乃至十八不共法,一切三昧門、

一切陁羅尼門乃至一切種智觀非

常非無常,非樂非苦,非我非無我,非

空非不空,非相非無相,非作非無作,

非寂滅非不寂滅,非離非不離.舍利

弗,是名菩薩摩訶薩行般若波羅蜜

時,觀諸法.」舍利弗問須菩提:「何因緣

故,色不生是非色,受、想、行、識不生是

非識,乃至一切種智不生是非一切

種智?」須菩提言:「色,色相空,色空中無

色無生.以是因緣故,色不生,是非色.

受、想、行、識,識相空,識空中無識無生.

以是因緣故,受、想、行、識不生,是非受、

想、行、識.舍利弗,檀那波羅蜜,檀那波

羅蜜相空,檀那波羅蜜空中無檀那

波羅蜜無生.尸羅波羅蜜、羼提波羅

蜜、毘梨耶波羅蜜、禪那波羅蜜、般若

波羅蜜,般若波羅蜜相空,般若波羅

蜜空中無般若波羅蜜無生.以是因

緣故,舍利弗,般若波羅蜜不生,是非

般若波羅蜜.內空乃至無法有法空,

四念處乃至十八不共法、一切種智,

亦如是.以是因緣故,內空不生,是非

內空.乃至一切種智不生,是非一切

種智.」舍利弗問須菩提:「汝何因緣故,

言色不二是非色,受、想、行、識不二是

非識,乃至一切種智不二是非一切

種智?」須菩提答言:「所有色所有不二,

所有受、想、行、識所有不二.是一切法,

皆不合不散,無色無形,無對一相,所

謂無相.眼乃至一切種智,亦如是.以

是因緣故,舍利弗,色不二是非色,受、

想、行、識不二是非識,乃至一切種智

不二是非一切種智.」舍利弗問須菩

提:「何因緣故,言是色入無二法數,受、

想、行、識入無二法數,乃至一切種智

入無二法數?」須菩提答言:「色不異無

生,無生不異色,色卽是無生,無生卽

是色.受、想、行、識不異無生,無生不異

識,識卽是無生,無生卽是識.以是因

緣故,舍利弗,色入無二法數,受、想、行、

識入無二法數,乃至一切種智,亦如

是.」爾時,須菩提白佛言:「世尊,若菩薩

摩訶薩,行般若波羅蜜如是觀諸法,

是時,見色無生,畢竟淨故.見受、想、行、

識無生,畢竟淨故.見我無生乃至知

者、見者無生,畢竟淨故.見檀那波羅

蜜無生乃至般若波羅蜜無生,畢竟

淨故.見內空無生乃至無法有法空

無生,畢竟淨故.見四念處無生乃至

十八不共法無生,畢竟淨故.見一切

三昧、一切陁羅尼無生,畢竟淨故.乃

至見一切種智無生,畢竟淨故.見凡

人、凡人法無生,畢竟淨故.見須陁洹

須陁洹法、斯陁含斯陁含法、阿那含

阿那含法、阿羅漢阿羅漢法、辟支佛

辟支佛法、菩薩菩薩法、佛佛法無生,

畢竟淨故.」舍利弗語須菩提:「如我聞,

須菩提所說義色是不生,受、想、行、識、

是不生,乃至佛、佛法,是不生.若爾者,

今不應得須陁洹須陁洹果、斯陁含

斯陁含果、阿那含阿那含果、阿羅漢

阿羅漢果、辟支佛辟支佛道;不應得

菩薩摩訶薩一切種智,亦無六道別

異,亦不得菩薩摩訶薩五種菩提.須

菩提,若一切法不生相,何以故,須陁

洹,爲斷三結故修道;斯陁含,爲薄婬

恚癡故修道:阿那含,爲斷五下分結,

故修道;阿羅漢,爲斷五上分結故修

道;辟支佛爲辟支佛法故修道?何以

故,菩薩摩訶薩,作難行,爲衆生受種

種苦?何以故,佛得阿耨多羅三藐三

菩提?何以故,佛轉法輪?」須菩提,語舍

利弗:「我不欲令無生法,有所得.我亦

不欲令無生法中,得須陁洹須陁洹

果.乃至不欲令無生法中,得阿羅漢

阿羅漢果、辟支佛辟支佛道.我亦不

欲令菩薩作難行,爲衆生受種種苦.

菩薩亦不以難行心,行道.何以故?舍

利弗,生難心苦心,不能利益無量阿

僧祇衆生.舍利弗,今菩薩憐愍衆生,

於衆生如父母兄弟想,如兒子及己

身想,如是能利益無量阿僧祇衆生.

用無所得故.所以者何?菩薩摩訶薩,

應生如是心:「如我一切處一切種不

可得,內外法亦如是.」,若生如是想,則

無難心苦心.何以故?是菩薩,於一切

種一切處,一切法不受故.舍利弗,我

亦不欲令無生中,佛得阿耨多羅三

藐三菩提.亦不欲令無生中,轉法輪.

亦不欲令以無生法,得道.」舍利弗,語

須菩提:「今欲令以生法,得道;以無生

法,得道.」須菩提,語舍利弗:「我不欲令

以生法,得道.」舍利弗言:「今須菩提,欲

令以無生法,得道?」須菩提言:「我亦不

欲令以無生法,得道.舍利弗言:「如須

菩提所說,無知無得!」須菩提言:『有知

有得,不以二法,今以世閒名字故,有

知有得;世閒名字故,有須陁洹乃至

阿羅漢、辟支佛,諸佛第一實義中,無

知無得,無須陁洹,乃至無佛.須菩提,

若世閒名字故,有知有得,六道別異,

亦世閒名字故有,非以第一實義耶.」

須菩提言:「如是如是.舍利弗,如世閒

名字故,有知有得,六道別異,亦世閒

名字故,有,非以第一實義.何以故?舍

利弗,第一實義中,無業無報,無生無

滅,無淨無垢.」舍利弗,語須菩提:「不生

法生,生法生?」須菩提言:「我不欲令不

生法生,亦不欲令生法生.」舍利弗言:

「何等不生法,不欲令生?」須菩提言:「色,

是不生法自性空,不欲令生;受、想、行、

識,是不生法自性空,不欲令生.乃至

阿耨多羅三藐三菩提,是不生法自

性空,不欲令生.舍利弗語須菩提:「生

生,不生生?」須菩提言:「非生生,亦非不

生生,何以故?舍利弗,生不生,是二法

不合不散,無色無形,無對一相,所謂

無相.舍利弗,以是因緣故,非生生,亦

非不生生.」爾時,舍利弗語須菩提:「須

菩提,樂說無生法及無生相.」須菩提

語舍利弗:「我樂說無生法,亦樂說無

生相.何以故?諸無生法、無生相及樂

說語言,是一切法,皆不合不散,無色

無形,無對一相,所謂無相.」舍利弗語

須菩提:「汝樂說不生法,亦樂說不生

相,是樂說語言,亦不生.」須菩提言:『如

是如是.舍利弗,何以故?舍利弗,色不

生,受想行識不生,眼不生,乃至意不

生,地種不生,乃至識種不生,身行不

生,口行不生,意行不生,檀那波羅蜜

不生,乃至一切種智不生.以是因緣

故,舍利弗,我樂說不生法,亦樂說不

生相,是樂說語言,亦不生.」爾時,舍利

弗語須菩提:「須菩提於說法人中,應

最在上.何以故?須菩提,隨所問皆能

答.」須菩提言:「諸法無所依故.」舍利弗

語須菩提:「云何諸法無所依?」須菩提言:

「色性常空,不依內,不依外,不依兩中

閒.受、想、行、識性,常空,不依內,不依外,

不依兩中閒.眼、耳、鼻、舌、身、意性,常空,

不依內,不依外,不依兩中閒.色性常

空,乃至法性常空,不依內,不依外,不

依兩中閒.檀那波羅蜜性常空,乃至

般若波羅蜜性常空,不依內,不依外,

不依兩中閒.內空性常空,乃至無法

有法空性常空,不依內,不依外,不依

兩中閒.舍利弗,四念處性常空.乃至

一切種智性常空,不依內,不依外,不

依兩中閒.以是因緣故,舍利弗,一切

諸法,無所依性常空故.如是,舍利弗,

菩薩摩訶薩,行六波羅蜜時,應淨色、

受、想、行、識乃至應淨一切種智.」舍利

弗問須菩提:「菩薩摩訶薩,云何行六

波羅蜜時,淨菩薩道?」須菩提言:『有世

閒檀那波羅蜜,有出世閒檀那波羅

蜜,尸羅波羅蜜、羼提波羅蜜、毘梨耶

波羅蜜、禪那波羅蜜、般若波羅蜜,有世

閒,有出世閒.」舍利弗問須菩提:「云何

世閒檀那波羅蜜?云何出世閒檀那

波羅蜜?」須菩提言:「若菩薩摩訶薩作

施主,能施沙門、婆羅門、貧窮乞人、須

食與食,須飮與飮,須衣與衣,臥具、牀

榻、房舍、香華、瓔珞、醫藥、種種所須資

生之物,若妻子國土頭目手足支節

等內外之物,盡以給施.施時,作是念:

「我與彼取,我不慳貪我爲施主,我能

捨一切,我隨佛教施,我行檀那波羅

蜜.」.作是施已用得法,與一切衆生共

之,迴向阿耨多羅三藐三菩提,念言:

「是布施因緣,令衆生得今世樂,後當

令得入涅槃樂.」.是人布施有三㝵.何

等三?我相、他相、施相.著是三相,布施,

是名世閒檀那波羅蜜.何因緣故?名

世閒?於世閒中、不動不出、是名世閒

檀那波羅蜜.云何名出世閒檀那波

羅蜜?所謂三分淸淨.何等三?菩薩摩

訶薩、布施時,我不可得,不見受者,施

物不可得,亦不望報.是名菩薩摩訶

薩,三分淸淨檀那波羅蜜.復次舍利

弗,菩薩摩訶薩,布施時,施與一切衆

生,衆生亦不可得.以此布施,迴向阿

耨多羅三藐三菩提,乃至不見微細

法相.舍利弗,是名出世閒檀那波羅

蜜.何以故,名爲出世閒?於世閒中,能

動能出.是故名出世閒檀那波羅蜜.

尸羅波羅蜜有所依,是名世閒尸羅

波羅蜜,無所依,是爲出世閒尸羅波

羅蜜.餘如檀那波羅蜜說.羼提波羅

蜜、毘梨耶波羅蜜、禪那波羅蜜、般若

波羅蜜、有所依是名世閒、無所依是

名出世閒.餘亦如檀那波羅蜜中說,

如是舍利弗,菩薩摩訶薩,行六波羅

蜜時,淨菩薩道.」舍利弗問須菩提:「云

何菩薩摩訶薩爲阿耨多羅三藐三

菩提道?」須菩提言:「四念處,是菩薩摩

訶薩,爲阿耨多羅三藐三菩提道.乃

至八聖道分、空解脫門、無相解脫門、

無作解脫門、內空、乃至無法有法空、

一切三昧門、一切陁羅尼門、佛十力、

四無所畏、四無㝵智、十八不共法、大

慈大悲,舍利弗,是名菩薩摩訶薩爲

阿耨多羅三藐三菩提道.」爾時,舍利

弗,讚須菩提言:「善哉善哉!何等波羅

蜜力?」須菩提言:「是般若波羅蜜力.所

以者何?般若波羅蜜,能生一切諸善

法,若聲聞法,辟支佛法,菩薩法,佛法.

舍利弗,般若波羅蜜,能,受一切諸善

法、聲聞法、辟支佛法、菩薩法、佛法.舍

利弗,過去諸佛,行般若波羅蜜,得阿

耨多羅三藐三菩提.未來諸佛,亦行

般若波羅蜜,當得阿耨多羅三藐三

菩提.舍利弗,今現在十方諸國土中

諸佛,亦行是般若波羅蜜,得阿耨多

羅三藐三菩提.舍利弗,若菩薩摩訶

薩,聞說般若波羅蜜時,不疑不難,當

知是菩薩摩訶薩,行菩薩道,行菩薩

道者,救一切衆生故,心不捨一切衆

生.以無所得故.是菩薩常應不離是

念,所謂大悲念.」舍利弗復問:「欲使菩

薩摩訶薩,常不離是念,所謂大悲念.

若菩薩摩訶薩常不離大悲念,今一

切衆生,皆當作菩薩.何以故?須菩提

一切衆生,亦不離諸念故.」須菩提言:

「善哉善哉!舍利弗,汝欲難我而成我

義.何以故?衆生無故,念亦無,衆生性

無故,念性亦無,衆生法無故,念法亦

無,衆生離故,念亦離,衆生空故,念亦

空,衆生不可知故,念亦不可知.舍利

弗,色無故,念亦無,色性無故,念性亦

無;色法無故,念法亦無,色離故,念亦

離;色空故,念亦空;色不可知故,念亦

不可知.受、想、行、識亦如是.眼乃至意,

色乃至法,地種乃至識種,檀那波羅

蜜乃至般若波羅蜜,內空乃至無法

有法空,四念處乃至十八不共法,一

切三昧門,一切陁羅尼門,一切智、一

切種智乃至阿耨多羅三藐三菩提

無故念亦無;乃至阿耨多羅三藐三

菩提不可知故,念亦不可知;舍利弗,

菩薩摩訶薩,行是道我欲使不離是

念,所謂大悲念.」爾時,佛讚須菩提言:

「善哉善哉!是菩薩摩訶薩,般若波羅

蜜,其有說者亦當如是說,汝所說般

若波羅蜜,皆是承佛意故,菩薩摩訶

薩,學般若波羅蜜,應如汝所說學.」須

菩提說是般若波羅蜜品時,三千大

千國土,六種震動,東踊西沒,西踊東

沒,南踊北沒,北踊南沒,中踊邊沒,邊

踊中沒.爾時,佛微笑.須菩提白佛:「何

因緣故笑?」佛告須菩提:「如我於此國

土,說般若波羅蜜,東方無量阿僧祇

國土中諸佛,亦爲諸菩薩摩訶薩,說

般若波羅蜜,南西北方,四維上下,亦

說是般若波羅蜜.說是般若波羅蜜

品時,十二那由他諸天人,得無生法

忍,十方諸佛,說是般若波羅蜜時,無

量阿僧祇衆生,亦發阿耨多羅三藐

三菩提心.

摩訶般若波羅蜜經問住品第二十七<丹本作天主品>

爾時,三千大千世界諸四天王天等,

各與無數百千億諸天俱來,在會中.

三千大千世界諸提桓因等諸忉

利天,須夜摩天王等諸夜摩天,兜率

陁天王等諸兜率陁天,須涅蜜陁天

王等諸妙化天,婆舍跋提天王等諸

自在行天,各與無數百千億諸天俱

來,在會中.三千大千世界諸梵天王

等乃至首陁婆諸天等,各與無數百

千億諸天俱來,在會中.是諸四天王

天乃至首陁婆諸天,業報生身,光明,

於佛常光百分千分千萬億分,不能

及一,乃至不可以算數譬喩爲比.世

尊光明,最勝最妙最上第一,諸天業

報光明,在佛光邊,不照不現.譬如燋

柱比閻浮檀金.爾時,提桓因白大

德須菩提:「是三千大千世界諸四天

王天乃至首陁婆諸天,一切和合,欲

聽須菩提說般若波羅蜜義.須菩提,

菩薩摩訶薩,云何應住般若波羅蜜

中?何等是菩薩摩訶薩般若波羅蜜,

云何菩薩摩訶薩應行般若波羅蜜?」

須菩提語提桓因言:「憍尸迦,我今

當承順佛意,承佛神力,爲諸菩薩摩

訶薩,說般若波羅蜜,如菩薩摩訶薩

所應住般若波羅蜜中.諸天子,今未

發阿耨多羅三藐三菩提心者,應當

發心.諸天子,若入聲聞正位,是人不

能發阿耨多羅三藐三菩提心.何以

故?與生死作障隔故.是人若發阿耨

多羅三藐三菩提心者,我亦隨喜.所

以者何?上人應更求上法,我終不斷

其功德.憍尸迦,何等是般若波羅蜜?

菩薩摩訶薩,應薩婆若心,念色無常,

念色苦,念色空,念色無我,念色如病,

如敗癰瘡,如箭入身痛惱衰壞憂畏

不安.以無所得故.受想行識亦如是.

眼、耳、鼻、舌、身、意、地種.水、火、風、空、識種,

觀無常乃至憂畏不安,是亦無所得

故.觀色寂滅,離不生不滅,不垢不淨.

受想行識亦如是.觀地種乃至識種,

寂滅,離不生不滅,不垢不淨.亦無所

得故.復次憍尸迦,菩薩摩訶薩,應薩

婆若心,觀無明緣諸行,乃至老死因

緣大苦聚集.亦無所得故.觀無明滅

故諸行滅;乃至生滅故老死滅;老死

滅故憂悲苦惱大苦聚滅,以無所得

故.復次憍尸迦,菩薩摩訶薩,應薩婆

若心,修四念處,以無所得故.乃至修

佛十力十八不共法.以無所得故.復

次憍尸迦,菩薩摩訶薩,應薩婆若心,

行檀那波羅蜜.以無所得故.行尸羅

波羅蜜.羼提波羅蜜、毘梨耶波羅蜜、

禪那波羅蜜.以無所得故.復次憍尸

迦,菩薩摩訶薩,行般若波羅蜜時,作

是觀:「但諸法諸法,共相因緣,潤益增

長,分別挍計.是中無我無我所.」.菩薩

迴向心,不在阿耨多羅三藐三菩提

心中,阿耨多羅三藐三菩提心,不在

迴向心中.迴向心,於阿耨多羅三藐

三菩提心中,不可得;阿耨多羅三藐

三菩提心,於迴向心中,不可得.菩薩

雖觀一切法,亦無法可得.是名菩薩

摩訶薩般若波羅蜜.」提桓因問大

德須菩提:「云何菩薩迴向心,不在阿

耨多羅三藐三菩提心中;云何阿耨

多羅三藐三菩提心,不在迴向心中;

云何迴向心,於阿耨多羅三藐三菩

提心中,不可得;云何阿耨多羅三藐

三菩提心,於迴向心中,不可得?」須菩

提語提桓因言:「憍尸迦,迴向心,阿

耨多羅三藐三菩提心,非心是非心

相,非心相中不可迴向.是非心相,常

非心相;不可思議相,常不可思議相.

是名菩薩摩訶薩般若波羅蜜.」爾時,

佛讚須菩提言:「善哉善哉!須菩提汝

爲諸菩薩摩訶薩,說般若波羅蜜,安

慰諸菩薩摩訶薩心.」須菩提白佛言:

「世尊,我應報恩,不應不報恩.過去諸

佛及諸弟子,爲諸菩薩,說六波羅蜜,

示教利喜.世尊爾時,亦在中學,得阿

耨多羅三藐三菩提.我今亦當爲諸

菩薩,說六波羅蜜,示教利喜,令得阿

耨多羅三藐三菩提.」爾時,須菩提語

提桓因言:「憍尸迦,汝今當聽.菩薩

摩訶薩,般若波羅蜜中,如所應住所

不應住.憍尸迦,色色空,受、想、行、識受、

想、行、識空、菩薩菩薩空.是色空菩薩

空,不二不別;受、想、行、識空、菩薩空,不

二不別.憍尸迦,菩薩摩訶薩,般若波

羅蜜中,應如是住.復次眼眼空乃至

意意空,菩薩菩薩空,眼空乃至菩薩

空,不二不別.六塵亦如是.地種地種

空乃至識種識種空,菩薩菩薩空.憍

尸迦,地種空乃至識種空、菩薩空,不

二不別.憍尸迦,菩薩摩訶薩,般若波

羅蜜中,應如是住.無明無明空乃至

老死老死空,無明滅無明滅空乃至

老死滅老死滅空,菩薩菩薩空.憍尸

迦,無明空乃至老死空,無明滅空乃

至老死滅空,菩薩空,不二不別.憍尸

迦,菩薩摩訶薩,般若波羅蜜中,應如

是住.檀那波羅蜜乃至般若波羅蜜,

內空乃至無法有法空,四念處乃至

十八不共法,一切三昧門,一切陁羅

尼門,聲聞乘、辟支佛乘、佛乘、聲聞、辟

支佛、菩薩佛、亦如是.一切種智一切

種智空,菩薩菩薩空,一切種智空,菩

薩空,不二不別.憍尸迦,菩薩摩訶薩,

般若波羅蜜中,應如是住.」爾時,提

桓因問須菩提:「云何般若波羅蜜中,

所不應住?」須菩提言:「憍尸迦,菩薩摩

訶薩,不應色中住.以有所得故.不應

受、想、行、識中住,以有所得故.不應眼

中住乃至不應意中住,不應色中住

乃至不應法中住,眼識乃至意識,眼

觸乃至意觸,眼觸因緣生受乃至意

觸因緣生受中,不應住.以有所得故.

地種乃至識種中,不應住,以有所得

故.檀那波羅蜜乃至般若波羅蜜,四

念處乃至十八不共法中,不應住,以

有所得故.須陁洹果中,不應住.以有

所得故.乃至阿羅漢果,辟支佛道,菩

薩道,佛道,一切種智中不應住,以有所

得故.復次憍尸迦,菩薩摩訶薩,色是

常不應住,色是無常不應住,受、想、行、

識亦如是.色若樂,若苦,若淨,若不淨,

若我,若無我,若空,若不空,若寂滅,若

不寂滅若離若不離不應住以有所

得故.受、想、行、識亦如是.復次憍尸迦,

菩薩摩訶薩,須陁洹果無爲相斯陁

含果無爲相,阿那含果無爲相,阿羅

漢果無爲相,不應住;辟支佛道無爲

相佛道無爲相不應住須陁洹福田

不應住,斯陁含,阿那含,阿羅漢,辟支

佛、佛福田不應住.復次憍尸迦,菩薩

摩訶薩,初地中,不應住,以有所得故.

乃至十地中不應住,以有所得故.復

次菩薩摩訶薩,住初發心中,「我當具

足檀那波羅蜜.」,不應住;乃至「我當具

足般若波羅蜜.」,不應住;「具足六波羅

蜜當入菩薩位.」,不應住;入菩薩位已,

當住阿惟越致地,不應住;菩薩當具

足五神通,不應住;以有所得故.菩薩

住五神通已.「我當遊無量阿僧祇佛

國土,禮敬供養諸佛聽法,聽法已爲

他人說.」,菩薩摩訶薩,如是不應住.以

有所得故,「如諸佛國土嚴淨,我亦當

莊嚴國土.」,不應住.以有所得故.成就

衆生,令入佛道,不應住,到無量阿僧

祇國土諸佛所,尊重愛敬供養,以香

華、瓔珞、澤香、搗香、幢幡、華蓋、百千億

種寶衣,供養諸佛,不應住.以有所得

故.「我當令無量阿僧祇衆生,發阿耨

多羅三藐三菩提心.」,如是菩薩不應

住.「我當生五眼,肉眼、天眼、慧眼、法眼、

佛眼.」,不應住.「我當生一切三昧門.」,不

應住;隨所欲遊戲諸三昧,不應住.「我

當生一切陁羅尼門.」,不應住.「我當得

佛十力.」,不應住.「我當得四無所畏、四

無㝵智、十八不共法.」,不應住.「我當具

足大慈大悲.」,不應住.「我當具足三十

二相.」,不應住.「我當具足八十隨形好.」,

不應住.以有所得故.是八人,是信行

人,是法行人,如是不應住.須陁洹極

七世生不應住.家家不應住.須陁洹

命終垢盡,不應住.須陁洹中閒入涅

槃,不應住.是人向斯陁含果證,不應

住.是人斯陁含一來入涅槃,不應住.

是人向阿那含果證,不應住.斯陁含

一種,不應住.是人阿那含彼閒入涅

槃,不應住.是人向阿羅漢果證,不應

住.是人阿羅漢今世入無餘涅槃,不

應住.是辟支佛,不應住.過聲聞辟支

佛地,我當住菩薩地,不應住.道種智

中,不應住.以有所得故.一切種一切法

知已,斷諸煩惱及習,不應住.佛得阿

耨多羅三藐三菩提,當轉法輪,不應

住.作佛事,度無量阿僧祇衆生,入涅

槃,不應住.四如意足中,不應住.入是

三昧,住如恒河沙等劫壽,不應住.「我

當得壽命無央數劫.」不應住.三十二

相一一相,百福莊嚴,不應住.「我一世

界如十方恒河沙等世界.」,不應住.「我

三千大千世界純是金剛.」,不應住.「我

菩提樹當出如是香衆生聞者,無有

婬欲、瞋恚、愚癡,亦無聲聞辟支佛心,

是一切人,必當得阿耨多羅三藐三

菩提,若衆生聞是香者,身病意病,皆

悉除盡.」,不應住.「當使我世界中,無有

色、受、想、行、識名字.」,不應住.「當使我世

界中,無有檀那波羅蜜名字,乃至無

有般若波羅蜜名字,當使我世界中,

無有四念處名字,乃至無有十八不

共法名字,亦無須陁洹名字,乃至無

有佛名字.」,不應住.以有所得故.何以

故?諸佛得阿耨多羅三藐三菩提時,

一切諸法,無所得故.如是憍尸迦,菩

薩於般若波羅蜜中,不應住.以有所

得故.」爾時,舍利弗,心念:「菩薩今云何

應住般若波羅蜜中?」.須菩提知舍利

弗心所念,語舍利弗言:「於汝意云何?

諸佛何所住?」舍利弗語須菩提:「諸佛

法無有住處,諸佛不色中住,不受、想、

行、識中住,不有爲性中住,不無爲性

中住,不四念處中住,乃至不十八不

共法中住,不一切種智中住.舍利弗,

菩薩摩訶薩,般若波羅蜜中應如是

住,如諸佛住,於諸法中,非住非不住.

舍利弗,菩薩摩訶薩,般若波羅蜜中,

應如是學.我當住不住法故.」爾時,會

中有諸天子,作是念:「諸夜叉語言字

句所說,尚可了知,須菩提所說語言

論議解般若波羅蜜,了不可知.」須

菩提知諸天子心所念、語諸天子:「不

解不知耶?」諸天子言:「大德,不解不知.」

須菩提語諸天子:「汝等法應不知,我

無所論說.乃至我不說一字,亦無聽

者.何以故?諸字非般若波羅蜜,般若

波羅蜜中.無聽者,諸佛阿耨多羅三

藐三菩提,無字無說.諸天子,如佛化

作化人,是化人復化作四部衆,比丘、

比丘尼優婆塞優婆夷化人於四部

衆中,說法.於汝意云何?是中有說者、

有聽者、有知者不?」諸天子言:「不也.大

德.」須菩提言:「一切法皆如化,此中無

說者,無聽者,無知者.諸天子,譬如人

夢中見佛說法.於汝意云何?是中有

說者,有聽者,有知者不?」諸天子言:「不

也.大德.」須菩提語諸天子:「一切諸法,

皆如夢無說無聽無知者.諸天子,譬

如二人在大深㵎,各住一面,讚佛法

衆,有二響出.於諸天子意云何?是二

響展轉相解不?」諸天子言:「不也.大德.」

須菩提語諸天子:「一切法亦如是.無

說無聽無知者.諸天子,譬如工幻師,

於四衢道中,化作佛及四部衆於中

說法.於諸天子意云何?是中有說者,

有聽者,有知者不?」諸天子言:「不也.大

德.」須菩提語諸天子:「一切諸法,如幻

無說者,無聽者,無知者.」爾時諸天子

心念:「須菩提所說,欲令易解轉深轉

妙.」.須菩提知諸天子、心所念,語諸天

子言:「色非深非妙,受、想、行、識非深非

妙,色性非深非妙,受、想、行、識性非深

非妙;眼性乃至意性,色性乃至法性,

眼界性乃至意界性,眼識乃至意識,

眼觸乃至意觸,眼觸因緣生受乃至

意觸因緣生受,檀那波羅蜜乃至般

若波羅蜜,內空乃至無法有法空,四

念處乃至十八不共法,一切諸三昧

門一切諸陁羅尼門乃至一切種智

一切種智性非深非妙.」諸天子復作

是念:「是所說法中,不說色,不說受、想、

行、識不說眼乃至意觸因緣生受,不

說檀那波羅蜜乃至般若波羅蜜,不

說內空乃至無法有法空,不說四念

處乃至十八不共法,不說陁羅尼門

三昧門乃至一切種智,不說須陁洹

果乃至阿羅漢果,不說辟支佛道,不

說阿耨多羅三藐三菩提道.是法中

不說名字語言.」.須菩提知諸天子心

所念,語諸天子言:「如是如是.諸天子,

是法中,諸佛阿耨多羅三藐三菩提

不可說相,是中無說者、無聽者、無知

者.以是故,諸天子,善男子、善女人,欲

住須陁洹果,欲證須陁洹果者,是人

不離是忍.斯陁含、阿那含、阿羅漢果,

辟支佛道、佛道,欲住欲證不離是忍.

如是諸天子,菩薩摩訶薩,從初發心,

般若波羅蜜中,應作如是住.以無說

無聽故.」

摩訶般若經卷第七

戊戌歲高麗國大藏都監奉

勅彫造

摩訶般若波羅蜜經卷第八 芥

後秦龜茲國三藏鳩摩羅什譯

幻聽品第二十八<丹本作幻人聽法品>

爾時,諸天子心念:「應用何等人聽須

菩提所說法?」.須菩提知諸天子心所

念,語諸天子言:「如幻化人聽法,我應

用如是人.何以故?如是人,無聞無聽

無知無證故.」諸天子語:「須菩提,是衆

生如幻,聽法者亦如幻;衆生如化,聽

法者亦如化耶?」「如是如是.諸天子,衆

生如幻,聽法者亦如幻,衆生如化,聽

法者亦如化.諸天子,我如幻、如夢,衆

生乃至知者、見者,亦如幻、如夢.諸天

子,色如幻、如夢,受、想、行、識如幻、如夢.

眼乃至意觸因緣生受如幻、如夢.內

空乃至無法有法空、檀那波羅蜜乃

至般若波羅蜜,如幻、如夢.諸天子四

念處乃至十八不共法,如幻、如夢須

陁洹果,如幻、如夢.斯陁含果、阿那含

果、阿羅漢果、辟支佛道,如幻、如夢.諸

天子,佛道,如幻、如夢.」爾時,諸天子問

須菩提:「汝說佛道,如幻、如夢:汝說涅

槃亦復如幻、如夢耶?」須菩提語諸天

子:「我說佛道,如幻、如夢;我說涅槃,亦

如幻、如夢.若當有法勝於涅槃者,我

說亦復如幻、如夢.何以故?諸天子、是

幻夢涅槃,不二不別.」爾時,慧命舍利

弗、摩訶目揵連、摩訶拘絺羅、摩訶迦

旃延、富樓那、彌多羅尼子、摩訶迦葉

及無數千菩薩問須菩提:「般若波羅

蜜,如是甚深,難見難解、難知,寂滅微

妙,誰當受者?」爾時,阿難語諸大弟子

及諸菩薩:「阿惟越致、諸菩薩摩訶薩,

能受是甚深難見、難解、難知、寂滅微

妙般若波羅蜜,正見成就人;漏盡阿

羅漢,所願已滿,亦能信受.復次,善男

子、善女人,多見佛於諸佛所,多供養

種善根,親近善知識有利根.是人能

受不言是法非法.」須菩提言:「不以空

分別色,不以色分別空.受想行識亦

如是.不以無相無作,分別色;不以色

分別無相無作.受想行識,亦如是.不

以無生無滅寂滅,離分別色;不以色

分別無生無滅寂滅離;受想行識亦

如是.眼乃至意觸因緣生受亦如是.

檀那波羅蜜乃至般若波羅蜜,內空

乃至無法有法空、四念處乃至十八

不共法、一切三昧門一切陁羅尼門,

須陁洹乃至阿羅漢、辟支佛、佛一切

智,不以空分別一切智;不以一切智,

分別空;不以空分別一切種智;不以

一切種智,分別空.無相無作.無生無

滅寂滅離,亦如是.須菩提語諸天子

言,是般若,波羅蜜.」甚深誰能受者是

般:「若波羅蜜中無法可示無法可,說

若無法可示無,法可說受,人亦不可.

得爾時舍利,弗語須菩,提言般若波

羅.」蜜中,廣說三乘之教及護:「持菩薩

之教,從初發意地乃至十地,檀那波

羅蜜乃至般若波羅蜜,四念處乃至

八聖道分,佛十力乃至十八不共法,

護持菩薩之教.菩薩摩訶薩,如是行

般若波羅蜜,常化生不失神通,遊諸

佛國,具足善根,隨其所欲,供養諸佛,

卽得如願.從諸佛所,聽受法教乃至

薩婆若,初不斷絕.未曾離三昧時,當

得捷疾辯利辯、不盡辯、不可斷辯、隨

應辯、義辯、一切世閒最上辯.」須菩提

言:「如是如是.如舍利弗言,般若波羅

蜜,廣說三乘之教及護持菩薩之教,

乃至菩薩摩訶薩,得一切世閒最上

辯.不可得故.我乃至知者、見者,不可

得.色、受、想、行、識,檀那波羅蜜乃至般

若波羅蜜不可得.內空乃至無法有

法空,不可得.四念處乃至八聖道分,

佛十力乃至一切種智,亦不可得故.」

舍利弗語須菩提:「何因緣故,般若波

羅蜜中,廣說三乘而不可得?何因緣

故,般若波羅蜜中,護持菩薩?何因緣

故,菩薩摩訶薩,得捷疾辯乃至一切

世閒最上辯,不可得故?」須菩提語舍

利弗言:「以內空故,般若波羅蜜,廣說

三乘,不可得.外空乃至無法有法空

故,廣說三乘,不可得.內空故,護持菩

薩乃至一切世閒最上辯,不可得故.

外空乃至無法有法空故,護持菩薩

乃至一切世閒最上辯,不可得故.」

摩訶般若波羅蜜經散花品第二十九

爾時,提桓因及三千大千世界中

四天王天乃至阿迦尼咤諸天,作是

念;「慧命須菩提,爲雨法雨.我等寧可

化作花,散佛、菩薩摩訶薩、比丘僧、須

菩提及般若波羅蜜上:」卽時提桓

因及三千大千世界中,諸天化作花

散佛、菩薩摩訶薩、比丘僧及須菩提

上、亦供養般若波羅蜜:」是時,三千大

千世界,花悉周遍於虛空中,化成花

臺端嚴殊妙須菩提心念是諸天子

所散花天上,未曾見如是花比.是花

是化花非樹生花,是諸天子所散花,

從心樹生,非樹生花:」提桓因知須

菩提心所念,語須菩提言:「大德,是花

非生花,亦非意樹生.」須菩提語提

桓因言:「憍尸迦,汝言是華非生花,亦

非意樹生.憍尸迦,是花若非生法,不

名爲花.」提桓因語須菩提言:「大德,

但是花不生,色亦不生,受、想、行、識亦

不生.」須菩提言:「憍尸迦,非但是花不

生,色亦不生.若不生是不名爲色.受

想行識亦不生,若不生是不名爲識.

六入、六識、六觸、六觸因緣生諸受,亦

如是,檀那波羅蜜不生.若不生是不

名檀那波羅蜜.乃至般若波羅蜜不

生,若不生是不名般若波羅蜜.內空

不生,若不生是不名內空.乃至無法

有法空不生,若不生是不名無法有

法空.四念處不生,若不生是不名四

念處.乃至十八不共法不生,若不生

是不名十八不共法.乃至一切種智

不生,若不生是不名一切種智.」爾時,

提桓因心念:是慧命須菩提,其智

甚深,不壞假名,而說諸法相.佛知

提桓因心所念,語提桓因言:「如是

如是.憍尸迦,須菩提其智甚深,不壞

假名,而說諸法相.」提桓因白佛言:

「世尊,大德須菩提,云何不壞假名,而

說諸法相?」佛告提桓因:「色但假名.

須菩提不壞假名,而說諸法相.受想

行識但假名.須菩提亦不壞假名,而

說諸法相.所以者何?是諸法相,無壞

不壞故,須菩提所說亦無壞不壞.眼

乃至意觸因緣生諸受亦如是.檀那

波羅蜜乃至般若波羅蜜,內空乃至

無法有法空,四念處乃至十八不共

法亦如是.須陁洹果乃至阿羅漢果

辟支佛道、菩薩道、佛道、一切智、一切

種智亦如是.須陁洹乃至阿羅漢、辟

支佛、佛是但假名,須菩提不壞假名,

而說諸法相.何以故?是諸法相,無壞

不壞故,須菩提所說,亦無壞不壞.如

是憍尸迦,須菩提不壞假名,而說諸

法相.」須菩提語提桓因言:「如是如

是.憍尸迦,如佛所說,諸法但假名.菩

薩摩訶薩當作是知,諸法但假名,應

如是學般若波羅蜜.憍尸迦,菩薩摩

訶薩,作如是學,爲不學色,不學受想

行識.何以故?不見色當可學者,不見

受想行識當可學者.菩薩摩訶薩,如

是學爲不學檀那波羅蜜.何以故?不

見檀那波羅蜜當可學者,乃至不學

般若波羅蜜.何以故?不見般若波羅

蜜當可學者.如是學爲不學內空乃

至無法、有法空.何以故?不見內空乃

至無法、有法空當可學者.如是學爲

不學四念處乃至十八不共法.何以

故?不見四念處乃至十八不共法當

可學者.如是學爲不學須陁洹果乃

至一切種智.何以故?不見須陁洹果

乃至一切種智當可學者.」爾時,提

桓因語須菩提言:「菩薩摩訶薩,何因

緣故,不見色乃至不見一切種智?」須

菩提言:「色,色空乃至一切種智,一切

種智空.憍尸迦,色空不學色空,乃至

一切種智空不學一切種智空.憍尸

迦,若如是不學空,是名學空.以不二

故,是菩薩摩訶薩學色空:以不二故,

乃至學一切種智空;不二故,若學色

空;不二故,乃至學一切種智空;不二

故,是菩薩摩訶薩能學檀那波羅蜜;

不二故,乃至能學般若波羅蜜;不二

故,能學四念處;不二故,乃至能學十

八不共法;不二故,能學須陁洹果;不

二故,乃至能學一切種智;不二故,是

菩薩能學無量無邊阿僧祇佛法.若

能學無量無邊阿僧祇佛法,是菩薩

不爲色增學,不爲色減學.乃至不爲

一切種智增學,不爲一切種智減學.

若不爲色增減學,乃至不爲一切種

智增減學.是菩薩不爲色受學,不爲

色滅學.亦不爲受想行識受學,亦不

爲滅學乃至一切種智亦不爲受學

亦不爲滅學.」舍利弗語須菩提:「菩薩

摩訶薩,如是學不爲受色,學不爲滅

色學.乃至一切種智亦不爲受學,亦

不爲滅學?」須菩提言:「菩薩摩訶薩,若

如是學不爲受色學、不爲滅色學.乃

至一切種智亦不爲受學,亦不爲滅

學.「須菩提何因緣故,菩薩摩訶薩,不

爲受色學,不爲滅色學,乃至一切種

智亦不爲受學,亦不爲滅學?」須菩提

言:「是色不可受,亦無受色者.乃至一

切種智不可受,亦無受者.內外空故.

如是舍利弗,菩薩摩訶薩,一切法不

受故,能到一切種智.」是時,舍利弗語

須菩提:「菩薩摩訶薩,如是學般若波

羅蜜,能到一切種智耶?」須菩提言:「菩

薩摩訶薩,如是學般若波羅蜜,能到

一切種智.一切法不受故.」舍利弗語

須菩提:「若菩薩摩訶薩於一切法不

受不滅學者,菩薩摩訶薩,云何能到

一切種智?」須菩提言:「菩薩摩訶薩,行

般若波羅蜜,不見色生,不見色滅,不

見色受,不見色不受,不見色垢,不見

色淨,不見色增,不見色減.何以故?舍

利弗,色色性空故.受想行識亦不見

生,亦不見滅,亦不見受,亦不見不受,

亦不見垢,亦不見淨,亦不見增,亦不

見減.何以故?識識性空故.乃至一切

種智亦不見生,亦不見滅,亦不見受,

亦不見不受,亦不見垢,亦不見淨,亦

不見增,亦不見減.何以故?一切種智

一切種智性空故.如是舍利弗,菩薩

摩訶薩,爲一切法,不生不滅,不受不

捨,不垢不淨,不合不散,不增不減故,

學般若波羅蜜,能到一切種智.無所

學無所到故.」爾時,提桓因語舍利

弗:「菩薩摩訶薩,般若波羅蜜,當於何

處求?」舍利弗言:「菩薩摩訶薩,般若波

羅蜜,當於須菩提品中求.」提桓因

語須菩提:「是汝神力使.」舍利弗言:「菩

薩摩訶薩,般若波羅蜜,當於須菩提

品中求.」須菩提語提桓因:「非我神

力.」提桓因語須菩提:「是誰神力?」須

菩提言:「是佛神力.」提桓因言:一切

法,皆無受處.何以故,言是佛神力?離

無受處相,如來不可得,離如如來亦

不可得.」須菩提語提桓因言:「如是

如是.憍尸迦,離無受處相,如來不可

得,離如如來亦不可得.無受處相中,

如來不可得;如中,如來不可得.色如

中,如來如不可得.如來如中,色如不

可得;色法相中,如來法相不可得.如

來法相中,色法相不可得.受想行識

法相中乃至一切種智如法亦如是.

憍尸迦,如來色如中,不合不散;受想

行識如中,不合不散;如來離色,如不

合不散;離受想行識,如不合不散.乃

至一切種智亦如是.如來色法相中,

不合不散;受想行識法相中,不合不

散;如來離色法相中,不合不散;離受

想行識法相中,不合不散.乃至一切

種智亦如是.憍尸迦,如是等一切法

中,不合不散.是佛神力用,無所受法

故.如憍尸迦言,菩薩摩訶薩般若波

羅蜜,當於何處求.憍尸迦,不應色中

求般若波羅蜜;亦不應離色,求般若

波羅蜜.不應受想行識中求,亦不應

離受想行識求.何以故?是般若波羅

蜜、色、受、想、行、識,是一切法,皆不合不

散,無色無形,無對一相,所謂無相.乃

至一切種智中,不應求般若波羅蜜.

亦不應離一切種智,求般若波羅蜜.

何以故?是般若波羅蜜、一切種智是

一切法,皆不合不散,無色無形,無對

一相,所謂無相.何以故?般若波羅蜜,

非色亦非離色,非受想行識亦非離

受想行識.乃至非一切種智亦非離

一切種智.般若波羅蜜,非色如亦非

離色如;非受想行識如,亦非離受想

行識如.般若波羅蜜,非色法,亦非離

色法;非受想行識法,亦非離受想行

識法;乃至非一切種智如,亦非離一

切種智如.般若波羅蜜,非一切種智

法,亦非離一切種智法.何以故?憍尸

迦,是一切法,皆無所有不可得.以無

所有不可得故.般若波羅蜜,非色亦

非離色;非色如亦非離色如;非色法

亦非離色法.乃至非一切種智,亦非

離一切種智;非一切種智如,亦非離

一切種智如;非一切種智法亦非離

一切種智法.」提桓因語須菩提:「是

摩訶波羅蜜,是菩薩摩訶薩般若波

羅蜜、無量波羅蜜、無邊波羅蜜.是菩

薩摩訶薩般若波羅蜜,諸須陁洹、須

陁洹果,從是般若波羅蜜中學成.乃

至諸阿羅漢、阿羅漢果、諸辟支佛辟

支佛道,諸菩薩摩訶薩,皆從是般若

波羅蜜中學成,能成就衆生,淨佛國

土,得阿耨多羅三藐三菩提,皆從是

學成.」須菩提語提桓因言:「如是如

是.憍尸迦,是摩訶波羅蜜,是菩薩摩

訶薩般若波羅蜜、無量波羅蜜、無邊、

波羅蜜.是菩薩摩訶薩般若波羅蜜,

從是中學成.須陁洹果乃至阿羅漢

果、辟支佛道、諸菩薩摩訶薩,從是般

若波羅蜜中學成,能成就衆生,淨佛

國土得阿耨多羅三藐三菩提已得

今得,當得.憍尸迦,色大故,般若波羅

蜜亦大.何以故?是色前際不可得,後

際不可得,中際不可得.受想行識大

故,般若波羅蜜亦大.何以故?受想行

識,前際不可得,後際不可得,中際不

可得.乃至一切種智亦如是.以是因

緣故,憍尸迦,是摩訶波羅蜜,是菩薩

摩訶薩般若波羅蜜.憍尸迦,色無量

故,般若波羅蜜無量.何以故?色量不

可得故.憍尸迦,譬如虛空量不可得,

色亦如是,量不可得.虛空無量故,色

無量;色無量故,般若波羅蜜無量受

想行識乃至一切種智無量故,般若

波羅蜜無量.何以故?一切種智,量不

可得.譬如虛空量不可得,一切種智

亦如是量不可得;虛空無量故,一切

種智無量;一切種智無量故,般若波

羅蜜無量.以是因緣故,憍尸迦,是菩

薩摩訶薩般若波羅蜜無量.憍尸迦,

色無邊故,諸菩薩摩訶薩般若波羅

蜜無邊.何以故?憍尸迦,是色前際不

可得,後際不可得,中際不可得.受想

行識無邊故,般若波羅蜜無邊.何以

故?受、想、行、識前際、後際、中際,皆不可

得故.乃至一切種智無邊故,般若波

羅蜜無邊.何以故?一切種智前後中

際、皆不可得故.以是因緣故、憍尸迦,

是般若波羅蜜無邊,色無邊,乃至一

切種智無邊.復次,憍尸迦,緣無邊故,

般若波羅蜜無邊.」「須菩提云何緣無

邊故,般若波羅蜜無邊?」須菩提言:「緣

一切無邊法故,般若波羅蜜無邊.」「云

何緣一切無邊法故,般若波羅蜜無

邊?」須菩提言:「緣無邊法性故,般若波

羅蜜無邊.復次,憍尸迦,緣無邊如故,

般若波羅蜜無邊.」提桓因言:「云何

緣無邊如故,般若波羅蜜無邊?」須菩

提言:「如無邊故,緣亦無邊;緣無邊故,

如亦無邊.以是因緣故,諸菩薩摩訶

薩般若波羅蜜無邊.復次,憍尸迦,衆

生無邊故,般若波羅蜜無邊.」提桓

因問須菩提:「云何衆生無邊故,般若

波羅蜜無邊?」須菩提言:「於意云何,何

等法名衆生?」提桓因言:「無有法名

衆生,假名故,爲衆生.是名字本無有

法,亦無所趣,强爲作名.憍尸迦,於汝

意云何,是般若波羅蜜中,說衆生有

實不?」提桓因言:「無也.」「憍尸迦,若般

若波羅蜜實不說,衆生無邊,亦不可

得.憍尸迦,於汝意云何,佛如恒河沙

劫壽,說衆生衆生名字,頗有衆生法,

有生有滅不?」提桓因言:「不也.」「何以

故?衆生從本已來,常淸淨故.以是因

緣故,憍尸迦,衆生無邊故,當知般若

波羅蜜亦無邊.」

摩訶般若波羅蜜經三歎品第三十<丹本作顧視品>

爾時,諸天王及諸天、諸梵王及諸梵

天、伊賖那天及諸神仙、幷諸天女,同

時,三反稱歎:「快哉快哉!慧命須菩提

所說法,皆是佛出世閒,因緣恩力,演

布是教.若有菩薩摩訶薩,行是般若

波羅蜜,不遠離者,我輩視是人如佛.

何以故?是般若波羅蜜中,雖無法可

得,所謂色、受、想、行、識乃至一切種智

而有三乘之教.所謂聲聞乘、辟支佛

乘、佛乘.」爾時,佛告諸天子:「如是如是.

諸天子.如汝所言,是般若波羅蜜中,

雖無法可得,所謂色、受、想、行、識乃至

一切種智而有三乘之教.所謂聲聞

乘、辟支佛乘、佛乘.諸天子,若有菩薩

摩訶薩,行是般若波羅蜜,不遠離者,

視是人當如佛.以無所得故.何以故?

是般若波羅蜜中,廣說三乘之教.所

謂聲聞、辟支佛、佛乘.檀那波羅蜜中

佛不可得;離檀那波羅蜜,佛亦不可

得.乃至般若波羅蜜中,佛不可得;離

般若波羅蜜,佛亦不可得.內空乃至

無法有法空、四念處乃至十八不共

法、一切種智亦如是.」佛語諸天子:「菩

薩摩訶薩,若能學是一切法.所謂檀

那波羅蜜乃至一切種智.以是事故,

當視是菩薩摩訶薩如佛.諸天子,我

昔於然燈佛時,花嚴城內四衢道頭,

見佛聞法.卽得不離檀那波羅蜜行,

不離尸羅波羅蜜、羼提波羅蜜、毘梨

耶波羅蜜、禪那波羅蜜、般若波羅蜜

行;不離內空乃至無法有法空;四念

處乃至八聖道分;不離四禪、四無量

心、四無色定、一切三昧門一切陁羅

尼門;不離四無所畏、佛十力、四無㝵

智、十八不共法,大慈、大悲及餘無量

諸佛法行.無所得故.是時,然燈佛記

我,當來世過一阿僧祇劫,當作佛號,

迦牟尼,多陁阿伽度、阿羅訶、三藐

三佛陁、毘侈遮羅那修伽度路伽憊、

無上士、調御丈夫、天人師、佛世尊.」爾

時,諸天子白佛言:「世尊,甚希有.是般

若波羅蜜,能令諸菩薩摩訶薩,得薩

婆若.於色,不取不捨故;於受、想、行、識,

不取不捨故;乃至一切種智,不取不

捨故.」爾時,佛觀四衆和合比丘、比丘

尼、優婆塞、優婆夷及諸菩薩摩訶

薩幷四天王天乃至阿迦尼咤諸天,

皆會坐,普觀是已,佛告提桓因言:

「憍尸迦,若菩薩摩訶薩,若比丘、若比

丘尼、若優婆塞、若優婆夷、若諸天子、

若諸天女,是般若波羅蜜,若聽受持,

親近讀誦,爲他說正憶念,不離薩婆

若心,諸天子,是人魔若魔民不能得

其便.何以故?是善男子、善女人,諦了

知色空空,不能得空便;無相不能得

無相便;無作不能得無作便.諦了知

受想行識空空,不能得空便;乃至無

作不能得無作便.乃至諦了知一切

種智空空,不能得空便;乃至無作不

能得無作便.何以故?是諸法自相性,

不可得,無事可得便,誰受惱者.復次

憍尸迦,是善男子、善女人,人非人,不

能得其便.何以故?是善男子、善女人,

一切衆生中,善修慈心悲喜捨心.以

無所得故,憍尸迦,是善男子、善女人,

終不撗死.何以故?是善男子、善女人,

行檀那波羅蜜,於一切衆生等心供

給故.復次,憍尸迦,三千大千世界,四

天王天、三十三天、夜摩天、兜率陁天

化樂天、他化自在天、梵天、光音天,遍

淨天、廣果天,是諸天中,有發阿耨多

羅三藐三菩提心者.未聞是般若波

羅蜜,未受持親近是諸天子,今應聞

受持親近讀誦正憶念,不離薩婆若

心.復次憍尸迦,諸善男子、善女人,聞

是般若波羅蜜,受持親近讀誦正憶

念,不離薩婆若心,是諸善男子、善女

人,若在空舍,若在曠野,若人住處,終

不怖畏.何以故?是善男子、善女人,明

於內空,以無所得故.明於外空乃至

無法有法空.以無所得故.」爾時,三千

大千世界中,諸四天王天、三十三天、

夜摩天、兜率陁天、化樂天、他化自在

天乃至首陁婆諸天,白佛言:「世尊,是

善男子、善女人,能受持般若波羅蜜,

親近讀誦正憶念,不離薩婆若心者,

我等常當守護.何以故?世尊,以菩薩

摩訶薩因緣故,斷三惡道,斷天人貧,

斷諸災患、疾病、飢餓.以菩薩因緣故,

便有十善道,現於世閒,四禪、四無量

心、四無色定、檀那波羅蜜、尸羅波羅

蜜、羼提波羅蜜、毘梨耶波羅蜜、禪那

波羅蜜、般若波羅蜜、內空乃至無法

有法空、四念處乃至一切種智.以菩

薩因緣故,世閒便有剎利大姓、婆羅

門大姓、居士大家、諸王及轉輪聖王、

四天王天乃至阿迦尼咤天.以菩薩

因緣故,有須陁洹、須陁洹果乃至阿

羅漢阿羅漢果、辟支佛辟支佛道.以

菩薩因緣故,有成就衆生,淨佛國土,

便有諸佛,出現於世,便有轉法輪,知

有佛寶、法寶、比丘僧寶.世尊,以是因

緣故,一切世閒諸天及人、阿修羅,應

守護是菩薩摩訶薩.」佛語提桓

因:「如是如是.憍尸迦以菩薩摩訶薩

因緣故,斷三惡道,乃至三寶出現於

世.以是故,諸天及人,阿修羅,常應守

護供養恭敬尊重讚歎,是菩薩摩

訶薩.憍尸迦,供養恭敬尊重讚歎是

菩薩摩訶薩,卽是供養我.以是故,是

諸菩薩摩訶薩,諸天及人、阿修羅常

應守護供養恭敬尊重讚歎.憍尸迦,

若三千大千世界滿中聲聞、辟支佛,

譬如竹葦稻麻叢林.若有善男子、善

女人,供養恭敬尊重讚歎,不如供養

恭敬尊重讚歎初發心菩薩摩訶薩,

不離六波羅蜜所得福德.何以故?不

以聲聞、辟支佛因緣故,有菩薩摩訶

薩及諸佛,出現於世,以有菩薩摩訶

薩因緣故,有聲聞、辟支佛、諸佛,出現

於世.以是故,憍尸迦,是諸菩薩摩訶

薩,一切世閒諸天及人、阿修羅、常應

守護供養恭敬尊重讚歎.」

摩訶般若波羅蜜經滅諍品第三十一<丹本名爲現功德品>

爾時,提桓因白佛言:「世尊,甚奇希

有.諸菩薩摩訶薩,是般若波羅蜜,若

聞受持,親近讀誦,爲他說正憶念時,

得如是今世功德,亦成就衆生,嚴淨

佛國土,從一佛國,至一佛國,供養諸

佛,所欲供養之具,隨意卽得,從諸佛

聞法,至得阿耨多羅三藐三菩提,終

不中忘.亦得家成就,母成就,生成就

眷屬成就,相成就,光明成就,眼成就,

耳成就,三昧成就,陁羅尼成就.是菩

薩,以方便力故,變身如佛,從一國至

一國,到無佛處,讚檀那波羅蜜乃至

般若波羅蜜:讚四禪、四無量心、四無

色定;讚四念處乃至十八不共法.以

方便力,而爲說法.以三乘法,度脫衆

生,所謂聲聞、辟支佛佛乘.世尊,快哉!

希有.受持般若波羅蜜,爲已摠攝五

波羅蜜.乃至十八不共法,亦攝須陁

洹果乃至阿羅漢果、辟支佛道、佛道、

一切智、一切種智.」佛告提桓因:「如

是如是.憍尸迦,持般若波羅蜜,爲已

摠攝五波羅蜜乃至一切種智.復次,

憍尸迦,是般若波羅蜜受持親近讀

誦,爲他說正憶念.是善男子善女人,

所得今世功德,汝一心諦聽.」提桓

因言:「唯然.世尊,受教」佛告提桓因

言:「憍尸迦,若有外道諸梵志、若魔若

魔民、若增上慢人,欲乖錯破壞菩薩

般若波羅蜜心,是諸人適生此心,卽

時滅去,終不從願.何以故?憍尸迦,菩

薩摩訶薩,長夜行檀那波羅蜜,行尸

羅、羼提、毘梨耶、禪那、般若波羅蜜.以

衆生長夜,貪諍故,菩薩悉捨內外物,

安立衆生於檀那波羅蜜中.以衆生

長夜破戒故,菩薩悉捨內外法,安立

衆生於戒.以衆生長夜鬪諍故,菩薩

悉捨內外法,安立衆生於忍辱.以衆

生長夜懈怠故,菩薩悉捨內外法、安

立衆生於精進.以衆生長夜亂心故,

菩薩悉捨內外法,安立衆生於禪那.

以衆生長夜愚癡故,菩薩悉捨內外

法,安立衆生於般若波羅蜜.以衆生

長夜,爲愛結故,流轉生死.是菩薩摩

訶薩,以方便力,斷衆生愛結,安立衆

生於四禪、四無量心、四無色定、四念

處、乃至八聖道分、空無相、無作三昧、

安立衆生於須陁洹果、乃至阿羅漢

果、辟支佛道、佛道.憍尸迦,是爲菩薩

摩訶薩,行般若波羅蜜,得現世功德、

後世功德,得阿耨多羅三藐三菩提

轉法輪,所願滿足,入無餘涅槃.憍尸

迦,是爲菩薩摩訶薩,後世功德.復次

憍尸迦,善男子善女人,是般若波羅

蜜,若聞受持親近讀誦,爲他說正憶

念,其所住處,魔若魔民若外道梵志、

增上慢人、欲輕毀難問破壞般若波

羅蜜,終不能成.其人惡心轉滅,功德

轉增,聞是般若波羅蜜故,漸以三乘

道,得盡衆苦.譬如憍尸迦,有藥名摩

祇.有蛇飢行索食,見虫欲噉,虫趣藥

所,藥氣力故,蛇不能前,卽自還去.何

以故?以是藥力,能勝毒故.憍尸迦,摩

祇藥,有如是力.是善男子善女人,是

般若波羅蜜,若聞受持親近讀誦,爲

他說正憶念,若有種種鬪諍起,欲來

破壞者,以般若波羅蜜威力故,隨所

起處,卽疾消滅.其人卽生善心,增益

功德.何以故?是般若波羅蜜,能滅諸

法諍亂.何等諸法?所謂婬、怒、癡、無明、

乃至大苦聚、諸蓋結使纏、我見、人見、

衆生見、斷見、常見、垢見、淨見、有見、無

見、如是一切諸見.慳貪犯戒,瞋恚懈

怠,亂意無智,常想樂想、淨想我想,如

是等愛行.著色,著受、想、行、識,著檀那

波羅蜜、尸羅波羅蜜、羼提波羅蜜、毘

梨耶波羅蜜、禪那波羅蜜、般若波羅

蜜,著內空、外空、內外空、乃至無法、有

法空、著四念處、乃至十八不共法,著

一切智、一切種智,著涅槃.是一切法,

諍亂盡能消滅,不令增長.復次,憍尸

迦,三千大千世界中,諸四天王天、諸

提桓因、諸梵天王、乃至阿迦尼咤

天常守護是善男子善女人,能聞受

持般若波羅蜜,供養讀誦,爲他說正

憶念,般若波羅蜜者.十方現在諸佛,

亦共擁護是善男子善女人能聞受

持,供養讀誦,爲他說正憶念般若波

羅蜜者.是善男子善女人,不善法滅,

善法轉增,所謂檀那波羅蜜轉增,以

無所得故.乃至般若波羅蜜轉增,以

無所得故.內空轉增,乃至無法有法

空轉增,以無所得故.四念處,乃至十

八不共法轉增,以無所得故.諸三昧

門、諸陁羅尼門、一切智、一切種智轉

增,以無所得故.是善男子善女人,所

說人皆信受,親友堅固,不說無益之

語,不爲瞋恚所覆,不爲憍慢、慳貪、嫉

妒所覆.是人自不殺生,教人不殺生,

讚歎不殺生法,亦歡喜讚歎不殺生

者.自遠離不與取,亦教人遠離不與

取,讚遠離不與取法,亦歡喜讚歎遠

離不與取者.自不邪婬,教人不邪婬

讚不邪婬法,亦歡喜讚歎不邪婬者.

自不妄語,教人不妄語,讚不妄語法,

亦歡喜讚歎不妄語者.兩舌惡口,無

利益語,亦如是.自不貪,教人不貪,讚

不貪法,亦歡喜讚歎不貪者.不瞋惱

不邪見亦如是.自行檀那波羅蜜,教

人行檀那波羅蜜,讚檀那波羅蜜法,

亦歡喜讚歎行檀那波羅蜜者.自行

尸羅波羅蜜,教人行尸羅波羅蜜,讚

尸羅波羅蜜法,亦歡喜讚歎行尸羅

波羅蜜者.自行羼提波羅蜜,教人行

羼提波羅蜜,讚羼提波羅蜜法,亦歡

喜讚歎行羼提波羅蜜者.自行毘梨

耶波羅蜜,教人行毘梨耶波羅蜜,讚

毘梨耶波羅蜜法,亦歡喜讚歎行毘

梨耶波羅蜜者.自行禪那波羅蜜,教

人行禪那波羅蜜,讚禪那波羅蜜法,

亦歡喜讚歎行禪那波羅蜜者.自行

般若波羅蜜,教人行般若波羅蜜,讚

般若波羅蜜法,亦歡喜讚歎行般若

波羅蜜者.自修內空,教人修內空,讚

內空法,亦歡喜讚歎修內空者.乃至

自修無法有法空,教人修無法有法

空,讚無法有法空法,亦歡喜讚歎修

無法有法空者.自入一切三昧中,教

人入一切三昧中,讚一切三昧法,亦

歡喜讚歎行一切三昧者.自得陁羅

尼,教人得陁羅尼,讚陁羅尼法,亦歡

喜讚歎得陁羅尼者.自入初禪,教人

入初禪,讚初禪法,亦歡喜讚歎入初

禪者.二禪、三禪、四禪、亦如是.自入慈

心中,教人入慈心,讚慈心法,亦歡喜

讚歎入慈心者.悲喜捨心亦如是.自

入無邊空處,教人入無邊空處,讚無

邊空處法,亦歡喜讚歎入無邊空處

者.無邊識處、無所有處、非有想非無

想處,亦如是.自修四念處,教人修四

念處,讚四念處法,亦歡喜讚歎修四

念處者.四正懃、四如意足、五根、五力、

七覺分、八聖道分,亦如是.自修空無

相無作三昧,教人修空無相無作三

昧,讚空無相無作三昧法,亦歡喜讚

歎修空無相無作三昧者.自入八背

捨,教人入八背捨,讚八背捨法,亦歡

喜讚歎入八背捨者.自入九次第定,

教人入九次第定,讚九次第定法,亦

歡喜讚歎入九次第定者.自修佛十

力、四無所畏、四無㝵智、大慈大悲、十

八不共法,亦如是.自行無謬錯法、自

行常捨法,教人行無謬錯法、常捨法,

讚無錯謬法、常捨法、法亦歡喜讚歎行

無錯謬法、常捨法者.自得一切種智,

教人得一切種智,讚一切種智法,亦

歡喜讚歎得一切種智者.是菩薩摩

訶薩,行六波羅蜜時,所有布施與衆

生共已迴向阿耨多羅三藐,三菩提.

以無所得故.所有持戒、忍辱、精進、禪

定、智慧與衆生,共已迴向阿耨多羅

三藐三菩提.以無所得故.是善男子

善女人,如是行六波羅蜜時,作是念

「我若不布施,當生貧窮家,不能成就

衆生,淨佛國土,亦不能得一切種智.

我若不持戒,當生三惡道中,尚不得

人身,何況能成就衆生,淨佛國土,得

一切種智?我若不修忍辱,則當諸根

毀壞色不具足,不能得菩薩具足色

身衆生見者必至阿耨多羅三藐三

菩提.亦不能得以具足色身,成就衆

生,淨佛國土,得一切種智.我若懈怠,

不能得菩薩道,亦不能得成就衆生,

淨佛國土,得一切種智.我若亂心,不

能得生諸禪定,不能以此禪定,成就

衆生,淨佛國土,得一切種智.我若無

智,不能得方便智,以方便智,過聲聞、

辟支佛地,成就衆生,淨佛國土,得一

切種智.」是菩薩復如是思惟:「我不應

隨慳貪故,不具足檀那波羅蜜.不應

隨犯戒故,不具足尸羅波羅蜜.不應

隨瞋恚故,不具足羼提波羅蜜.不應

隨懈怠故,不具足毘梨耶波羅蜜.不

應隨亂意故,不具足禪那波羅蜜.不

應隨癡心故,不具足般若波羅蜜.若

不具足檀那波羅蜜、尸羅波羅蜜、羼

提波羅蜜、毘梨耶波羅蜜、禪那波羅

蜜、般若波羅蜜、我終不能成就一切

種智.」.如是善男子、善女人,是般若波

羅蜜受持親近讀誦,爲他說正憶念,

亦不離薩婆若心,得是今世、後世功

德.」提桓因白佛言:「世尊,希有.是菩

薩摩訶薩,般若波羅蜜,爲迴向薩婆

若心故,亦爲不高心故.佛告提桓

因言:「憍尸迦,云何菩薩摩訶薩,般若

波羅蜜,爲迴向薩婆若心故,亦爲不

高心故?」提桓因白佛言:「世尊,菩薩

摩訶薩,若行世閒檀那波羅蜜,布施

諸佛、辟支佛、聲聞及諸貧窮乞丐行

路人,是菩薩無方便故,生高心.若行

世閒尸羅波羅蜜,言:「我行尸羅波羅

蜜,我能具足尸羅波羅蜜.」,無方便故,

生高心.言:「我行羼提波羅蜜、毘梨耶

波羅蜜、禪那波羅蜜,我行般若波羅

蜜,我修般若波羅蜜.」,以是世閒般若

波羅蜜,無方便故,生高心.世尊,菩薩

修世閒四念處時,自念言:「我修四念

處,我具足四念處.」,無方便力故,生高

心我修四正懃四如意足五根五力

七覺分、八聖道分.」,自念言:「我修空無

相、無作三昧、我修一切三昧門、當得

一切陁羅尼門,我修佛十力、四無所

畏、十八不共法,我當成就衆生,我當

淨佛國土,我當得一切種智.」,著吾我

無方便力故,生高心.世尊,如是菩薩

摩訶薩,行世閒善法,著吾我故,生高

心.世尊,若菩薩摩訶薩,行出世閒檀

那波羅蜜,不得施者、不得受者、不得

施物.如是菩薩摩訶薩,行出世閒檀

那波羅蜜,爲迴向薩婆若故,亦不生

高心.行尸羅波羅蜜,尸羅不可得.行

羼提波羅蜜,羼提不可得.行毘梨耶

波羅蜜,毘梨耶不可得.行禪那波羅

蜜,禪那不可得.行般若波羅蜜,般若

不可得.修四念處,四念處不可得.乃

至修十八不共法,十八不共法不可

得.修大慈大悲,大慈大悲不可得.乃

至修一切種智,一切種智不可得.世

尊,如是菩薩摩訶薩,般若波羅蜜,爲

迴向薩婆若故,亦爲不生高心故.」

摩訶般若經卷第八

戊戌歲高麗國大藏都監奉勅彫造

摩訶般若波羅蜜經卷第九 芥

後秦龜茲國三藏鳩摩羅什譯

大明品第三十二<丹本作寶塔品>

爾時,佛告提桓因言:「若有善男子

善女人,聞是深般若波羅蜜,受持親

近讀誦,正憶念,不離薩婆若心,兩陣

戰時,是善男子善女人,誦般若波羅

蜜故,入軍陣中,終不失命,刀箭不傷.

何以故?是善男子善女人,長夜行六

波羅蜜,自除婬欲刀箭,亦除他人婬

欲刀箭;自除瞋恚刀箭,亦除他人瞋

恚刀箭;自除愚癡刀箭,亦除他人愚

癡刀箭;自除邪見刀箭,亦除他人邪

見刀箭;自除纏垢刀箭,亦除他人纏

垢刀箭;自除諸結使刀箭,亦除他人

結使刀箭.憍尸迦,以是因緣,是善男

子善女人,不爲刀箭所傷.復次,憍尸

迦,是善男子善女人,聞是深般若波

羅蜜,受持親近讀誦,正憶念,不離薩

婆若心,若以毒藥熏,若以蠱道,若以

火坑,若以深水,若欲刀殺,若與其毒,

如是衆惡皆不能傷.何以故?是般若

波羅蜜,是大明呪,是無上明呪.若善

男子善女人,於是明呪中學,自不惱

身,亦不惱他,亦不兩惱.何以故?是善

男子善女人,不得我,不得衆生,不得

壽命,乃至知者、見者皆不可得,不得

色、受、想、行、識,乃至一切種智,亦不可

得,以不得故,不自惱身,亦不惱他,亦

不兩惱,學是大明呪故,得阿耨多羅

三藐三菩提,觀一切衆生心,隨意說

法.何以故?過去諸佛,學是大明呪,得

阿耨多羅三藐三菩提.當來諸佛,學

是大明呪,當得阿耨多羅三藐三菩

提.今現在諸佛,學是大明呪,得阿耨

多羅三藐三菩提.復次,憍尸迦,般若

波羅蜜.若有但書寫經卷,於舍供養,

不受不讀,不誦不說,不正憶念,是處

若人若非人,不能得其便.何以故?是

般若波羅蜜,爲三千大千世界中,諸

四天王、諸天、乃至阿迦尼咤諸天子,

及十方無量阿僧祇世界中,諸四天

王天、乃至阿迦尼咤諸天、所守護故,

是般若波羅蜜所止處,諸天皆來,供

養、恭敬、尊重、讚歎,禮拜已去.是善男

子善女人但書寫般若波羅蜜,於舍

供養,不受不讀,不誦不說,不正憶念,

今世得如是功德.譬如若人,若畜生

來入菩提樹下,諸邊內外,設有人、非

人,持惡意來,不能得其便.何以故?是

處過去諸佛,於中得阿耨多羅三藐

三菩提,未來諸佛、現在諸佛,亦於中

得阿耨多羅三藐三菩提.得佛已施

一切衆生,無恐無畏,令無量阿僧祇

衆生,受天上人中福樂,亦令無量阿

僧祇衆生,得須陁洹果,乃至得阿耨

多羅三藐三菩提,以般若波羅蜜力

故.是處得恭敬禮拜,花香、瓔珞、搗香、

澤香、幢蓋、伎樂供養.提桓因白佛

言:「世尊,若善男子、善女人,書寫般若

波羅蜜,花香、瓔珞乃至伎樂供養;若

有人,佛般涅槃後,若供養舍利,若起

塔,供養、恭敬、尊重、讚歎,花香、瓔珞乃

至伎樂供養,是二何者得福多?」佛告

提桓因:「我還問汝,隨汝意答我.於

汝意云何.如佛得一切種智,及得是

身,從何道學,得是一切種智,得是身?」

提桓因白佛言:「佛從般若波羅蜜

中學,得一切種智及相好身.」佛告

提桓因言:「如是如是.憍尸迦,佛從般

若波羅蜜中學,得一切種智.憍尸迦,

不以相好身,名爲佛,得一切種智故,

名爲佛.憍尸迦,是佛一切種智,從般

若波羅蜜中生,以是故,憍尸迦,是佛

身一切種智所依處.佛因是身,得一

切種智.善男子當作是思惟:「是身一

切種智所依處.」.是故我涅槃後,舍利

當得供養.復次,憍尸迦,善男子善女

人,若聞是般若波羅蜜,書寫受持,親

近讀誦,正憶念,花香、瓔珞、搗香、澤香、

幢蓋、伎樂,恭敬、供養、尊重、讚歎,是善

男子、善女人則爲供養一切種智.以

是故憍尸迦,若有善男子善女人,書

是般若波羅蜜,若受持親近讀誦,說

正憶念,恭敬、尊重、讚歎,花香、瓔珞乃

至伎樂供養.若復有善男子、善女人,

佛般涅槃後,供養舍利,起塔香花乃

至伎樂恭敬、尊重、讚歎,若有善男子

善女人,書持是般若波羅蜜,恭敬、尊

重、讚歎,花香、瓔珞、乃至伎樂供養.是

人得福多.何以故?是般若波羅蜜

中生五,波羅蜜,生內空,乃至無法、有

法空,四念處,乃至十八不共法.一切

三昧,一切禪定,一切陁羅尼門,皆從

般若波羅蜜中生.成就衆生,淨佛國

土,皆從般若波羅蜜中生.菩薩家成

就,色成就,資生之物成就,眷屬成就,

大慈大悲成就,皆從般若波羅蜜中

生.剎利大姓、婆羅門大姓、居士大家,

皆從般若波羅蜜中生.四天王天,乃

至阿迦尼咤天、須陁洹、乃至阿羅漢、

辟支佛、諸菩薩摩訶薩、諸佛、諸佛一

切種智,皆從般若波羅蜜中生.」爾時,

提桓因白佛言:「世尊,閻浮提人,不

供養是般若波羅蜜.不恭敬,不尊重,

不讚歎,爲不知供養多所利益耶?」佛

告提桓因言:「憍尸迦,於汝意云何.

閻浮提中,幾所人,信佛不壞,信法信

僧不壞,幾所人於佛無疑,於法無疑,

於僧無疑,幾所人於佛決了,於法於

僧決了?」提桓因白佛言:「世尊,閻浮

提人,於佛法僧,得不壞信少,於佛法

僧無疑決了亦少.憍尸迦,於汝意云

何.閻浮提幾所人,得三十七品、三解

脫門、八背捨、九次第定、四無㝵智、六

神通;閻浮提幾所人,斷三結故,得須

陁洹道;幾所人斷三結,亦婬瞋癡薄

故,得斯陁含道;幾所人斷五下分結,

得阿那含道;幾所人斷五上分結故,

得阿羅漢道;閻浮提幾所人,求辟支

佛:幾所人發阿耨多羅三藐三菩提

心?」提桓因白佛言:「世尊,閻浮提中

少所人,得三十七品,乃至少所人,發

阿耨多羅三藐三菩提心.」佛告提

桓因言:「如是如是.憍尸迦,少所人信

佛不壞,信法不壞,信僧不壞.少所人

於佛無疑,於法無疑,於僧無疑.少所

人於佛決了,於法決了,於僧決了.憍

尸迦,亦少所人得三十七品、三解脫

門、八背捨、九次第定、四無㝵智、六神

通.憍尸迦,亦少所人斷三結,得須陁

洹斷三結亦婬瞋癡薄得斯陁含斷

五下分結,得阿那含;斷五上分結,得

阿羅漢.少所人求辟支佛,於是中亦

少所人,發阿耨多羅三藐三菩提心;

於發心中,亦少所人,行菩薩道.何以

故?是衆生,前世不見佛,不聞法,不供

養比丘僧,不布施,不持戒,不忍辱,不

精進,不禪定,不智慧,不聞內空、外空,

乃至無法、有法空.亦不聞不修四念

處乃至十八不共法.亦不聞不修諸

三昧門、諸陁羅尼門.亦不修一切智、

一切種智.憍尸迦、以是因緣故,當知

少所衆生,信佛不壞,信法不壞,信僧

不壞.乃至少所衆生,求辟支佛道,於

是中少所衆生,發阿耨多羅三藐三

菩提心;於發心中,少所衆生,行菩薩

道;於是中亦少所衆生,得阿耨多羅

三藐三菩提.憍尸迦,我以佛眼,見東

方無量阿僧祇衆生,發心行阿耨多

羅三藐三菩提,行菩薩道.是衆生遠

離般若波羅蜜方便力故,若一若二,

住阿惟越致地,多墮聲聞、辟支佛地.

南、西、北、方,四維上下,亦復如是.以是

故,憍尸迦,善男子、善女人發心求阿

耨多羅三藐三菩提者,應聞般若波

羅蜜應,受持親近讀誦,說正憶念.受

持親近讀誦,說正憶念已,當書經卷,

恭敬、供養、尊重、讚歎,花香、瓔珞、乃至

伎樂.諸餘善法入般若波羅蜜中者,

亦應聞受持,乃至正憶念.何等是諸

餘善法?所謂檀那波羅蜜、尸羅波羅

蜜、羼提波羅蜜、毘梨耶波羅蜜、禪那

波羅蜜、內空外空,乃至無法有法空、

諸三昧門、諸陁羅尼門、四念處,乃至

十八不共法、大慈大悲.如是等無量

諸善法,皆入般若波羅蜜中,是亦應

聞受持,乃至正憶念.何以故?是善男

子善女人,當如是念:「佛本爲菩薩時,

如是行如是學.所謂般若波羅蜜、禪

那波羅蜜、毘梨耶波羅蜜、羼提波羅

蜜、尸羅波羅蜜、檀那波羅蜜、內空乃

至無法有法空、諸三昧門、諸陁羅尼

門、四念處乃至十八不共法、大慈大

悲.如是等無量諸佛法、我等亦應隨

學.何以故?般若波羅蜜,是我等所尊

禪那波羅蜜,乃至無量諸餘善法;亦

是我等所尊此是諸佛法印,諸辟支

佛、阿羅漢、阿那含、斯陁含、須陁洹法

印.諸佛學是般若波羅蜜,乃至一切

種智,得度彼岸;諸辟支佛、阿羅漢、阿

那含、斯陁含、須陁洹,亦學是般若波

羅蜜,乃至一切智,得度彼岸.」.以是故,

憍尸迦,若善男子、善女人,若佛在世,

若般涅槃後,應依止般若波羅蜜、禪

那波羅蜜、毘梨耶波羅蜜、羼提波羅

蜜、尸羅波羅蜜、檀那波羅蜜;乃至一

切種智亦應依止.何以故?是般若波

羅蜜,乃至一切種智,是諸聲聞、辟支

佛、菩薩摩訶薩,及一切世閒、天人、阿

修羅、所可依止.憍尸迦,若有善男子、

善女人,佛般涅槃後,爲供養佛故,作

七寶塔,高一由旬,天香天花、天瓔珞、

天搗香、天澤香、天衣、天幢蓋、天伎樂,

供養、恭敬、尊重、讚歎.憍尸迦,於汝意

云何?是善男子、善女人,從是因緣,得

福多不?提桓因言:「世尊,甚多甚多.」

佛言:「不如是善男子、善女人聞是般

若波羅蜜,書寫受持、親近正憶念,不離

薩婆若心,亦恭敬、尊重、讚歎,若華香、

瓔珞、搗香、澤香、幢蓋、伎樂供養,是善

男子、善女人,福德多.佛告憍尸迦:「置

一七寶塔,若善男子、善女人,供養佛

故,佛般涅槃後,滿閻浮提起七寶塔,

皆高一由旬,恭敬、尊重、讚歎,香花、瓔

珞、幢蓋、伎樂供養,憍尸迦,於汝意云

何?是善男子、善女人,得福多不?」提

桓因言:「世尊其福甚多.」佛言:「不如是

善男子、善女人,如前供養般若波羅

蜜,其福多.憍尸迦,復置一閻浮提滿

中七寶塔,有善男子、善女人,供養佛

故,佛般涅槃後,滿四天下起七寶塔,

皆高一由旬.供養如前.憍尸迦,於汝

意云何?是善男子、善女人,其福多不?」

提桓因言:「甚多,甚多.」佛言:「不如是

善男子善女人書持般若波羅蜜恭

敬尊重讚歎,花香乃至伎樂供養,其

福甚多.憍尸迦,復置四天下滿中七

寶塔,若有善男子、善女人,供養佛故,

佛般涅槃後,滿小千國土起七寶塔,

皆高一由旬,供養如前.憍尸迦,於汝

意云何?是善男子、善女人,其福多不?」

提桓因言:「甚多.」佛言:「不如是善男

子、善女人,書是般若波羅蜜,受持恭

敬尊重讚歎,花香乃至伎樂供養,其

福甚多.憍尸迦,復置小千國土滿中

七寶塔,若有善男子、善女人,供養佛

故,佛般涅槃後.滿二千中國土起七

寶塔,皆高一由旬,供養如前故,不如

供養般若波羅蜜,其福甚多.復置二

千中國土七寶塔,若有善男子、善女

人,供養佛故,佛般涅槃後,滿三千大

千國土中起七寶塔,皆高一由旬,盡

形壽供養,天華天香天瓔珞乃至天

伎樂供養,於汝意云何?是善男子善

女人,得福多不?」提桓因言:「世尊,甚

多甚多.」佛言:「不如是善男子、善女人,

書是般若波羅蜜,受持恭敬尊重讚

歎,香花乃至伎樂供養,其福甚多.復

置三千大千國土中七寶塔,若三千

大千國土中衆生,一一衆生供養佛

故,佛般涅槃後,各起七寶塔,恭敬、尊

重、讚歎,華香乃至伎樂供養,若有善

男子、善女人,書持般若波羅蜜,乃至

正憶念,不離薩婆若心,亦恭敬、尊重、

讚歎,花香、瓔珞乃至伎樂供養,是人

得福甚多.」提桓因白佛言:「如是如

是.世尊,若人供養、恭敬、尊重、讚歎是

般若波羅蜜,則爲供養過去、未來、現

在諸佛.世尊,若十方如恒河沙等國

土中衆生,一一衆生供養,佛故,佛般

涅槃後,各起七寶塔,高一由旬,是人

若一劫若減一劫,恭敬尊重讚歎,花

香乃至伎樂供養,世尊,是善男子、善

女人,得福多不?」佛言:「甚多.」提桓因

言:「若有善男子、善女人,書持是般若

波羅蜜,乃至正憶念,亦恭敬、尊

重、讚歎,花香乃至伎樂供養,其福大

多.何以故?世尊,一切善法,皆入般若

波羅蜜中.所謂十善道、四禪、四無量

心、四無色定、三十七品、三解脫門、空

無相無作、四諦苦諦、集諦、滅諦、道諦,

六神通、八背捨、九次第定、檀那波羅

蜜、尸羅波羅蜜、羼提波羅蜜、毘梨耶

波羅蜜、禪那波羅蜜、般若波羅蜜、內

空、乃至無法有法空、諸三昧門、諸陁

羅尼門、佛十力、四無所畏、四無㝵智、

大慈大悲、十八不共法、一切智、道種

智、一切種智.世尊,是名一切諸佛法

印.是法中一切聲聞及辟支佛,過去、

未來、現在諸佛,學是法,得度彼岸.」

摩訶般若波羅蜜經述成品第三十三

爾時,佛告提桓因言:「如是如是.憍

尸迦,是諸善男子、善女人,書持是般

若波羅蜜經卷,受學親近讀誦說正

憶念,加復供養華香、瓔珞、搗香、澤香、

幢蓋、伎樂,當得無量無數,不可思議、

不可稱量,無邊福德.何以故?諸佛一

切智、一切種智,皆從般若波羅蜜中

生;諸菩薩摩訶薩禪那波羅蜜、毘梨

耶波羅蜜、羼提波羅蜜、尸羅波羅蜜、

檀那波羅蜜,皆從般若波羅蜜中生;

內空乃至無法有法空、四念處乃至

十八不共法,皆從般若波羅蜜中生;

諸佛五眼,皆從般若波羅蜜中生;成

就衆生,淨佛國土,道種智、一切種智、

諸佛法,皆從般若波羅蜜中生;聲聞

乘、辟支佛乘、佛乘,皆從般若波羅蜜

中生.以是故,憍尸迦,善男子、善女人,

書持是般若波羅蜜經卷,親近讀誦

說正憶念,加復供養花香乃至伎樂;

過出前供養七寶塔,百分、千分、萬分、

百千萬分不及一.乃至算數譬喩,所

不能及.何以故?憍尸迦,若般若波羅

蜜在於世者,佛寶、法寶、比丘僧寶終

不滅.若般若波羅蜜在於世者,十善

道、四禪、四無量心、四無色定、檀那波

羅蜜乃至般若波羅蜜、四念處乃至

十八不共法、一切智、一切種智,皆現

於世.若般若波羅蜜在於世者,世閒

便有剎利大姓、婆羅門大姓、居士大

家、四天王天乃至阿迦尼咤諸天,須

陁洹果乃至阿羅漢果、辟支佛道、菩

薩摩訶薩無上佛道,轉法輪,成就衆

生,淨佛國土.」

摩訶般若波羅蜜經勸持品第二十四

爾時三千大千國土所有四天王天,

乃至阿迦尼咤天,語提桓因諸天

言:「應受是般若波羅蜜;應持應親近

應讀誦說正憶念.何以故?受持般若

波羅蜜,乃至正憶念故.一切所修集

善法,當具足滿,增益諸天衆,減損阿

修羅.諸天子受持般若波羅蜜,乃至

正憶念故.佛種不斷,法種、僧種不斷,

佛種、法種、僧種不斷故.便有檀那波

羅蜜、尸羅波羅蜜、羼提波羅蜜、毘梨

耶波羅蜜、禪那波羅蜜、般若波羅蜜,

皆現於世;四念處乃至十八不共法、

菩薩道,皆現於世;須陁洹果、斯陁含

果、阿那含果、阿羅漢果、辟支佛道、佛

道、須陁洹乃至佛,皆現於世.」爾時,佛

告提桓因言:「憍尸迦,汝當受是般

若波羅蜜,持讀誦說正憶念.何以故?

若諸阿修羅生心欲,與三十三天共

鬪,憍尸迦,汝爾時,當誦念般若波羅

蜜,諸阿修羅惡心卽滅,更不復生.憍

尸迦,若諸天子天女,五死相現時,當

墮不如意處,汝當於其前誦讀般若

波羅蜜.是諸天子,天女聞般若波羅

蜜功德故,還生本處.何以故?聞般若

波羅蜜,有大利益故.復次,憍尸迦,若

有善男子、善女人,若諸天子、天女,聞

是般若波羅蜜經耳.是功德故,漸當

得阿耨多羅三藐三菩提.何以故?憍

尸迦,過去諸佛及弟子,皆學是般若

波羅蜜,得阿耨多羅三藐三菩提,入

無餘涅槃.憍尸迦,未來世諸佛、今現

在十方諸佛及弟子,皆學是般若波

羅蜜,得阿耨多羅三藐三菩提,入無

餘涅槃.何以故?憍尸迦,是般若波羅

蜜,攝一切善法若聲聞法、若辟支佛

法、若菩薩法、若佛法.」提桓因白佛

言:「世尊,般若波羅蜜是大明呪、無上

明呪、無等等明呪.何以故?世尊,是般

若波羅蜜,能除一切不善,能與一切

善法.」佛語提桓因言:「如是如是.憍

尸迦,般若波羅蜜是大明呪、無上明

呪,無等等明呪.何以故?憍尸迦、過去

諸佛,因是明呪故,得阿耨多羅三藐

三菩提;未來世諸佛、今現在十方諸

佛亦因是明呪得阿耨多羅三藐三

菩提.因是明呪故,世閒便有十善道,

便有四禪、四無量心、四無色定,便有

檀那波羅蜜乃至般若波羅蜜、四念

處乃至十八不共法;便有法性如,法

相、法住、法位實際;便有五眼、須陁洹

果乃至阿羅漢果、辟支佛道、一切智、

一切種智.憍尸迦,菩薩摩訶薩因緣

故,十善出於世閒;四禪、四無量心乃

至一切種智.須陁洹乃至諸佛,出於

世閒.譬如月滿照明,星宿亦能照明.

如是憍尸迦,一切世閒善法、正法、十

善乃至一切種智,若諸佛不出時,皆

從菩薩生.是菩薩摩訶薩方便力,皆

從般若波羅蜜生.是菩薩摩訶薩以

是方便力,行檀那波羅蜜乃至禪那

波羅蜜內、空乃至無法有法空、四念

處乃至十八不共法,不證聲聞辟支

佛地,亦能成就衆生,淨佛國土,壽命

成就,國土成就,菩薩眷屬成就,得一

切種智,皆從般若波羅蜜生.復次,憍

尸迦,若善男子、善女人,聞般若波羅

蜜,受持親近乃至正憶念,是人當得

今世、後世功德成就.」提桓因白佛

言:「世尊,何等是善男子、善女人,受持

般若波羅蜜.乃至正憶念,得今世功

德?」佛告提桓因言:「若有善男子、善

女人,受持般若波羅蜜,乃至正憶念,

終不中毒死,兵刃不傷,水火不害,乃

至四百四病所不能中,除其宿命業

報.復次,憍尸迦,若有官事起,是善男

子,善女人,讀誦是般若波羅蜜故,往

至官所無能譴責者.何以故?是般若

波羅蜜威力故.若善男子、善女人,誦

讀是般若波羅蜜,到王所若太子、大

臣所,王及太子、大臣,皆歡喜問訊,和

意共語.何以故?是諸善男子、善女人,

常有慈悲、喜捨心,向衆生故.憍尸迦,

若善男子、善女人,受持般若波羅蜜,

乃至正憶念,得如是等種種今世功

德.憍尸迦,何等是善男子、善女人,得

後世功德?是善男子、善女人,終不離

十善道、四禪、四無量心、四無色定、六

波羅蜜、四念處,乃至十八不共法:是

人終不墮三惡道,受身貌具,終不生

貧窮、下賤、工師,除廁人、擔死人家;常

得三十二相,常得化生,生諸現在佛

國;終不離菩薩神通,若欲從一佛國,

至一佛國,供養諸佛,聽諸佛法,卽得

隨意所遊佛國,能成就衆生,淨佛國

土,漸得阿耨多羅三藐三菩提.憍尸

迦,是名後世功德.以是故,憍尸迦,善

男子、善女人,應當受持是般若波羅

蜜,親近讀誦說正憶念,花香乃至伎

樂供養,常不離薩婆若心.是善男子、

善女人,乃至阿耨多羅三藐三菩提,

得今世後世功德成就.」

摩訶般若波羅蜜經遣異品第三十五<丹梵志品>

爾時,諸外道、異學、梵志,來向佛所,欲

求佛短.是時,提桓因心念:「是諸外

道、梵志,來向佛所,欲求佛短.我今當

誦念從佛所受般若波羅蜜,是諸外

道梵志等,終不能中道作㝵斷,說般

若波羅蜜.」.提桓因作是念已,卽誦

般若波羅蜜.是時,諸外道、梵志,遙繞

佛,復道還去.時,舍利弗心念:是中何

因緣,諸外道、梵志,遙繞佛,復道還去?

佛知舍利弗心念,告舍利弗:「是提

桓因誦念般若波羅蜜.以是因緣故,

諸外道、梵志,遙繞佛,復道還去.舍利

弗,是諸外道、梵志,我不見一念善心,

是諸外道、梵志,持惡心來,欲索佛短.

舍利弗,我不見說般若波羅蜜時,一

切世閒若天若魔若梵若沙門衆.婆

羅門衆中,有持惡意來,能得短者.何

以故?舍利弗,是三千大千國土中,諸

四天王天、乃至阿迦尼咤天、諸聲聞

辟支佛、諸菩薩摩訶薩,守護是般若

波羅蜜.所以者何?是諸天人,皆從般

若波羅蜜中生故.復次,舍利弗,十方

如恒河沙等國土中,諸佛及聲聞、辟

支佛、菩薩摩訶薩、諸天龍鬼神等,皆

守護是般若波羅蜜.所以者何?是諸

佛等,皆從般若波羅蜜中生故.」爾時,

惡魔心念:「今佛四衆現前集會,亦有

欲界、色界諸天子,是中必有菩薩摩

訶薩受記,當得阿耨多羅三藐三菩

提.我寧可至佛所,破壞其意.」.是時,惡

魔化作四種兵,來至佛所.爾時,提

桓因心念:「是四種兵,或是惡魔化作,

欲來向佛.何以故?是四種兵嚴飾,頻

婆娑羅王四種兵所不類,波斯匿王

四種兵所不類,諸子四種兵,所不

類,諸梨昌四種兵皆所不類.此是惡

魔化作四種兵.是惡魔長夜索佛,便

欲惱衆生.我寧可誦念般若波羅蜜.」.

提桓因卽時誦念般若波羅蜜,惡

魔.聞其所誦漸漸復道還去爾時,會

中四天王、諸天子、乃至阿迦尼咤諸

天子,化作天花,於虛空中,而散佛上,

作是言:「世尊,願令般若波羅蜜,久住

閻浮提.所以者何?閻浮提人,受持般

若波羅蜜,隨所住時,佛寶亦住不滅

法寶、僧寶,亦住不滅.」爾時,十方如恒

河沙等世界中,諸天亦皆散花,作是

言:「世尊,願令般若波羅蜜,久住閻浮

提.若般若波羅蜜久住,佛、法、僧亦當

久住.亦分別知菩薩摩訶薩道.復次,

所在住處善男子、善女人,有書持般

若波羅蜜經卷,是處則爲照明,已離

諸冥.」佛告提桓因等諸天子:「如是

如是.憍尸迦,及諸天子、閻浮提人,受

持般若波羅蜜,隨所住時,佛寶如是

住,法寶、僧寶,亦如是住.乃至在所住

處,善男子、善女人有書持般若波羅

蜜經卷,是處則爲照明,以離諸冥.」爾

時,諸天子化作天花,散佛上,作是言:

「世尊若有善男子善女人,受持般若

波羅蜜乃至正憶念,魔若魔民,不能

得其便.世尊,我等亦當擁護是善男

子、善女人.何以故?若善男子、善女人,

受持般若波羅蜜乃至正憶念,我等

視是人如佛若次佛.」是時,提桓因

白佛言:「世尊,善男子、善女人,受持般

若波羅蜜乃至正憶念者,當知是人

先世於佛所,作功德多,親近供養諸

佛,爲善知識所護.世尊,諸佛一切智,

應當從般若波羅蜜中求,般若波羅

蜜,亦當從一切智中求.所以者何?般

若波羅蜜不異一切智,一切智不異

般若波羅蜜,般若波羅蜜、一切智,不

二不別.是故,我等視是人卽是佛若

次佛.」佛告提桓因言:「如是如是.憍

尸迦,諸佛一切智,卽是般若波羅蜜;

般若波羅蜜,卽是一切智.何以故?憍

尸迦,諸佛一切智,皆從般若波羅蜜

中生,般若波羅蜜不異一切智;一切

智不異般若波羅蜜,般若波羅蜜、一

切智不二不別.」

摩訶般若波羅蜜經尊導品第三十六<丹阿難稱譽品>

爾時慧命阿難白佛言:「世尊,何以不

稱譽檀那波羅蜜、尸羅波羅蜜、羼提

波羅蜜、毘梨耶波羅蜜、禪那波羅蜜、

乃至十八不共法,但稱譽般若波羅

蜜?佛告阿難:「般若波羅蜜,於五波羅

蜜乃至十八不共法,爲尊導.阿難,於

汝意云何?不迴向薩婆若布施,得稱

檀那波羅蜜不?」「不也,世尊.」不迴向薩

婆若尸羅、羼提、毘梨耶、禪那、智慧,是

般若波羅蜜不?」「不也,世尊.」以是故,知

般若波羅蜜,於五波羅蜜乃至十八

不共法,爲尊導是故稱譽.」阿難白佛

言:「世尊,云何布施,迴向薩婆若,作檀

那波羅蜜,乃至作般若波羅蜜?」佛告

阿難:「以無二法布施,迴向薩婆,若是

名檀那波羅蜜.以不生不可得故,迴

向薩婆若布施,是名檀那波羅蜜.乃

至以無二法,智慧迴向薩婆若,是名

般若波羅蜜.以不生不可得故,迴向

薩婆若智慧,是名般若波羅蜜.」阿難

白佛言:「世尊,云何以不二法,迴向薩

婆若布施,是名檀那波羅蜜,乃至以

不二法迴向薩婆若智慧,是名般若

波羅蜜?」佛告阿難:「以色不二法故,受、

想、行、識不二法故.乃至阿耨多羅三

藐三菩提不二法故.」「世尊,云何色不

二法,乃至阿耨多羅三藐三菩提不

二法?」佛言:「色、色相空.何以故?檀那波

羅蜜、色,不二不別,乃至阿耨多羅三

藐三菩提、檀那波羅蜜,不二不別.五

波羅蜜,亦如是.以是故,阿難,但稱譽

般若波羅蜜,於五波羅蜜乃至一切

種智爲尊導.阿難,譬如大地以種散

中,得因緣和合,便生.是諸種子,依地

而生.如是阿難,五波羅蜜,依般若波

羅蜜得生.四念處乃至一切種智,亦

依般若波羅蜜得生.以是故,阿難,般

若波羅蜜,於五波羅蜜乃至十八不

共法,爲尊導.」爾時,釋提桓因白佛言:

「世尊,佛說善男子、善女人,受持般若

波羅蜜乃至正憶念者,功德未盡.何

以故?受持般若波羅蜜乃至正憶念,

則受三世諸佛無上道.所以者何?欲

得薩婆若,當從般若波羅蜜中求;欲

得般若波羅蜜,當從薩婆若中求,世

尊,受持般若波羅蜜,乃至正憶念故,

十善道現於世閒;四禪、四無量心、四

無色定、乃至十八不共法、現於世閒.

受持般若波羅蜜乃至正憶念故,世

閒便有剎利大姓、婆羅門大姓、居士

大家、四天王天、乃至阿迦尼咤諸天.

受持般若波羅蜜,乃至正憶念故,便

有須陁洹乃至阿羅漢、辟支佛、菩薩

摩訶薩.受持般若波羅蜜,乃至正憶

念故,諸佛出於世閒.」爾時,佛告釋提

桓因言:「憍尸迦,善男子善女人,受持

般若波羅蜜,乃至正憶念.我不說但

有爾所功德.何以故?憍尸迦,是善男

子、善女人,受持般若波羅蜜,乃至正

憶念,不離薩婆若心,無量戒衆成就,

定衆、慧衆、解脫衆、解脫知見衆,成就.

復次,憍尸迦,是善男子、善女人,能受

持般若波羅蜜,乃至正憶念,不離薩

婆若心,當知是人爲如佛.復次,憍尸

迦,一切聲聞、辟支佛,所有戒衆、定衆、

智衆解脫衆、解脫知見衆,不及是善

男子、善女人戒衆、乃至解脫知見衆,

百分、千分、百千萬億分,乃至算數譬

喩所不能及.何以故?是善男子、善女

人,於聲聞、辟支佛地中,心得解脫,更

不求大乘法故.復次,憍尸迦,若有善

男子、善女人,書持般若波羅蜜經卷,

供養恭敬尊重,華香、瓔珞、乃至伎樂,

亦得今世後世功德.」爾時,釋提桓因

白佛言:「世尊,是善男子、善女人,受持

般若波羅蜜,乃至正憶念,不離薩婆

若心,供養般若波羅蜜,恭敬尊重,華

香、乃至伎樂,我常當守護是人.」佛告

提桓因:「憍尸迦,是善男子、善女人,

欲讀誦說是般若波羅蜜時,無量百

千諸天,皆來聽法.是善男子、善女人,

說般若波羅蜜法,諸天子益其膽力.

是諸法師,若疲極不欲說法,諸天益

其膽力故,便能更說.善男子、善女人,

受是般若波羅蜜乃至正憶念,供養

花香乃至伎樂故,亦得是今世功德.

復次,憍尸迦,是善男子、善女人,於四

部衆中,說般若波羅蜜時,心無怯弱,

若有論難,亦無畏想.何以故?是善男

子、善女人,爲般若波羅蜜,所護持故,

般若波羅蜜中,亦分別一切法,若世

閒、若出世閒、若有漏,若無漏、若善、若

不善、若有爲、若無爲、若聲聞法、若辟

支佛法、若菩薩法、若佛法.善男子、善

女人,住內空,乃至住無法有法空故,

不見有能難般若波羅蜜者,亦不見

受難者,亦不見般若波羅蜜.如是善

男子、善女人,爲般若波羅蜜所擁護

故,無有能難壞者.復次,善男子、善女

人,受持般若波羅蜜乃至正憶念時,

不沒不畏不怖.何以故?是善男子、善

女人,不見是法沒者、恐怖者.憍尸迦,

善男子、善女人,受持般若波羅蜜乃

至正憶念,花香供養,乃至幡蓋亦得

是現世功德.復次,憍尸迦,善男子、善

女人,受持般若波羅蜜,乃至正憶念,

書持經卷,花香供養,乃至幡蓋,是人

爲父母所愛,宗親知識所念,諸沙門、

婆羅門所敬,十方諸佛、及菩薩摩訶

薩、辟支佛、阿羅漢、乃至須陁洹所愛

敬.一切世閒若天、若魔、若梵、及阿修

羅等,皆亦愛敬.是人行檀那波羅蜜、

檀那波羅蜜,無有斷絕時,尸羅波羅

蜜、羼提波羅蜜、毘梨耶波羅蜜、禪那

波羅蜜、般若波羅蜜,亦無有斷絕時.

修內空不斷,乃至修無法、有法空不

斷,修四念處不斷,乃至修十八不共

法不斷,修諸三昧門不斷,修諸陁羅

尼門不斷,修諸菩薩神通不斷,成就

衆生、淨佛國土不斷,乃至修一切種

智不斷,是人亦能降伏難論毀謗.善

男子善女人,受持般若波羅蜜,乃至

正憶念,不離薩婆若心,書持經卷,香

花供養,乃至幡蓋,亦得是今世、後世

功德.復次,憍尸迦,善男子、善女人,書

持經卷,在所處三千大千世界中,所

有諸四天王天,發阿耨多羅三藐三

菩提心者,皆來到是處,見般若波羅

蜜,受讀誦說,供養禮拜還去.三十三

天、夜摩天、兜率陁天、化樂天、他化自

在天、梵衆天、梵輔天、梵會天、大梵天、

光天、少光天、無量光天、光音天、淨天、

少淨天、無量淨天、遍淨天、無蔭行天、

福德天、廣果天發阿耨多羅三藐三

菩提心者,皆來到是處,見般若波羅

蜜,受讀誦說,供養禮拜還去.淨居諸

天所謂無誑天、無熱天、妙見天、喜見

天、色究竟天,皆來到是處,見是般若

波羅蜜,受讀誦說,供養禮拜還去.復

次,憍尸迦,十方世界中,諸四天王天,

乃至廣果天,發阿耨多羅三藐三菩

提心,及淨居天,幷餘諸天、龍、鬼、神、揵

闥婆、阿修羅、迦樓羅、緊那羅、摩睺羅

伽、亦來見般若波羅蜜,受讀誦說,供

養禮拜還去.是善男子、善女人應作

是念:「十方世界中,諸四天王天乃至

廣果天,發阿耨多羅三藐三菩提心,

及淨居天幷餘諸天、龍、鬼、神、揵闥婆、

阿修羅、迦樓羅、緊那羅、摩睺羅伽、來

見般若波羅蜜,受讀誦說,供養禮拜,

我則法施已.」.憍尸迦,三千大千世界

中,所有諸四天王天,乃至阿迦尼咤

天,及十方世界中諸四天王天,乃至

阿迦尼咤天,發阿耨多羅三藐三菩

提心者,擁護是善男子、善女人,諸惡

不能得便除其宿命重罪.憍尸迦,是

善男子、善女人,亦得是今世功德.所

謂諸天子發阿耨多羅三藐三菩提

心,皆來到是處.何以故?憍尸迦,諸天

子,發阿耨多羅三藐三菩提心,欲救

護一切衆生,不捨一切衆生,安樂一

切衆生故.」爾時,釋提桓因白佛言:「世

尊,善男子善女人,云何當知諸四天

王天,乃至阿迦尼咤天來,及十方國

土中,諸四天王天乃至阿迦尼咤天

來,見般若波羅蜜,受讀誦說,供養禮

拜時?」佛告釋提桓因:「憍尸迦,若善男

子善女人,見大淨光明,必知有大德、

諸天來,見般若波羅蜜,受讀誦說,供

養禮拜時.復次,憍尸迦,善男子、善女

人,若聞異妙香,必知有大德、諸天來,

見般若波羅蜜,受讀誦說,供養禮拜

時.復次,憍尸迦,善男子、善女人,行淨

潔故,諸天來到其處,見般若波羅蜜

受讀誦說,供養歡喜禮拜.是中有小

鬼輩,卽時出去.不能堪任是大德、諸

天威德故.以是大德、諸天來故,是善

男子、善女人生大心.以是故,般若波

羅蜜所住處,四面不應有諸不淨,應

當然燈燒香,散衆名花,衆香塗地,衆

蓋、幢幡種種嚴飾.復次,憍尸迦,善男

子、善女人,說法時,終無疲極,自覺身

輕心樂,隨法偃息,臥覺安隱,無諸惡

夢,夢中見諸佛三十二相、八十隨形

好,比丘僧恭敬圍繞而爲說法,在諸

佛邊,聽受法教.所謂六波羅蜜、四念

處乃至十八不共法分別六波羅蜜

義分別,四念處,乃至十八不共法亦

分別其義.亦見菩提樹莊嚴殊妙;見

諸菩薩,趣菩提樹,得阿耨多羅三藐

三菩提;見諸佛成已轉法輪;見百千

萬菩薩,共集法論議.應如是求薩婆

若.應如是成就衆生.應如是淨佛國

土.亦見十方無數百千萬億諸佛,亦

聞其名號某方、某國某佛,若干百千

萬菩薩,若干百千萬聲聞,恭敬圍繞

說法.復見十方無數百千萬億諸佛

般涅槃.復見無數百千萬億諸佛七

寶塔.見供養諸塔,恭敬、尊重、讚歎香

花乃至幡蓋.憍尸迦,是善男子、善女

人見如是善夢臥安覺安諸天益其

氣力,自覺身體輕便,不大貪著飮食、

衣服、臥具、湯藥,於四供養其心輕微.

譬如比丘坐禪,從禪定起,心與定合,

不貪著飮食,其心輕微.何以故?憍尸

迦,諸天法應以諸味之精,益其氣力

故,十方諸佛及天龍、鬼神、阿修羅、揵

闥婆、迦樓羅、緊那羅、摩睺羅伽,亦益

其氣力.如是憍尸迦,善男子、善女人,

欲得今世如是功德,應當受持般若

波羅蜜,親近讀誦說,正憶念,亦不離

薩婆若心.憍尸迦,善男子、善女人,雖

不能受持乃至正憶念,應當書持經

卷,恭敬、供養、尊重、讚歎,香花、瓔珞、乃

至幡蓋憍尸迦若善男子善女人聞

是般若波羅蜜受持讀誦說正憶念

書經卷,恭敬、供養、尊重、讚歎,花香、乃

至幡蓋,是善男子、善女人,功德甚多.

勝於供養十方諸佛及弟子,恭敬、尊

重、讚歎,衣服、飮食、臥具、湯藥;諸佛及

弟子,般涅槃後,起七寶塔,恭敬、供養、

尊重、讚歎,花香乃至幡蓋.」

摩訶般若經卷第九

戊戌歲高麗國大藏都監奉

勅彫造

摩訶般若波羅蜜經卷第十 薑

後秦龜茲國三藏鳩摩羅什譯

法稱品第三十七

佛告釋提桓因言:「憍尸迦,若滿閻浮

提佛舍利作一分,復有人書般若波

羅蜜經卷作一分,二分之中,汝取何

所?」釋提桓因白佛言:「世尊,若滿閻浮

提佛舍利作一分,般若波羅蜜經卷

作一分,二分之中,我寧取般若波羅

蜜經卷.何以故?世尊,我於佛舍利非

不恭敬,非不尊重.世尊,以是舍利從

般若波羅蜜中生.般若波羅蜜修熏

故,是舍利得供養、恭敬、尊重、讚歎.」爾

時,舍利弗,問釋提桓因:「憍尸迦,是般

若波羅蜜,不可取無色、無形,無對一

相,所謂無相.汝云何欲取?何以故,是

般若波羅蜜,不爲取故出,不爲捨故

出,不爲增減、聚散、損益、垢淨故出.是

般若波羅蜜不與諸佛法,不捨凡人

法,不與辟支佛法、阿羅漢法、學法,不

捨凡人法,不與無爲性,不捨有爲性,

不與內空乃至無法有法空不與四

念處乃至一切種智,不捨凡人法.」釋

提桓因語舍利弗:「如是如是.舍利弗

若有人知是般若波羅蜜,不與諸佛

法,不捨凡人法,乃至不與一切種智,

不捨凡人法,是菩薩摩訶薩,能行般

若波羅蜜,能修般若波羅蜜.何以故?

般若波羅蜜,不行二法相故.不二法

相,是般若波羅蜜.不二法相,是禪那

波羅蜜乃至檀那波羅蜜.」爾時,佛讚

釋提桓因言:「善哉,善哉!憍尸迦,如汝

所說,般若波羅蜜,不行二法相故.不

二法相,是般若波羅蜜.不二法相,是

禪那波羅蜜乃至檀那波羅蜜.憍尸

迦,若人欲得法性二相者,是人爲欲

得般若波羅蜜二相.何以故?憍尸迦,

法性般若波羅蜜無二無別.乃至檀

那波羅蜜亦如是.若人欲得實際不

可思議性二相者,是人爲欲得般若

波羅蜜二相.何以故?般若波羅蜜不

可思議性無二無別.」釋提桓因白佛

言:「世尊,一切世閒人及諸天阿修羅,

應禮拜供養般若波羅蜜.何以故?諸

菩薩摩訶薩,般若波羅蜜中,學得阿

耨多羅三藐三菩提.世尊,我常在善

法堂上坐,若我不在座時,諸天子來

供養我故,爲我坐處,作禮繞竟還去.

諸天子作是念:「釋提桓因在是處坐,

爲諸三十三天說法故.」.如是世尊,在

所處,書是般若波羅蜜經卷,受持讀

誦,爲他演說,是處十方世界中,諸天

龍、夜叉、揵闥婆、阿修羅、迦樓羅、緊那

羅、摩睺羅伽,皆來禮拜般若波羅蜜,

供養已去.何以故?是般若波羅蜜中,

生諸佛,及生一切衆生樂具故.諸佛

舍利,亦是一切種智住處因緣.以是

故,世尊,二分中,我取般若波羅蜜.復

次,世尊,我若受持讀誦般若波羅蜜,

心深入法中,我是時不見怖畏相.何

以故?世尊,是般若波羅蜜,無相無貌,

無言無說.世尊,無相無貌,無言無說,

是般若波羅蜜,乃至是一切種智.世

尊,般若波羅蜜,若當有相非無相者,

諸佛不應知一切法無相無貌,無言

無說,得阿耨多羅三藐三菩提,爲弟

子說諸法,亦無相無貌,無言無說.世

尊,以般若波羅蜜,實是無相無貌,無

言無說故,諸佛知一切諸法,無相無

貌,無言無說,得阿耨多羅三藐三菩

提,爲弟子說諸法,亦無相無貌,無言

無說.以是故,世尊,是般若波羅蜜,一

切世閒諸天人阿修羅,應恭敬、供養、

尊重、讚歎,香華、瓔珞乃至幡蓋.復次,

世尊,若有人受持般若波羅蜜,親近

讀誦說,正憶念及書,供養華香乃至

幡蓋,是人不墮地獄、畜生、餓鬼道中,

不墮聲聞、辟支佛地,乃至得阿耨多

羅三藐三菩提,常見諸佛,從一佛國,

至一佛國,供養諸佛,恭敬、尊重、讚歎,

華香乃至幡蓋.復次,世尊,滿三千大

千世界佛舍利作一分,書般若波羅

蜜經卷作一分,是二分中,我故取般

若波羅蜜.何以故?世尊,是般若波羅

蜜中,生諸佛舍利.以是故,舍利得供

養、恭敬、尊重、讚歎.是善男子、善女人,

供養恭敬舍利故,受天上人中福樂,

常不墮三惡道,如所願,漸以三乘法

入涅槃,是故,世尊,若有見現在佛,若

見般若波羅蜜經卷等無異.何以故?

世尊,是般若波羅蜜與佛,無二無別

故.復次,世尊,如佛住三事,示現說十

二部經修多羅、祇夜、乃至優波提舍.

復有善男子、善女人,受持誦說,是般

若波羅蜜等無異.何以故?世尊,是般

若波羅蜜中,生三事,示現及十二部

經修多羅、乃至優波提舍故.復次,世

尊,十方諸佛住三事,示現說十二部

經修多羅乃至優波提舍.復有人受

般若波羅蜜,爲他人說等無有異.何

以故?般若波羅蜜中,生諸佛,亦生十

二部經修多羅乃至優波提舍.復次,

世尊,若有供養十方如恒河沙等世

界中諸佛恭敬、尊重、讚歎,華香乃至

幡蓋;復有人書般若波羅蜜經卷,恭

敬尊重讚歎華香乃至幡蓋其福正

等.何以故?十方諸佛,皆從般若波羅

蜜中生.復次,世尊,善男子、善女人,聞

是般若波羅蜜,受持讀誦,正憶念,亦

爲他人說,是人不墮地獄道、畜生、餓

鬼道,亦不墮聲聞、辟支佛地.何以故?

當知是善男子、善女人,正住阿惟越

致地中故.是般若波羅蜜,遠離一切

苦惱、衰病.復次,世尊,若有善男子、善

女人,書是般若波羅蜜經卷,受持親

近,供養恭敬,尊重讚歎,是人離諸恐

怖.世尊,譬如負債人親近國王供給

左右,債主反更供養、恭敬,是人,是人

不復畏怖.何以故?世尊,此人依近於

王,憑恃有力故.如是世尊,諸佛舍利,

般若波羅蜜修熏故,得供養、恭敬.世

尊,當知般若波羅蜜如王,舍利如負

債人.負債人依王故,得供養舍利,亦

依般若波羅蜜修熏故,得供養.世尊,

當知諸佛一切種智,亦以般若波羅

蜜修熏故,得成就.以是故,世尊,二分

中,我取般若波羅蜜.何以故?世尊,般

若波羅蜜中,生諸佛舍利、三十二相,

般若波羅蜜中,亦生佛十力、四無所

畏、四無㝵智、十八不共法、大慈大悲.

世尊,般若波羅蜜中,生五波羅蜜,使

得波羅蜜名字,般若波羅蜜中,生諸

佛一切種智.復次,世尊,所在三千大

千世界中,若有受持供養、恭敬、尊重、

讚歎,般若波羅蜜,是處若人若非人,

不能得其便,是人漸漸得入涅槃.世

尊,般若波羅蜜,爲大利益.如是於三

千大千世界中,能作佛事.世尊,在所

處有般若波羅蜜,則爲有佛.世尊,譬

如無價摩尼珠寶在所住處,非人不

得其便,若男子、女人有熱病,以是寶

著身上,熱病卽時除愈;若有風病,若

有冷病,若有雜熱風冷病,以寶著身

上,皆悉除愈;若闇中是寶能令明,熱

時能令涼,寒時能令溫,寶所住處,其

地不寒不熱,時節和適,其處亦無諸

餘毒螫,若男子、女人,爲毒蛇所螫,以

寶示之,毒卽除滅.復次,世尊,若男子

女人,眼痛膚瞖盲瞽,以寶近之,卽時

除愈.若有癩瘡惡腫,以寶著身上,病

卽除愈.復次,世尊,是摩尼寶所在水

中,水隨作一色.世尊,是寶若以靑物

裹著水中,水色則爲靑.若黃赤白紅

縹物,裹著水中,水隨作黃赤白紅縹

色,如是等種種色物,裹著水中,水隨

作種種色.世尊,若水濁以寶著中,水

卽爲淸.是寶其德如是.」爾時阿難問

釋提桓因言:「憍尸迦,是摩尼寶,爲是

天上寶?爲是閻浮提寶?」釋提桓因語

阿難:「是天上寶.閻浮提人,亦有是寶,

但功德相,少不具足,天上寶,淸淨輕

妙,不可以譬喩爲比.復次,世尊,是摩

尼寶,若著篋中,擧寶出其功德,薰篋

故,人皆愛敬.如是,世尊,在所在處,有

書般若波羅蜜經卷,是處則無衆惱

之患,亦如摩尼寶所著處,則無衆難.

世尊,佛般涅槃後,舍利得供養,皆是

般若波羅蜜力,禪那波羅蜜乃至檀

那波羅蜜、內空乃至無法有法空、四

念處乃至十八不共法、一切智,法相、

法住、法位、法性、實際、不可思議性、一

切種智,是諸功德力.善男子、善女人,

作是念:「是佛舍利,一切智、一切種智、

大慈大悲,斷一切結使及習,常捨行

不錯謬法等,諸佛功德住處.以是故

舍利得供養.」.世尊,舍利是諸功德寶

波羅蜜住處,不垢不淨波羅蜜住處,

不生不滅波羅蜜,不入不出波羅蜜,

不增不損波羅蜜,不來不去不住波

羅蜜.是佛舍利,是諸法相波羅蜜住

處.以是諸法相波羅蜜修薰故,舍利

得供養.復次,世尊,置三千大千世界

滿中舍利,如恒河沙等諸世界滿其

中舍利作一分,有人書般若波羅蜜

經卷作一分,二分之中,我取般若波

羅蜜.何以故?是般若波羅蜜中生諸

佛舍利.是般若波羅蜜修熏故,舍利

得供養.世尊,若有善男子、善女人,供

養舍利恭敬、尊重、讚歎,其功德報,不

可得邊,受人中天上福樂.所謂剎利

大姓、婆羅門大姓、居士大家、四天王

天處、乃至他化自在天中,受福樂.亦

以是福德因緣故,當得盡苦.若受是

般若波羅蜜,讀誦解說,正憶念,是人

能具足禪那波羅蜜,乃至能具足檀

那波羅蜜,能具足四念處,乃至能具

足十八不共法,過聲聞辟支佛地,住

菩薩位,住菩薩位已,得菩薩神通,從

一佛國至一佛國.是菩薩爲衆生故,

受身,隨其所應,成就衆生.若作轉輪

聖王,若作剎利大姓,若作婆羅門大姓,

成就衆生.以是故,世尊,我不爲輕慢,

不恭敬故,不取舍利.以善男子善女

人,供養般若波羅蜜,則爲供養舍利

故.復次,世尊,有人欲見十方無量阿

僧祇諸世界中,現在佛法身色身,是

人應聞受持般若波羅蜜,讀誦正憶

念,爲他人演說.如是善男子、善女人,

當見十方無量阿僧祇世界中,諸佛

法身色身.是善男子、善女人,行般若

波羅蜜,亦應以法相,修念佛三昧.復

次,善男子、善女人,欲見現在諸佛,應

當受是般若波羅蜜,乃至正憶念.復

次,世尊,有二種法相;有爲諸法相,無

爲諸法相.云何有爲諸法相?所謂內

空中,智慧;乃至無法、有法空中,智慧;

四念處中,智慧;乃至八聖道分中,智

慧;佛十力、四無所畏、四無㝵智、十八

不共法中,智慧;善法中、不善法中,有

漏法中,無漏法中、世閒法中、出世閒

法中,智慧;是名有爲諸法法相.云何

名無爲諸法法相?若法,無生無滅、無

住無異、無垢無淨、無增無減,諸法自

性.云何名諸法自性?諸法無所有性,

是諸法自性.是名無爲諸法相.」爾時,

佛告釋提桓因:「如是如是.憍尸迦,過

去諸佛,因是般若波羅蜜,得阿耨多

羅三藐三菩提.過去諸佛弟子,亦因

般若波羅蜜,得須陁洹道乃至阿羅

漢、辟支佛道.未來現在世十方無量

阿僧祇諸佛、因是般若波羅蜜,得阿

耨多羅三藐三菩提.未來現在諸佛

弟子,亦因是般若波羅蜜,得須陁洹

道乃至辟支佛道.何以故,般若波羅

蜜中廣說三乘義?以無相法故,無生

無滅法故,無垢無淨法故,無作無起、

不入不出、不增不損、不取不捨法故,

以俗法故非第一義何以故是般若

波羅蜜,非此、非彼、非高、非下、非等、非

不等、非相、非無相、非世閒、非出世閒、

非有漏、非無漏、非有爲、非無爲、非善、

非不善、非過去、非未來、非現在.何以

故?憍尸迦,般若波羅蜜,不取聲聞、辟

支佛法,亦不捨凡人法.釋提桓因白

佛言:「世尊.菩薩摩訶薩,行般若波羅

蜜,知一切衆生心,亦不得.衆生,乃至

知者見者亦不得.是菩薩,不得色,不

得受、想、行、識,不得眼乃至意,不得色

乃至法,不得眼觸因緣生受乃至意

觸因緣生受,不得四念處乃至十八

不共法,不得阿耨多羅三藐三菩提,

不得諸佛法,不得佛.何以故?般若波

羅蜜,不爲得法故出.何以故?般若波

羅蜜,性無所有不可得,所用法不可

得,處亦不可得.」佛告釋提桓因言:「如

是如是.憍尸迦,如汝所說,菩薩摩訶

薩,長夜行般若波羅蜜,阿耨多羅三

藐三菩提不可得,何況菩薩及菩薩

法.」爾時,釋提桓因白佛言:「世尊,菩薩

摩訶薩,但行般若波羅蜜,不行餘波

羅蜜耶?」佛告釋提桓因言:「憍尸迦,菩

薩盡行六波羅蜜法,以無所得故.行

檀那波羅蜜,不得施者,不得受者,不

得財物.行尸羅波羅蜜,不得戒,不得

持戒人,不得破戒人.乃至行般若波

羅蜜,不得智慧,不得智慧人,不得無

智慧人.憍尸迦,菩薩摩訶薩,行布施

時,般若波羅蜜,爲作明導,能具足檀

那波羅蜜;菩薩摩訶薩,行持戒時,般

若波羅蜜,爲作明導,能具足尸羅波

羅蜜;菩薩摩訶薩,行忍辱時,般若波

羅蜜,爲作明導,能具足羼提波羅蜜;

菩薩摩訶薩,行精進時,般若波羅蜜,

爲作明導,能具足毘梨耶波羅蜜;菩

薩摩訶薩,行禪那時,般若波羅蜜,爲

作明導,能具足禪那波羅蜜,菩薩摩

訶薩,觀諸法時,般若波羅蜜,爲作明

導,能具足般若波羅蜜.一切法,以無

所得故.所謂色乃至一切種智.憍尸

迦,譬如閻浮提諸樹、種種葉、種種華、

種種果、種種色,其蔭無差別.諸波羅

蜜,入般若波羅蜜中,至薩婆若,無差

別,亦如是.以無所得故.」釋提桓因白

佛言:「世尊,般若波羅蜜,大功德成就.

世尊,般若波羅蜜,一切功德成就.世

尊,般若波羅蜜,無量功德成就,無邊

功德成就,無等功德成就.世尊,若有

善男子善女人,書是般若波羅蜜經

卷,恭敬、供養、尊重、讚歎、華香乃至幡

蓋,如般若波羅蜜所說正憶念,復有

善男子、善女人,書般若波羅蜜經卷,

與他人,其福何所爲多?」佛告釋提桓

因:「憍尸迦,我還問汝,隨汝意報我.若

有善男子、善女人,供養諸佛舍利,恭

敬、尊重、讚歎,華香乃至幡蓋,若復有

人分舍利,如芥子許,與他人,令供養、

恭敬、尊重、讚歎,華香乃至幡蓋,其福

何所爲多?」釋提桓因白佛言:「世尊,如

我從佛聞法中義,有善男子、善女人,

自供養舍利,乃至幡蓋,若復有人分

舍利,如芥子許,與他人,令供養,其福

甚多.世尊,佛見是福,利衆生故,入金

剛三昧中,碎金剛身,作末舍利.何以

故?有人佛滅度後,供養佛舍利,乃至

如芥子許,其福報無邊,乃至盡苦.」佛

告釋提桓因言:「如是如是.憍尸迦,若

善男子、善女人,書般若波羅蜜經卷,

供養恭敬香花乃至幡蓋,若復有人

書般若波羅蜜經卷,與他人令學,是

善男子、善女人,其福甚多.復次,憍尸

迦,善男子、善女人,如般若波羅蜜中

義,爲他人說開示,分別令易解,是善

男子、善女人,勝於前善男子、善女人

功德.所從聞般若波羅蜜,當視其人

如佛,亦如高勝梵行人.何以故?當知

般若波羅蜜,卽是佛般若波羅蜜,不

異佛;佛不異般若波羅蜜.過去、未來、

現在諸佛,皆從般若波羅蜜中學,得

阿耨多羅三藐三菩提、及高勝梵行

人.高勝梵行人者,所謂阿惟越致.菩

薩摩訶薩,亦學是般若波羅蜜,當得

阿耨多羅三藐三菩提.聲聞人,學是

般若波羅蜜,得阿羅漢道.求辟支佛

道人,學是般若波羅蜜,得辟支佛道.

菩薩,學是般若波羅蜜,得入菩薩位.

以是故,憍尸迦,善男子、善女人,欲供

養現在佛,恭敬、尊重、讚歎,花香乃至

幡蓋,當供養般若波羅蜜.我見是利

益,初得阿耨多羅三藐三菩提時,作

是念:「誰有可供養、恭敬、尊重、讚歎依

止住者?」.憍尸迦,我於一切世閒中,若

天、若魔、若梵、若沙門婆羅門中,不見

與我等者,何況有勝者.我又自思念:

「我所得法,自致作佛,我供養是法,恭

敬、尊重、讚歎,當依止住.何等是法?所

謂般若波羅蜜.」.憍尸迦,我自供養是

般若波羅蜜,恭敬、尊重、讚歎已、依止

住.何況善男子、善女人,欲得阿耨多

羅三藐三菩提,而不供養般若波羅

蜜,恭敬尊重讚歎,花香、瓔珞乃至幡

蓋.何以故?般若波羅蜜中,生諸菩薩

摩訶薩;諸菩薩摩訶薩中,生諸佛.以

是故,憍尸迦,善男子、善女人,若求佛

道,若求辟支佛道,若求聲聞道,皆應

供養般若波羅蜜,恭敬、尊重、讚歎、花

香乃至幡蓋.」

摩訶般若波羅蜜經法施品第三十八<丹十善品>

佛告釋提桓因言:「憍尸迦,若有善男

子、善女人,教一閻浮提人,行十善道,

於汝意云何?以是因緣故,得福多不?」

答言:「甚多.世尊.」佛言:「不如是善男子

善女人,書持般若波羅蜜經卷,與他

人,令讀誦說,得福多,何以故?是般若

波羅蜜中,廣說諸無漏法.善男子善

女人,從是中學已學今學,當學入正

法位中,已入今入當入,得須陁洹果.

已得今得,當得乃至阿羅漢果.求辟

支佛道,亦如是.諸菩薩摩訶薩,求阿

耨多羅三藐三菩提入正法位中已

入今入當入,得阿耨多羅三藐三菩

提.已得今得當得.憍尸迦,何等是無

漏法?所謂四念處,乃至八聖道分、四

聖諦、內空、乃至無法有法空、佛十力、

乃至十八不共法.善男子善女人,學

是法,得阿耨多羅三藐三菩提.已得

今得當得.憍尸迦,若有善男子、善女

人,教一人令得須陁洹果,是人得福

德,勝教一閻浮提人,行十善道.何以

故?憍尸迦,教一閻浮提人,行十善道,

不離地獄、畜生、餓鬼苦.憍尸迦,教一

人,令得須陁洹果,離三惡道故.乃至

阿羅漢果、辟支佛道,亦如是.憍尸迦,

若善男子、善女人,教一閻浮提人,令

得須陁洹果、斯陁含、阿那含、阿羅漢、

辟支佛道、不如善男子、善女人,教一

人,令得阿耨多羅三藐三菩提,得福

多.何以故?憍尸迦,以菩薩因緣故,生

須陁洹,乃至阿羅漢、辟支佛;以菩薩

因緣故,生諸佛以是因緣故.憍尸迦,

當知善男子、善女人,書般若波羅蜜

經卷,與他人令書,持讀誦說,得福多.

何以故?是般若波羅蜜中,廣說諸善

法.是善法中學,便出生剎利大姓、婆

羅門大姓、居士大家、四天王天,乃至

非有想非無想天.便有四念處乃至

一切種智,便有須陁洹乃至阿羅漢

辟支佛,便有諸佛.憍尸迦,置一閻浮

提人,若有善男子、善女人,教四天下

國土中衆生,令行十善道,於汝意云

何,是人以是因緣故,得福多不?」答言:

「甚多.世尊.」佛言:「不如善男子、善女人,

書般若波羅蜜經卷,與他人令書,持

讀誦說,得福多.餘如上說.憍尸迦,置

四天下國土中衆生,若教小千國土

中衆生,令行十善道,亦如是.憍尸迦,

置小千國土中衆生,若教二千中國

土中衆生,令行十善道,若有善男子、

善女人,書般若波羅蜜經卷,與他人

令書,持讀誦說,是人得福多.餘如上

說.憍尸迦,置二千中國土中衆生,若

教三千大千國土中所有衆生,令行

十善道,復有人書般若波羅蜜經卷,

與他人令書,持讀誦說,是人福德多.

憍尸迦,置三千大千國土中衆生,若

教如恒河沙等國土中所有衆生,令

行十善道,若復有人書般若波羅蜜

經卷,與他人令書,持讀誦說,其福多.

餘如上說.復次,憍尸迦,有人教一閻

浮提衆生,令立四禪、四無量心、四無

色定、五神通,於汝意云何,是善男子

善女人,福德多不?」釋提桓因言:甚多.

世尊.」佛言:「不如是善男子、善女人,書

般若波羅蜜經卷,與他人令書,持讀

誦說,得福多.何以故?是般若波羅蜜

中,廣說諸善法.餘如上說.憍尸迦,置

閻浮提中衆生,復置四天下國土中

衆生,小千國土中衆生二千中國土

中衆生三千大千國土中衆生,憍尸

迦,若有人教十方如恒河沙等國土

中衆生,令立四禪、四無量心、四無色

定、五神通,於汝意云何,是人福德多

不?答言:「甚多.世尊.」佛言:「不如是善男

子、善女人,書般若波羅蜜經卷,與他

人令書,持讀誦說,得福多.何以故?是

般若波羅蜜中,廣說諸善法,餘如上

說.復次,憍尸迦,若有善男子、善女人,

受是般若波羅蜜,持讀誦說,正憶念,

是人福德,勝教閻浮提人,行十善道,

立四禪、四無量心、四無色定、五神通.

正憶念者,受持親近般若波羅蜜,乃

至正憶念,不以二法,不以不二法.受

持親近禪那波羅蜜、毘梨耶波羅蜜、

羼提波羅蜜、尸羅波羅蜜、檀那波羅

蜜,乃至正憶念,不以二法,不以不二

法.爲阿耨多羅三藐三菩提正憶念,

內空乃至一切種智不以二法,不以

不二法.復次,憍尸迦,若有善男子、善

女人,爲他人種種因緣,演說般若波

羅蜜義,開示分別令易解.憍尸迦,何

等是般若波羅蜜義?憍尸迦,般若波

羅蜜義者,不應以二相觀,不應以不

二相觀,非有相非無相,不入不出,不

增不損,不垢不淨,不生不滅,不取不

捨,不住非不住,非實非虛,非合非散,

非著非不著,非因非不因,非法非不

法,非如非不如,非實際非不實際.憍

尸迦,若善男子、善女人,能以是般若

波羅蜜義,爲他人種種因緣,演說開

示,分別,令易解,是善男子、善女人,所

得福德甚多,勝自受持般若波羅蜜

親近讀誦說正憶念.復次,憍尸迦,善

男子、善女人,自受持般若波羅蜜,親

近讀誦說,正憶念,亦爲他人種種因

緣,演說般若波羅蜜義,開示分別,令

易解,是善男子、善女人,所得功德甚

多.」釋提桓因白佛言:「世尊,善男子善

女人,應如是演說般若波羅蜜義,開

示分別,令易解.」佛語釋提桓因言:「如

是.憍尸迦,是善男子、善女人,應如是

演說般若波羅蜜義,開示分別,令易

解.憍尸迦,善男子、善女人,如是演說

般若波羅蜜義,開示分別,令易解,得

無量無邊阿僧祇福德.若有善男子、

善女人,供養十方無量阿僧祇諸佛,

盡其壽命,隨其所須,恭敬尊重,讚歎,

花香乃至幡蓋供養,若復有善男子、

善女人,種種因緣,爲他人廣說般若

波羅蜜義,開示分別,令易解,是善男

子、善女人,功德甚多.何以故?諸過去、

未來、現在佛,皆於是般若波羅蜜中

學,得阿耨多羅三藐三菩提,已得今

得當得.復次,憍尸迦,若善男子、善女

人,於無量無邊阿僧祇劫,行檀那波

羅蜜,不如是善男子、善女人,以般若

波羅蜜,爲他人演說其義開示分別,

令易解其福甚多.以無所得故.云何

名有所得?憍尸迦,若菩薩摩訶薩用

有所得故,布施,布施時,作是念:「我與

彼受.所施者物.」.是名得檀那,不得波

羅蜜.「我持戒.此是戒.」是名得戒,不得

波羅蜜.「我忍辱.爲是人忍辱.」,是名得

忍辱,不得波羅蜜.「我精進.爲是事勤

精進.」,是名得精進不得波羅蜜.「我修

禪那.所修是禪那.」,是名得禪那,不得

波羅蜜.「我修慧.所修是慧.」,是名得慧,

不得波羅蜜.憍尸迦,是善男子、善女

人,如是行者,不得具足檀那波羅蜜、

尸羅波羅蜜、羼提波羅蜜、毘梨耶波

羅蜜、禪那波羅蜜、般若波羅蜜.」釋提

桓因白佛言:「世尊,菩薩摩訶薩,云何

修具足檀那波羅蜜、尸羅波羅蜜、羼

提波羅蜜、毘梨耶波羅蜜、禪那波羅

蜜、般若波羅蜜?」佛告釋提桓因言:「菩

薩摩訶薩,布施時,不得與者,不得受

者,不得所施物.是人得具足檀那波

羅蜜.乃至修般若波羅蜜時,不得智,

不得所修智,是人得具足般若波羅

蜜.憍尸迦,是爲菩薩摩訶薩,具足檀

那波羅蜜乃至般若波羅蜜.善男子、

善女人,如是行般若波羅蜜,當爲他

人演說其義,開示分別,令易解,禪那

波羅蜜、毘梨耶波羅蜜、羼提波羅蜜、

尸羅波羅蜜、檀那波羅蜜,演說其義,

開示分別,令易解.何以故?憍尸迦,未

來世當有善男子、善女人,欲說般若

波羅蜜,而說相似般若波羅蜜.有善

男子、善女人,發阿耨多羅三藐三菩

提心,聞是相似般若波羅蜜,失正道.

善男子、善女人,應爲是人具足演說

般若波羅蜜義,開示分別,令易解.」釋

提桓因白佛言:「世尊,何等是相似般

若波羅蜜?」佛言:「有善男子善女人,說

有所得般若波羅蜜,是爲相似般若

波羅蜜.」釋提桓因白佛言:「世尊,云何

善男子、善女人,說有所得般若波羅

蜜,是爲相似般若波羅蜜?佛言:「善男

子善女人,說有所得般若波羅蜜.是

爲相似般若波羅蜜.相似般若波羅

蜜者,說色無常作是言:「能如是行,是

行般若波羅蜜.」.行者求色無常,是爲

行相似般若波羅蜜.說受、想、行、識、無

常作是言:「能如是行是行般若波羅

蜜.」.行者求受、想、行、識無常、是爲行相

似般若波羅蜜.說眼無常,乃至說意

無常,說色無常,乃至說法無常,說眼

界無常、色界眼識界無常,乃至說意

界、法界、意識界無常,說地種無常,乃

至說識種無常,說眼識界無常,乃至

說意識界無常,說眼觸無常,乃至說

意觸無常,說眼觸因緣生受無常,乃

至說意觸因緣生受無常.廣說如五

陰.說色苦,乃至說意觸因緣生受苦,

說色無我,乃至說意觸因緣生受無

我,皆如五陰說.行者行檀那波羅蜜

時,爲說色無常苦無我,乃至意觸因

緣生受說無常苦無我.尸羅波羅蜜

乃至般若波羅蜜亦如是.行四禪、四

無量心、四無色定爲說無常苦無我.

行四念處,爲說無常苦無我.乃至行

薩婆若時,爲說無常苦無我.作如是

教能如是行者.是爲行般若波羅蜜.

憍尸迦,是名相似般若波羅蜜.復次

憍尸迦,若是善男子、善女人,當來世

說相似般若波羅蜜,作是言:「汝善男

子、善女人,修行般若波羅蜜.汝修行

般若波羅蜜時,當得初地,乃至當得

十地.禪那波羅蜜乃至檀那波羅蜜

亦如是.」行者以相似有所得,以摠相

修是般若波羅蜜.憍尸迦,是名相似

般若波羅蜜.復次,憍尸迦,善男子、善

女人,欲說般若波羅蜜,作是言:「汝善

男子、善女人,修行般若波羅蜜,已當

過聲聞辟支佛地.」.是名相似般若波

羅蜜.復次,憍尸迦,善男子、善女人,爲

求佛道者,如是說:「汝善男子、善女人,

修行般若波羅蜜,已入菩薩位,得無

生法忍,得無生忍已,便住菩薩神通,

從一佛國,至一佛國,供養諸佛,恭敬、

尊重、讚歎.」.如是說者,是名相似般若

波羅蜜.復次,憍尸迦,善男子、善女人,

爲求佛道者,如是說:「汝善男子、善女

人,學是般若波羅蜜,受持讀誦說,正

憶念,當得無量無邊阿僧祇功德.」.如

是說者,是名相似般若波羅蜜.復次,

善男子、善女人,爲求佛道者,如是說:

「如過去、未來、現在諸佛功德善本,從

初發心,至成得佛,都合集,迴向阿耨多

羅三藐三菩提.」.如是說者,是名相似

般若波羅蜜.」釋提桓因白佛言:「世尊,

云何善男子、善女人,爲求佛道者,不

說相似般若波羅蜜?」佛言:「若善男子、

善女人,爲求佛道者,說般若波羅蜜:

「善男子,汝修行般若波羅蜜,莫觀色

無常.何以故?色色性空,是色性非法,

若非法卽名爲般若波羅蜜,般若波

羅蜜中色,非常非無常.何以故?是中

色尚不可得,何況常無常?」.憍尸迦,善

男子、善女人,如是說者,是名不說相

似般若波羅蜜.受、想、行、識,亦如是.復

次,憍尸迦,善男子、善女人,爲求佛道

者說:「汝善男子,修行般若波羅蜜,於

諸法莫有所過,莫有所住.何以故?般

若波羅蜜中,無有法可過可住.所以

者何?一切法,自性空,自性空是非法,

若非法卽是般若波羅蜜,般若波羅

蜜中,無有法可入可出,可生可滅.」,憍

尸迦,是善男子、善女人如是說,是名

不說相似般若波羅蜜.廣說如上,與

相似相違,是名不說相似般若波羅

蜜.如是憍尸迦,善男子、善女人,應如

是演說般若波羅蜜義,若如是說般

若波羅蜜義所得功德,勝於前者.復

次,憍尸迦,閻浮提中所有衆生,皆教

令得須陁洹,於汝意云何?是人得福

多不?」答言:「甚多.世尊.」佛言:「不如是善

男子、善女人,以般若波羅蜜,爲他人

種種因緣,演說其義,開示分別,令易

解如是言:「善男子、善女人,汝來受是

般若波羅蜜,勤誦讀說,正憶念,如般

若波羅蜜中所說行.」.何以故?是般若

波羅蜜中,出生諸須陁洹.憍尸迦,置

閻浮提中衆生,復置四天下衆生小

千國土二千中國土三千大千國土

衆生,若有人教十方如恒河沙國土

中衆生,盡教令得須陁洹,於汝意云

何,是人得福多不?」答言:「甚多.世尊.」佛

言:「不如是善男子善女人,以般若波

羅蜜,爲他人種種因緣,演說其義,開

示分別,令易解,如是言:「善男子,汝來

受是般若波羅蜜,勤誦讀說,正憶念,

如般若波羅蜜中所說行.」.何以故?般

若波羅蜜中,出生諸須陁洹,復次,憍

尸迦,若有善男子善女人,教閻浮提

中人,令得斯陁含、阿那含、阿羅漢,於

汝意云何,是人得福多不?」答言:「甚多.

世尊.」佛言:「不如是善男子善女人,以般

若波羅蜜,爲他人種種因緣,演說其

義,開示分別,令易解,如是言:「善男子,

汝來受是般若波羅蜜,勤誦讀說,正

憶念,如般若波羅蜜中所說行.」.何以

故?般若波羅蜜中,出生諸斯陁含、阿

那含、阿羅漢故.乃至十方如恒河沙

等國土中衆生,亦如是.復次,憍尸迦,

若善男子善女人,教一閻浮提中衆

生,令得辟支佛道,於汝意云何,是人

得福多不?」答言:「甚多.世尊.」佛言:「不如

是善男子善女人,以般若波羅蜜,爲他

人種種因緣,演說其義,開示分別,令

易解,如是言:「善男子,汝來受是般若

波羅蜜,勤讀誦解說,正憶念,如般若

波羅蜜中所說行.」.何以故?般若波羅

蜜中,出生諸辟支佛道故.四天下乃

至十方如恒河沙等國土中衆生,亦

如是.復次,憍尸迦,善男子、善女人,教

一閻浮提中衆生,令發阿耨多羅三

藐三菩提心,於汝意云何,是人得福

多不?」答言:「甚多.世尊.」佛言:「不如是善

男子善女人,以般若波羅蜜,爲他人

種種因緣,演說其義,開示分別,令易

解,亦如是言:「汝當隨般若波羅蜜中

學,當得一切智法,汝若得一切智法,

汝便得修行般若波羅蜜,增益具足.

若得修行般若波羅蜜,增益具足,汝

當得阿耨多羅三藐三菩提,」.何以故?

憍尸迦,般若波羅蜜中,生諸初發意

菩薩摩訶薩故.乃至十方如恒河沙

等國土,亦如是.復次,憍尸迦,善男子、

善女人,教一閻浮提中衆生,令住阿

惟越致地,於汝意云何,是人福德多

不?」答言:「甚多.世尊.」佛言:「不如是善男

子、善女人,以般若波羅蜜,爲他人種

種因緣,演說其義,開示分別,令易解,

亦如是言:「汝來善男子,受是般若波

羅蜜,乃至如般若波羅蜜中所說行,

汝便得一切智法,得一切智法已,乃

至便得阿耨多羅三藐三菩提.」.何以

故?般若波羅蜜中,生諸菩薩摩訶薩

阿惟越致地故.乃至十方如恒河沙

等國土,亦如是.復次,憍尸迦,一閻浮

提中衆生.發意求阿耨多羅三藐三

菩提,若有善男子、善女人,爲是人廣

說般若波羅蜜及其義,解開示分別,

如是言:「汝來善男子,受是般若波羅

蜜乃至如般若波羅蜜中所說行學

已,汝當得阿耨多羅三藐三菩提.」.復

有人,爲一阿惟越致菩薩,演說般若

波羅蜜及其義解,開示分別,「汝來受

是般若波羅蜜,乃至如般若波羅蜜

中所說行,學已汝當得阿耨多羅三

藐三菩提.」,是善男子所得功德甚多.

乃至十方如恒河沙等國土中,亦如

是.復次,憍尸迦,若有一閻浮提中衆

生,皆得阿惟越致、阿耨多羅三藐三

菩提.復有善男子、善女人,以般若波

羅蜜,爲是人演說其義,於是中有一

菩薩,疾欲得阿耨多羅三藐三菩提.

若有善男子、善女人,爲此菩薩,說般

若波羅蜜及其義解,是人功德最多.

乃至十方如恒河沙等國土,亦如是.」

釋提桓因白佛言:「世尊,如菩薩摩訶

薩,轉轉近阿耨多羅三藐三菩提者,

如是應轉轉教行檀那波羅蜜、尸羅

波羅蜜羼提波羅蜜毘梨耶波羅蜜

禪那波羅蜜、般若波羅蜜,應教內空

乃至無法有法空、四念處乃至八聖

道分、佛十力、四無所畏、四無㝵智、十

八不共法,亦應供養衣服、臥具、飮食、

湯藥,隨其所須.是善男子、善女人,法

施、財施供養,是菩薩所得功德,勝於

前者.何以故?世尊,是菩薩摩訶薩,疾

得阿耨多羅三藐三菩提故.」爾時,慧

命須菩提語釋提桓因言:「善哉善哉.

憍尸迦,汝爲聖弟子,安慰諸菩薩摩

訶薩爲阿耨多羅三藐三菩提者,以

法施、財施,利益法應爾.何以故?菩薩

中生諸佛聖衆.若菩薩不發阿耨多

羅三藐三菩提心者,是菩薩不能學

六波羅蜜乃至十八不共法.若不學

六波羅蜜乃至十八不共法,不能得

阿耨多羅三藐三菩提.若不能得阿

耨多羅三藐三菩提者,則無聲聞、辟

支佛.以是故,憍尸迦,諸菩薩摩訶薩,

學六波羅蜜乃至十八不共法,學六

波羅蜜乃至十八不共法時,得阿耨

多羅三藐三菩提,得阿耨多羅三藐

三菩提故,斷地獄、畜生、餓鬼道,世閒

便有剎利大姓、婆羅門大姓、居士大

家、四天王天、乃至非有想非無想天,

乃至檀那波羅蜜、尸羅波羅蜜、羼提

波羅蜜、毘梨耶波羅蜜、禪那波羅蜜、

般若波羅蜜,內空乃至無法有法空,

四念處乃至十八不共法,出現於世,

聲聞乘、辟支佛乘、佛乘,皆現於世.」

摩訶般若波羅蜜經卷第十

戊戌歲高麗國大藏都監奉勅彫造

摩訶般若波羅蜜經卷第十一 薑

後秦龜茲國三藏鳩摩羅什譯

隨喜品第三十九<丹隨喜迴向品>

爾時,彌勒菩薩摩訶薩語慧命須菩

提:「有菩薩摩訶薩,隨喜福德,與一切

衆生共之,迴向阿耨多羅三藐三菩

提.以無所得故.若聲聞、辟支佛福德,

若一切衆生福德,若布施,若持戒,若

修定,若隨喜,是菩薩摩訶薩,隨喜福

德,與一切衆生共之,迴向阿耨多羅

三藐三菩提,其福德,最上第一,最妙

無上,無與等.何以故?聲聞、辟支佛及

一切衆生布施、持戒、修定、隨喜,爲自

調,爲自淨,爲自度故起.所謂四念處,

乃至八聖道分空無相無作.菩薩隨

喜福德,迴向阿耨多羅三藐三菩提,

持是功德,爲調一切衆生,爲淨一切

衆生,爲度一切衆生故起.」爾時,慧命

須菩提白彌勒菩薩言:「諸菩薩摩訶

薩念十方無量無邊阿僧祇國土中

無量無邊阿僧祇諸滅度佛,從初發

心,至得阿耨多羅三藐三菩提,入無

餘涅槃乃至法盡,於其中閒諸善根

應六波羅蜜及諸聲聞人善根,若布

施福德,持戒、修定福德,及諸學人無

漏善根,無學人無漏善根,諸佛戒衆、

定衆、慧衆、解脫衆、解脫知見衆,一切

智大慈大悲,及餘無量阿僧祇諸佛

法,及諸佛所說法,是法中學得須陁

洹果,乃至得阿羅漢果、辟支佛道,入

菩薩摩訶薩位,及餘衆生種諸善根,

是諸善根一切和合隨喜福德,迴向

阿耨多羅三藐三菩提,最上第一,最

妙無上,無與等.如是隨喜已,持是隨

喜福德,迴向阿耨多羅三藐三菩提,

若有善男子,行菩薩乘者,作是念:我

是心迴向阿耨多羅三藐三菩提.是

生心緣事.若善男子,取相迴向阿耨

多羅三藐三菩提,如所念可得不?」彌

勒菩薩語須菩提:「是善男子,行菩薩

乘,迴向阿耨多羅三藐三菩提心,是

緣事.若善男子,取相不得如所念.」須

菩提語彌勒菩薩:「若諸緣諸事,無所

有,是善男子,行菩薩乘者,取相於十

方諸佛諸善根,從初發心乃至法盡

及聲聞諸善根,學、無學善根,一切和

合隨喜功德,迴向阿耨多羅三藐三

菩提.以無相故.是菩薩將無顚倒,無

常謂常,想顚倒、心顚倒、見顚倒;不淨

謂淨,苦謂爲樂,無我謂我,想顚倒、心

顚倒、見顚倒.若如緣如事,爲阿耨多

羅三藐三菩提,亦如是.迴向心,亦如

是.檀那波羅蜜、尸羅、羼提、毘梨耶、禪

那、般若波羅蜜,乃至十八不共法,亦

如是.若爾者,何等是緣,何等是事,何

等是阿耨多羅三藐三菩提,何等是

善根,何等是隨喜心迴向阿耨多羅

三藐三菩提?」彌勒菩薩語須菩提:「若

諸菩薩摩訶薩,夂行六波羅蜜多,供

養諸佛種善根,與善知識相隨,善學

自相空法.是諸菩薩,是緣是事,諸佛

諸善根隨喜福德,不取相迴向阿耨

多羅三藐三菩提,以不二法、非不二

法非相非不相非可得法非不可得

法,非淨、非垢、不生、不滅法,是名迴向

阿耨多羅三藐三菩提.若諸菩薩不

夂行六波羅蜜,不多供養諸佛,不種

善根,不與善知識相隨,不善學自

相空法,是諸菩薩是諸緣,是諸事,諸

佛,諸善根隨喜福德,諸心取相迴向

阿耨多羅三藐三菩提,是不名迴向.

須菩提,如是般若波羅蜜義乃至一

切種智義.所謂內空乃至無法有法

空,不應爲新學菩薩說.何以故?是菩

薩所有少許信樂、恭敬、淸淨心,皆忘

失.當在阿惟越致菩薩摩訶薩前說,

若有爲善知識所護,若夂供養諸佛

種諸善根,應爲是人說如是般若波

羅蜜義,乃至一切種智義,所謂內空

乃至無法有法空.是人聞是法,不沒

不驚、不畏不怖.須菩提,菩薩摩訶薩,

隨喜福德,應如是迴向阿耨多羅三

藐三菩提.所謂菩薩,用心隨喜福德,

迴向阿耨多羅三藐三菩提.是心盡

滅變離,是緣是事是諸善根,亦盡滅

變離.是中何等是隨喜心,何等是諸

緣,何等是諸事,何等是諸善根,隨喜

迴向阿耨多羅三藐三菩提?二心不

俱,是心性,亦不可得迴向.菩薩云何

隨喜心,迴向阿耨多羅三藐三菩提?

若菩薩摩訶薩行般若波羅蜜時

如是知是般若波羅蜜無有法,乃至

檀那波羅蜜,亦無有法,色無有法,受

想行識乃至阿耨多羅三藐三菩提

無有法.菩薩摩訶薩,應如是隨喜功

德,迴向阿耨多羅三藐三菩提,若能

如是迴向,是名隨喜功德迴向阿耨

多羅三藐三菩提.」爾時,釋提桓因語

須菩提:「新發意菩薩,聞是事,將無驚

懼怖畏.須菩提,云何新發意菩薩,作

諸善根,迴向阿耨多羅三藐三菩提,

復云何隨喜福德,迴向阿耨多羅三

藐三菩提?」須菩提語釋提桓因:「若新

發意菩薩,行般若波羅蜜,不受是般

若波羅蜜.以無所得故,無相故.乃至

檀那波羅蜜,亦如是多信解,內空,乃

至多信解,無法、有法空,多信解四念

處乃至十八不共法,常與善知識相

隨,是善知識爲說六波羅蜜義,開示

分別,如是教授,令常不離般若波羅

蜜,乃至得入菩薩法位,終不離般若

波羅蜜乃至不離檀那波羅蜜,不離

四念處乃至十八不共法,亦教語魔

事,聞種種魔事已,不增不減.何以故?

是菩薩摩訶薩,不受一切法故.是菩

薩亦常不離諸佛.乃至得菩薩位,於

中種善根.以是善根故,生菩薩家,至

得阿耨多羅三藐三菩提,終不離是

善根.復次,新發意菩薩摩訶薩,於過

去十方無量無邊阿僧祇國土中,諸

佛斷生死道,斷諸戲論道,盡棄重擔,

滅聚落刺,斷諸有結,正智解脫.及

弟子所作功德,於是中若剎利大姓、

婆羅門大姓、居士大家、四天王天,乃

至淨居天所種善根,是一切和合稱

量,以隨喜心,最上第一,最妙無上,無

與等,應隨喜隨喜已,迴向阿耨多羅

三藐三菩提.」爾時,彌勒菩薩語須菩

提:「若新發意菩薩摩訶薩,念諸佛及

弟子,諸善根隨喜功德,最上第一、最

妙無上,無與等,隨喜已,應迴向阿耨

多羅三藐三菩提.云何,菩薩不墮想

顚倒、心顚倒、見顚倒?」須菩提言:「若菩

薩摩訶薩,念諸佛及僧,於是中不生

佛想,不生僧想,無善根想.用是心迴

向阿耨多羅三藐三菩提.是心中亦

不生心想.菩薩如是迴向,想不顚倒,

心不顚倒,見不顚倒.若菩薩摩訶薩,

念諸佛及僧,善根取相,取相已,迴向

阿耨多羅三藐三菩提,菩薩如是名

爲想顚倒、心顚倒、見顚倒.若菩薩摩

訶薩用是心,念諸佛及僧,諸善根是

心念時,卽知盡滅.若盡滅是法不可

得,迴向所用迴向心,亦是盡滅相,所

迴向處及法,亦如是相.若如是相迴

向,是名正迴向,非邪迴向.菩薩摩訶

薩,應如是迴向阿耨多羅三藐三菩

提.復次,若菩薩摩訶薩,過去諸佛善

根及弟子善根,是中凡夫人聞法,種

善根,若諸天龍、夜叉、乾闥婆、阿修羅、

迦樓羅、緊那羅、摩睺羅伽聞法,種善根,

若剎利大姓、婆羅門大姓、居士大家、四

天王天乃至阿迦尼咤天聞法,種善根,

發阿耨多羅三藐三菩提心,是一切

福德,和合稱量,隨喜功德,最上第一、

最妙無上、無與等,迴向阿耨多羅三

藐三菩提.是時,菩薩若如是知是諸

法盡滅,所迴向處及法亦自性空,能

如是迴向,是名眞迴向阿耨多羅三

藐三菩提.復次,若菩薩如是知無有

法,能迴向法.何以故?一切法,自性空

故.若如是迴向,是名正迴向阿耨多

羅三藐三菩提.如是菩薩摩訶薩,行

般若波羅蜜乃至檀那波羅蜜,不墮

想顚倒、心顚倒、見顚倒.何以故?菩薩

不著是迴向,亦不見以諸善根迴向

菩提心處.是名菩薩摩訶薩無上迴

向.復次,若菩薩摩訶薩,知所作福德,

離五陰、十二入、十八界,亦知般若波

羅蜜是離相,乃至檀那波羅蜜是離

相,內空乃至無法有法空是離相,四

念處乃至十八不共法是離相.如是

菩薩摩訶薩,隨喜心起福德,名迴向

阿耨多羅三藐三菩提.復次,若菩薩

摩訶薩,隨喜福德,知隨喜福德自性

離,亦知諸佛離佛性,諸善根亦離善

根性,菩提心菩提心性亦離,迴向迴

向性亦離,菩薩菩薩性亦離,般若波

羅蜜般若波羅蜜性亦離,禪那波羅

蜜、毘梨耶波羅蜜、羼提波羅蜜、尸羅

波羅蜜檀那波羅蜜檀那波羅蜜性

亦離,乃至十八不共法十八不共法

性亦離.菩薩摩訶薩,應如是行離相

般若波羅蜜.是名菩薩摩訶薩,般若

波羅蜜中,生隨喜福德.復次,菩薩摩

訶薩諸過去滅度佛諸善根,若欲迴

向應如是迴向作是念如諸佛滅度

相,諸善根相亦如是滅度,法相亦如

是我用心迴向,是心相亦如是.」.若能

如是迴向,當知是迴向阿耨多羅三

藐三菩提.如是迴向,不墮想顚倒、心

顚倒、見顚倒.若菩薩摩訶薩,行般若

波羅蜜時,取諸佛善根相,迴向阿耨

多羅三藐三菩提,是不名爲迴向.何

以故?諸過去佛及善根,非相緣、非無

相緣.若菩薩摩訶薩,作如是取相,是

不名善根迴向阿耨多羅三藐三菩

提.如是菩薩摩訶薩,墮想顚倒、心顚

倒、見顚倒.若菩薩摩訶薩,諸佛及諸

善根及諸心不取相,是名以諸善根,迴

向阿耨多羅三藐三菩提.如是菩薩

摩訶薩,不墮想顚倒、心顚倒、見顚倒.」

爾時,彌勒菩薩問須菩提:「云何菩薩

摩訶薩,於諸善根不取相,能迴向阿

耨多羅三藐三菩提?」須菩提言:「以是

事故,當知菩薩摩訶薩,所學般若波

羅蜜中,應有般若波羅蜜方便力,若

是福德離般若波羅蜜,不得迴向阿

耨多羅三藐三菩提.何以故?般若波

羅蜜中,諸佛不可得諸善根,不可得

迴向阿耨多羅三藐三菩提心,亦不

可得於是中,菩薩摩訶薩,行般若波

羅蜜時,應如是思惟:「過去諸佛及弟

子,身皆滅,諸善根亦滅,我今取相分

別,諸佛諸善根及諸心,以是取相迴

向阿耨多羅三藐三菩提諸佛所不

許.」.何以故?取相有所得故.所謂於過

去諸佛取相分別,是故菩薩摩訶薩,

欲以諸善根迴向阿耨多羅三藐三

菩提,不應有得,不應取相如是迴向.

若有得取相,迴向諸佛,不說有大利

益.何以故?是迴向雜毒故.譬如美食

雜毒,雖有好色好香,爲人所貪而其

中雜毒,愚癡之人,食之歡喜,貪其好

色,香美可口,飯欲消時,受若死若死

等苦若善男子、善女人,不諦受,不諦

取相,不諦誦讀,不解中義,如是教他

言:「汝善男子,過去、未來、現在十方諸

佛,從初發意已來,至得阿耨多羅三

藐三菩提,入無餘涅槃乃至法盡,於

其中閒,行般若波羅蜜時,作諸善根,

行禪那波羅蜜、毘梨耶波羅蜜、羼提

波羅蜜、尸羅波羅蜜、檀那波羅蜜時,

作諸善根,修四禪、四無量心、四無色

定、四念處乃至八聖道分、佛十力乃

至修十八不共法時,作諸善根,淨佛

國土,成就衆生,作諸善根及諸佛戒

衆、定衆、慧衆、解脫衆、解脫知見衆、一

切種智、無錯謬法、常捨行,及諸弟子

是中所種善根,及諸佛所記,當作辟

支佛,是中,諸天龍、阿修羅、迦樓羅、緊

陁羅、摩睺羅伽等所種善根,是諸福

德稱量和合,隨喜迴向阿耨多羅三

藐三菩提.」.是迴向,以取相得法故,如

雜毒食,得法者終無正迴向.何以故?

是得法雜毒,有相有動有戲論.若如

是迴向,則爲謗佛不隨佛教,不隨法

說.是善男子、善女人,求佛道應如是

學過去、未來、現在諸佛,從初發意乃

至法盡,及弟子行般若波羅蜜時,作

善根,乃至修一切種智.餘如上說.云

何諸善根迴向阿耨多羅三藐三菩

提,正迴向.有求佛道善男子、善女人,

行般若波羅蜜,不欲謗諸佛者.諸福

德,應如是迴向:「如諸佛所知以無上

智慧,是諸善根相,是諸善根性,我亦

如是隨喜.如諸佛所知我亦如是迴

向阿耨多羅三藐三菩提.」.求菩薩道

善男子、善女人,應如是迴向阿耨多

羅三藐三菩提.若如是迴向,則爲不

謗佛,如佛所教如佛法說.是菩薩摩

訶薩迴向,則無雜毒.復次,求佛道善

男子善女人,行般若波羅蜜時,諸善

根應如是迴向,如色不繫欲界,不繫

色界,不繫無色界,不繫法者,不名過

去、不名未來、不名現在.如受、想、行、識,

不繫欲界,不繫色界,不繫無色界,不

繫法者,不名過去、未來、現在,十二入

十八界,亦如是.如般若波羅蜜,不繫

欲界,不繫色界、不繫無色界、不繫法

者,不名過去、未來、現在,禪那波羅蜜

乃至檀那波羅蜜,亦如是.內空乃至

無法有法空,亦如是.如四念處,不繫

欲界、不繫色界、不繫無色界、不繫法

者,不名過去、未來、現在乃至八聖道

分,亦如是.佛十力乃至十八不共法

亦如是.如法性、法相、法住、法位,實

際不可思議性,戒、定、慧、解脫、解脫知

見衆,一切種智,無錯謬法,常捨行.不

繫欲界,不繫色界,不繫無色界,不繫

法者,不名過去、未來、現在.是迴向所,

迴向處.行者不繫,皆亦如是.是諸佛

亦不繫,諸善根亦不繫.是諸聲聞、辟

支佛善根,亦不繫.不繫法者,不名過

去、未來、現在.若菩薩摩訶薩,行般若

波羅蜜時,如是知色不繫三界,不繫

法者,不名過去、未來、現在.若法過去、

未來、現在者不可以取相有所得法,

迴向阿耨多羅三藐三菩提.何以故?

是色無生,若法無生,則無法無法中,

不可迴向.受、想、行、識,亦如是.檀那波

羅蜜乃至般若波羅蜜、四念處乃至

無錯謬法,常捨行不繫三界,不繫法

者,亦非過去、未來、現在.若非過去、未

來、現在法者,不可以取相有所得法,

迴向阿耨多羅三藐三菩提.何以故?

是法無生,若無生則無法,無法中不

可迴向.菩薩摩訶薩,如是迴向,則無

雜毒.若求佛道善男子、善女人,以取

相得法,以諸善根迴向阿耨多羅三

藐三菩提.是名邪迴向.若邪迴向,諸

佛所不稱譽.用是邪迴向,不能具足

檀那波羅蜜乃至般若波羅蜜.不能

具足四念處乃至八聖道分,內空乃

至無法有法空,佛十力乃至無錯謬

法,常捨行.不能具足淨佛國土,成就

衆生.若不能淨佛國土,成就衆生,則

不能得阿耨多羅三藐三菩提.何以

故?是迴向雜毒故.復次,菩薩摩訶薩

行般若波羅蜜時,應作是念:「如諸佛

所知,諸善根迴向,是眞迴向.我亦應

以是法相迴向.」.是名正迴向」.爾時,佛

讚須菩提:「善哉善哉.如汝所爲,爲作

佛事,爲諸菩薩摩訶薩,說所應迴向

法.以無相無得無出無垢無淨、無法

性自相空常自性空,如法性如實際

故.須菩提,若三千大千國土中衆生,

皆行十善道、四禪、四無量心、四無色

定、五神通,於須菩提意云何,是衆生

得福多不?」「甚多.世尊.」佛言:「不如是善

男子、善女人,於諸善根心,不著迴向

阿耨多羅三藐三菩提.須菩提,是善

男子、善女人,福德最上第一、最妙無

上,無與等.復次,須菩提,若三千大千

國土中衆生,皆得須陁洹乃至阿羅

漢、辟支佛.若有善男子、善女人,盡形

壽供養、恭敬、尊重、讚歎,衣服、飮食、臥

具、醫藥,供給所須,於須菩提,意云何

是,善男子善女人,是因緣故,得福德

多不?」「甚多.世尊.」佛言:「不如是善男子

善女人,於諸善根心不著,迴向阿耨

多羅三藐三菩提,最上第一、最妙無

上、無與等.復次,須菩提,若三千大千

國土中衆生,皆發阿耨多羅三藐三

菩提心,十方如恒河沙等國土中一

一衆生,如恒河沙等劫,恭敬、尊重、讚

歎、供養是菩薩,衣服、飮食、臥具、醫藥,

供給所須,於須菩提意云何,是善男

子善女人,是因緣故,得福多不?」「甚多.

世尊,無量無邊阿僧祇,不可以譬喩

爲比.世尊,若是福德有形者,十方如

恒河沙等國土,所不受.」佛告須菩提:

「善哉善哉!如汝所言,雖爾不如善男

子善女人,於諸善根心不著,迴向阿

耨多羅三藐三菩提,最上第一、最妙

無上、無與等.是無著迴向功德,比前

功德,百倍千倍百千萬億倍乃至筭

數譬喩所不能及.何以故?是善男子、

善女人,取相得法,行十善道、四禪、四

無量心、四無色定、五神通,取相得法,

供養須陁洹,恭敬尊重讚歎,衣服、飮

食、臥具、醫藥,供給所須.乃至取相供

養菩薩故.」爾時,四天王天,與二萬諸

天,合掌禮佛,作是言:「世尊,菩薩摩訶

薩,最大迴向,以方便力故,以無所得

故,以無相法故,以無覺法故,諸善根

迴向阿耨多羅三藐三菩提.如是迴

向,不墮二法.」爾時,釋提桓因,亦與無

數百千億三十三天及餘諸天子,持

天華、瓔珞、搗香、澤香、天衣、幡蓋、鼓天、

伎樂,以供養佛,如是言:「世尊,菩薩摩

訶薩,最大迴向,以方便力故,以無所

得故,以無相法故,以無覺法故,諸善

根迴向阿耨多羅三藐三菩提.如是

迴向.不墮二法.」須夜摩天王與千天

子刪兜率陁化樂他化自在諸天王,

各與千天子俱供養佛已,作如是言:

「世尊,菩薩摩訶薩最大迴向,以方便

力故,以無所得故,以無相法故,以無

覺法故,諸善根迴向阿耨多羅三藐

三菩提.如是迴向,不墮二法.」爾時,諸

梵天與無數百千億那由他諸天俱

詣佛所,頭面禮佛足,發大音聲,如是

言:「未曾有也.世尊.菩薩摩訶薩,爲般

若波羅蜜所護,以方便力故,勝前善

男子、善女人,取相有所得者.」光音天

乃至阿迦尼咤天,與無數百千億那

由他諸天俱詣佛所,頭面禮足,發大

音聲,如是言:「未曾有也.世尊.菩薩摩

訶薩,爲般若波羅蜜所護,以方便力

故,勝前善男子、善女人取相有所得

者.」爾時,佛告四天王天乃至阿迦尼

咤諸天子:「若三千大千世界中所有

衆生,皆發阿耨多羅三藐三菩提心,

是一切菩薩念過去未來現在諸佛

及聲聞、辟支佛諸善根,從初發意乃

至法住;於其中閒所有善根,幷餘一

切衆生所有善根,所謂布施、持戒、忍

辱、精進、一心、智慧,檀那波羅蜜乃至

般若波羅蜜,戒衆、定衆、慧衆、解脫衆、

解脫知見衆,如是等諸餘無量佛法,

一切和合隨喜,隨喜已迴向阿耨多

羅三藐三菩提,以取相有所得故.復

有善男子、善女人,發阿耨多羅三藐

三菩提心,念過去、未來、現在諸佛及

聲聞、辟支佛,從初發意乃至法住,於

其中閒所有善根,幷餘一切衆生所

有善根,所謂布施、持戒、忍辱、精進、一

心、智慧,檀那波羅蜜,乃至無量諸佛

法,一切和合稱量,以無所得故,無二

法故,無有相法故,不著法故,無覺法

故,是最上隨喜,第一最妙無上無與

等隨喜.隨喜已迴向阿耨多羅三藐

三菩提.是善男子、善女人功德,勝前

善男子善女人功德,百倍千倍百千

萬億倍乃至算數譬喩所不能及.」爾

時,須菩提白佛言:「世尊,世尊說善男

子、善女人和合諸善根,稱量隨喜,迴

向最上第一、最妙無上,無與等.世尊,

云何名隨喜最上乃至無與等?」佛言:

「若善男子,善女人,於過去、未來、現在

諸法,不取不捨、不念非不念、不得非

不得,是諸法中,亦無有法生者、滅者、

若垢、若淨,諸法不增不減、不來不去、

不合不散、不入不出,如過去、未來、現

在諸法相、如如相、法性、法住、法位,我

亦如是隨喜,隨喜已迴向阿耨多羅

三藐三菩提.如是迴向,最上第一、最

妙無上、無與等.須菩提,是隨喜法,比

餘隨喜,百倍千倍百千萬億倍乃至

算數,譬喩所不能及.復次,須菩提,求

佛道善男子、善女人,於過去、未來、現

在諸佛及聲聞、辟支佛,從初發心乃

至法住,於其中閒所有善根,若布施

乃至智慧,檀那波羅蜜乃至無量諸

佛法及餘一切衆生所有善根,若欲

隨喜者應如是隨喜作是念布施與

解脫等,戒、忍、精進、禪、智與解脫等,色

與解脫等,受、想、行、識亦與解脫等,內

空與解脫等,乃至無法、有法空亦與

解脫等,四念處與解脫等,乃至八聖

道分亦與解脫等,佛十力與解脫等,

乃至一切種智亦與解脫等,戒衆、定

衆、慧衆、解脫衆、解脫知見衆亦與

解脫等,隨喜與解脫等,過去、未來、現

在諸法與解脫等,十方諸佛與解脫

等,諸佛迴向與解脫等,諸佛與解脫

等,諸佛滅度與解脫等,諸佛弟子聲

聞、辟支佛與解脫等,諸佛弟子滅度

與解脫等,諸佛法相與解脫等,諸聲

聞、辟支佛法相與解脫等,一切諸法

相亦與解脫等.我以是諸善根相,隨

喜功德,迴向阿耨多羅三藐三菩提

亦與解脫等.不生不滅故.」.須菩提,是

名諸菩薩摩訶薩,隨喜功德,最上第

一、最妙無上、無與等.須菩提,菩薩成

就是隨喜功德,當疾得阿耨多羅三

藐三菩提.復次,須菩提,十方如恒河

沙等現在諸佛及諸弟子,現在若有

求佛道善男子、善女人,盡形壽供養

是諸佛及弟子,一切所須,供養恭敬、

尊重讚歎,衣服、飮食、臥具、醫藥,是諸

佛滅度後,晝夜懃修,供養恭敬尊重

讚歎華香乃至幡蓋、伎樂以取相有

所得故.持戒、忍辱、精進、禪定、修智慧,

以取相有所得故.復有善男子、善女

人,發意求阿耨多羅三藐三菩提,行

檀那波羅蜜、尸羅波羅蜜、羼提波羅

蜜、毘梨耶波羅蜜、禪那波羅蜜、般若

波羅蜜,以不取相無所得法,方便力

諸善根,迴向阿耨多羅三藐三菩提,

是福德最上第一、最妙無上、無與等,

勝前福德百倍千倍百千萬倍乃至

算數譬喩所不能及.如是須菩提,菩

薩摩訶薩行檀那波羅蜜時尸羅波

羅蜜、羼提波羅蜜、毘梨耶波羅蜜、禪

那波羅蜜、般若波羅蜜時,以方便力

故,諸善根應迴向阿耨多羅三藐三

菩提.以不取相無所得法故.」

摩訶般若波羅蜜經照明品第四十<丹本名大度品>

爾時,慧命舍利弗白佛言:「世尊,是般

若波羅蜜.」佛言:「是般若波羅蜜.」「世尊,

般若波羅蜜,能照一切法.畢竟淨故.

世尊,應禮般若波羅蜜,世尊,般若波

羅蜜,不著三界.世尊,般若波羅蜜,除

諸闇冥.一切煩惱,諸見除故.世尊,般

若波羅蜜,一切助道法中最上.世尊,

般若波羅蜜,安隱.能斷一切怖畏苦

惱故.世尊,般若波羅蜜,能與光明.五

眼莊嚴故.世尊,般若波羅蜜,能示導

墮邪道衆生.離二邊故.世尊,般若波

羅蜜,是一切種智.一切煩惱及習斷

故.世尊,般若波羅蜜,是諸菩薩摩訶

薩母.能生諸佛法故.世尊,般若波羅

蜜,不生不滅.自相空故.世尊,般若波

羅蜜,遠離生死.非常非滅故.世尊,般

若波羅蜜,無救者作護.施一切珍寶

故.世尊,般若波羅蜜,具足力.無能破

壞故.世尊,般若波羅蜜,能轉三轉十

二行法輪.一切諸法,不轉不還故.世

尊,般若波羅蜜,能示諸法性.無法有

法空故.世尊,應云何供養般若波羅

蜜?」佛言:「當如供養世尊,禮般若波羅

蜜,當如禮世尊.何以故?世尊不異般

若波羅蜜,般若波羅蜜不異世尊,世

尊卽是般若波羅蜜,般若波羅蜜卽

是世尊.是般若波羅蜜中出生諸佛、

菩薩、辟支佛、阿羅漢、阿那含、斯陁含、

須陁洹.般若波羅蜜中生十善道、四

禪、四無量心、四無色定、五神通、內空

乃至無法有法空、四念處乃至八聖

道分.是般若波羅蜜中生佛十力、十

八不共法、大慈大悲、一切種智.」爾時,

提桓因心念:「何因緣故,舍利弗,問

是事?」念已語舍利弗:「何因緣故,問是

事?」舍利弗語釋提桓因言:「憍尸迦,諸

菩薩摩訶薩,爲般若波羅蜜守護.以

漚和拘舍羅力故.於過去、未來、現在

諸佛,從初發心乃至法住,於其中閒

所作善根,一切和合,隨喜迴向阿耨

多羅三藐三菩提.以是因緣故,我問

是事.憍尸迦,菩薩摩訶薩般若波羅

蜜,勝檀那波羅蜜、尸羅、羼提、毘梨耶、

禪那波羅蜜,譬如生盲人若百、若千、

若百千而無前導不能趣道入城.憍

尸迦,五波羅蜜亦如是.離般若波羅

蜜,如盲無導不能趣道,不能得一切

智.憍尸迦,若五波羅蜜得般若波羅

蜜將導,是時五波羅蜜名爲有眼.般

若波羅蜜將導,得波羅蜜名字.」釋提

桓因語舍利弗:「如所言,般若波羅蜜,

將導,五波羅蜜故,得波羅蜜名字,舍

利弗,若無檀那波羅蜜,助五波羅蜜,

不得波羅蜜名字.若無尸羅波羅蜜、

羼提波羅蜜、毘梨耶波羅蜜、禪那波

羅蜜,五波羅蜜不得波羅蜜名字.若

爾者,何以故,獨讚般若波羅蜜?」舍利

弗言:「如是如是.憍尸迦,無檀那波羅

蜜,五波羅蜜不得波羅蜜名字.無尸

羅波羅蜜、羼提波羅蜜、毘梨耶波羅

蜜、禪那波羅蜜,五波羅蜜不得波羅

蜜名字.但菩薩摩訶薩,住般若波羅

蜜中,能具足檀那波羅蜜、尸羅波羅

蜜、羼提波羅蜜、毘梨耶波羅蜜、禪那

波羅蜜.以是故,憍尸迦,般若波羅蜜

於五波羅蜜中,最上第一、最妙無上、

無與等.」舍利弗白佛言:「世尊,云何應

生般若波羅蜜?」佛告舍利弗:「色不生

故,般若波羅蜜生;受、想、行、識不生故,

般若波羅蜜生;檀那波羅蜜不生故,

般若波羅蜜生.乃至禪那波羅蜜不

生故,般若波羅蜜生;內空乃至無法

有法空、四念處乃至八聖道分、佛十

力乃至一切智一切種智不生故,般

若波羅蜜生.如是諸法不生故,般若

波羅蜜,應生.」舍利弗言:「世尊,云何色

不生故,般若波羅蜜生,乃至一切諸

法不生故,般若波羅蜜應生?」佛言:「色

不起不生、不得不失故,乃至一切諸

法不起不生不得不失故,般若波羅

蜜生.」舍利弗白佛言:「如是生般若波

羅蜜,與何等法合?」佛言:「無所與合.以

是故,得名般若波羅蜜」「世尊,不與何

等法合?」佛言:「不與不善法合,不與善

法合,不與世閒法合,不與出世閒法

合,不與有漏法合,不與無漏法合,不

與有罪法合,不與無罪法合,不與有

爲法合,不與無爲法合.何以故?般若

波羅蜜不爲得法故生,以是故,於諸

法無所合.」爾時,釋提桓因白佛言:「世

尊,是般若波羅蜜,亦不合薩婆若?」佛

言:「如是.憍尸迦,般若波羅蜜,亦不合

薩婆若亦不得故.」釋提桓因言:「世尊,

云何般若波羅蜜亦不合薩婆若亦

不得?」佛言:「般若波羅蜜不如名字,不

如相,不如起作法合.」釋提桓因言:「今

云何合?」佛言:「若菩薩摩訶薩如不取、

不受、不住、不著、不斷,如是合亦無所

合.如是憍尸迦,般若波羅蜜,一切法

合亦無所合.」爾時,釋提桓因白佛言:

「未曾有也.世尊,是般若波羅蜜力,爲

一切法不起、不生、不得、不失故生.」須

菩提白佛言:「世尊,若菩薩摩訶薩行

般若波羅蜜時,作是念:「般若波羅蜜,

若一切法合若不合.」,是菩薩摩訶薩,

則捨般若波羅蜜,遠離般若波羅蜜.」

佛告須菩提:「復有因緣,菩薩摩訶薩

捨般若波羅蜜,遠離般若波羅蜜.若

菩薩摩訶薩作是念:「是般若波羅蜜,

無所有空、虛不堅固.」,是菩薩摩訶薩,

則捨般若波羅蜜,遠離般若波羅蜜.

須菩提,以是因緣故,捨離般若波羅

蜜.」須菩提白佛言:「世尊,信般若波羅

蜜,爲不信何法?」佛告須菩提:「信般若

波羅蜜,則不信色,不信受、想、行、識,不

信眼乃至意,不信色乃至法,不信眼識

界乃至意識界,不信檀那波羅蜜、尸

羅波羅蜜、羼提波羅蜜、毘梨耶波羅

蜜、禪那波羅蜜,不信內空乃至無法

有法空,不信四念處乃至八聖道分,

不信佛十力乃至十八不共法,不信

須陁洹果、斯陁含果、阿那含果、阿羅

漢果、辟支佛道,不信菩薩道,不信阿

耨多羅三藐三菩提乃至一切種智.」

須菩提白佛言:「世尊,云何信般若波

羅蜜時,不信色乃至一切種智?」佛告

須菩提:「色不可得故,信般若波羅蜜,

不信色乃至一切種智不可得故,信

般若波羅蜜,不信一切種智.以是故,

須菩提,信般若波羅蜜時,不信色,乃

至不信一切種智.」須菩提白佛言:「世

尊,是般若波羅蜜,名爲摩訶波羅蜜.

須菩提,何因緣故,是般若波羅蜜,名

爲摩訶波羅蜜?」須菩提言:「世尊,是般

若波羅蜜,不作色大,不作色小;受、想、

行、識不作大,不作小;眼乃至意、色乃

至法、眼識界乃至意識界不作大,不

作小;檀那波羅蜜乃至禪那波羅蜜

不作大,不作小;內空乃至無法有法

空不作大,不作小;四念處乃至阿耨

多羅三藐三菩提不作大,不作小;諸

佛法不作大,不作小;諸佛不作大,不

作小.是般若波羅蜜,不作色合,不作

色散;受、想、行、識不作合,不作散;乃至

諸佛不作合,不作散;不作色無量,不

作色非無量;乃至諸佛不作無量,不

作非無量;不作色廣,不作色狹;乃至

諸佛不作廣,不作狹;不作色有力,不

作色無力;乃至諸佛不作有力,不作

無力.世尊,以是因緣故,是般若波羅

蜜,名摩訶波羅蜜.世尊,若新發意菩

薩摩訶薩,若不遠離般若波羅蜜,不

遠離禪那波羅蜜,不遠離毘梨耶波

羅蜜,不遠離羼提波羅蜜,不遠離尸

羅波羅蜜,不遠離檀那波羅蜜,如是

念:「是般若波羅蜜,不作色大,不作色

小;乃至諸佛不作大,不作小;不作色

合,不作色散;不作色無量,不作色非

無量;不作色有力,不作色無力;乃至

諸佛不作有力,不作無力.」.世尊,菩薩

摩訶薩,若如是知,是爲不行般若波羅

蜜.何以故?是非般若波羅蜜相.所謂

作色大小,乃至諸佛作大小,色有力、

無力,乃至諸佛有力、無力.世尊,是菩

薩摩訶薩,用有所得故,有大過失,所

謂行般若波羅蜜時,作色大,作色小,

乃至諸佛作有力,作無力.何以故?有

所得相者,無阿耨多羅三藐三菩提.

所以者何?衆生不生故,般若波羅蜜

不生,色不生故,般若波羅蜜不生,乃

至佛不生故,般若波羅蜜不生,衆生

性無故般若波羅蜜性無色性無故

般若波羅蜜性無,乃至佛性無故,般

若波羅蜜性無;衆生非法故,般若波

羅蜜非法;色非法故,般若波羅蜜非

法;乃至佛非法故,般若波羅蜜非法;

衆生空故,般若波羅蜜空;色空故,般

若波羅蜜空;乃至佛空故,般若波羅

蜜空;衆生離故,般若波羅蜜離;色離

故,般若波羅蜜離;乃至佛離故,般若

波羅蜜離;衆生無有故,般若波羅蜜

無有;色無有故,般若波羅蜜無有;乃

至佛無有故,般若波羅蜜無有;衆生

不可思議故,般若波羅蜜不可思議;

色不可思議故,般若波羅蜜不可思

議;乃至佛不可思議故,般若波羅蜜

不可思議;衆生不滅故,般若波羅蜜

不滅;色不滅故,般若波羅蜜不滅;乃

至佛不滅故,般若波羅蜜不滅,衆生

不可知故,般若波羅蜜不可知;色不

可知故,般若波羅蜜不可知;乃至佛

不可知故,般若波羅蜜不可知;衆生

力不成就故,般若波羅蜜力不成就;

色力不成就故,般若波羅蜜力不成

就;乃至佛力不成就故,般若波羅蜜

力不成就.世尊,以是因緣故,諸菩薩

摩訶薩般若波羅蜜,名爲摩訶波

羅蜜.」

摩訶般若波羅蜜經信毀品第四十一<丹泥梨品>

爾時,慧命舍利弗白佛言:「世尊,有菩

薩摩訶薩,信解是般若波羅蜜者,從

何處終,來生是閒,發阿耨多羅三藐

三菩提心,來爲幾時,爲供養幾佛,行

檀那波羅蜜、尸羅波羅蜜、羼提波羅

蜜、毘梨耶波羅蜜、禪那波羅蜜、般若

波羅蜜,供養幾佛,來爲幾時,能隨順

解深般若波羅蜜義?」

佛告舍利弗:「是菩薩摩訶薩供養十

方諸佛,來生是閒,是菩薩發阿耨多

羅三藐三菩提心,來無量無邊阿僧

祇百千萬億劫.是菩薩摩訶薩,從初

發心,常行六波羅蜜,供養無量無邊

不可思議阿僧祇諸佛,來生是閒.舍

利弗,是菩薩摩訶薩,若見若聞般若

波羅蜜,作是念:「我見佛從佛聞法.」.舍

利弗,是菩薩摩訶薩,能隨順解深般

若波羅蜜義.以無相無二,無所得故.」

須菩提白佛言:」世尊,是般若波羅蜜

可聞可見耶?」佛告須菩提:「是般若波

羅蜜,無有聞者,無有見者.般若波羅

蜜,無聞無見,諸法鈍故.禪那波羅蜜、

毘梨耶波羅蜜、羼提波羅蜜、尸羅波

羅蜜、檀那波羅蜜,無聞無見,諸法鈍

故.內空,無聞無見,諸法鈍故.乃至無

法有法空,無聞無見,諸法鈍故.四念

處,無聞無見,諸法鈍故.乃至八聖道

分,無聞無見,諸法鈍故.佛十力乃至

十八不共法,無聞無見,諸法鈍故.須

菩提,佛及佛道,無聞無見,諸法鈍故.」

須菩提白佛言:「世尊,是菩薩幾時行

佛道,能習行如是深般若波羅蜜?」佛

告須菩提:「是中應分別說.須菩提,有

菩薩摩訶薩,初發意,習行深般若波

羅蜜、禪那波羅蜜、毘梨耶波羅蜜、羼

提波羅蜜、尸羅波羅蜜、檀那波羅蜜.

以方便力故,於法無所破壞,不見諸

法無利益者,亦終不遠離行六波羅

蜜.亦不遠離諸佛,從一佛國,至一佛

國,若欲以善根力,供養諸佛,隨意卽

得,終不生母人腹中,終不離諸神通,

終不生諸煩惱及聲聞、辟支佛心,從

一佛國,至一佛國,成就衆生,淨佛國

土.須菩提,如是等諸菩薩摩訶薩,能

習行深般若波羅蜜.須菩提,有菩薩

摩訶薩,多見諸佛,若無量百千萬億

從諸佛,所行布施、持戒、忍辱、精進、一

心、智慧,皆以有所得故.是菩薩聞說

深般若波羅蜜時,便從衆中起去,不

恭敬深般若波羅蜜及諸佛.是菩薩

今在此衆中坐,聞是甚深般若波羅

蜜,不樂故便捨去.何以故?是善男子、

善女人等,先世聞深般若波羅蜜時,

棄捨去,今世聞深般若波羅蜜,亦棄

捨去.身心不和,是人種愚癡因緣業,

種是愚癡因緣罪故,聞說深般若波

羅蜜呰毀,呰毀深般若波羅蜜故,則

爲呰毀過去、未來、現在諸佛一切智、

一切種智.是人毀呰三世諸佛一切

智故,起破法業,破法業因緣集故,無

量,百千萬億歲,墮大地獄中.是破法

人輩,從一大地獄,至一大地獄,若火

劫起時,至他方大地獄中生;在彼閒

從一大地獄,至一大地獄,彼閒若火

劫起時,復至他方大地獄中生;在彼

閒從一大地獄,至一大地獄.如是遍

十方,彼閒若火劫起故,從彼死,破法

業因緣未盡故,還來是閒大地獄中,

生此閒.亦從一大地獄,至一大地獄,

受無量苦.此閒火劫起時,復生十方

他國土,生畜生中,受破法罪業苦.如

地獄中說.重罪轉薄,或得人身,生盲

人家,生旃陁羅家,生除廁擔死人,種

種下賤家.若無眼、若一眼、若眼瞎、無

舌、無耳、無手.所生處,無佛、無法、無佛

弟子處.何以故?種破法業積集,厚重

具足故,受是果報.」爾時,舍利弗白佛

言:「世尊,五逆罪,與破法罪相似耶?」佛

告舍利弗:「不應言相似.所以者何?若

有人聽說是甚深般若波羅蜜時,毀

呰不信般若波羅蜜,作是言:「不應學

是法,是非法、非善、非佛教,諸佛不說.」,

是語是人自呰毀般若波羅蜜,亦教

他人,毀呰般若波羅蜜.自壞其身,亦

壞他人身.自飮毒殺身,亦飮他人毒

自失身,亦失他人身.自不知不信毀

呰深般若波羅蜜,亦教他人令不信

不知.舍利弗,如是人我不聽聞其名

字,何況眼見共住?何以故?當知是人

名爲污法人,爲墮衰濁黑性.如是人

若有聽其言,信用其語,亦受如是苦.

舍利弗,若人破般若波羅蜜,當知是

名爲壞法人.」舍利弗白佛言:「世尊,世

尊說壞法之人所受重罪,不說是人

所受身體大小.」佛告舍利弗:「不須說

是人受身大小.何以故?是壞法人,若

聞自所受身體大小,便當吐熱血,若

死若近死苦.是破法人聞如是身有

如是重罪,是人便大愁,毒如箭入心,

漸漸乾枯,作是念:「破法罪故,得如是

大醜身,受如是無量苦.」.以是故,佛不

聽舍利弗問是人所受身體大小.」舍

利弗白佛言:「願佛說之,爲未來世作

明,令知破法業積集故,得如是大醜

身,受如是苦.」佛告舍利弗:「後世人若

聞是破法業積集,厚重具足,受大地

獄中,久久無量苦,聞是夂夂無量時,

苦足爲未來世作明誡.」舍利弗白佛

言:「世尊,若白淨性善男子、善女人,聞

是法,足作依止,寧失身命,不壞法.自

念:「我若破法,當受如是苦.」』爾時,須菩

提白佛言:「世尊,善男子、善女人,應好

攝身口意業,無受如是諸苦,或不見

佛,或不聞法,或不親近僧,或生無佛

國土中,或生人中,墮貧窮家,或人不

信受其言.」須菩提白佛言:「世尊,以積

集口業故,有如是破法重罪耶?」佛告

須菩提:「以積集口業故,有是破法重

罪.須菩提,是愚癡人在佛法中,出家

受戒,破深般若波羅蜜,毀呰不受.須

菩提,若破般若波羅蜜,毀呰般若波

羅蜜,則爲破十方諸佛一切智、一切

智破故,則爲破佛寶.破佛寶故,破法

寶.破法寶故,破僧寶.破三寶故,則破

世閒正見.破世閒正見故,則破四念

處,乃至破一切種智法.破一切種智

法故,則得無量無邊阿僧祇罪,得無

量無邊阿僧祇罪已,則受無量無邊

阿僧祇憂苦.」須菩提白佛言:「世尊,是

愚癡人,毀呰破壞是深般若波羅蜜,

有幾因緣?」佛告須菩提:「有四因緣.是

愚癡人,毀呰破是深般若波羅蜜.」須

菩提言:「世尊,何等四?」佛言:「是愚癡人,

爲魔所使故,欲毀呰破壞深般若波

羅蜜,是名初因緣.是愚癡人,不信深

法,不信不解心不得淸淨.是第二因

緣故,是愚癡人欲毀呰破壞深般若

波羅蜜.是愚癡人,與惡知識相隨,心

沒懈怠,堅著五受陰,是第三因緣故,

是愚癡人,欲毀呰破壞深般若波羅

蜜.是愚癡人,多行瞋恚,自高輕人,是

第四因緣故,是愚癡人,欲毀呰破壞

深般若波羅蜜.須菩提,以是四因緣

故,愚癡人欲破壞深般若波羅蜜.」須

菩提白佛言:「世尊,是般若波羅蜜不

懃精進,種不善根,惡友相得,此人難

信難解.」佛言:「如是如是.須菩提,深般

若波羅蜜不懃精進,種不善根,惡友

相得,此人難信難解.」須菩提白佛言:

「世尊,是般若波羅蜜云何甚深難信

難解?」「須菩提,色不縛不解.何以故?無

所有性是色.受、想、行、識,不縛不解.何

以故?無所有性是受、想、行、識.檀那波

羅蜜不縛不解.何以故?無所有性是

檀那波羅蜜.尸羅波羅蜜,不縛不解.

何以故?無所有性是尸羅波羅蜜.羼

提波羅蜜,不縛不解.何以故?無所有

性是羼提波羅蜜.毘梨耶波羅蜜,不

縛不解.何以故?無所有性是毘梨耶

波羅蜜.禪那波羅蜜,不縛不解.何以

故?無所有性,是禪那波羅蜜.般若波

羅蜜,不縛不解.何以故?無所有性、是

般若波羅蜜.須菩提內空不縛不解.

何以故?無所有性是內空.乃至無法

有法空,不縛不解.何以故?無所有性

是無法有法空.四念處不縛不解.何

以故?無所有性是四念處.乃至一切

智、一切種智,不縛不解.何以故?無所

有性是一切智、一切種智.須菩提,色

本際不縛不解.何以故?色本際無所

有性是色.受、想、行、識乃至一切種智

本際,不縛不解.何以故?本際無所有

性是一切種智.須菩提,色後際不縛

不解.何以故?後際無所有性是色.受、

想、行、識乃至一切種智後際、不縛不

解.何以故?後際無所有性,是一切種

智.須菩提,現在色不縛不解.何以故?

現在色無所有性是色.受、想、行、識乃

至現在一切種智,不縛不解.何以故?

現在無所有性是一切種智.」須菩提

白佛言:「世尊,是般若波羅蜜不勤精

進,不種善根,惡友相得,懈怠少進,憙

忘無巧便慧,如此之人,實難信難解.」

佛言:「如是如是.須菩提,是般若波羅

蜜不勤精進,不種善根,惡友相得,繫

屬於魔,懈怠少進,憙忘無巧便慧,如

此之人,實難信難解.何以故?色淨果

亦淨;受、想、行、識淨果亦淨;乃至阿耨

多羅三藐三菩提淨果亦淨.復次,須

菩提,色淨故,卽般若波羅蜜淨.般若

波羅蜜淨,卽色淨,受、想、行、識淨故,卽

般若波羅蜜淨.般若波羅蜜淨,卽受

想行識淨.乃至一切種智淨,卽般若

波羅蜜淨.般若波羅蜜淨,卽一切種

智淨.色淨,般若波羅蜜淨.無二無別,

無斷無壞.乃至一切種智淨,般若波

羅蜜淨.無二無別,無斷無壞.復次,須

菩提,不二淨故,色淨;不二淨故,乃至

一切種智淨.何以故?是不二淨色淨

乃至一切種智淨,無二無別故,我淨

衆生淨乃至知者、見者淨故,色淨、受

想行識淨乃至一切種智淨.色淨乃

至一切種智淨故,我淨衆生乃至知

者、見者淨.何以故?是我衆生乃至知

者、見者淨,色淨乃至一切種智淨,不

二不別,無斷無壞.復次,須菩提,婬淨

故,色淨乃至一切種智淨.何以故?婬

淨、色淨乃至一切種智淨,不二不別.

瞋癡淨故,色淨乃至一切種智淨.何

以故,瞋癡淨、色淨乃至一切種智淨,

不二不別.復次,須菩提,無明淨故,諸

行淨;諸行淨故,識淨;識淨故,名色淨;

名色淨故,六入淨;六入淨故,觸淨;觸

淨故,受淨;受淨故,愛淨;愛淨故,取淨;

取淨故,有淨;有淨故,生淨;生淨故,老

死淨;老死淨故,般若波羅蜜淨;般若

波羅蜜淨故,乃至檀那波羅蜜淨;檀

那波羅蜜淨故,內空淨;內空淨故,乃

至無法、有法空淨;無法、有法空淨故,

四念處淨;四念處淨故,乃至一切智

淨;一切智淨故,一切種智淨.何以故?

是一切智淨、一切種智淨,不二不別,

無斷無壞.復次,須菩提,般若波羅蜜

淨故,色淨;乃至般若波羅蜜淨故,一

切智淨.是般若波羅蜜淨、一切智淨,

不二不別故.須菩提禪那波羅蜜淨

故,乃至一切智淨;毘梨耶波羅蜜、羼

提波羅蜜、尸羅波羅蜜、檀那波羅蜜

淨故,乃至一切智淨;內空淨故,乃至

一切智淨;四念處淨故,乃至一切智

淨.復次,須菩提,一切智淨故,乃至般

若波羅蜜淨.如是一一如先說.復次,

須菩提,有爲淨故,無爲淨.何以故?有

爲淨、無爲淨,不二不別,不斷不壞故.

復次,須菩提,過去淨故,未來、現在淨;

未來淨故,過去現在淨;現在淨故,過

去、未來淨.何以故?現在淨,過去、未來

淨,不二不別,不斷不壞故.」

摩訶般若波羅蜜經卷第十一

戊戌歲高麗國大藏都監奉勅彫造

摩訶般若波羅蜜經卷第十二 薑

後秦龜茲國三藏鳩摩羅什譯

歎淨品第四十二

爾時,舍利弗白佛言:「世尊,是淨甚深?」

佛言:「畢竟淨故.」舍利弗言:「何法淨故,

是淨甚深?」佛言:「色淨故,是淨甚深.受、

想、行、識淨故,四念處淨故,乃至八聖

道分淨故,佛十力淨故,乃至十八不

共法淨故,菩薩淨、佛淨故,一切智、一

切種智淨故,是淨甚深.」「世尊,是淨明?」

佛言:「畢竟淨故.」舍利弗言:「何法淨故,

是淨明?」佛言:「般若波羅蜜淨故,是淨

明.乃至檀那波羅蜜淨故,是淨明;四

念處乃至一切智淨故,是淨明.」「世尊,

是淨不相續?」佛言:「畢竟淨故.」舍利弗

言:「何法不相續故,是淨不相續?」佛言:

「色不去不相續故,是淨不相續.乃至

一切種智不去不相續故,是淨不相

續.」「世尊,是淨無垢?」佛言:「畢竟淨故.」舍

利弗言:「何法無垢故,是淨無垢?」佛言:

色性常淨故,是淨無垢.乃至一切種

智性常淨故,是淨無垢.」「世尊,是淨無

得無著?」佛言:「畢竟淨故.」舍利弗言:「何

法無得無著故,是淨無得無著?」佛言:

「色無得無著故,是淨無得無著.乃至

一切種智無得無著故,是淨無得無

著.」「世尊,是淨無生?」佛言:「畢竟淨故.」舍

利弗言:「何法無生故是淨無生?」佛言:

色無生故,是淨無生.乃至一切種智

無生故,是淨無生.」「世尊,是淨不生欲

界中?」佛言:「畢竟淨故.」舍利弗言:「云何

是淨不生欲界中?」佛言:「欲界性不可

得故,是淨不生欲界中.」「世尊,是淨不

生色界中?」佛言:「畢竟淨故.」舍利弗言:

「云何是淨不生色界中?」佛言:「色界性

不可得故,是淨不生色界中.」「世尊,是

淨不生無色界中?」佛言:「畢竟淨故.」舍

利弗言:「云何是淨不生無色界中?」佛

言:「無色界性不可得故,是淨不生無

色界中.」「世尊,是淨無知?」佛言:「畢竟淨

故.」舍利弗言:「云何是淨無知?」佛言:「諸

法鈍故,是淨無知.」「世尊,色無知是淨

淨?」佛言:「畢竟淨故.」舍利弗言:「云何色

無知是淨淨?」佛言:「色自性空故,色無

知是淨淨.」世尊,受、想、行、識,無知是淨

淨?」佛言:「畢竟淨故.」舍利佛言:「云何受、

想、行、識無知是淨淨?」佛言:「受、想、行、識

自性空故,無知是淨淨.」「世尊,一切法

淨故,是淨淨?」佛言:「畢竟淨故.」舍利弗

言:「云何一切法淨故,是淨淨?」佛言:「一

切法不可得故,一切法淨是淨淨.」「世

尊,是般若波羅蜜於薩婆若,無益無

損?」佛言:「畢竟淨故.」舍利弗言:「云何般

若波羅蜜於薩婆若,無益無損?」佛言:

「法常住相故,般若波羅蜜於薩婆若,

無益無損.」「世尊,是般若波羅蜜淨,於

諸法無所受?」佛言:「畢竟淨故.」舍利弗

言:「云何般若波羅蜜淨,於諸法無所

受?」佛言:「法性不動故,是般若波羅蜜

淨,於諸法無所受.」爾時,慧命須菩提

白佛言:「世尊,我淨故,色淨?」佛言:「畢竟

淨故.」須菩提言:「以何因緣,我淨故,色

淨畢竟淨?」佛言:「我無所有故,色無所

有畢竟淨.」「世尊,我淨故,受、想、行、識淨?」

佛言:「畢竟淨故.」須菩提言:「何因緣故,

我淨、受、想、行、識淨,畢竟淨?」佛言:「我無

所有故,受、想、行、識無所有畢竟淨.」「世

尊,我淨故,檀那波羅蜜淨;我淨故,尸

羅波羅蜜淨;我淨故,羼提波羅蜜淨;

我淨故,毘梨耶波羅蜜淨;我淨故,禪

那波羅蜜淨?世尊,我淨故,般若波羅

蜜淨?世尊,我淨故,四念處淨?世尊,我淨

故,乃至八聖道分淨?世尊,我淨故,佛

十力淨?世尊,我淨故,乃至十八不共

法淨?」佛言:「畢竟淨故.」須菩提言:「何因

緣故,我淨檀那波羅蜜淨,我淨乃至

十八不共法淨?」佛言:「我無所有故,檀

那波羅蜜無所有故,淨乃至十八不共

法無所有故淨.」「世尊,我淨故,須陁洹

果淨;我淨故,斯陁含果淨;我淨故,阿

那含果淨;我淨故,阿羅漢果淨;我淨

故,辟支佛道淨;我淨故,佛道淨?」佛言:

「畢竟淨.」須菩提言:「何因緣故,我淨,須

陁洹果淨,斯陁含果淨,阿那含果淨,

阿羅漢果淨,辟支佛道淨,佛道淨?」佛

言:「自相空故.」「世尊,我淨故,一切智淨?」

佛言:「畢竟淨故.」須菩提言:「何因緣故,

我淨故,一切智淨?」佛言:「無相無念故.」

「世尊,以二淨故,無得無著?」佛言:「畢竟

淨.」須菩提言:「何因緣故,以二淨故,無

得無著是畢竟淨?」佛言:「無垢無淨

故.」世尊,我無邊故,色淨、受、想、行、識淨?」

佛言:「畢竟淨.」須菩提言:「何因緣故,我

無邊故色淨受想行識淨佛言畢竟

空,無始空故.」須菩提白佛言:「世尊,若

菩薩摩訶薩,能如是知,是名菩薩摩

訶薩般若波羅蜜佛言畢竟淨故須

菩提言:「何因緣故,菩薩摩訶薩,能如

是知,是名菩薩摩訶薩般若波羅蜜?」

佛言:「知道種故.」「世尊,若菩薩摩訶薩,

行般若波羅蜜,以方便力故,作是念:

「色不知色,受、想、行、識,不知識,過去法,

不知過去法,未來法,不知未來法,現

在法,不知現在法.」.』佛言:「菩薩摩訶薩

行般若波羅蜜,以方便力故,不作是

念:「我施與彼人,我持戒如是持戒,我

修忍如是修忍,我精進如是精進,我

入禪如是入禪,我修智慧如是修智

慧,我得福德如是得福德,我當入菩

薩法位中,我當淨佛國土,成就衆生,

我當得一切種智.」.須菩提,是菩薩摩訶

薩行般若波羅蜜,以方便力故,無諸

憶想分別,內空、外空、內外空、空空、大空、

第一義空、有爲空、無爲空、畢竟空、無始

空、散空、性空、諸法空、自相空故.須菩提,

是名菩薩摩訶薩,行般若波羅蜜,以

方便力故,無所㝵.」爾時,釋提桓因問,

須菩提:「云何是求菩薩道善男子㝵

法?」須菩提報釋提桓因言:「憍尸迦,有

求菩薩道善男子、善女人,取心相.所

謂取檀那波羅蜜相,取尸羅波羅蜜

相、羼提波羅蜜相、毘梨耶波羅蜜相、

禪那波羅蜜相、般若波羅蜜相;取內

空相,外空、內外空乃至無法有法空

相;取四念處相乃至八聖道分相;取

佛十力相乃至十八不共法相;取諸

佛相;取於諸佛種善根相;是一切福

德和合取相,迴向阿耨多羅三藐三

菩提.憍尸迦,是名求菩薩道善男子、

善女人㝵法.用是法故,不能無㝵行

般若波羅蜜.何以故?憍尸迦,是色相

不可迴向,受、想、行、識相不可迴向,乃

至一切種智相不可迴向.復次,憍尸

迦,若菩薩摩訶薩,示教利喜他人阿

耨多羅三藐三菩提,應示教利喜一

切諸法實相.若求菩薩道善男子、善

女人,行檀那波羅蜜時,不應作是分

別言:「我施與,我持戒,我忍辱,我精進,

我入禪定,我修智慧,我行內空、外空、

內外空,乃至我行無法、有法空,我修

四念處,乃至我行阿耨多羅三藐三

菩提.」.善男子、善女人,應如是示教利

喜他人阿耨多羅三藐三菩提.若如

是示教利喜阿耨多羅三藐三菩提,

自無錯謬,亦如佛所說法,示教利喜,

令是善男子、善女人,遠離一切㝵法.」

爾時,佛讚須菩提:「善哉善哉!如汝爲

諸菩薩,說諸礙法.須菩提,汝今更聽

我說微細㝵相.須菩提,汝一心好聽.」

佛告須菩提:「有善男子、善女人,發阿

耨多羅三藐三菩提心,取相念諸佛,

須菩提,所可有相,皆是㝵相.又於諸

佛從初發意,乃至法住,於其中閒,所

有善根取相憶念,取相憶念已,迴向

阿耨多羅三藐三菩提.須菩提,所可

有相,皆是㝵相.又於諸佛及弟子所

有善根及餘衆生善根取相,迴向阿

耨多羅三藐三菩提.須菩提,所可有

相,皆是㝵相.何以故?不應取相憶念

諸佛,亦不應取相憶念諸佛善根.」須

菩提白佛言:「世尊,是般若波羅蜜甚

深.」佛言:「一切法常離故.」須菩提言:「世

尊,我當禮般若波羅蜜.」佛告須菩提:

「是般若波羅蜜無起無作故,無有能

得者.」須菩提言:「世尊,一切諸法,亦不

可知,不可得?」佛言:「一切法一性非二

性.須菩提,是一法性,是亦無性.是無

性卽是性,是性不起不滅.如是須菩

提,菩薩摩訶薩,若知諸法一性,所謂

無性無起無作,則遠離一切礙相.」須

菩提白佛言:「世尊,是般若波羅蜜,難

知難解.」佛言:「如所言,是般若波羅蜜,

無見者、無聞者、無知者、無識者、無得

者.」「世尊,是般若波羅蜜,不可思議.」佛

言:「如所言,是般若波羅蜜,不從心生,

不從色、受、想、行、識生,乃至不從十八

不共法生.」

摩訶般若波羅蜜經無作品第四十三<丹面各千佛品>

須菩提白佛言:「是般若波羅蜜,無所

作?」佛言:「作者不可得故,色不可得,乃

至一切法不可得故.」「世尊,若菩薩摩

訶薩,欲行般若波羅蜜,應云何行?」佛

告須菩提:「菩薩摩訶薩,欲行般若波

羅蜜,不行色,是行般若波羅蜜.不行

受想行識是行般若波羅蜜乃至不

行一切種智,是行般若波羅蜜.不行

色常無常,是行般若波羅蜜.乃至一

切種智不行常無常,是行般若波羅

蜜.不行色若苦若樂,是行般若波羅

蜜.乃至不行一切種智若苦若樂,是

行般若波羅蜜.不行色是我、非我,是

行般若波羅蜜.乃至不行一切種智

是我、非我,是行般若波羅蜜.不行色

淨、不淨,是行般若波羅蜜.乃至不行

一切種智淨、不淨,是行般若波羅蜜.

何以故?是色無所有性.云何有常、無

常、苦、樂、我、無我、淨、不淨?受、想、行、識亦

無所有性.云何有常、無常乃至淨、不

淨?乃至一切種智無所有性.云何有

常無常乃至淨不淨?復次,須菩提,菩

薩摩訶薩,行般若波羅蜜時,不行色

不具足,是行般若波羅蜜.不行受、想、

行、識不具足,是行般若波羅蜜.乃至

不行一切種智不具足,是行般若波

羅蜜.何以故?色不具足者,是不名色.

如是亦不行爲行般若波羅蜜.受、想、

行、識不具足者,是不名識.如是亦不

行爲行般若波羅蜜.乃至不行一切

種智不具足者是不名一切種智如

是亦不行爲行般若波羅蜜.」須菩提

白佛言:「未曾有也.世尊,善說求菩薩

道善男子善女人㝵、不㝵相.」佛言:「如

是如是.須菩提,佛善說求菩薩道善

男子善女人礙、不礙相.復次,須菩提,

若菩薩摩訶薩,行般若波羅蜜時,不

行色不礙,是行般若波羅蜜.不行受、

想、行、識不㝵,是行般若波羅蜜.不行

眼不礙,是行般若波羅蜜.不行耳、鼻、

舌、身不㝵,是行般若波羅蜜.不行意

不㝵,是行般若波羅蜜.不行檀那波

羅蜜不礙,是行般若波羅蜜.不行尸

羅波羅蜜不㝵,是行般若波羅蜜.不

行羼提波羅蜜不㝵,是行般若波羅

蜜.不行毘梨耶波羅蜜不㝵,是行般

若波羅蜜.不行禪那波羅蜜不㝵,是

行般若波羅蜜.不行般若波羅蜜不

㝵,是行般若波羅蜜.乃至不行一切

種智不㝵,是行般若波羅蜜.須菩提,

菩薩摩訶薩,如是行般若波羅蜜時,

知色是不㝵,知受、想、行、識是不礙,乃

至知一切種智是不㝵,知須陁洹果

不㝵,知斯陁含果不㝵,知阿那含果

不㝵,知阿羅漢果不㝵,知辟支佛道

不㝵,知阿耨多羅三藐三菩提道不

㝵.」爾時,慧命須菩提白佛言:「未曾有

也.世尊,是甚深法,若說亦不增不減,

若不說亦不增不減.」佛語須菩提:「如

是如是.是甚深法,若說亦不增不減,

若不說亦不增不減.譬如佛盡形壽,

若讚若毀虛空,讚時,亦不增不減,毀

時亦不增不減.須菩提,如幻人,若讚

時,不增不減,毀時,亦不增不減.讚時

不喜,毀時不憂.須菩提,諸法法相,亦

如是.若說亦如本不異,若不說亦如

本不異.」須菩提白佛言:「世尊,諸菩薩

摩訶薩所爲甚難.修行是般若波羅

蜜時,不憂不喜,而能習般若波羅蜜,

於阿耨多羅三藐三菩提,亦不轉還.

何以故?世尊,修般若波羅蜜,如修虛

空.如虛空中,無般若波羅蜜,無禪那,

無毘梨耶,無羼提,無尸羅,無檀那波

羅蜜.如虛空中,無色,無受、想、行、識,亦

無內空、外空、內外空乃至無法、有法

空,無四念處,乃至無八聖道分,無佛

十力,乃至無十八不共法,無須陁洹

果、斯陁含果、阿那含果、阿羅漢果,無

辟支佛道無阿耨多羅三藐三菩提

修般若波羅蜜亦如是.世尊,應禮是

諸菩薩摩訶薩,能大誓莊嚴.世尊,是

人爲衆生,大誓莊嚴,勤精進,如爲虛

空大誓莊嚴,勤精進.世尊,是人欲度

衆生,如欲度虛空.世尊,是諸菩薩摩

訶薩,大誓莊嚴如爲虛空等衆生大

誓莊嚴.世尊,是人大誓莊嚴欲度衆

生,爲如擧虛空.世尊,諸菩薩摩訶薩,

得大精進力,欲度衆生故,發阿耨多

羅三藐三菩提心.世尊,諸菩薩摩訶

薩大誓莊嚴,欲度衆生故,發阿耨多

羅三藐三菩提心.世尊,諸菩薩摩訶

薩大勇猛,爲度如虛空等衆生故,發

阿耨多羅三藐三菩提心.何以故?世

尊,若三千大千世界滿中諸佛,譬如

竹、、甘蔗、稻、麻、叢林.諸佛,若一劫若

減一劫常說法,一一佛度無量無邊

阿僧祇衆生,令入涅槃.世尊,是衆生

性,亦不減,亦不增.何以故?衆生無所

有故,衆生離故.乃至十方世界中,諸

佛所度衆生,亦如是.世尊,以是因緣

故,我如是說:「是人欲度衆生故,發阿

耨多羅三藐三菩提心,爲欲度虛空.」.』

是時,有一比丘作是言:「我禮般若波

羅蜜.般若波羅蜜中,雖無法生,無法

滅,而有戒衆、定衆、慧衆、解脫衆、解脫

知見衆,而有諸須陁洹、諸斯陁含、諸

阿那含、諸阿羅漢、諸辟支佛,有諸佛

而有佛寶、法寶、比丘僧寶,而有轉法

輪.」爾時,釋提桓因語須菩提:「若菩薩

摩訶薩,習般若波羅蜜,爲習何法?」須

菩提語釋提桓因言:「憍尸迦,是菩薩

摩訶薩,習般若波羅蜜,爲習空法.」釋

提桓因白佛言:「世尊,若善男子、善女人,

受持是般若波羅蜜,親近讀誦說,正

憶念,我當作何等護?」爾時,須菩提語

釋提桓因言:「憍尸迦,汝頗見是法可,

守護者不?」釋提桓因言:不也.須菩提,

我不見是法可守護者.」須菩提言:「憍

尸迦,若善男子、善女人,如般若波羅

蜜中所說行,卽是守護.所謂常不遠

離,如所說般若波羅蜜行.是善男子、

善女人,若人若非人,不得其便.當知

是善男子、善女人,不遠離般若波羅

蜜.憍尸迦,若人欲護行般若波羅蜜

菩薩,爲欲護虛空.憍尸迦,於汝意云

何?汝能護夢、焰、影、響、幻、化不?」釋提桓

因言:「不能護.」「若人欲護行般若波羅

蜜,諸菩薩摩訶薩.亦如是.但自疲苦.

憍尸迦,於汝意云何?能護佛所化不?」

釋提桓因言:「不能護.」「若人欲護行般

若波羅蜜諸菩薩摩訶薩亦如是.憍

尸迦,於汝意云何?能護法性實際如

不可思議性不?」釋提桓因言:「不能護.」

「若人欲護行般若波羅蜜諸菩薩摩

訶薩亦如是.」爾時,釋提桓因問須菩

提:「云何菩薩摩訶薩行般若波羅蜜,

知見諸法,如夢、如焰、如影、如響、如幻、

如化?諸菩薩摩訶薩,如所知見故,不

念夢,不念是夢,不念用夢,不念我夢,

焰、影、響、幻、化亦如是?」須菩提言:「憍尸

迦,若菩薩摩訶薩,行般若波羅蜜,不

念色,不念是色,不念用色,不念我色,

是菩薩摩訶薩,亦能不念夢,不念是

夢,不念用夢,不念我夢,乃至化亦不

念化,不念是化,不念用化,不念我化,

受、想、行、識,亦如是.乃至一切智,不念

一切智,不念是一切智,不念用一切

智,不念我一切智.是菩薩摩訶薩,亦

能不念夢,不念是夢,不念用夢,不念

我夢,乃至化亦如是.如是憍尸迦,菩

薩摩訶薩,知諸法如夢、如焰、如影、如

響、如幻、如化.」爾時,佛神力故,三千大

千世界中諸四天王天、三十三天、夜

摩天、兜率陁天、化樂天、他化自在天、

梵身天、梵輔天、梵衆天、大梵天、少光

天乃至淨居天、是一切諸天,以天栴

檀華,遙散佛上,來詣佛所,頭面禮佛

足,卻住一面.爾時,四天王天、釋提桓

因及三十三天、梵天王乃至諸淨居

天,佛神力故,見東方千佛說法,亦如

是相、如是名字.說是般若波羅蜜品,

諸比丘,皆字須菩提,問難般若波羅

蜜品者,皆字釋提桓因.南西北方,四

維上下,亦如是各千佛現.爾時,佛告

須菩提:「彌勒菩薩摩訶薩,得阿耨多

羅三藐三菩提時,亦當於是處,說般

若波羅蜜.賢劫中諸菩薩摩訶薩,得

阿耨多羅三藐三菩提時,亦當於是

處,說般若波羅蜜.」須菩提白佛言:「世

尊,彌勒菩薩摩訶薩,得阿耨多羅三

藐三菩提時,用何相、何因、何義,說是

般若波羅蜜義?」佛告須菩提:「彌勒菩

薩摩訶薩,得阿耨多羅三藐三菩提

時,色非常、非無常,當如是說法.色非

苦、非樂,色非我、非無我,色非淨、非不

淨,當如是說法.色非縛、非解,當如是

說法.受、想、行、識,非常、非無常乃至非

縛、非解,當如是說法.色非過去,色非

未來,色非現在,當如是說法.受、想、行、

識,亦如是.色畢竟淨,當如是說法.受、

想、行、識畢竟淨,當如是說法.乃至一

切智畢竟淨,當如是說法.」須菩提白

佛言:「世尊,是般若波羅蜜淸淨?」佛言:

「色淸淨故,般若波羅蜜淸淨.受、想、行、

識淸淨故,般若波羅蜜淸淨.」「世尊,云

何色淸淨故,般若波羅蜜淸淨,云何

受、想、行、識淸淨故,般若波羅蜜淸淨?」

佛言:「若色不生不滅,不垢不淨,是名

色淸淨.受、想、行、識,不生不滅,不垢不

淨,是名受、想、行、識淸淨.復次,須菩提,

虛空淸淨故,般若波羅蜜淸淨.」「世尊,

云何虛空淸淨故,般若波羅蜜淸淨?」

佛言:「虛空不生不滅故,淸淨.般若波

羅蜜亦如是.復次須菩提,色不污故,

般若波羅蜜淸淨.受、想、行、識不污故,

般若波羅蜜淸淨.」「世尊,云何色不污

故,般若波羅蜜淸淨,受、想、行、識不污

故,般若波羅蜜淸淨?」佛言:「如虛空不

可污故,虛空淸淨.」「世尊,云何如虛空

不可污故,虛空淸淨?」佛言:「虛空不可

取故,虛空淸淨.虛空淸淨故,般若波

羅蜜淸淨.復次,須菩提,虛空可說故,

般若波羅蜜淸淨.」「世尊,云何虛空可

說故,般若波羅蜜淸淨?」佛言:「因虛空

中二聲出故,般若波羅蜜亦如虛空,可

說故,淸淨.須菩提,虛空不可說故,般

若波羅蜜淸淨.」「世尊,云何虛空不可

說故,般若波羅蜜淸淨?」佛言:「如虛空

無可說故,般若波羅蜜淸淨.復次,如

虛空不可得故,般若波羅蜜淸淨.」「世

尊,云何如虛空不可得故,般若波羅

蜜淸淨?」佛言:「如虛空無所得相,般若

波羅蜜,亦如虛空無所得故,淸淨.復

次,須菩提,一切法不生不滅、不垢不

淨故,般若波羅蜜淸淨.」「世尊,云何一

切法,不生不滅,不垢不淨故,般若波

羅蜜淸淨?」佛言:「一切法畢竟淸淨故,

般若波羅蜜淸淨.」須菩提白佛言:「世

尊,若善男子、善女人,受持是般若波

羅蜜親近正憶念者,終不病眼、耳、鼻、

舌、身,亦終不病,身無形殘,亦不衰老,

終不撗死,無數百千萬諸天,四天王

天乃至淨居諸天,皆悉隨從聽受.六

齋日,月八日、二十三日、十四日、二十

九日、十五日、三十日,諸天衆會.善男

子善女人,爲法師者,在所說般若波

羅蜜處,皆悉來集.是善男子、善女人,

在大衆中,說是般若波羅蜜,得無量

無邊阿僧祇不可思議、不可稱量福

德.」佛告須菩提:「如是如是.是善男子

善女人,若六齋日,月八日、二十三日、

十四日、二十九日、十五日、三十日,在

諸天衆前說是般若波羅蜜義,是善

男子、善女人,得無量無邊阿僧祇不

可思議、不可稱量福德.何以故?須菩

提,般若波羅蜜是大珍寶.何等是大

珍寶?是般若波羅蜜,能拔地獄、畜生、

餓鬼及人中貧窮;能與剎利大姓、婆

羅門大姓、居士大家;能與四天王天

處乃至非有想非無想處;能與須陁

洹果、斯陁含果、阿那含果、阿羅漢果、

辟支佛道、阿耨多羅三藐三菩提.何

以故?是般若波羅蜜中,廣說十善道、

四禪、四無量心、四無色定、四念處乃

至八聖道分、檀那波羅蜜、尸羅波羅

蜜、羼提波羅蜜、毘梨耶波羅蜜、禪那

波羅蜜、般若波羅蜜;廣說內空乃至

無法、有法空;廣說佛十力乃至一切

智.從是中學,出生剎利大姓、婆羅門

大姓、居士大家;出生四天王天、三十

三天、夜摩天、兜率陁天、化樂天、他化

自在天、梵身天、梵輔天、梵衆天、大梵

天、光天、少光天、無量光天、光音天、淨

天、少淨天、無量淨天、遍淨天、阿那婆

迦天、得福天、廣果天、無想天、阿浮訶

那天、不熱天、快見天、妙見天、阿迦尼

咤天、虛空無邊處天、識無邊處天、無

所有處天非有想非無想處天是法

中學,得須陁洹果、斯陁含果、阿那含

果、阿羅漢果,得辟支佛道,得阿耨多

羅三藐三菩提.以是故,須菩提,般若

波羅蜜,名爲大珍寶.珍寶波羅蜜中,

無有法可得若生若滅,若垢若淨,若

取若捨.珍寶波羅蜜,亦無有法若善

若不善,若世閒若出世閒,若有漏若

無漏,若有爲若無爲.以是故,須菩提,

是名無所得珍寶波羅蜜.須菩提,是

珍寶波羅蜜,無有法能染污.何以故?

所用染法,不可得故.須菩提,以是故,

名無染珍寶波羅蜜.須菩提,若菩薩

摩訶薩,行般若波羅蜜時,亦如是不

知,亦如是不分別,亦如是不可得,亦

如是不戲論.是爲能修行般若波羅

蜜.亦能禮覲諸佛,從一佛國,至一佛

國,供養恭敬尊重讚歎諸佛,遊諸佛

剎,成就衆生,淨佛國土.須菩提,是般

若波羅蜜,於諸法無有力,無非力.亦

無受亦無與.不生不滅,不垢不淨,不

增不減.是般若波羅蜜,亦非過去,非

未來.非現在,不捨欲界,不住欲界,不

捨色界,不住色界.不捨無色界,不住

無色界.是般若波羅蜜,不與檀那波

羅蜜亦不捨,不與尸波羅蜜亦不捨,

不與羼提波羅蜜亦不捨,不與毘梨

耶波羅蜜亦不捨,不與禪那波羅蜜

亦不捨,不與般若波羅蜜亦不捨.不

與內空亦不捨,乃至不與無法、有法

空亦不捨,不與四念處亦不捨,乃至

不與八聖道分亦不捨,不與佛十力

亦不捨,乃至不與十八不共法亦不

捨,不與須陁洹果亦不捨,乃至不與

阿羅漢果亦不捨,不與辟支佛道亦

不捨,乃至不與一切智亦不捨.是般

若波羅蜜,不與阿羅漢法,不捨凡人

法;不與辟支佛法,不捨阿羅漢法;不

與佛法,不捨辟支佛法.是般若波羅

蜜,亦不與無爲法,不捨有爲法.何以

故?若有諸佛,若無諸佛,是諸法相,常

住不異,法相、法住、法位,常住不謬不

失故.」爾時,諸天子虛空中立,發大音

聲,踊躍歡喜.以漚鉢羅華、波頭摩華、

拘物頭華、分陁利華而散佛上,作如

是言:「我等於閻浮提,見第二法輪轉,

是中無量百千天子,得無生法忍.」佛

告須菩提:「是法輪轉,非第一轉,非第

二轉.是般若波羅蜜,不爲轉,不爲還

故出.無法有法空故.」須菩提白佛言:

「世尊,云何無法有法空故,般若波羅

蜜,不爲轉,不爲還故出?」佛言:「般若波

羅蜜,般若波羅蜜相空.乃至檀那波

羅蜜,檀那波羅蜜相空.內空,內空相

空.乃至無法、有法空,無法、有法空相

空.四念處,四念處相空.乃至八聖道

分,八聖道分相空.佛十力,佛十力相

空.乃至十八不共法,十八不共法相

空.須陁洹果,須陁洹果相空.斯陁含

果,斯陁含果相空.阿那含果,阿那含

果相空.阿羅漢果,阿羅漢果相空.辟

支佛道,辟支佛道相空.一切種智,一

切種智相空.「須菩提白佛言:「世尊,諸

菩薩摩訶薩般若波羅蜜,是摩訶波

羅蜜,何以故?雖一切法自性空,而諸

菩薩摩訶薩,因般若波羅蜜,得阿耨

多羅三藐三菩提.亦無法可得轉法

輪.亦無法可轉,亦無法可還.是摩訶

波羅蜜中,亦無有法可見.何以故?是

法不可得.若轉若還,一切法畢竟不

生故.何以故?是空相不能轉不能還,

無相相不能轉不能還,無作相不能

轉不能還.若能如是說般若波羅蜜,

教照開示,分別顯現,解釋淺易,有能

如是教者,是名淸淨說般若波羅蜜.

亦無說者,亦無受者,亦無證者,若無

說無受無證,亦無滅者,是說法中,亦

無畢定福田.」

摩訶般若波羅蜜經遍歎品第四十四<丹百波羅蜜品>

爾時,慧命須菩提白佛言:「世尊,無邊

波羅蜜,是般若波羅蜜.」佛言:「如虛空

無邊故.」「世尊,等波羅蜜,是般若波羅

蜜.」佛言:「諸法等故.」「世尊,離波羅蜜,是

般若波羅蜜.」佛言:「畢竟空故.」「世尊,不

壞波羅蜜,是般若波羅蜜.」佛言:「一切

法不可得故.」「世尊,無彼岸波羅蜜,是

般若波羅蜜.」佛言:「無名無身故.」「世尊,

空種波羅蜜,是般若波羅蜜.」佛言:「入

出息不可得故.」「世尊,不可說波羅蜜,

是般若波羅蜜.」佛言:「覺觀不可得故.」

「世尊,無名波羅蜜,是般若波羅蜜.」佛

言:「受、想、行、識不可得故.」「世尊.不去波

羅蜜,是般若波羅蜜.」佛言:「一切法不

來故.」「世尊,無移波羅蜜是般若波羅

蜜.」佛言:「一切法不可伏故.」「世尊,盡波

羅蜜,是般若波羅蜜.」佛言:「一切法畢

竟盡故.」「世尊,不生波羅蜜,是般若波

羅蜜.」佛言:「一切法不滅故.」「世尊,不滅

波羅蜜,是般若波羅蜜,」佛言:「一切法

不生故.」「世尊,無作波羅蜜,是般若波

羅蜜.」佛言:「作者不可得故.」「世尊,無知

波羅蜜,是般若波羅蜜.」佛言:「知者不

可得故.」「世尊,不到波羅蜜,是般若波

羅蜜.」佛言:「生死不可得故.」「世尊,不失

波羅蜜,是般若波羅蜜.」佛言:「一切法

不失故.」「世尊,夢波羅蜜,是般若波羅

蜜.」佛言:「乃至夢中所見不可得故.」「世

尊,響波羅蜜,是般若波羅蜜.」佛言:「聞

聲者不可得故.」「世尊,影波羅蜜,是般

若波羅蜜.」佛言:「鏡面不可得故.」「世尊,

焰波羅蜜,是般若波羅蜜.」佛言:「水流

不可得故.」「世尊,幻波羅蜜,是般若波

羅蜜.」佛言:「術事不可得故.」「世尊,不垢

波羅蜜.是般若波羅蜜.」佛言:「諸煩惱

不可得故.」「世尊,無淨波羅蜜,是般若

波羅蜜.」佛言:「煩惱虛誑故.」「世尊,不污

波羅蜜,是般若波羅蜜.」佛言:「處不可

得故.」「世尊,不戲論波羅蜜,是般若波

羅蜜.」佛言:「一切戲論破故.」「世尊,不念

波羅蜜,是般若波羅蜜.」佛言:「一切念

破故」.「世尊,不動波羅蜜,是般若波羅

蜜.」佛言:「法性常住故.」「世尊,無染波羅

蜜,是般若波羅蜜.」佛言:「知一切法無妄

解故.」「世尊,不起波羅蜜,是般若波羅

蜜.」佛言:「一切法無分別故.」「世尊,寂滅

波羅蜜,是般若波羅蜜.」佛言:「一切法

相.不可得故.」「世尊.無欲波羅蜜.是般

若波羅蜜.」佛言:「欲不可得故.」「世尊,無

瞋波羅蜜,是般若波羅蜜.」佛言:「瞋恚

不實故.」「世尊,無癡波羅蜜,是般若波

羅蜜.」佛言:「無明黑闇滅故.」「世尊,無煩

惱波羅蜜,是般若波羅蜜.」佛言:「分別

憶想虛妄故.」「世尊,無衆生波羅蜜,是

般若波羅蜜.」佛言:「衆生無所有故.」「世

尊,無斷波羅蜜,是般若波羅蜜.」佛言:

「諸法不起故.」「世尊,無二邊波羅蜜,是

般若波羅蜜.」佛言:「離二邊故.」「世尊,不

壞波羅蜜,是般若波羅蜜.」佛言:「一切

法不相離故.」「世尊,不取波羅蜜,是般

若波羅蜜.」佛言:「過聲聞、辟支佛地故.」

「世尊,不分別波羅蜜,是般若波羅蜜.」

佛言:「諸妄想不可得故.」「世尊,無量波

羅蜜,是般若波羅蜜.」佛言:「諸法量不

可得故.」「世尊,虛空波羅蜜,是般若波

羅蜜.」佛言:「一切法無所有故.」「世尊,無

常波羅蜜,是般若波羅蜜.」佛言:「一切

法破壞故」.「世尊,苦波羅蜜,是般若波

羅蜜.」佛言;「一切法苦惱相故.」「世尊,無

我波羅蜜,是般若波羅蜜.」佛言:「一切

法不著故.」「世尊空波羅蜜,是般若波

羅蜜.」佛言:「一切法不可得故.」「世尊,無

相波羅蜜,是般若波羅蜜.」佛言:「一切

法不生故,」「世尊,內空波羅蜜,是般若

波羅蜜,」佛言:「內法不可得故.」「世尊,外

空波羅蜜,是般若波羅蜜.」佛言:「外法

不可得故.」「世尊,內外空波羅蜜,是般

若波羅蜜.」佛言:「內外法不可得故.」「世

尊,空空波羅蜜,是般若波羅蜜.」佛言:

「空空法不可得故.」「世尊,大空波羅蜜,

是般若波羅蜜.」佛言:「一切法不可得

故.」「世尊,第一義空波羅蜜,是般若波

羅蜜.」佛言:「涅槃不可得故.」「世尊,有爲

空波羅蜜,是般若波羅蜜,」佛言:「有爲

法不可得故.」「世尊,無爲空波羅蜜,是

般若波羅蜜.」佛言:「無爲法不可得故.」

「世尊,畢竟空波羅蜜,是般若波羅蜜.」

佛言:「諸法畢竟不可得故.」「世尊,無始

空波羅蜜,是般若波羅蜜.」佛言:「諸法

無始不可得故,」「世尊,散空波羅蜜,是

般若波羅蜜.」佛言:「散法不可得故.」「世

尊,性空波羅蜜,是般若波羅蜜.」佛言:

「有爲、無爲性不可得故.」「世尊,諸法空

波羅蜜,是般若波羅蜜.」佛言:「一切法

不可得故.」「世尊,無所得空波羅蜜,是

般若波羅蜜.」佛言:「無所有故.」「世尊,自

相空波羅蜜,是般若波羅蜜.」佛言:「諸

法自相離故.」「世尊,無法空波羅蜜,是

般若波羅蜜.」佛言:「無法不可得故.」「世

尊,有法空波羅蜜,是般若波羅蜜.」佛

言:「有法不可得故.」「世尊,無法、有法空

波羅蜜,是般若波羅蜜.」佛言:「無法、有

法相不可得故.」「世尊,念處波羅蜜,是

般若波羅蜜.」佛言:「身受心法不可得

故.」「世尊,正勤波羅蜜,是般若波羅蜜.」

佛言:「善不善法不可得故.」「世尊,如意

足波羅蜜,是般若波羅蜜.」佛言:「四如

意足不可得故,」「世尊,根波羅蜜,是般

若波羅蜜.」佛言:「五根不可得故.」「世尊,

力波羅蜜,是般若波羅蜜.」佛言:「五力

不可得故.」「世尊,覺波羅蜜,是般若波

羅蜜.」佛言:「七覺分不可得故.」「世尊,道

波羅蜜,是般若波羅蜜.」佛言:「八聖道

分不可得故.」「世尊,無作波羅蜜,是般

若波羅蜜.」佛言:「無作不可得故.」「世尊,

空波羅蜜,是般若波羅蜜.」佛言:「空相

不可得故.」「世尊,無相波羅蜜,是般若

波羅蜜.」佛言:「寂滅相不可得故.」「世尊,

背捨波羅蜜,是般若波羅蜜.」佛言:「八

背捨不可得故.」「世尊,定波羅蜜,是般

若波羅蜜.」佛言:「九次第定,不可得故.」

「世尊,檀那波羅蜜,是般若波羅蜜.」佛

言:「慳貪不可得故.」「世尊,尸羅波羅蜜,

是般若波羅蜜.」佛言:「破戒不可得故.」

「世尊,羼提波羅蜜,是般若波羅蜜.」佛

言:「忍、不忍不可得故.」「世尊,毘梨耶波

羅蜜,是般若波羅蜜.」佛言:「懈怠、精進,

不可得故.」「世尊,禪那波羅蜜,是般若

波羅蜜.」佛言:「定亂不可得故.」「世尊,般

若波羅蜜,是般若波羅蜜.」佛言:「癡慧

不可得故.」「世尊,十力波羅蜜,是般若

波羅蜜.」佛言:「一切法不可伏故.」「世尊,

四無所畏波羅蜜,是般若波羅蜜.」佛

言:「道種智不沒故.」「世尊,無㝵智波羅

蜜,是般若波羅蜜.」佛言:「一切法無障

無㝵故.」「世尊,佛法波羅蜜,是般若波

羅蜜.」佛言:「過一切法故.」「世尊,如實說

者波羅蜜,是般若波羅蜜.」佛言:「一切

語如實故.」「世尊,自然波羅蜜,是般若

波羅蜜.」佛言:「一切法中自在故.」「世尊,

佛波羅蜜,是般若波羅蜜.」佛言:「知一

切法、一切種智故.」

摩訶般若波羅蜜經卷第十二

戊戌歲高麗國大藏都監奉勅彫造

摩訶般若波羅蜜經卷第十三 薑

後秦龜茲國三藏鳩摩羅什譯

聞持品第四十五<丹本耳品>

爾時,釋提桓因作是念:「若善男子、善

女人,得聞般若波羅蜜經耳者,是人

於前世佛作功德,與善知識相隨,何

況受持親近讀誦,正憶念,如說行.當

知是善男子、善女人,多親近諸佛,能

得聽受,親近讀誦乃至正憶念,如說

修行,能問能答.當知是善男子善女

人,於前世多供養親近諸佛故,聞是

深般若波羅蜜,不驚不怖不畏.當知

是人亦於無量億劫,行檀那波羅蜜、

尸羅波羅蜜、羼提波羅蜜、毘梨耶波

羅蜜、禪那波羅蜜、般若波羅蜜.」爾時,

舍利弗白佛言:「世尊,若有善男子善

女人,聞是深般若波羅蜜,不驚不怖

不畏,聞已,受持親近,如說習行.當知

是善男子、善女人,如阿惟越致菩薩

摩訶薩.何以故?世尊,是般若波羅蜜

甚深.若先世不久行檀那波羅蜜、尸

羅波羅蜜、羼提波羅蜜、毘梨耶波羅

蜜、禪那波羅蜜、般若波羅蜜,終不能

信解深般若波羅蜜.世尊,若有善男

子、善女人,呰毀深般若波羅蜜者,當

知是人前世,亦呰毀深般若波羅蜜.

何以故?是善男子、善女人,聞說深般

若波羅蜜時,無有信樂,心不淸淨.

是善男子、善女人,先世不難不問諸

佛及弟子,云何應行檀那波羅蜜、尸

羅波羅蜜、羼提波羅蜜、毘梨耶波羅

蜜、禪那波羅蜜、般若波羅蜜.云何應

修內空?乃至云何應修無法、有法空?

云何應修四念處?乃至云何應修八

聖道分,云何應修佛十力,乃至云何

應修十八不共法?」釋提桓因語舍利

弗:「是深般若波羅蜜,若有善男子善

女人,不久行檀那波羅蜜、尸羅波羅

蜜、羼提波羅蜜、毘梨耶波羅蜜、禪那

波羅蜜、般若波羅蜜;不行內空、外空

乃至無法、有法空;不行四禪、四無量

心、四無色定;不行四念處乃至八聖

道分;不行佛十力乃至十八不共法

如是人不信解是般若波羅蜜,有何

可怪?大德舍利弗,我禮般若波羅蜜.

禮般若波羅蜜,是禮一切智.」佛告釋

提桓因言;「如是如是.憍尸迦,禮般若

波羅蜜,是禮一切智.何以故?憍尸迦,

諸佛一切智,皆從般若波羅蜜生,一

切智,卽是般若波羅蜜.以是故,憍尸

迦,善男子、善女人,欲住一切智,當住

般若波羅蜜.善男子、善女人,欲生道

種智,當習行般若波羅蜜.欲斷一切

諸結及習,當習行般若波羅蜜.善男

子、善女人,欲轉法輪,當習行般若波

羅蜜.善男子、善女人,欲得須陁洹果、

斯陁含果、阿那含果、阿羅漢果,當習

行般若波羅蜜.欲得辟支佛道,當習

行般若波羅蜜.欲教衆生,令得須陁

洹果、斯陁含果、阿那含果、阿羅漢果、

辟支佛道,當習行般若波羅蜜.若善

男子、善女人,欲教衆生,令得阿耨多

羅三藐三菩提,若欲摠攝比丘僧,當

習行般若波羅蜜.」釋提桓因白佛言:

「世尊,菩薩摩訶薩,欲行般若波羅蜜

時,云何名住般若波羅蜜、禪那波羅

蜜、毘梨耶波羅蜜、羼提波羅蜜、尸羅

波羅蜜、檀那波羅蜜;云何住內空、外

空乃至無法、有法空;云何住四禪、四

無量心、四無色定、五神通;云何住四

念處乃至八聖道分;云何住佛十力、

乃至十八不共法?世尊,菩薩摩訶薩

云何習行般若波羅蜜乃至檀那波

羅蜜、內空乃至十八不共法?」佛語釋

提桓因言:「善哉,善哉!憍尸迦,汝能樂

問是事,皆是佛神力.憍尸迦,若菩薩

摩訶薩,行般若波羅蜜時,若不住色

中爲習行般若波羅蜜.若不住受、想、

行、識中,爲習行般若波羅蜜.眼、耳、鼻、

舌、身、意,色、聲、香味、觸法、眼界乃至意

識界,亦如是.憍尸迦,若菩薩摩訶薩,

不住般若波羅蜜中,爲習般若波羅

蜜,不住禪那波羅蜜中,爲習禪那波

羅蜜;不住毘梨耶波羅蜜中,爲習毘

梨耶波羅蜜;不住羼提波羅蜜中,爲

習羼提波羅蜜;不住尸羅波羅蜜中,

爲習尸羅波羅蜜;不住檀那波羅蜜

中,爲習檀那波羅蜜.如是憍尸迦,是

名菩薩摩訶薩不住般若波羅蜜中,

爲習般若波羅蜜.憍尸迦,不住內空

中,爲習內空;乃至不住無法、有法空

中,爲習無法、有法空;不住四禪中,爲

習四禪;不住四無量心中,爲習四無

量心;不住四無色定中,爲習四無色

定;不住五神通中,爲習五神通;不住

四念處中,爲習四念處;乃至不住八

聖道分中,爲習八聖道分;不住佛十

力中,爲習佛十力;乃至不住十八不

共法中,爲習十八不共法.何以故?憍

尸迦,是菩薩不得色可住可習處.乃

至十八不共法,不得十八不共法可

住可習處.復次,憍尸迦,菩薩摩訶薩

不習色,若不習色,是名習色.受想、行、

識乃至十八不共法,亦如是,何以故?

是菩薩摩訶薩,色前際不可得,中際

不可得,後際不可得.乃至十八不共

法,亦如是.」舍利弗白佛言:「世尊,是般

若波羅蜜甚深.」佛言:「色如甚深故,般

若波羅蜜甚深.受、想、行、識,如甚深故,

般若波羅蜜甚深.乃至十八不共法

亦如是.」舍利弗言:「世尊,是般若波羅

蜜,難可測量.」佛言:「色難可測量故,般

若波羅蜜,難可測量.受、想、行、識乃至

十八不共法,難可測量故,般若波羅

蜜難可測量.」「世尊,是般若波羅蜜無

量.」佛言:「色無量故,般若波羅蜜無量.

受、想、行、識乃至十八不共法無量故,

般若波羅蜜無量.」佛告舍利弗:「若菩

薩摩訶薩,行般若波羅蜜時,不行色

甚深,爲行般若波羅蜜.不行受、想、行、

識,乃至不行十八不共法甚深,爲行

般若波羅蜜.何以故?色甚深相,爲非

色,受、想、行、識乃至十八不共法甚深

相,爲非十八不共法.如是不行爲行

般若波羅蜜.舍利弗,若菩薩摩訶薩

行般若波羅蜜時,不行色難測量,爲

行般若波羅蜜.不行受、想、行、識乃至

不行十八不共法難測量,爲行般若

波羅蜜.何以故?色難測量相,爲非色.

受、想、行、識乃至十八不共法難測量

相、爲非十八不共法.舍利弗,若菩薩

摩訶薩,行般若波羅蜜時,不行色無

量,爲行般若波羅蜜;不行受、想、行、識

乃至不行十八不共法無量,爲行般

若波羅蜜.何以故?色是無量相,爲非

色;受、想、行、識乃至十八不共法無量

相,爲非十八不共法.」舍利弗白佛言:

「世尊,是般若波羅蜜甚深.甚深相難

見難解不可思量,不應在新發意菩

薩前說.何以故?新發意菩薩,聞是甚

深般若波羅蜜,或當驚怖,心生疑悔,

不信不行.是甚深般若波羅蜜,當在

阿惟越致菩薩摩訶薩前說.是菩薩

聞是甚深般若波羅蜜,不驚不怖,心

不疑悔,則能信行.」釋提桓因問舍利

弗:「若在新發意菩薩摩訶薩前,說是

深般若波羅蜜,有何等過?」舍利弗報

釋提桓因言:「憍尸迦,若在新發意菩

薩前,說是深般若波羅蜜,或當驚怖,

呰毀不信.是新發意菩薩,或有是處,

若新發意菩薩聞是深般若波羅蜜

毀呰不信,種三惡道業.是業因緣故,

夂夂難得阿耨多羅三藐三菩提.」釋

提桓因問舍利弗:「頗有未受記菩薩

摩訶薩,聞是深般若波羅蜜,不驚不

怖者不?」舍利弗言:「如是.憍尸迦,若有

菩薩摩訶薩,聞是深般若波羅蜜,不

驚不怖,當知是菩薩得受阿耨多羅

三藐三菩提記不久,不過一佛兩佛.」

佛告舍利弗:「如是如是.是菩薩摩訶

薩,夂發意行六波羅蜜,多供養諸佛,

聞是深般若波羅蜜,不驚不怖不畏,

聞卽受持,如般若波羅蜜中所說行.」

爾時,舍利弗白佛言:「世尊,我欲說譬

喩如求菩薩道善男子、善女人,夢中

修行般若波羅蜜,入禪定勤精進具

足忍辱,守護於戒,行布施,修行內空、

外空,乃至坐於道場,當知是善男子

善女人,近阿耨多羅三藐三菩提.何

況菩薩摩訶薩,欲得阿耨多羅三藐

三菩提覺時,修行般若波羅蜜,入禪

定,勤精進,具足忍辱,守護於戒,行布

施,而不疾成阿耨多羅三藐三菩提,

坐於道場.世尊,善男子、善女人,善根

成就,得聞般若波羅蜜,受持乃至如

說修行,當知是菩薩摩訶薩,久發意

種善根,多供養諸佛,與善知識相隨.

是人能受持般若波羅蜜,乃至正憶

念,當知是人近受阿耨多羅三藐三

菩提記.當知是善男子、善女人,如阿

惟越致菩薩摩訶薩,於阿耨多羅三

藐三菩提,不動轉,能得深般若波羅

蜜,得已,能受持讀誦乃至正憶念.世

尊,譬如人欲過百由旬,若二百三百

四百由旬曠野嶮道.先見諸相若放

牧者若疆界若園林,如是等諸相故,

知近城邑聚落.是人見是相已,作是

念;「如我所見相,當知城邑聚落不遠.」,

心得安隱,不畏賊難、惡虫、飢渴.世尊,

菩薩摩訶薩,亦如是.若得是深般若

波羅蜜,受持讀誦乃至正憶念,當知

近受得阿耨多羅三藐三菩提記不

久.當知是菩薩摩訶薩,不應畏墮聲

聞、辟支佛地.是諸先相,所謂甚深般

若波羅蜜.得聞、得見、得受持乃至正

憶念故佛告舍利弗如是如是汝更

樂說者便說.」「世尊,譬如人欲見大海,

發心往趣,不見樹相,不見山相,是人

雖未見大海,知大海不遠.何以故?大

海處平,無樹相,無山相故.如是世尊,

菩薩摩訶薩,聞是深般若波羅蜜,受

持乃至正憶念時,雖未佛前受劫數

之記,若百劫、千劫、百千萬億劫,是菩

薩自知近受阿耨多羅三藐三菩提

記不夂.何以故?我得聞是深般若波

羅蜜,受持讀誦乃至正憶念故.世尊,

譬如初春諸樹故,葉已墮.當知此樹

新葉華果出在不久.何以故?見是諸

樹先相故,知今不久華葉果出.是時

閻浮提人,見樹先相,皆悉歡喜.世尊,

菩薩摩訶薩,得聞是深般若波羅蜜,

受持讀誦乃至正憶念,如說行,當知

是菩薩,善根成就,多供養諸佛.是菩

薩應作是念:「先世善根所追,趣阿耨

多羅三藐三菩提.」以是因緣故,得見

得聞是深般若波羅蜜,受持讀誦乃

至正憶念,如說行,是中諸天子,曾見

佛者,歡喜踊躍,作是念言:「先諸菩薩

摩訶薩,亦有如是受記先相,今是菩

薩摩訶薩,受阿耨多羅三藐三菩提

記亦不久.」.世尊,譬如母人懷妊,身體

苦重,行步不便,坐起不安,眠食轉少,

不憙語言,厭本所習,受苦痛故.有異

母人,見其先相,當知產生不久,菩薩

摩訶薩,亦如是種善根,多供養諸佛,

久行六波羅蜜,與善知識相隨,善根

成就,得聞深般若波羅蜜,受持讀誦

乃至正憶念,如說行,諸人,亦知是菩

薩摩訶薩,得阿耨多羅三藐三菩提

記不久.」佛告舍利弗言:「善哉善哉!汝

所樂說,皆是佛力.「爾時,須菩提白佛

言:「希有.世尊,諸多陁阿伽度、阿羅訶、

三藐三佛陁,善付諸菩薩摩訶薩事.」

佛告須菩提:「諸菩薩摩訶薩,發阿耨

多羅三藐三菩提心,安隱多衆生,令

無量衆生得樂,憐愍饒益諸天人故,

是諸菩薩,行菩薩道時,以四事攝無

量百千衆生.所謂布施、愛語、利益、同

事.亦以十善道,成就衆生.自行初禪,

亦教他人,令行初禪.乃至自行非有

想非無想處亦教他人,令行乃至非

有想非無想處.自行檀那波羅蜜,亦

教他人,令行檀那波羅蜜.自行尸羅

波羅蜜,亦教他人,令行尸羅波羅蜜.

自行羼提波羅蜜,亦教他人,令行羼

提波羅蜜.自行毘梨耶波羅蜜,亦教

他人,令行毘梨耶波羅蜜.自行禪那

波羅蜜,亦教他人,令行禪那波羅蜜.

自行般若波羅蜜,亦教他人,令行般

若波羅蜜.是菩薩得般若波羅蜜,以

方便力,教衆生,令得須陁洹果,自於

內不證,教衆生,令得斯陁含果、阿那

含果、阿羅漢果.自於內不證,教衆生,

令得辟支佛道.自於內不證,自行六

波羅蜜,亦教無量百千萬諸菩薩,令

行六波羅蜜.自住阿惟越致地,亦教

他人,住阿惟越致地.自淨佛國土,亦

教他人,淨佛國土.自成就衆生,亦教

他人,成就衆生.自得菩薩神通,亦教

他人,令得菩薩神通.自淨陁羅尼門,

亦教他人淨陁羅尼門.自具足樂說

辯才,亦教他人,具足樂說辯才.自受

色成就,亦教他人,受色成就.自成就

三十二相,亦教他人,成就三十二相.

自成就童眞地,亦教他人,成就童眞

地.自成就佛十力,亦教他人,令成就

佛十力.自行四無所畏,亦教他人,行

四無所畏.自行十八不共法,亦教他

人,令行十八不共法.自行大慈、大悲,

亦教他人,行大慈、大悲,自得一切種

智,亦教他人,令得一切種智.自離一

切結使及習,亦教他人,令離一切結

使及習.自轉法輪,亦教他人,轉法輪.」

須菩提白佛言:「希有.世尊,諸菩薩摩

訶薩,大功德成就.所謂爲一切衆生,

行般若波羅蜜,欲得阿耨多羅三藐

三菩提.世尊,云何諸菩薩摩訶薩,具

足修行般若波羅蜜?」佛告須菩提:「若

菩薩摩訶薩,行般若波羅蜜時,不見

色增相,亦不見減相;不見受、想、行、識

增相,亦不見減相;乃至一切種智,不

見增相,亦不見減相,菩薩摩訶薩,是

時,具足般若波羅蜜.復次,須菩提,菩

薩摩訶薩,行般若波羅蜜時,不見是

法、是非法,不見是過去法、是未來、現

在法,不見是善法、不善法、有記法、無

記法,不見是有爲法、無爲法,不見欲

界、色界、無色界,不見檀那波羅蜜、尸

羅波羅蜜、羼提波羅蜜、毘梨耶波羅

蜜、禪那波羅蜜、般若波羅蜜,乃至不

見一切種智.如是菩薩摩訶薩,具足

修行般若波羅蜜.何以故?諸法無相

故,諸法空欺誑,無堅固、無覺者、無壽

命者,」須菩提言:「世尊,世尊所說不可

思議.」佛告須菩提:「色不可思議故,所

說不可思議.受、想、行、識不可思議故,

所說不可思議.六波羅蜜不可思議

故所說不可思議乃至一切種智不

可思議故,所說不可思議.須菩提,若

菩薩摩訶薩,行般若波羅蜜時,知色

是不可思議,受、想、行、識是不可思議,

乃至知一切種智是不可思議,是菩

薩則不能具足般若波羅蜜.」須菩提

白佛言:「世尊,是深般若波羅蜜,誰當

信解者?」佛言:「若有菩薩摩訶薩,久行

六波羅蜜,種善根,多親近供養諸佛,

與善知識相隨,是菩薩能信解深般

若波羅蜜.」須菩提白佛言:「世尊,云何

菩薩摩訶薩,久行六波羅蜜,種善根,

多親近供養諸佛,與善知識相隨?」佛

言:「若菩薩摩訶薩,不分別色,不分別

色相,不分別色性,不分別受、想、行、識,

不分別識相,不分別識性.眼、耳、鼻、舌、

身、意,色聲、香味、觸法、眼界乃至意識

界亦如是.不分別欲界、色界、無色界,

不分別三界相性、不分別檀那波羅

蜜乃至般若波羅蜜、內空乃至無法

有法空、四念處乃至八聖道分、佛十

力乃至十八不共法,不分別檀乃至十

八不共法相,不分別十八不共法性,

不分別道種智,不分別道種智相性,

不分別一切種智,不分別一切種智

相,不分別一切種智性.何以故?須菩

提,色不可思議,受、想、行、識不可思議,

乃至一切種智不可思議.如是須菩

提是名菩薩摩訶薩久行六波羅蜜

種善根,多親近供養諸佛,與善知識

相隨.」須菩提白佛言:「世尊,色甚深故,

般若波羅蜜甚深,受、想、行、識甚深乃

至一切種智甚深故,般若波羅蜜甚

深.世尊,是般若波羅蜜,珍寶聚.有須

陁洹果寶故,有斯陁含果、阿那含果、

阿羅漢果、辟支佛道、阿耨多羅三藐

三菩提寶故,有四禪、四無量心、四無

色定、五神通、四念處乃至八聖道分、

佛十力、四無所畏、四無㝵智、大慈大

悲、十八不共法、一切智、一切種智寶

故.世尊,是般若波羅蜜淸淨聚.色淸

淨故,般若波羅蜜淸淨聚.受、想、行、識

淸淨乃至一切種智淸淨故,般若波

羅蜜淸淨聚.」須菩提言:「世尊,甚可怪.

說是般若波羅蜜時,多有留難.」佛言:

「如是如是.須菩提,是甚深般若波羅

蜜,多有留難.以是事故,善男子、善女

人,若欲書是般若波羅蜜時,應當疾

書,若讀誦、思惟、說、正憶念、修行時,亦

應疾修行.何以故?是甚深般若波羅

蜜,若書、讀誦、思惟、說、正憶念、修行時,

不欲令諸難起故.善男子、善女人,若

能一月書成,當應勤書.若二月三月

四月五月六月七月若一歲書成,亦

當勤書、讀誦、思惟、說、正憶念、修行,若,

一月得成就,乃至一歲得成就,應當

勤成就.何以故?須菩提,是珍寶中,多

有難起故.」須菩提言:「世尊,是甚深般

若波羅蜜中,惡魔憙作留難故,不得

令書,不得令讀誦、思惟、說、正憶念、修

行佛告須菩提惡魔雖欲留難是深

般若波羅蜜,令不得書、讀誦、思惟、說、

正憶念、修行,亦不能破壞是菩薩摩

訶薩書般若波羅蜜乃至修行.」爾時,

舍利弗白佛言:「世尊,誰力故,令惡魔

不能留難菩薩摩訶薩書深般若波

羅蜜乃至修行?」佛言:「是佛力故,惡魔

不能留難菩薩摩訶薩書深般若波

羅蜜乃至修行.舍利弗,亦是十方國

土現在諸佛力故.是諸佛擁護念是

菩薩故,令魔不能留難菩薩摩訶薩,

令不書成就般若波羅蜜乃至修行.

何以故?十方國土中,現在無量無邊

阿僧祇諸佛,擁護念是菩薩書深般

若波羅蜜乃至修行.法應爾亦無能

作留難.舍利弗,善男子、善女人,應當

作是念:「我書是深般若波羅蜜乃至

修行,皆是十方諸佛力.」.』舍利弗言:「世

尊,若有善男子善女人,書是深般若

波羅蜜乃至修行,皆是佛力故.當知

是人是諸佛所護.」佛言:「如是如是.舍

利弗,當知若有善男子、善女人,書是

深般若波羅蜜乃至修行,皆是佛力

故.當知亦是諸佛所護.舍利弗言:「世

尊,十方現在無量無邊阿僧祇諸佛

皆識,皆以佛眼見是善男子、善女人,

書深般若波羅蜜時乃至修行時.」佛

言:「如是如是,舍利弗,十方現在無量

無邊阿僧祇諸佛皆識,皆以佛眼見

是善男子、善女人,書深般若波羅蜜

時,乃至修行時.舍利弗,是中求菩薩

道善男子、善女人,若書是深般若波

羅蜜,受持、讀誦、正憶念,如說修行.當

知是人近阿耨多羅三藐三菩提不

久.舍利弗,善男子、善女人,書是深般

若波羅蜜,受持讀誦乃至正憶念,是

人於深般若波羅蜜,多信解相,亦供

養、恭敬、尊重、讚歎,是深般若波羅蜜,

華香、瓔珞乃至幡蓋供養.舍利弗,諸

佛皆識,皆以佛眼見是善男子、善女

人.是善男子、善女人供養功德,當得

大利益、大果報.舍利弗,是善男子善

女人,以是供養功德因緣故,終不墮

惡道中,乃至阿惟越致地,終不遠離

諸佛.舍利弗,是善男子、善女人,是善

根因緣故,乃至阿耨多羅三藐三菩

提,終不遠離六波羅蜜.終不遠離內

空乃至無法、有法空.終不遠離四念

處乃至八聖道分.終不遠離佛十力

乃至阿耨多羅三藐三菩提.舍利弗,

是深般若波羅蜜,佛般涅槃後,當至

南方國土,是中比丘、比丘尼、優婆塞、

優婆夷,當書是深般若波羅蜜,當受

持、讀誦、思惟、說、正憶念、修行.以是善

根因緣故、終不墮惡道中,受天上、人

中,樂增益六波羅蜜,供養恭敬尊重

讚歎諸佛,漸以聲聞、辟支佛、佛乘,而

得涅槃.舍利弗,是深般若波羅蜜,從

南方當轉至西方.所在處是中比丘、

比丘尼、優婆塞、優婆夷,當書是深般

若波羅蜜,當受持讀誦,思惟說正憶

念修行.以是善根因緣故,終不墮惡

道中,受天上、人中樂,增益六波羅蜜,

供養、恭敬、尊重、讚歎諸佛,漸以聲聞、

辟支佛、佛乘,而得涅槃.舍利弗,是深

般若波羅蜜,從西方當轉至北方.所

在處是中比丘、比丘尼、優婆塞、優婆

夷,當書是深般若波羅蜜,當受持、讀

誦思惟說正憶念修行以是善根因

緣故,終不墮惡道中,受天上人中樂,

增益六波羅蜜供養、恭敬、尊重、讚歎

諸佛,漸以聲聞、辟支佛、佛乘,而得涅

槃.舍利弗,是深般若波羅蜜,是時北

方當作佛事.何以故?舍利弗,我法盛

時,無滅相.舍利弗,我已念.是善男子、

善女人,受是深般若波羅蜜乃至修

行.是善男子、善女人,能書是般若波

羅蜜,恭敬、供養、尊重、讚歎,華香乃至

幡蓋.舍利弗,是善男子、善女人,以是

善根因緣故,終不墮惡道中,受天上、

人中樂,增益六波羅蜜,供養、恭敬、尊

重、讚歎諸佛,漸以聲聞、辟支佛、佛乘,

而得涅槃.何以故?舍利弗,我以佛眼,

見是人我亦稱譽讚歎.十方國土中

無量無邊阿僧祇諸佛,亦以佛眼,見

是人,亦稱譽讚歎.」舍利弗白佛言:「世

尊,是深般若波羅蜜後時,當在北方

廣行耶?」佛言:「如是如是.舍利弗,是深

般若波羅蜜後時,在北方當廣行.舍

利弗,後時於北方,是善男子、善女人,

若聞是深般若波羅蜜,若書、受持、讀

誦、思惟、說、正憶念,如說修行,當知是

善男子、善女人,久發大乘心,多供養

諸佛,種善根,久與善知識相隨.」舍利

弗白佛言:「世尊,後時北方,當有幾所

善男子、善女人求佛道,書深般若波

羅蜜,乃至如說修行?」佛告舍利弗:「後

時北方雖多有求佛道善男子、善女

人,少有聞是深般若波羅蜜,不沒不

驚,不怖不畏.何以故?是人多親近供

養諸佛,多諮問諸佛.是人必能具足

般若波羅蜜、禪那波羅蜜、毘梨耶波

羅蜜、羼提波羅蜜、尸羅波羅蜜、檀那

波羅蜜,具足四念處,乃至具足十八

不共法.舍利弗,是善男子、善女人,善

根純熟故,能多利益衆生,爲阿耨多

羅三藐三菩提.何以故?我今爲是善

男子、善女人,說應薩婆若法.過去諸

佛,亦爲是善男子,善女人,說應薩婆

若法.以是因緣故,是人後生時,續得

阿耨多羅三藐三菩提心,亦爲他人,

說阿耨多羅三藐三菩提法是善男

子,善女人,皆一心和合,魔若魔民,不

能沮壞阿耨多羅三藐三菩提心.何

況惡行人,毀呰行深般若波羅蜜者,

能壞其阿耨多羅三藐三菩提心?舍

利弗,是求菩薩道諸善男子、善女人,

聞是深般若波羅蜜,得大法喜法樂,

亦立多人於善根,爲阿耨多羅三藐

三菩提.是善男子、善女人,於我前立

誓願:「我行菩薩道時,當度無數百千

萬億衆生,令發阿耨多羅三藐三菩

提心,示教利喜乃至阿惟越致地受

記.」.我知其心,我亦隨喜.是善男子、善

女人,亦於過去諸佛前立誓願:「我行

菩薩道時,當度無數百千萬億衆生,

令發阿耨多羅三藐三菩提心,示教

利喜乃至阿惟越致地受記諸過去

佛,亦知其心而隨喜.舍利弗,是諸善

男子善女人,所爲心大,所受色、聲、香、

味、觸、法,亦大.亦能大施,能大施已,種

大善根,種大善根已,得大果報,爲攝

衆生故,受身能於衆生中,捨內外所有

物.以是善根因緣,發願欲生他方國

土,現在諸佛說深般若波羅蜜處,於

諸佛前,聞是深般若波羅蜜已,亦於

彼示教利喜百千萬億衆生,令發阿

耨多羅三藐三菩提心.」舍利弗白佛

言:「希有.世尊,佛於過去、未來、現在法,

無法不知,無法如相不知,衆生之

行無事不知.今佛悉知過去諸佛及

菩薩、聲聞,亦知今現在十方諸佛國

土菩薩及聲聞,亦知未來諸佛及菩

薩、聲聞.世尊,未來世有善男子、善女

人,勤求六波羅蜜,受持讀誦乃至修

行,有得有不得.」佛告舍利弗:「若善男

子善女人,一心精進勤求,當得應六

波羅蜜諸經.」舍利弗白佛言:「善男子、

善女人,如是勤行者,得是應六波羅

蜜深經耶?」佛語:「舍利弗,是善男、子善

女人,得是應六波羅蜜深經.何以故?

善男子、善女人,爲阿耨多羅三藐三

菩提故,與衆生說法,示教利喜,令住

六波羅蜜.以是因緣故,是善男子、善

女人,後身轉生,易得應六波羅蜜深

經,得已如六波羅蜜所說修行,精勤

不息.乃至淨佛國土,成就衆生,得阿

耨多羅三藐三菩提.」

摩訶般若波羅蜜經魔事品第四十六

爾時,慧命須菩提白佛言:「世尊,是善

男子、善女人,發阿耨多羅三藐三菩

提心,行六波羅蜜,成就衆生,淨佛國

土,佛已讚歎說其功德.世尊,云何是

善男子、善女人,求於佛道,生諸留難?」

佛告須菩提:「樂說辯不卽生,當知是

菩薩魔事.」須菩提言:「世尊,何因緣故,

樂說辯不卽生,是菩薩魔事?」佛言:「有

菩薩摩訶薩,行般若波羅蜜時,難具

足六波羅蜜.以是因緣故,樂說辯不

卽生,是菩薩魔事.復次,須菩提,樂說

辯卒起,當知亦是菩薩魔事.」「世尊,何

因緣故,樂說辯卒起,復是魔事?」佛言:

「菩薩摩訶薩,行檀那波羅蜜乃至般

若波羅蜜,著樂說法,以是因緣故,樂

說辯卒起,當知是菩薩魔事.復次,須

菩提,書是般若波羅蜜經時,偃蹇傲

慢,當知是菩薩魔事.復次,須菩提,書

是經時,戲笑亂心,當知是菩薩魔事.

復次,須菩提,若書是經時,輕笑不敬,

當知是菩薩魔事.復次,須菩提,若書

是經時,心亂不定,當知是菩薩魔事.

復次,須菩提,書是經時,各各不和合,

當知是爲菩薩魔事.復次,須菩提,善

男子、善女人,作是念:「我不得是經中

滋味,便棄捨去.」,當知是爲菩薩魔事.

復次,須菩提,受持般若波羅蜜,讀誦

說若正憶念時,偃蹇傲慢,當知是爲

菩薩魔事.復次,須菩提,若受持般若

波羅蜜經時,親近正憶念時,轉相形

笑,當知是爲菩薩魔事.復次,須菩提,

若受持般若波羅蜜經,讀誦、正憶念、

修行時,共相輕蔑,當知是爲菩薩魔

事.若受持般若波羅蜜,讀誦乃至正

憶念時,散亂心,當知是爲菩薩魔事.

若受持般若波羅蜜,讀誦乃至正憶

念時,心不和合,當知是爲菩薩魔事.」

須菩提白佛言:「世尊,世尊說善男子、

善女人、作是念:「我不得經中滋味,便

棄捨去,」,當知是爲菩薩魔事.世尊,何

因緣故,菩薩不得經中滋味,便棄捨

去?」佛言:「是菩薩摩訶薩,前世不久,行

般若波羅蜜、禪那波羅蜜、毘梨耶波

羅蜜、羼提波羅蜜、尸羅波羅蜜、檀那

波羅蜜.是人聞說是般若波羅蜜,便

從座起,作是念言:「我於般若波羅蜜

中,無記心不淸淨.」,便從座起去,當知

是爲菩薩魔事.」須菩提白佛言:「世尊,

何因緣故,不與受記,聞說是般若波

羅蜜時,便從座起去?」佛告須菩提:「若

菩薩未入法位中,諸佛不與受阿耨

多羅三藐三菩提記.復次,須菩提,聞

說般若波羅蜜時,菩薩作是念:「我是

中無名字心不淸淨.」,當知是爲菩薩

魔事.」須菩提言:「何因緣故,是深般若

波羅蜜中,不說是菩薩名字?佛言:「未

受記菩薩,諸佛不記名字.復次,須菩

提,是菩薩摩訶薩作是念:「是般若波

羅蜜中,無我生處名字,若聚落城邑.」.

是人不欲聽聞般若波羅蜜,便從會

中起去,是人如所起念時,念念卻一

劫,補當更勤精進,求阿耨多羅三藐

三菩提.復次,須菩提,菩薩學餘經,棄

捨般若波羅蜜,終不能至薩婆若.善

男子、善女人,爲捨其根,而攀枝葉,當

知是爲菩薩魔事.」須菩提白佛言:「世

尊,何等是餘經,善男子、善女人所學,

不能至薩婆若?」佛言:「是聲聞所應行

經,所謂四念處、四正勤、四如意足、五

根、五力、七覺分、八聖道分、空無相無

作解脫門.善男子、善女人,住是中,得

須陁洹果、斯陁含果、阿那含果、阿羅

漢果.是名聲聞所行,不能至薩婆若.

如是善男子、善女人,捨般若波羅蜜,

親近是餘經.何以故?須菩提,般若波

羅蜜中,出生諸菩薩摩訶薩,成就世

閒、出世閒法.須菩提,菩薩摩訶薩,學

般若波羅蜜時,亦學世閒、出世閒法.

須菩提,譬如狗不從大家求食,反從

作務者索.如是須菩提,當來世有善

男子、善女人,棄深般若波羅蜜,而攀

枝葉取聲聞辟支佛所應行經當知

是爲菩薩魔事.須菩提,譬如有人欲

得見象,見已,反觀其迹.須菩提,於汝

意云何,是人爲黠不?」須菩提言:「爲不

黠.」佛言:「諸求佛道善男子、善女人,亦

復如是,得深般若波羅蜜棄捨去,取

聲聞、辟支佛所應行經.須菩提,當知

是爲菩薩魔事.須菩提,譬如人欲見

大海,反求牛迹水,作是念:「大海水能

與此等不?」.須菩提,於汝意云何,是人

爲黠不?」須菩提言:「爲不黠.」佛言:「當來

世有求佛道善男子、善女人,亦如是

得深般若波羅蜜棄捨去,取聲聞、辟

支佛所應行經.當知是亦菩薩摩訶

薩魔事.須菩提,譬如工匠若工匠弟

子,欲擬作帝釋勝殿,而揆則日月宮

殿.須菩提,於汝意云何,是人爲黠不?」

須菩提言:「爲不黠」「如是須菩提,當來

世有薄福德善男子、善女人,求佛道

者,得是深般若波羅蜜,便棄捨去,於

聲聞、辟支佛所應行經中,求薩婆若.

須菩提,於汝意云何,是人爲黠不?」須

菩提言:「爲不黠」佛言:「當知亦是菩薩

魔事.須菩提,譬如有人欲見轉輪聖

王,見而不識,後見諸小國王,取其相

貌,如是言:「轉輪聖王,與此何異?」.須菩

提,於汝意云何,是人爲黠不?」須菩提

言:「爲不黠」「須菩提,當來世,有薄福德

善男子、善女人,求佛道者,得是深般

若波羅蜜,棄捨去,取聲聞、辟支佛所

應行經持,求薩婆若.須菩提,於汝意

云何,是人爲黠不?」須菩提言:「爲不黠.」

「當知是爲菩薩魔事.須菩提,譬如飢

人,得百味食,棄捨去,反食六十日穀

飯.須菩提,於汝意云何,是人爲黠不?」

須菩提言:「爲不黠.」佛言:「當來世,有求

佛道善男子善女人,得聞深般若波

羅蜜,棄捨去,取聲聞、辟支佛所應行

經持,求薩婆若,於汝意云何,是人爲

黠不?須菩提言:「爲不黠」「當知是亦菩

薩魔事.須菩提,譬如人得無價摩尼

珠,反持比水精珠.須菩提,於汝意云

何,是人爲黠不?」須菩提言:「爲不黠.」佛

言:「當來世,有求佛道善男子善女人,

得聞深般若波羅蜜,棄捨去,取聲聞、

辟支佛所應行經持,求薩婆若.是人

爲黠不?」須菩提言:「爲不黠.」「當知是亦

菩薩魔事.復次,須菩提,是求佛道善

男子、善女人,書是深般若波羅蜜時,

樂說不如法事,不得書成般若波羅

蜜,所謂樂說色、聲、香、味、觸、法,樂說持

戒、禪定、無色定,樂說檀那波羅蜜乃

至般若波羅蜜,樂說四念處乃至阿

耨多羅三藐三菩提.何以故?須菩提,

是般若波羅蜜中,無樂說相.須菩提,

般若波羅蜜不可思議相,般若波羅

蜜不生不滅相,般若波羅蜜不垢不

淨相,般若波羅蜜不亂不散相,般若

波羅蜜無說相,般若波羅蜜無言

無義相,般若波羅蜜無所得相.何以

故?須菩提,般若波羅蜜中,無是諸法.

須菩提,若有善男子、善女人,求菩薩

道者,書是般若波羅蜜經時,以是諸

法散亂心,當知亦是菩薩魔事.」須菩

提白佛言:「世尊,是般若波羅蜜可書

耶?佛言:「不可書.何以故?般若波羅蜜

自性無故,禪那波羅蜜、毘梨耶波羅

蜜、羼提波羅蜜、尸羅波羅蜜、檀那波

羅蜜乃至一切種智自性無故.若自

性無,是不名,爲法無法,不能書無法.

須菩提,若求菩薩道善男子、善女人

作是念:「無法是深般若波羅蜜.」,當知

卽是菩薩魔事.」「世尊,是求菩薩道善

男子、善女人,用字書般若波羅蜜,自

念:「我書是般若波羅蜜.」,以字著般若

波羅蜜.當知亦是菩薩魔事.何以故?

世尊,是般若波羅蜜,無文字,禪那波

羅蜜、毘梨耶波羅蜜、羼提波羅蜜、尸

羅波羅蜜、檀那波羅蜜無有文字.世

尊,色無文字,受、想、行、識無文字,乃至

一切種智無文字.世尊,若求菩薩道

善男子、善女人,著無文字般若波羅

蜜,乃至著無文字一切種智.當知是

亦菩薩魔事.讀誦,說正憶念,如說修

行,亦如是.」「復次,須菩提,求佛道善男

子、善女人,書是般若波羅蜜時,國土

念起,聚落念起,城郭念起,方念起,若

聞毀謗其師起念,若念父母及兄弟、

姊妹諸餘親里,若念賊,若念旃陁羅,

若念衆女,若念婬女.如是等種種諸

餘異念留難,惡魔復益其念,破壞書

般若波羅蜜,破壞讀誦、說、正憶念、如

說修行.須菩提,當知是亦菩薩魔事.

復次,須菩提,求佛道善男子、善女人,

得名譽、恭敬、布施、供養,所謂衣服、飮

食、臥牀、疾藥、種種樂具,善男子、善女

人,書是般若波羅蜜經,受讀誦,乃至

正憶念時,受著是事,不得書成般若

波羅蜜,乃至正憶念,當知是亦菩薩

魔事.復次,須菩提,求佛道善男子、善

女人,書般若波羅蜜,乃至如說修行

時,惡魔方便,持諸餘深經,與是菩薩

摩訶薩有方便力者,不應貪著惡魔

所與諸餘深經.何以故?是經不能令

人至薩婆若故.是中,無方便菩薩摩

訶薩,聞是諸餘深經,便捨深般若波

羅蜜.須菩提,我是般若波羅蜜中,廣

說諸菩薩摩訶薩方便道.諸菩薩摩

訶薩應當從是中求.須菩提,今善男

子、善女人,求菩薩道,捨是深般若波

羅蜜,於魔所與聲聞、辟支佛深經中,

求方便道,當知亦是菩薩魔事.」

摩訶般若波羅蜜經卷第十三

戊戌歲高麗國大藏都監奉勅彫造

摩訶般若波羅蜜經卷第十四 薑

後秦龜茲國三藏鳩摩羅什譯

兩過品第四十七<丹兩不和合品>

「復次,須菩提,聽法人欲書持般若波

羅蜜,讀誦、問義、正憶念,說法人懈惰,

不欲爲說,當知是爲菩薩魔事.須菩

提,說法之人心不懈惰,欲令書持般

若波羅蜜,聽法者不欲受之,二心不

和,當知是爲魔事.復次,須菩提,聽法

人欲書持般若波羅蜜,讀誦乃至正

憶念,說法者欲至他方,當知是爲魔

事.須菩提,說法人欲令書持般若波

羅蜜,聽法者欲至他方,二心不和,當

知是爲魔事.復次,須菩提,說法人貴

重布施衣服、飮食、臥具、醫藥、資生之

物,聽法人少欲知足,行遠離行攝念

精進一心智慧,兩不和合,不得書持

般若波羅蜜,受持、讀誦、問義、正憶念,

當知是爲魔事.須菩提,說法人少欲

知足,行遠離行攝念精進一心智慧,

聽法者貴重布施衣服、飮食、臥具、醫

藥資生之物,兩不和合,不得書持般

若波羅蜜,讀誦、問義、正憶念,當知是

爲魔事.復次,須菩提,說法者受十二

頭陁:一作阿蘭若,二常乞食,三納衣,

四一坐食,五節量食,六中後不飮漿.

七塚閒住,八樹下住,九露地住,十常

坐不臥,十一次第乞食,十二但三衣.

聽法人不受十二頭陁,不作阿蘭若,

乃至不受但三衣,兩不和合,不得書

持般若波羅蜜,讀誦、問義、正憶念,當

知是爲魔事須菩提聽法者受十二

頭陁,作阿蘭若乃至但受三衣,說法

人不受十二頭陁,不作阿蘭若,乃至

不受但三衣,兩不和合,不得書持般

若波羅蜜,讀誦、問義、正憶念,當知是

爲魔事.復次,須菩提,說法者有信有

善,欲書深般若波羅蜜乃至正憶念.

聽法者無信破戒惡行,不欲書受深

般若波羅蜜乃至正憶念,當知是爲

魔事.須菩提,聽法者有信有善、持戒,

說法者無信破戒惡行,兩不和合,當

知是爲魔事.復次,須菩提,說法者能

一切施心,不慳惜,聽法者悋惜不捨,

當知是爲魔事.須菩提,聽法者一切

能施心,不慳惜,說法者悋法不施,兩

不和合,不得書持般若波羅蜜乃至

正憶念,當知是爲魔事.復次,須菩提,

聽法者欲供養,說法人衣服、飮食、臥

具、醫藥資生所須,說法者不欲受之,

當知是爲魔事.須菩提,說法者欲供

給聽法人衣服乃至資生所須,聽法

者不欲受之,兩不和合,不得書持般

若波羅蜜乃至正憶念,當知是爲魔

事.復次,須菩提,說法者易悟,聽法人

闇鈍,當知是爲魔事.須菩提,聽法者

易悟,說法人闇鈍,兩不和合,不得書

持般若波羅蜜乃至正憶念,當知是

爲魔事.復次,須菩提,說法者知十二

部經次第義,所謂修妒路乃至優波

提舍,聽法者不知十二部經次第義,

當知是爲魔事.聽法者知十二部經

次第義,說法人不知十二部經次第

義,兩不和合,不得書深般若波羅蜜

乃至正憶念,當知是爲魔事.復次,須

菩提,說法者成就六波羅蜜,聽法人

不成就六波羅蜜,兩不和合,不得書

深般若波羅蜜乃至正憶念,當知是

爲魔事.聽法者有六波羅蜜,說法人

無六波羅蜜,兩不和合,不得書深般

若波羅蜜乃至正憶念,當知是爲魔

事.復次,須菩提,說法者於六波羅蜜,

有方便力,聽法人於六波羅蜜,無方

便力,兩不和合,不得書深般若波羅

蜜乃至正憶念,當知是爲魔事.聽法

者於六波羅蜜,有方便力,說法人於

六波羅蜜,無方便力,兩不和合,不得

書深般若波羅蜜乃至正憶念,當知

是爲魔事.復次,須菩提,說法者得陁

羅尼,聽法人無陁羅尼,兩不和合,不

得書深般若波羅蜜乃至正憶念,當

知是爲魔事.聽法者得陁羅尼,說法

者無陁羅尼,兩不和合,不得書深般

若波羅蜜乃至正憶念,當知是爲魔

事.復次,須菩提,說法者欲令書持般

若波羅蜜,讀誦乃至正憶念,聽法人

不欲書持般若波羅蜜,讀誦乃至正

憶念,兩不和合,不得書般若波羅蜜,

乃至正憶念,當知是爲魔事.聽法者

欲書讀誦,說般若波羅蜜,說法者不

欲令書般若波羅蜜,乃至不欲令說,

兩不和合,不得書深般若波羅蜜乃至

正憶念,當知是爲魔事.復次,須菩提,

說法者離貪欲、瞋恚、睡眠、悼悔、疑,聽

法人貪欲、瞋恚、睡眠、掉悔、疑,當知是

爲魔事.聽法者離貪欲、瞋恚、睡眠、掉

悔、疑,說法人貪欲、瞋恚、睡眠、掉悔、疑,

兩不和合,不得書深般若波羅蜜乃

至正憶念,當知是爲魔事.復次,須菩

提,書是深般若波羅蜜乃至正憶念

時,或有人來,說三惡道中苦劇:「汝何

不於是身盡苦速入涅槃何用是阿耨

多羅三藐三菩提?」.爲兩不和合,不得

書深般若波羅蜜乃至正憶念,當知

是爲魔事.復次,須菩提,書是深般若

波羅蜜,受持讀誦,說正憶念時,或有

人來,讚四天王諸天,讚三十三天、夜

摩天、兜率陁天、化樂天、他化自在天、

梵天乃至非有想非無想天,讚初禪

乃至非有想非無想定,作是言:「善男

子,欲界中,受五欲快樂,色界中,受禪

生樂,無色界中,受寂滅樂.是事亦無

常苦、空、無我,變相、盡相、散相、離相、滅

相.汝何不於是身中,取須陁洹果、斯

陁含果、阿那含果、阿羅漢果、辟支佛

道?何用是世閒生死中,受種種苦,求

阿耨多羅三藐三菩提?」.爲兩不和合,

不得書深般若波羅蜜乃至正憶念,

當知是爲魔事.復次,須菩提,說法者

一身無累,自在無礙,聽法人多將人

衆,兩不和合,不得書深般若波羅蜜

乃至正憶念.當知是爲魔事.聽法者

一身無累,自在無㝵,說法者多將人

衆,兩不和合,不得書深般若波羅蜜

乃至正憶念,當知是爲魔事.復次,須

菩提,說法者如是言:汝能隨我意者

當與汝般若波羅蜜,令書讀誦,說正

憶念,若不隨我意者,則不與汝.兩不

和合,不得書深般若波羅蜜,讀誦說

正憶念,當知是爲魔事.復次,須菩提,

聽法者欲得追隨如其意,說法者不

聽,兩不和合,不得書深般若波羅蜜

乃至正憶念,當知是爲魔事.復次,須

菩提,說法者欲得財利故.與般若波

羅蜜,令書持乃至正憶念,聽法者以

是因緣故,不欲從受,兩不和合,不得

書深般若波羅蜜乃至正憶念,當知

是爲魔事.聽法者爲財利故,欲書深

般若波羅蜜,讀誦說,說法者以是因

緣故,不欲與,兩不和合,不得書深般

若波羅蜜,讀誦說,當知是爲魔事.復

次,須菩提,說法者欲至他方危命之

處,聽法者不欲隨去,兩不和合,不得

書深般若波羅蜜乃至正憶念,當知

是爲魔事.聽法者欲至他方危命之

處,說法者不欲去,兩不和合,不得書

深般若波羅蜜乃至正憶念,當知是

爲魔事.復次,須菩提,說法者欲至他

方飢餓、穀貴、無水之處,聽法者不欲

隨去.兩不和合,不得書深般若波羅

蜜乃至正憶念.當知是爲魔事.聽法

者欲至他方飢餓,穀貴,無水之處,說

法者不欲去,兩不和合.不得書深般

若波羅蜜乃至正憶念,當知是爲魔

事.復次,須菩提,說法者欲至他方豐

樂之處,聽法者欲隨從去,說法者言:

「善男子,汝爲利養,故追隨我,汝善自

思惟,若得若不得,無令後悔.」.以是小

因緣故,兩不和合.聽法者聞之,心厭,

作是念:「是爲拒逆,不欲與我相隨.」,便

卽止不去.兩不和合,不得書深般若

波羅蜜乃至正憶念,當知是爲魔事.

復次,須菩提,說法者欲過曠野賊怖、

旃陁羅怖、獵師怖、惡獸毒蛇怖,聽法

者欲隨逐去,說法者言:「善男子,汝何

用到彼?彼中,多有諸怖賊怖乃至毒

蛇怖.」.聽法者聞之,知其不欲與般若

波羅蜜書持乃至正憶念,心厭不欲

追隨.以是少因緣故,兩不和合,當知

是爲魔事.復次,須菩提,說法者多有

檀越,數往問訊.以是因緣故,語聽法

者:「我有因緣,應往到彼.」.聽法人知其

意.便止不去,兩不和合,不得書深般

若波羅蜜乃至正憶念,當知是爲魔

事.復次,須菩提,惡魔作比丘形像來,

方便破壞,般若波羅蜜不得令書持

讀誦,說正憶念.」須菩提白佛言:「世尊,

何因緣故,惡魔作比丘形像,方便破

壞,般若波羅蜜.不得令書持乃至正

憶念?」佛言:「惡魔作比丘形像來,壞善

男子、善女人心,令遠離般若波羅蜜,

作是言:「如我所說經,卽是般若波羅

蜜.此經非般若波羅蜜.」.須菩提,是中

破壞諸比丘時,有未受記菩薩,便墮

疑惑.墮疑惑故,不得書深般若波羅

蜜,不受不持,乃至不作正憶念,兩不

和合,不得書成般若波羅蜜乃至正

憶念,當知是爲魔事.復次,須菩提,惡

魔作比丘身,到菩薩所,如是言:「若菩

薩行般若波羅蜜,於實際作證得須

陁洹果、斯陁含果、阿那含果、阿羅漢

果,得辟支佛道.」.以是不和合,不得書

般若波羅蜜乃至正憶念,當知是爲

魔事.復次,須菩提,說是深般若波羅

蜜時,多有魔事起,留難般若波羅蜜,

是爲魔事.菩薩摩訶薩應當覺知,知

已遠離.」須菩提言:「世尊,何等是魔事

留難,菩薩應當覺知,知已遠離?」佛言:

「似般若波羅蜜諸魔事起.似禪那波

羅蜜、似毘梨耶波羅蜜、似羼提波羅

蜜、似尸羅波羅蜜、似檀那波羅蜜魔

事起.菩薩應當覺知,知已遠離.復次,

須菩提,聲聞、辟支佛所應行經.是菩

薩摩訶薩應當知是魔事,而遠離之.

復次,須菩提,內空、外空乃至無法有

法空,四念處乃至八聖道分,空、無相、

無作解脫門,用是法,得須陁洹果、斯

陁含果、阿那含果、阿羅漢果、辟支佛

道.如是等諸經,惡魔作比丘形像,方

便與菩薩摩訶薩.以是不和合故,不

得書深般若波羅蜜乃至正憶念,當

知是爲魔事.復次,須菩提,惡魔作佛

身.金色丈光,到菩薩所,是菩薩貪著,

貪著因緣故,耗減薩婆.若以是不和

合故.不得書般若波羅蜜乃至正憶

念,當知是爲魔事.復次,須菩提,惡魔

作佛身及比丘僧,到菩薩前,是菩薩

起貪著意.作是念:「我於當來世,亦當

如是從比丘僧,爲說法」是菩薩,貪著

魔身故,耗減薩婆若,不得書成般若

波羅蜜,當知是爲魔事.復次,須菩提,

惡魔化作無數百千萬億菩薩.行檀

那波羅蜜、尸羅波羅蜜、羼提波羅蜜、

毘梨耶波羅蜜、禪那波羅蜜、般若波

羅蜜,指示善男子善女人,善男子善

女人見已貪著.貪著故,耗減薩婆若,

不得書深般若波羅蜜乃至正憶念,

當知是爲魔事.何以故?是深般若波

羅蜜中,無有色,無有受、想、行、識,乃至

無阿耨多羅三藐三菩提.須菩提,是

般若波「羅蜜,若無有色,乃至無阿耨

多羅三藐三菩提.是中,無佛,無聲聞:

無辟支佛,無菩薩.何以故?一切諸法

自性空故.復次,須菩提,善男子、善女

人書是深般若波羅蜜,受讀誦、說正

憶念時,多有留難起.須菩提,譬如閻

浮提中,珍寶、金銀、琉璃、車璖、瑪瑙、珊

瑚等多難多賊.如是須菩提,善男子、

善女人書是深般若波羅蜜乃至正

憶念時,多賊多留難起.」須菩提白佛

言:「如是.世尊,閻浮提中,珍寶、金銀、琉

璃、車璖、馬瑙、珊瑚等多賊多難.世尊,

善男子、善女人,亦如是,書是深般若

波羅蜜,乃至正憶念時,多留難起,多

有魔事.何以故?是愚癡人爲魔所使,

善男子、善女人書是深般若波羅蜜

乃至正憶念時,破壞令遠離.世尊,是

愚癡人少智少慧,是善男子、善女人

書深般若波羅蜜乃至正憶念時,破

壞令遠離.是愚癡人心不樂大法.是

故不書是深般若波羅蜜,不受,不讀,

不誦不正憶念,不如說修行,亦壞他

人,令不得書深般若波羅蜜乃至如

說修行.」佛言:「如是如是.須菩提,新發

大乘意善男子、善女人,爲魔所使.不

種善根,不供養諸佛,不隨善知識故,

不書深般若波羅蜜乃至不正憶念,

而作留難.是善男子、善女人少智少

慧,心不樂大法,是故不能書是深般

若波羅蜜,乃至正憶念,魔事起故.須

菩提,若善男子、善女人能書是深般

若波羅蜜乃至正憶念時,魔事不起,

能具足禪那波羅蜜乃至檀那波羅

蜜,能具足四念處乃至一切種智.須

菩提,當知佛力故,是善男子、善女人

能書是深般若波羅蜜乃至正憶念,

亦能具足禪那波羅蜜乃至檀那波

羅蜜,具足內空乃至無法有法空,具

足四念處乃至八聖道分,佛十力乃

至一切種智.須菩提,十方現在無量

無邊阿僧祇諸佛,亦助是善男子、善

女人,令得書是深般若波羅蜜乃至

正憶念.十方阿惟越致諸菩薩摩訶

薩,亦擁護祐助是善男子、善女人,書

深般若波羅蜜乃至正憶念.」

摩訶般若波羅蜜經佛母品第四十八

佛告須菩提:「譬如母人有子,若五若

十,若二十若三十,若四十若五十,若

百若千,母中得病.諸子各各勤求救

療,作是念:「我等云何令母安隱,無諸

苦患不樂之事?風寒冷熱,蚊蝱蛇蚖,

侵犯母身,是我等憂.其諸子等常求

樂具,供養其母.所以者何?生育我等,

示我世閒.」.如是,須菩提,佛常以佛眼,

視是深般若波羅蜜.何以故?是深般

若波羅蜜,能示世閒相.十方現在諸

佛,亦以佛眼,常視是深般若波羅蜜.

何以故?是深般若波羅蜜,能生諸佛,

能與諸佛一切智,能示世閒相.以是

故諸佛,常以佛眼,視是深般若波羅

蜜,又以般若波羅蜜,能生禪那波羅

蜜乃至檀那波羅蜜,能生內空乃至

無法有法空,能生四念處乃至八聖

道分,能生佛十力乃至一切種智.如

是般若波羅蜜,能生須陁洹、斯陁含、

阿那含、阿羅漢、辟支佛、諸佛.須菩提,

所有諸佛,已得阿耨多羅三藐三菩

提,今得當得,皆因深般若波羅蜜因

緣故得.須菩提,若求佛道善男子、善

女人,當書是深般若波羅蜜乃至正

憶念,諸佛常以佛眼,視是人.須菩提,

是求菩薩道善男子、善女人,諸十方

佛常守護,令不退阿耨多羅三藐三

菩提.」須菩提白佛言:「如世尊所說.般

若波羅蜜,能生諸佛,能示世閒相.世

尊,般若波羅蜜云何能生諸佛,云何

能示世閒相?云何諸佛從般若波羅

蜜生,云何諸佛說世閒相?」佛告須菩

提:「是深般若波羅蜜中,生佛十力乃

至十八不共法、一切種智.須菩提,得

是諸法因緣故,名爲佛.須菩提,以是

故深般若波羅蜜,能生諸佛.須菩提,

諸佛說五陰,是世閒相.」須菩提言:「世

尊,云何深般若波羅蜜中,說五陰相?

云何深般若波羅蜜中,示五陰如?」「須

菩提,般若波羅蜜不示五陰破,不示

五陰壞,不示生不示滅,不示垢不示

淨,不示增不示減,不示入不示出,不

示過去不示未來,不示現在.何以故?

空相不破不壞,無相相、無作相,不破不

壞,不起法、不生法、無所有法性法不

破不壞.相如是示.如是須菩提,佛說

深般若波羅蜜,能示世閒相.復次,須

菩提,諸佛因般若波羅蜜,悉知無量

無邊阿僧祇衆生心所行.須菩提,是

深般若波羅蜜中,無衆生,無衆生名,

無色,無色名,無受、想、行、識,無受、想、行、

識名.無眼乃至無意,無眼識乃至無意

識,無眼觸乃至無意觸,乃至無一切

種智,無一切種智名.如是.須菩提,是

深般若波羅蜜,能示世閒相.須菩提,

是深般若波羅蜜,亦不示色,不示受、

想、行、識,乃至不示一切種智.何以故?

須菩提,是深般若波羅蜜中,尚無般

若波羅蜜,何況色乃至一切種智?復

次,須菩提,所有衆生名數,若有色若

無色,若有想若無想,若非有想若非

無想,若此閒國土,若遍十方國土,是

諸衆生若攝心若亂心,是攝心、亂心,

佛如實知.須菩提,云何佛知衆生攝

心、亂心相?以法相故知.用何等法相

故知?須菩提,是法相中,尚無法相相,

何況有攝心、亂心?須菩提,以是法相

故,佛知衆生攝心、亂心.復次,須菩提,

佛知衆生攝心、亂心.云何知?須菩提,

以盡相故知.以無染相故知.以滅相

故知.以斷相故知.以寂相故知.以離

相故知.如是.須菩提,佛因般若波羅

蜜,知衆生攝心、亂心.復次,須菩提,佛

因般若波羅蜜,知衆生染心,如實知

染心,瞋心、癡心,如實知瞋心、癡心.」須

菩提白佛言:「世尊,云何佛知衆生染

心.如實知染心,瞋心、癡心,如實知瞋

心、癡心?」佛告須菩提:「染心如實相,則

無染心相.何以故?如實相中,心心數

法,尚不可得,何況當得染心、不染心?

須菩提,瞋心、癡心如實相,則無瞋心、

無癡心相.何以故?如實相中,心心數

法,尚不可得,何況當得瞋心、不瞋心、

癡心、不癡心?如是.須菩提,佛因般若

波羅蜜,衆生染心,如實知染心,瞋心、

癡心,如實知瞋心、癡心.復次,須菩提,

佛因般若波羅蜜,衆生無染心,如實

知無染心,無瞋心、無癡心,如實知無

瞋心、無癡心,」須菩提白佛言:「世尊,云

何衆生無染心,如實知無染心,無瞋

心,如實知無瞋心,無癡心,如實知無

癡心?」佛告須菩提:「是心無染相中,染

相、不染相不可得.何以故?須菩提,二

心不俱故.如是須菩提,佛因般若波

羅蜜,衆生無染心,如實知無染心.須

菩提,是無瞋心、無癡心相中,癡心、不

癡心不可得.何以故?二心不俱故.如

是須菩提,佛因般若波羅蜜,衆生無

瞋心無癡心如實知復次須菩提佛

因般若波羅蜜,是衆生廣心,如實知

廣心須菩提白佛言世尊云何佛因

般若波羅蜜,是衆生廣心,如實知廣心?」

「須菩提,佛知諸衆生心相,不廣不狹,

不增不減,不來不去.心相離故,是心

不廣不狹乃至不來不去.何以故?是

心性無故.誰作廣,誰作狹乃至來去.

如是、須菩提,佛因般若波羅蜜,是衆

生廣心,如實知廣心.復次,須菩提,佛

因般若波羅蜜,是衆生大心,如實知

大心.」須菩提白佛言:「世尊,云何佛因

般若波羅蜜,是衆生大心,如實知大

心?」佛告須菩提:「佛因般若波羅蜜,不

見衆生心來相、去相,不見衆生心生

相、滅相、住異相.何以故?是諸心性無

故.誰來誰去,誰生滅住異,如是須菩

提,佛因般若波羅蜜,是衆生大心,如

實知大心.復次,須菩提,佛因般若波

羅蜜,衆生無量心,如實知無量心.」須

菩提白佛言:「世尊,云何佛因般若波

羅蜜,衆生無量心,如實知無量心?」佛

告須菩提:「佛因般若波羅蜜,知是衆

生心不見住不見不住.何以故?是無

量心相無依止故,誰有住不住處.如

是須菩提,佛因般若波羅蜜,衆生無

量心,如實知無量心.復次,須菩提,佛

因般若波羅蜜,衆生不可見心,如實

知不可見心.」須菩提白佛言:「世尊,云

何佛因般若波羅蜜,衆生不可見心,

如實知不可見心?」佛告須菩提:「衆生

心是無相,佛如實知無相.自相空故.

復次,須菩提,佛知衆生心.五眼不能

見.如是須菩提,佛因般若波羅蜜,衆

生不可見心,如實知不可見心.復次,

須菩提,佛因深般若波羅蜜,衆生心

數,出沒屈申,如實知.」「世尊,云何佛因

深般若波羅蜜,衆生心數,出沒屈申,

如實知?」佛言:「一切衆生心數,出沒屈

申等,皆依色、受、想、行、識生.須菩提,佛

於是中,知衆生心數,出沒屈申.所謂

神及世閒常,是事實餘妄語,是見依

色;神及世閒無常,是事實餘妄語,是

見依色;神及世閒常,亦無常,是事實

餘妄語,是見依色;神及世閒非常、非

無常,是事實餘妄語,是見依色.神及

世閒常,是事實餘妄語,是見依受;神

及世閒無常,是事實餘妄語,是見依

受;神及世閒常,亦無常,是事實餘妄

語,是見依受;神及世閒非常、非無常,

是事實餘妄語,是見依受.神及世閒

常,是事實餘妄語,是見依想;神及世

閒無常,是事實餘妄語,是見依想;神

及世閒常,亦無常,是事實餘妄語,是

見依想;神及世閒非常、非無常,是事

實餘妄語,是見依想.神及世閒常,是

事實餘妄語,是見依行;神及世閒無

常,是事實餘妄語,是見依行;神及世

閒常,亦無常,是事實餘妄語,是見依

行神及世閒非常非無常是事實餘

妄語;是見依行.神及世閒常,是事實

餘妄語,是見依識;神及世閒無常,是

事實餘妄語,是見依識;神及世閒常,

亦無常,是事實餘妄語,是見依識;神

及世閒非常、非無常,是事實餘妄語,

是見依識,世閒有邊,是事實餘妄語,

是見依色;世閒無邊,是事實餘妄語,

是見依色;世閒有邊、無邊,是事實餘

妄語,是見依色;世閒非有邊、非無邊,

是事實餘妄語,是見依色.依受、想、行、

識,亦如是,神卽是身,是見依色.神異

身異,是見依色.依受、想、行、識,亦如是.

死後有如去,是事實餘妄語,是見依

色死後無如去是事實餘妄語是見

依色;死後或有如去,或無如去,是事

實餘妄語,是見依色;死後非有如去、

非無如去,是事實餘妄語,是見依色.

依受、想、行、識,亦如是.如是.須菩提,佛

因般若波羅蜜,衆生出沒屈申,如實

知.復次,須菩提,佛知色相.云何知色

相?知色如如相不壞,無分別,無相,無

憶,無戲論,無得.色相,亦如是.須菩提,

佛知受、想、行、識相.云何知受、想、行、識

相?知識如如相不壞,無分別,無相,無

憶,無戲論,無得.受、想、行、識相,亦如是.

如是.須菩提,佛知衆生如相及衆生

心數,出沒屈申如相,是五陰、如相,諸

行如相,卽是一切法如相.何等是一

切法如相?所謂六波羅蜜如相,六波

羅蜜如相,卽是三十七品如相.三十

七品如相,卽是十八空如相.十八空

如相,卽是八背捨如相.八背捨如相,

卽是九次第定如相.九次第定如相,

卽是佛十力如相.佛十力如相,卽是

四無所畏、四無㝵智、大慈、大悲乃至

十八不共法如相.十八不共法如相,

卽是一切種智如相.一切種智如相,

卽是善法、不善法、世閒法出世閒法、

有漏法、無漏法如相.有漏法、無漏法

如相,卽是過去、未來、現在諸法如相.

過去、未來、現在諸法如相,卽是有爲

法、無爲法如相.有爲法、無爲法如相.

卽是須陁洹果如相.須陁洹果如相,

卽是斯陁含果如相.斯陁含果如相,

卽是阿那含果如相.阿那含果如相,

卽是阿羅漢果如相.阿羅漢果如相,

卽是辟支佛道如相.辟支佛道如相,

卽是阿耨多羅三藐三菩提如相.阿

耨多羅三藐三菩提如相,卽是諸佛

如相.諸佛如相,皆是一如相,不二不

別,不盡不壞.是名一切諸法如相.佛

因般若波羅蜜,得是如相.以是因緣

故,般若波羅蜜,能生諸佛,能示世閒

相.如是.須菩提,佛知一切法如相、非

不如相、不異相.得是如相故,佛名如

來.」須菩提白佛言:「世尊,是諸法如相、

非不如相、不異相甚深.世尊、諸佛用

是如,爲人說阿耨多羅三藐三菩提.

世尊,誰能信解是者?唯有阿惟越致

菩薩及具足正見人、漏盡阿羅漢.何

以故?佛得是甚深如法,爲人說故.」佛

告須菩提:「是如無盡相故,甚深.」須菩

提言:「何法無盡相故,甚深?」佛言:「一切

法無盡故.如是.須菩提,佛得是一切

諸法如已,爲衆生說.」

摩訶般若波羅蜜經問相品第四十九

爾時,三千大千世界中所有欲界天

子、色界天子,遙散華香,來至佛所,頂

禮佛足,卻一面住,白佛言:「世尊,所說

般若波羅蜜甚深.何等是深般若波

羅蜜相?」佛告欲界、色界諸天子:「諸天

子,空相,是深般若波羅蜜相.無相、無

作、無起、無生、無滅、無垢、無淨、無所有

法、無相、無所依止虛空相,是深般若

波羅蜜相.諸天子,如是等相,是深般

若波羅蜜相.佛爲衆生,用世閒法故,

說非第一義.諸天子;如是諸相,一切

世閒天、人、阿修羅,不能破壞.何以故?

是一切世閒天、人、阿修羅,亦是相故.

諸天子,相不能破相,相不能知相,相

不能知無相,無相不能知相,是相是

無相,相、無相,皆無所有.謂知相,知者、知

法,皆不可得故.何以故?諸天子,是諸

相,非色作,非受、想、行、識作,非檀那波

羅蜜作,非尸羅波羅蜜、羼提波羅蜜、

毘梨耶波羅蜜、禪那波羅蜜、般若波

羅蜜作;非內空作,非外空作,非內外

空作,非無法空作,非有法空作;非無

法有法空作;非四念處作,乃至非一

切種智作.諸天子,是相非人所有非

非人所有,非世閒非出世閒,非有漏

非無漏,非有爲非無爲.」佛復告諸天

子:「譬如有人問,何等是虛空相.此人

爲正問不?」諸天子言:「世尊,此不正問.

何以故?世尊,是虛空無有相可說,虛

空無爲無起故.」佛告欲界、色界諸天

子:「有佛無佛相性常住,佛得如實相

性故,名爲如來.」諸天子白佛言:「世尊,

世尊所得諸相性甚深.得是相故,得

無㝵智,住是相中,以般若波羅蜜,集

諸法自相.」諸天子言:「希有.世尊,是深

般若波羅蜜,是諸佛常所行道處,行

是道,得阿耨多羅三藐三菩提,得阿

耨多羅三藐三菩提已,通達一切法

相,若色相若受、想、行、識相乃至一切

種智相.」佛言:「如是如是.諸天子,惱壞

相是色相,佛得是無相,覺者受相,取

者想相,起作者行相,了別者識相,佛

得是無相.能捨者,檀那波羅蜜相,無

熱惱者,尸羅波羅蜜相,不變異者,羼

提波羅蜜相,不可伏者,毘梨耶波羅

蜜相,攝心者,禪那波羅蜜相,捨離者,

般若波羅蜜相,佛得是無相.心無所

嬈惱者,是四禪、四無量心、四無色定

相,佛得是無相.出世閒者,三十七品

相,佛得是無相.苦者無作脫門相,集

者空脫門相,寂滅者無相脫門相,佛

得是無相.勝者十力相,不恐怖者無

所畏相,遍知者四無㝵智相,餘人無

得者十八不共法相,佛得是無相.愍

念衆生者大慈、大悲相,實者無錯謬

相,無所取者常捨相,現了知者一切

種智相,佛得是無相.如是.諸天子,佛

得一切諸法無相,以是因緣故,佛名

無㝵智.」爾時,佛告須菩提:「般若波羅

蜜,是諸佛母.般若波羅蜜,能示世閒

相.是故佛依止是法行,供養、恭敬、尊

重、讚歎是法,何等是法?所謂般若波

羅蜜,諸佛依止般若波羅蜜住,恭敬、

供養、尊重、讚歎是般若波羅蜜.何以

故?是般若波羅蜜,出生諸佛.佛知作

人.若人正問知作人者,正答無過於

佛.何以故?須菩提,佛知作人故.須菩

提、佛所乘來法、佛所從來道,得阿耨

多羅三藐三菩提,是乘是道,佛還恭

敬供養,尊重讚歎,受持守護.須菩提,

是名佛知作人.復次,須菩提,佛知一

切法無作相.作者無所有故,一切法

無起相,形事不可得故.須菩提,佛因

般若波羅蜜,知一切法無作相.以是

因緣故,佛知作人.復次,須菩提,佛因

般若波羅蜜,得一切法不生,以無所

得故.以是因緣故,般若波羅蜜,能生

諸佛,能示世閒相.」須菩提言:「世尊,若

一切法無知者、無見者,云何般若波

羅蜜,能生諸佛,能示世閒相?」佛告須

菩提:」如是如是.一切法實無知者、無

見者.云何無知者無見者?一切法空

虛誑不堅固.是故一切法無知者無

見者.復次,須菩提,一切法云何無知

者無見者?一切法無依止,無所繫.以

是故一切法無知者無見者.如是須

菩提,般若波羅蜜,能生諸佛,能示世

閒相.不見色故,示世閒相;不見受、想、

行、識故,示世閒相.乃至不見一切種

智故,示世閒相.如是.須菩提,般若波

羅蜜,能生諸佛,能示世閒相.」須菩提

言:「世尊,云何不見色故,般若波羅蜜,

示世閒相,不見受、想、行、識,乃至一切

種智故,示世閒相?」佛告須菩提:「若不

緣色生識,是名不見色相故示;不緣

受、想、行、識生識,乃至不緣一切種智

生識,是名不見一切種智相故示.如

是.須菩提,是深般若波羅蜜,能生諸

佛,能示世閒相.復次,須菩提,般若波

羅蜜,云何能生諸佛,能示世閒相?須

菩提,般若波羅蜜,示世閒空.云何示

世閒空?示五陰世閒空.示十二入世

閒空.示十八界世閒空.示十二因緣

世閒空,示我見根本六十二見世閒

空.示十善道世閒空.示四禪、四無量

心、四無色定世閒空.示三十七品世

閒空.示六波羅蜜世閒空.示內空世

閒空.示外空世閒空.示內外空世閒

空.示無法空世閒空.示有法空世閒

空.示無法有法空世閒空.示有爲空

世閒空.示無爲空世閒空.示佛十力

世閒空.示十八不共法世閒空乃至

示一切種智世閒空.如是.須菩提,般

若波羅蜜,能生諸佛,能示世閒相.復

次,須菩提,佛因是般若波羅蜜,示世

閒空,知世閒空,覺世閒空,思惟世閒

空,分別世閒空.如是.須菩提,般若波

羅蜜,能生諸佛,能示世閒相.復次,須

菩提,般若波羅蜜,示佛世閒空.云何

示佛世閒空?示五陰世閒空.乃至示

一切種智世閒空.如是.須菩提,般若

波羅蜜,能生諸佛,能示世閒相.復次,

須菩提,般若波羅蜜,示佛世閒不可

思議.云何示世閒不可思議?示五陰

世閒不可思議.乃至示一切種智世

閒不可思議.復次,須菩提,般若波羅

蜜,示佛世閒離.云何示世閒離?示五

陰世閒離.乃至示一切種智世閒離.

如是.須菩提,般若波羅蜜,示佛世閒

離.復次,須菩提,般若波羅蜜,示佛世

閒寂滅.云何示世閒寂滅?示五陰世

閒寂滅.乃至示一切種智世閒寂滅.

復次,須菩提,般若波羅蜜,示佛世閒

畢竟空.云何示世閒畢竟空?示五陰

世閒畢竟空.乃至示一切種智世閒

畢竟空.復次,須菩提,般若波羅蜜,示

佛世閒性空.云何示世閒性空?示五

陰世閒性空.乃至示一切種智世閒

性空.復次,須菩提,般若波羅蜜,示佛

世閒無法空.云何示世閒無法空?示

五陰世閒無法空.乃至示一切種智

世閒無法空.復次,須菩提,般若波羅

蜜,示世閒有法空.云何示世閒有法

空?示五陰世閒有法空.乃至示一切

種智世閒有法空.復次,須菩提,般若

波羅蜜,示佛世閒無法、有法空.云何

示世閒無法有、法空?示五陰世閒無

法、有法空乃至示一切種智世閒無

法、有法空.復次,須菩提,般若波羅蜜,

示佛世閒獨空.云何示世閒獨空?示

五陰世閒獨空,乃至示一切種智世

閒獨空.如是.須菩提,般若波羅蜜,能

生諸佛,能示佛世閒相.須菩提,是深

般若波羅蜜,示世閒相,所謂不生今

世、後世相.何以故?諸法無可用生今

世、後世相故.須菩提白佛言:「世尊,是

般若波羅蜜,爲大事故起.世尊,是般

若波羅蜜,爲不可思議事故起.世尊,

是般若波羅蜜,爲不可稱事故起.世

尊,是般若波羅蜜,爲無量事故起.世

尊,是般若波羅蜜,爲無等等事故起.」

佛言:「如是如是.須菩提,般若波羅蜜,

爲大事故起.爲不可思議事故起.爲

不可稱事故起.爲無量事故起.爲無

等等事故起.須菩提,云何是般若波

羅蜜爲大事故起?須菩提,諸佛大事

者所謂救一切衆生,不捨一切衆生.

須菩提,云何是般若波羅蜜,爲不可

思議事故起?須菩提,不可思議事者,

所謂諸佛法、如來法、自然人法、一切

智人法.以是故須菩提.諸佛般若波

羅蜜,爲諸佛不可思議事故起.須菩

提,云何般若波羅蜜,爲不可稱事故

起?須菩提,一切衆生中.無有能思惟

稱佛法、如來法、自然人法、一切智人

法.以是故須菩提.般若波羅蜜,爲不

可稱事故起.須菩提,云何般若波羅

蜜,爲無量事故起?須菩提,一切衆生

中,無有能量佛法、如來法、自然人法、

一切智人法.以是故須菩提,般若波

羅蜜爲不可量事故起.須菩提,云何

般若波羅蜜,爲無等等事故起?須菩

提,一切衆生中,無有能與佛等者,何

況過?以是故須菩提,般若波羅蜜,爲

無等等事故起.」須菩提白佛言:「世尊,

但佛法、如來法、自然人法、一切智人

法,不可思議,不可稱,無有量,無等等

事起耶?」佛告須菩提:「如是如是.佛法、

如來法、自然人法、一切智人法,不可

思議,不可稱,無有量,無等等.色亦不

可思議,不可稱,無有量,無等等,受、想、

行、識,亦不可思議.」不可稱,無有量,無

等等.乃至一切種智法性、法相不可

思議,不可稱,無有量,無等等.是中,心

心數法,不可得.復次,須菩提,色不可

思議,是亦不可得,乃至色無等等,是

亦不可得,受、想、行、識乃至一切種智

無等等,是亦不可得.」須菩提白佛言:

「世尊,何因緣,色不可思議,乃至無等

等,是亦不可得,受、想、行、識乃至一切

種智無等等,是亦不可得?」佛語須菩

提:「色量不可得故.受、想、行、識量不可

得故.乃至一切種智量不可得故.」須

菩提白佛言:「世尊,何因緣,色量不可

得,乃至一切種智量不可得?」佛告須

菩提:「色不可思議故,乃至色無等等

故,量不可得.乃至一切種智不可思

議故,乃至一切種智無等等故,量不

可得.須菩提,於汝意云何?不可思議

乃至無等等,寧可得不?色、受、想、行、識

乃至一切種智可得不?」須菩提言:「世

尊不可得以是故須菩提一切法不

可思議,乃至無等等,亦如是.須菩提,

諸佛法不可思議,不可稱,無有量,無

等等.須菩提,是名諸佛法不可思議

乃至無等等.須菩提,是諸佛法不可

思議過思議相故,不可稱過稱故,無

有量過量故,無等等過等等故.須菩

提,是因緣故,一切法,亦不可思議乃

至無等等.須菩提,不可思議,名是義

不可思議.不可稱,名是義不可稱.無

有量,名是義不可量.無等等,名是義

無等等.須菩提,是諸佛法不可思議

乃至無等等.不可思議,如虛空,不可

思議.不可稱,如虛空,不可稱.無有量,

如虛空,無有量.無等等,如虛空,無等

等.須菩提,是亦名諸佛法不可思議

乃至無等等.佛法如是無量,一切世

閒天及人、阿修羅,無能思議籌量者.

說是諸佛法不可思議,不可稱,無有

量,無等等品時,五百比丘,一切法不

受故漏盡心解脫得阿羅漢二十<丹千>比

丘尼亦不受一切法故,漏盡得阿羅

漢.六萬優婆塞、三萬優婆夷,諸法中,

遠塵離垢諸法中法眼生二十<丹千>萬菩

薩摩訶薩,得無生法忍,於是賢劫中,

當受記.」

摩訶般若波羅蜜經卷第十四

戊戌歲高麗國大藏都監奉勅彫造

摩訶般若波羅蜜經卷第十五 薑

後秦龜茲國三藏鳩摩羅什譯

成辦品第五十<丹本大事起品>

爾時,須菩提白佛言:「世尊,是深般若

波羅蜜,爲大事故起,不可思議事故

起;不可稱事故起,無有量事故起.世

尊,是深般若波羅蜜,無等等事故起.」

佛告須菩提:「如是如是.是深般若波

羅蜜,爲大事故起.乃至無等等事故

起.何以故?般若波羅蜜中,含受五波

羅蜜,般若波羅蜜中,含受內空、外空

乃至無法、有法空,含受四念處乃至

八聖道分.是深般若波羅蜜中,含受

佛十力乃至一切種智.譬如灌頂王,

國土中尊,諸有官事,皆委大臣,國王

安樂,無事自恣.如是須菩提,所有聲

聞、辟支佛法,若菩薩法,若佛法,一切

皆在般若波羅蜜中,般若波羅蜜能

成辦其事.以是故須菩提,般若波羅

蜜爲大事故起乃至無等等事故起.

復次,須菩提,是般若波羅蜜,不取色、

不著色故,能成辦;受、想、行、識不取不

著故,能成辦;乃至一切種智不取不

著故,能成辦;須陁洹果乃至阿羅漢

果、辟支佛道乃至阿耨多羅三藐三

菩提,不取不著故,能成辦.」須菩提白

佛言:「云何色不取不著故,般若波羅

蜜能成辦,云何受、想、行、識乃至阿耨

多羅三藐三菩提不取不著故,般若

波羅蜜能成辦?」佛告須菩提:「於汝意

云何?頗見是色可取可著不?」須菩提

言:「不也,世尊.」「須菩提,於汝意云何?頗

見受、想、行、識乃至阿耨多羅三藐三

菩提可取可著不?」須菩提言:「不也,世

尊.」佛言:「善哉,善哉!須菩提,我亦不見

是色可取可著.不見故,不取,不取故,

不著.我亦不見受、想、行、識乃至阿耨

多羅三藐三菩提及一切種智可取

可著,不見故,不取,不取故,不著.須菩

提,我亦不見佛法、如來法、自然人法、

一切智人法可取可著,不見故,不取,

不取故,不著.以是故須菩提,諸菩薩

摩訶薩,色亦不應取,亦不應著,受、想

行、識乃至佛法、如來法、自然人法、一

切智人法,亦不應取,亦不應著.」爾時,

欲界、色界諸天子白佛言:「世尊,是般

若波羅蜜甚深,難見難解,不可思惟

比類.知微妙善巧智慧寂滅者,可知,

能信是般若波羅蜜者,當知是菩薩

多供養諸佛,多種善根,與善知識相

隨,能信解深般若波羅蜜.世尊,若三

千大千世界中所有衆生.皆作信行

法行人、八人、須陁洹、斯陁含、阿那含、

阿羅漢、辟支佛,若智若斷,不如是菩

薩一日行深般若波羅蜜、忍欲、思惟、

籌量.何以故?是信行法行人、八人、須

陁洹、斯陁含、阿那含、阿羅漢、辟支佛,

若智若斷,卽是菩薩摩訶薩無生法

忍.」佛告欲、色界諸天子:「如是如是.諸

天子,若信行法行人、八人、須陁洹乃

至阿羅漢、辟支佛,卽是菩薩摩訶薩

無生法忍.諸天子,若善男子、善女人,

聞是深般若波羅蜜,書持、受、讀誦、說、

正憶念,是善男子、善女人疾得涅槃,

勝求聲聞、辟支佛乘善男子、善女人

遠離深般若波羅蜜,行餘經,若一劫

若減一劫.何以故?是深般若波羅蜜

中,廣說上妙法.是信行法行人、八人、

須陁洹、斯陁含、阿那含、阿羅漢、辟支

佛所應學,菩薩摩訶薩,亦所應學.學

已得阿耨多羅三藐三菩提.」是時,欲、

色界諸天子俱發聲言:「世尊,是般若

波羅蜜,名摩訶波羅蜜.世尊,是般若

波羅蜜,名不可思議,不可稱,無有量,

無等等波羅蜜.信行法行人、八人,學

是深般若波羅蜜,得成須陁洹、斯陁

含、阿那含、阿羅漢、辟支佛.學是深般

若波羅蜜,得成菩薩摩訶薩.是深般

若波羅蜜中學,得阿耨多羅三藐三

菩提.是深般若波羅蜜,亦不增亦不

減.」是時欲、色界諸天子頂禮佛足,繞

佛而去.去是不遠,忽然不現,各還本

處.須菩提白佛言:「世尊,若菩薩摩訶

薩,聞是深般若波羅蜜,卽時信解者

從何處終,來生是閒?」佛告須菩提:「若

菩薩摩訶薩,聞是深般若波羅蜜,卽

時信解不沒,不卻,不難,不疑,不悔,歡

喜樂聽.聽已憶念,不遠離是深般若

波羅蜜.若行若住,若坐若臥,終不廢

忘,常隨法師,譬如新生犢子,不離其

母.菩薩摩訶薩,亦如是,爲聞深般若

波羅蜜故,終不遠離法師,乃至得是

深般若波羅蜜,口誦心解,正見通達.

須菩提,當知是菩薩,從人道中終,還

生是閒人中.何以故?是求佛道者,前

世時,聞深般若波羅蜜,書持恭敬,尊

重讚歎,華香乃至幡蓋供養.以是因

緣故,人中命終,還生人中,聞是深般

若波羅蜜,卽時信解.」須菩提白佛言:

「世尊,頗有菩薩摩訶薩,如是功德成

就,他方國土,供養諸佛,於彼命終,來

生是閒,聞深般若波羅蜜,卽時信解,

書持,讀誦,正憶念,有是者不?」佛言:「有

菩薩,如是功德成就,他方國土,供養

諸佛.於彼命終,來生是閒,聞是深般

若波羅蜜,卽時信解,書持,讀誦,正憶

念.何以故?是菩薩摩訶薩,從他方諸

佛所,聞是深般若波羅蜜,信解,書持,

讀誦,說正憶念,於彼閒終,來生此間.

當知是人是先世功德成就.復次,須

菩提,有菩薩,從彌勒菩薩摩訶薩,聞

是深般若波羅蜜,以是善根因緣故,

來生此閒.須菩提,復有菩薩摩訶薩,

前世時,雖聞深般若波羅蜜,不問中

事,來生人中,聞是深般若波羅蜜,心

有疑悔難悟.須菩提,如是菩薩,當知

先世雖聞是深般若波羅蜜,不問故,

今續疑悔難悟.須菩提,若菩薩,先世

雖聞禪那波羅蜜不問中事今世聞

般若波羅蜜時不問故續生疑悔須

菩提,若菩薩,先世雖聞毘梨耶波羅

蜜,不問中事,今世聞般若波羅蜜,不

問故,續復疑悔.須菩提,若菩薩,先世

雖聞羼提波羅蜜,不問中事,今世聞

般若波羅蜜,不問故,續復疑悔.須菩

提,若菩薩,先世雖聞尸羅波羅蜜,不

問中事,今世聞般若波羅蜜,不問故,

續復疑悔.須菩提,若菩薩先世雖聞

檀那波羅蜜,不問中事,今世聞般若

波羅蜜,不問故,續復疑悔.復次,須菩

提,菩薩摩訶薩,先世雖聞內空、外空、

內外空乃至無法、有法空,不問中事,

來生人中,聞是深般若波羅蜜,不問

故,續復疑悔難悟.復次,須菩提,菩薩

摩訶薩,先世雖聞四念處乃至八聖

道分、四禪、四無量心、四無色定、五神

通、佛十力乃至一切種智,不問中事,

來生人中,聞是深般若波羅蜜,不問

故,續復疑悔難悟.復次,須菩提,菩薩

摩訶薩,先世聞深般若波羅蜜,問中

事而不行,捨身生時,聞是深般若波

羅蜜,若一日,二日,三日,四日,五日其

心堅固,無能壞者,若離所聞時,便退

失.何以故?先世聞是深般若波羅蜜

時,雖問中事,不如說行.是人或時欲

聞,或時不欲聞,心輕不固,志亂不定.

譬如輕毛隨風東西.須菩提,當知是

菩薩,發意不夂,不與善知識相隨,不

多供養諸佛,先世不書是深般若波

羅蜜,不讀不誦,不正憶念.不學般若

波羅蜜,不學禪那波羅蜜,不學毘梨

耶波羅蜜,不學羼提波羅蜜,不學尸

羅波羅蜜,不學檀那波羅蜜,不學內

空乃至無法、有法空,不學四念處乃

至八聖道分,不學四禪、四無量心、五

神通、佛十力,乃至不學一切種智.如

是須菩提,當知是菩薩摩訶薩,新發

大乘意,少信少樂故,不能書是深般

若波羅蜜,不能受持、讀誦、說、正憶念.

須菩提,若求佛道善男子善女人,不

書是深般若波羅蜜,不受、持、讀誦,不

說,不正憶念,亦不爲深般若波羅蜜

所護,乃至不爲一切種智所護.是人

亦不如說行深般若波羅蜜,乃至不

如說行一切種智.是人或墮二地:若

聲聞地,若辟支佛地.何以故?是善男

子善女人不書是深般若波羅蜜,不

讀不誦,不說不正憶念.是人亦不爲

深般若波羅蜜所護,亦不如說行.以

是故是善男子善女人於二地中,當

墮一地.」

摩訶般若波羅蜜經譬喩品第五十一

佛告須菩提:「譬如大海中舩破壞,其

中人,若不取木,不取器物,不取浮囊,

不取死尸,須菩提,當知是人不到彼

岸,沒海中死.須菩提,若舩破時,其中

人,取木取器物、浮囊、死尸,當知是人

終不沒死,安隱無㝵,得到彼岸.須菩

提,求佛道善男子、善女人,亦復如是,

若但有信樂,不依深般若波羅蜜,不

書,不讀,不誦,不正憶念,不依禪那波

羅蜜、毘梨耶波羅蜜、羼提波羅蜜、尸

羅波羅蜜、檀那波羅蜜,不書,不讀,不

誦,不正憶念.乃至不依一切種智,不

書,不讀,不誦,不正憶念.須菩提,當知

是善男子中道衰耗,是人未到一切

種智,於聲聞、辟支佛地取證.須菩提,

若有求佛道善男子、善女人,爲阿耨

多羅三藐三菩提故,有信有忍,有淨

心有深心,有欲有解,有捨有精進,是

人依深般若波羅蜜,書持讀誦,說正

憶念.是善男子、善女人爲阿耨多羅

三藐三菩提故,有諸信、忍、淨心、深心、

欲、解、捨、精進,爲深般若波羅蜜所護,

乃至一切種智所護.爲深般若波羅

蜜守護故,乃至一切種智守護故,終

不中道衰耗,過聲聞、辟支佛地,能淨

佛國土,成就衆生,當得阿耨多羅三

藐三菩提.須菩提,譬如男子、女人持

坏甁取水.當知是甁不久爛壞.何以

故?是甁未熟故,還歸於地.如是須菩

提,善男子、善女人,雖有爲阿耨多羅

三藐三菩提心,有信有忍,有淨心有

深心,有欲有解,有捨有精進,不爲般

若波羅蜜方便力所守護,不爲禪那

波羅蜜、毘梨耶波羅蜜、羼提波羅蜜、

尸羅波羅蜜、檀那波羅蜜所守護,不

爲內空乃至無法.有法空、四念處乃

至八聖道分、佛十力乃至一切種智

所守護.須菩提,當知是人中道衰耗,

墮聲聞、辟支佛地.須菩提,譬如男子、

女人持熟甁,取水若河若井若池若

泉,當知是甁持水安隱.何以故?是甁

成熟故.如是須菩提,善男子、善女人

求阿耨多羅三藐三菩提,有諸信、忍、

淨心、深心、欲、解、捨、精進,爲般若波羅

蜜方便力所護,爲禪定、精進、忍辱、持

戒、布施乃至一切種智所護故.須菩

提,當知是人不中道衰耗,過聲聞、辟

支佛地,能淨佛國土,成就衆生,得阿

耨多羅三藐三菩提.須菩提,譬如大

海邊舩,未裝治,便持財物著上.須菩

提,當知是舩中道壞沒,人、舩、財物,

各在一處,是賈客無方便力故,亡其

重寶.如是須菩提,是求佛道善男子、

善女人雖有爲阿耨多羅三藐三菩

提心,有信、忍、淨心、深心、欲、解、捨、精進,

不爲般若波羅蜜方便力所守護,乃

至不爲一切種智所守護故,當知是

人中道衰耗,失大珍寶.大珍寶者,所

謂一切種智.衰耗者,墮聲聞、辟支佛

地.須菩提,譬如人有智方便裝治海

邊大舩,然後推著水中,持財物著上,

上舩而去.當知是舩不中道沒壞,必

得安隱到所至處如是須菩提善男

子、善女人,爲阿耨多羅三藐三菩提,

有信、忍、淨心、深心、欲、解、捨、精進,爲般

若波羅蜜方便力所守護,爲禪定、精進、

忍辱、持戒、布施乃至一切種智所護

故,當知是菩薩,得到阿耨多羅三藐

三菩提,不中道墮聲聞、辟支佛地.須

菩提,譬如有人年百二十歲,年耆根

熟,又有風、冷、熱病若雜病.須菩提,於

汝意云何?是人能從牀起不?」須菩提

言:「不能.」佛言:「是人或有能起者,云何?」

須菩提言:「是人雖能起,不能遠行,若

十里,若二十里.以其老病故.」「如是須

菩提,善男子、善女人,雖有爲阿耨多

羅三藐三菩提心,有信、忍、淨心、深心、

欲、解、捨、精進,不爲般若波羅蜜方便

力所守護,乃至不爲一切種智所守

護故,當知是人中道,墮聲聞、辟支佛

地.何以故?不爲般若波羅蜜方便力

所守護故.須菩提,如向老人百二十

歲,年耆根熟,又有風、冷、熱病、若雜病,

是人而欲起行,有兩健人,各扶一掖,

語老人言:「莫有所難,隨所欲至,我等

二人,終不相捨.」如是須菩提,若善男

子、善女人,爲阿耨多羅三藐三菩提,

有信、忍、淨心、深心、欲、解、捨、精進,爲般

若波羅蜜方便力所護,乃至爲一切

種智所護.當知是人不中道墮聲聞、

辟支佛地.能到是處,所謂阿耨多羅

三藐三菩提.」爾時,佛復讚須菩提言:

「善哉,善哉!須菩提,汝爲諸菩薩摩訶

薩,問佛是事.須菩提,若有求佛道善

男子、善女人,從初發意,已來,以我我

所心,布施、持戒、忍辱、精進、禪定、智慧.

是善男子、善女人布施時,作是念:「我

是施主,我施是人,我施是物,我持戒,

我修忍辱,我精進,我入禪,我修智慧.」.

是善男子善女人念有是施,是我施.

乃至念有是慧,是我慧.何以故?檀那

波羅蜜中,無如是分別,遠離此、彼岸,

是檀那波羅蜜相.尸羅波羅蜜、羼提

波羅蜜、毘梨耶波羅蜜、禪那波羅蜜、

般若波羅蜜中,無如是分別.何以故?

遠離此、彼岸,是般若波羅蜜相.是人

不知此岸,不知彼岸,是人不爲檀那

波羅蜜,乃至不爲一切種智所護故,

墮聲聞、辟支佛地,不能到薩婆若.須

菩提,云何求佛道人,無方便?須菩提,

求佛道人,從初發心以來,無方便,行

布施、持戒、忍辱、精進、禪定,修智慧.是

人作如是念:「我布施,施是人,以是物

施,我持戒,修忍辱,勤精進,入禪定,修

智慧,如是修智慧.」.是人念有是施,是

我施,以是施,自高.念有是戒,是我戒,

以是戒自高.念有是忍,是我忍,以是

忍自高.念有是精進,是我精進,以是

精進自高.念有是禪定,是我禪定,以

是禪定自高.念有是慧,是我慧,以是

慧自高.何以故?檀那波羅蜜中,無如

是分別,遠離此、彼岸,是檀那波羅蜜

相;遠離此、彼岸,是尸羅波羅蜜相;遠

離此、彼岸,是羼提波羅蜜相;遠離此、

彼岸,是毘梨耶波羅蜜相;遠離此、彼

岸,是禪那波羅蜜相;遠離此、彼岸,是

般若波羅蜜相.何以故?般若波羅蜜

中,無是憶念分別.是求佛道善男子

善女人不知此岸,不知彼岸,是人不

爲檀那波羅蜜所護,不爲尸羅波羅

蜜、羼提波羅蜜、毘梨耶波羅蜜、禪那

波羅蜜、般若波羅蜜所護,乃至不爲

一切種智所護故,或墮聲聞道中,或

墮辟支佛道中,不能得到薩婆若.如

是須菩提,菩薩摩訶薩,不爲般若波

羅蜜方便力所守護故,或墮聲聞地,

或墮辟支佛地.須菩提,云何菩薩摩

訶薩,爲般若波羅蜜方便力所護故,

不墮聲聞、辟支佛道中,疾得阿耨多

羅三藐三菩提?須菩提,菩薩從初已

來,以方便力,布施,無我我所心布施,

乃至無我我所心修智慧.是人不作

是念:「我有是施,是我施.」.不以是施自

高.乃至般若波羅蜜,亦如是,是菩薩

不念我布施,不念我施是人,用是物

施;不念我持戒,有是戒;不念我忍辱,

有是忍辱;不念我精進,有是精進;不

念我禪定,有是禪定;不念我修智慧,

有是智慧.何以故?是檀那波羅蜜中,

無如是分別,遠離此、彼岸,是檀那波

羅蜜相.遠離此、彼岸,是尸羅波羅蜜

相.遠離此、彼岸,是羼提波羅蜜相.遠

離此、彼岸,是毘梨耶波羅蜜相.遠離

此、彼岸,是禪那波羅蜜相.遠離此、彼

岸,是般若波羅蜜相.何以故?是般若

波羅蜜中,無如是憶念分別.是菩薩

摩訶薩,知此岸,知彼岸,是人爲檀那

波羅蜜所護,爲尸羅波羅蜜所護,爲

羼提波羅蜜、毘梨耶波羅蜜、禪那波

羅蜜、般若波羅蜜所護,乃至爲一切

種智所護故,不墮聲聞、辟支佛地,得

到薩婆若.如是須菩提,菩薩摩訶薩,

爲般若波羅蜜方便力所護故,不墮

聲聞、辟支佛地,疾得阿耨多羅三藐

三菩提.」

摩訶般若波羅蜜經知識品第五十二

爾時,慧命須菩提白佛言:「世尊,新學

菩薩摩訶薩,云何應學般若波羅蜜、

禪那波羅蜜、毘梨耶波羅蜜、羼提波

羅蜜、尸羅波羅蜜、檀那波羅蜜?」佛告

須菩提:「新學菩薩摩訶薩,若欲學般

若波羅蜜、禪那、精進、忍辱、持戒、檀那

波羅蜜,先當親近供養善知識能說

是深般若波羅蜜者.是人作是教:「汝

善男子,所有布施,一切迴向阿耨多

羅三藐三菩提.善男子,所有持戒、忍

辱、精進、禪定、智慧,一切迴向阿耨多

羅三藐三菩提.汝莫以色,是阿耨多

羅三藐三菩提;莫以受、想、行、識,是阿

耨多羅三藐三菩提;莫以檀那波羅

蜜,是阿耨多羅三藐三菩提;莫以尸

羅波羅蜜、羼提波羅蜜、毘梨耶波羅

蜜、禪那波羅蜜、般若波羅蜜,是阿耨

多羅三藐三菩提;莫以內空乃至無

法有法空,是阿耨多羅三藐三菩提;

莫以四念處、四正勤、四如意足、五根、

五力、七覺分、八聖道分,是阿耨多羅

三藐三菩提;莫以四禪、四無量心、四

無色定、五神通,是阿耨多羅三藐三

菩提;莫以佛十力乃至十八不共法,

是阿耨多羅三藐三菩提.所以者何?

不取色,便得阿耨多羅三藐三菩提;

不取受、想、行、識,便得阿耨多羅三藐

三菩提;不取檀那波羅蜜乃至般若

波羅蜜,便得阿耨多羅三藐三菩提;

不取內空乃至無法有法空、四念處

乃至十八不共法,便得阿耨多羅三

藐三菩提.善男子,行是深般若波羅

蜜時莫貪色何以故善男子是色非

可貪者,莫貪受、想、行、識.何以故?受、想、

行、識,非可貪者,善男子,莫貪檀那波

羅蜜、尸羅波羅蜜、羼提波羅蜜、毘梨

耶波羅蜜、禪那波羅蜜、般若波羅蜜,

莫貪內空乃至無法有法空,莫貪四

念處乃至八聖道分,莫貪四禪、四無

量心、四無色定、五神通,莫貪佛十力

乃至一切種智.何以故?一切種智非

可貪者.善男子,莫貪須陁洹果乃至

阿羅漢果,莫貪辟支佛道,莫貪菩薩

法位,莫貪阿耨多羅三藐三菩提.何

以故?阿耨多羅三藐三菩提非可貪

者.所以者何?諸法性空故.」.』.須菩提白

佛言:「世尊,諸菩薩摩訶薩,能爲難事,

於一切性空法中,求阿耨多羅三藐

三菩提,欲得阿耨多羅三藐三菩提.」

佛言:「如是如是.須菩提,菩薩摩訶薩,

能爲難事,於一切性空法中,求阿耨

多羅三藐三菩提,欲得阿耨多羅三

藐三菩提.須菩提,諸菩薩摩訶薩,爲

安隱世閒故,發阿耨多羅三藐三菩

提心,爲樂世閒故,爲救世閒故,爲世

閒歸故,爲世閒依處故,爲世閒洲故,

爲世閒究竟道故,爲世閒將導故,爲

世閒趣故,發阿耨多羅三藐三菩提

心.須菩提,云何菩薩摩訶薩,爲安隱

世閒故,發阿耨多羅三藐三菩提心?

須菩提,菩薩摩訶薩,得阿耨多羅三

藐三菩提時,拔出六道衆生,著無畏

岸.涅槃處.須菩提,是爲菩薩摩訶薩,

爲安隱世閒故,發阿耨多羅三藐三

菩提心.云何菩薩摩訶薩,爲樂世閒

故,發阿耨多羅三藐三菩提心?須菩

提,菩薩摩訶薩,得阿耨多羅三藐三

菩提時,拔出衆生種種憂、苦、愁、惱,著

無畏岸涅槃處.須菩提,是爲菩薩摩

訶薩,爲樂世閒故,發阿耨多羅三藐

三菩提心.云何菩薩摩訶薩,爲救世

閒故,發阿耨多羅三藐三菩提心?須

菩提,菩薩摩訶薩,得阿耨多羅三藐

三菩提時,救衆生生死中種種苦,亦

爲斷是苦故,而爲說法,衆生聞法,漸

以三乘,而得度脫.須菩提,是爲菩薩

摩訶薩,爲救世閒故,發阿耨多羅三

藐三菩提心.云何菩薩摩訶薩,爲世

閒歸故,發阿耨多羅三藐三菩提心?

須菩提,菩薩摩訶薩,得阿耨多羅

三藐三菩提時,拔出衆生生、老、病死

相,憂、悲、愁、惱法,著無畏岸涅槃處.須

菩提,是爲菩薩摩訶薩,爲世閒歸故,

發阿耨多羅三藐三菩提心.云何菩

薩摩訶薩,爲世閒依處故,發阿耨多

羅三藐三菩提心?須菩提,菩薩摩訶

薩,得阿耨多羅三藐三菩提時,爲衆

生,說一切法無依處.須菩提,是爲菩

薩摩訶薩爲世閒依處故,發阿耨多

羅三藐三菩提心.」須菩提白佛言:「世

尊,云何一切法無依處?」佛言:「色不相

續,卽是色無生,色無生,卽是色不滅,

色無滅,卽是色無依處.受、想、行、識乃

至一切種智,亦如是.須菩提,是爲菩

薩摩訶薩,爲世閒依處故,發阿耨多

羅三藐三菩提心.云何菩薩摩訶薩,

爲世閒究竟道故,發阿耨多羅三藐

三菩提心?須菩提,菩薩摩訶薩,得阿

耨多羅三藐三菩提時,爲衆生,說如

是法:色究竟相非是色,受、想、行、識乃

至一切種智究竟相非是一切種智.

須菩提,如究竟相,一切法相,亦如是.」

須菩提言:「世尊,若一切法相,如究竟相

者,云何諸菩薩摩訶薩,皆應得阿耨

多羅三藐三菩提.何以故?世尊,色究

竟相中,無有分別,受、想、行、識究竟相

中,無有分別.乃至一切種智究竟相

中,無有分別.所謂是色,是受、想、行、識

乃至是一切種智.」佛告須菩提:「如是

如是.色究竟相中,無有分別,受、想、行、

識乃至一切種智究竟相中,無有分

別.所謂是色乃至是一切種智.須菩

提,是爲菩薩摩訶薩難事.如是觀諸

法寂滅相,而心不沒不卻.何以故?菩

薩摩訶薩,作是念:「是諸深法,我應如

是知得阿耨多羅三藐三菩提.如是

寂滅微妙法,當爲衆生說.』.是爲菩薩

摩訶薩,爲世閒究竟道故,發阿耨多

羅三藐三菩提心.云何菩薩摩訶薩,

爲世閒洲故,發阿耨多羅三藐三菩

提?心須菩提,譬如江河、大海四邊水

斷,是名爲洲.須菩提,色亦如是,前、後

際斷,受、想、行、識前、後際斷,乃至一切

種智前、後際斷.以是前、後際斷故,一

切法亦斷.須菩提,是一切法,前、後際

斷故,卽是寂滅,卽是妙寶.所謂空無

所得,愛盡無餘,離欲涅槃.須菩提,若

菩薩摩訶薩,得阿耨多羅三藐三菩

提時,以寂滅微妙法,爲衆生說.須菩

提,是爲菩薩摩訶薩,爲世閒洲故,發

阿耨多羅三藐三菩提心.云何菩薩

摩訶薩,爲世閒將導故,發阿耨多羅

三藐三菩提心?須菩提,菩薩摩訶薩,

得阿耨多羅三藐三菩提時,爲衆生,

說色不生不滅,不垢不淨;說受、想、行、

識不生不滅,不垢不淨;說十二入、十

八界、四念處乃至八聖道分、四禪、四

無量心、四無色定、五神通不生不滅,

不垢不淨;說須陁洹果乃至阿羅漢

果、辟支佛道不生不滅,不垢不淨;說

佛十力乃至一切種智不生不滅,不

垢不淨.須菩提,是爲菩薩摩訶薩,爲

世閒將導故,發阿耨多羅三藐三菩

提心.云何菩薩摩訶薩,爲世閒趣故,

發阿耨多羅三藐三菩提心?須菩提,

菩薩摩訶薩,得阿耨多羅三藐三菩

提時,爲衆生,說色趣空,說受、想、行、識

趣空,乃至說一切種智趣空,爲衆生,

說色非趣非不趣.何以故?是色空相

非趣非不趣.說受、想、行、識非趣

非不趣.何以故?是受、想、行、識空相非

趣非不趣.乃至一切種智非趣非不

趣.何以故?是一切種智空相非趣非

不趣.如是須菩提,菩薩摩訶薩,爲世

閒趣故,發阿耨多羅三藐三菩提心.

何以故?一切法趣空,是趣不過.何以

故?空中趣不趣不可得故.須菩提,一

切法趣無相,是趣不過.何以故?無相

中,趣不趣不可得故.須菩提,一切法

趣無作,是趣不過.何以故?無作中,趣

不趣不可得故.須菩提,一切法趣無

起,是趣不過.何以故?無起中,趣不趣

不可得故.須菩提,一切法趣無所有,

不生不滅,不垢不淨,是趣不過.何以

故?無所有,不生不滅,不垢不淨中,趣

不趣不可得故.須菩提,一切法趣夢,

是趣不過.何以故?夢中,趣不趣不可

得故.須菩提,一切法趣幻、趣響、趣影、趣

化,是趣不過.何以故?是化等中,趣不

趣不可得故.須菩提,一切法趣無量

無邊,是趣不過.何以故?無量無邊中,

趣不趣不可得故.須菩提,一切法趣

不與不取,是趣不過.何以故?不與不

取中,趣非趣不可得故.須菩提,一切

法趣不擧不下,是趣不過.何以故?不

擧不下中,趣不趣不可得故.須菩提,

一切法趣不來不去,是趣不過.何以

故?不來不去中,趣不趣不可得故.須

菩提,一切法趣不入不出,不合不散,

不著不斷,是趣不過.何以故?不著不

斷中,趣不趣不可得故.須菩提,一切

法趣我、衆生壽命、人、起使起、作使作

者、知者、見者,是趣不過.何以故?我乃

至知者、見者畢竟不可得,云何當有

趣不趣?須菩提,一切法趣有常,是趣

不過.何以故?有常畢竟不可得,云何

當有趣不趣?須菩提,一切法趣樂淨

我,是趣不過.何以故?樂淨我畢竟不

可得.云何當有趣不趣?須菩提,一切

法趣無常苦、不淨無我,是趣不過.何

以故?無常苦、不淨無我畢竟不可得,

云何當有趣不趣?須菩提,一切法趣

欲事,是趣不過.何以故?欲事畢竟不

可得,云何當有趣不趣?須菩提,一切

法趣瞋事、癡事、見事,是趣不過.何以

故?瞋事、癡事、見事畢竟不可得,云何

當有趣不趣?須菩提,一切法趣如,是

趣不過.何以故?如中,無來無去故.須

菩提,一切法,趣法性、實際、不可思議

性,是趣不過.何以故?法性、實際、不可

思議性中,無來無去故.須菩提,一切

法趣平等,是趣不過.何以故?平等中,

趣非趣不可得故.須菩提,一切法趣

不動相,是趣不過.何以故?不動相中,

趣不趣不可得故.須菩提,一切法趣

色,是趣不過.何以故?色畢竟不可得.

云何當有趣不趣?須菩提,一切法趣

受、想、行、識,是趣不過.何以故?受、想、行、

識畢竟不可得.云何當有趣不趣?十

二入、十八界,亦如是.須菩提,一切法

趣檀那波羅蜜,是趣不過.何以故?檀

那畢竟不可得.云何當有趣不趣?須

菩提,一切法趣尸羅波羅蜜,是趣不

過.何以故?尸羅畢竟不可得故.云何

當有趣不趣?須菩提,一切法趣羼提

波羅蜜,是趣不過.何以故?羼提畢竟

不可得故.云何當有趣不趣?須菩提,

一切法趣毘梨耶波羅蜜,是趣不過.

何以故?毘梨耶畢竟不可得故.云何

當有趣不趣?須菩提,一切法趣禪那

波羅蜜,是趣不過.何以故?禪那畢竟

不可得故.云何當有趣不趣?須菩提,

一切法趣般若波羅蜜,是趣不過.何

以故?般若波羅蜜畢竟不可得故.云

何當有趣不趣?須菩提,一切法趣內

空,是趣不過.何以故?內空畢竟不可

得故.云何當有趣不趣?須菩提,一切

法,趣外空,是趣不過.何以故?外空畢

竟不可得故.云何當有趣不趣?須菩

提,一切法趣內外空,是趣不過.何以

故?內外空畢竟不可得故.云何當有

趣不趣?乃至一切法,趣無法有法空,

是趣不過.何以故?無法有法空畢竟

不可得故.云何當有趣不趣?須菩提,

一切法趣四念處乃至八聖道分,是

趣不過.何以故?四念處乃至八聖道

分畢竟不可得故.云何當有趣不趣?

須菩提,一切法趣佛十力乃至一切

種智,是趣不過.何以故?一切種智中,

趣不趣不可得故.須菩提,一切法趣

須陁洹果、斯陁含果、阿那含果、阿羅

漢果、辟支佛道,是趣不過.何以故?須

陁洹果乃至辟支佛道中,趣不趣不

可得故.須菩提,一切法趣阿耨多羅

三藐三菩提,是趣不過.何以故?阿耨

多羅三藐三菩提中,趣不趣不可得

故.須菩提,一切法趣須陁洹乃至佛,

是趣不過.何以故?須陁洹乃至佛中,

趣不趣不可得故.」須菩提白佛言:「世

尊,是深般若波羅蜜,誰能信解者?」佛

告須菩提:「有菩薩摩訶薩,先於諸佛

所,久行六波羅蜜,善根純熟,供養無

數百千萬億諸佛與善知識,相隨是

輩人能信解是深般若波羅蜜.」須菩

提白佛言:「世尊,能信解是深般若波

羅蜜者,有何等性,何等相,何等貌?」佛

言:「欲、瞋、癡斷離,是性、相、貌.是菩薩摩

訶薩則能信解深般若波羅蜜.」

摩訶般若波羅蜜經趣智品第五十三

須菩提白佛言:「世尊,是諸菩薩摩訶

薩,解深般若波羅蜜者,當趣何所?」佛

告須菩提:「是菩薩摩訶薩,解深般若

波羅蜜,當趣一切種智.」須菩提白佛

言:「世尊,是菩薩摩訶薩,能趣一切種

智者,則爲一切衆生所歸趣,修般若

波羅蜜故.世尊,修般若波羅蜜,卽是

修一切法.世尊,無所修是修般若波

羅蜜.不受修壞修,是修般若波羅蜜.」

佛告須菩提:「何法壞故,般若波羅蜜

爲壞修?」「世尊,色壞故,般若波羅蜜爲

壞修;受想行識、十二處、十八界壞故,

般若波羅蜜爲壞修;我乃至知者見

者壞故,般若波羅蜜爲壞修.世尊,檀

那波羅蜜壞故,般若波羅蜜爲壞修;

乃至般若波羅蜜壞故,般若波羅蜜

爲壞修;內空乃至無法有法空、四念

處乃至十八不共法、須陁洹果乃至

一切種智壞故,般若波羅蜜爲壞修.」

佛言:「如是如是.須菩提,色壞故,般若

波羅蜜爲壞修.乃至一切種智壞故,

般若波羅蜜爲壞修.」爾時,佛告須菩

提:「是深般若波羅蜜中,阿惟越致菩

薩摩訶薩,應當驗知.若菩薩摩訶薩.

於是深般若波羅蜜中不著,當知是

阿惟越致相.禪那波羅蜜乃至檀那

波羅蜜中不著,四念處乃至一切種

智中不著,當知是阿惟越致.若阿惟

越致菩薩摩訶薩,行深般若波羅蜜

時,不以他語,爲堅要,亦不隨他教行,

阿惟越致菩薩摩訶薩,不爲欲心、瞋

心、癡心所牽.若阿惟越致菩薩摩訶

薩,不遠離六波羅蜜,若阿惟越致菩

薩摩訶薩,聞說深般若波羅蜜時,心

不驚不沒,不怖,不畏,不悔,歡喜,樂聞,

受持,讀誦,正憶念,如說行.須菩提,當

知是菩薩先世已問是深般若波羅

蜜中事,已受持讀誦,說正憶念.何以

故?是菩薩摩訶薩,有大威德故,聞是

深般若波羅蜜,心不驚,不怖,不畏,不

沒,不悔,歡喜樂聞,受持,讀誦,正憶念.」

須菩提白佛言:「世尊,若菩薩摩訶薩,

聞深般若波羅蜜,不驚不怖,乃至正

憶念.世尊,是菩薩摩訶薩,云何行是

般若波羅蜜?」佛言:「隨順一切種智心,

是菩薩摩訶薩,應如是行般若波羅

蜜.」「世尊,云何名隨順一切種智心,是

菩薩摩訶薩,應如是行般若波羅蜜?」

佛言:「以空隨順,是爲菩薩摩訶薩,行

深般若波羅蜜.以無相、無作、無所有、

不生不滅、不垢不淨隨順,是菩薩摩

訶薩,應如是行般若波羅蜜.以如夢、

幻、焰、響、化隨順,是行般若波羅蜜.須

菩提白佛言:「佛說以空隨順,乃至如

夢,如幻,隨順,是行般若波羅蜜.世尊.

是菩薩摩訶薩,行何法?若色,若受、想、

行、識乃至一切種智?」佛告須菩提:「菩

薩摩訶薩,不行色,不行受、想、行、識,乃

至不行一切種智.何以故?是菩薩行

處,無作法.無壞法,無所從來,亦無所

去,無住處.是法不可數,無有量.若無

數無量.是法不可得,不可以色得,乃

至不可以一切種智得.何以故?色卽是

薩婆若,薩婆若卽是色.乃至一切種

智卽是薩婆若,薩婆若卽是一切種

智.若色如相乃至一切種智如相,皆

是一如,無二,無別.色如相、薩婆若如

相,一如,無二,無別.乃至一切種智,亦

如是.」

摩訶般若波羅蜜經卷第十五

戊戌歲高麗國大藏都監奉勅彫造

摩訶般若波羅蜜經卷第十六 薑

後秦龜茲國三藏鳩摩羅什譯

大如品第五十四<丹本大如相品>

爾時,欲界諸天子、色界諸天子,以天

末栴檀香,以天靑蓮華、赤蓮華、紅蓮

華、白蓮華,遙散佛上,來至佛所,頂禮

佛足,一面住,白佛言:「世尊,諸佛阿耨

多羅三藐三菩提甚深,難見難解,不

可思惟知微妙寂滅,智者能知一切

世閒所不能信.何以故?是深般若波

羅蜜中,如是說:「色卽是薩婆若,薩婆

若卽是色.乃至一切種智卽是薩婆

若,薩婆若卽是一切種智.色如相、薩

婆若如相,是一如,無二,無別.乃至一

切種智如相、薩婆若如相,一如,無二,

無別.」.』佛告欲、色界諸天子:「如是如是.

諸天子,色卽是薩婆若,薩婆若卽是

色.乃至一切種智卽是薩婆若,薩婆

若卽是一切種智.色如相乃至一切

種智如相,一如,無二,無別.諸天子,以

是義故,佛初成道時,心樂默然,不樂

說法.何以故?是諸佛阿耨多羅三藐

三菩提法甚深難見難解不可思惟

知微妙寂滅,智者能知,一切世閒所

不能信.何以故?阿耨多羅三藐三菩

提,無得者,無得處,無得時,是名諸法

甚深相,所謂無有二法.諸天子,如虛

空甚深故,是法甚深;如甚深故,是法

甚深,法性甚深,實際甚深;不可思議

無邊甚深故,是法甚深;無來無去甚

深故,是法甚深;不生不滅,無垢無淨,

無知無得甚深故,是法甚深.諸天子,

我甚深,乃至知者見者甚深故,是法

甚深.諸天子,色甚深,受、想、行、識甚深

故,是法甚深;檀那波羅蜜甚深,乃至

般若波羅蜜甚深故,是法甚深;內空

乃至無法有法空甚深故,是法甚深;

四念處甚深,乃至一切種智甚深故,

是法甚深.」爾時,欲、色界諸天子白佛

言:「世尊,是所說法,一切世閒所不能

信.世尊,是甚深法,不爲受色故說,不

爲捨色故說,不爲受受、想、行、識故說,

不爲捨受、想、行、識故說.不爲受須陁

洹果故說,不爲捨須陁洹果故說.乃

至不爲受一切種智故說,不爲捨一

切種智故說.說諸世閒,皆受著行.所謂

色是我、是我所,受、想、行、識是我、是我

所,乃至十八不共法是我、是我所,須

陁洹果是我、是我所,乃至一切種智

是我,是我所.」佛告諸天子:「如是如是.

諸天子,是法非爲受色故說,非爲捨

色故說.乃至非爲受一切種智故說.

非爲捨一切種智故說.諸天子,若有

菩薩,爲受色故行.乃至爲受一切種

智故行.是菩薩不能修般若波羅蜜,

不能修禪那波羅蜜、毘梨耶波羅蜜、

羼提波羅蜜、尸羅波羅蜜,不能修檀

那波羅蜜.乃至不能修一切種智.」須

菩提白佛言:「世尊,是法隨順一切法.

云何是法隨順一切法?是法隨順般

若波羅蜜,乃至隨順檀那波羅蜜;是

法隨順內空,乃至隨順無法有法空;

是法隨順四念處,乃至隨順一切種

智;是法無㝵不㝵於色,不㝵受、想、行、

識,乃至不㝵一切種智.諸天子,是法

名無㝵相.如虛空等故.如、法性、法住、

實際、不可思議性等故.空、無相、無作

等故.是法不生相,色不生不可得故.

受、想、行、識不生不可得故.乃至一切

種智不生不可得故.是法無處、色處

不可得故.受、想、行、識處不可得故.乃

至一切種智處不可得故.」是時,欲、色

界諸天子白佛言:「世尊,須菩提是佛

子,隨佛口生.何以故?須菩提所說,皆

與空合.」爾時,須菩提語諸天子:「汝等

言:須菩提,是佛子,隨佛生.云何爲隨

佛生?諸天子,如相故,須菩提,隨佛生.

何以故?如來如相,不來不去.須菩提

如相,亦不來不去.是故須菩提,隨佛

生.復次,須菩提,從本以來,隨佛生.何

以故?如來如相,卽是一切法如相,一

切法如相,卽是如來如相.是如相中,

亦無如相.是故須菩提,爲隨佛生.復

次,如來如,常住相.須菩提如,亦常住

相.如來如相,無異無別.須菩提如相,

亦如是,無異無別.是故須菩提,爲隨

佛生.如來如相,無有㝵處,一切法如

相,亦無㝵處.是如來如相、一切法如

相,一如,無二,無別.是如相無作,終不

不如是故是如相,一如.無二,無別.是

故須菩提,爲隨佛生.如來如相,一切』

處無念無別.須菩提如相,亦如是,一

切處無念無別.如來如相,不異不別,

不可得.須菩提如相,亦如是.以是故

須菩提,爲隨佛生.如來如相,不遠離

諸法如相,是如終不不如.是故須菩

提如不異故,爲隨佛生,亦無所隨.復

次,如來如相,不過去,不未來,不現在.

諸法如相,亦不過去,不未來,不現在.

是故須菩提,爲隨佛生.復次,如來如,

不在過去如中,過去如,不在如來如

中.如來如,不在未來如中,未來如,不

在如來如中;如來如,不在現在如中,

現在如,不在如來如中.過去、未來、現

在如如來如一如無二無別色如如

來如,受、想、行識如、如來如,是色如、受

想行識如、如來如,一如,無二,無別.我

如乃至知者見者如、如來如,一如,無

二,無別.檀那波羅蜜如乃至般若波

羅蜜如、內空如乃至無法有法空如、

四念處如乃至一切種智如、如來如,

一如,無二,無別.須菩提、菩薩摩訶薩,

得是如故,名爲如來.」說是如相品時,

是三千大千世界大地六種震動:東

踊西沒,西踊東沒,南踊北沒,北踊南

沒,中央踊四邊沒,四邊踊中央沒.是

時,諸欲天子、諸色天子,以天末栴檀

香,散佛上,及散須菩提上,白佛言:「未

曾有也.世尊,須菩提以如來如,隨佛

生.」須菩提復爲諸天子說言:「諸天子,

須菩提,不從色中,隨佛生,亦不從色

如中,隨佛生;不離色,隨佛生、亦不離

色如,隨佛生.須菩提不從受、想、行、識

中,隨佛生,亦不從受、想、行、識如中,隨

佛生;不離受、想、行、識,隨佛生,亦不離

受、想、行、識如,隨佛生;乃至不從一切

種智中,隨佛生,亦不從一切種智如

中,隨佛生;亦不離一切種智中,隨佛

生,亦不離一切種智如中,隨佛生.須

菩提不從無爲中,隨佛生,亦不從無

爲如中,隨佛生;亦不離無爲中,隨佛

生,亦不離無爲如中,隨佛生.何以故?

是一切法,皆無所有,不可得,無隨生

者,亦無隨生法.」爾時,舍利弗白佛言:

「世尊,是如實不虛,法相、法住、法位甚

深.是中,色不可得,色如不可得.何以

故?色尚不可得,何況色如,當可得?受、

想、行、識,不可得,受、想、行、識如,不可得.

何以故?受、想、行、識,尚不可得,何況受、

想、行、識如,當可得?乃至一切種智,不

可得,一切種智如,不可得.何以故?一

切種智,尚不可得,何況一切種智如,

當可得?」佛告舍利弗:「如是如是.舍利

弗,是如實不虛,法相、法住、法位甚深.是

中,色不可得,色如不可得.何以故?色

尚不可得,何況色如當可得?乃至一

切種智不可得,一切種智如不可得.

何以故?一切種智尚不可得,何況一

切種智如當可得?舍利弗,說是如相

時,二百比丘不受一切法故,漏盡得

阿羅漢.五百比丘尼遠塵離垢,諸法

中,得法眼,生天人中.五千菩薩摩訶

薩,得無生法忍.六十菩薩,諸法不受

故,漏盡心得解脫,成阿羅漢.舍利弗,

是六十菩薩,先世値五百佛,親近供

養,於五百佛法中,行布施、持戒、忍辱、

精進、禪定,無般若波羅蜜,無方便力

故,行別、異相,作是念:「是布施,是持戒,

是忍辱,是精進,是禪定.」.無般若波羅

蜜,無方便力故,布施、持戒、忍辱、精進、

禪定,行異、別相.行異、別相故,不得無

異相;不得無異相故,不得入菩薩位;

不得入菩薩位故,得須陁洹果,乃至

得阿羅漢果.舍利弗,菩薩摩訶薩,雖

有道,若空,若無相,若無作法,遠離般

若波羅蜜,無方便力故,便於實際,作

證,取聲聞乘.」舍利弗白佛言:「世尊,何

因緣故,俱行空、無相、無作法,遠離方

便力,於實際作證,取聲聞乘?菩薩摩

訶薩,亦修空、無相、無作法,有方便力

故,得阿耨多羅三藐三菩提?」佛告舍

利弗:「有菩薩,遠離薩婆若心,修空、無

相、無作法,無方便力故,取聲聞乘.舍

利弗,復有菩薩摩訶薩,不遠離薩婆

若心.修空、無相、無作法,有方便力故,

入菩薩位,得阿耨多羅三藐三菩提.

舍利弗,譬如有鳥,身長百由旬,若二

百,三百由旬,而無有翅.從三十三天,

自投閻浮提.舍利弗,於汝意云何?是

鳥中道作是念:「欲還上三十三天.」,能

得還不?」「不得也,世尊.」「舍利弗,是鳥復

作是願:「到閻浮提,欲使身不痛不惱.」,

舍利弗,於汝意云何?是鳥得不痛不

惱不?」舍利弗言:「不得也.世尊,是鳥到

地,若痛若惱,若死若死等苦.何以故?

世尊,是鳥身大,而無翅故.」「舍利弗,菩

薩摩訶薩,亦如是,雖如恒河沙等劫,

修布施、持戒、忍辱、精進、禪定,發大事,

生大心,爲得阿耨多羅三藐三菩提

故,受無量願.是菩薩遠離般若波羅

蜜方便力故,若墮阿羅漢,若墮辟支

佛道.何以故?是菩薩遠離薩婆若心,

布施、持戒、忍辱、精進、禪定,無般若波

羅蜜,無方便力故,墮聲聞地,若辟支

佛道中.舍利弗,菩薩摩訶薩,雖念過

去、未來、現在諸佛,持戒、禪定、智慧、解

脫、解脫知見,取相受持,是人不知不

解諸佛戒、定、慧、解脫、解脫知見.但聞

空、無相、無作名字聲,而取名字聲,迴

向阿耨多羅三藐三菩提.菩薩摩訶

薩,若如是迴向,住聲聞、辟支佛地中,

不能得過.何以故?遠離般若波羅蜜

方便力,持諸善根.迴向阿耨多羅三

藐三菩提故.舍利弗,有菩薩摩訶薩,

從初發意以來,不遠離薩婆若心,行

布施、持戒、忍辱、精進、禪定,不遠離般

若波羅蜜方便力故,不取相,於過去、

未來、現在諸佛戒、定、慧、解脫、解脫知

見,不取空解脫門相,不取無相、無作

解脫門相.舍利弗,當知是菩薩摩訶

薩,不墮聲聞、辟支佛道,直至阿耨多

羅三藐三菩提.何以故?是菩薩摩訶

薩,從初發意以來,行布施不取相,持

戒、忍辱、精進、禪定不取相,過去、未來、

現在諸佛戒、定、慧、解脫、解脫知見不

取相.舍利弗,是名菩薩方便力.以離

相心,行布施、持戒、忍辱、精進、禪定,乃

至離相心,行一切種智.」舍利弗白佛

言:「世尊,如我解佛所說義,若菩薩摩

訶薩,不遠離般若波羅蜜方便力,當

知是菩薩近阿耨多羅三藐三菩提.

何以故?是菩薩摩訶薩,從初發心以

來,無法可知若色,若受、想、行、識乃至

一切種智.世尊,有求菩薩道善男子

善女人,遠離般若波羅蜜及方便力,

當知是人於阿耨多羅三藐三菩提,

或得或不得.何以故?世尊,是求菩薩

道善男子、善女人所有布施,皆取相,

所有持戒、忍辱、精進、禪定,皆取相.以

是故是善男子、善女人,於阿耨多羅

三藐三菩提,不定.世尊,以是因緣故,

菩薩摩訶薩,欲得阿耨多羅三藐三

菩提,不應遠離般若,波羅蜜方便力.

是菩薩摩訶薩,住般若波羅蜜方便

力中,以無得、無相心,應布施、持戒、忍

辱、精進、禪定,乃至以無得、無相心,應

修一切種智.」爾時,欲、色界諸天子白

佛言:「世尊,阿耨多羅三藐三菩提難

得.何以故?是菩薩摩訶薩,應知一切

諸法.是法亦不可得.」佛言:「如是如是.

諸天子,阿耨多羅三藐三菩提難得.

我不得一切法、一切種智,亦無所得,

無能知,無可知,無知者.何以故?諸法

畢竟淨故.」須菩提白佛言:「世尊,如佛

所說,阿耨多羅三藐三菩提難得.如

我解佛所說義,我心思惟:「是阿耨多

羅三藐三菩提易得.」.何以故?無有得

阿耨多羅三藐三菩提者,亦無可得

法.一切法、一切法相空,無法可得,無

能得者.何以故?一切法空故,亦無法

可增,亦無法可減.所謂布施、持戒、忍

辱、精進、禪定乃至一切種智,是法皆

無可得者,無能得者.世尊,以是因緣

故,我意謂:「阿耨多羅三藐三菩提爲

易得.」.何以故?世尊,色色相空,受、想、行、

識識相空.乃至一切種智、一切種智

相空.」舍利弗語須菩提:「若一切法空,

如虛空,虛空不作是念:「我當得阿耨

多羅三藐三菩提.」.若菩薩摩訶薩,信

解一切諸法空如虛空,是阿耨多羅

三藐三菩提易得者,今恒河沙等諸

菩薩摩訶薩求阿耨多羅三藐三菩

提,何以退還?須菩提,以是故知阿耨

多羅三藐三菩提,不易得.」須菩提語

舍利弗:「於意云何?色,於阿耨多羅三

藐三菩提,退還不?」舍利弗言:「不.」「受、想、

行、識,於阿耨多羅三藐三菩提,退還

不?」舍利弗言:「不.」「乃至一切種智,於阿

耨多羅三藐三菩提,退還不?」舍利弗

言:「不.」「離色有法,於阿耨多羅三藐三

菩提,退還不?」舍利弗言:「不.」「離受、想、行、

識有法,於阿耨多羅三藐三菩提,退

還不?」舍利弗言:「不.」「乃至離一切種智

有法,於阿耨多羅三藐三菩提,退還

不?」舍利弗言:「不.」「舍利弗,於意云何?色

如相,於阿耨多羅三藐三菩提,退還

不?」舍利弗言:「不.」「受、想、行、識如相乃至

一切種智如相,於阿耨多羅三藐三

菩提,退還不?」舍利弗言:「不.」「離色如相

有法於阿耨多羅三藐三菩提退還

不?」舍利弗言:「不.」「離受、想、行、識如相,乃

至離一切種智如相有法,於阿耨多

羅三藐三菩提,退還不?」舍利弗言:「不.」

「舍利弗,於意云何?如於阿耨多羅三

藐三菩提,退還不?」舍利弗言:「不.」「法性、

法住、法位、實際、不可思議性,於阿耨

多羅三藐三菩提,退還不?」舍利弗言:

「不.」「舍利弗,於意云何?離如有法,於阿

耨多羅三藐三菩提,退還不?」舍利弗

言:「不.」「離法性、法住、法位、實際、不可思

議性有法,於阿耨多羅三藐三菩提,

退還不?」舍利弗言:「不.」須菩提語舍利

弗:「若諸法畢竟不可得,何等法,於阿

耨多羅三藐三菩提,退還?」舍利弗語

須菩提:「如須菩提所說,是法忍中,無

有菩薩,於阿耨多羅三藐三菩提退

還者.若不退還,佛說求道者有三種,

阿羅漢道、辟支佛道、佛道.是三種爲

無分別.如須菩提說,獨有一菩薩摩

訶薩求佛道.」是時,富樓那彌多羅尼

子語舍利弗:「應當問須菩提,爲有一

菩薩乘不.」爾時,舍利弗問須菩提:「須

菩提,爲欲說有一菩薩乘?」須菩提語

舍利弗:「於諸法如中,欲使有三種乘,

聲聞乘、辟支佛乘、佛乘耶?」舍利弗言:

「不也.」「舍利弗,如中可得分別有三乘

不?」舍利弗言:「不也.」「舍利弗、是如有若

一相,若二相,若三相不?」舍利弗言:「不

也.」「舍利弗,汝欲於如中,乃至有一菩

薩不?」舍利弗言:「不也.」「如是四種中,三

乘人不可得.舍利弗,云何作是念:是

求聲聞乘人,是求辟支佛乘人,是求

佛乘人?舍利弗,菩薩摩訶薩,聞是諸

法如相,心不驚不沒,不悔不疑.是名

菩薩摩訶薩能成就阿耨多羅三藐

三菩提.」爾時,佛讚須菩提言:「善哉,善

哉!須菩提,汝所說者,皆是佛力.須菩

提,若菩薩摩訶薩,聞說是如無有諸

法別異,心不驚不怖,不畏不難,不沒

不悔.當知是菩薩能成就阿耨多羅

三藐三菩提.」舍利弗白佛言:「世尊,成

就何等菩提?」佛言:「成就佛阿耨多羅

三藐三菩提.」須菩提白佛言:「世尊,若

菩薩摩訶薩,欲成就阿耨多羅三藐

三菩提,應云何行?」佛言:「應起等心,於

一切衆生,亦等心,與語.無有偏黨.於

一切衆生中,起大慈心,亦以大慈心,

與語;於一切衆生中,下意,亦以下意

與語;於一切衆生中,應生安隱心,亦

以安隱心,與語;於一切衆生中,應生

無㝵心,亦以無㝵心,與語;於一切衆

生中,應生無惱心,亦以無惱心,與語;

於一切衆生中,應生愛敬心,如父如

母,如兄如弟,如姊妹,如兒子,如親族,

如知識,亦以愛敬心,與語.是菩薩摩

訶薩,應自不殺生,亦教人不殺生,讚

不殺生法,歡喜讚歎諸不殺者.乃至

自不行邪見,亦教他人,不行邪見,讚

歎不邪見法,歡喜讚歎不邪見者.如

是.須菩提,菩薩摩訶薩,欲成就阿耨

多羅三藐三菩提,當如是行.復次,須

菩提,菩薩摩訶薩,欲成就阿耨多羅

三藐三菩提,應自行初禪,亦教他人,

行初禪,讚歎行初禪法,歡喜讚歎行

初禪者.二禪、三禪、四禪,亦如是.復次,

須菩提,菩薩摩訶薩,欲成就阿耨多

羅三藐三菩提,應自行慈心,亦教人

行慈心,讚歎行慈心法,歡喜讚歎行

慈心者.悲、喜、捨心,亦如是.自行虛空

處,亦教人行虛空處,讚歎行虛空處

法,歡喜讚歎行虛空處者.識處、無所、

有處、非有想非無想處,亦如是.自具

足檀那波羅蜜,亦教人具足檀那波

羅蜜,讚歎具足檀那波羅蜜法,歡喜

讚歎具足檀那波羅蜜者.尸羅波羅

蜜、羼提毘梨耶禪那般若波羅蜜,亦

如是.復次,菩薩摩訶薩,欲成就阿耨

多羅三藐三菩提,自行內空,亦教人

行內空,讚歎行內空法,歡喜讚歎行

內空者.乃至無法有法空,亦如是.自

行四念處,亦教人行四念處,讚歎行

四念處法,歡喜讚歎行四念處者.乃

至八聖道分,亦如是.自修空三昧、無

相無作三昧,亦教人修空、無相無作

三昧,讚歎修空、無相無作三昧法,歡

喜讚歎修空、無相無作三昧者.自行

八背捨,亦教人行八背捨,讚歎行八

背捨法,歡喜讚歎行八背捨者.自行

九次第定,亦教人行九次第定,讚歎

行九次第定法,歡喜讚歎行九次第

定者.自具足佛十力,亦教人具足佛

十力,讚歎具足佛十力法,歡喜讚歎

具足佛十力者.自行四無所畏、四無

㝵智、十八不共法、大慈、大悲,亦教人

行四無所畏乃至大慈、大悲,讚歎行

四無所畏乃至大慈、大悲法,歡喜讚

歎行四無所畏乃至大慈、大悲者.自

逆順觀十二因緣,亦教人行逆順觀

十二因緣,讚歎逆順觀十二因緣法,

歡喜讚歎逆順觀十二因緣者.須菩

提,菩薩摩訶薩,欲成就阿耨多羅三

藐三菩提,應如是行.復次,須菩提,菩

薩摩訶薩,欲成就阿耨多羅三藐三

菩提,自應知苦、斷、集,證滅修道,亦教

人知苦、斷、集,證滅修道,讚歎知苦、斷、

集,證滅修道法,歡喜讚歎知苦、斷、集,

證滅修道者.自生須陁洹果證智,亦

不證實際,亦教人著須陁洹果中,讚

歎須陁洹果法,歡喜讚歎得須陁洹

果者.斯陁含果、阿那含果、阿羅漢果,

亦如是.自生辟支佛道證智,亦不證

辟支佛道,亦教人著辟支佛道中,讚

歎得辟支佛道法,歡喜讚歎得辟支

佛道者.自入菩薩位,亦教人入菩薩

位,讚歎入菩薩位法,歡喜讚歎入菩

薩位者.自淨佛國土,成就衆生,亦教

人淨佛國土,成就衆生,讚歎淨佛國

土,成就衆生法,歡喜讚歎淨佛國,土

成就衆生者.自起菩薩神通.亦教人

起菩薩神通,讚歎起菩薩神通法,歡

喜讚歎起菩薩神通者.自生一切種

智,亦教人生一切種智,讚歎生一切

種智法,歡喜讚歎生一切種智者.自

斷一切結使習,亦教人斷一切結使

習,讚歎斷一切結使習法,歡喜讚歎

斷一切結使習者.須菩提,菩薩摩訶

薩,欲成就阿耨多羅三藐三菩提,應

如是行.復次,須菩提,菩薩摩訶薩,欲

成就阿耨多羅三藐三菩提,自取壽

命成就,亦教人取壽命成就,讚歎取

壽命成就法,歡喜讚歎取壽命成就

者.自成就法住,亦教人成就法住,讚

歎成就法住法,歡喜讚歎成就法住

者.須菩提,菩薩摩訶薩,欲成就阿耨

多羅三藐三菩提,應如是行,亦應如

是學般若波羅蜜方便力.是菩薩如

是學如是行時,當得無㝵色,得無㝵

受、想、行、識,乃至得無㝵法住.何以故?

是菩薩摩訶薩,從本以來,不受色,不

受受、想、行、識,乃至不受一切種智.何

以故?色不受者爲非色,乃至一切種

智不受者爲非一切種智.說是菩薩

行品時,二千菩薩,得無生法忍.」

摩訶般若波羅蜜經不退品第五十五

須菩提白佛言:「世尊,以何等行,何等

類,何等相貌,知是阿惟越致菩薩摩

訶薩?」佛告須菩提:「若菩薩摩訶薩,能

知凡夫地、聲聞地、辟支佛地、佛地是

諸地如相中,無二無別,亦不念,亦不

分別,入是如中,聞是事,直過無疑.何

以故?是如中,無一無二相故.是菩薩

摩訶薩,亦不作無益語,但說利益相

應語,不視他人長短.須菩提,以是行、

類相貌,知是阿惟越致菩薩摩訶薩.」

須菩提言:「世尊,復以何行、類、相貌,知

是阿惟越致菩薩摩訶薩?」佛告須菩

提:「若菩薩摩訶薩,能觀一切法無行、

無類、無相貌,當知是名阿惟越致菩

薩摩訶薩.」須菩提白佛言:「世尊,若一

切法無行、無類、無相貌,菩薩於何等

法,轉名不轉?」佛言:「若菩薩摩訶薩,色

中轉,受、想、行、識中轉.是名菩薩不轉.

復次,須菩提,菩薩摩訶薩,檀那波羅

蜜中轉,乃至般若波羅蜜中轉,內空

中乃至無法有法空中轉.四念處中

乃至十八不共法中轉,聲聞、辟支佛

地中轉,乃至阿耨多羅三藐三菩提

中轉,當知是菩薩摩訶薩不轉.何以

故?須菩提,色性無,是菩薩何所住?乃

至阿耨多羅三藐三菩提性無,是菩

薩何所住?復次,須菩提,菩薩摩訶薩,

不觀相外道、沙門、婆羅門面貌、言語,

不作是念:「是諸外道,若沙門,若婆羅

門,實知實見.」.若說正見,無有是事.復

次,菩薩不生疑,不著戒取,不墮邪見,

亦不求世俗吉事,以爲淸淨,不以華

香、瓔珞、幡蓋、伎樂,禮拜供養餘天.須

菩提,以是行、類、相貌,當知是名阿惟

越致菩薩摩訶薩.復次,須菩提,阿惟

越致菩薩摩訶薩,常不生下賤家,乃

至不生八難之處,常不受女人身.須

菩提,以是行、類、相貌,當知是名阿惟

越致菩薩摩訶薩.復次,須菩提,菩薩

摩訶薩,常行十善道,自不殺生,不教

人殺生,讚歎不殺生法,歡喜讚歎不

殺生者.乃至自不邪見,不教人邪見,

不讚歎邪見法,不歡喜讚歎行邪見

者.須菩提,以是行、類、相貌,當知是名

阿惟越致菩薩摩訶薩,復次,須菩提,

菩薩摩訶薩,乃至夢中,亦不行十不

善道.以是行、類、相貌,當知是名阿惟

越致菩薩摩訶薩.復次,須菩提,菩薩

摩訶薩,爲益一切衆生故,行檀那波

羅蜜,乃至爲益一切衆生故,行般若

波羅蜜.須菩提,以是行、類、相貌,當知

是名阿惟越致菩薩摩訶薩.復次,須

菩提,菩薩摩訶薩,所有諸法受、讀誦,

說正憶念.所謂修妒路乃至憂波提

舍.是菩薩法施時,作是念:「是法施因

緣故,滿一切衆生願,以是法施功德,

與一切衆生共之,迴向阿耨多羅三

藐三菩提.」.須菩提,以是行、類、相貌,當

知是名阿惟越致菩薩摩訶薩.復次,

須菩提,菩薩摩訶薩,於甚深法中,不

疑不悔.」須菩提言:「世尊,菩薩於甚深

法中,何因緣故,不疑不悔?」佛言:「是阿

惟越致菩薩都不見有法可生疑處

若色、受、想、行、識乃至阿耨多羅三藐

三菩提,不見是法可生疑處、悔處.須

菩提,以是行、類、相貌,當知是名阿惟

越致菩薩摩訶薩.復次,須菩提,菩薩

摩訶薩身、口、意業柔軟.須菩提,以是

行、類、相貌,當知是名阿惟越致菩薩

摩訶薩.復次,須菩提,菩薩摩訶薩,以

慈身、口、意業成就,須菩提,以是行、類、

相貌,當知是名阿惟越致菩薩摩訶

薩.復次,須菩提,菩薩摩訶薩,不與五

蓋俱婬欲、瞋恚、睡眠、掉悔、疑.須菩提,

以是行、類、相貌,當知是名阿惟越致菩

薩摩訶薩.復次,須菩提,菩薩摩訶薩,

一切處無所愛著.須菩提,以是行、類、

相貌,當知是名阿惟越致菩薩摩訶

薩.復次,須菩提,菩薩摩訶薩,出入去

來,坐臥行住,常念一心.出入去來,坐

臥行住,擧足下足,安隱詳序,常念一

心,視地而行.須菩提,以是行、類、相貌,

當知是名阿惟越致菩薩摩訶薩.復

次,須菩提,菩薩摩訶薩,所著衣服及

諸臥具,人不惡穢,好樂淨潔,少於疾

病.須菩提,以是行、類、相貌,當知是名

阿惟越致菩薩摩訶薩.復次,須菩提,

常人身中有八萬戶蟲侵食其身是

阿惟越致菩薩摩訶薩身無是蟲.何

以故?是菩薩功德出過世閒,以是故

是菩薩無是戶蟲.是菩薩功德增益,

隨其功德.得身淸淨,得心淸淨.須菩

提,以是行、類、相貌,當知是名阿惟越

致菩薩摩訶薩.」須菩提白佛言:「世尊,

云何菩薩摩訶薩,得身淸淨,得心淸

淨?」佛言:「菩薩摩訶薩,隨其所得,增益

善根,滅除心曲、心邪.須菩提,是名菩

薩摩訶薩身淸淨,心淸淨.以是身心

淸淨故,能過聲聞、辟支佛地,入菩薩

位中.須菩提,以是行、類、相貌,當知是

名阿惟越致菩薩摩訶薩.復次,須菩

提,菩薩摩訶薩,不貴利養,雖行十二

頭陁,不貴阿蘭若法,乃至不貴但三

衣法.須菩提,以是行、類、相貌,當知是

名阿惟越致菩薩摩訶薩.復次,須菩

提,菩薩摩訶薩,常不生慳貪心,不生

破戒心、瞋動心、懈怠心、散亂心,不生

愚癡心,不生嫉妒心.須菩提,以是行、

類、相貌,當知是名阿惟越致菩薩摩

訶薩.復次,須菩提,菩薩摩訶薩,心住

不動,智慧深入,一心聽,受,所從聞法

及世閒事,皆與般若波羅蜜合.是菩

薩摩訶薩,不見產業之事,不入法性

者,是事一切皆見,與般若波羅蜜合.

以是因緣故,須菩提,是名阿惟越致

菩薩阿惟越致相.復次,須菩提,若惡,

魔於阿惟越致菩薩前,化作八大地

獄、一一地獄中,有千億萬菩薩,皆被

燒煮,受諸辛酸苦毒,語菩薩言:」是諸

菩薩,皆是阿惟越致,佛所授記,墮大

地獄中.汝若爲佛授阿惟越致記者,

當入是大地獄中.佛爲授汝地獄記.

汝不如還捨菩薩心,可得不墮地獄,

得生天上.」.須菩提,若是菩薩,見是事,

聞是事,心不動,不疑,不驚,作是念:「阿

惟越致菩薩,若墮地獄、畜生、餓鬼中,

終無是處.」.須菩提以是行、類、相貌,當

知是名阿惟越致菩薩摩訶薩.復次,

須菩提,惡魔化作比丘,被服來至菩

薩所.語菩薩言:「汝先聞應如是淨修

六波羅蜜,乃至應如是淨修,得阿耨

多羅三藐三菩提,是事汝疾悔捨.汝

先於過去、未來、現在諸佛所,從初發

心乃至法住,於其中閒,所作善根,隨

喜迴向阿耨多羅三藐三菩提,是事

汝亦疾放捨.若汝疾捨,我當語汝眞

佛法.汝先所聞,皆非佛法,非佛教,皆

是文飾合集作耳,我所說是眞佛法.」.

若是菩薩,聞作是說,心驚疑悔,當知

是菩薩未得諸佛授記,未定住阿惟

越致性中.若是菩薩,心不動不驚,不

疑不悔,隨順依止無作無生法,不信

他語,不隨他行.行六波羅蜜時,不隨

他語,乃至行阿耨多羅三藐三菩提

時,亦不隨他語.須菩提,譬如漏盡阿

羅漢,不信他語,不隨他行,現見諸法

實相,惡魔不能轉.如是須菩提,阿惟

越致菩薩摩訶薩,亦如是.求聲聞道、

辟支佛道人不能破壞,不能折伏其

心.須菩提,是菩薩摩訶薩,必定住阿

惟越致地中,不隨他語,乃至佛語不

直信取,何況求聲聞、辟支佛人及惡

魔、外道、梵志語?終無是處.何以故?是

菩薩不見有法可隨信者,所謂若色、

受、想、行、識,若色如乃至識如,乃至不

見若阿耨多羅三藐三菩提、阿耨多

羅三藐三菩提如.須菩提,以是行、類、

相貌,當知是名阿惟越致菩薩摩訶

薩.復次,須菩提,魔作比丘身,來到菩

薩所,語菩薩言:「汝所行者,是生死法,

非薩婆若道.汝今身取苦盡證.」.是時,

惡魔爲菩薩,用世閒行,說似道法.是

似道法,三界繫,所謂骨相,若初禪乃

至非有想非無想.語:「善男子,用是道,

用是行,當得須陁洹果,乃至當得阿

羅漢果.汝行是道,今世苦盡.汝用受

生死中種種苦惱?爲今是四大身,尚

不用受,何況當更受來身?」.須菩提,若

是菩薩摩訶薩,心不驚,不疑,不悔,作

是念:「是比丘益我不少,爲我說似道

法,行是似道法,不至須陁洹果證,不

得至阿羅漢、辟支佛道證,何況得至

阿耨多羅三藐三菩提?」.是菩薩摩訶

薩益復歡喜,作是念:「是比丘益我不

少,爲我說遮道法,我知是遮道法,是不

遮學三乘道.」.是時,惡魔知菩薩歡喜,

作是言:「善男子,汝欲見是菩薩摩訶

薩,供養如恒河沙等諸佛衣被、飮、食、

臥具、醫藥資生所須,亦於如恒河沙

等諸佛所,行檀那波羅蜜、尸羅波羅

蜜、羼提波羅蜜、毘梨耶波羅蜜、禪那

波羅蜜、般若波羅蜜.」.亦親近如恒河

沙等諸佛,諮問菩薩摩訶薩道:「世尊,

菩薩摩訶薩,云何住菩薩摩訶薩乘,

云何行檀那波羅蜜、尸羅波羅蜜、羼

提波羅蜜、毘梨耶波羅蜜、禪那波羅

蜜、般若波羅蜜,四念處乃至大慈、大

悲?」.是菩薩摩訶薩,如佛所教,如是住,

如是行,如是修.是菩薩摩訶薩,如是

教,如是學,尚不得阿耨多羅三藐三

菩提,不得薩婆若,何況汝當得阿耨

多羅三藐三菩提?若菩薩摩訶薩,聞

是事,心不異不驚,益復歡喜,作是念:

「是比丘益我不少,爲我說遮道法,是

遮道法不得須陁洹道,乃至不得阿

羅漢、辟支佛道,何況得阿耨多羅三

藐三菩提?」.是時,惡魔知是菩薩心,不

沒不驚,卽於是處,化作多比丘,語菩

薩言:「此皆是發意求佛道菩薩,今皆

住阿羅漢地.是輩尚不能得阿耨多

羅三藐三菩提,汝云何能得?」.若菩薩

摩訶薩卽作是念:「此是惡魔說似道

行,菩薩摩訶薩,行般若波羅蜜,不應

轉阿耨多羅三藐三菩提心,亦不應

墮聲聞、辟支佛道中.」.復作是念:「行檀

那波羅蜜、尸羅波羅蜜、羼提波羅蜜、

毘梨耶波羅蜜、禪那波羅蜜、般若波

羅蜜乃至一切種智,不得阿耨多羅

三藐三菩提,無有是處.」.須菩提,以是

行、類、相貌,當知是名阿惟越致菩薩

摩訶薩.復次,須菩提,菩薩摩訶薩,作

是念:「若菩薩能如佛所說,不遠離般

若波羅蜜心乃至一切種智,是菩薩

終不退阿耨多羅三藐三菩提.若菩

薩覺知魔事,亦不失阿耨多羅三藐

三菩提.」.以是行、類、相貌,當知是阿惟

越致菩薩摩訶薩相.」須菩提白佛言:

「世尊,於何法轉,名爲不轉?」佛言:「於色

相轉,於受、想、行、識相轉,於十二入相、

十八界相、婬欲瞋恚愚癡相、邪見相、

四念處相乃至聲聞、辟支佛相乃至

佛相轉.以是故名爲不退轉菩薩摩

訶薩相.何以故?是阿惟越致菩薩摩

訶薩,以是自相空法,入菩薩位,得無

生法忍.何以故,名無生法忍?是中,乃

至少許法不可得,不可得故,不作,不

作故,無生,是名無生法忍.菩薩摩訶

薩,以是行、類、相貌,當知是阿惟越致

菩薩摩訶薩.」

摩訶般若波羅蜜經卷第十六

戊戌歲高麗國大藏都監奉勅彫造

摩訶般若波羅蜜經卷第十七 薑

後秦龜茲國三藏鳩摩羅什譯

堅固品第五十六<丹本轉不轉品>

「復次,須菩提,惡魔到菩薩所,壞其心,

作是言:「薩婆若,與虛空等空,無所有

相,諸法亦與虛空等空,無所有相.是

虛空等諸法空,無所有相,中無有得

阿耨多羅三藐三菩提者,亦無有不

得者.是諸法,皆如虛空空,無所有相,

汝唐受勤苦,汝所聞阿耨多羅三藐

三菩提,皆是魔事,非佛所說.汝當放

捨是願,汝莫長夜受是不安隱憂、苦,

墮惡道中.」.是諸善男子善女人聞是

語時,應如是念:「是惡魔事,壞我阿耨

多羅三藐三菩提心,諸法雖如虛空.

無所有,自相空,而衆生不知,不見,不

解,我亦以如虛空等,無所有,自相空,

大誓莊嚴,得一切種智,爲衆生說法,

令得解脫,得須陁洹果、斯陁含果、阿

那含果、阿羅漢果、辟支佛道、阿耨多

羅三藐三菩提.」.須菩提,菩薩摩訶薩,

從初發意已來,聞如是法,應堅固其

崔伯

心,不動不轉.菩薩摩訶薩,以是堅固

心、不動不轉心,行六波羅蜜,當入菩

薩位中.」須菩提白佛言:「世尊,不轉故,

名阿惟越致?轉故,名阿惟越致?」佛言:

「不轉故,名阿惟越致.轉故,亦名阿惟

越致.」須菩提白佛言:「世尊,云何不轉

故,名阿惟越致,轉故,亦名阿惟越致?」

佛告須菩提:「若菩薩摩訶薩,於聲聞

地、辟支佛地,不轉.是故名不轉.若菩

薩摩訶薩,於聲聞地、辟支佛地轉.是

故亦名不轉.須菩提,以是行、類、相貌,

當知是名阿惟越致菩薩摩訶薩相.

以是行、類、相貌故,惡魔不能壞其心,

令離阿耨多羅三藐三菩提.復次,須

菩提,阿惟越致菩薩,若欲入初禪、第

二、第三、第四禪乃至滅定禪,卽得入.

復次,須菩提,阿惟越致菩薩摩訶薩,

若欲修四念處,乃至修八聖道分、空、

無相無作三昧乃至五神通,卽得修.

是菩薩雖修四念處乃至五神通,是

人不受四念處果,雖修諸禪,不受諸

禪果,乃至不受滅定禪果,不證須陁

洹果,乃至不證辟支佛道.是菩薩故

爲衆生受身,隨其所應,而利益之.須

菩提,以是行、類、相貌,當知是名阿惟

越致菩薩摩訶薩.復次,須菩提,阿惟

越致菩薩摩訶薩,常憶念阿耨多羅

三藐三菩提,終不遠離薩婆若心.不

遠離薩婆若心故,不貴色,不貴相,不

貴聲聞、辟支佛,不貴檀那波羅蜜、尸

羅波羅蜜、羼提波羅蜜、毘梨耶波羅

蜜、禪那波羅蜜、般若波羅蜜,不貴四

禪、四無量心、四無色定,不貴五神通,

不貴四念處乃至八聖道分,不貴佛

十力乃至十八不共法,不貴淨佛國

土,不貴成就衆生,不貴見佛,不貴種

善根.何以故?一切法自相空,不見可

貴法能生貴心者.何以故?是一切法

與虛空等,無所有,自相空.須菩提,是

阿惟越致菩薩摩訶薩,成就是心,於

四種身威儀中,出入來去,坐臥行住,

一心不亂.須菩提,以是行、類、相貌,當

知是阿惟越致菩薩摩訶薩.復次,須

菩提,阿惟越致菩薩摩訶薩,若在居

家,以方便力,爲利益衆生故,受五欲,

布施衆生,須食與食,須飮與飮,衣服、

臥具乃至資生所須盡給與之.是菩

薩自行檀那波羅蜜,教人行檀那,讚

歎行檀那法,歡喜讚歎行檀那波羅

蜜者.尸羅波羅蜜乃至般若波羅蜜,

亦如是.須菩提,阿惟越致菩薩摩訶

薩,在家時,能以滿閻浮提珍寶,施與

衆生,乃至三千大千世界滿中珍寶,

給施衆生,亦不自爲,常修梵行,不陵

易虜掠他人,令其憂惱.須菩提,以是

行、類、相貌,當知是名阿惟越致菩薩

摩訶薩.復次,須菩提,阿惟越致菩薩

摩訶薩,執金剛神王,常隨逐,作是願:

「是菩薩摩訶薩,當得阿耨多羅三藐

三菩提,我常隨逐,乃至五性執金剛

神,常隨守護.」.以是故若天,若魔,若梵,

若餘世閒大力者,不能破壞.是名菩薩,

摩訶薩薩婆若心.乃至得阿耨多羅

三藐三菩提.須菩提,是名菩薩摩訶

薩阿惟越致相.

復次,須菩提,菩薩摩訶薩,常具足菩

薩五根,信根、精進根、念根、定根、慧根.

是名阿惟越致相.復次,須菩提,阿惟

越致菩薩摩訶薩,爲上人,不爲下人.」

須菩提白佛言:「世尊,云何爲上人?」佛

告須菩提:「若菩薩摩訶薩,一心行阿

耨多羅三藐三菩提,心不散亂.是名

上人.以是行、類、相貌,當知是名阿惟

越致相.復次,須菩提,阿惟越致菩薩,

一心常念佛道,爲淨命故,不作呪術

合和諸藥,不呪鬼神令著男女,問其

吉凶、男女祿相、壽命長短.何以故?須

菩提,是菩薩摩訶薩,知諸法自相空,

不見諸法相故,不行邪命,行淨命.須

菩提,以是行、類、相貌,當知是名阿惟

越致菩薩摩訶薩相.復次,須菩提,今

當更說阿惟越致菩薩摩訶薩行、類、

相貌,一心諦聽.」佛告須菩提:「菩薩摩

訶薩,行般若波羅蜜,常不遠離阿耨

多羅三藐三菩提心故,不說五陰事,

不說十二入事,不說十八界事.何以

故?常念觀五陰空相、十二入、十八界

空相故.是菩薩摩訶薩,不好說官事.

何以故?是菩薩諸法空相中住,不見

法若貴若賤.不好說賊事.何以故?諸

法自相空故,不見若得若失.不好說

軍事.何以故?諸法自相空故,不見若

多若少.不好說鬪事.何以故?是菩薩

摩訶薩,住諸法如中,不見法有憎有

愛.不好說婦女事.何以故?住諸法空

中,不見好醜故.不好說聚落事.何以

故?諸法自相空故,不見法若合若散.

不好說城邑事.何以故?住諸法實際

中,不見有勝、有負.不好說國事.何以

故?住實際中,不見法有所屬有不屬.

不好說我事.何以故?法性中住,不見

法有我、無我,乃至不見知者、見者.如

是等不說種種世閒事,但好說般若

波羅蜜,不遠離薩婆若心.若行檀那

波羅蜜時,不爲慳貪事;行尸羅波羅

蜜時,不爲破戒事;行羼提波羅蜜時,

不爲瞋諍事;行毘梨耶波羅蜜時,不

爲懈怠事;行禪那波羅蜜時,不爲散

亂事;行般若波羅蜜時,不爲愚癡事.

是菩薩雖行一切法空,而愛樂法.是

菩薩雖行法性常讚不壞法,而愛樂

善知識,所謂諸佛及菩薩、聲聞、辟支

佛,諸能教化,令樂住阿耨多羅三藐

三菩提者.是人常願,欲見諸佛,聞在

所處,佛國土中,有現在佛,隨願往生.

如是心常晝夜行,所謂念佛心.如是

須菩提,阿惟越致菩薩摩訶薩,行初

禪乃至非有想、非無想處,以方便力

故,起欲界心,若衆生能行十善道者

及現在有佛處,在中生.以是行、類、相

貌,當知是名阿惟越致菩薩摩訶薩.

復次,須菩提,阿惟越致菩薩摩訶薩,

行般若波羅蜜時,住內空、外空乃至

無法有法空,住四念處乃至空、無相、

無作解脫門,於自地中,了了不疑我

是阿惟越致,非阿惟越致.何以故?乃

至不見少許法,於阿耨多羅三藐三

菩提中,若轉若不轉.須菩提,譬如人

得須陁洹果,住須陁洹地中,自了了

知,終不疑不悔.阿惟越致菩薩摩訶

薩,亦如是,住阿惟越致地中,終不疑.

住是地中,淨佛國土,成就衆生,種種

魔事起,卽時覺知,亦不隨魔事,破壞

魔事.須菩提,譬如有人,作五逆罪,五

逆罪心乃至死時,常逐不捨,雖有異

心,不能障隔.須菩提,阿惟越致菩薩

摩訶薩,亦如是,自住其地,心常不動,

一切世閒天、人、阿修羅不能動轉.何

以故?是菩薩摩訶薩,出一切世閒天、

人、阿修羅上,入正法位中,自證地中

住,具足諸菩薩神通,能淨佛國土,成

就衆生,從一佛國,至一佛國,於十方

佛所,殖諸善根,親近諮問諸佛.是菩

薩如是住,種種魔事起,覺而不隨.以

方便力.處魔事著,實際中,自證地中,

不疑不悔.何以故?實際中,無疑相故.

知是實際非一非二.以是因緣故,是

人乃至轉身,終不向聲聞、辟支佛地.

是菩薩摩訶薩,諸法自相空中,不見

法若生若滅,若垢若淨.須菩提,是菩

薩摩訶薩,乃至轉身,亦不疑我當得

阿耨多羅三藐三菩提,若不得.何以

故?須菩提,諸法自相空,卽是阿耨多

羅三藐三菩提.須菩提,是菩薩摩訶

薩,住自證地中,不隨他語,無能壞者.

何以故?是阿惟越致菩薩摩訶薩,成

就不動智慧故.須菩提,以是行、類、相

貌.當知是名阿惟越致菩薩摩訶薩.

復次,須菩提,菩薩摩訶薩,若惡魔作

佛身來,語菩薩言:「汝今於是閒取阿

羅漢道.汝亦無阿耨多羅三藐三菩

提記.汝亦未得無生忍法.汝亦無是

阿惟越致行、類、相貌,亦無是相得受

阿耨多羅三藐三菩提記.」.須菩提,若

菩薩摩訶薩,聞是語,心不異,不沒,不

驚,不怖,不畏.是菩薩應自知:「我必從

諸佛,受阿耨多羅三藐三菩提記.何

以故?諸菩薩以是法受記,我亦有是

法,得受記.」.須菩提,若惡魔,若爲魔所

使,作佛形像來,與菩薩,受聲聞、辟支

佛記.須菩提,是菩薩作是念:「是惡魔

若魔所使,作佛形像來.諸佛不應教

菩薩,遠離阿耨多羅三藐三菩提,教

住聲聞、辟支佛道.」.須菩提,以是行、類、

相貌,當知是名阿惟越致相.復次,須

菩提,惡魔復作佛身來,到菩薩所,作

是言:「汝所學經書非佛所說,亦非聲

聞說,是魔所說.」.須菩提,是菩薩摩訶

薩,當作是知:「是惡魔若魔所使,教我

遠離阿耨多羅三藐三菩提.」.須菩提,

當知是菩薩已爲過去佛所受記,住

阿惟越致地.何以故?諸菩薩所有阿

惟越致行、類、相貌,是菩薩,亦有是行、

類、相貌.是名阿惟越致菩薩相.復次,

須菩提,阿惟越致菩薩摩訶薩,行般

若波羅蜜時,爲護持諸法故,不惜身

命,何況餘物?是菩薩護持法故,作是

念:「我不爲護持一佛法,我爲護持三

世十方諸佛法故.」.須菩提,云何菩薩

摩訶薩,護持法故,不惜身命?須菩提,

如佛說,一切諸法眞空.是時,有愚癡

人,破壞不受.作是言:「是非法非善,非

世尊教.」.須菩提,菩薩護持如是法故,

不惜身命.菩薩亦應作是念:「未來世

諸佛,我亦在是數中,在中受記,是法

亦是我法,以是故不惜身命.」.須菩提,

菩薩見是利益故,護持法,不惜身命.

須菩提,以是行、類、相貌,知是阿惟越

致相.復次,須菩提,阿惟越致菩薩摩

訶薩,聞佛說法,不疑不悔.聞已受持,

終不忘失.何以故?得陁羅尼故.」須菩

提言:「世尊,得何等陁羅尼,聞佛所說

諸經,而不忘失?」佛告須菩提:「菩薩得

聞持等陁羅尼故,佛說諸經,不忘不

失,不疑不悔.」須菩提白佛言:「世尊,但

聞佛說法,不忘不失,不疑不悔,聲聞、

辟支佛說天龍鬼神阿修羅緊那羅

摩睺羅伽說,亦復不忘不失,不疑不

悔耶?」佛告須菩提:「所有言說衆事得

陁羅尼,菩薩皆不忘不失,不疑不悔.

須菩提,如是行、類、相貌、成就,當知是

阿惟越致菩薩摩訶薩.」

摩訶般若波羅蜜經深奧品第五十七<丹本燈炷品>

須菩提白佛言:「世尊,是阿惟越致菩

薩摩訶薩,大功德成就.世尊,是阿惟

越致菩薩摩訶薩,無量功德成就,無

邊功德成就.」佛告須菩提:「如是如是.

是阿惟越致菩薩摩訶薩,大功德成

就.是阿惟越致菩薩摩訶薩,無量無

邊功德成就.何以故?是菩薩摩訶薩,

得無量無邊智慧,不與一切聲聞、辟

支佛共故.阿惟越致菩薩,住是智慧

中,生四無閡智,得是無閡智故,一切

世閒天及人無能窮盡.」須菩提白佛

言:「世尊,佛能以恒河沙等劫,歎說阿

惟越致菩薩摩訶薩,行、類、相貌.」須菩

提言:「世尊,何等深奧處,阿惟越致菩

薩摩訶薩,住是中,行六波羅蜜時,具

足四念處,乃至具足一切種智?」佛讚

須菩提:「善哉,善哉!須菩提,汝爲阿

惟越致菩薩摩訶薩,問是深奧處.須

菩提,深奧處者,空是其義,無相、無作、

無起、無生、無染、寂滅、離、如、法性、實際、

涅槃.須菩提,如是等法是爲深奧義.」

須菩提白佛言:「世尊,但空乃至涅槃

是深奧,非一切法深奧耶?」佛言:「一切

法,亦是深奧義.須菩提,色,亦深奧受、

想、行識,亦深奧.眼,亦深奧,乃至意、色

乃至法眼界乃至意識界、檀那波羅

蜜乃至般若波羅蜜、四念處乃至阿

耨多羅三藐三菩提,亦深奧.」「世尊,云

何色深奧,乃至阿耨多羅三藐三菩

提,亦深奧?」佛言:「色如深奧故,色深奧,

受、想、行、識如乃至阿耨多羅三藐三

菩提如深奧故,阿耨多羅三藐三菩

提深奧.」「世尊,云何色如深奧,乃至阿

耨多羅三藐三菩提如深奧?」「須菩提,

是色如,非是色,非離色,乃至識如,非

是識,非離識.乃至阿耨多羅三藐三

菩提如,非是阿耨多羅三藐三菩提,

非離阿耨多羅三藐三菩提.」須菩提

白佛言:「希有.世尊,微妙方便力故,令

阿惟越致菩薩摩訶薩,離色處涅槃,

亦令離受、想、行、識處涅槃,亦令離一

切法,若世閒若出世閒,若有諍若無

諍,若有漏若無漏法處涅槃.」佛言:「如

是如是.須菩提,佛以微妙方便力故,

令阿惟越致菩薩,離色處涅槃,乃至

離有漏無漏法處涅槃.復次,須菩提,

若菩薩摩訶薩,如是甚深法與般若

波羅蜜相應,觀察籌量思惟,作是念:

「我應如是行,如般若波羅蜜中教.我

應如是學,如般若波羅蜜中說.」.須菩

提,若是菩薩摩訶薩,能如說行,如說

學,如般若波羅蜜中觀,具足勤精進,

一念生時,當得無量無邊阿僧祇福

德.是菩薩摩訶薩,超越無量劫,近阿

耨多羅三藐三菩提,何況常行般若

波羅蜜,應阿耨多羅三藐三菩提?念

須菩提,譬如多婬欲人與端正淨潔

女人共期.此女人限閡,不得時往.於

須菩提,意云何?是人所念爲在何處?」

「世尊,是人念念常在彼女人,所恒作

是念憶想:「當來與共坐臥歡樂.」.』『須菩

提,是人一日一夜,爲有幾念生?」須菩

提言:「世尊,是人一日一夜,其念甚多,

甚多.」佛告須菩提:「菩薩摩訶薩,念般

若波羅蜜,如般若波羅蜜中說,行是

道,一念頃,超越劫數,亦如彼人一日

一夜,心念之數.是菩薩摩訶薩,行般

若波羅蜜,遠離衆罪,所謂離阿耨多

羅三藐三菩提罪.是菩薩摩訶薩,行

般若波羅蜜,一日所得善根功德,假

令滿如恒河沙等,三千大千世界中

功德猶亦不減.於餘殘功德,百分不

及一分,千分千億萬分乃至算數譬

喩所不能及.復次,須菩提,若菩薩摩

訶薩,遠離般若波羅蜜,如恒河沙等

劫,布施三寶:佛寶、法寶、比丘僧寶.須

菩提,於汝意云何?是菩薩摩訶薩,以

是因緣故,得福多不?」須菩提言:「世尊,

甚多.無量無邊阿僧祇.」佛告須菩提:

「不如菩薩摩訶薩,深般若波羅蜜中,

一日如說修行,得福多.何以故?般若

波羅蜜是諸菩薩摩訶薩道乘,是道

疾得阿耨多羅三藐三菩提.須菩提,

若菩薩摩訶薩,遠離般若波羅蜜,如

恒河沙等劫,供養須陁洹、斯陁含、阿

那含、阿羅漢、辟支佛及諸佛.於須菩

提,意云何?是菩薩摩訶薩,以是因緣

故,得福多不?」須菩提言:「世尊,甚多,甚

多.」佛言:「不如是菩薩摩訶薩,深般若

波羅蜜如說修行,一日得福多.何以

故?菩薩摩訶薩,行是般若波羅蜜,過

一切聲聞、辟支佛地,入菩薩位,漸漸

得阿耨多羅三藐三菩提.須菩提,菩

薩摩訶薩,遠離般若波羅蜜,如恒河

沙等劫,行布施、持戒、忍辱、精進、禪定、

智慧.於汝意云何?是人以是因緣故,

得福多不?」須菩提言:「世尊,甚多,甚多.」

佛言:「不如是菩薩摩訶薩,行般若波

羅蜜,如說修行,一日布施、持戒、忍辱、

精進、禪定、智慧,得福多.何以故?須菩

提,般若波羅蜜,是菩薩摩訶薩母故.

是般若波羅蜜,能生諸菩薩摩訶薩,

諸菩薩摩訶薩,住般若波羅蜜中,能

具足一切佛法故.須菩提,若菩薩摩

訶薩,遠離般若波羅蜜,如恒河沙劫

壽,行法施.須菩提,於汝意云何?是

人得福多不?」須菩提言:「甚多,世尊.」佛

言:「不如是善男子善女人深般若波

羅蜜,如說修行,乃至一日法施,得福

多.何以故?須菩提,是菩薩摩訶薩,不

遠離般若波羅蜜,則不遠離一切種

智;不遠離一切種智,則不遠離般若

波羅蜜.以是故須菩提,菩薩摩訶薩,

欲得阿耨多羅三藐三菩提,不當遠

離般若波羅蜜.須菩提,若菩薩摩訶

薩,如恒河沙等劫,遠離般若波羅蜜,

修行四念處乃至八聖道分、內空乃

至一切種智.須菩提,於汝意云何?是

善男子善女人得福多不?」須菩提言:

「世尊,甚多,甚多.」佛言:「不如是善男子

善女人深般若波羅蜜,如說一日修

行四念處乃至一切種智,得福多.何

以故?須菩提,若菩薩摩訶薩,不遠離

般若波羅蜜,於薩婆若轉者,無有是

處.須菩提,若菩薩摩訶薩,遠離般若

波羅蜜,於薩婆若轉,則有是處.須菩

提,以是故菩薩摩訶薩,常不應遠離

般若波羅蜜行.須菩提,若菩薩摩訶

薩,遠離般若波羅蜜,如恒河沙等劫

壽,財施、法施,及禪定福德,迴向阿耨

多羅三藐三菩提.於汝意云何?是人

得福多不?」須菩提言:「世尊,甚多,甚多.」

佛言:「不如是善男子、善女人深般若

波羅蜜,如說修行,乃至一日財施、法

施,禪定福德,迴向阿耨多羅三藐三

菩提,得福多.何以故?是第一迴向,所

謂般若波羅蜜迴向.若遠離般若波

羅蜜迴向,是不名迴向.須菩提,以是

故若菩薩摩訶薩,欲得阿耨多羅三

藐三菩提,應方便學般若波羅蜜迴

向.須菩提,若善男子善女人遠離般

若波羅蜜,如恒河沙劫壽過去、未來、

現在諸佛及弟子善根,和合隨喜,迴

向阿耨多羅三藐三菩提.須菩提,於

汝意云何?是人得福多不?」須菩提言:

「世尊,甚多,甚多.」佛言:「不如是善男子

善女人深般若波羅蜜,如說修行,乃

至一日隨喜善根,迴向阿耨多羅三

藐三菩提,得福多.須菩提,以是故菩

薩摩訶薩,欲得阿耨多羅三藐三菩

提,應學般若波羅蜜中方便,迴向阿

耨多羅三藐三菩提.」須菩提白佛言:

「世尊,如佛所說,因緣起法,從妄想生

非實,云何善男子、善女人得大福德?

世尊,以是因緣起法,不應得正見,入

法位,不應得須陁洹果,乃至不應得

阿耨多羅三藐三菩提果.」佛告須菩

提:「如是如是.須菩提,以是因緣起法,

不應得正見,入法位,乃至不應得阿

耨多羅三藐三菩提.須菩提,行般若

波羅蜜菩薩摩訶薩,知因緣起法,亦

空無堅固,虛誑不實.何以故?須菩提,

是菩薩摩訶薩,善學內空,乃至善學

無法有法空故.是菩薩摩訶薩,住是

十八空,種種觀作法空,卽不遠離般

若波羅蜜.若菩薩摩訶薩,如是漸漸

不離般若波羅蜜,漸漸得無數無量

無邊福德.」須菩提白佛言:「世尊,無數、

無量、無邊,有何等異?」「須菩提,無數者,

名不墮數中,若有爲性中,若無爲性

中.無量者,量不可得,若過去,若未來,

若現在.無邊者,諸法邊不可得.」須菩

提言:「世尊,頗有色,亦無數、無量、無邊,

頗有受、想、行、識,亦無數、無量、無邊.須

菩提,有因緣色,亦無數、無量、無邊,受、

想、行、識,亦無數、無量、無邊.」「世尊,何等

因緣故,色亦無數、無量、無邊,受、想、行、

識,亦無數、無量、無邊?」佛告須菩提:「色

空故,無數、無量、無邊,受、想、行、識空故,

無數、無量、無邊.」「世尊,但色空,受、想、行、

識空,非一切法空耶?」「須菩提,我不常

說一切法空耶?」須菩提言:「世尊,佛說

一切法空.世尊,諸法空,卽是不可盡,

無有數、無量、無邊.世尊,空中數不可

得,量不可得,邊不可得.以是故世尊,

是不可盡,無數無量無邊義,無有是

異.佛告須菩提:「如是如是.是法義無

別異.須菩提,是法不可說.佛以方便

力故,分別說,所謂不可盡,無數、無量、

無邊、無著、空、無相、無作,無起、無生、無

滅、無染、涅槃.佛種種因緣,以方便力

說.」須菩提白佛言:「希有.世尊,諸法實

相不可說,而佛以方便力故說.世尊,

如我解佛所說義,一切法亦不可說.」

佛言:「如是如是.須菩提,一切法不可

說,一切法不可說相,卽是空.是空不

可說.世尊,不可說義,有增有減不?」佛

言:「不也.須菩提,不可說義,無增無減.」

「世尊,若不可說義,無增無減,檀那波

羅蜜,亦當無增無減,乃至般若波羅

蜜,亦當無增無減.四念處乃至八聖

道分,亦當無增無減.四禪、四無量心、

四無色定、五神通、八背捨、八勝處、九

次第定、佛十力、四無所畏、四無閡智、

十八不共法,亦當無增無減.世尊,若

菩薩摩訶薩六波羅蜜不增,乃至十

八不共法不增者,云何菩薩摩訶薩

得阿耨多羅三藐三菩提?」佛言:「如是

如是.須菩提,不可說義,無增無減.菩

薩摩訶薩習行般若波羅蜜,有方便

力故,不作是念:「我增般若波羅蜜,乃

至增檀那波羅蜜.」,當作是念:「但名字

故,名檀那波羅蜜.」.是菩薩摩訶薩,行

檀那波羅蜜時,是心及諸善根,如阿

耨多羅三藐三菩提相迴向;乃至行

般若波羅蜜時,是心及諸善根,如阿

耨多羅三藐三菩提相迴向.」須菩提

白佛言:「世尊,何等是阿耨多羅三藐

三菩提?」佛言:「一切法如相,是名阿耨

多羅三藐三菩提.」須菩提白佛言:「世

尊,何等是一切法如相,是阿耨多羅

三藐三菩提?」佛告須菩提:「色如相、受

想行識如相乃至涅槃如相,是阿耨

多羅三藐三菩提.是如相,亦不增不

減.須菩提,是菩薩摩訶薩,不離般若

波羅蜜,常觀是如法,不見有增有減.

以是因緣故,須菩提,不可說義,無增

無減.檀那波羅蜜,亦不增不減.乃至

十八不共法,亦不增不減.須菩提,菩

薩摩訶薩,以是不增不減法故,應般

若波羅蜜行.」須菩提白佛言:「世尊,菩

薩摩訶薩,用初心得阿耨多羅三藐

三菩提?用後心得阿耨多羅三藐三

菩提?世尊,是初心不至後心,後心不

在初心.世尊,如是心心數法不具,云

何善根增益,若善根不增?云何當得

阿耨多羅三藐三菩提?」佛告須菩提:

「我當爲汝說.譬喩智者得譬喩,則於

義易解.須菩提,譬如然燈,爲用初焰

燋炷,爲用後焰燋炷?」須菩提言:「世尊,

非初焰燋炷,亦非離初焰.世尊,非後

焰燋炷,亦非離後焰.」「須菩提,於汝意

云何?炷爲燋不?」「世尊,炷實燋.」佛告須

菩提:「菩薩摩訶薩,如是不用初心,得

阿耨多羅三藐三菩提,亦不離初心,

得阿耨多羅三藐三菩提;不用後心,

得阿耨多羅三藐三菩提,亦不離後

心,得阿耨多羅三藐三菩提,而得阿

耨多羅三藐三菩提.須菩提,是中菩

薩摩訶薩,從初發意,行般若波羅蜜,

具足十地,得阿耨多羅三藐三菩提.」

須菩提白佛言:「世尊,何等是十地?菩

薩具足已,得阿耨多羅三藐三菩提?」

佛言:「菩薩摩訶薩,具足乾慧地、性地、

八人地、見地、薄地、離欲地、已作地、辟

支佛地、菩薩地、佛地,具足是地,得阿

耨多羅三藐三菩提.須菩提,菩薩摩

訶薩,學是十地已,非初心,得阿耨多

羅三藐三菩提,亦不離初心,得阿耨

多羅三藐三菩提;非後心,得阿耨多

羅三藐三菩提,亦非離後心,得阿耨

多羅三藐三菩提,而得阿耨多羅三

藐三菩提.」須菩提言:「世尊,是因緣法

甚深,所謂非初心,非離初心,非後心,

非離後心得阿耨多羅三藐三菩提

而得阿耨多羅三藐三菩提.」佛告須

菩提:「於汝意云何?若心滅已,是心更

生不?」「不也,世尊.」「須菩提,於汝意云何?心

生是滅相不?」「世尊,是滅相.」「須菩提,於

汝意云何?心滅相是滅不?」「不也,世尊.」

佛告須菩提:「於汝意云何?亦如是住

不?」須菩提言:「世尊,亦如是住,如如住.」

佛告須菩提:「於汝意云何?若是心如

如住,當作實際證不?」「不也,世尊,」佛告

須菩提:「於汝意云何?是如甚深不?」「世

尊,甚深,甚深.」「須菩提,於汝意云何?但

如是心不?」「不也,世尊.」「離如是心不?」「不

也,世尊.」「須菩提,於汝意云何?如見如不?」

「不也,世尊.」「須菩提,於汝意云何?若菩

薩能如是行,爲行深般若波羅蜜不?」

須菩提言:「世尊,若菩薩摩訶薩,能如

是行,爲行深般若波羅蜜.」「須菩提,於

汝意云何?若菩薩摩訶薩如是行,是

何處行?」須菩提言:「世尊,若菩薩摩訶

薩,作如是行,爲無處所行.何以故?菩

薩摩訶薩,行般若波羅蜜,住諸法如

中,無如是念,無念處,亦無念者.」佛告

須菩提:「若菩薩摩訶薩,如是行,爲何

處行?」須菩提言:「世尊,是菩薩摩訶薩,

如是行,爲第一義中行,二行不可得

故.」「須菩提,於汝意云何?若菩薩第一

義無念中行,爲行相不?」「不也,世尊.」「於

汝意云何?是菩薩摩訶薩,壞相不?」「不

也,世尊.」佛告須菩提:「云何名不壞相?」

須菩提言:「世尊,是菩薩摩訶薩,行般

若波羅蜜,不作是念:「我當壞諸法相.」.

世尊,菩薩摩訶薩,行般若波羅蜜,未

具足佛十力、四無所畏、四無㝵智、大

慈、大悲、十八不共法,不得阿耨多羅

三藐三菩提.世尊,菩薩摩訶薩,以方

便力故,於諸法,亦不取相,亦不壞相.

何以故?世尊,是菩薩摩訶薩,知一切

諸法自相空故.菩薩摩訶薩,住是自

相空中,爲衆生故,入三三昧,用是三

三昧,成就衆生.」須菩提言:「世尊,云何

菩薩摩訶薩,入三三昧,成就衆生?」佛

言:「菩薩住是三三昧,見衆生作法中

行.菩薩以方便力,教令得無作,見衆

生我相中行,以方便力,教令行空,見

衆生一切相中行.以方便力故,教令

行無相.如是須菩提,菩薩摩訶薩,行

般若波羅蜜,入三三昧,以三三昧,成

就衆生.」

摩訶般若波羅蜜經夢行品第五十八<丹夢入 三昧品>

爾時,舍利弗問須菩提:「若菩薩摩訶

薩,夢中入三三昧、空、無相、無作三昧,

寧有益於般若波羅蜜不?」須菩提報

舍利弗:「若菩薩晝日入三三昧,有益

於般若波羅蜜,夜夢中,亦當有益.何

以故?晝夜夢中等無有異.舍利弗,若

菩薩摩訶薩,晝日行般若波羅蜜,有

益.是菩薩夢中行般若波羅蜜,亦應

有益.」舍利弗問須菩提:「菩薩摩訶薩,

若夢中所作業,是業有集成不?如佛

所說,一切法如夢.以是故不應集成.

何以故?夢中無有法集成,若覺時,憶

想分別,應有集成.」須菩提語舍利弗:

「若人夢中,殺衆生,覺已憶念取相,分

別我殺是快耶?舍利弗,是事云何?」舍

利弗言:「無緣業不生,無緣思不生.有

緣業生,有緣思生.」「舍利弗,如是如是.

無緣業不生,無緣思不生.有緣業生,

有緣思生.於見、聞、覺、知法中心生,不

從不見、聞、覺、知法中心生,是中心有

淨有垢.以是故舍利弗,有緣故業

生,不從無緣生.有緣故思生,不從無

緣生.」舍利弗語須菩提:「如佛說,一切

諸業、諸思自相離,云何言有緣故業

生,無緣業不生,有緣故思生,無緣思

不生?」須菩提語舍利弗:「取相故,有緣

業生,不從無緣生.取相故,有緣思生,

不從無緣生.」舍利弗語須菩提:「若菩

薩摩訶薩,夢中有布施、持戒、忍辱、精

進、禪定、智慧,是善根福德,迴向阿耨

多羅三藐三菩提,是實迴向不?」須菩

提語舍利弗:「彌勒菩薩,今現在前,佛

授不退轉記,當作佛.當問彌勒,彌勒

當答.」舍利弗白彌勒菩薩:「須菩提言:

彌勒菩薩,今現在前,佛授不退轉記,

當作佛.彌勒當答.」彌勒菩薩語舍利

弗:「當以彌勒名答耶?若色、受、想、行、識

答耶?若色空答耶?若受、想、行、識空答

耶?是色不能答,受、想、行、識不能答.色

空不能答,受、想、行、識空不能答.我不

見是法可答,不見能答者.我不見是

人受記,亦不見法可受記者,亦不見

受記處.是一切法,皆無二無別.」舍利

弗語彌勒菩薩:「如仁者所說,如是爲

得法作證不?」彌勒答舍利弗:「如我所

說,法如是不證.」爾時,舍利弗作是念:

彌勒菩薩,智慧甚深,夂行檀那波羅

蜜、尸羅波羅蜜、羼提波羅蜜、毘梨耶

波羅蜜、禪那波羅蜜、般若波羅蜜,用

無所得故,能如是說.爾時,佛告舍利

弗:「於汝意云何?汝用是法,得阿羅漢,

見是法不?」舍利弗言:「不見也.」「舍利弗,

菩薩摩訶薩,行般若波羅蜜,亦如是,

不作是念:「是法當得受記,是法已受

記,是法當得阿耨多羅三藐三菩提.」.

如是舍利弗,菩薩摩訶薩,行般若波

羅蜜,不疑我若得若不得,自知實得

阿耨多羅三藐三菩提.」佛告須菩提:

「有菩薩摩訶薩,行檀那波羅蜜時,若

見衆生飢寒凍餓,衣服弊壞,菩薩摩

訶薩當作是願:「我隨爾所時,行檀那

波羅蜜,我得阿耨多羅三藐三菩提

時,令我國土衆生,無如是事,衣服、飮

食資生之具,當如四天王天、三十三

天、夜摩天、兜率陁天、化樂天、他化自

在天.」.須菩提,菩薩摩訶薩,作如是行,

能具足檀那波羅蜜,近阿耨多羅三

藐三菩提.復次,須菩提,菩薩摩訶薩,

行尸羅波羅蜜時,見衆生殺生,乃

至邪見,短命多病,顏色不好,無有威

德,貧乏財物,生下賤家,形殘醜陋,當

作是願:「我隨爾所時,行尸羅波羅蜜,

如我得佛時,令我國土衆生,無如是

事.」.須菩提,菩薩摩訶薩,作如是行,

能具足尸羅波羅蜜,近阿耨多羅三

藐三菩提.復次,須菩提,菩薩摩訶薩,

行羼提波羅蜜時,見諸衆生互相瞋

恚罵詈,刀杖瓦石,共相殘害奪命,當

作是願:「我隨爾所時,行羼提波羅蜜.

我作佛時,令我國土衆生,無如是事,相視

如父如母,如兄如弟,如姊妹,如善知識,皆

行慈悲.」.須菩提,菩薩摩訶薩,作如是

行,能具足羼提波羅蜜,近阿耨多羅

三藐三菩提.復次,須菩提,菩薩摩訶

薩,行毘梨耶波羅蜜時,見衆生懈怠,

不勤精進,棄捨三乘,聲聞、辟支佛、佛

乘,當作是願:「我隨爾所時,行毘梨耶

波羅蜜,如我得阿耨多羅三藐三菩

提時,令我國土衆生,無如是事,一切

衆生,勤修精進,於三乘道,各得度脫.」.

須菩提,菩薩摩訶薩,作如是行,能具

足毘梨耶波羅蜜,近阿耨多羅三藐

三菩提.復次,須菩提,菩薩摩訶薩,行

禪那波羅蜜時,見衆生爲五蓋所覆,

婬欲、瞋恚、睡眠、調悔、疑,失於初禪乃

至第四禪,失慈悲、喜捨、虛空處、識處、

無所有處、非有想非無想處,當作是

願:「我隨爾所時,行禪那波羅蜜,如我

得阿耨多羅三藐三菩提時,令我國

土衆生,無如是事.」.須菩提,菩薩摩訶

薩,作如是行,能具足禪那波羅蜜,近

阿耨多羅三藐三菩提.復次,須菩提,

菩薩摩訶薩,行般若波羅蜜時,見衆

生愚癡.失世閒、出世閒正見,或說無

業無業因緣,或說神常,或說斷滅,或

說無所有,當作是願:「我隨爾所時,行

般若波羅蜜,淨佛國土,成就衆生.如

我得阿耨多羅三藐三菩提時,令我

國土衆生,無如是事.」.須菩提,菩薩摩

訶薩,作如是行,能具足般若波羅蜜,

疾近一切種智,復次,須菩提,菩薩摩

訶薩,行六波羅蜜時,見衆生住於三

聚:一者必正聚,二者必邪聚,三者不

定聚,當作是願:「我隨爾所時,行六波

羅蜜,淨佛國土,成就衆生.我得佛時,

令我國土衆生,無邪聚,乃至無其名.」.

須菩提,菩薩摩訶薩,作如是行,能具

足六波羅蜜,疾近一切種智.復次,須

菩提,菩薩摩訶薩,行六波羅蜜時,見

地獄中衆生、畜生餓鬼中衆生,當作

是願:「我隨爾所時,行六波羅蜜,淨佛國

土,成就衆生.我得佛時,令我國土中,

乃至無三惡道名.」.須菩提,菩薩摩訶

薩,作如是行,能具足六波羅蜜,近一

切種智.復次,須菩提,菩薩摩訶薩,行

六波羅蜜時,見是大地株杌、荊棘、山

陵、溝坈、穢惡之處,當作是願:「我隨爾

所時,行六波羅蜜,淨佛國土,成就衆

生.我作佛時,令我國土,無如是惡地,

平如掌.」.須菩提,菩薩摩訶薩,作如是

行,能具足六波羅蜜,近一切種智.復

次,須菩提,菩薩摩訶薩,行六波羅蜜

時,見是大地純土,無有金銀珍寶,當

作是願:「我隨爾所時,行六波羅蜜,淨

佛國土,成就衆生.我作佛時,令我國

土,以黃金沙布地.」.須菩提,菩薩摩訶

薩,作如是行,能具足六波羅蜜,近一

切種智.復次,須菩提,菩薩摩訶薩,行

六波羅蜜時,見衆生有所戀著,當作

是願:「我隨爾所時,行六波羅蜜,淨佛

國土,成就衆生,我作佛時,令我國土

衆生,無所戀著.」.須菩提,菩薩摩訶薩,

作如是行,能具足六波羅蜜,近阿耨

多羅三藐三菩提.復次,須菩提,菩薩

摩訶薩,行六波羅蜜時,見四姓衆生

剎帝利、婆羅門、毘舍、首陁羅,當作是

願:「我隨爾所時,行六波羅蜜,淨佛國

土,成就衆生.我作佛時,令我國土衆

生,無四姓之名.」.須菩提,菩薩摩訶薩,

作如是行,能具足六波羅蜜,近阿耨

多羅三藐三菩提.復次,須菩提,菩薩

摩訶薩,行六波羅蜜時,見衆生有下

中上,下中上家,當作是願:「我隨爾所

時,行六波羅蜜,淨佛國土,成就衆生.

我作佛時.令我國土衆生,無如是優

劣.」.須菩提,菩薩摩訶薩,作如是行,能

具足六波羅蜜,近一切種智.復次,須

菩提,菩薩摩訶薩,行六波羅蜜時,見

衆生種種別異色,當作是願:「我隨爾

所時,行六波羅蜜,淨佛國土,成就衆

生.我作佛時,令我國土衆生,無種種

別異色,一切衆生,皆端正淨潔,妙色

成就.」.須菩提,菩薩摩訶薩,作如是行,

能具足六波羅蜜,近一切種智.復次,

須菩提,菩薩摩訶薩,行六波羅蜜時,

見衆生有主,當作是願:「我隨爾所時,

行六波羅蜜,淨佛國土,成就衆生.我

作佛時,令我國土衆生,無有主名,乃

至無其形像,除佛法王.」.須菩提,菩薩

摩訶薩,作如是行,能具足六波羅蜜,

近一切種智.復次,須菩提,菩薩摩訶

薩,行六波羅蜜時,見衆生有六道別

異,當作是願:「我隨爾所時,行六波羅

蜜,淨佛國土,成就衆生.我作佛時,令

我國土衆生,無六道之名是地獄,是

畜生,是餓鬼,是神,是天,是人,一切衆

生,皆同一業,修四念處乃至八聖道

分.」.須菩提,菩薩摩訶薩,作如是行,能

具足六波羅蜜,疾近一切種智.復次,

須菩提,菩薩摩訶薩,行六波羅蜜時,

見衆生有四生卵生、胎生、濕生、化生,

當作是願我隨爾所時行六波羅蜜

淨佛國土,成就衆生.我作佛時,令我

國土衆生,無三種生等一化生.」.須菩

提,菩薩摩訶薩,作如是行,能具足六

波羅蜜近一切種智復次須菩提菩

薩摩訶薩,行六波羅蜜時,見衆生無

五神通,當作是願:「我隨爾所時,行六

波羅蜜,淨佛國土,成就衆生.我作佛

時,令我國土衆生,一切皆得五通.」.乃

至疾近一切種智.復次,須菩提,菩薩

摩訶薩,行六波羅蜜時,見衆生有大、

小便患,當作是願:「我作佛時,令我國

土中衆生,皆以歡喜爲食,無有便利

之患.」.乃至近一切種智.復次,須菩提,

菩薩摩訶薩,行六波羅蜜時,見衆生

無有光明,當作是願:「我作佛時,令我

國土中衆生,皆有光明.」.乃至近一切

種智.復次,須菩提,菩薩摩訶薩,行六

波羅蜜時,見有日月、時節、歲數,當作

是願:「我作佛時,令我國土中,無有日

月、時節、歲數之名.」.乃至近一切種智.

復次,須菩提,菩薩摩訶薩,行六波羅

蜜時,見衆生短命,當作是願:「我作佛

時,令我國土中衆生壽命,無量劫.」.乃

至近一切種智.復次,須菩提,菩薩摩

訶薩,行六波羅蜜時,見衆生無有相

好,當作是願:「我作佛時,令我國土中

衆生,皆有三十二相成就.」.乃至近一

切種智.復次,須菩提,菩薩摩訶薩,行

六波羅蜜時,見衆生離諸善根,當作

是願:「我作佛時,令我國土中衆生,諸

善根成就,以是善根故,能供養諸佛.」.

乃至近一切種智.復次,須菩提,菩薩

摩訶薩,行六波羅蜜時,見衆生有三

毒、四病,當作是願:「我作佛時,令我國

土衆生,無四種病冷熱風病、三種雜

病及三毒病.」.乃至近一切種智.復次,

須菩提,菩薩摩訶薩,行六波羅蜜時,

見衆生有三乘,當作是願:「我作佛時,

令我國土中衆生,無二乘之名,純一

大乘.」.乃至近一切種智.復次,須菩提,

菩薩摩訶薩,行六波羅蜜時,見衆生

有增上慢,當作是願:「我作佛時,令我

國土中衆生,無增上慢之名.」.乃至近

一切種智.復次,須菩提,菩薩摩訶薩,

行六波羅蜜時,應作是願.若我光明

壽命有量,僧數有限,當作是願:「我行

六波羅蜜,淨佛國土,成就衆生.我作

佛時,令我光明壽命無量,僧數無限.」.

乃至近一切種智.復次,須菩提,菩薩

摩訶薩,行六波羅蜜時,應作是願.若

我國土有量,當作是願:「我隨爾所時,

行六波羅蜜,淨佛國土,成就衆生.我

作佛時,令我一國土,如恒河沙等諸

佛國土.」.須菩提,菩薩摩訶薩,作如是

行,能具足六波羅蜜,近一切種智.復

次,須菩提,菩薩摩訶薩,行六波羅蜜

時,當作是念:「雖生死道長,衆生性多,

爾時,應如是正憶念,生死邊如虛空,

衆生性邊,亦如虛空,是中實無生死

往來,亦無解脫者.」.菩薩摩訶薩,作如

是行,能具足六波羅蜜,近一切種智.」

摩訶般若波羅蜜經卷第十七

戊戌歲高麗國大藏都監奉勅彫造

摩訶般若波羅蜜經卷第十八 薑

後秦龜茲國三藏鳩摩羅什譯

河天品第五十九

爾時,有女人,字恒伽提婆,在衆中坐.

是女人從座起,偏袒右肩,右膝著地,

合手白佛言:「世尊,我當行六波羅蜜,

取淨佛國土.如佛般若波羅蜜中所

說,我盡當行.」是時,女人以金銀華及

水陸生華、種種莊嚴供養之具,金縷

織成㲲兩張,以散佛上,散已於佛頂

上虛空中,化成四柱寶臺,端正嚴好.

是女人持是功德,與一切衆生共之,

迴向阿耨多羅三藐三菩提.爾時,世

尊知是女人深心因緣,卽時微笑,如

諸佛法,種種色光,從口中出,靑、黃、赤、

白、紅縹遍照十方無量無邊佛國,還

繞佛三帀,從頂上入.爾時,阿難從座

起,右膝著地,合手白佛:「佛,何因緣微

笑?諸佛法不以無因緣而笑.」佛告阿

難:「是恒伽提婆姊未來世中,當作佛,

劫名星宿,佛號金華.阿難,是女人畢

是女身,受男子形,當生阿閦佛阿鞞

羅提國土,於彼淨修梵行.阿難,是菩

薩,在彼國土,亦號金華.是金華菩薩

於彼壽終,復至他方佛國,從一佛國,

至一佛國,不離諸佛.譬如轉輪聖王,

從一觀,至一觀,從生至終,足不蹈地.

阿難,是金華菩薩摩訶薩,亦如是,從

一佛國,至一佛國,乃至阿耨多羅三

藐三菩提,未常不見佛.」時,阿難作是

念言:「是金華菩薩摩訶薩,後作佛時,

諸菩薩摩訶薩會,當知爲如佛會.」.佛

知阿難意所念,告阿難言:「如是如是.

金華佛時,菩薩摩訶薩會,當知爲如

佛會.阿難,是金華佛比丘僧無量無

邊,不可稱,不可數,若干百千萬億那

由他.阿難,是金華菩薩,作佛時,其國土

無有衆惡,如上所說.」阿難白佛

言:「世尊,是女人從何處,殖德本,種善

根?」佛告阿難:「是女人從然燈佛,種善

根,初發阿耨多羅三藐三菩提心.以

是功德,迴向阿耨多羅三藐三菩提.

亦以金華,散然燈佛上,求阿耨多羅

三藐三菩提.阿難,如我爾時,以五華,

散然燈佛上,求阿耨多羅三藐三菩

提,然燈佛知我善根成就,與我受阿

耨多羅三藐三菩提記.是女人聞我

受記,發心言:「願我當來世,亦如是菩

薩,得受阿耨多羅三藐三菩提記.」.阿

難,當知是女人於然燈佛,初發心.」阿

難白佛言:「世尊,是女人久習行阿耨

多羅三藐三菩提?」佛言:「如是如是.是

女人夂習行阿耨多羅三藐三菩提.」

摩訶般若波羅蜜經不證品第六十<丹學空 不證品 >

須菩提白佛言:「世尊,若菩薩摩訶薩,

欲行般若波羅蜜,云何學空三昧,云

何入空三昧?云何學無相、無作三昧,

云何入無相、無作三昧,云何學四念

處,云何修四念處,乃至云何學八聖

道分,云何修八聖道分?」佛告須菩提:

「菩薩摩訶薩,行般若波羅蜜時,應觀

色空,受、想、行、識空,十二入、十八界空,

乃至應觀欲、色、無色界空.作是觀時,

不令心亂.是菩薩摩訶薩,若心不亂,

則不見是法,若不見是法,則不作證.

何以故?是菩薩摩訶薩,善學自相空

故,不有餘,不有分,證法證者,皆不可

見.」須菩提白佛言:「世尊,如佛所說,菩

薩摩訶薩,不應空法作證.世尊,云何

菩薩住空法中而不作證佛告須菩

提:「若菩薩摩訶薩,具足觀空,先作是

願:「我今不應空法作證.我今學時,非

是證時.」.菩薩摩訶薩,不專攝心,繫在

緣中.以是故菩薩摩訶薩,於阿耨多

羅三藐三菩提中.不退,亦不取漏盡

證.須菩提,若菩薩摩訶薩,如是大善

妙法成就,何以故?住是空中,作是念:

「我今是學時,非是證時.」.須菩提,菩薩

摩訶薩,應如是念:「我是學檀那波羅蜜

時,非是證時,學尸羅波羅蜜、羼提波

羅蜜、毘梨耶波羅蜜、禪那波羅蜜時,

修四念處時,乃至修八聖道分時,非

是證時.修空三昧、無相三昧、無作三

昧時,非是證時.修佛十力、四無所畏、

四無㝵智、十八不共法、大慈、大悲時,

非是證時.我今學一切種智時,非是

得須陁洹果證乃至阿羅漢果、辟支

佛道證時.」.如是須菩提,菩薩摩訶薩,

行般若波羅蜜,學空觀,住空中,學無

相、無作觀,住無相、無作中,修四念處,

不證四念處,乃至修八聖道分,不證

八聖道分.是菩薩雖學三十七品,雖

行三十七品,而不作須陁洹果證乃

至辟支佛道.須菩提,譬如壯夫勁勇

猛健,善於兵法六十四能,堅持器仗,

安立不動,巧諸伎術,端正淨潔,人所

愛敬,少修事業,得報利多.以是因緣

故,衆所恭敬尊重讚歎,見人敬重,倍

復歡喜.少有因緣,當至他處,扶將老

弱,過諸嶮難、恐怖之處,安慰父母,曉

喩妻子:「莫有恐懅.我能過此,必無所

苦.」.嶮難道中,多有怨賊,潛伏劫害,其

人智力具足故,能度惡道,還歸本處,

不遇賊害,歡喜安樂.須菩提,菩薩摩

訶薩,亦如是,於一切衆生中,慈、悲、喜、

捨心,遍滿足.爾時,菩薩摩訶薩,住四

無量心,具足六波羅蜜,不取漏盡證,

學一切種智,入空、無相、無作解脫門.

是時,菩薩不隨一切諸相,亦不證無

相三昧,以不證無相三昧故,不墮聲

聞、辟支佛地.須菩提,譬如有翼之鳥,

飛騰虛空,而不墮墜,雖在空中,亦不

住空.須菩提,菩薩摩訶薩,亦如是,學

空解脫門,學無相、無作解脫門,亦不

作證,以不證故,不墮聲聞、辟支佛地,

未具足佛十力、大慈、大悲無量諸佛

法一切種智,亦不證空、無相、無作解

脫門.須菩提,譬如健人,學諸射法,善

於射術,仰射空中,復以後箭,射於前

箭,箭箭相拄,不令前墮,隨意自在,若

欲令墮,便止後箭,爾乃墮地.須菩提

菩薩摩訶薩,亦如是,行般若波羅蜜,

以方便力故,爲阿耨多羅三藐三菩

提,諸善根未具足,不於實際作證,若

善根成就,是時,便於實際作證.以是

故須菩提,菩薩摩訶薩行般若波羅

蜜時,應如是觀諸法法相.」

須菩提白佛言:「世尊,菩薩摩訶薩所

爲甚難.何以故?雖學是諸法相,學實

際,學如,學法性,學畢竟空,乃至學自

相空及三解脫門,終不中道墮落.世

尊,是甚希有.」佛告須菩提:「是菩薩摩

訶薩,不捨一切衆生故,作如是願.須

菩提,若是菩薩摩訶薩,作是念:「我不

應捨一切衆生,一切衆生沒在無所

有法中,我應當度.」.爾時,卽入空解脫

門、無相解脫門、無作解脫門.須菩提,

當知是菩薩摩訶薩,成就方便力,未

得一切種智,行是解脫門,亦不中道

取實際證.

復次,須菩提,菩薩摩訶薩,欲觀是諸

甚深法,所謂內空乃至無法有法空、

四念處乃至三解脫門.爾時,菩薩摩

訶薩,應生如是心:「是諸衆生,長夜行

我相乃至知者、見者相,著於得法,爲

衆生斷是諸相故,得阿耨多羅三藐

三菩提時,當說法.」.爾時,菩薩行空解

脫門、無相無作解脫門,亦不應取實

際證,以不證故,不墮須陁洹果乃至

辟支佛道.須菩提,是菩薩摩訶薩,以

是心,欲成就善根故,不中道實際作

證,不失四禪、四無量心、四無色定、四

念處乃至八聖道分、空無相無作、佛

十力、四無所畏、四無㝵智、大慈大悲、

十八不共法.是時,菩薩摩訶薩,成就

一切助道法乃至阿耨多羅三藐三

菩提,終不耗減.是菩薩有方便力故,

常增益善法,諸根通利勝於阿羅漢、

辟支佛根.

復次,須菩提,若菩薩摩訶薩,作是念.

「衆生長夜,著四顚倒,常相樂相淨,相

我相爲.是衆生故,求薩婆若,我得阿

耨多羅三藐三菩提時,爲說無常法、

苦不淨無我法.」.是菩薩成就是心,以

方便力,行般若波羅蜜,不得佛三昧,

未具足佛十力、四無所畏、四無㝵智、

大慈大悲、十八不共法,亦不實際作

證.爾時,菩薩修無作解脫門,雖未得

阿耨多羅三藐三菩提,亦不實際作

證.復次,須菩提,若菩薩摩訶薩,作是

念:「衆生長夜,著得法,所謂我、衆生乃

至知者、見者,是色,是受、想、行、識,是入,

是界,是四禪、四無量心、四無色定,我

如是行.如我得阿耨多羅三藐三菩

提時,令衆生,無是得法.」.菩薩是心成

就,以方便力,行般若波羅蜜,未具足

佛十力、四無所畏、四無㝵智、大慈大

悲十八不共法不於實際作證爾時

菩薩具足修空三昧.復次,須菩提,若

菩薩摩訶薩,作是念:「衆生長夜,行諸

相,所謂男相、女相、色相、無色相,我如

是行,如我得阿耨多羅三藐三菩提

時,令衆生,無是諸相,過失.」.是心成就,

以方便力,行般若波羅蜜,未具足佛

十力乃至十八不共法,不於實際作

證.爾時,菩薩摩訶薩,具足修無相三

昧,須菩提,若菩薩摩訶薩,學六波羅

蜜,學內空乃至無法有法空,學四念

處乃至空、無相、無作解脫門,學佛十

力、四無所畏、四無㝵智、大慈大悲,學

十八不共法,如是智慧成就,若著作

法,若住三界,無有是處.是菩薩摩訶

薩,學助道法,行助道法時,應當試問:

「菩薩摩訶薩,欲得阿耨多羅三藐三

菩提,云何學是法觀空,不證空實際,

以不證故,不墮須陁洹果乃至辟支

佛道,觀無相、無作、無起、無生、無所有,

亦不取證實際,而修行般若波羅蜜?」.

應如是問.須菩提,若諸菩薩摩訶薩,

若試問時,是菩薩若如是答:「菩薩摩

訶薩,但應觀空,但應觀無相、無作、無

起、無生、無所有,是菩薩摩訶薩,不應

學空、無相、無作、無起、無生、無所有,不

應學是助道法,」.須菩提,當知是菩薩

諸佛未授阿耨多羅三藐三菩提記.

何以故?是人不能說阿惟越致菩薩

所學相,不能示,不能答.若是菩薩摩

訶薩,能說,能示,能答阿惟越致所學

相,當知是菩薩摩訶薩,已習學菩薩

道,入薄地,如餘阿惟越致菩薩摩訶

薩阿惟越致地.」須菩提白佛言:世尊,

頗有未得阿惟越致菩薩,能如是答

不?」佛言:「有.須菩提,是菩薩摩訶薩六

波羅蜜,若聞若不聞,能如是答,如阿

惟越致菩薩摩訶薩.」須菩提言:「世尊,

多有菩薩求佛道,少有菩薩能如是

答,如阿惟越致菩薩摩訶薩學道無

學道中.」佛語須菩提:「如是如是.是菩

薩甚少.何以故?菩薩摩訶薩,少有如

是得受記阿惟越致慧地,若有得

受記,是人能如是答,是人善根明了,

諸天世人所不能壞.」

摩訶般若波羅蜜經夢誓品第六十一<丹夢中不證品>

佛告須菩提:「若菩薩摩訶薩乃至夢

中,不貪聲聞、辟支佛地,亦不貪三界,

觀諸法如夢,如幻,如響,如焰,如化,亦

不作證.須菩提,當知是阿惟越致菩

薩摩訶薩阿惟越致相.復次,須菩提,

菩薩摩訶薩,夢中,見佛與無數百千

萬億比丘、比丘尼、優婆塞、優婆夷、天、

龍、鬼神、緊那羅等,說法,從佛聞法,卽

解中義,隨法行.須菩提,當知是阿惟

越致菩薩摩訶薩阿惟越致相.

復次,須菩提,菩薩摩訶薩,夢中,見佛

三十二相、八十隨形好,放大光明,踊

在虛空,於大比丘僧中,說法現大神

力,化作化人,到他國土,施作佛事.須

菩提,當知是阿惟越致菩薩摩訶薩

阿惟越致相.復次,須菩提,若菩薩摩

訶薩,夢中,見兵起,若破聚落,若破城

邑,若失火時,若見虎狼、師子猛害之

獸,若見欲來斷其頭者,若見父母喪

亡,兄弟、姊妹及諸親友、知識死者,見

如是等種種愁苦之事,而不驚不怖,

亦不憂惱,從夢覺已,卽時思惟:「三界

虛妄,皆如夢耳.我得阿耨多羅三藐

三菩提時,亦當爲衆生,說三界如夢.」.

須菩提,當知是阿惟越致菩薩摩訶

薩阿惟越致相.復次,須菩提,云何當

知是阿惟越致菩薩摩訶薩,得阿耨

多羅三藐三菩提時,國中無三惡道?

須菩提,菩薩摩訶薩,若夢中,見地獄、

畜生、餓鬼,作是念:「我當勤精進,得阿

耨多羅三藐三菩提時,令我國中,無

一切三惡道.」.何以故?是夢及諸法,無二

無別.須菩提,當知是阿惟越致菩薩

摩訶薩阿惟越致相.復次,須菩提,菩

薩摩訶薩,夢中,見地獄火燒衆生,作

是誓:「若我實是阿惟越致者.是火當

滅.」,是火卽滅.若地獄火卽滅.是阿惟

越致相.復次,若菩薩晝日見城郭火

起,作是念:「我夢中,見阿惟越致行、類、

相貌.我今實有是者.」,自立誓言,是火

當滅.若火滅者,當知是菩薩得受阿

耨多羅三藐三菩提記,住阿惟越致

地.若火不滅,燒一家,置一家,燒一里,

置一里,須菩提,當知被燒家破法業

因緣厚集.以是故燒一家,置一家.是

諸衆生,今世受破法餘殃故,被燒.須

菩提,以是因緣故,當知是阿惟越致

菩薩摩訶薩阿惟越致相.」佛告須菩

提:「今當更爲汝說阿惟越致行、類、相

貌.須菩提,若男子若女人,爲非人所

持.是時,菩薩摩訶薩,作是念:「若我爲

過去諸佛所受記,我心淸淨,求阿耨

多羅三藐三菩提,行淸淨正道,遠離

聲聞、辟支佛心,遠離聲聞、辟支佛念,

應當成阿耨多羅三藐三菩提.我必

得阿耨多羅三藐三菩提,非不得.十

方國土中現在無量諸佛,無所不知,

無所不見,無所不解,無所不證.諸佛

知我深心,審定必當得阿耨多羅三

藐三菩提.」.以是至誠誓故,是男子女

人,爲非人所持,爲非人所惱,是非人

當遠去.須菩提,是菩薩摩訶薩,如是

誓,若非人不去者,當知是菩薩摩訶

薩,未從過去諸佛,受阿耨多羅三藐

三菩提記.須菩提,若菩薩摩訶薩,如

是誓,若非人去者,當知是菩薩摩訶

薩,已從過去諸佛,受阿耨多羅三藐

三菩提記.須菩提,以是行、類、相貌,當

知是阿惟越致菩薩摩訶薩阿惟越

致相.復次,須菩提,菩薩摩訶薩,遠離

六波羅蜜及方便力.不夂行四念處,

乃至不夂行空、無相、無作三昧,未入

菩薩位,是菩薩爲惡魔所嬈.菩薩作

是誓:「若我實從諸佛,受記者是非人

當去.」.是時,惡魔卽作方便,勅非人令

去,惡魔有威力,勝諸非人故,非人卽

去.是時,菩薩作是念:「以我誓力故,非

人去.」.不知是惡魔力,恃是證故,輕弄

毀蔑諸餘菩薩,作是言:「我已從諸佛,

受記,汝等未得.」.用是空誓,無方便力

故,生增上慢,以是事故,遠離薩婆若,

遠離阿耨多羅三藐三菩提.須菩提,

當知是人墮於二地,若聲聞地,若辟

支佛地.以是誓因緣故,起於魔事,是

人以不親近依止善知識.不問阿惟

越致相故,爲魔所縛,益復堅固.所以

者何?是菩薩不久行六波羅蜜,無方

便力故.須菩提,當知是爲菩薩魔事.

須菩提,云何菩薩摩訶薩,不久行六

波羅蜜,乃至未入菩薩位,爲惡魔所

嬈?須菩提,惡魔變化作種種身,語菩

薩言:「汝於諸佛所,得受阿耨多羅三

藐三菩提記,汝字某,汝父字某,汝母

字某,汝兄弟、姊妹字某,汝七世父母

名字如是,汝在某方、某國、某城、某聚

落中生.」.若見菩薩性行和柔,語菩薩

言:「汝先世,亦復柔和.」.若見急性卒暴,

便言:「汝先世亦爾.」.若見菩薩修阿蘭

若行,語言:「汝先世,亦修阿蘭若行.」.若

見菩薩乞食納衣,中後不飮漿,一坐

食,一鉢他食,死尸閒住,露地住,樹下

止,常坐不臥,如敷座但受三衣,若少

欲,若知足,若遠離住,若不塗腳,若少

言語,便語言:「汝先世,亦有是行.何以

故?汝今有此頭陁功德,汝先世,亦必

有是功德.」.是菩薩聞是先世事及名

姓,聞今讚頭陁功德,卽歡喜生憍慢

心.是時,惡魔語菩薩言:「汝有如是功

德,如是相,汝實從諸佛受阿耨多羅

三藐三菩提記.」.須菩提,惡魔或作比

丘被服,或作居士形,或作父母身,來

到菩薩所,如是言:「汝已得受阿耨多

羅三藐三菩提記.何以故?是阿惟越

致功德相,汝盡具足有之.」.須菩提,我

所說實阿惟越致行、類、相貌,是人永

無.須菩提,當知是菩薩摩訶薩爲魔

所持.何以故?是阿惟越致行、類、相貌,

是人永無,以聞是名字故,生憍慢心,

輕弄毀蔑餘人.須菩提,是名菩薩摩

訶薩爲魔所持.當知是爲菩薩魔事.

復次,須菩提,菩薩摩訶薩,不久行六

波羅蜜,不知名字相,不知色相,不知

受、想、行、識相,惡魔來語言:「汝當來世

得阿耨多羅三藐三菩提時,有如是

名字.」.隨其本念,說其名號.是無智無

方便菩薩作是念:「我先亦有是成佛

名號念,是人如我所念說,是人所說

合,我本念我必爲諸佛所受記.」.須菩

提,我所說阿惟越致行、類、相貌,是人

永無,但以空名字,輕弄毀蔑餘人.以

是事故,遠離阿耨多羅三藐三菩提.

是菩薩摩訶薩,遠離般若波羅蜜無

方便力,遠離善知識,與惡知識相得

故,墮二地聲聞、辟支佛地.若有卽是

身悔過,久久往來生死中然後,還依

止般若波羅蜜.若値善知識,常隨逐

親近故,當得阿耨多羅三藐三菩提.

是人於是身,若不卽悔,當墮二地若

阿羅漢地,若辟支佛地.須菩提,譬如

比丘於四重禁法,若犯一事,非沙門,

非釋子,是人現身,不得四沙門果.須

菩提,是菩薩著空名字菩薩心,亦如

是輕弄毀蔑餘人故,當知是罪重於

比丘四禁.須菩提,置是重罪,其罪過

於五逆.以受是名字故,生高心,輕弄

毀蔑餘人,若生是心,當知其罪甚重.

如是名字等微細魔事、菩薩,皆當覺

知.復次,須菩提,菩薩在空閑、山澤、曠

遠之處,魔來到菩薩所,讚歎遠離法,

作是言:「善男子,汝所行者,是佛所稱

譽遠離法.」.須菩提,我不讚是遠離,所

謂但在空閑、山澤、曠遠之處,名爲遠

離.」須菩提言:「世尊,若空閑山澤曠遠

之處非遠離法者,云何更有異遠離

法?」佛告須菩提:「若菩薩摩訶薩,遠離

聲聞、辟支佛心,住空閑山澤曠遠之

處,是佛所許遠離法.須菩提,如是遠

離法,菩薩摩訶薩,應所修行.晝夜行

是遠離法,是名遠離行菩薩.須菩提,

若惡魔所說遠離法,空閑、山澤、曠遠

之處,是菩薩心,在憒鬧,所謂不遠離

聲聞、辟支佛心.不勤修般若波羅蜜,

是菩薩摩訶薩,不能具足一切種智.

是菩薩行惡魔所說遠離法,心不淸

淨,而輕餘菩薩城傍心淨,無聲聞、辟

支佛憒鬧心,亦無諸餘雜惡心,具足

禪定、解脫、智慧、神通者.是離般若波

羅蜜,無方便菩薩摩訶薩,雖在絕曠

百由旬外,禽獸、鬼神、羅剎所住之處,

若一歲百千萬億歲,若過萬億歲,不

知是菩薩遠離法,所謂諸菩薩,以是

遠離法,深心發阿耨多羅三藐三菩

提不雜行.是菩薩憒鬧行而依受,著

是遠離,是人所行,佛所不許.須菩提,

我所說實遠離法,是菩薩不在是中,

亦不見是遠離相.何以故?但行是空

遠離故.爾時,惡魔來,在虛空中住,讚

言:「善哉,善哉!善男子,此是佛所說眞

遠離法.汝行是遠離,疾得阿耨多羅

三藐三菩提.」.是菩薩摩訶薩念著是

遠離,而輕易諸餘求佛道淸淨比丘,

以爲憒鬧,以憒鬧爲不憒鬧.以不憒

鬧爲憒鬧,應恭敬而不恭敬,不應恭

敬而恭敬.是菩薩作是言:「非人念我,

來稱讚我,我所行者,是眞遠離,住城

傍者,誰當稱美!」.汝以是因緣故,輕餘

菩薩摩訶薩.須菩提,當知是名菩薩

旃陁羅.污染諸菩薩,是人以像菩薩,

實是天上人中之大賊,亦是沙門被

服中賊.如是人,諸求佛道者,所不應

親近,不應供養、恭敬.何以故?須菩提,

當知是人墮增上慢.以是故若菩薩

摩訶薩,欲不捨一切智,欲得阿耨多

羅三藐三菩提,一心欲求阿耨多羅

三藐三菩提,欲利益一切衆生,不應

親近是人恭敬、供養.菩薩摩訶薩法

常應勤求自利,厭患世閒,心常遠離

三界.於是人,當起慈、悲、喜、捨心:「我行

菩薩道,不應生如是過罪.若生當疾

滅.」.須菩提,菩薩摩訶薩,當善覺是事,

是事中,善自勉出.復次,須菩提,菩薩

摩訶薩,深心欲得阿耨多羅三藐三

菩提者,當親近恭敬,供養善知識.」須

菩提白佛言:「世尊,何等是菩薩摩訶

薩善知識?」佛告須菩提:「諸佛是菩薩

摩訶薩善知識.諸菩薩摩訶薩,亦是

菩薩善知識.須菩提,阿羅漢,亦是菩

薩善知識.是爲菩薩摩訶薩善知識.

復次,須菩提,六波羅蜜,亦是菩薩善

知識.四念處乃至十八不共法,亦是

菩薩善知識.須菩提,如實際、法性,亦

是菩薩善知識.須菩提,六波羅蜜,是

菩薩.」「世尊,六波羅蜜,是菩薩摩訶薩

道.六波羅蜜,是大明.六波羅蜜,是炬.

六波羅蜜,是智.六波羅蜜,是慧.六波

羅蜜,是救.六波羅蜜,是歸.六波羅蜜,

是洲.六波羅蜜,是究竟道.六波羅蜜,

是父是母.四念處乃至一切種智,亦

如是.何以故?六波羅蜜、三十七道法,

亦是過去諸佛父母.六波羅蜜、三十

七道法,亦是未來、現在十方諸佛父

母.何以故?須菩提,六波羅蜜、三十七

道法中,生過去、未來、現在十方諸佛

故.以是故須菩提,菩薩摩訶薩,欲得

阿耨多羅三藐三菩提,淨佛國土,成

就衆生,當學六波羅蜜、三十七道法

及四攝法,攝取衆生.何等四?布施,愛

語,利益,同事.須菩提,以是利益故,我

言六波羅蜜及三十七道法,是諸菩

薩摩訶薩世尊,是道,是大明,是炬,是

智,是慧,是救,是歸,是洲,是究竟道,是

父,是母.須菩提,以是故菩薩摩訶薩,

欲不隨他人教住,欲斷一切衆生疑,

欲淨佛國土,成就衆生,當學是般若

波羅蜜.所以者何?是般若波羅蜜中,

廣說諸法,是菩薩摩訶薩所應學處.」

爾時,須菩提白佛言:「世尊,何等是般

若波羅蜜相?」佛告須菩提:「如虛空相,

是般若波羅蜜相.須菩提,般若波羅

蜜,無所有相.」須菩提白佛言:「世尊,頗

有因緣,如般若波羅蜜相,諸法相,亦

如是耶?」佛告須菩提:「如是如是.如般

若波羅蜜相,諸法相,亦如是.何以故?

須菩提,一切法離相,自性空相.以是

因緣故,須菩提,如般若波羅蜜相,諸

法相,亦如是,所謂離相,空相故.」須菩

提白佛言:「世尊,若一切法,一切法離,

一切法,一切法空,云何知衆生若垢

若淨?世尊,離相法,無垢無淨,空相法,

無垢無淨,離相、空相法,不能得阿耨

多羅三藐三菩提.離相、空相無法可

得.世尊,離相中,空相中,無有菩薩得

阿耨多羅三藐三菩提者.世尊,我云

何當知佛所說義?」佛告須菩提:「於汝

意云何?是衆生長夜,行我我所心不?」

「如是.世尊,衆生長夜,行我我所心.」「於

汝意云何?是我我所心,離相不?空相

不?」須菩提言:「世尊,我我所心,離相,空

相.」「於汝意云何?以此我我所心,衆生

往來生死中不?」「如是.世尊,以此我我

所心,衆生往來生死中.」「如是.須菩提,

衆生往來生死中故,知有垢惱.須菩

提,若衆生無我我所心,無著心,是衆

生不復往來生死中.若不往來生死

中則無垢惱.如是.須菩提,衆生有淨.」

須菩提白佛言:「世尊,若菩薩摩訶薩,

如是行,爲不行色,不行受、想、行、識,爲

不行四念處乃至八聖道分,爲不行

內空乃至無法有法空,爲不行佛十

力乃至一切種智.何以故?是法不可

得,亦無行者,亦無行處,亦無行法.世

尊,菩薩摩訶薩,如是行,一切世閒諸

天、人、阿修羅不能降伏是菩薩摩訶

薩,一切聲聞、辟支佛所不能及.何以

故?所住處,無能及故,所謂菩薩位.世

尊,是菩薩摩訶薩,行應薩婆若心,無

能及者.須菩提,菩薩摩訶薩,如是行,

疾近薩婆若.須菩提,於汝意云何?若

閻浮提衆生盡得人身,得人身已,皆

得阿耨多羅三藐三菩提.若有善男

子、善女人,盡其形壽,供養、恭敬、尊重、

讚歎,持是善根,迴向阿耨多羅三藐

三菩提,是人以是因緣,得福多不?」須

菩提言:「甚多,世尊.」佛言:「不如是善男

子善女人,於大衆中,說是般若波羅

蜜,顯示分別,照明開演,亦應般若波

羅蜜行正憶念,其福多.乃至三千大

千世界中衆生,亦如是.須菩提,於汝

意云何?閻浮提中衆生一時皆得人

身,得人身已,若善男子、善女人,教行

十善道、四禪、四無量心四無色定,教

令得須陁洹道乃至阿羅漢、辟支佛

道,教令得阿耨多羅三藐三菩提,持

是善根,迴向阿耨多羅三藐三菩提.

須菩提,於汝意云何?是善男子、善女

人得福多不?」須菩提言:「甚多,世尊.」佛

言:「不如是善男子、善女人,以是甚深

般若波羅蜜,爲衆生說,顯示分別,照

明開演,亦不離薩婆若,得福多.乃至

三千大千世界,亦如是.是菩薩摩訶

薩,不遠離應薩婆若心,則到一切福

田邊.何以故?除諸佛.無有餘法,如菩

薩摩訶薩勢力.何以故?諸菩薩摩訶

薩,行般若波羅蜜時,於一切衆生中,

起大慈心,見諸衆生趣死地故,而起

大悲,行是道時,歡悅而生大喜,不與

想俱,便得大捨.須菩提,是爲菩薩摩

訶薩大智光明.大智明者,所謂六波羅

蜜.須菩提,是諸善男子、善女人,雖未

作佛,能爲一切衆生,作大福田,於阿

耨多羅三藐三菩提,亦不轉,所受供

養衣服、飮食、臥牀、疾藥資生所須,行

應般若波羅蜜念,能必報施主之恩,

疾近薩婆若.以是故須菩提,若菩薩

摩訶薩,欲不虛食國中施,欲、示衆生

三乘道,欲爲衆生作大明,欲、拔出三

界牢獄,欲與一切衆生眼,應常行般

若波羅蜜.常行般若波羅蜜時,若欲

有所說,但說般若波羅蜜;說般若波

羅蜜已,常憶念般若波羅蜜;常憶念

般若波羅蜜已,常行般若波羅蜜,不

令餘念,得生,晝夜勤行般若波羅蜜,

相應念不息不休.須菩提,譬如士夫

未曾得摩尼珠.後時得,得已大歡喜

踊躍.後復失之,便大憂愁,常憶念是

摩尼珠,作是念:「我奈何忽忘此大寶?」.

須菩提,菩薩摩訶薩,亦如是,常憶念

般若波羅蜜,不離薩婆若心.」須菩提

白佛言:「世尊,一切念性自離,一切念

性自空,云何菩薩摩訶薩,行般若波

羅蜜,不離應薩婆若念?是遠離空法

中,無菩薩,亦旡念,無應薩婆若.」佛告

須菩提:「若菩薩摩訶薩,如是知一切

法性自離,一切法性自空,非聲聞、辟

支佛作,亦非佛作,諸法相,常住法相、

法住法位如實際是名菩薩行般若

波羅蜜,不離薩婆若念.何以故?般若

波羅蜜性自離,性自空,不增不減故.」

須菩提白佛言:「世尊,若般若波羅蜜

性自離,性自空,云何菩薩摩訶薩,與

般若波羅蜜等,得阿耨多羅三藐三

菩提?」佛告須菩提:「菩薩摩訶薩,與般

若波羅蜜等,不增不減.何以故?如法

性、實際,不增不減故.所以者何?般若

波羅蜜,非一非異故.若菩薩聞如是

般若波羅蜜相,心不驚不沒,不畏不

怖不疑.須菩提,當知是菩薩摩訶薩,

行般若波羅蜜;當知是菩薩摩訶薩,

必住阿惟越致地中.」須菩提白佛言:

「世尊,般若波羅蜜,空無所有,不堅固,

是行般若波羅蜜不?」「不也,須菩提.」「世

尊,離空更有法行般若波羅蜜不?」「不

也,須菩提.」「世尊,是般若波羅蜜,行般

若波羅蜜不?」「不也,須菩提.」「世尊,離般

若波羅蜜,行般若波羅蜜不?」「不也,須

菩提.」「世尊,色是行般若波羅蜜不?」「不

也,須菩提.」「世尊,受、想、行、識,是行般若

波羅蜜不?」「不也,須菩提.」「世尊,六波羅

蜜,是行般若波羅蜜不?」「不也,須菩提.」

「世尊,四念處乃至十八不共法,是行

般若波羅蜜不?」「不也,須菩提.」「世尊,色

空相虛誑不實無所有,不堅固相,色

如相、法相、法住、法位、實際,是行般若

波羅蜜不?」「不也,須菩提.」「世尊,受、想、行、

識乃至十八不共法空相虛誑不實,

無所有,不堅固相,如相、法相、法住、法

位、實際,是行般若波羅蜜不?」「不也,須

菩提.」「世尊,若是諸法,皆不行般若波

羅蜜,云何行?名菩薩摩訶薩,行般若

波羅蜜?」佛告須菩提:「於汝意云何?汝

見有法行般若波羅蜜者不?」「不也,世

尊.」「須菩提,汝見般若波羅蜜,菩薩摩

訶薩可行處不?」「不也,世尊.」「須菩提,汝

所不見法是法可得不?」「不也,世尊.」「須

菩提,若法不可得,是法當生不?」「不也,

世尊.」「須菩提,是名菩薩摩訶薩無生

法忍.菩薩摩訶薩,成就是忍,得受阿

耨多羅三藐三菩提記.須菩提,是名

諸佛無所畏、無㝵智.菩薩摩訶薩,行

是法,勤精進,若不得大智一切種智,

所謂阿耨多羅三藐三菩提智,若不

得者,無有是處.何以故?是菩薩摩訶

薩,得無生法忍故,乃至阿耨多羅三

藐三菩提不減不退.」須菩提白佛言:

「世尊,諸法無生相,此中得阿耨多羅

三藐三菩提記不?」「不也,須菩提.」「世尊,

諸法生相,此中得阿耨多羅三藐三

菩提記不?」「不也,須菩提.」「世尊,諸法非

生非不生相,得阿耨多羅三藐三菩

提記不?」「不也,須菩提.」「世尊,諸菩薩摩

訶薩,云何知諸法得阿耨多羅三藐

三菩提記?」佛告須菩提:「汝見有法得

阿耨多羅三藐三菩提記不?」「不也.世

尊,我不見有法得阿耨多羅三藐三

菩提記.我亦不見法有得者、得處.」佛

言:「如是如是.須菩提,若菩薩摩訶薩,

於一切法,無所得時,不作是念:我當

得阿耨多羅三藐三菩提.用是事,得

阿耨多羅三藐三菩提.是名阿耨多

羅三藐三菩提處.何以故?諸菩薩摩

訶薩,行般若波羅蜜,無諸憶想分別.

所以者何?般若波羅蜜中,無諸分別

憶想故.」

摩訶般若波羅蜜經卷第十八

戊戌歲高麗國大藏都監奉勅彫造

摩訶般若波羅蜜經卷第十九 海

後秦龜茲國三藏鳩摩羅什譯

魔愁品第六十二<丹云同學 品>

爾時,釋提桓因白佛言:「世尊,是般若

波羅蜜,甚深難見,無諸憶想分別,畢

竟離故.世尊,是衆生聞是般若波羅

蜜,能持讀誦,說正憶念,親近如說行

乃至阿耨多羅三藐三菩提不雜餘

心心數法者,不從小功德來.」佛言:「如

是如是.聞是深般若波羅蜜,乃至不

雜餘心心數法者,不從小功德來.憍

尸迦,於汝意云何?若閻浮提衆生成

就十善道、四禪、四無量心、四無色定,

復有善男子、善女人,受持深般若波

羅蜜,讀誦親近,正憶念,如說行,勝於

閻浮提衆生成就十善道乃至四無

色定,百倍千倍千萬億倍乃至算數

譬喩所不能及.」爾時,有一比丘,語釋

提桓因:「憍尸迦,是善男子、善女人,行

般若波羅蜜,功德,勝於仁者.釋提桓

因言:「是善男子、善女人一發心勝於

我,何況聞是般若波羅蜜,書持讀誦,

正憶念,如說行?是善男子善女人,行

般若波羅蜜,非但勝我,亦勝一切世

間天及人、阿修羅;非但勝一切世間

天及人、阿修羅,亦勝諸須陁洹、斯陁

含、阿那含、阿羅漢、辟支佛;非但勝是

須陁洹乃至辟支佛,亦勝菩薩行五

波羅蜜,遠離般若波羅蜜者;非但勝

菩薩行五波羅蜜,遠離般若波羅蜜

者,亦勝菩薩行般若波羅蜜,無方便

力者.是菩薩摩訶薩,如說行般若波

羅蜜,不斷佛種,常見諸佛,疾近道場.

菩薩如是行,爲欲拔出衆生沈沒長

流者.是菩薩如是學,爲不學聲聞、辟

支佛學.菩薩如是學,四天王天來至

菩薩所,如是言:「善男子,當勤疾學,坐

道場,成阿耨多羅三藐三菩提時,如

過去諸佛所受四鉢,亦當應受我,當

持來奉上.」.菩薩及諸餘天,四天王天、

三十三天、夜摩天、兜率陁天、化樂天、

他化自在天、梵天乃至首陁會天,亦

當供養.十方諸佛,亦常念是菩薩摩

訶薩,如說行是深般若波羅蜜者.是

菩薩諸所有世間危難勤苦之事,永

無復有.一切世間,有四百四病,是菩

薩身中,無是諸病.以行深般若波羅

蜜故,得是現世功德.」爾時,阿難作是

念:「釋提桓因自以力說耶?以佛神力

說乎?」.釋提桓因知阿難意所念,語阿

難言:「我之所說,皆佛威神.」佛告阿難:

「如是如是.如釋提桓因所說,皆佛威

神.阿難,是菩薩摩訶薩,習學是深般

若波羅蜜時,三千大千世界中諸惡

魔,皆生狐疑:「今是菩薩爲當得阿耨

多羅三藐三菩提,當中道於實際作

證,墮聲聞、辟支佛地?」.復次,阿難,若菩

薩摩訶薩,不離般若波羅蜜時,魔復

大愁毒,如箭入心.是時,魔復放大火,

風四方俱起,欲令菩薩心,沒恐怖,懈

怠於薩婆若中,乃至起一亂念.」阿難

白佛言:「世尊,魔爲都嬈亂諸菩薩?有

不嬈亂者?」佛告阿難:「有嬈者,有不嬈

者.」阿難白佛言:「世尊,何等菩薩爲惡

魔所嬈?」佛言:「有菩薩摩訶薩,先世聞

是深般若波羅蜜,心不信解.如是菩

薩魔得其便.復次,阿難,菩薩聞說是

深般若波羅蜜時,意疑是般若波羅

蜜爲實有,爲實無.如是菩薩魔得其

便.復次,阿難,有菩薩遠離善知識,爲

惡知識所攝故,不聞深般若波羅蜜,

不聞故,不知不見,不問云何應行般

若波羅蜜,云何應修般若波羅蜜.是

菩薩惡魔得其便.復次,阿難,若菩薩

遠離般若波羅蜜,受惡法,是菩薩爲

惡魔得便.魔作是念:「是輩當有伴黨,

當滿我願.」.是菩薩自墮二地,亦使他

人,墮於二地.復次,阿難,若菩薩聞說

深般若波羅蜜時,語他人言:「是般若

波羅蜜甚深,我尚不能得底,汝復用

聞用學是般若波羅蜜?」.爲如是菩薩,

魔得其便.復次,阿難,若菩薩輕餘菩

薩言:「我行般若波羅蜜,行遠離空,汝

無是功德.」.是時,惡魔大歡喜踊躍.若

有菩薩,自恃名姓多人知識故,輕餘

行善菩薩.是人無實阿惟越致行、類、

相貌功德.無是功德故,生諸煩惱,但

著虛名故,輕賤餘人言:「汝不在如我

所得法中.」.爾時,惡魔作是念:「今我境

界宮殿不空,增益三惡道.」.惡魔助其

威力,令餘人信受其語.信受其語故,

受行其經,如說修學.如說修學時,增

益諸結使.是諸人心顚倒故,身、口、意

業所作,皆受惡報.以是因緣,增益三

惡道,魔之眷屬、宮殿益多.阿難,魔見

是利故,大歡喜踊躍.阿難,若行菩薩

道者,與求聲聞道家共諍鬪,魔作是

念:「是遠離薩婆若.」.阿難,若菩薩菩薩,

共諍鬪,瞋恚罵詈.是時,惡魔便大歡

喜踊躍言:兩離薩婆若遠.復次,阿難,若

未受記菩薩,向得記菩薩,生惡心,諍

鬪罵詈,隨起念多少劫,若干劫數,若

不捨一切種智.然後,乃補爾所劫大

莊嚴.」阿難白佛言:「世尊,是惡心乃經

爾所劫數,於其中間,寧得出除不?」佛

言:「阿難,我雖說求菩薩道及聲聞人

得出罪,阿難,若求菩薩道人共諍鬪

瞋恚,罵詈懷恨,不悔不捨者,我不說

有出,必當更爾所劫數.若不捨一切

種智然後,乃大莊嚴.阿難,若是菩薩

鬪諍,瞋恚,罵詈,便自改悔,作是念:「我

爲大失,我當爲一切衆生.下屈今世

後世,皆使和解,我當忍受一切衆生

履踐,如橋梁,如聾,如瘂,云何以惡語,

報人?我不應壞是甚深阿耨多羅三

藐三菩提心,我得阿耨多羅三藐三

菩提時,應當度是一切苦惱衆生,云

何當起瞋恚?」.』阿難白佛言:「世尊,菩薩、

菩薩,共住云何?」佛告阿難:「菩薩、菩薩,

共住相視,當如世尊.何以故?是菩薩

摩訶薩,應作是念:「是我眞伴,共乘一

舡,彼學我學,所謂檀那波羅蜜乃至

一切種智.若是菩薩雜行,離薩婆若

心,我不應如是學.若是菩薩不雜行.

不離薩婆若心,我亦應如是學.」.菩薩

摩訶薩如是學者,是爲同學.」

摩訶般若波羅蜜經等學品第六十三

須菩提白佛言?「世尊,何等是菩薩摩

訶薩等法,菩薩所應學?」「須菩提,內空

是菩薩等法,外空乃至無法有法空,

是菩薩等法.須菩提,色,色相空:受、想、

行、識,識相空.乃至阿耨多羅三藐三

菩提,阿耨多羅三藐三菩提相空.須

菩提,是名菩薩摩訶薩等法.住是等

法,得阿耨多羅三藐三菩提.」須菩提

白佛言:「世尊,若菩薩摩訶薩,爲色盡

故學,爲學薩婆若.爲色離故學,爲色

滅故學,爲學薩婆若.爲色不生故學,

爲學薩婆若.受、想、行、識,亦如是.修行

四念處乃至十八不共法盡離滅不

生故學,爲學薩婆若.」佛告須菩提:「如

須菩提所說,爲色盡離滅不生故學,

爲學薩婆若.受、想、行、識乃至十八不

共法盡離滅不生故學,爲學薩婆若.」

佛告須菩提:「於汝意云何?色如、受想

行識如乃至阿耨多羅三藐三菩提

如、佛如是諸如盡滅斷不?」須菩提言:

「不也,世尊.」佛告須菩提:「菩薩摩訶薩,

如是學如,爲學薩婆若.是如不作證,

不滅不斷.須菩提,菩薩摩訶薩,如是

學如,爲學薩婆若.須菩提,菩薩摩訶

薩,如是學,爲學六波羅蜜,爲學四念

處乃至十八不共法.若學六波羅蜜

乃至十八不共法,爲學薩婆若.須菩

提,如是學,爲盡諸學邊.如是學,魔若

魔天所不能壞.如是學,直到阿惟越

致地.如是學,爲學佛所行道.如是學,

爲得擁護法,爲學大慈大悲,爲學淨

佛國土,成就衆生.須菩提,如是學,爲

學三轉十二行法輪故.如是學,爲學

度衆生;如是學,爲學不斷佛種;如是

學,爲學開甘露門;如是學,爲學欲示

無爲性.須菩提,下劣之人,不能作是

學.如是學者,爲欲拔沈沒生死衆生.

菩薩摩訶薩,如是學,終不墮地獄、餓

鬼、畜生中,終不生邊地,終不生旃陁

羅家,終不聾、盲、瘖瘂、拘癖,諸根不缺,

眷屬成就,終不孤窮.菩薩如是學,終

不殺生,乃至終不邪見.如是學,不作

邪命活,不攝惡人及破戒者.如是學,

以方便力故,不生長壽天.何等是方

便力?如般若波羅蜜品中所說.菩薩

摩訶薩,以方便力故,入四禪、四無量

心、四無色定,不隨禪無量無色定生.

須菩提,菩薩如是學,一切法中,得淸

淨,所謂淨聲聞、辟支佛心.須菩提白

佛言:「世尊,一切法本性淸淨,云何言

菩薩一切法中,得淸淨?」佛告須菩提:

「如是如是.一切諸法本性淸淨.若菩

薩摩訶薩,於是法中,心通達不沒,卽

是般若波羅蜜.如是諸法,一切凡夫

人不知不見.菩薩摩訶薩,爲是衆生

故,行檀那波羅蜜乃至般若波羅蜜,

行四念處乃至一切種智.須菩提,菩

薩如是學,於一切法中,得智力,無所

畏.如是學,爲了知一切衆生心所趣

向.譬如大地少所處出金銀珍寶.須

菩提,衆生亦如是,少所人能學般若

波羅蜜,多墮聲聞、辟支佛地.須菩提,

譬如少所人受行轉輪聖王業,多受

行小王業.如是須菩提,少所衆生行

般若波羅蜜,求一切智,多行聲聞、辟

支佛道.須菩提,諸菩薩摩訶薩,發心

求阿耨多羅三藐三菩提中,少有如

說行,多住聲聞、辟支佛地.多有菩薩

摩訶薩,行般若波羅蜜,無方便力故,

少所人住阿惟越致地.須菩提,以是

故菩薩摩訶薩,欲在阿惟越致地,欲

在阿惟越致數中,應當學是深般若

波羅蜜.復次,須菩提,菩薩摩訶薩,學

是般若波羅蜜時,不生慳貪心,不生

破戒、瞋恚、懈怠、散亂、愚癡心,不生諸

餘過失心,不生取色相心、取受想行

識相心,不生取四念處相心,乃至不

生取阿耨多羅三藐三菩提相心.何

以故?是菩薩摩訶薩,行是深般若波

羅蜜,無有法可得.以不可得故,於諸

法,不生心取相.須菩提,菩薩摩訶薩,

如是學深般若波羅蜜,摠攝諸波羅

蜜,令諸波羅蜜,增長諸波羅蜜,悉隨

從.何以故?須菩提,是深般若波羅蜜,

諸波羅蜜,悉入中.須菩提,譬如我見

中悉攝六十二見.如是須菩提,是深

般若波羅蜜,悉攝諸波羅蜜.須菩提,

譬如人死命根滅故,餘根悉隨滅.如

是須菩提,菩薩摩訶薩,行深般若波

羅蜜時,諸波羅蜜,悉隨從.須菩提,菩

薩摩訶薩,欲令諸波羅蜜,度彼岸,應

學深般若波羅蜜.須菩提,菩薩摩訶

薩,學是深般若波羅蜜者,出一切衆

生之上.須菩提,於汝意云何?三千大

千世界中衆生多不?」須菩提言:「一閻

浮提中衆生尚多,何況三千大千世

界?」佛告須菩提:「若三千大千世界中

衆生,一時皆得人身,悉得阿耨多羅

三藐三菩提.若有菩薩,盡形壽,供養

爾所佛,衣服、飮食、臥具、湯藥資生所

須.須菩提,於汝意云何?是人以是因

緣故,得福德多不?」須菩提言:「甚多,甚

多.」佛言:「不如是善男子、善女人學般

若波羅蜜,如說行,正憶念,得福多.何

以故?般若波羅蜜,有勢力,能令菩薩

摩訶薩,得阿耨多羅三藐三菩提.須

菩提,以是故菩薩摩訶薩,欲出一切

衆生之上,當學般若波羅蜜.欲爲無

救護衆生作救護,欲與無歸依衆生,

作歸依,欲與無究竟道衆生,作究竟

道,欲與盲者作目,欲得佛功德,欲作

諸佛自在遊戲,欲作諸佛師子吼、欲

撞擊佛鍾鼓,欲吹佛貝,欲昇佛高座

說法,欲斷一切衆生疑,當學深般若

波羅蜜.須菩提,菩薩摩訶薩,若學深

般若波羅蜜,諸善功德,無事不得.」須

菩提白佛言:「世尊,寧復得聲聞、辟支

佛功德不?」佛言:「聲聞、辟支佛功德,皆

能得,但不於中住.以智觀已,直過入

菩薩位中.須菩提,菩薩摩訶薩,如是

學,近薩婆若,疾得阿耨多羅三藐三

菩提.須菩提,菩薩摩訶薩,如是學,爲

一切世間天及人、阿修羅作福田.須

菩提,菩薩摩訶薩.如是學,過諸聲聞、

辟支佛福田之上,疾近薩婆若.須菩

提,菩薩摩訶薩,如是學,是名不捨不

離般若波羅蜜,常行般若波羅蜜.須

菩提,菩薩摩訶薩,如是學深般若波

羅蜜,當知是不退轉菩薩,疾近薩婆

若,遠離聲聞、辟支佛,近阿耨多羅三

藐三菩提.須菩提,是菩薩摩訶薩,行

般若波羅蜜時,若作是念:「是般若波

羅蜜,我以是般若波羅蜜,得一切種

智.」.若如是念,不名行般若波羅蜜.須

菩提,若不作是念:「是般若波羅蜜,是

人般若波羅蜜,是般若波羅蜜法,是

人行是般若波羅蜜,得阿耨多羅三

藐三菩提.」,是名行般若波羅蜜.須菩

提,若菩薩作是念:「無是般若波羅蜜,

無人有是般若波羅蜜,無有行是般

若波羅蜜,得阿耨多羅三藐三菩提.

何以故?一切法如、法性、實際,常住故.」.』

如是行,是爲菩薩摩訶薩行般若波

羅蜜.」

摩訶般若波羅蜜經淨願品第六十四<丹隨喜品>

爾時,釋提桓因作是念:「菩薩摩訶薩,

行般若波羅蜜、禪那波羅蜜、毘梨耶

波羅蜜、羼提波羅蜜、尸羅波羅蜜、檀

那波羅蜜乃至十八不共法時,出一切

衆生之上,何況得阿耨多羅三藐三

菩提時?是諸衆生聞是薩婆若,信解

者,得人中之善利壽命中最,何況發

阿耨多羅三藐三菩提意?是衆生能

發阿耨多羅三藐三菩提意者,其餘

衆生應當願樂.」.爾時,釋提桓因以天

文陁羅華,而散佛上,發是言:「以是福

德,若有求阿耨多羅三藐三菩提者,

令此人具足佛法具足一切智具足

自然法若求聲聞者令具足聲聞法世

尊,若有菩薩,發阿耨多羅三藐三菩

提意者,我終不生一念,令其轉還,我

亦不生一念,令其轉還,墮聲聞、辟支

佛地.世尊,我願諸菩薩倍復精進於

阿耨多羅三藐三菩提,見衆生生死

中種種苦惱,欲利益安樂一切世間

天及人、阿修羅,以是心,作是願:「我旣

自度,亦當度未度者;我旣自脫,當脫

未脫者;我旣安隱,當安未安者;我旣

滅度,當使未入滅度者得滅度.」.世尊,

善男子善女人,於初發意,菩薩功德

隨喜心,得幾許福德?於夂發意菩薩

功德隨喜心,得幾許福德?於阿惟越

致菩薩功德隨喜心,得幾許福德?於

一生補處菩薩功德隨喜心,得幾許

福德?」佛告釋提桓因言:「憍尸迦,四天

下國土,可稱知斤兩?是隨喜福德不

可稱量.復次,憍尸迦,是三千大千世

界皆可稱知斤兩?是隨喜心福德不

可稱量.復次,憍尸迦,三千大千世界

滿中海水取一髮,破爲百分,以一分髮,

渧取海水,可知渧數?是隨喜心福德

不可數知.」釋提桓因白佛言:「世尊,若

衆生心不隨喜阿耨多羅三藐三菩

提者,皆是魔眷屬.諸心不隨喜者,從

魔中來生.何以故?世尊,是諸發隨喜

心菩薩,爲破魔境界故生.是故欲愛

敬三尊者,應生隨喜心.隨喜已,應迴

向阿耨多羅三藐三菩提,以不一不

二相故.」佛言:「如是如是.憍尸迦,若有

人,於菩薩心,能如是隨喜迴向者,常

値諸佛,終不見惡色,終不聞惡聲,終

不嗅惡香,終不食惡味,終不觸惡觸,

終無不隨念,終不遠離諸佛,從一佛

土,至一佛土,親近諸佛,種善根.何以

故?善男子善女人,爲無量阿僧祇

初發意菩薩,諸善根隨喜迴向,爲無

量阿僧祇第二地、第三地乃至第十

地一生補處諸菩薩摩訶薩善根隨

喜,迴向阿耨多羅三藐三菩提.以是

善根因緣故,疾近阿耨多羅三藐三

菩提.是諸菩薩,得阿耨多羅三藐三

菩提已,度無量無邊阿僧祇衆生.憍

尸迦,以是因緣故,善男子善女人,於

初發意菩薩善根,應隨喜迴向阿耨

多羅三藐三菩提,非心非離心.於夂

發意阿惟越致一生補處善根隨喜

迴向阿耨多羅三藐三菩提,非心非

離心.」須菩提白佛言:「世尊,是心如幻,

云何能得阿耨多羅三藐三菩提?」佛

告須菩提:「於汝意云何?汝見是心如幻

不?」「不也.世尊,我不見幻,亦不見心如

幻.」「須菩提,於汝意云何?若無幻亦無

心如幻,汝見是心不?」「不也,世尊.」「須菩

提,於汝意云何?離幻,離心如幻,汝見

更有法得阿耨多羅三藐三菩提不?」

「不也.世尊,我不見離幻離心如幻,更

有法得阿耨多羅三藐三菩提.世尊,

我不見更有法,何等法可說若有若

無.是法相畢竟離故,不墮有不墮無.

若法畢竟離者,不能得阿耨多羅三

藐三菩提.無所有法,亦不應得阿耨

多羅三藐三菩提.何以故?世尊,一切

法無所有.是中,無垢者無淨者.世尊,

以是故般若波羅蜜畢竟離,禪那波

羅蜜、毘梨耶波羅蜜、羼提波羅蜜、尸

羅波羅蜜、檀那波羅蜜畢竟離.乃至

阿耨多羅三藐三菩提,亦畢竟離.若

法畢竟離,則不應修不應壞.行般若

波羅蜜,亦無有法可得,畢竟離故.世

尊,若般若波羅蜜畢竟離者,云何因

般若波羅蜜,得阿耨多羅三藐三菩

提?阿耨多羅三藐三菩提,亦畢竟離,

二離中,云何能有所得?」佛告須菩提:

「善哉,善哉!是般若波羅蜜畢竟離,禪

那波羅蜜、毘梨耶波羅蜜、羼提波羅

蜜、尸羅波羅蜜、檀那波羅蜜畢竟離.

乃至一切種智畢竟離.須菩提,若般

若波羅蜜畢竟離,乃至一切種智畢

竟離,以是故能得阿耨多羅三藐三

菩提.須菩提,若般若波羅蜜非畢竟

離,乃至一切種智非畢竟離,是不名

般若波羅蜜,不名禪波羅蜜乃至一

切種智.須菩提,若般若波羅蜜畢竟

離,乃至一切種智畢竟離,以是故,須

菩提,非不因般若波羅蜜,得阿耨多

羅三藐三菩提,亦不以離得離,而得

阿耨多羅三藐三菩提,非不因般若

波羅蜜.」須菩提白佛言:「世尊,菩薩摩

訶薩,所行義甚深.」佛言:「如是須菩提,

菩薩摩訶薩,所行義甚深.須菩提,諸

菩薩摩訶薩,能爲難事,所謂行是深

義,而不證聲聞、辟支佛地.」須菩提白

佛言:「世尊,如我從佛聞義,菩薩摩訶

薩,所行不爲難.何以故?是菩薩摩訶

薩,不得是義可作證,亦不得般若波

羅蜜作證,亦無作證者.世尊,若一切

法不可得,何等是義可作證,何等是

般若波羅蜜作證,何等是作證者,作

證已,得阿耨多羅三藐三菩提?世尊,

是名菩薩摩訶薩無所得行.菩薩行

是,於一切法,皆得明了.世尊,若菩薩

摩訶薩,聞是法,心不驚不沒,不怖不

畏,是名爲行般若波羅蜜.是菩薩摩

訶薩,行般若波羅蜜時,不見我行般

若波羅蜜,亦不見是般若波羅蜜,亦不

見我當得阿耨多羅三藐三菩提.何

以故?菩薩摩訶薩,行般若波羅蜜時,

不作是念:「聲聞、辟支佛地,去我遠,薩

婆若去我近.」.世尊,譬如虛空不作是

念:「有法去我遠,去我近.」.何以故?世尊,

虛空無分別故.世尊,行般若波羅蜜

菩薩,亦不作是念:「聲聞、辟支佛地,去

我遠,薩婆若去我近.」.何以故?般若波

羅蜜中,無分別故.世尊,譬如幻人,不

作是念:「幻師去我近,觀人去我遠.」.何

以故?幻人無分別故.行般若波羅蜜

菩薩,不作是念:「聲聞、辟支佛地,去我

遠,薩婆若去我近.」.世尊,譬如鏡中像,

不作是念:「所因者去我近,餘者去我

遠.」.何以故?像無分別故.行般若波羅

蜜菩薩,亦不作是念:「聲聞、辟支佛地

去我遠,薩婆若去我近.」.何以故?般若

波羅蜜中無分別故.世尊,行般若波

羅蜜菩薩,無愛無憎.何以故?般若波

羅蜜自性不可得故.世尊,譬如佛無

愛無憎,行般若波羅蜜菩薩無愛無

憎,亦如是.何以故?般若波羅蜜中,無

憎無愛故.世尊,譬如佛一切分別想

斷,行般若波羅蜜菩薩,亦如是,一切

分別想斷.畢竟空故.世尊,譬如佛所

化人不作是念:「聲聞、辟支佛、去我遠,

阿耨多羅三藐三菩提,去我近.」.何以

故?佛所化人無分別故.行般若波羅

蜜菩薩,亦如是,不作是念:「聲聞、辟支

佛去我遠,阿耨多羅三藐三菩提,去

我近.」.世尊,譬如有所爲故作化,所化

事無分別.世尊,般若波羅蜜,亦如是,

有所爲事,而修是事成就,而般若波

羅蜜,亦無分別.世尊,譬如工匠若工

匠弟子,有所爲故,作木人,若男若女,

象、馬、牛、羊,是所作,亦能有所作,是牛

馬無分別.世尊,般若波羅蜜,亦如是,

有所爲故,說是事成就,而般若波羅

蜜,亦無分別.」舍利弗問須菩提:「但般

若波羅蜜無分別,禪那波羅蜜乃至

檀那波羅蜜,亦無分別?」須菩提語舍

利弗:「禪那波羅蜜無分別,乃至檀那

波羅蜜,亦無分別.」舍利弗問須菩提:

「色無分別,乃至識亦無分別.眼乃至

意無分別,色乃至法無分別,眼識觸

乃至意識觸無分別.眼觸因緣生受

乃至意觸因緣生受、四禪、四無量心、四

無色定、四念處乃至八聖道分、空無

相無作、佛十力、四無所畏、四無㝵智、

大慈大悲、十八不共法、阿耨多羅三

藐三菩提、無爲性,亦無分別.須菩提,

若色無分別乃至無爲性無分別,若

一切法無分別,云何分別有六道生

死是地獄,是餓鬼,是畜生,是天,是人,

是阿修羅?云何分別是須陁洹、斯陁

含、阿那含、阿羅漢、辟支佛、諸佛?」須菩

提報舍利弗:「衆生顚倒因緣故,造作

身、口、意業,隨欲本業報,受六道身、地

獄、餓鬼、畜生、人、天、阿修羅身.」「如汝言,

云何分別有須陁洹乃至佛道?」「舍利

弗,須陁洹,卽是無分別故有,須陁洹

果,亦是無分別故有,乃至阿羅漢、阿

羅漢果、辟支佛、辟支佛道、佛、佛道,亦

是無分別故有.舍利弗,過去諸佛,亦

是無分別,斷分別故有.以是故舍利

弗,當知一切法無有分別不壞相,諸

法如、法性、實際故.舍利弗,如是菩薩

摩訶薩應行無分別般若波羅蜜,行

無分別般若波羅蜜已,便得無分別

阿耨多羅三藐三菩提.」

摩訶般若波羅蜜經度空品第六十五<丹稱揚品>

舍利弗語須菩提:「菩薩摩訶薩,行般

若波羅蜜,爲行眞實法,爲行無眞實

法?」須菩提報舍利弗:「菩薩摩訶薩,行

般若波羅蜜,爲行無眞實法.何以故?

是般若波羅蜜無眞實,乃至一切種

智無眞實故.菩薩摩訶薩,行般若波

羅蜜,無眞實,不可得,何況眞實?乃至

行一切種智,無眞實法,不可得,何況

眞實法?」爾時,欲、色界諸天子作是念:

「諸有善男子、善女人,發阿耨多羅三

藐三菩提意,如深般若波羅蜜所說

義行,於等法,不作實際證,不墮聲聞、

辟支佛地,應當爲作禮.」.須菩提語諸

天子:「諸菩薩摩訶薩,於等法,不證聲

聞、辟支佛地,不爲難.諸菩薩摩訶薩,

大莊嚴,我當度無量無邊阿僧祇衆

生,知衆生畢竟不可得,而度衆生,是

乃爲難.諸天子,諸菩薩摩訶薩,發阿

耨多羅三藐三菩提心,作是願:「我當

度一切衆生.」.衆生實不可得,是人欲

度衆生,如欲度虛空.何以故?虛空離

故,當知衆生亦離.虛空空故,當知衆

生亦空.虛空無堅固,當知衆生亦無

堅固.虛空虛誑,當知衆生亦虛誑.諸

天子,以是因緣故,當知菩薩所作爲

難.爲利益無所有衆生故,而大莊嚴.

是人爲衆生結誓,爲欲與虛空共鬪,

是菩薩結誓已,亦不得衆生而爲衆

生結誓.何以故?衆生離故,當知大誓

亦離.衆生虛誑故,當知大誓亦虛誑.

若菩薩摩訶薩,聞是深法,心不驚不

沒,當知是菩薩摩訶薩行般若波羅

蜜.何以故?色離,卽是衆生離,受、想、行、

識離,卽是衆生離;色離,卽是六波羅

蜜離;受、想、行、識離,卽是六波羅蜜離;

乃至一切種智離,卽是六波羅蜜離.

若菩薩摩訶薩,聞是一切諸法離相,

心不驚不沒,不怖不畏,當知是菩薩

摩訶薩行般若波羅蜜.」佛告須菩提:

「何因緣故,菩薩摩訶薩於深般若波

羅蜜中,心不沒?」須菩提白佛言:「世尊,

般若波羅蜜無所有故,不沒.般若波

羅蜜離故,不沒.般若波羅蜜寂滅故,

不沒.世尊,以是因緣故,菩薩於深般

若波羅蜜中,心不沒.何以故?是菩薩

不得沒者,不得沒事,不得沒處.是一

切法,皆不可得故.世尊,若菩薩摩訶

薩,聞是法,心不驚不沒,不怖不畏,當

知是菩薩爲行般若波羅蜜.何以故?

沒者、沒事、沒處,是法皆不可得故.菩

薩摩訶薩,如是行般若波羅蜜,諸天

及釋提桓因天、梵天王天及世界主

天,皆爲作禮.」佛告須菩提:「不但釋提

桓因、諸天梵王及諸天世界主及諸

天禮,是菩薩摩訶薩,行般若波羅蜜

者,過是上光音天、遍淨天、廣果天、淨

居天,皆爲是菩薩摩訶薩作禮.須菩

提,今現在十方無量諸佛,亦念、是行

般若波羅蜜菩薩摩訶薩,當知是菩

薩爲如佛.須菩提,若如恒河沙等國

土中衆生,悉使爲魔,是一一魔復化

作魔,如恒河沙等魔,是一切魔,不能

留難菩薩行般若波羅蜜.須菩提,菩

薩摩訶薩,成就二法,魔不能壞.何等

二?觀一切法空,不捨一切衆生.須菩提,

菩薩成就此二法,魔不能壞.復次,須

菩提,菩薩摩訶薩,復有二法成就,魔

不能壞.何等二?所作如所言,亦爲諸

佛所念.菩薩成就此二法,魔不能壞.

須菩提,菩薩如是行,是諸天,皆來到

菩薩所,親近諮問,勸喩安慰,作是言:

「善男子,汝疾得阿耨多羅三藐三菩

提不久.善男子,汝常當行是空無相

無作行.何以故?善男子,汝行是行,無

護衆生,汝爲作護,無依衆生,爲作依,

無救衆生,爲作救,無究竟道衆生,爲

作究竟道,無歸衆生,爲作歸,無洲衆

生,爲作洲,冥者爲作明,盲者爲作眼.」.

何以故?是菩薩摩訶薩,行般若波羅

蜜,十方現在無量阿僧祇諸佛,在大

衆中,說法時,自讚歎稱揚是菩薩摩

訶薩名姓言:「某甲菩薩,成就般若波

羅蜜功德.」.須菩提,如我今說法時,自

稱揚寶相菩薩、尸棄菩薩,復有諸菩

薩摩訶薩,在阿閦佛國中,行般若波

羅蜜,淨修梵行,我亦稱揚是菩薩名

姓.須菩提,亦如東方現在諸佛說法

時,是中有菩薩摩訶薩,淨修梵行,佛

亦歡喜,自稱揚讚歎是菩薩.南西北

方、四維上下,亦如是.復有菩薩,從初

發意,欲具足佛道,乃至得一切種智.

諸佛說法時,亦歡喜,自稱揚讚歎是

菩薩.何以故?是諸菩薩摩訶薩,所行

甚難,不斷佛種行.」須菩提白佛言:「世

尊,何等菩薩摩訶薩,諸佛說法時,

自讚歎稱揚?」佛告須菩提:「阿惟越致

菩薩,諸佛說法時,自讚歎稱揚.」須菩

提言:「何等阿惟越致菩薩,爲佛所讚?」

佛言:「如阿閦佛爲菩薩時,所行所學,

諸菩薩,亦如是學.是諸阿惟越致

菩薩,諸佛說法時,歡喜讚歎.復次,須

菩提,有菩薩,行般若波羅蜜,信解一

切法,無生,未得無生忍法;信解一切

法空,未得無生忍法;信解一切法虛

誑,不實、無所有、不堅固,未得無生忍

法.須菩提,如是等諸菩薩摩訶薩,諸

佛說法時,歡喜自讚歎,稱揚名字.須

菩提,若諸菩薩摩訶薩,諸佛說法時,

歡喜自讚歎者,是菩薩滅聲聞、辟支

佛地,當得阿耨多羅三藐三菩提記.

須菩提,若菩薩摩訶薩,諸佛說法時,

歡喜自讚歎者,是菩薩當住阿惟越

致地,住是地已,當得薩婆若.復次,須

菩提,菩薩摩訶薩,聞是深般若波羅

蜜,其心明利,不疑不悔,作是念:「是事

如佛所說.」.是菩薩亦當於阿閦佛及

諸菩薩所,廣聞是深般若波羅蜜,亦

信解.信解已,如佛所說,當住阿惟越

致地.如是須菩提,但聞般若波羅蜜,

得大利益,何況信解,信解已,如說住

如說行,如說住,如說行已,住一切種

智中?」須菩提白佛言:「世尊,若佛說菩

薩摩訶薩,如所說住,如所說行,住薩

婆若,若菩薩摩訶薩,無所得法,云何

住薩婆若?」佛告須菩提:「菩薩摩訶薩,

住諸法如中,住薩婆若.」須菩提言:「世

尊,除如更無法可得,誰住如中,住如

中已,當得阿耨多羅三藐三菩提?誰

住如中,當說法?如尚不可得,何況住

如,得阿耨多羅三藐三菩提?誰住如

中而說法?無有是處.」佛告須菩提:「如

汝所言,除如更無法,誰住如中,住如

中已,當得阿耨多羅三藐三菩提?誰

住如中,當說法?如尚不可得,何況住

如,得阿耨多羅三藐三菩提?誰住如

中,而說法?無有是處.」佛言:「如是如是.

須菩提,除如更無有法可得,誰住如中,

住如中已,當得阿耨多羅三藐三菩

提?誰住如中,當說法?如尚不可得,何

況住如,得阿耨多羅三藐三菩提?誰

住如中而說法?何以故?是如生不可

得,滅不可得,住異不可得.若法生滅,

住異不可得,是中誰當住如?誰當住

如已,得阿耨多羅三藐三菩提?誰當

住如而說法?無有是處.」釋提桓因白

佛言:「世尊,諸菩薩摩訶薩,所爲甚難,

深般若波羅蜜中,欲得阿耨多羅三

藐三菩提.何以故?世尊,無有如中住

者,亦無當得阿耨多羅三藐三菩提

者,亦無說法者,菩薩摩訶薩,於是處,

心不驚不沒,不怖不畏,不疑不悔.」爾

時,須菩提語釋提桓因:「汝憍尸迦,說

菩薩摩訶薩所爲甚難,是甚深法中,

心不驚不沒,不怖不畏,不疑不悔.憍

尸迦,諸法空中,誰驚誰沒,誰怖誰畏,

誰疑誰悔?」是時,釋提桓因語須菩提:

「須菩提,所說但爲空事,無罣㝵.譬如

仰射空中,箭去無㝵.須菩提,說法無

㝵,亦如是.」

摩訶般若波羅蜜經卷第十九

戊戌歲高麗國大藏都監奉

勅彫造

摩訶般若波羅蜜經卷第二十 海

後秦龜茲國三藏鳩摩羅什譯

累教品第六十六<丹囑累品>

爾時釋提桓因白佛言世尊我如是

說如,是答爲隨順法不:「爲正,答不佛

告釋提桓,因言憍尸迦?汝所說所?」答

實皆隨順釋提:「桓因言,希有世尊須

菩提所樂.」說皆是爲空:「爲無.相爲,無

作爲四念處,乃至爲阿,耨多羅,三藐

三,菩提佛告,釋提桓因須菩提比丘

行空時.」檀那波羅蜜不:「可得何況行

檀那波,羅蜜者乃至般若波,羅蜜不

可得何況行般?若波羅蜜者四念處

不可,得何況修四念處者乃?至八聖

道分不,可得何況修八聖?道分者禪

解脫三昧定,不可得何況修禪解?脫

三昧定者佛十力不.可得何況修佛

十力者四?無所畏不可得,何況能生

四無所?畏者四無㝵智不,可得何況

生四無㝵智?者大慈大悲不可,得何

況行大慈大悲?者十、八不共法不,可

得何況生、十八不?共法者阿耨多羅

三藐三菩提不可得,何況得阿耨多

羅三藐三菩提者?一切智不可得,何

況得一切智者?如來不可得,何況當

作如來者?無生法不可得,何況得無

生法作證者?三十二相不可得,何況

得三十二相者?八十隨形好不可得,

何況得八十隨形好者?何以故?憍尸

迦,須菩提比丘一切法離行,一切法

無所得行,一切法空行,一切法無相

行,一切法無作行.憍尸迦,是爲須菩

提比丘所行.欲比菩薩摩訶薩般若

波羅蜜行者,百分不及一,千分千萬

億分乃至算數譬喩,所不能及.何以

故?除佛行,是菩薩摩訶薩行般若波

羅蜜,於聲聞、辟支佛諸行中,最尊最

妙最上.以是故菩薩摩訶薩,欲得於

一切衆生中最上,當行是般若波羅

蜜行.何以故?憍尸迦,諸菩薩摩訶薩,

行般若波羅蜜時,過聲聞、辟支佛地,

入菩薩位,能具足佛法,得一切種智,

斷一切煩惱習,作佛.」是時,會中諸三

十三天,以天曼陁羅華,散佛及僧.是

時,八百比丘從座起,以華散佛,偏袒

右肩,合掌右膝著地,白佛言:「世尊,我

等當行是無上行,聲聞、辟支佛所不

能行.」爾時,佛知諸比丘心行,便微笑,如

諸佛法,種種色光靑、黃、赤、白、紅、縹從

口中出,遍照三千大千世界,繞佛三

帀,還從頂入.爾時,阿難偏袒右肩,右

膝著地,白佛言:「世尊,何因緣微笑?諸

佛不以無因緣而笑.」佛告阿難:「是八

百比丘於星宿劫中,當得阿耨多羅

三藐三菩提,佛名散華,皆同一字.比

丘僧國土、壽命皆等,各各過十萬歲,

出家作佛.是時,諸國土常雨五色天

華.以是故阿難,菩薩摩訶薩,欲行最

上行,應當行般若波羅蜜.」佛告阿難:

「若有善男子、善女人,能行是深般若

波羅蜜,當知是菩薩人中死,此間生,

若兜率天上死,來生此間,若人中,若

兜率天上,廣聞是深般若波羅蜜.阿

難,我見是諸菩薩摩訶薩,能行是深

般若波羅蜜.阿難,若有善男子善女

人,聞是深般若波羅蜜,受持讀誦,親

近正憶念,轉復以般若波羅蜜,教行

菩薩道者,當知是菩薩面從佛,聞深

般若波羅蜜,乃至親近,亦從諸佛,種

善根.善男子、善女人,當作是念:「我等

非聲聞所種善根,亦不從聲聞所聞

是深般若波羅蜜.」.阿難,若有善男子、

善女人,受持是深般若波羅蜜,讀誦

親近,隨義隨法行,當知是善男子、善

女人則爲面見佛.阿難,若有善男子、

善女人,聞是深般若波羅蜜,信心淸

淨,不可沮壞,當知是善男子、善女人

曾供養佛,種善根,與善知識相得.阿

難,於諸佛福田,種善根,雖不虛誑,要

得聲聞、辟支佛,佛而得解脫,應當深

了了行六波羅蜜乃至一切種智.阿

難,若菩薩深了了行六波羅蜜乃至

一切種智,是人若住聲聞、辟支佛道,

不得阿耨多羅三藐三菩提,無有是

處.是故阿難,我以般若波羅蜜,囑累

汝.阿難,汝若受持一切法,除般若波羅

蜜,若忘若失,其過小小,無有大罪.阿

難,汝受持深般若波羅蜜,若失一句,

其過甚大.阿難,汝若受持深般若波

羅蜜,還忘失,其罪甚多.以是故阿難,

囑累汝是深般若波羅蜜.汝當善受

持,讀誦令利.阿難,若有善男子、善女

人,受持般若波羅蜜,則爲受持過去、

未來、現在諸佛阿耨多羅三藐三菩

提.阿難,若善男子、善女人,現在供養我,

恭敬尊重讚歎,華香、瓔珞擣香、澤香、

衣服、幡蓋,應當受持般若波羅蜜,讀

誦說親近,供養恭敬,尊重讚歎,華香

乃至幡蓋.阿難,供養般若波羅蜜,則

爲供養我,亦供養過去、未來、現在佛

已.若有善男子、善女人,聞說深般若

波羅蜜,信心淸淨,恭敬愛樂,則爲信

心淸淨,恭敬愛樂過去、未來、現在諸

佛已.阿難,汝愛樂佛,不捨離,當愛樂

般若波羅蜜,莫捨離.阿難,深般若波

羅蜜,乃至一句,不應令失.阿難,我說

囑累因緣甚多,今但略說.如我爲世

尊,般若波羅蜜,亦是世尊.以是故阿

難,種種因緣,囑累汝般若波羅蜜.阿

難,今我於一切世間天、人、阿修羅中,

囑累汝.諸欲不捨佛,不捨法,不捨僧,

不捨過去、未來、現在諸佛阿耨多羅

三藐三菩提者,愼莫捨般若波羅蜜.

阿難,是我所教化弟子法.阿難,若善

男子、善女人,受持深般若波羅蜜,讀

誦說正憶念,復爲他人,種種廣說其

義,開示演暢,分明令易解,是善男子、

善女人疾得阿耨多羅三藐三菩提,

疾近薩婆若.何以故?般若波羅蜜中,

生諸佛阿耨多羅三藐三菩提.阿難,

過去、未來諸佛阿耨多羅三藐三菩

提,皆從般若波羅蜜中生.今現在東

方、南方、西方、北方、四維、上下諸佛阿

耨多羅三藐三菩提,亦從般若波羅

蜜生.以是故阿難,諸菩薩摩訶薩,欲

得阿耨多羅三藐三菩提,應當學六

波羅蜜.何以故?阿難,六波羅蜜,是菩

薩摩訶薩母,生諸菩薩故.阿難,若有

菩薩摩訶薩,學是六波羅蜜,皆得阿

耨多羅三藐三菩提.以是故我以六

波羅蜜,倍復囑累汝.阿難,是六波羅

蜜,是諸佛無盡法藏.阿難,十方諸佛

現在說法,皆從六波羅蜜法藏中出.

過去諸佛,亦從六波羅蜜中,學得阿

耨多羅三藐三菩提.未來諸佛,亦從

六波羅蜜中,學得阿耨多羅三藐三

菩提.過去、未來、現在諸佛弟子,皆從

六波羅蜜中,學得滅度,已得今得,當

得滅度.阿難,汝爲聲聞人說法,令三

千大千世界中衆生,皆得阿羅漢果

證,猶未爲我弟子事.汝若以般若波

羅蜜相應一句義,教菩薩摩訶薩,則

爲我弟子事.我亦歡喜,勝教三千大

千世界中衆生,令得阿羅漢.復次,阿

難,是三千大千世界中衆生不前不

後,一時皆得阿羅漢果證.是諸阿羅

漢行布施功德、持戒禪定功德,是功

德多不?」阿難言:「甚多,世尊.」佛言:「不如

弟子以般若波羅蜜相應法,爲菩薩

摩訶薩說,乃至一日,其福甚多.置一

日但半日,置半日但一食頃,置一食頃

但須臾間說,其福甚多.何以故?菩薩

摩訶薩善根,勝一切聲聞、辟支佛故.

菩薩摩訶薩,自欲得阿耨多羅三藐

三菩提,亦示教利喜他人,令得阿耨

多羅三藐三菩提.阿難,如是菩薩行

六波羅蜜,行四念處,乃至行一切種

智,增益善根,若不得阿耨多羅三藐

三菩提,無有是處.說是般若波羅蜜

品時,佛在四衆中,天、人、龍鬼神、緊陁

羅、摩睺羅伽等於大衆前,而現神足

變化,一切大衆,皆見阿閦佛比丘僧,

圍繞說法大衆.譬如大海水,皆是阿

羅漢,漏已盡,無復煩惱,皆得自在,得

俱解脫心解脫、慧解脫,其心調柔,譬

如大象,所作已辦,逮得己利,盡諸有

結,正智得解脫,一切心心數法中,得

自在,及諸菩薩摩訶薩無量功德成

就.爾時,佛攝神足,一切大衆,不復見

阿閦佛、聲聞人、菩薩摩訶薩及其國

土,不與眼作對.何以故?佛攝神足故.」

爾時,佛告阿難:「如是阿難,一切法不

與眼作對,法法不相見,法法不相知.

如是.阿難,如阿閦佛弟子、菩薩國土

不與眼作對,如是阿難,一切法不與

眼作對,法法不相知,法法不相見.何

以故?一切法無知無見,無作無動,不

可捉不可思議,如幻人無受無覺,無

眞實.菩薩摩訶薩,如是行,爲行般

若波羅蜜,亦不著諸法.阿難,菩薩摩

訶薩如是學,名爲學般若波羅蜜.欲

得諸波羅蜜,當學般若波羅蜜.何以

故?如是學,名爲第一學,最上學,微妙

學.如是學,安樂利益一切世間無護

者,爲作護如是學,諸佛所學.諸佛住

是學中,能以右手擧三千大千世界,

還著本處.是中衆生,無覺知者.何以

故?阿難,諸佛學是般若波羅蜜,過去、

未來、現在法中,得無閡智見.阿難,般

若波羅蜜,於諸學中,最尊第一,微妙

無上.阿難,有人欲得般若波羅蜜邊

際,爲欲得虛空邊際.何以故?阿難,般

若波羅蜜,無有量.我初不說般若波

羅蜜量,名衆、句衆、字衆,是有量,般

若波羅蜜無有量.」阿難白佛言:「世尊,

般若波羅蜜,何以故,無有量?」佛告:「阿

難,般若波羅蜜,無盡故,無有量.般若

波羅蜜,離故,無有量.阿難,過去諸佛,

皆學是般若波羅蜜,得度.是般若波

羅蜜故,不盡.未來世諸佛,亦學是般

若波羅蜜,得度.是般若波羅蜜故,不

盡.現在十方諸佛,皆學是般若波羅

蜜,得度.是般若波羅蜜故,不盡.已不

盡,今不盡,當不盡.阿難,欲盡般若波

羅蜜,爲欲盡虛空,般若波羅蜜,不可

盡,已不盡,今不盡,當不盡.禪那波羅

蜜乃至檀那波羅蜜,不可盡,已不盡,

今不盡,當不盡.乃至一切種智,亦如

是.何以故?是一切法,皆無生.若法無生,

云何有盡?」爾時,佛出覆面舌相,告阿

難:「從今日於四衆中,廣演開示,分別

般若波羅蜜,當令分明易解.何以故?

是深般若波羅蜜中,廣說諸法相,是

中求聲聞、辟支佛,求佛者,皆當於中

學,學已各得成就.阿難,是深般若波

羅蜜則是一切字門行.是深般若波

羅蜜,能入陁羅尼門,學是陁羅尼,諸

菩薩得一切樂說辯才.阿難,般若波

羅蜜,是三世諸佛妙法.以是故阿難,

我爲汝了了說.若有人受持深般若

波羅蜜,讀誦親近,是人則能持,三世

諸佛阿耨多羅三藐三菩提.阿難,我

說般若波羅蜜是行者足.汝持是般

若波羅蜜,得陁羅尼故,則能持一切

諸法.」

摩訶般若波羅蜜經無盡品第六十七

爾時,須菩提作是念:「是諸佛阿耨多

羅三藐三菩提甚深,我當問佛.」.作是

念已,白佛言:「世尊,是般若波羅蜜不

可盡?」佛言:「虛空不可盡故,般若波羅

蜜不可盡.」「世尊,云何應生般若波羅

蜜?」佛言:「色不可盡故,般若波羅蜜應

生,受、想、行、識不可盡故,般若波羅蜜

應生.檀那波羅蜜不可盡故,般若波

羅蜜應生;尸羅波羅蜜、羼提波羅蜜、

毘梨耶波羅蜜、禪那波羅蜜、般若波

羅蜜不可盡故,般若波羅蜜應生;乃

至一切種智不可盡故,般若波羅蜜

應生.復次,須菩提,癡空不可盡故,菩

薩摩訶薩般若波羅蜜應生.行空不

可盡故,菩薩般若波羅蜜應生.識空

不可盡故,菩薩般若波羅蜜應生.名

色空不可盡故,菩薩般若波羅蜜應

生.六處空不可盡故,菩薩般若波羅

蜜應生.六觸空不可盡故,菩薩般若

波羅蜜應生.受空不可盡故,菩薩般

若波羅蜜應生.愛空不可盡故,菩薩

般若波羅蜜應生.取空不可盡故,菩

薩般若波羅蜜應生有空不可盡故,

菩薩般若波羅蜜應生.生空不可盡

故.菩薩般若波羅蜜應生.老死、憂悲、

苦惱空不可盡故,菩薩般若波羅蜜

應生.如是.須菩提,菩薩摩訶薩般若

波羅蜜應生.須菩提,是十二因緣是

獨菩薩法,能除諸邊顚倒.坐道場時,

應如是觀,當得一切種智.須菩提,若

有菩薩摩訶薩,以虛空不可盡法,行

般若波羅蜜,觀十二因緣,不墮聲聞、

辟支佛地,住阿耨多羅三藐三菩提.

須菩提,若求菩薩道,而轉還者,皆離

般若波羅蜜念故,是人不知云何行般

若波羅蜜,應以虛空不可盡法,觀十

二因緣.須菩提,若求菩薩道,而轉還

者,皆不得是方便力故,於阿耨多羅

三藐三菩提,而轉還.須菩提,若菩薩

摩訶薩,於阿耨多羅三藐三菩提,不

轉還者,皆得是方便力故,須菩提,菩

薩摩訶薩,應以虛空不可盡法,觀般

若波羅蜜,應以虛空不可盡法,生般

若波羅蜜.如是須菩提,菩薩摩訶薩,

觀十二因緣時,不見法無因緣生,不

見法常不滅,不見法有我、人、壽者、命

者、衆生乃至知者、見者,不見法無常,

不見法苦,不見法無我,不見法寂滅

非寂滅.如是須菩提,菩薩摩訶薩,行

般若波羅蜜,應如是觀十二因緣.須

菩提,若菩薩摩訶薩,能如是行般若

波羅蜜,是時,不見色若常若無常,若

苦若樂,若我若無我,若寂滅若非寂

滅.受、想、行、識,亦如是.須菩提,菩薩摩

訶薩,是時,亦不見般若波羅蜜,亦不

見以是法見般若波羅蜜.禪那波羅

蜜乃至阿耨多羅三藐三菩提,亦不

見阿耨多羅三藐三菩提,亦不見以

是法見阿耨多羅三藐三菩提.如是

須菩提,一切法不可得故,是爲應般

若波羅蜜行.若菩薩行無所得般若

波羅蜜時,惡魔愁毒,如箭入心,譬如

人新喪父母.如是須菩提,惡魔見菩

薩行無所得般若波羅蜜時,便大愁

毒,如箭入心.」

須菩提白佛言:「世尊,但一魔愁毒?三

千大千世界中魔,亦復愁毒?」佛告須

菩提:「三千大千世界中諸惡魔,皆愁

毒,如箭入心,各於其坐,不能自安.須

菩提,菩薩摩訶薩,能如是行般若波

羅蜜,是時,一切世間天及人、阿修羅,

不能得其便,令其憂惱.須菩提,以是

故菩薩摩訶薩,欲得阿耨多羅三藐

三菩提,當行是般若波羅蜜.菩薩摩

訶薩,行般若波羅蜜時,具足修檀那

波羅蜜、尸羅波羅蜜、羼提波羅蜜、毘

梨耶波羅蜜、禪那波羅蜜、般若波羅

蜜.須菩提,菩薩摩訶薩,行般若波羅

蜜時,具足諸波羅蜜.」

須菩提白佛言:「世尊,菩薩摩訶薩,行

般若波羅蜜時,云何具足檀那波羅

蜜、尸羅波羅蜜、羼提波羅蜜、毘梨耶

波羅蜜、禪那波羅蜜、般若波羅蜜?」

佛告須菩提:「菩薩摩訶薩,所有布施,

皆迴向薩婆若.如是須菩提,菩薩摩

訶薩,行般若波羅蜜時,具足檀那波

羅蜜.須菩提,菩薩摩訶薩,所有持戒,

皆迴向薩婆若.是爲具足尸羅波羅

蜜.菩薩摩訶薩,所有忍辱,皆迴向薩

婆若.是爲具足羼提波羅蜜.菩薩摩

訶薩,所有精進,皆迴向薩婆若.是爲

具足毘梨耶波羅蜜.菩薩摩訶薩,所

有禪定,皆迴向薩婆若.是爲具足禪

那波羅蜜.菩薩摩訶薩,所有智慧,皆

迴向薩婆若.是爲具足般若波羅蜜.

如是須菩提,菩薩摩訶薩,行般若波

羅蜜,具足六波羅蜜.」

摩訶般若波羅蜜經攝五品第六十八<丹本六度 相 攝 品>

須菩提白佛言:「世尊,云何菩薩摩訶

薩,住檀那波羅蜜,取尸羅波羅蜜?」佛

告須菩提:「菩薩摩訶薩,布施時,持是

布施,迴向薩婆若,於衆生中,住慈身、

口、意業.是爲菩薩住檀那波羅蜜,取

尸羅波羅蜜.」「世尊,云何菩薩住檀那

波羅蜜,取羼提波羅蜜?」佛告須菩提:

「菩薩布施時,受者瞋恚、罵辱、惡言加

之.是時,菩薩忍辱,不生瞋恚心.是爲

菩薩住檀那波羅蜜取羼提波羅蜜

「世尊云何菩薩住檀那波羅蜜,取毘

梨耶波羅蜜?」佛言:「菩薩布施時,受者

瞋恚、罵辱、惡言加之.菩薩增益布施

心,作是念:「我應當施,不應有所惜.」.卽

時,生身精進、心精進.是爲菩薩住檀

那波羅蜜,取毘梨耶波羅蜜.」「世尊,云

何菩薩摩訶薩,住檀那波羅蜜,取禪

那波羅蜜?」佛言:「菩薩布施時,迴向薩

婆若,不趣聲聞、辟支佛地.但一心念薩

婆若.是爲菩薩住檀那波羅蜜,取禪

那波羅蜜.」「世尊,云何菩薩摩訶薩,住

檀那波羅蜜,取般若波羅蜜?」佛言:「菩

薩布施時,知布施空,如幻,不見爲衆

生布施,有益無益.是爲菩薩住檀那

波羅蜜,取般若波羅蜜.」須菩提白佛

言:「世尊,云何菩薩摩訶薩,住尸羅波

羅蜜,取檀那波羅蜜、羼提波羅蜜、毘

梨耶波羅蜜、禪那波羅蜜、般若波

羅蜜?」

佛告須菩提:「菩薩摩訶薩,住尸羅波

羅蜜中,身、口、意生布施福德,助阿耨

多羅三藐三菩提.持是功德,不取聲

聞、辟支佛地,住尸羅波羅蜜中,不奪

他命,不劫奪他物,不行邪婬,不妄語,

不兩舌,不惡口,不綺語,不貪嫉,不瞋

恚,不邪見,所有布施,飢者與食,渴者

與飮,須乘與乘,須衣與衣,須香與香,

須瓔珞與瓔珞,塗香、臥具、房舍、燈燭

資生所須,盡給與之.持是布施,與衆

生共之,迴向阿耨多羅三藐三菩提.

如是迴向,不墮聲聞、辟支佛地.須菩

提,是爲菩薩摩訶薩住尸羅波羅蜜,

取檀那波羅蜜.」「世尊,云何菩薩摩訶

薩,住尸羅波羅蜜,取羼提波羅蜜?」佛

言:「菩薩摩訶薩,住尸羅波羅蜜中,若

有衆生來,節節支解,菩薩於是中,不

生瞋恚心,乃至一念作是言:「我得大

利,衆生來取我支節,用我無一念瞋

恚.」.是爲菩薩住尸羅波羅蜜中,取羼

提波羅蜜.」「世尊,云何菩薩摩訶薩,住

尸羅波羅蜜,取毘梨耶波羅蜜?」佛言:

「若菩薩摩訶薩,身精進、心精進,常不

捨,作是念:「一切衆生,在生死中,我當

拔著甘露地.」.是爲菩薩住尸羅波羅

蜜中,取毘梨耶波羅蜜.」「世尊,云何菩

薩摩訶薩,住尸羅波羅蜜,取禪那波

羅蜜?」佛言:「菩薩入初禪,第二、第三、第

四禪,不貪聲聞、辟支佛地,作是念:「我

當住禪那波羅蜜中,度一切衆生生

死.」.是爲菩薩住尸羅波羅蜜,取禪那

波羅蜜.」「世尊,云何菩薩摩訶薩,住尸

羅波羅蜜,取般若波羅蜜?」佛言:「菩薩

住尸羅波羅蜜中,無有法可見若作

法,若無作法,若數法,若相法,若有若

無,但見諸法不過如相,以般若波羅

蜜,漚和拘舍羅力故,不墮聲聞、辟支

佛地.是爲菩薩住尸羅波羅蜜,取般

若波羅蜜.」須菩提白佛言:「世尊,云何

菩薩摩訶薩,住羼提波羅蜜,取檀那

波羅蜜?」佛言:「菩薩從初發心,乃至道

場,於其中間,若一切衆生來,瞋恚罵

詈,若節節支解,菩薩住於忍辱,作是

念:「我應布施一切衆生,不應不與是

衆生.」.須食與食,須飮與飮,乃至資生

所須,盡皆與之.持是功德,與一切衆

生共之,迴向阿耨多羅三藐三菩提.

是菩薩迴向時,不生二心:「誰迴向者,

迴向何處?」.是爲菩薩住羼提波羅蜜,

取檀那波羅蜜.」「世尊,云何菩薩摩訶

薩,住羼提波羅蜜,取尸羅波羅蜜?」佛

言:「菩薩從初發心,乃至道場,於其中

間,終不奪他命,不與不取,乃至不邪

見,亦不貪聲聞、辟支佛地.持是功德,

與一切衆生共之,迴向阿耨多羅三藐

三菩提.是菩薩迴向時,三種心不生:「誰

迴向阿耨多羅三藐三菩提,用何法

迴向,迴向何處?」.是爲菩薩住羼提波

羅蜜,取尸羅波羅蜜.」「世尊,云何菩薩

摩訶薩,住羼提波羅蜜,取毘梨耶波

羅蜜?」佛言:「菩薩住羼提波羅蜜,生精

進,作是念:「我當往一由旬若十由旬

百千萬億由旬,過一國土,乃至過百

千萬億國土,乃至教一人,令持五戒,何

況令得須陁洹果乃至阿羅漢果、辟

支佛道、阿耨多羅三藐三菩提!」.持是

功德,與一切衆生共之,迴向阿耨多羅

三藐三菩提.是爲菩薩住羼提波羅

蜜,取毘梨耶波羅蜜.」「世尊,云何菩薩

摩訶薩,住羼提波羅蜜,取禪那波羅

蜜?」佛言:「菩薩住羼提波羅蜜,離欲離

惡不善法,有覺有觀,離生喜樂,入初

禪,乃至入第四禪.是諸禪中淨心心

數法,皆迴向薩婆若,迴向時,是菩薩

諸禪及禪支,皆不可得.是爲菩薩住

羼提波羅蜜,取禪那波羅蜜.」「世尊,云

何菩薩摩訶薩,住羼提波羅蜜,取般

若波羅蜜?」佛言:「菩薩住羼提波羅蜜,

觀諸法若離相,若寂滅相,若無盡相,

不以寂滅相,作證,乃至坐道場,得一

切種智,從道場起,便轉法輪.是爲菩

薩住羼提波羅蜜,取般若波羅蜜,不

取不捨故.」

須菩提白佛言:「世尊,云何菩薩摩訶

薩,住毘梨耶波羅蜜,取檀那波羅蜜?」

佛告須菩提:「菩薩住毘梨耶波羅蜜,

身心精進,不懈不息,作是念:「我必當

應得阿耨多羅三藐三菩提,不應不

得.」.是菩薩,爲利益衆生故,往一由旬.

若百千萬億由旬,若過一國土,若過

百千萬億國土,住毘梨耶波羅蜜中,

若不得一人教,令入佛道中,若聲聞

道中,若辟支佛道中,或得一人教,令

行十善道,精進不懈,法施及以財施

令具足.持是功德,與衆生共之,迴向

阿耨多羅三藐三菩提,不迴向聲聞、

辟支佛地.是爲菩薩住毘梨耶波羅

蜜,取檀那波羅蜜.」「世尊,云何菩薩摩

訶薩,住毘梨耶波羅蜜,取尸羅波羅

蜜?」佛言:「菩薩住毘梨耶波羅蜜,從初

發意,乃至坐道場,自不殺生,不教他

殺,讚不殺生法,歡喜讚歎不殺生者,

乃至自遠離邪見,教他遠離邪見,讚

不邪見法,歡喜讚歎不邪見者.是菩

薩行尸羅波羅蜜因緣,不求欲界、色

界、無色界福,不求聲聞、辟支佛地.持

是功德,與衆生共之,迴向阿耨多羅

三藐三菩提.不生三種心:不見迴向

者,不見迴向法,不見迴向處.是爲菩

薩住毘梨耶波羅蜜,取尸羅波羅蜜.」

「世尊,云何菩薩摩訶薩.」住毘梨耶波

羅蜜,取羼提波羅蜜?」佛言:「菩薩住毘

梨耶波羅蜜,從初發意,乃至坐道場,

於其中間,若人若非人來,節節支解,

菩薩作是念:「割我者誰,截我者誰,奪

我者誰?」.復作是念:「我大得善利,我爲

衆生故受身,衆生還自來取!」.是時,菩

薩正憶念諸法實相.持是功德,與衆

生共之,迴向阿耨多羅三藐三菩提,

不向聲聞、辟支佛地.是爲菩薩住毘

梨耶波羅蜜,取羼提波羅蜜.」「世尊,云

何菩薩摩訶薩,住毘梨耶波羅蜜,取

禪那波羅蜜?」佛言:「菩薩住毘梨耶波

羅蜜,離欲離惡不善法,有覺有觀,離

生喜樂,入初禪、第二第三第四禪,入慈、

悲、喜、捨,乃至入非有想非無想處,持

是禪、無量、無色定,不受果報,生於利

益衆生之處,以六波羅蜜,成就衆生,

所謂檀那波羅蜜乃至般若波羅蜜.

從一佛國,至一佛國,親近供養諸佛

種善根故,是爲菩薩住毘梨耶波羅

蜜,取禪那波羅蜜.」「世尊,云何菩薩摩

訶薩,住毘梨耶波羅蜜,取般若波羅

蜜?」佛言:「菩薩住毘梨耶波羅蜜,不見

檀那波羅蜜法,不見檀那波羅蜜相,

乃至不見禪那波羅蜜法,不見禪那

波羅蜜相.四念處乃至一切種智,亦

不見法,亦不見相見一切法非法非

非法,於法中,無所著.是菩薩所作如

所言.是爲菩薩住毘梨耶波羅蜜,取

般若波羅蜜.」

須菩提白佛言:「世尊,云何菩薩摩訶

薩,住禪那波羅蜜,取檀那波羅蜜?」佛

言:「菩薩摩訶薩,住禪那波羅蜜,離諸

欲,離惡不善法,有覺有觀,離生喜樂,

入初禪第二第三第四禪入慈悲喜

捨乃至非有想非無想處,住禪那波

羅蜜中,心不亂行二施,以施衆生法

施、財施,自行二施,教他行二施,讚歎

二施法,歡喜讚歎行二施者.持是功

德,與衆生共之,迴向阿耨多羅三藐

三菩提,不向聲聞、辟支佛地.是爲菩

薩住禪那波羅蜜,取檀那波羅蜜.」「世

尊,云何菩薩摩訶薩,住禪那波羅蜜,

取尸羅波羅蜜?」

佛言:「菩薩住禪那波羅蜜,不生婬慾、

瞋恚、愚癡心,不生惱他心,但修行一切

智相應心.持是功德,與衆生共之,迴

向阿耨多羅三藐三菩提,不向聲聞、

辟支佛地.是爲菩薩住禪那波羅蜜,

取尸羅波羅蜜.」「世尊,云何菩薩摩訶

薩,住禪那波羅蜜,取羼提波羅蜜?」佛

言:「菩薩住禪那波羅蜜,觀色如聚沫,

觀受如泡,觀想如野馬,觀行如芭蕉,

觀識如幻作是觀時見五陰無堅固

相,作是念:「割我者誰?截我者誰?誰受,

誰想,誰行,誰識,誰罵者,誰受罵者,誰

生瞋恚?是爲菩薩住禪那波羅蜜,取

羼提波羅蜜.」「世尊,云何菩薩摩訶薩,

住禪那波羅蜜,取毘梨耶波羅蜜?」佛

言:「菩薩住禪那波羅蜜,離欲,離惡不

善法,有覺有觀,離生喜樂,入初禪、第

二第三第四禪.是諸禪及支不取相,生

種種神通,履水如地,入地如水,如先說.

天耳聞二種聲,若天若人,知他心,若

攝心,若亂心,乃至有上心、無上心,憶

種種宿命,如先說.以天眼淨,過人眼,

見衆生乃至如業受報,如先說.菩薩

住是五神通,從一佛國,至一佛國,親

近供養諸佛,種善根,成就衆生,淨佛

國土.持是功德,與衆生共之,迴向阿

耨多羅三藐三菩提.是爲菩薩住禪

那波羅蜜,取毘梨耶波羅蜜.」「世尊,云

何菩薩摩訶薩,住禪那波羅蜜,取般

若波羅蜜?」

佛言:「菩薩住禪那波羅蜜,不得色,不

得受、想、行、識,不得檀那波羅蜜、尸羅

波羅蜜、羼提波羅蜜、毘梨耶波羅蜜、

禪那波羅蜜,不得般若波羅蜜,不得

四念處,乃至不得一切種智,不得諸

法有爲性,不得諸法無爲性.不得故,

不作,不作故,不生,不生故,不滅.何以

故?有佛無佛,是如法相、法性,常住不

生不滅,常一心應薩婆若行.是爲菩

薩住禪那波羅蜜,取般若波羅蜜.」

須菩提白佛言:「世尊,云何菩薩摩訶

薩,住般若波羅蜜,取檀那波羅蜜?」

佛言:「菩薩住般若波羅蜜,內空,內空

不可得;外空,外空不可得;內外空,內

外空不可得;空空,空空不可得;乃至

一切法空,一切法空不可得.菩薩住

是十四空中,不得色相若空若不空,

不得受、想、行、識相若空若不空,不得

四念處若空若不空,乃至不得阿耨

多羅三藐三菩提若空若不空,不得

有爲性、無爲性若空若不空.是菩薩

摩訶薩,如是住般若波羅蜜中,有所

布施,若飮食、衣服種種資生之具,觀

是布施空.何等空?施者、受者、及財物

空,不令慳著心生.何以故?菩薩摩訶

薩,行般若波羅蜜,從初發意,乃至

坐道場,無有妄想分別,如諸佛得阿

耨多羅三藐三菩提時,無慳著心,菩

薩摩訶薩,亦如是,行般若波羅蜜時,

無慳著心.是菩薩所可尊者,般若波

羅蜜是.是爲菩薩住般若波羅蜜,取

檀那波羅蜜.」「世尊,云何菩薩摩訶薩,

住般若波羅蜜,取尸羅波羅蜜?」佛言:

「菩薩住般若波羅蜜,不生聲聞、辟支

佛心.何以故?是菩薩聲聞、辟支佛地

不可得,趣向聲聞、辟支佛心,亦不可

得.是菩薩摩訶薩,從初發意,乃至坐

道場,於其中間,自不殺生,不教他殺,

讚不殺法,歡喜讚歎不殺生者,乃至

自不邪見,不教他邪見,讚歎不邪見

法,歡喜讚歎不邪見者.以是持戒因

緣,無法可取若聲聞.若辟支佛地,何

況餘法?是爲菩薩住般若波羅蜜,取

尸羅波羅蜜.」「世尊,云何菩薩摩訶薩,

住般若波羅蜜,取羼提波羅蜜?」

佛言:「菩薩住般若波羅蜜,隨順法忍

生,作是念:「諸法中,無有法若起若滅,

若生若死,若受罵詈若受惡口,若割

若截,若破若縛,若打若殺.」.是菩薩從

初發意,乃至道場,若一切衆生來,罵

詈惡口,刀杖瓦石割截傷害,心不動

恚作是念:甚可怪.此法中,無有法受

罵詈惡口,割截傷害者,而衆生受諸

苦惱.是爲菩薩住般若波羅蜜,取羼

提波羅蜜.」「世尊,云何菩薩摩訶薩,住

般若波羅蜜,取毘梨耶波羅蜜?」

佛言:「菩薩住般若波羅蜜,爲衆生說

法,令行檀那波羅蜜、尸羅波羅蜜、羼

提波羅蜜、毘梨耶波羅蜜、禪那波羅

蜜、般若波羅蜜,教令行四念處乃至

八聖道分,令得須陁洹果、斯陁含阿

那含阿羅漢果、辟支佛道,令得阿耨

多羅三藐三菩提,不住有爲性中,不

住無爲性中.是爲菩薩住般若波羅

蜜,取毘梨耶波羅蜜.」「世尊,云何菩薩

摩訶薩,住般若波羅蜜,取禪那波羅

蜜?」佛言:「菩薩住般若波羅蜜,除諸佛

三昧,入餘一切三昧,若聲聞三昧,若

辟支佛三昧,若菩薩三昧,皆行皆入.

是菩薩住諸三昧,逆順出入八背捨.

何等八?內有色相,外觀色,是初背捨.

內無色相,外觀色,二背捨.淨背捨身

作證,三背捨.過一切色相,滅有對相,

不念種種相故,入無量虛空處,四背

捨.過一切虛空處,入無邊識處,五背

捨.過一切識處,入無所有處,六背捨.

過一切無所有處,入非有想非無想

處,七背捨.過一切非有想非無想處,

入滅受想處,八背捨.於是八背捨,逆

順出入九次第定.何等九?離諸欲,離

諸惡不善法有覺有觀,離生喜樂,入

初禪,乃至過非有想非無想處,入滅

受想定,是名九次第定逆順出入.是

菩薩依八背捨、九次第定,入師子奮

迅三昧.云何名師子奮迅三昧?須菩

提,菩薩離欲離惡不善法有覺有觀

離生喜樂,入初禪,乃至入滅受想定,

從滅受想定起,還入非有想非無想

處,非有想非無想處起,乃至還入初

禪.是菩薩依師子奮迅三昧,入超越

三昧.云何爲超越三昧?須菩提,菩薩離

欲離諸惡不善法有覺有觀,離生喜

樂,入初禪,從初禪起,乃至入非有想

非無想處,非有想非無想處起,入滅

受想定,滅受想定起,還入初禪.從初

禪起,入滅受想定,滅受想定起,入二

禪.二禪起,入滅受想定,滅受想定起,

入三禪.三禪起,入滅受想定,滅受想

定起,入四禪.四禪起,入滅受想定,滅

受想定起,入空處.空處起,入滅受想

定,滅受想定起,入識處.識處起,入滅

受想定,滅受想定起,入無所有處.無

所有處起,入滅受想定,滅受想定起,

入非有想非無想處.非有想非無想

處起,入滅受想定,滅受想定起,入散

心中.散心中起,入滅受想定,滅受想

定起,還入散心中,散心中起,入非有

想非無想處,非有想非無想處起,還

住散心中.散心中起,入無所有處,無

所有處起,住散心中.散心中起,入識

處,識處起,住散心中.散心中起,入空

處,空處起,住散心中.散心中起,入第

四禪,中,第四禪中起,住散心中,散心

中起,入第三禪中,第三禪中起,住散

心中.散心中起,入第二禪中,第二禪

中起,住散心中,散心中起,入初禪中,

初禪中起,住散心中.是菩薩摩訶薩,

住超越三昧,得諸法等相.是爲菩薩

住般若波羅蜜,取禪那波羅蜜.」

摩訶般若波羅蜜經卷第二十

戊戌歲高麗國大藏都監奉勅彫造

摩訶般若波羅蜜經卷第二十一 海

後秦龜茲國三藏鳩摩羅什譯

方便品第六十九

爾時,須菩提白佛言:「世尊,是菩薩摩

訶薩,如是方便力成就者,發意以來,

幾時?」佛告須菩提:「是菩薩摩訶薩,能

成就方便力者,發意以來,無量億阿

僧祇劫.」須菩提言:「世尊,是菩薩摩訶

薩,如是成就方便力者,爲供養幾佛?」

佛言:「是菩薩成就方便力者,供養如

恒河沙等諸佛.」須菩提白佛言:「世尊,

菩薩得如是方便力者,種何等善根?」

佛言:「菩薩成就如是方便力者,從初

發意以來,於檀那波羅蜜,無不具足

於尸羅波羅蜜、羼提波羅蜜、毘梨耶

波羅蜜、禪那波羅蜜、般若波羅蜜,無

不具足.」須菩提白佛言:「世尊,菩薩摩

訶薩,成就如是方便力者,甚希有.」佛

言:「如是如是.須菩提,菩薩摩訶薩,成

就如是方便力者,甚希有.須菩提,譬

如日月周行,照四天下,多有所益.般

若波羅蜜,亦如是,照五波羅蜜,多有

所益.須菩提,譬如轉輪聖王,若無輪

寶,不得名爲轉輪聖王,輪寶成就故,

得名轉輪聖王.五波羅蜜,亦如是,若

離般若波羅蜜,不得波羅蜜名字,不

離般若波羅蜜故,得波羅蜜名字.須

菩提,譬如無夫婦,人易可侵陵,五波

羅蜜,亦如是,遠離般若波羅蜜,魔若

魔天壞之則易.譬如有夫婦,人難可

侵陵,五波羅蜜,亦如是,得般若波羅

蜜,魔若魔天不能沮壞.須菩提,譬如

軍將鎧仗具足,鄰國强敵所不能壞,

五波羅蜜,亦如是,不遠離般若波羅

蜜,魔若魔天若增上慢人,乃至菩薩

旃陁羅所不能壞.須菩提,譬如諸小

國王隨時,朝侍轉輪聖王,五波羅蜜,

亦復如,是隨順般若波羅蜜.譬如衆

川萬流,皆入於恒河,隨入大海,五波羅蜜,

亦如是,般若波羅蜜所守護故,隨到

薩婆若.譬如人之右手所作事便,般

若波羅蜜,亦如是.如人左手造事不

便,五波羅蜜,亦如是.譬如衆流若大

若小,俱入大海,合爲一味,五波羅蜜,

亦如是,爲般若波羅蜜所護,隨般若

波羅蜜,入薩婆若,得波羅蜜名字.譬

如轉輪聖王,四種兵輪寶在前導,王

意欲住,輪則爲住,令四種兵,滿其所

願,輪亦不離其處,般若波羅蜜,亦如

是,導五波羅蜜,到薩婆若,常是中住,

不過其處.譬如轉輪聖王,常四種兵

輪寶在前導,般若波羅蜜,亦如是,導

五波羅蜜,到薩婆若,住般若波羅蜜,

亦不分別,檀那波羅蜜,隨從我,尸羅

波羅蜜、羼提波羅蜜、毘梨耶波羅蜜、

禪那波羅蜜,不隨我,檀那波羅蜜,亦

不分別,我隨從般若波羅蜜,尸羅波

羅蜜、羼提波羅蜜、毘梨耶波羅蜜、禪

那波羅蜜,不隨從.尸羅波羅蜜、羼提

波羅蜜、毘梨耶波羅蜜、禪那波羅蜜,

亦如是.何以故?諸波羅蜜性無所能

作,自性空,虛誑如野馬.」爾時,須菩提

白佛言:「世尊,若一切法自性空,云何

菩薩摩訶薩,行六波羅蜜,當得阿耨

多羅三藐三菩提?」「須菩提,菩薩摩訶

薩,行六波羅蜜時,作是念:「是世閒心,

皆顚倒,我若不行方便力,不能度脫

衆生生死,我當爲衆生故,行檀那波

羅蜜、尸羅波羅蜜、羼提波羅蜜、毘梨

耶波羅蜜、禪那波羅蜜、般若波羅蜜.」.

是菩薩爲衆生故,捨內、外物,捨時作

是念:「我無所捨.」.何以故?是物必當壞

敗,菩薩作如是思惟,能具足檀那波

羅蜜,爲衆生故,終不破戒.何以故?菩

薩作是念:「我爲衆生,發阿耨多羅三

藐三菩提,若殺生是所不應.乃至我

爲衆生,發阿耨多羅三藐三菩提,若

作邪見,若貪著聲聞、辟支佛地,是所

不應.」.菩薩摩訶薩,如是思惟,能具足

尸羅波羅蜜.菩薩爲衆生故,不瞋心,

乃至不生一念.菩薩如是思惟:「我應

利益衆生,云何而起瞋心?」.菩薩如是

能具足羼提波羅蜜.菩薩爲衆生故,

乃至阿耨多羅三藐三菩提,常不生

懈怠心.菩薩如是行,能具足毘梨耶

波羅蜜.菩薩爲衆生故,乃至得阿耨

多羅三藐三菩提,不生散亂心.菩薩

如是行,能具足禪那波羅蜜.菩薩爲

衆生故,乃至阿耨多羅三藐三菩提,

終不離智慧.何以故?除智慧,不可以

餘法度脫衆生故.菩薩如是行,能具

足般若波羅蜜.」須菩提白佛言:「世尊,

若諸波羅蜜,無差別相.云何般若波

羅蜜,於五波羅蜜中,第一最上微妙?」

佛告須菩提:「如是如是.諸波羅蜜雖

無差別,若無般若波羅蜜,五波羅蜜

不得波羅蜜名字.因般若波羅蜜,五

波羅蜜得波羅蜜名字.須菩提,譬如

種種色身,到須彌山王邊,皆同一色,五

波羅蜜,亦如是,因般若波羅蜜,到薩

婆若中,一種無異,不分別.是檀那波

羅蜜,是尸羅波羅蜜,是羼提波羅蜜,

是毘梨耶波羅蜜,是禪那波羅蜜,是

般若波羅蜜.何以故?是諸波羅蜜無

自性故.以是因緣故,諸波羅蜜無差

別.」須菩提白佛言:「世尊,若隨實義

無分別,云何般若波羅蜜,於五波羅

蜜中,最上微妙?」佛言:「如是如是.須菩

提,雖實義中,無有分別,但以世俗法

故,假說檀那波羅蜜、尸羅波羅蜜、羼提

波羅蜜、毘梨耶波羅蜜、禪那波羅蜜、

般若波羅蜜,爲欲度衆生生死.是衆

生實不生不死,不起不退.須菩提,衆

生無所有故,當知一切法無所有.以

是因緣故,般若波羅蜜,於五波羅蜜

中,最上最妙.須菩提,譬如閻浮提衆

女人中,玉女寶第一最上最妙,般若

波羅蜜,亦如是,於五波羅蜜中,第一

最上最妙.」須菩提白佛言:「世尊,佛以

何意故說般若波羅蜜最上最妙?」佛

告須菩提:「是般若波羅蜜,取一切善

法,到薩婆若中,住不住故.」須菩提白

佛言:「世尊,般若波羅蜜,有法可取可

捨不?」佛言:「不也.須菩提,般若波羅蜜,

無法可取,無法可捨.何以故?一切法

不取不捨故.」「世尊,般若波羅蜜,於何

等法,不取不捨?」佛言:「般若波羅蜜,於

色不取不捨,於受、想、行、識乃至阿耨

多羅三藐三菩提,不取不捨.」「世尊,云

何不取色,乃至不取阿耨多羅三藐

三菩提?」佛言:「若菩薩不念色,乃至不

念阿耨多羅三藐三菩提,是名不取

色,乃至不取阿耨多羅三藐三菩提.」

須菩提言:「世尊,若不念色,乃至不念

阿耨多羅三藐三菩提,云何得增益

善根,善根不增,云何具足諸波羅蜜

若不具足諸波羅蜜,云何得阿耨多

羅三藐三菩提?」佛告須菩提:「若菩薩

不念色,乃至不念阿耨多羅三藐三

菩提,是時,善根增益,善根增益故,具

足諸波羅蜜;諸波羅蜜具足故,得阿

耨多羅三藐三菩提.何以故?不念色,

乃至不念阿耨多羅三藐三菩提時,

便得阿耨多羅三藐三菩提.」「世尊,何

因緣故,色不念時,乃至阿耨多羅三

藐三菩提不念時,便得阿耨多羅三

藐三菩提?」佛言:「以念故著欲界、色界、

無色界,不念故無所著.如是須菩提,

菩薩摩訶薩,行般若波羅蜜,不應有

所著.」「世尊,菩薩摩訶薩,如是行般若

波羅蜜,當住何處?」佛言:「菩薩摩訶薩,

如是行,不住色,乃至不住一切種智.」

「世尊,何因緣故,色中不住,乃至一切

種智中不住?」佛言:「不著故不住.何以

故?是菩薩不見有法可著可住.如是

須菩提,菩薩摩訶薩,以不著不住法,

行般若波羅蜜.須菩提,若菩薩摩訶

薩,作是念:「若能如是行,如是修,是行

般若波羅蜜,我今行般若波羅蜜,修

般若波羅蜜.」.若如是取相,則遠離般

若波羅蜜.若遠離般若波羅蜜,則遠

離檀那波羅蜜,乃至遠離一切種智.

何以故?般若波羅蜜,無有著處,亦無

著者,自性無故.菩薩摩訶薩,若復如

是取相,則於般若波羅蜜退.若退般

若波羅蜜,則是退阿耨多羅三藐三

菩提,不得受記.菩薩摩訶薩,復作是

念:「住是般若波羅蜜,能生檀那波羅

蜜,乃至能生大悲.」.若作是念,則爲失

般若波羅蜜.失般若波羅蜜者,則不

能生檀那波羅蜜,乃至不能生大悲.

菩薩若復作是念:「諸佛知諸法無受

相故,得阿耨多羅三藐三菩提.」.菩薩

若作如是演說,開示教詔則失般若

波羅蜜.何以故?諸佛於諸法,無所知

無所得,亦無法可說,何況當有所得?

無有是處.」須菩提白佛言:「世尊,菩薩

行般若波羅蜜,云何無是過失?」佛言:

若菩薩摩訶薩,行般若波羅蜜,作是

念:「諸法無所有不可取.」.若法無所有

不可取則無所得.若如是行,爲行般

若波羅蜜.若菩薩摩訶薩著無所有

法則,遠離般若波羅蜜.何以故?般若

波羅蜜中,無有著法故.」須菩提白佛

言:「世尊,般若波羅蜜,遠離般若波羅

蜜耶?檀那波羅蜜遠離檀那波羅蜜

耶?乃至一切種智遠離一切種智耶?

世尊,若般若波羅蜜,遠離般若波羅

蜜,乃至一切種智遠離一切種智,菩

薩云何得般若波羅蜜,乃至得一切

種智?」佛言:「菩薩摩訶薩,行般若波羅

蜜時,不生色,是色誰色?乃至一切種

智不生,是一切種智誰一切種智?如

是菩薩能生般若波羅蜜,乃至能生

一切種智.復次,須菩提,菩薩摩訶薩,

行般若波羅蜜時,不觀色若常若無

常,若苦若樂,若我若非我,若空若不

空,若離若非離.何以故?自性不能生

自性.乃至一切種智,亦如是.若菩薩

摩訶薩,行般若波羅蜜,如是觀色,乃

至觀一切種智,能生般若波羅蜜,乃

至能生一切種智.譬如轉輪聖王有

所至處.四種兵,皆隨從,般若波羅蜜,

亦如是,有所至處五波羅蜜,皆悉隨

從,到薩婆若中住.譬如善御駕駟,不

失平道,隨意所至,般若波羅蜜,亦如

是,御五波羅蜜,不失正道,至薩婆若.」

須菩提言:「世尊,何等是菩薩摩訶薩

道?何等是非道?」佛言:「聲聞道非菩薩

道,辟支佛道非菩薩道.一切智道是

菩薩摩訶薩道.須菩提,是名菩薩摩

訶薩道非道.」須菩提言:「世尊,諸菩薩

摩訶薩般若波羅蜜,爲大事故興,所

謂示是道,是非道.」佛言:「如是如是.須

菩提,般若波羅蜜,爲大事故興,所謂

示是道,是非道.須菩提,是般若波羅

蜜,爲度無量衆生故興,爲利益阿僧

祇衆生故興.般若波羅蜜,雖作是利

益,亦不受色,亦不受受、想、行、識,亦不

受聲聞、辟支佛地.須菩提,般若波羅

蜜,是諸菩薩摩訶薩導示阿耨多羅

三藐三菩提,能令遠離聲聞、辟支佛

地,住薩婆若.般若波羅蜜,無所生無

所滅,諸法常住故.」須菩提言:「世尊,若

般若波羅蜜無所生無所滅菩

薩摩訶薩,行般若波羅蜜時,應云何

布施,云何應持戒,云何應忍辱,云何

應勤精進,云何應入禪定,云何應修

智慧.」佛告須菩提:「菩薩摩訶薩,念

薩婆若,應布施,念薩婆若,應持戒,忍

辱,精進,禪定,智慧.是菩薩摩訶薩,持

是功德,與衆生共之,應迴向阿耨多

羅三藐三菩提.若如是迴向,則具足修

六波羅蜜及慈悲心諸功德須菩提若

菩薩摩訶薩,不遠離六波羅蜜,則不

遠離薩婆若.以是故須菩提,菩薩摩

訶薩,欲得阿耨多羅三藐三菩提,應

學應行六波羅蜜.菩薩摩訶薩,行六

波羅蜜,具足一切善根,當得阿耨多

羅三藐三菩提.以是故須菩提,菩薩

摩訶薩,應習行六波羅蜜.」須菩提言:

「世尊,云何菩薩摩訶薩,應習行六波

羅蜜?」佛言:「菩薩摩訶薩,應如是觀:「色

不合不散,受、想、行、識不合不散,乃至

一切種智不合不散.」.是名菩薩摩訶

薩習行六波羅蜜.復次,須菩提,菩薩

摩訶薩,應作是念:「我當不住色中,不

住受、想、行、識中,乃至不住一切種智

中.」.如是應習行六波羅蜜.何以故?是

色無所住,乃至薩婆若無所住.如是.

須菩提,菩薩摩訶薩,以無住法,習行

六波羅蜜,應當得阿耨多羅三藐三

菩提.須菩提,譬如士夫欲食菴羅果,

若波那婆果,當種其子,隨時,漑灌守

護,漸漸生長,時節和合,便有果實,得

而食之.須菩提,菩薩摩訶薩,亦如是,

欲得阿耨多羅三藐三菩提,當學六

波羅蜜,以布施,攝取衆生,持戒、忍辱、

精進、禪定、智慧,攝取衆生,度衆生生

死.如是行,當得阿耨多羅三藐三菩

提.以是故須菩提,菩薩摩訶薩,欲不

隨他人語,當學般若波羅蜜.欲淨佛

國土,成就衆生,欲坐道場,欲轉法輪,

當學般若波羅蜜.」須菩提白佛言:「世

尊,應如是學般若波羅蜜耶?」佛言:「菩

薩應如是學般若波羅蜜.欲於諸法,

得自在,當學般若波羅蜜.何以故?學

是般若波羅蜜,於一切諸法中,得自

在故.復次,須菩提,般若波羅蜜,於一切

諸法中,最大.譬如大海,於萬川中.最

大,般若波羅蜜,亦如是,於一切諸法

中,最大.以是故諸欲求聲聞、辟支佛

及菩薩道,應當學般若波羅蜜、檀那

波羅蜜乃至一切種智.須菩提,譬如

射師執如意弓箭,不畏怨敵,菩薩摩

訶薩,亦如是,行般若波羅蜜乃至一切

種智,魔若魔天所不能壞.以是故須

菩提,菩薩摩訶薩,欲得阿耨多羅三

藐三菩提,應學般若波羅蜜,是行般

若波羅蜜菩薩爲十方諸佛所念須

菩提白佛言世尊云何十方諸佛念

是菩薩摩訶薩?」佛告須菩提:「菩薩摩

訶薩,行檀那波羅蜜時,十方諸佛皆

念.行尸羅波羅蜜、羼提波羅蜜、毘梨

耶波羅蜜、禪那波羅蜜、般若波羅蜜

時,十方諸佛皆念.」「云何念?」「布施不可

得,持戒、忍辱、精進、禪定、智慧不可得.

乃至一切種智不可得.菩薩能如是

不得諸法故,諸佛念是菩薩摩訶薩.

復次,須菩提,諸佛不以色故念,不以

受、想、行、識故念.乃至不以一切種智故

念.」須菩提言:「世尊,菩薩摩訶薩,多有

所學,實無所學.」佛言:「如是如是.須菩

提,菩薩多有所學.實無所學.何以故?

是菩薩所學諸法,皆不可得.」須菩提

白佛言:「世尊,佛所說法,若略若廣,於

此法中,諸菩薩摩訶薩,欲求阿耨多

羅三藐三菩提,六波羅蜜,若略若廣,

應當受持親近讀誦,讀誦已,思惟正

觀.心心數法,不行故.」佛告須菩提:「如

是如是.菩薩摩訶薩,略廣學六波羅

蜜,當知一切法略、廣相.」須菩提言:「世

尊,云何菩薩摩訶薩,知一切法略、廣

相?」佛言:「知色如相,知受、想、行、識乃至

知一切種智如相,如是能知一切法

略、廣相.」須菩提言:「世尊,云何色如相,

云何受、想、行、識乃至一切種智如相?」

佛告須菩提:「是色如無生無滅,無住

異,是名色如相.乃至一切種智如相

無生無滅,無住異,是名一切種智如

相.是中,菩薩摩訶薩應學.復次,須

菩提,菩薩摩訶薩,知諸法實際時,知

一切法略、廣相.」「世尊,何等是諸法實

際?」佛言:「無際,是名實際.菩薩學是際

知一切諸法略、廣相.須菩提,若菩薩

摩訶薩,知諸法法性,是菩薩能知一

切法略、廣相.」「世尊,何等是諸法法性?」

佛言:「色性,是名法性.是性無分無非

分.須菩提,菩薩摩訶薩,知法性故,知

一切法略、廣相.」須菩提白佛言:「世尊,

復云何應知一切法略、廣相?」佛言:「若

菩薩摩訶薩,知一切法不合不散.」須

菩提言:「世尊,何等法不合不散?」佛

言:「色不合不散,受、想、行、識不合不散.

乃至一切種智不合不散.有爲性、無

爲性不合不散.何以故?是諸法自性

無,云何有合散?若法自性無,是爲非

法.法與非法不合不散.如是應當知

一切法略、廣相.」須菩提言:「世尊,是名

菩薩摩訶薩,略攝般若波羅蜜.世尊,

是略攝般若波羅蜜中,初發意菩薩

摩訶薩應學,乃至十地菩薩摩訶薩

亦應學.是菩薩摩訶薩,學是略攝般

若波羅蜜,則知一切法略、廣相.世尊,

是門,利根菩薩摩訶薩所入.」佛言:「鈍

根菩薩,亦可入是門,中根菩薩、散心

菩薩,亦可入是門,是門無㝵.若菩薩

摩訶薩,一心學者,皆入是門.懈怠少

精進,妄憶念亂心者,所不能入;精進

不懈怠,正憶念攝心者能入;欲住阿

惟越致地,欲逮一切種智者,能入.是

菩薩摩訶薩,如般若波羅蜜所說當

學,如禪波羅蜜所說當學,乃至如檀

波羅蜜所說當學.是菩薩摩訶薩,當

得一切智.是菩薩摩訶薩,行般若波

羅蜜,所有魔事,欲起卽滅.以是故菩

薩摩訶薩,欲得方便力,當行般若波

羅蜜,若菩薩摩訶薩,如是行如是習,

如是修般若波羅蜜,是時,無量阿僧

祇國土中現在諸佛,念是行般若波

羅蜜菩薩.何以故?是般若波羅蜜中,

生過去、未來、現在諸佛故.以是故菩

薩摩訶薩,應如是思惟:「過去、未來、現

在諸佛,所得法,我亦當得如是.」.須菩

提,菩薩摩訶薩,應習般若波羅蜜.若

如是習般若波羅蜜,疾得阿耨多羅

三藐三菩提.以是故菩薩摩訶薩,常

應不遠離薩婆若念.若菩薩摩訶薩,

如是行般若波羅蜜,乃至彈指頃,是

菩薩福德甚多.若有人教三千大千

國土中衆生,自恣布施,教令持戒,禪

定,智慧,教令得解脫,得解脫知見,教

令得須陁洹果乃至阿羅漢果、辟支

佛道,不如是菩薩修般若波羅蜜,乃

至彈指頃.何以故?是般若波羅蜜中,

生布施、持戒、禪定、智慧、須陁洹果乃

至辟支佛道,十方現在諸佛,亦從般

若波羅蜜中生,過去、未來、諸佛,亦從

般若波羅蜜中生故.復次,須菩提,菩

薩摩訶薩,應薩婆若念,行般若波羅

蜜,若須臾時,若半日,若一日,若一月,若

百日,若一歲,若百歲,若一劫,若百劫

乃至無量無邊阿僧祇劫,是菩薩修

是般若波羅蜜,福德甚多,勝於教十

方恒河沙等世界中衆生,布施、持戒、

禪定、智慧、解脫、解脫知見教,令得須

陁洹果乃至辟支佛道.何以故?諸佛

從般若波羅蜜中生,說是布施、持戒、

禪定、智慧、解脫、解脫知見、須陁洹果

乃至辟支佛道.若有菩薩摩訶薩,如

般若波羅蜜所說住,當知是菩薩摩

訶薩,是阿惟越致,爲諸佛所念.如是

方便力成就,當知是菩薩親近供養

無量千萬億諸佛,種善根,與善知識

相隨,久行六波羅蜜,久修十八空、四

念處乃至八聖道分、佛十力乃至一

切種智.當知是菩薩住法王子地,滿

足諸願,常不離諸佛,不離諸善根,從

一佛國,至一佛國.當知是菩薩辯才

無盡,具足得陁羅尼,身色具足,受記

具足故,爲衆生受身.當知是菩薩善

知字門,善知非字門,善於言,善於不

言,善於一言,善於二言,善於多言,善

知女語,善知男語,善知色乃至識,善

知世閒性,善知涅槃性,善知法相,善

知有爲相,善知無爲相,善知有法,善

知無法,善知自性,善知他性.善知合

法,善知散法,善知相應法,善知不相

應法,善知相應,不相應法.善知如,善

知不如,善知法性,善知法位,善知緣,

善知無緣,善知陰,善知界,善知入,善

知四諦,善知十二因緣,善知四禪,善

知四無量心,善知無色定,善知六波

羅蜜,善知四念處,乃至善知一切種

智.善知有爲性,善知無爲性,善知有

性,善知無性,善知色觀,善知受、想、行、

識觀,乃至善知一切種智觀,善知色、

色相空,善知受、想、行、識、識相空,乃至

善知菩提、菩提相空.善知捨道,善知

不捨道,善知生,善知滅,善知住異,善

知欲,善知瞋,善知癡,善知不欲,善知

不瞋,善知不癡,善知見,善知不見,善

知邪見,善知正見,善知一切見.善知

名,善知色,善知名色,善知因緣,善知

次第緣,善知緣緣,善知增上緣,善知

行相.善知苦,善知集,善知滅,善知道.

善知地獄,善知餓鬼,善知畜生,善知

人,善知天.善知地獄趣,善知餓鬼趣,

善知畜生趣,善知人趣,善知天趣.善

知須陁洹,善知須陁洹果,善知須陁

洹道,善知斯陁含,善知斯陁含果,善

知斯陁含道,善知阿那含,善知阿那

含果,善知阿那含道.善知阿羅漢,善

知阿羅漢果,善知阿羅漢道,善知辟

支佛,善知辟支佛果,善知辟支佛道,

善知佛,善知一切智,善知一切智道

善知諸根,善知諸根具足.善知慧,善

知疾慧,善知有力慧,善知利慧,善

知出慧,善知達慧,善知廣慧,善知深

慧,善知大慧,善知無等慧,善知實慧.

善知過去世,善知未來世,善知現在

世,善知方便,善知待衆生,善知心,善

知深心,善知義,善知語,善知分別三

乘.須菩提,菩薩摩訶薩,行般若波羅

蜜,生般若波羅蜜,修般若波羅蜜,得

如是等利益.」

摩訶般若波羅蜜經三慧品第七十

須菩提白佛言:「世尊,菩薩摩訶薩,云

何行般若波羅蜜,云何生般若波羅

蜜,云何修般若波羅蜜?」佛言:「色寂滅

故,色空故,色虛誑故,色不堅實故,應

行般若波羅蜜.受、想、行、識,亦如是.如

汝所問:「云何生般若波羅蜜?」.如虛空

生故,應生般若波羅蜜.如汝問:「云何

修般若波羅蜜?」.修諸法破壞故,應修

般若波羅蜜.」須菩提言:「世尊,行般若

波羅蜜,生般若波羅蜜,修般若波羅

蜜,應幾時?」佛言:「從初發意,乃至坐道

場,應行應生應修般若波羅蜜.」須菩

提白佛言:「世尊,次第心,應行般若波

羅蜜?」佛言:「常不捨薩婆若心,不令餘

念得入,爲行般若波羅蜜,爲生般若

波羅蜜,爲修般若波羅蜜.若心心數

法不行故,爲行般若波羅蜜,爲生般

若波羅蜜,爲修般若波羅蜜.」須菩提

白佛言:「世尊,菩薩摩訶薩,修般若波

羅蜜,當得薩婆若不?」佛言:「不.」「世尊,不

修般若波羅蜜,得薩婆若不?」佛言:「不.」

「世尊,修不修,得薩婆若不?」佛言:「不.」「世

尊,非修非不修,得薩婆若不?」佛言:「不.」

「世尊,若不爾,云何當得薩婆若?」佛言:

「菩薩摩訶薩,得薩婆若,如如相.」「世尊,

云何如如相?」「如實際.」「云何如實際?」「如

法性.」「云何如法性?」「如我性,衆生性,壽

命性.」「世尊,云何我性、衆生性、壽命性?」

佛告須菩提:「於汝意云何?我、衆生、壽

命法可得不?」須菩提言:「不可得.」佛言:

「若我、衆生、壽命不可得,云何當說有

我性、衆生性、壽命性?若般若波羅蜜

中,不說有一切法,當得一切種智.」須

菩提言:「世尊,但般若波羅蜜,是不可

說?禪那波羅蜜乃至檀那波羅蜜,亦

不可說佛告須菩提般若波羅蜜不

可說,檀那波羅蜜乃至一切法,若有

爲,若無爲,若聲聞法,若辟支佛法,若

菩薩法,若佛法,亦不可說.」「世尊,若一

切法不可說,云何說是地獄,是畜生,

是餓鬼,是人,是天,是須陁洹,是斯陁

含、阿那含、阿羅漢、辟支佛,是諸佛?」佛

告須菩提:「於汝意云何?是衆生名字

實可得不?」須菩提言:「世尊,不可得.」佛

言:「若衆生不可得,云何當說有地獄、

餓鬼、畜生、人、天、須陁洹乃至佛?如是

須菩提,菩薩摩訶薩,行般若波羅蜜

時,應當學一切法不可說.」須菩提言:

「世尊,菩薩摩訶薩,行般若波羅蜜時,

應學色,應學受、想、行、識,乃至應學一

切種智?」佛告須菩提:「菩薩摩訶薩,學

般若波羅蜜時,應學色不增不減,乃

至應學一切種智不增不減.」須菩提

言:「世尊,云何色不增不減學,乃至一

切種智不增不減學?」佛言:「不生不滅

故學.」「世尊,云何名不生不滅學?」佛言:

「不起不作諸行業若有若無故.」「世尊,

云何名不起不作諸行業若有若無?」

佛言:「觀諸法自相空故.」「世尊,云何應

觀諸法自相空?」佛言:「應觀色,色相空,

應觀受、想、行、識,識相空.應觀眼,眼相

空,乃至意,色乃至法,眼識界乃至意

識界,意識界相空.應觀內空、內空相

空,乃至應觀自相空、自相空相空.應

觀四禪、四禪相空,乃至滅受想定、滅

受想定相空.應觀四念處、四念處相

空,乃至阿耨多羅三藐三菩提、阿耨

多羅三藐三菩提相空.如是須菩提,

菩薩行般若波羅蜜時,應行諸法自

相空.」「世尊,若色、色相空,乃至阿耨多

羅三藐三菩提、阿耨多羅三藐三菩

提相空,云何菩薩摩訶薩,應行般若

波羅蜜?佛言:「不行,是名行般若波羅

蜜.」「世尊,云何不行,是行般若波羅蜜?」

佛言:「般若波羅蜜,不可得故,菩薩不

可得,行亦不可得,行者、行法、行處,亦

不可得故.是名菩薩摩訶薩行不行

般若波羅蜜,一切諸戲論不可得故.」

「世尊,若不行,是菩薩摩訶薩,行般若

波羅蜜,初發意菩薩云何行般若波

羅蜜?」「須菩提,菩薩從初發意以來,應

學空無所得法,是菩薩用無所得法

故,布施、持戒、忍辱、精進、禪定,用無所

得法故,修智慧.乃至一切種智,亦如

是.須菩提白佛言:「世尊,云何名有所

得,云何名無所得?」佛告須菩提:「諸有

二者,是有所得,無有二者,是無所得.」

世尊,何等是二有所得,何等是不二

無所得?」佛言:「眼、色爲二,乃至意、法爲

二,乃至阿耨多羅三藐三菩提、佛爲

二是名爲二世尊從有所得中無所

得,從無所得中,無所得?」佛言:「不從有

所得中,無所得,不從無所得中,無所

得.須菩提,有所得、無所得,平等,是名

無所得.如是須菩提,菩薩摩訶薩,於

有所得、無所得,平等法中,應學.須菩

提,菩薩摩訶薩,如是學般若波羅蜜,

是名無所得者,無有過失.」須菩提白

佛言:「世尊,若菩薩行般若波羅蜜,不

行有所得,不行無所得,云何從一地,

至一地,得一切種智?」佛告須菩提:「菩

薩摩訶薩,行般若波羅蜜時,不住有

所得中,從一地,至一地.何以故?有所

得中住,不能從一地,至一地.何以故?

須菩提,無所得是般若波羅蜜相,無

所得是阿耨多羅三藐三菩提相.無

所得,亦是行般若波羅蜜者相.須菩

提,菩薩摩訶薩,應如是行般若波羅

蜜.」須菩提白佛言:「世尊,若般若波羅

蜜,不可得,阿耨多羅三藐三菩提,亦

不可得,行般若波羅蜜者,亦不可得,

云何菩薩摩訶薩,分別諸法相是色,

是受、想、行識,乃至是阿耨多羅三藐

三菩提佛告須菩提菩薩摩訶薩行

般若波羅蜜時,不得色,不得受、想、行、

識,乃至不得阿耨多羅三藐三菩提.

「世尊,若菩薩摩訶薩,行般若波羅蜜,

色不可得,乃至阿耨多羅三藐三菩

提不可得,云何具足檀那波羅蜜,乃

至具足般若波羅蜜,入菩薩法位中,

入已,淨佛國土,成就衆生,得一切種

智,得一切種智已,轉法輪作佛事,度

衆生生死?」佛告須菩提:「菩薩摩訶薩,

不爲色故,行般若波羅蜜,乃至不爲

阿耨多羅三藐三菩提故,行般若波

羅蜜.」須菩提白佛言:「世尊,菩薩爲何

事故,行般若波羅蜜?」佛言:「無所爲故,

行般若波羅蜜.何以故?一切諸法無

所爲,無所作.般若波羅蜜.亦無所爲,

無所作.阿耨多羅三藐三菩提,亦無

所爲,無所作.菩薩亦無所爲,無所作.

如是須菩提,菩薩摩訶薩,應行般若

波羅蜜,無所爲,無所作.」須菩提白佛

言:「世尊,若諸法無所爲,無所作,不應

分別有三乘聲聞、辟支佛、佛乘.」佛告

須菩提諸法無所爲無所作中無有

分別;有所爲,有所作中,有分別.何以

故?凡夫、愚人不聞聖法,著五受陰,所

謂色、受、想、行識,著檀那波羅蜜,乃至

著阿耨多羅三藐三菩提.是人念有

是色,得是色,乃至念有是阿耨多羅

三藐三菩提,得是阿耨多羅三藐三

菩提.是菩薩作是念:「我當得阿耨多

羅三藐三菩提,我當度衆生生死.」.須

菩提,我以五眼觀,尚不得色乃至阿

耨多羅三藐三菩提,何況是狂、愚人

無目,而欲得阿耨多羅三藐三菩提,

度脫衆生生死?」須菩提白佛言:「世尊,

若佛以五眼觀,不見衆生生死中可

度者,今世尊,云何得阿耨多羅三藐

三菩提,分別衆生有三聚,正定、邪定、

不定?「須菩提,我得阿耨多羅三藐三

菩提,初不得衆生三聚,若正定,若邪

定,若不定.須菩提,以衆生無法有法

想,我以除其妄著,世俗法故說,有得非

第一義.」「世尊,非住第一義,得阿耨多

羅三藐三菩提耶?」佛言:「不也.」「世尊,住

顚倒,得阿耨多羅三藐三菩提耶?」佛

言:「不也.」「世尊,若不住第一義中得,亦

不住顚倒中得,將無世尊,不得阿耨

多羅三藐三菩提耶?」佛言:「不也.我實

得阿耨多羅三藐三菩提,無所住若

有爲相,若無爲相.須菩提,譬如佛所

化人不住有爲相,不住無爲相,化人亦

有來有去,亦坐亦立.須菩提,是化人

若行檀那波羅蜜,行尸羅波羅蜜、羼

提波羅蜜、毘梨耶波羅蜜、禪那波羅

蜜、般若波羅蜜,行四禪、四無量心、四

無色定、五神通,行四念處,乃至行八

聖道分入空三昧無相三昧無作三

昧,行內空乃至無法有法空,行八背

捨、九次第定、佛十力、四無所畏、四無

㝵智、大慈大悲,得阿耨多羅三藐三

菩提,轉法輪.是化人化作無量衆生

有三聚.須菩提,於汝意云何?是化人

有行檀那波羅蜜,乃至有三聚衆生

不?」須菩提言:「不也.」「須菩提,佛亦如是,

知諸法如化,如化人度化衆生,無有

實衆生可度.如是.須菩提,菩薩摩

訶薩,行般若波羅蜜,如佛所化人行.」

須菩提白佛言:「世尊,若一切法如化,

佛與化人,有何等差別?」佛告須菩提:

「佛與化人,無有差別.何以故?佛能有

所作,化人亦能有所作.」「世尊,若無佛,

化獨能有所作不?」佛言:「能有所作.」須

菩提言:「世尊,云何無佛,化能有所作?」

「須菩提,譬如過去有佛,名須扇多,爲

欲度菩薩故,化作佛,而自滅度.是化

佛住半劫,作佛事,授應菩薩行者記,

已滅度.一切世間衆生謂佛實滅度.

須菩提,化人實無生無滅.如是.須菩

提,菩薩行般若波羅蜜,當信知諸法

如化.」「世尊,若佛、佛所化人,無差別者,

云何令布施淸淨?如人供養佛,是衆

生乃至無餘涅槃,福德不盡,若供養

化佛,是人乃至無餘涅槃,福德亦應

不盡耶?」佛語須菩提:「佛以諸法實相

故,與一切衆生、天及人,作福田.化佛,

亦以諸法實相故,與一切衆生、天及

人,作福田.」佛告須菩提:「置是化佛及

於化佛所種福德,若有善男子、善女

人,但以敬心念佛,是善根因緣,乃至

畢苦,其福不盡.須菩提,置是敬心念

佛,若有善男子、善女人,但以一華散

虛空中念佛,乃至畢苦,其福不盡.須

菩提,置是敬心念佛、散華念佛,若有

人一稱南無佛,乃至畢苦,其福不盡.

如是.須菩提,佛福田中種其福無量

以是故須菩提,當知佛與化佛,無有

差別.諸法相無異故.須菩提,菩薩摩

訶薩,應如是行般若波羅蜜,入諸法

實相中,是諸法實相不應壞,所謂般

若波羅蜜相乃至阿耨多羅三藐三

菩提相.」須菩提白佛言:「世尊,若諸法

實相不應壞,佛何以壞諸法相言:「是

色、是受、想、行、識,是內法,是外法,是善

法,是不善法,是有漏,是無漏,是世間,

是出世間,是有諍法,是無諍法,是有

爲法,是無爲法等.」世尊,將無壞諸法

相?」佛告須菩提:「不也.以名字相故,示

諸法,欲令衆生解,佛不壞諸法法相.」須

菩提白佛言:「世尊,若以名字相故,說

諸法,令衆生解,世尊,若一切法無名

無相,云何以名相,示衆生,欲令解?」佛

告須菩提:「隨世俗法,有名相,實無著

處.須菩提,如凡人聞說苦,著名隨相.

須菩提,諸佛及弟子,不著名,不隨相.

須菩提,若名著名,相著相,空亦應著

空,無相亦應著無相,無作亦應著無

作,實際亦應著實際,法性亦應著

法性,無爲性亦應著無爲性.須菩提,

是一切法,但有名相,是法不住名相

中.如是.須菩提,菩薩摩訶薩,但名相

中住,應行般若波羅蜜.是名相中,亦

不應著.」「世尊,若一切有爲法,但名相

者,菩薩摩訶薩,爲誰故,發阿耨多羅

三藐三菩提心,受種種勤苦?菩薩行

道時,布施,持戒,行忍辱,勤精進,入禪

定,修智慧,行四禪、四無量心、四無色

定、四念處乃至八聖道分,行空,行無

相,行無作,行佛十力,乃至具足大慈

悲?」佛言:「如須菩提所說若一切有爲

法,但有名相者,菩薩摩訶薩,爲誰故,

行菩薩道.」,須菩提,若有爲法,但有名

相等,是名、相名、相,亦空.以是故菩薩

摩訶薩,行菩薩道,得一切種智,得一

切種智已,轉法輪,轉法輪已,以三乘

法,度脫衆生.是名相,亦無生無滅,無

住異.」爾時,須菩提白佛言:「世尊.世尊

說一切種智?」佛告須菩提:「我說一切

種智.」須菩提言:「佛說一切智,說道種

智,說一切種智,是三種智,有何差別?」

佛告須菩提:「薩婆若是一切聲聞、辟

支佛智.道種智是菩薩摩訶薩智.一

切種智是諸佛智.」須菩提白佛言:「世

尊,何因緣故,薩婆若是聲聞、辟支佛

智?」佛告須菩提:「一切名所謂內外法,

是聲聞、辟支佛,能知,不能用一切道、

一切種智.」須菩提言:「世尊,何因緣故,

道種智是諸菩薩摩訶薩智?」佛告須

菩提:「一切道菩薩摩訶薩應知.若聲

聞道、辟支佛道、菩薩道應具足知.亦

應用是道,度衆生,亦不作實際證.」須

菩提白佛言:「世尊,如佛說,菩薩摩訶

薩,應具足佛道,不應以是道實際作

證耶?」佛告須菩提:「是菩薩未淨佛土,

未成就衆生,是時,不應實際作證.」須

菩提白佛言;「世尊,菩薩住道中,應實

際作證?」佛言:「不也.」「世尊,住非道中,實

際作證?」佛言:「不也.」「世尊,住道非道,實

際作證?」佛言:「不也.」「世尊,住非道,亦非

非道,實際作證?」佛言:「不也.」「世尊,菩薩

摩訶薩,住何處,應實際作證?」佛告須

菩提:「於汝意云何?汝住道中,不受諸

法故,漏盡得解脫不?」須菩提言:「不也,

世尊.」「汝住非道,漏盡得解脫不?」「不也,

世尊.」「汝住道非道,漏盡得解脫不?」「不

也,世尊.」「汝住非道,亦非非道,漏盡得

解脫不?」「不也.世尊,我無所住,不受諸

法,漏盡心得解脫.」佛告須菩提:「菩薩

摩訶薩,亦如是,無所住,應實際作證.」

須菩提言:「世尊,云何爲一切種智相?」佛

言:「一相故名一切種智,所謂一切法寂

滅相.復次,諸法行、類、相貌名字顯示

說,佛如實知.以是故名一切種智.」須

菩提白佛言:「世尊,一切智、道種智、一

切種智是三智,結斷有差別,有盡有

餘不?」佛言:「煩惱斷無差別,諸佛煩惱

習一切悉斷,聲聞、辟支佛煩惱習不

悉斷.」「世尊,是諸人不得無爲法,得斷

煩惱耶?」佛言:「不也.」「世尊,無爲法中,可

得差別不?」佛言:「不也.」「世尊,若無爲法

中,不可得差別,何以故,說是人煩惱

習斷,是人煩惱習不斷?」佛告須菩提:

「習非煩惱.是聲聞、辟支佛身、口.有似

婬欲、瞋恚、愚癡相,凡夫、愚人爲之得

罪.是三毒習,諸佛無有.」須菩提白佛

言:「世尊,若道無法,涅槃.亦無法,何以

故,分別說;「是須陁洹,是斯陁含,是阿

那含,是阿羅漢,是辟支佛,是菩薩,是

佛.」?』佛告須菩提:「是皆以無爲法,而有

分別:「是須陁洹,是斯陁含,是阿那含,

是阿羅漢,是辟支佛,是菩薩,是佛.」.』『「世

尊,實以無爲法故,分別有須陁洹乃

至佛?」佛告須菩提:「世間言說故,有差

別,非第一義.第一義中,無有分別說.

何以故?第一義中,無言說道斷結,故

說後際.」須菩提言:「世尊,諸法自相空

中,前際不可得,何況說有後際?」佛告

須菩提,「如是如是.諸法自相空中,無

有前際,何況有後際?無有是處.須

菩提,以衆生不知諸法自相空故,爲

說是前際,是後際,諸法自相空中,前

際、後際不可得.如是須菩提,菩薩摩

訶薩,應以自相空法,行般若波羅蜜.

須菩提,若菩薩行自相空法,則無所

著若內法,若外法,若有爲法,若無爲

法,若聲聞法,若辟支佛法,若佛法.」須

菩提白佛言:「常說般若波羅蜜.般若

波羅蜜,以何義故,名般若波羅蜜?」佛

言:「得第一義,度一切法,到彼岸.以是

義故名般若波羅蜜.復次,須菩提,諸

佛、菩薩、辟支佛、阿羅漢,用是般若波

羅蜜,得度彼岸.以是義故,名般若波

羅蜜.復次,須菩提,分別籌量,破壞

一切法,乃至微塵,是中不得堅實,以

是義故,名般若波羅蜜.復次,須菩提,

諸法如、法性、實際,皆入般若波羅蜜

中.以是義故,名般若波羅蜜.復次,須

菩提,是般若波羅蜜,無有法若合若

散,若有色若無色,若可見若不可見,

若有對若無對,若有漏若無漏,若有

爲若無爲.何以故?是般若波羅蜜,無

色,無形無對,一相所謂無相.復次,須

菩提,是般若波羅蜜,能生一切法、一

切樂說辯、一切照明.須菩提,是般若

波羅蜜,魔若魔天、求聲聞、辟支佛人

及餘異道梵志、怨讎惡人,不能壞菩

薩行般若波羅蜜.何以故?是人輩般

若波羅蜜中,皆不可得故.須菩提,是

菩薩摩訶薩,應如是行般若波羅蜜

義.復次,須菩提,菩薩摩訶薩,欲行深

般若波羅蜜義,應行無常義、苦義、空

義、無我義,亦應行苦智義、集智義、滅

智義、道智義、法智義、比智義、世智義、

他心智義、盡智義、無生智義、如實智

義.如是須菩提,菩薩摩訶薩,爲般若

波羅蜜義故,應行般若波羅蜜.」須菩

提白佛言:「世尊,是深般若波羅蜜中,

義與非義,皆不可得,云何菩薩爲深

般若波羅蜜義故,應行般若波羅蜜.」

佛告須菩提:「菩薩摩訶薩,爲深般若

波羅蜜義故,應如是念:「貪欲非義,如

是義不應行;瞋恚、愚癡非義,如是義

不應行.一切邪見無義,如是義不應

行.何以故:三毒如相無有義,無有非

義,一切邪見如相無有義,無有非義.」.

復次,須菩提,菩薩摩訶薩,應作是念:

「色非義、非非義,乃至識非義、非非義.

檀那波羅蜜乃至阿耨多羅三藐三

菩提非義、非非義.」.何以故?須菩提,佛

得阿耨多羅三藐三菩提時,無有法

可得,若義若非義.須菩提,有佛無佛,

諸法法相,常住無有義,無有非義.如

是須菩提,菩薩摩訶薩,行般若波羅

蜜,應離義及非義.」須菩提白佛言:「世

尊,何以故,般若波羅蜜,非義、非非義?」

佛告須菩提:「一切有爲法無作相.以

是故般若波羅蜜,非義、非非義.」「世尊,

一切賢聖,若佛若佛弟子,皆以無爲

爲義.云何佛言般若波羅蜜無有義、

非義?」佛言:「雖一切賢聖若佛若佛弟

子,皆以無爲爲義,亦不以增,亦不以

損.須菩提,譬如虛空,如不能益衆生,

不能損衆生.如是須菩提,菩薩摩訶

薩,般若波羅蜜無有增無有損.」「世尊,

菩薩摩訶薩,不學無爲般若波羅蜜,

得一切種智耶?」佛言:「如是如是.須菩

提,菩薩摩訶薩,學是無爲般若波羅

蜜,當得一切種智,不以二法故.」「世尊,

不二法,能得不二法耶?」佛言:「不也.」須

菩提言:「二法能得不二法耶?」佛言:「不

也.」須菩提言:「世尊,菩薩摩訶薩,若不

以二法,不以不二法,云何當得一切

種智?」「須菩提,無所得,卽是得,以是得

無所得.」

摩訶般若波羅蜜經卷第二十一

戊戌歲高麗國大藏都監奉勅彫造

摩訶般若波羅蜜經卷第二十二 海

後秦龜茲國三藏鳩摩羅什譯

道樹品第七十一<丹種樹品>

須菩提白佛言:「世尊,是般若波羅蜜

甚深.世尊,諸菩薩摩訶薩,不得衆生,

而爲衆生,求阿耨多羅三藐三菩提,

是爲甚難.世尊,譬如人欲於虛空中,

種樹,是爲甚難.世尊,菩薩摩訶薩,亦

如是,爲衆生故,求阿耨多羅三藐三

菩提,衆生亦不可得.」佛告須菩提:「如

是如是.諸菩薩摩訶薩,所爲甚難,爲

衆生故,求阿耨多羅三藐三菩提,度

著吾我顚倒衆生.須菩提,譬如人種

樹,不識樹根、莖、枝、葉、華、果,而愛護漑

灌,漸漸長大,華、葉、果實成就,皆得用

之.如是須菩提,諸菩薩摩訶薩,爲衆

生故,求阿耨多羅三藐三菩提,漸漸

行六波羅蜜,得一切種智,成佛樹,以

葉、華、果實,益衆生.須菩提,何等爲葉

益衆生?因菩薩摩訶薩,得離三惡道

是爲葉益衆生.何等爲華益衆生?因

菩薩,得生剎利大姓、婆羅門大姓、居

士、大家四天王天處乃至非有想非

無想處,是爲華益衆生.何等爲果益

衆生?是菩薩得一切種智,令衆生得

須陁洹果、斯陁含果、阿那含果、阿羅

漢果、辟支佛道佛道,是衆生漸漸以

三乘法,於無餘涅槃,而般涅槃,是爲

果益衆生.是菩薩摩訶薩,不得衆生

實法,而度衆生,令離我顚倒著,作是

念:「一切諸法中,無衆生我所,爲衆生,

求一切種智,是衆生實不可得.」.』須菩

提白佛言:「世尊,當知是菩薩爲如佛.

所以者何?是菩薩因緣故,斷一切地

獄種、一切畜生種、一切餓鬼種,斷一切

諸難,斷一切貧窮下賤道,斷一切欲

界、色界、無色界.」佛言:「如是如是.須菩

提,當知是菩薩摩訶薩如佛.須菩提,

若菩薩摩訶薩,不發心求阿耨多羅

三藐三菩提,世間則無過去、未來、現

在諸佛,世間亦無辟支佛、阿羅漢、阿

那含、斯陁含、須陁洹,三惡趣及三界,

亦無斷時.須菩提,汝所說,是菩薩摩

訶薩.當知如佛.如是如是.須菩提,當

知是菩薩實如佛.何以故?以如故,說

如來;以如故,說辟支佛、阿羅漢一切

賢聖;以如故,說爲色乃至識;以如故,

說一切法乃至有爲性、無爲性.是諸

如如實無異.以是故說名爲如.諸菩

薩摩訶薩,學是如,得一切種智,得名

如來.以是因緣故,說菩薩摩訶薩,當

知如佛,以如相故.如是須菩提,菩薩

摩訶薩,應學如般若波羅蜜.菩薩學

如般若波羅蜜,則能學一切法如,學

一切法如,則得具足一切法如,具足一切法

如已,住一切法如,得自在.住一切法如,得自

在已,善知一切衆生根;善知一切衆生根

已,知一切衆生根具足;知一切衆生根具

足已,亦知一切衆生業因緣;知一切衆生

業因緣已,得願智具足;得願智具足

已,淨三世慧;淨三世慧已,饒益一切

衆生;饒益一切衆生已,淨佛國土;淨

佛國土已,得一切種智;得一切種智

已,轉法輪;轉法輪已,安立衆生於三

乘,令入無餘涅槃.如是,須菩提,菩薩

摩訶薩,欲得一切功德,自利利人,應

發阿耨多羅三藐三菩提心.」須菩提

白佛言:「世尊,是諸菩薩摩訶薩,能如

說行深般若波羅蜜,一切世間天及

人、阿修羅,應當爲作禮.」佛告須菩提:

「如是如是.菩薩摩訶薩,能如說行般

若波羅蜜,一切世間天及人、阿修羅,

應當爲作禮.」「世尊,是初發意菩薩

摩訶薩,爲衆生故,求阿耨多羅三藐

三菩提,得幾所福德?」佛告須菩提:「若

千世界中衆生,皆發聲聞、辟支佛意,

於汝意云何?其福多不?」須菩提言:「甚

多,無量.」佛告須菩提:「其福不如初發

意菩薩摩訶薩,百倍千倍巨億萬倍

乃至算數譬喩,所不能及.何以故?發

聲聞、辟支佛意者,皆因菩薩出故,菩

薩終不因聲聞、辟支佛出.二千世界、

三千大千世界中,亦如是,置是三千

大千世界中,發意求聲聞、辟支佛者,

若三千大千世界中衆生,皆住乾慧

地,其福多不?」須菩提言:「甚多,無量.」佛

言:「不如初發意菩薩,百倍千倍巨億

萬倍乃至算數譬喩,所不能及.置是

住乾慧地衆生,若三千大千世界中

衆生,皆住性地、八人地、見地、薄地、離

欲地、已辦地、辟支佛地,是一切福德

欲比初發意菩薩,百倍千倍巨億萬

倍乃至算數譬喩,所不能及.須菩提,

若三千大千世界中,初發意菩薩,不

如入法位菩薩,百倍千倍巨億萬倍

乃至算數譬喩,所不能及.若三千大

千世界中,入法位菩薩,不如向佛道

菩薩,百千萬倍巨億萬倍乃至算數

譬喩,所不能及.若三千大千世界中,

向佛道菩薩,不如佛功德,百千萬倍

巨億萬倍乃至算數譬喩,所不能及.」

須菩提白佛言:「世尊,初發心菩薩摩

訶薩,當念何等法?」佛言:「應念一切種

智.」須菩提言:「何等是一切種智,一切

種智何等緣,何等增上,何等行,何等

相?」佛告須菩提:「一切種智無所有,無念

無生無示.如須菩提所問.「一切種智何

等緣,何等增上,何等行,何等相?」須菩

提,一切種智無法緣,念爲增上,寂滅

爲行,無相爲相.須菩提,是名一切種智

緣、增上、行、相.」須菩提白佛言:「世尊,但

一切種智無法?色、受、想、行識,亦無法,

內外法,亦無法,四禪、四無量心、四無

色定、四念處、四正勤、四如意足、五根、

五力、七覺分、八聖道分、空三昧、無相

三昧、無作三昧、八背捨、九次第定、佛

十力、四無所畏、四無㝵智、十八不共

法、大慈、大悲、大喜、大捨、初神通、第二

第三第四第五第六神通、有爲相無

爲相,亦無法?」佛告須菩提:「色亦無法,

乃至有爲相、無爲相,亦無法.」須菩提

言:「世尊,何因緣故,一切種智無法,色

無法,乃至有爲、無爲相,亦無法?」佛言:

一切種智自性無故若法自性無是

名無法.色乃至有爲、無爲相,亦如是.」

「世尊,何因緣故,諸法自性無?」佛言:「諸

法和合因緣生,法中無自性.若無自

性,是名無法.以是故須菩提,菩薩摩

訶薩,當知一切法無性.何以故?一切法

性空故.以是故當知一切法無性.」須菩

提白佛言:「世尊,若一切法無性,初發

意菩薩以何等方便力,能行檀那波

羅蜜,淨佛國土,成就衆生,能行尸羅

波羅蜜、羼提波羅蜜、毘梨耶波羅蜜、

禪那波羅蜜、般若波羅蜜.行初禪乃

至第四禪,行慈心乃至捨心,行空處

乃至非有想非無想處、內空乃至無

法有法空、四念處乃至八聖道分、空

三昧、無相三昧、無作三昧、八背捨、九

次第定、佛十力、四無所畏、四無㝵智、

十八不共法、大慈、大悲,能行一切種

智,淨佛國土,成就衆生?」佛告須菩提:

「菩薩摩訶薩,能學諸法無性,亦能淨

佛國土,成就衆生.知國土衆生亦無

性,卽是方便力.須菩提,是菩薩摩訶

薩,行檀那波羅蜜,修學佛道;行尸羅

波羅蜜,修學佛道;行羼提波羅蜜、毘梨

耶波羅蜜、禪那波羅蜜、般若波羅蜜,

修學佛道;乃至行一切種智,修學佛

道,亦知佛道無性.是菩薩摩訶薩,行

六波羅蜜,修學佛道,乃至未成就佛

十力、四無所畏、四無㝵智、十八不共

法、大慈、大悲、一切種智,是爲修學佛

道.能具足是佛道因緣已,以一念相

應慧,得一切種智.爾時,一切煩惱習

永盡,以不生故,是時,以佛眼,觀三千

大千世界無法尚不可得,何況有法?

如是須菩提,菩薩摩訶薩,應行無性

般若波羅蜜.須菩提,是名菩薩摩訶

薩方便力.無法尚不可得,何況有法?

須菩提,是菩薩摩訶薩.若布施時,布

施無法尚不可知,何況有法?受者及

菩薩心無法尚不可知,何況有法?乃

至一切種智得者、得法、得處無法尚

不可知,何況有法?何以故?一切法本性

爾,非佛作,非聲聞、辟支佛作,亦非餘

人作,一切法無作者故.」須菩提白佛

言:「世尊,諸法、諸法性離耶?」佛言:「如是

如是.諸法、諸法性離.」「世尊,若諸法、諸

法性離,云何離法,能知離,法若有若

無?何以故無法不能知無法,有法不

能知有法,無法不能知有法,有法不

能知無法?世尊,如是一切法無所有

相,云何菩薩摩訶薩,作是分別是法

若有若無?」佛言:「菩薩摩訶薩,以世諦

故,示衆生若有若無,非以第一義.」「世

尊,世諦、第一義諦有異耶?」「須菩提,世

諦、第一義諦無異也.何以故?世諦如,

卽是第一義諦如.以衆生不知不見

是如故,菩薩摩訶薩,以世諦示若有

若無.復次,須菩提,衆生於五受陰中,

有著相故,不知無所有.爲是衆生故,

示若有若無,令知淸淨無所有.如是

須菩提,菩薩摩訶薩,應當作是行般

若波羅蜜?」

摩訶般若波羅蜜經道行品第七十二

須菩提白佛言:「世尊,世尊說菩薩行,

何等是菩薩行?」佛言:「菩薩行者,爲阿

耨多羅三藐三菩提行,是名菩薩

行.」「世尊,云何菩薩摩訶薩,爲阿耨多

羅三藐三菩提行,是名菩薩行?」佛言:

「若菩薩摩訶薩,行色空,行受、想、行、識

空,行眼空乃至意,行色空乃至法,行

眼界空乃至意識界,行檀那波羅蜜、

尸羅波羅蜜、羼提波羅蜜、毘梨耶波

羅蜜、禪那波羅蜜、般若波羅蜜,行內

空,行外空,行內外空,行空空,行大空、

第一義空、有爲空、無爲空、畢竟空、無

始空、散空、諸法空、性空、自相空、無法

空、有法空、無法有法空,行初禪、第二

第三第四禪,行慈、悲、喜、捨,行無量虛

空處、無量識處、無所有處、非有想非

無想處,行四念處、四正勤、四如意足、

五根、五力、七覺分、八聖道分,行空

三昧,行無相三昧,行無作三昧,行八

背捨九次第定,行佛十力,行四無所

畏,行四無㝵智,行十八不共法,行大

慈、大悲,行淨佛國土.行成就衆生,行

諸辯才,行文字入無文字,行諸陁羅

尼門,行有爲性,行無爲性,如、阿耨多

羅三藐三菩提,不作二.如是須菩提,

菩薩摩訶薩,行般若波羅蜜,名爲阿

耨多羅三藐三菩提行.是名菩薩行.」

須菩提白佛言:「世尊,說言佛.何義故,

名佛?」佛告須菩提:「知諸法實義故,名

爲佛.復次,得諸法實相故,名爲佛.復

次,通達實義故,名爲佛.復次,如實知

一切法故,名爲佛.」須菩提言:「何義故,

名菩提?」「須菩提,空義是菩提義.如義、

法性義、實際義是菩提義.復次,須菩

提,名相言說是菩提義.菩提實義不

可壞,不可分別.是菩提義.復次,須菩

提,諸法實相不誑不異.是菩提義.以

是故名菩提.復次,須菩提,是菩提是

諸佛所有故,名菩提.復次,須菩提,諸

佛正遍知故,名菩提.」須菩提白佛言:

「世尊,若菩薩摩訶薩,爲是菩提,行六

波羅蜜,乃至行一切種智,於諸法,何

得何失,何增何減,何生何滅,何垢何

淨?」佛告須菩提:「若菩薩摩訶薩,爲菩

提,行六波羅蜜,乃至行一切種智,於

諸法,無得無失,無增無減,無生無滅,

無垢無淨.何以故?菩薩摩訶薩,行般

若波羅蜜,不爲得失.增減,生滅

垢淨故出.」須菩提言:「世尊,若菩薩摩

訶薩,行般若波羅蜜,若不爲得失乃

至不爲淨垢故出,菩薩摩訶薩,云何

行般若波羅蜜,能取檀那波羅蜜、尸

羅波羅蜜、羼提波羅蜜、毘梨耶波羅

蜜、禪那波羅蜜、般若波羅蜜?云何行

內空乃至無法有法空?云何行禪、無

量心、無色定?云何行四念處乃至八

聖道分?云何行空、無相、無作解脫門?

云何行佛十力、四無所畏、四無㝵智、

十八不共法、大慈大悲?云何行菩薩

十地?云何過聲聞、辟支佛地,入菩薩

位中?」佛告須菩提:「菩薩摩訶薩,行般

若波羅蜜時,不以二法故,行檀那波

羅蜜、尸羅波羅蜜、羼提波羅蜜、毘梨

耶波羅蜜、禪那波羅蜜、般若波羅蜜.

不以二法,乃至行一切種智.」須菩提

言:「世尊,若菩薩摩訶薩,不以二法故,

行檀那波羅蜜乃至般若波羅蜜,不

以二法故,乃至行一切種智,菩薩從

初發意,乃至後意,云何善根增益?」佛

告須菩提:「若行二法者,善根不得增

益.何以故?一切凡夫人,皆依二法,不

得增益善根.菩薩摩訶薩,行不二法,

從初發意,乃至後意,於其中間,增益

善根.以是故菩薩摩訶薩,一切世間

天及人、阿修羅無能伏無能壞其善

根,令墮聲聞、辟支佛地,及諸衆惡不

善法不能制菩薩,令不能行檀那波

羅蜜,增益善根.乃至般若波羅蜜,亦

如是.須菩提,菩薩摩訶薩,應如是行

般若波羅蜜.」「世尊,菩薩摩訶薩,爲善

根故,行般若波羅蜜不?」佛言:「不也.須

菩提,菩薩亦不爲善根故,行般若波

羅蜜;亦不爲非善根故,行般若波羅

蜜.何以故?須菩提,菩薩摩訶薩法未

供養諸佛,未具足善根,未得眞知識,

不能得一切種智.」須菩提言:「世尊,云

何菩薩摩訶薩,供養諸佛,具足善根,

得眞知識,能得一切種智?」佛告須菩

提:「菩薩摩訶薩,從初發意,供養諸佛,

諸佛所說十二部經修妒路乃至憂

波提舍,是菩薩聞持誦利,心觀了達.

了達故,得陁羅尼,得陁羅尼故,能起

無㝵智,起無㝵智故,所生處乃至薩

婆若,終不忘失.亦於諸佛所,種善根,

爲是善根所護,終不墮惡道諸難.以

是善根因緣故,得深心淸淨,得深心

淸淨故,能淨佛國土,成就衆生.以善

根所護故,常不離眞知識,所謂諸佛、

諸菩薩摩訶薩及諸聲聞,能讚嘆佛、

法、衆者.如是須菩提,菩薩摩訶薩,應

供養諸佛,種善根,親近善知識.」

摩訶般若波羅蜜經三善品第七十三<丹本種善根品>

須菩提白佛言:「世尊,菩薩摩訶薩,若

不供養諸佛,不具足善根,不得眞知

識,當得薩婆若不?」佛告須菩提:「菩薩

摩訶薩,供養諸佛,種善根,得眞知識,

一切種智尚難得,何況不供養諸佛,

不種善根,不得眞知識?」須菩提白佛

言:「世尊,菩薩摩訶薩,供養諸佛,種善

根,得眞知識,何以故,不能得一切種智?」

佛告須菩提:「是菩薩摩訶薩,遠離方

便力,不從諸佛聞方便力,所種善根

不具足,不常隨善知識教.」「世尊,何等

是方便力,菩薩摩訶薩,行是方便力,

得一切種智?」佛言:「菩薩摩訶薩,從初

發意,行檀那波羅蜜,應薩婆若念,布

施佛若辟支佛,若聲聞,若人若非人,

是時,不生布施想、受者想.何以故?觀

一切法自相空.無生無定相無所轉,

入諸法實相,所謂一切法無作無起

相.菩薩以是方便力故,增益善根,增

益善根故,行檀那波羅蜜,淨佛國土,

成就衆生,布施不受世間果報,但欲

救度一切衆生故,行檀那波羅蜜.復

次,須菩提,菩薩摩訶薩,從初發意,行

尸羅波羅蜜,應薩婆若念,持戒時,不

墮婬、怒、癡中,亦不墮諸煩惱纏縛及

諸不善破道法,若慳貪、破戒、瞋恚、懈

怠、亂意、愚癡、慢、大慢、慢慢、我慢、增上

慢、不如慢、邪慢,若聲聞心,若辟支佛

心.何以故?是菩薩摩訶薩,觀一切法

自相空,無生無定相無所轉,入諸法

實相,所謂一切法無作無起相.菩薩

成就是方便力故,增益善根,增益善

根故,行尸羅波羅蜜,淨佛國土,成就

衆生,持戒、不受世間果報,但欲救度

一切衆生故,行尸羅波羅蜜.復次,須

菩提,菩薩摩訶薩,從初發意,行羼提

波羅蜜,應薩婆若念,方便力成就故,

行見諦道、思惟道,亦不取須陁洹果、

斯陁含阿那含阿羅漢果.何以故?是

菩薩摩訶薩,知諸法自相空,無生無

定相無所轉,雖行是助道法,而過聲

聞、辟支佛地.須菩提,是名菩薩無生

法忍.復次,須菩提,菩薩摩訶薩,從初

發意,行毘梨耶波羅蜜,入初禪,乃至

入第四禪,入四無量心、四無色定,雖

出入諸禪,而不受果報.何以故?是菩

薩成就是方便力故,知諸禪定自相

空,無生無定相無所轉,淨佛國土,成

就衆生,精進不受.世間果報,但欲救

度一切衆生故,行毘梨耶波羅蜜.復

次,須菩提,菩薩摩訶薩,從初發意,行

禪那波羅蜜,應薩婆若念,入八背捨、

九次第定,亦不證須陁洹果,乃至不

證阿羅漢果.何以故?是菩薩摩訶薩,

知諸法自相空,無生無定相無所轉.

復次,須菩提,菩薩摩訶薩,從初發意,

行般若波羅蜜,學佛十力、四無所畏、

四無㝵智、十八不共法、大慈大悲,乃

至未得一切種智,未淨佛國土,未成

就衆生,於其中間,應如是學.何以故?

是菩薩摩訶薩,知諸法自相空,無生

無定相無所轉.須菩提,菩薩摩訶薩,

應如是行般若波羅蜜,不受果報.」

摩訶般若波羅蜜經遍學品第七十四

爾時,須菩提白佛言:「世尊,是菩薩摩

訶薩,大智慧成就,行是深法,亦不受

果報.」佛告須菩提:「如是如是.菩薩摩

訶薩,大智慧成就,行是深般若波羅

蜜,亦不受果報.何以故?是菩薩摩訶

薩,諸法性中,不動故.」「世尊,何等諸法

性中,不動?」佛言:「於無所有性中,不動.

復次,須菩提,菩薩摩訶薩,色性中不

動,受、想、行、識性中不動,檀那波羅蜜

性中,不動,尸羅波羅蜜、羼提波羅蜜、

毘梨耶波羅蜜、禪那波羅蜜、般若波

羅蜜性中不動,四禪性中不動,四無

量性中不動,四無色定性中不動,四

念處性中不動,乃至八聖道分性中

不動,空三昧、無相三昧、無作三昧乃

至大慈大悲性中不動.何以故?須菩

提,是諸法性,卽是無所有.須菩提,以

無所有法,不能得所有法.」須菩提言:

「世尊,所有法能得所有法不?」佛言:「不

也.」「世尊,所有法能得無所有法不?」佛

言:「不也.」「世尊,無所有法能得無所有

法不?」佛言:「不也.」世尊,若無所有不能

得所有,所有不能得所有,所有不能

得無所有,無所有不能得無所有,將

無世尊,不得道耶?」佛言:「有得,不以此

四句.」「世尊,云何有得?」佛言:「非所有,非

無所有,無諸戲論.是名得道.」須菩提

白佛言:「世尊,何等是菩薩摩訶薩戲

論?」佛告須菩提:「菩薩摩訶薩,觀色若

常若無常,是爲戲論.觀受、想、行、識若

常若無常,是爲戲論.觀色若苦若樂,

受、想、行、識若苦若樂,是爲戲論.觀色

若我若非我、受、想、行、識若我若非我,

色若寂滅若不寂滅,受、想、行、識若寂

滅若不寂滅,是爲戲論.苦聖諦應見,

集聖諦應斷,滅聖諦,應證,道聖諦應

修,是爲戲論.應修四禪、四無量心、四無

色定,是爲戲論.應修四念處、四正勤、

四如意足、五根、五力、七覺分、八聖道

分,是爲戲論.應修空解脫門、無相解

脫門、無作解脫門,是爲戲論.應修八

背捨、九次第定,是爲戲論.我當過須

陁洹果、斯陁含果、阿那含果、阿羅漢

果、辟支佛道,是爲戲論.我當具足菩

薩十地,是爲戲論.我當入菩薩位,是

爲戲論.我當淨佛國土,是爲戲論.我

當成就衆生,是爲戲論.我當生佛十

力、四無所畏、四無㝵智、十八不共法,

是爲戲論.我當得一切種智,是爲戲

論.我當斷一切煩惱習,是爲戲論.須

菩提,是菩薩摩訶薩,行般若波羅蜜

時,色若常若無常,不可戲論故,不戲

論.受、想、行、識若常若無常不可戲論

故,不戲論.乃至一切種智不可戲論

故,不戲論.何以故?性不戲論性,無性

不戲論無性,離性、無性,更無法可得.

所謂戲論者,戲論法,戲論處.以是故

須菩提,色無戲論,受、想、行、識乃至一

切種智無戲論.如是須菩提,菩薩摩

訶薩,應行無戲論般若波羅蜜.」須菩

提白佛言:「世尊,云何色不可戲論,乃

至一切種智不可戲論?」佛告須菩提:

「色性無,乃至一切種智性無.須菩提,

若法性無,卽是無戲論,以是故色不

可戲論,乃至一切種智不可戲論.須

菩提,若菩薩摩訶薩,能如是行無戲

論般若波羅蜜.是時,得入菩薩位.」須

菩提白佛言:「世尊,若諸法無有性,菩

薩行何等道,入菩薩位,爲用聲聞道,

爲用辟支佛道,爲用佛道?」佛告須菩

提:「不以聲聞道,不以辟支佛道,不以

佛道,得入菩薩位.菩薩摩訶薩,遍學

諸道,得入菩薩位.須菩提,譬如八人

先學諸道,然後,入正位,未得果,而先

生果道.菩薩亦如是,先遍學諸道,然

後入菩薩位,亦未得一切種智,而先

生金剛三昧.爾時,以一念相應慧,得

一切種智.」須菩提白佛言:「世尊,若菩

薩摩訶薩,遍學諸道,入菩薩位者,八

人向須陁洹,得須陁洹,向斯陁含,得

斯陁含,向阿那含,得阿那含,向阿羅

漢,得阿羅漢、辟支佛道、佛道.是諸道

各各異.世尊,若菩薩摩訶薩,遍學諸

道,然後入菩薩位者,是菩薩若生八

道,應作八人,生見道,應作須陁洹,生

思惟道,應作斯陁含,作阿那含,作阿

羅漢,若生辟支佛道,作辟支佛.世尊,

若菩薩摩訶薩,作八人,然後入菩薩

位,無有是處.不入菩薩位,得一切種

智,亦無是處.作須陁洹,乃至作辟支

佛,然後,入菩薩位,亦無是處.不入菩

薩位,得一切種智,亦無是處.世尊,我

云何當知?菩薩摩訶薩,遍學諸道,得

入菩薩位.」佛告須菩提:「如是如是.若

菩薩摩訶薩,作八人,得須陁洹果,乃

至得阿羅漢果,得辟支佛道,然後,入

菩薩位,無有是處.不入菩薩位,當得

一切種智,無有是處.須菩提,若菩薩

摩訶薩,從初發意,行六波羅蜜時,以

智觀,過八地.何等八地?乾慧地,性地

八人地,見地,薄地,離欲地,已辦地,辟

支佛地.直過以道種智,入菩薩位,入

菩薩位已,以一切種智,斷一切煩惱

習.須菩提,是八人若智若斷,是菩薩

無生法忍.須陁洹若智若斷,斯陁含

若智若斷,阿那含若智若斷,阿羅漢

若智若斷,辟支佛若智若斷,皆是菩

薩無生忍.菩薩學如是聲聞、辟支佛

道,以道種智,入菩薩位,入菩薩位已,以一

切種智,斷一切煩惱習,得佛道.如是

須菩提,菩薩摩訶薩,遍學諸道,具足

應得阿耨多羅三藐三菩提,得阿耨

多羅三藐三菩提已,以果饒益衆生.」

須菩提白佛言:「世尊,世尊所說道,聲

聞道,辟支佛道,佛道,何等是菩薩道

種智?」佛告須菩提:「菩薩摩訶薩,應生

一切道種淨智.須菩提,何等是道種

淨智?若諸法相貌所可顯示法,菩薩

應正知,正知已,爲他演說開示,令諸

衆生,得解.是菩薩摩訶薩,應解一切

音聲語言,以是音聲說法,遍滿三千

大千世界如響相.以是故須菩提,菩

薩摩訶薩,應先具足,學一切道,道智

具足已,應分別知衆生深心.所謂地

獄衆生、地獄道、地獄因、地獄果應知

應障,畜生餓鬼道、畜生餓鬼因、畜生

餓鬼果應知應障;諸龍鬼神、犍闥婆、

緊陁羅、摩睺羅伽、阿修羅道因果應

知應障.人道因果應知;諸天道因果

應知;四天王天、三十三天、夜摩天、兜率

陁天、化樂天、他化自在天、梵天、光音

天、遍淨天、廣果天、無想天、阿婆羅呵

天、無熱天、易見天、憙見天、阿迦尼咤

天道因果應知,無邊虛空處、無邊識

處、無所有處、非有想非無想處道因

果應知,四念處,四正勤、四如意足、五

根、五力、七覺分、八聖道分因果應知,

空解脫門、無相解脫門、無作解脫門、

佛十力、四無所畏、四無礙智、十八不

共法、大慈大悲因果應知.菩薩以是

道,令衆生,入須陁洹道乃至阿羅漢、

辟支佛道乃至阿耨多羅三藐三菩

提道.須菩提,是名菩薩摩訶薩淨道

種智.菩薩學是道種智已,入衆生深

心相,入已隨衆生心,如應說法,所言

不虛.何以故?是菩薩摩訶薩,善知衆

生根相,知一切衆生心心數法生死所

趣.須菩提,菩薩摩訶薩,如是應行般

若波羅蜜.何以故?一切諸助善道

法,皆入般若波羅蜜中,諸菩薩摩訶

薩、聲聞、辟支佛所應行.」須菩提白佛

言:「世尊,若四念處乃至阿耨多羅三

藐三菩提,是一切法,皆不合不散,無

色無形無對,一相所謂無相.世尊,云

何是助道法,能取阿耨多羅三藐三

菩提?世尊,是不合不散,無色無形無

對,一相,所謂無相法,無所取,無所捨.

譬如虛空,無取無捨.」佛言:「如是如是.

須菩提,諸法自相空,無所取無所捨.

須菩提,有衆生不知諸法自相空,爲

是衆生故,顯示助道法,令至阿耨多

羅三藐三菩提.復次,須菩提,所有色、

受、想、行、識,所有檀那波羅蜜、尸羅波

羅蜜、羼提波羅蜜、毘梨耶波羅蜜、禪

那波羅蜜、般若波羅蜜,所有內空、外

空乃至無法有法空、初禪乃至非有

想非無想處、四念處乃至八聖道分、

三解脫門、八背捨、九次第定、佛十力、

四無所畏、四無㝵智、十八不共法、大

慈大悲、一切種智等諸法,於是聖法

中,皆不合不散,無色無形無對,一相

所謂無相.以世俗法故,爲衆生說令

解,非以第一義.須菩提,於是一切法

中,菩薩摩訶薩,以智見如法應學,學

已分別諸法應用不應用.」須菩提言:

「世尊,何等法,菩薩分別已,應用不應

用?」佛言:「聲聞、辟支佛法分別、知不應

用,一切種智分別知應用.如是須菩

提,菩薩摩訶薩,於是聖法中,應學般

若波羅蜜.」須菩提白佛言:「世尊,何以

故說名聖法,何等是聖法?」佛告須菩

提:「諸聲聞、辟支佛法,諸菩薩摩訶薩

及諸佛於欲、瞋、癡,不合不散;身見、戒

取、疑,不合不散;欲染、瞋恚不合不散;

色染、無色染、悼慢、無明,不合不散;初

禪乃至第四禪,不合不散;慈悲喜捨、

虛空處乃至非有想非無想處不合

不散;四念處乃至八聖道分,不合不

散;內空乃至大悲、有爲性、無爲性,不

合不散.何以故?是一切法,皆無色無

形無對,一相所謂無相.無色法與無

色法,不合不散;無形法與無形法,不

合不散;無㝵法與無㝵法,不合不散;

一相法與一相法,不合不散;無相法

與無相法,不合不散.須菩提,是無色、

無形、無㝵,一相所謂無相般若波羅

蜜,諸菩薩摩訶薩,應學,學已,不得諸

法相.」須菩提白佛言:「世尊,菩薩摩訶

薩,不學色相耶?不學受、想、行、識相耶?

不學眼相乃至意相,不學色相乃至

法相,不學地種相乃至識種相,不學

檀那波羅蜜相、尸羅波羅蜜、羼提波

羅蜜、毘梨耶波羅蜜、禪那波羅蜜、般

若波羅蜜相,不學內空乃至無法有

法空,不學初禪相乃至第四禪相,不

學慈相乃至捨相,不學無邊空相乃

至非有想非無想相,不學四念處相

乃至八聖道分相,不學空三昧相、無

相、無作三昧相,不學八背捨、九次第

定相,不學佛十力相、四無所畏相、四

無㝵智相、十八不共法相、大慈大悲

相,不學苦聖諦相、集滅道聖諦相,不

學逆順十二因緣相,不學有爲性相、

無爲性相耶?世尊,若不學諸法相,菩

薩摩訶薩,云何學諸法相,若有爲,若

無爲,學已過聲聞、辟支佛地?若不過

聲聞、辟支佛地,云何入菩薩位?若不

入菩薩位,云何當得一切種智?若不

得一切種智,云何當轉法輪?若不轉

法輪,云何以三乘度衆生生死?」佛告

須菩提:「若諸法實有相,菩薩應學是

相.須菩提,以一切法實無相無色,無

形無㝵,一相所謂無相,以是故須菩

提,菩薩摩訶薩,不學相,不學無相.何

以故?有佛無佛,諸法一相性常住.」須

菩提白佛言:「世尊,若一切法非有相

非無相,菩薩摩訶薩,云何修般若波

羅蜜?若不修般若波羅蜜,不能過聲

聞、辟支佛地,若不過聲聞、辟支佛地,

不能入菩薩位,若不入菩薩位,不得

無生法忍,若不得無生法忍,不能得

諸菩薩神通,若不得菩薩神通,不能

淨佛國土,成就衆生,若不淨佛國土,

成就衆生,不能得一切種智,若不得

一切種智,不能轉法輪,若不轉法輪,

不能令衆生得須陁洹果、斯陁含阿

那含阿羅漢果、辟支佛道,不能令得

阿耨多羅三藐三菩提,亦不能令衆

生得布施福,亦不能令得持戒修定

福.」佛告須菩提:「如是如是.諸法無相

非一相非異相.若修無相,是修般若

波羅蜜.」須菩提言:「世尊,云何修無相

是修般若波羅蜜?」佛言:「修諸法壞,是

修般若波羅蜜.」「世尊,云何修諸法壞,

是修般若波羅蜜?」佛言:「修色壞,是修

般若波羅蜜,修受、想、行、識壞,是修般

若波羅蜜.修眼壞、耳、鼻、舌、身、意、法壞,

是修般若波羅蜜.修色法壞、聲香味

觸法壞,是修般若波羅蜜.修不淨觀

壞,是修般若波羅蜜.修初禪壞,第二

第三第四禪壞,是修般若波羅蜜.修

慈、悲、喜、捨壞,是修般若波羅蜜.修無

邊空處、無邊識處、無所有處、非有想

非無想處壞,是修般若波羅蜜.修念

佛、念法、念僧、念戒、念捨、念天、念滅、念

阿那般那壞,是修般若波羅蜜.修無

常相、苦相、無我相、空相、集相、因相、生

相緣相、閉相、滅相、妙相、出相、道相、正

相、迹相、離相壞,是修般若波羅蜜.修

十二因緣壞,修我相、衆生壽命相壞,

乃至修知者、見者相壞,是修般若波

羅蜜.修常相、樂相、淨相、我相壞.是修

般若波羅蜜.修四念處乃至修八聖

道分壞,是修般若波羅蜜.修空三昧、

無相三昧、無作三昧壞,是修般若波

羅蜜.修八背捨、九次第定壞,是修般

若波羅蜜.修有覺有觀三昧、無覺有

觀三昧、無覺無觀三昧壞,是修般若

波羅蜜.修苦聖諦、集聖諦、滅聖諦、道

聖諦壞、是修般若波羅蜜.修苦智、集

智、滅智、道智壞,是修般若波羅蜜.修

盡智、無生智壞,是修般若波羅蜜.修

法智、比智、世智、他心智壞,是修般若

波羅蜜.修檀那波羅蜜壞,是修般若

波羅蜜,修尸羅波羅蜜、羼提波羅蜜、

毘梨耶波羅蜜、禪那波羅蜜、般若波

羅蜜壞,是修般若波羅蜜.修內空、外

空、內外空、空空、大空、第一義空、有爲

空、無爲空、畢竟空、無始空、散空、性空、

諸法空、自相空、不可得空、無法空、有

法空、無法有法空壞,是修般若波羅

蜜.修佛十力、四無所畏、四無㝵智、十

八不共法壞,是修般若波羅蜜.修須

陁洹果、斯陁含果、阿那含果、阿羅漢

果、辟支佛道壞,是修般若波羅蜜.修

一切智壞,是修般若波羅蜜,修斷一

切煩惱習壞,是修般若波羅蜜.」須菩

提白佛言:「世尊,云何名修色壞乃至

修斷一切煩惱習壞,是修般若波羅

蜜?」佛告須菩提:「菩薩摩訶薩,行般若

波羅蜜時,不念有色法,是修般若波

羅蜜,不念有受、想、行、識乃至不念有

斷一切煩惱習法,是爲修般若波羅

蜜.何以故?有法念者不修般若波羅

蜜.須菩提,有法念者不修檀那波羅

蜜、尸羅波羅蜜、羼提波羅蜜、毘梨耶

波羅蜜、禪那波羅蜜、般若波羅蜜.何

以故?須菩提,是人著法,不行檀那波

羅蜜乃至般若波羅蜜.如是著者無

有解脫,無有道,無有涅槃.有法念者

不修四念處、四正勤、四如意足、五根、

五力、七覺分、八聖道分,不修空三昧,

乃至不修一切種智.何以故?是人著

法故.」須菩提白佛言:「世尊,何等是有

法,何等是無法?」佛告須菩提:「二是有

法,不二是無法.」「世尊,何等是二?」佛言:

「色相是二,受、想、行、識相是二,眼相乃至

意相是二,色相乃至法相是二,檀那

波羅蜜乃至佛相、阿耨多羅三藐三

菩提相、有爲無爲性相是二.須菩提,

一切相,皆是二,一切二皆是有法.適

有有法,便有生死,適有生死,不得離

生老病死、憂悲苦惱.以是因緣故,須

菩提,當知二相者,無有檀那波羅蜜

乃至般若波羅蜜,無有道,無有果,乃

至無有順忍,何況見色相,乃至見一

切種智相?若無修道,云何得須陁洹

果乃至阿羅漢果、辟支佛道、阿耨多

羅三藐三菩提及斷一切煩惱習

摩訶般若波羅蜜經卷第二十二

戊戌歲高麗國大藏都監奉勅彫造

摩訶般若波羅蜜經卷第二十三 海

後秦龜茲國三藏鳩摩羅什譯

三次品第七十五<丹本次第行品>

爾時,須菩提白佛言:「世尊,若有法相

者,尚不得順忍,何況得道?世尊,若無

法相者,當得順忍不?若乾慧地,若性

地,若八人地,若見地,若薄地,若離欲

地,若已辦地,若辟支佛地,若菩薩地,

若佛地,若修道,因是修道,當斷煩惱

不?以是煩惱故,不得過聲聞、辟支佛

地,入菩薩位,若不入菩薩位,則不得

一切種智,不得一切種智,則不能得

斷一切煩惱習.世尊,若無有法相,是

諸法則不生,若不生,是諸法則不能

得一切種智.」佛告須菩提:「如是如是.

若無有法者,則有順忍,乃至斷一切

煩惱習.」須菩提白佛言:「世尊,菩薩摩

訶薩,行般若波羅蜜時,有法相不?所

謂色相乃至識相、眼相乃至意相、色

相乃至法相、眼界相乃至意識界相、

四念處相乃至一切種智相,若色相

若色斷相,乃至識相、識斷相,十二入

十八界,亦如是,若無明相若無明斷

相,乃至憂悲愁惱相、憂悲愁惱斷相,

若欲相若欲斷相,若瞋相若瞋斷相,

若癡相若癡斷相,若苦相若苦斷相,

若集相若集斷相,若盡相若盡斷相,

若道相若道斷相,乃至一切種智相,

斷一切煩惱習相.」佛言:「不也.須菩提,

菩薩摩訶薩,行般若波羅蜜時,無有

法相、非法相,卽是菩薩順忍.若無有

法相、無有非法相,卽是修道,亦是道

果.須菩提,菩薩摩訶薩,有法是菩薩

道,無法是菩薩果.以是因緣故,當知

一切法無所有性.」須菩提白佛言:「世

尊,若一切法無所有性,佛云何知一

切法無所有性,故得成佛,於一切法

得自在力?」佛告須菩提:「如是如是.一

切法無所有性.我本行菩薩道,修六

波羅蜜,離諸欲,離惡不善法.有覺有

觀.離生喜樂,入初禪,乃至入第四禪.

於是諸禪及支,不取相不念有是禪,

不受禪味.不得是禪,無染淸淨,行四

禪,我於是諸禪,不受果報,依四禪住,

起五神通,身通天耳,知他人心、宿命

通、天眼通,於諸神通,不取相不念有

是神通,不受神通味,不得是神通,我

於是五神通,不分別行.須菩提,我爾

時,用一念相應慧,得阿耨多羅三藐

三菩提,所謂是苦聖諦,是集是滅是

道聖諦,成就十力、四無所畏、四無㝵

智、十八不共法、大慈大悲,得作佛,分

別三聚衆生、正定邪定不定.」須菩提

白佛言:「云何世尊,於諸法無所有性

中,起四禪、六神通,亦無衆生而分別

作三聚?」佛告須菩提:「若諸欲惡不善

法若有性若自性,若他性,我本爲菩

薩行時,不能觀諸欲惡不善法無所

有性,入初禪.以諸欲惡不善法無有

性若自性,若他性,皆是無所有性故,

我本行菩薩道時,離諸欲惡不善法,

入初禪,乃至入第四禪.須菩提,若諸

神通有性若自性,若他性,我不能知

是神通無所有性,得阿耨多羅三藐

三菩提.須菩提,以神通無有性若自

性若他性,皆是無所有性,以是故諸

佛於神通,知無所有性,得阿耨多羅

三藐三菩提.」須菩提言:「世尊,若菩薩

摩訶薩,知諸法無所有性因四禪、五

神通,得阿耨多羅三藐三菩提.世尊,

新學菩薩摩訶薩,云何於諸法無所

有性中,次第行,次第學,次第道,以是

次第行,次第學,次第道,得阿耨多羅

三藐三菩提?」佛告須菩提:「菩薩摩訶

薩,若初從諸佛聞,若從多供養諸佛

菩薩聞,若諸阿羅漢,若諸阿那含,若

諸斯陁含,若諸須陁洹所聞,得無所

有故,是佛得無所有故,是阿羅漢、阿

那含、斯陁含、須陁洹,一切賢聖,皆以

得無所有故,有名一切有爲作法無

所有性,乃至無有如毫末許所有.是

菩薩摩訶薩,聞是已,作是念:「若一切

法無有性,得無所有性故,是佛,乃至

得無所有性故,是須陁洹.我若當得

阿耨多羅三藐三菩提,若不得,一切

法常無有性,我何以不發心,得阿耨

多羅三藐三菩提?得阿耨多羅三藐

三菩提已,一切衆生行於有相,當令

住無所有中.」.須菩提,菩薩摩訶薩,如

是思惟已,發阿耨多羅三藐三菩提

心,爲度一切衆生故.菩薩摩訶薩,所

行次第行、次第學、次第道者,如過去

諸菩薩摩訶薩所行道,得阿耨多羅

三藐三菩提,是新發意菩薩應學六

波羅蜜,所謂檀那波羅蜜、尸羅波羅

蜜、羼提波羅蜜、毘梨耶波羅蜜、禪那

波羅蜜般若波羅蜜是菩薩摩訶薩

若行檀那波羅蜜時,自行布施,亦教

人布施,讚歎布施功德,歡喜讚歎行

布施者,以是布施因緣故,得大財富.

是菩薩遠離慳心,布施衆生,食飮、衣

服、香花、瓔珞、房舍、臥具、燈燭種種資

生所須,盡給與之.菩薩摩訶薩,行是

布施及持戒,生天人中,得大尊貴;以

是持戒、布施故,得禪定衆;以是布施、

持戒、禪定故,得智慧衆、解脫衆、解脫

知見衆.是菩薩因是布施持戒禪定

衆、智慧衆、解脫衆、解脫知見衆故,過

聲聞、辟支佛地,入菩薩位,入菩薩位

已,得淨佛國土,成就衆生,得一切種,

智,得一切種智已,轉法輪,轉法輪已,

以三乘法,度脫衆生生死.如是須菩

提,菩薩以是布施,次第行,次第學,次

第道,是事皆不可得.何以故?自性無所

有故.復次,須菩提,菩薩摩訶薩,從初

發意以來,自行持戒,教人持戒,讚歎

持戒功德,歡喜讚歎行持戒者,持戒

及布施因緣故,生天人中,得大尊貴.

見貧窮者.施以財物,不持戒者,教令

持戒,亂意者教令禪定,愚癡者教令

智慧,無解脫者教令解脫,無解脫知

見者教令解脫知見.以是持戒、禪定、

智慧、解脫、解脫知見故,過聲聞、辟支

佛地,入菩薩位,入菩薩位已,得淨佛

國土,淨佛國土已,成就衆生,成就衆

生已,得一切種智,得一切種智已,轉

法輪,轉法輪已,以三乘法,度脫衆生.

如是須菩提,菩薩以是持戒,次第行,

次第學,次第道,是事皆不可得.何以故?

一切法自性無所有故.復次,須菩提,

菩薩摩訶薩,從初已來,自行羼提波

羅蜜,教人行羼提,讚歎羼提功德,歡

喜讚歎行羼提者.行羼提波羅蜜時.

布施衆生,各令滿足,教令持戒,教令

禪定乃至解脫知見.以是布施、持戒、

禪定、智慧因緣故,過阿羅漢、辟支佛

地,入菩薩位中,入菩薩位中已,得淨

佛國土,得淨佛國土已,成就衆生,成

就衆生已,得一切種智,得一切種智

已,轉法輪,轉法輪已,以三乘法,度脫

衆生生死.如是須菩提,菩薩以羼提

波羅蜜,次第行,次第學,次第道,是事

皆不可得.何以故?一切法自性無所

有故.復次,須菩提,菩薩摩訶薩,從初

已來,自行毘梨耶,教人行毘梨耶,讚

歎行毘梨耶功德,歡喜讚歎行毘梨

耶者.乃至是事皆不可得.自性無所

有故.復次,須菩提菩薩摩訶薩,從初

已來,自入禪,入無量心,入無色定,亦

教人入禪,入無量心,入無色定,讚歎

入禪,入無量心,入無色定功德,歡喜

讚歎行禪、無量心、無色定者.是菩薩

住諸禪定、無量心,布施衆生,各令滿

足,教令持戒,教令禪定智慧.以是布

施、禪定、智慧、解脫、解脫知見因緣故,

過聲聞、辟支佛地,入菩薩位,入菩薩

位已,淨佛國土,淨佛國土已,成就衆

生,成就衆生已,得一切種智,得一切

種智已,轉法輪,轉法輪已,以三乘法,

度脫一切衆生.乃至是事皆不可得.

自性無所有故.復次,須菩提,菩薩摩

訶薩,從初以來,行般若波羅蜜,布施

衆生,各令滿足,教令持戒,禪定智慧,

解脫解脫知見.是菩薩行般若波羅

蜜時,自行六波羅蜜,亦教他人,令行

六波羅蜜,讚歎六波羅蜜功德,歡喜

讚歎行六波羅蜜者.是菩薩以是檀

那波羅蜜、尸羅波羅蜜、羼提波羅蜜、

毘梨耶波羅蜜、禪那波羅蜜、般若波

羅蜜因緣及方便力,過聲聞、辟支佛

地,入菩薩位.乃至是事不可得.自性

無所有故.須菩提,是名初發意菩薩

摩訶薩,次第行,次第學,次第道.復次,

須菩提,菩薩摩訶薩次第行,次第學,

次第道,菩薩摩訶薩,從初已來,以一

切種智相應心,信解諸法無所有性,

修六念,所謂念佛念法念僧,念戒念

捨念天.須菩提,云何菩薩摩訶薩,修

念佛?菩薩摩訶薩.念佛,不以色念,不

以受、想、行、識念.何以故?是色自性無,

受、想、行、識自性無,若法自性無,是爲

無所有.何以故?無憶故.是爲念佛.復

次,須菩提,菩薩摩訶薩,念佛不以三

十二相念,亦不念金色身,不念丈光,

不念八十隨形好.何以故:是佛身自

性無故.若法無性,是爲無所有.何以

故?無憶故.是爲念佛.復次,須菩提,不

應以戒衆念佛,不應以定衆、智慧

衆、解脫衆、解脫知見衆念佛,何以故?

是衆無有自性,若法無自性,是爲無

所有.何以故?無憶故.是爲念佛.復次,

須菩提,不應以十力念佛,不應以四

無所畏、四無㝵智、十八不共法念佛,

不應以大慈、大悲念佛.何以故?是諸

法自性無,若法自性無,是爲非法無

所念,是爲念佛.復次,須菩提,不應以

十二因緣法念佛.何以故?是因緣法

自性無,若法自性無,是爲非法無所

念.是爲念佛.如是須菩提,菩薩摩訶

薩,行般若波羅蜜時,應念佛,是爲菩

薩初發意次第行,次第學,次第道.是

菩薩摩訶薩次第行,次第學,次第道

中住,能具足四念處、四正勤、四如意

足、五根、五力、七覺分、八聖道分,修行

空三昧、無相無作三昧乃至一切種

智,諸法性無所有故,是菩薩知諸法

性無所有,是中無有性,無無性.須菩

提,云何菩薩摩訶薩應修念法.須菩

提,菩薩摩訶薩,行般若波羅蜜時,不

念善法不念不善法,不念有記法不念

無記法,不念世間法不念出世間法、

不念淨法不念不淨法,不念聖法不

念凡夫法,不念有漏法不念無漏法,

不念欲界繫法、色界繫法、無色界繫

法,不念有爲法、無爲法.何以故?是諸

法自性無,若法自性無,是爲非法無

所念.是爲念法.念法中學無所有性

故,乃至當得一切種智.是菩薩得阿

耨多羅三藐三菩提時,得諸法無所

有性,是無所有性中非有相非無相.

如是.須菩提,菩薩摩訶薩,應修念法,

於是法中,乃至無少許念,何況念法?

須菩提,菩薩摩訶薩,云何應修念僧?

須菩提,菩薩摩訶薩,念僧無爲法故,

分別有佛弟子衆,是中乃至無少許

念,何況念僧?如是菩薩摩訶薩,應念

僧.須菩提,菩薩摩訶薩,云何應修念

戒?須菩提,菩薩摩訶薩,從初發意已

來,應念聖戒、無缺戒、無隙戒、無瑕戒、

無濁戒、無著戒、自在戒、智者所讚戒、

具足戒、隨定戒.應念是戒無所有性.

乃至無少許念,何況念戒?須菩提,菩

薩摩訶薩,從初發意已來,應念捨,若

自念捨,若念他捨,若捨財,若捨法,若

捨煩惱,觀是捨不可得故,乃至無少

許念,何況念捨?如是.須菩提,菩薩摩

訶薩,應念捨.須菩提,云何菩薩摩訶

薩,應念天.須菩提,菩薩作是念:四天

王諸天,所有信戒施聞慧,此間命終,

生彼天處,我亦有是信、戒、施、聞、慧.乃

至他化自在天所有信、戒、施、聞、慧,此

間命終,生彼天處,我亦有是信、戒、施、

聞、慧.如是.須菩提,菩薩摩訶薩,應念

是天,無所有性中尚無少許念,何況

念天?須菩提,菩薩摩訶薩,行是六念.

是名次第行,次第學,次第道.」爾時,須

菩提白佛言:「世尊,若一切法無所有

性,所謂念色乃至識、眼乃至意、色乃

至法、眼界乃至意識界是無所有性,

檀那波羅蜜乃至般若波羅蜜、內空

乃至無法有法空、四念處乃至八聖

道分、佛十力乃至一切種智是無所

有性.世尊,若一切法無所有性者,是

則無道無智無果?」佛告須菩提:「汝見

是色性實有不?乃至一切種智性實

有不?」須菩提言:「不見也,世尊.」佛告須

菩提:「汝若不見諸法實有,云何作是

問?」須菩提言:「世尊,我於是法,不敢有

疑,但爲當來世諸比丘求聲聞辟支

佛道、菩薩道者.是人當如是言:「若一

切法無所有性,誰垢誰淨,誰縛誰解.」.

是不知不解故,而破於戒,破正見,破

威儀,破淨命.是人破此事故,當墮三

惡道.世尊,我畏當來世有如是事.以

是故問佛.世尊,我於是法中,信不疑

不悔.」

摩訶般若波羅蜜經一念品第七十六<丹無漏行六 度 品>

須菩提白佛言:「世尊,若一切法性無

所有,菩薩見何等利益故,爲衆生發

阿耨多羅三藐三菩提?」佛告須菩提:

「以一切法性無所有故,菩薩以是故

爲衆生求阿耨多羅三藐三菩提.何

以故?須菩提,諸有得有著者,難可解

脫.須菩提,諸得相者,無有道,無有果,

無阿耨多羅三藐三菩提.」須菩提白

佛言:「世尊,無得相者,有道有果,有阿

耨多羅三藐三菩提不?」「須菩提,無所

得,卽是道,卽是果,卽是阿耨多羅三

藐三菩提.法性不壞故.若無所得法,

欲得道,欲得果,欲得阿耨多羅三藐

三菩提,爲欲壞法性.」須菩提白佛言:

「世尊,若無所得法,卽是道,卽是果,卽

是阿耨多羅三藐三菩提,云何有菩

薩初地乃至十地,云何有無生法忍,

云何有報得神通,云何有報得布施、

持戒、忍辱、精進、禪定、智慧,住是果報

法中,能成就衆生,能淨佛國土,及供

養諸佛衣服、飮食、香華、瓔珞、房舍、臥

具、燈燭種種資生所須之具,乃至得

阿耨多羅三藐三菩提,不斷是福德,

乃至般涅槃後,舍利及弟子得供養,

爾乃滅盡?」佛告須菩提:「以諸法無所

得相故,得菩薩初地乃至十地,有報

得神通、布施、持戒、忍辱、精進、禪定、智

慧,成就衆生,淨佛國土,亦以善根因

緣故,能利益衆生,乃至般涅槃後,舍

利及弟子得供養.」須菩提白佛言:「世

尊,若諸法無所得相,布施、持戒、忍辱、

精進、禪定、智慧、諸神通有何差別?」佛

告須菩提:「無所得法,布施、持戒、忍辱、

精進、禪定、智慧、神通無有差別,以衆

生著布施乃至神通故,分別說.」「世尊,

云何無所得法布施乃至神通無有

差別?」「須菩提,菩薩摩訶薩,行般若波

羅蜜時,不得布施,施者、受者,皆不可

得而行布施不得戒而持戒不得忍

而行忍;不得精進,而行精進;不得禪,

而行禪;不得智慧,而行智慧;不得神

通,而行神通;不得四念處,而行四念

處;乃至不得八聖道分,而行八聖道

分;不得空三昧、無相無作三昧,而行

空、無相、無作三昧;不得衆生,而成就

衆生;不得淨佛國土,而淨佛國土;不

得諸佛法,而得阿耨多羅三藐三菩

提.如是須菩提,菩薩摩訶薩,應如是

行無所得般若波羅蜜.菩薩摩訶薩,

行是無所得般若波羅蜜時,魔若魔

天不能破壞.」須菩提白佛言:「世尊,云

何菩薩摩訶薩,行般若波羅蜜時,一

念中,具足六波羅蜜、四禪、四無量心、

四無色定、四念處、四正勤、四如意足、

五根、五力、七覺分、八聖道分、三解脫

門、佛十力、四無所畏、四無㝵智、十八

不共法、大慈大悲、三十二相、八十隨

形好?」佛告須菩提:「菩薩摩訶薩,所有

布施,不遠離般若波羅蜜;所修持戒,

忍辱、精進、禪定,不遠離般若波羅蜜;

四禪、四無量心、四無色定、修四念處

乃至八十隨形好不遠離般若波羅

蜜.」須菩提白佛言:「世尊,云何菩薩摩

訶薩,不遠離般若波羅蜜,一念中具

足行六波羅蜜乃至八十隨形好?」佛

言:「菩薩行般若波羅蜜時,所有布施

不遠離般若波羅蜜,以不二相.持戒

時,亦不二相.修忍辱,勤精進,入禪定,

亦不二相.乃至八十隨形好,亦不二

相須菩提白佛言世尊云何菩薩摩

訶薩,布施時,不二相,乃至修八十隨

形好不二相?」「須菩提,菩薩摩訶薩,行

般若波羅蜜時,欲具足檀那波羅蜜,

檀那波羅蜜中,攝諸波羅蜜及四念

處乃至八十隨形好.」「世尊,云何菩薩

布施時,攝諸無漏法?」佛告須菩提:「若

菩薩摩訶薩,行般若波羅蜜時,住無

漏心布施,於無漏心中,不見相,所謂

誰施誰受,所施何物.以是無相心、無

漏心、斷愛斷慳貪心,而行布施,是時,

不見布施,乃至不見阿耨多羅三藐

三菩提法.是菩薩無相心、無漏心持

戒,不見是戒,乃至不見一切佛法.無

相心、無漏心忍辱,不見是忍辱,乃至

不見一切佛法,以無相心、無漏心精進,

不見是精進,乃至不見一切佛法,以

無相心、無漏心入禪定,不見是禪定,

乃至不見一切佛法,以無相心、無漏

心,修智慧,不見是智慧,乃至不見一

切佛法,以無相心、無漏心,修四念處,

不見是四念處乃至八十隨形好.」「世

尊,若諸法無相無作,云何具足檀那

波羅蜜、尸羅波羅蜜、羼提波羅蜜、毘

梨耶波羅蜜、禪那波羅蜜、般若波羅

蜜,云何具足四念處、四正勤、四如意

足、五根、五力、七覺分、八聖道分,云何

具足空三昧,無相三昧、無作三昧、佛

十力、四無所畏、四無㝵智、十八不共

法、大慈大悲,云何具足三十二相、八

十隨形好?」佛告須菩提:「菩薩摩訶薩,

行般若波羅蜜,以無相心、無漏心布

施,須食與食,乃至種種所須,盡給與

之,若內若外,若支解其身,若國城妻

子布施衆生.若有人來,語菩薩言:「何

用是布施,爲是無所益行般若波羅

蜜?」,菩薩作是念:「是人雖來呵我布施

我終不悔,我當勤行布施不應不與,

施已與一切衆生共之,迴向阿耨多

羅三藐三菩提,亦不見是相.誰施誰

受,所施何物,迴向者誰,何等是迴向

法,何等是迴向處?所謂阿耨多羅三

藐三菩提.是相皆不可見.何以故?一

切法以內空故空,外空故空,內外空

故空,空空、有爲空、無爲空、畢竟空、

無始空、散空、性空、一切法空、自相空

故空.」.如是觀,作是念:「迴向者誰,迴向

何處,用何法迴向?」,是名正迴向.爾時,

菩薩能成就衆生,淨佛國土,能具足

檀那波羅蜜、尸羅波羅蜜、羼提波羅

蜜、毘梨耶波羅蜜、禪那波羅蜜、般若

波羅蜜乃至三十七助道法、空無相

無作三昧乃至十八不共法.是菩薩

如是具足檀那波羅蜜,而不受世間

果報.譬如他化自在諸天隨意所須,

卽皆得之,菩薩亦如是,心生所願,隨

意卽得.是菩薩摩訶薩,以是布施果

報故,能供養諸佛,亦能滿足一切衆

生天及人、阿修羅.是菩薩以檀那波

羅蜜,攝取衆生,用方便力,以三乘法,

度脫衆生生死.如是須菩提,菩薩摩

訶薩,於無相、無得、無作諸法中,具足

檀那波羅蜜.須菩提,菩薩摩訶薩,云

何於無相、無得、無作法中,具足尸羅

波羅蜜.須菩提,是菩薩摩訶薩,行尸

羅波羅蜜時,持種種戒,所謂聖無漏

入八聖道分戒、、自然戒、報得戒、受得

戒、心生戒.如是等不缺不破不雜不

濁不著自在戒、智所讚戒,用是戒無

所取,若色,若受、想、行、識,若三十二相、

八十隨形好,若剎利大姓,若婆羅門

大姓、居士、大家,若四天王天、三十三

天、夜摩天、兜率陁天、化樂天、他化自

在天、梵衆天、光音天、遍淨天、廣果天、

無想天、無煩天、無熱天、妙見天、喜見

天、阿迦膩咤天、虛空處天、識處天、無

所有處天、非有想非無想處天,若須

陁洹果,若斯陁含果,若阿那含果,若

阿羅漢果,若辟支佛道,若轉輪聖王,

若天王,但爲一切衆生共之,迴向阿

耨多羅三藐三菩提.以無相、無得、無

二迴向,爲世俗法故,非第一實義.是

菩薩具足尸羅波羅蜜,以方便力,起

四禪,不味著故,得五神通,因四禪得

天眼.是菩薩住二種天眼,修得報得.

得天眼已,見東方現在諸佛,乃至得

阿耨多羅三藐三菩提,如所見事不

失,南西北方、四維上下現在諸佛,乃

至得阿耨多羅三藐三菩提,如所見

不失.是菩薩用天耳淨,過於人耳,聞

十方諸佛說法,如所聞不失.能自饒

益,亦益他人.是菩薩以知他心智,知

十方諸佛心,及知一切衆生心,亦能

饒益一切衆生.是菩薩用宿命智,知

過去諸業因緣,是業因緣不失故,是衆

生在在處處,所生悉知.是菩薩用是

漏盡智,令衆生得須陁洹果乃至阿

羅漢果、辟支佛道,在在處處,皆令衆

生,入善法中.如是.須菩提,菩薩摩訶

薩,於諸法無相、無得、無作中,具足尸

羅波羅蜜世尊云何諸法無相無作

無得,菩薩摩訶薩,能具足羼提波羅

蜜?」「須菩提,菩薩摩訶薩,從初發意以

來,乃至坐道場,於其中間,若一切衆

生來,以瓦、石、刀、杖,加是菩薩,菩薩是

時,不起瞋心,乃至不生一念,爾時,菩

薩應修二種忍,一者一切衆生惡口

罵詈,若加刀杖、瓦石,瞋心不起,二者

一切法無生無生法忍,菩薩若人來,

惡口罵詈,或以瓦、石、刀、杖加之,爾時,

菩薩應如是思惟:「罵我者誰,譏訶者

誰,誰打擲者,誰有受者?」.卽時,菩薩應

思惟諸法實性,所謂畢竟空,無法無

衆生,諸法尚不可得,何況有衆生?如

是觀諸法相時,不見罵者,不見割截

者,是菩薩如是觀諸法相時,卽得無

生法忍.云何名無生法忍?知諸法相

常不生,諸煩惱從本以來,亦常不生.

是菩薩摩訶薩,住是二忍,能具足四

禪、四無量心、四無色定、四念處乃至

八聖道分、三解脫門、佛十力、四無所

畏、四無㝵智、十八不共法、大慈大悲.

是菩薩住是聖無漏出世間法,不共

一切聲聞、辟支佛,具足聖神通.住聖

神通已,以天眼,見東方諸佛,是人得

念佛三昧,乃至阿耨多羅三藐三菩

提,終不斷絕,南西北方、四維上下,亦

復如是.是菩薩用天耳,聞十方諸佛

所說法,如所聞爲衆生說.是菩薩,亦

知十方諸佛心,及知一切衆生念,知已

隨其心,而說法.是菩薩以宿命智,知

一切衆生宿世善根,爲衆生說法,令

其歡喜.是菩薩以漏盡神通.教化衆

生,令得三乘.是菩薩摩訶薩,行般若

波羅蜜,以方便力,成就衆生,具足一

切種智,得阿耨多羅三藐三菩提,轉

法輪.如是.須菩提,菩薩摩訶薩,無相、

無得、無作法中,具足羼提波羅蜜.」須

菩提言:「世尊,菩薩摩訶薩,云何於諸

法無相無作無得法中,能具足毘梨

耶波羅蜜?」佛告須菩提:「菩薩摩訶薩,

行般若波羅蜜時,成就身精進、心精

進,入初禪,乃至入第四禪,受種種神

通力,能分一身,爲多身,乃至手捫摸

日月,成就身精進故,飛至東方,過無

量百千萬諸佛世界,供養諸佛飮食、

衣服、醫藥、臥具、華香、瓔珞種種所須,

乃至阿耨多羅三藐三菩提,福德果

報,終不滅盡.是菩薩得阿耨多羅三

藐三菩提時,一切世間天及人勤設,

供養衣服、飮食,乃至入無餘涅槃後,

舍利及弟子得供養.亦以是神通力

故,至諸佛所,聽受法教,乃至阿耨多

羅三藐三菩提,終不違失.是菩薩修

一切種智時,淨佛國土,成就衆生.如

是.須菩提,菩薩摩訶薩,行般若波羅

蜜,成就身精進,能具足毘梨耶波羅

蜜.須菩提,云何菩薩成就心精進,能

具足毘梨耶波羅蜜須菩提菩薩摩

訶薩心精進,以是心精進聖無漏入

八聖道分,不令身、口不善業得入.亦

不取諸法相,若常若無常.若苦若樂,

若我若無我,若有爲若無爲,若欲界

若色界若無色界,若有漏性若無漏

性,若初禪乃至第四禪,若慈、悲、喜、捨,

若無邊虛空處乃至非有想非無想

處,若四念處、四正勤、四如意足、五根、五

力、七覺分、八聖道分,若空、無相、無作,

若佛十力乃至十八不共法,不取相.

若常若無常,若苦若樂,若我若無我

若須陁洹果若斯陁含果若阿那含

果若阿羅漢果,若辟支佛道,若菩薩

道,若阿耨多羅三藐三菩提,若是須

陁洹、斯陁含、阿那含、阿羅漢,若是辟

支佛,是菩薩,是佛,不取相.是衆生斷

三結故,得須陁洹,是衆生三毒薄故,

得斯陁含,是衆生斷下分結故,得阿

那含,是衆生斷上分結故,得阿羅漢,

是衆生以辟支佛道故,作辟支佛,是

衆生行道種智故,名菩薩,亦不取是

諸法相.何以故?不可以性取相,是性

無故.是菩薩以是心精進故,廣利益

衆生,亦不得衆生.是爲菩薩具足毘

梨耶波羅蜜,具足諸佛法,淨佛國土,

成就衆生.不可得故.是菩薩身精進、

心精進成就故,攝取一切諸善法,是

法,亦不著故,從一佛國,至一佛國,爲

利益衆生,所作神通隨意無㝵.若雨

諸華,若散諸香,若作伎樂,若動大地,

若放光明,若示七寶莊嚴國土,若現

種種身,若放大智光明,令知聖道,令

遠離殺生乃至邪見,或以布施利益

衆生,或以持戒,或以支解身體,或以

妻子,或以國土,或以己身,給施,隨所

方便,利益衆生.如是須菩提,菩薩摩

訶薩,行般若波羅蜜,無相、無作、無得

諸法中,用身、心精進,能具足毘梨耶

波羅蜜.」「世尊,云何菩薩摩訶薩,行般

若波羅蜜,住無相、無作、無得法中,能

具足禪那波羅蜜?」「須菩提,菩薩摩訶

薩,除佛諸禪定,餘一切諸禪三昧,皆

能具足.是菩薩離諸欲諸惡不善法,

離生喜樂,有覺有觀,入初禪,乃至入

第四禪,以是慈、悲、喜、捨心,遍滿一方,

乃至十方一切世間遍滿.是菩薩過

一切色相,滅有對相,不念別異相故,

入無邊空處,乃至入非有想非無想

處.是菩薩於禪那波羅蜜中住,逆順

入八背捨九次第定,入空三昧、無相

無作三昧,或時入無相三昧,或時入

如電光三昧,或時入聖正三昧,或時

入如金剛三昧.是菩薩住禪那波羅

蜜中,修三十七助道法,用道種智,入

一切禪定,過乾慧地、性地、八人地、見

地、薄地、離欲地、已辦地、辟支佛地,入

菩薩位,入菩薩位已,具足佛地,是諸

地中,行乃至阿耨多羅三藐三菩提,

不中道取道果.是菩薩住是禪那波

羅蜜中,從一佛國,至一佛國,供養諸

佛,從諸佛所殖諸善根,淨佛國土,從

一國,至一國,利益衆生.以布施攝取

衆生,或以持戒,或以三昧,或以智慧,

或以解脫,或以解脫知見,攝取衆生,

教衆生,令得須陁洹果、斯陁含果、阿

那含果、阿羅漢果、辟支佛道,諸有善

法,能令衆生得道,皆教令得.是菩薩

住此禪那波羅蜜中,能生一切陁羅

尼門,得四無㝵智,報得諸神通.是菩

薩終不入母人胞胎,終不受五欲,無生

不生,雖生不爲生法所污.何以故?是

菩薩見一切作法如幻,而利益衆生,

亦不得衆生及一切法,教衆生令得

無所得處.是世俗法故,非第一實義.

住是禪那波羅蜜,一切行禪定解脫

三昧,乃至阿耨多羅三藐三菩提,終

不離禪那波羅蜜.是菩薩行如是道

種智時,得一切種智,斷一切煩惱習,斷

已自益其身,亦益他人自益,益他已

爲一切世間天及人、阿修羅,作福田.

如是須菩提,菩薩摩訶薩,行般若波

羅蜜時,能具足無相禪那波羅蜜.」「世

尊,云何菩薩摩訶薩,行般若波羅蜜

時,住無相、無作無得法中,修具足般

若波羅蜜?」「須菩提,菩薩摩訶薩,行般

若波羅蜜時,於諸法不見定實相.是

菩薩見色不定非實相,乃至見識不

定非實相.不見色生,乃至不見識生.

若不見色生,乃至不見識生.一切法

若有漏若無漏,不見來處,不見去處,

亦不見集處.如是觀時,不得色性乃

至識性,亦不得有漏、無漏法性.是菩

薩行般若波羅蜜時,信解一切諸法

無所有性.如是信解已,行內空乃至

無法有法空,於諸法無所著,若色若

受、想、行、識乃至阿耨多羅三藐三菩

提.是菩薩行無所有般若波羅蜜,能

具足菩薩道,所謂六波羅蜜乃至三

十七助道法、佛十力、四無所畏、四無

㝵智、十八不共法、三十二相、八十隨

形好.是菩薩住空淨佛道中,所謂六

波羅蜜、三十七助道法、報得神通,以

是法饒益衆生,宜以布施攝教令布

施,宜以持戒攝教令持戒,宜以禪定、智

慧、解脫、解脫知見攝教令修禪定、智慧、

解脫、解脫知見,宜以諸道法教者教

令得須陁洹果,得斯陁含果、阿那含

果、阿羅漢果、辟支佛道,宜以佛道化

者教令得菩薩道,具足佛道.如是等

隨其所應道地,而教化之,各令得所.

是菩薩現種種神通力時,過無量恒

河沙等國土,度脫衆生生死,隨其所

須,皆供給之,各各滿足,從一國土,至

一國土,見淨妙國土,以自莊嚴己佛

國土.譬如他化自在天中資生所須

隨意自至,亦如諸淨佛國離於求欲.

是人以是報得檀那波羅蜜、尸羅波

羅蜜、羼提波羅蜜、毘梨耶波羅蜜、禪

那波羅蜜、般若波羅蜜,報得五神通,

行菩薩道,道種智成就一切功德,當

得阿耨多羅三藐三菩提.是菩薩爾

時,不受色法乃至識,不受一切法若

善若不善,若世間若出世間,若有漏

若無漏,若有爲若無爲.如是一切法,

皆不受,是菩薩得阿耨多羅三藐三

菩提時,國土一切所有資生之物,皆

無有主.何以故?是菩薩行一切法不

受,以不可得故.如是.須菩提,菩薩摩

訶薩,無相法中,能具足般若波羅蜜.」

摩訶般若波羅蜜經六喩品第七十七<丹夢化六度品>

須菩提白佛言:「世尊,云何無相,不可

分別,自相空諸法中,具足修六波羅

蜜,所謂檀那波羅蜜、尸羅波羅蜜、羼

提波羅蜜、毘梨耶波羅蜜、禪那波羅

蜜、般若波羅蜜?」世尊,云何無異法中

而分別說異相?云何般若波羅蜜攝

檀、尸、羼、精進、禪?云何行異相法以一

相道得果佛告須菩提菩薩摩訶薩

住五陰如夢,如響,如影,如焰,如幻,如化.

住是中,行布施,持戒,修忍辱,勤精進,

入禪定,修智慧.知是五陰實如夢,如

響,如影,如焰,如幻,如化,五陰如夢無

相,乃至如化無相.何以故?夢無自性,

響、影、焰、幻、化,皆無自性.若法無自性,

是法無相,若法無相,是法一相所謂

無相.以是因緣故,須菩提,當知菩薩

布施無相,施者無相,受者無相.能如

是知布施,是能具足檀那波羅蜜,乃

至能具足般若波羅蜜,能具足四念

處乃至八聖道分,能具足內空乃至

無法有法空,能具足空三昧、無相無

作三昧,能具足八背捨、九次第定、五

神通、五百陁羅尼門,能具足佛十力、

四無所畏、四無㝵智、十八不共法.是

菩薩住是報得無漏法中.飛到東方

無量國土,供養諸佛衣服、飮食,乃至

隨其所須而供養之,亦利益衆生,應

以布施攝者而布施攝之,應以持戒

攝者,教令持戒,應以忍辱、精進、禪定、

智慧攝者,教令忍辱、精進、禪定、智慧,

而攝取之,乃至應以種種善法攝者,

以種種善法,而攝取之.是菩薩成就

是一切善法,受世間身,不爲世間生

死所污,爲衆生故,於天上、人中.受尊

貴富樂,以是尊貴富樂,攝取衆生.是

菩薩以知一切法無相故,知須陁洹

果,亦不於中住,知斯陁含果、阿那含

果阿、羅漢果,亦不於中住,知辟支佛

道,亦不於中住.何以故?是菩薩用一

切種智,知一切法已,應當得一切種

智,不與聲聞、辟支佛共.如是須菩提,

菩薩摩訶薩,知一切法無相已,知六

波羅蜜無相,乃至知一切佛法無相.

復次,須菩提,是菩薩摩訶薩,住五陰

如夢,如響,如影,如焰,如幻,如化,能具

足無相尸羅波羅蜜.具足戒不缺不

破,不雜不著,聖人所讚無漏戒,入八

聖道分.住是戒中,持一切戒,所謂名

字戒、自然戒、律儀戒、作戒、無作戒、威

儀戒、非威儀戒.是菩薩摩訶薩,成就

諸戒不作是願我以此戒因緣故生

剎利大姓、婆羅門大姓、居士、大家,若

小王家,若轉輪聖王家,若四天王天

處,生若三十三天、夜摩天、兜率陁天、

化樂天他化自在天不作是願我持

戒因緣故,當得須陁洹果、斯陁含果、

阿那含果、阿羅漢果、辟支佛道.」.何以

故?一切法無相,所謂一相無相法,不

能得無相法,有相法不能得有相法,

無相法不能得有相法,有相法不能

得無相法.如是.須菩提,菩薩摩訶薩,

行般若波羅蜜時,能具足無相尸羅

波羅蜜,而入菩薩位,入菩薩位已,得

無生法忍,行道種智,得報得五神通,

住五百陁羅尼門,得四無閡智,從一

佛國,至一佛國,供養諸佛,成就衆生,

淨佛國土,雖入五道中,生死業報不

能染污.須菩提,譬如化轉輪聖王,雖

坐臥行住,不見來處,不見去處,不見

住處、坐處、臥處,而能利益衆生,亦不

得衆生,菩薩亦如是.須菩提,譬如須

扇多佛得阿耨多羅三藐三菩提,爲

三乘轉法輪,無有得菩薩記者化,作

佛已,捨身壽命,入無餘涅槃.須菩提,

菩薩亦如是,行般若波羅蜜時.能具

足尸羅波羅蜜,能具足尸羅波羅蜜

已,攝一切善法.復次,須菩提,菩薩摩

訶薩,行般若波羅蜜時,住五陰如夢,

如響,如影,如焰,如幻,如化,具足無相

羼提波羅蜜.」「世尊,云何菩薩摩訶薩,

具足無相羼提波羅蜜?」「須菩提,菩薩

摩訶薩,住二忍中,能具足羼提波羅

蜜.何等二忍?生忍,法忍.從初發意,乃

至坐道場,於其中間,若一切衆生來,

罵詈麤惡語,或以瓦、石、刀、杖,加是菩

薩,是菩薩欲具足羼提波羅蜜故,乃

至不生一念惡,是菩薩如是思惟:罵

我者誰,割我者誰?以惡言加我者誰,

以瓦、石、刀、杖,害我者誰?何以故?是菩

薩於一切法,得無相忍故,云何作是

念:是人罵我害我.若菩薩摩訶薩,如

是行,能具足羼提波羅蜜,以是羼提

波羅蜜具足故,得無生法忍.」須菩提

白佛言:「世尊,云何爲無生法忍,是忍

何所斷何所知?」佛告須菩提:「得法忍,

乃至不生少許不善法,是故名無生

忍.一切菩薩所斷煩惱盡,是名斷,用

智慧,知一切法不生,是名知.」須菩提

白佛言:「世尊,諸聲聞、辟支佛無生法

忍、菩薩無生法忍,有何等異?」佛告須

菩提:「諸須陁洹若智若斷,是名菩薩

忍,斯陁含若智若斷,是名菩薩忍,阿

那含若智若斷,是名菩薩忍,阿羅漢

若智若斷,是名菩薩忍,辟支佛若智

若斷,是名菩薩忍,是爲異.須菩提,菩

薩摩訶薩,成就是忍,勝一切聲聞、辟

支佛,住是報得無生忍中,行菩薩道,

能具足道種智.具足道種智故.常不

離三十七助道法及空、無相、無作三

昧,常不離五神通.不離五神通故,能

成就衆生,淨佛國土,能成就衆生,淨

佛國土已,當得一切種智.如是.須菩

提,菩薩摩訶薩,具足無相羼提波羅

蜜.復次,須菩提,菩薩摩訶薩,住無相

五陰如夢,如響,如影,如焰,如幻,如化,

行身精進、心精進.以身精進故,起神

通,起神通故,到十方國土,供養諸佛,

饒益衆生.以身精進力,教化衆生,令

住三乘.如是.須菩提,菩薩摩訶薩,行

般若波羅蜜,能具足無相精進波羅

蜜.是菩薩以心精進、聖無漏精進,入

八聖道分中,能具足毘梨耶波羅蜜.

是毘梨耶波羅蜜,皆攝一切善法,所

謂四念處,四正勤,四如意足,五根,五

力,七覺分,八聖道分,四禪,四無量心,

四無色定,八背捨,九次第定,佛十力,

四無所畏,四無㝵智,十八不共法.是

中,菩薩行是法,應具足一切種智,具

足一切種智已,斷一切煩惱習,具足

滿三十二相身,放無等無量光明,放

光明已,三轉十二行法輪,法輪轉故,

三千大千國土六種震動,光明遍照

三千大千國土,三千大千國土中衆

生聞說法聲,皆以三乘法,而得度脫.

如是.須菩提,菩薩摩訶薩,住精進波

羅蜜中,能大饒益,及能具足一切種

智.復次,須菩提,菩薩住無相五陰如

夢,如響,如影,如焰,如幻,如化,能具足

禪那波羅蜜.」「世尊,云何菩薩住五陰

如夢,如響,如影,如焰,如幻,如化,能具

足禪那波羅蜜?」「須菩提,菩薩摩訶薩,

入初禪,乃至入第四禪,入慈、悲、喜、捨,

入無量心,入無邊虛空處乃至非有

想非無想處,入空三昧、無相無作三

昧,入如電光三昧,入如金剛三昧,入聖

正三昧,除諸佛三昧,諸餘三昧,若共

聲聞、辟支佛三昧,皆證皆入,亦不受

三昧味,亦不受三昧果.何以故?是菩

薩知是三昧無相無所有性.當云何

於無相法受無相法味無所有法受

無所有法味?若不受味,則不隨禪定

力,生若色界,若無色界.何以故?是菩

薩不見是二界,亦不見是禪,亦不見

入禪者,亦不見用是法入禪者,不見

入禪處.若不得是法爾時,菩薩能具

足無相禪那波羅蜜.菩薩用是禪那

波羅蜜,能過聲聞、辟支佛地.」須菩提

白佛言:「世尊,云何菩薩具足無相禪

那波羅蜜故,能過聲聞、辟支佛地?」佛

告須菩提:「是菩薩善學內空.善學外

空、乃至善學無法有法空,於是諸空

無法可住處.若須陁洹果、斯陁含阿

那含阿羅漢果乃至一切種智,是諸

法空,亦空.菩薩摩訶薩、行如是諸空,

能入菩薩位中.」須菩提白佛言:「世尊,

云何菩薩摩訶薩位,云何非位?」「須菩

提,一切有所得是非菩薩位,一切無

所得是菩薩位.」「世尊,何等是有所得,

何等是無所得?」「須菩提,色是有所得,

受、想、行、識是有所得,眼、耳、鼻、舌、身、意

乃至一切種智是有所得,是非菩薩

位.須菩提,菩薩位者,是諸法不可示,

不可說.何等法不可示,不可說?若色

乃至一切種智.何以故?須菩提,色性

是不可示,不可說,乃至一切種智性

是不可示,不可說.須菩提.如是名菩

薩位.是菩薩入位中,一切禪定三昧

具足,尚不隨禪定三昧力生,何況住

淫、怒、癡,於中,起罪業生?菩薩但住如

幻,法中饒益衆生,亦不得衆生,亦不

得幻.若無所得,是時,能成就衆生,淨

佛國土.如是.須菩提,是名菩薩具足

無相禪那波羅蜜,乃至能轉法輪,所

謂不可得法輪.復次,須菩提,菩薩摩

訶薩,行般若波羅蜜,知一切法如夢,

如響,如影,如焰,如幻,如化.」須菩提白

佛言:「世尊,菩薩摩訶薩,云何知一切

法如夢,如響,如影,如焰,如幻,如化.」「須

菩提,菩薩摩訶薩,行般若波羅蜜時,

不見夢,不見見夢者,不見響,不見聞

響者,不見影,不見見影者,不見焰,不

見見焰者,不見幻,不見見幻者,不見

化,不見見化者.何以故?是夢、響、影、焰、

幻、化,皆是凡夫、愚人顚倒法故.阿羅

漢不見夢,不見見夢者,乃至不見化,

不見見化者,辟支佛、菩薩摩訶薩、諸

佛,亦不見夢,亦不見見夢者,乃至不

見化,亦不見見化者.何以故?一切法無

所有性,不生不定.若法無所有性,不

生不定,菩薩摩訶薩,當云何行般若

波羅蜜,是中取生相、定相?是處不然.

何以故?若諸法少多有性有生有定,

不名般若波羅蜜.如是.須菩提,菩薩

摩訶薩,行般若波羅蜜,不著色,乃至

不著識,不著欲、色、無色界,不著諸禪

解脫三昧,不著四念處乃至八聖道

分,不著空三昧、無相無作三昧,不著

檀那波羅蜜、尸羅波羅蜜、羼提波羅

蜜、毘梨耶波羅蜜、禪那波羅蜜、般若

波羅蜜.不著故,能具足菩薩初地,於

初地中,亦不生著.何以故?是菩薩不

得是地,云何生著?乃至十地,亦如是.

是菩薩行般若波羅蜜,亦不得般若

波羅蜜,若行般若波羅蜜時,不得般

若波羅蜜,是時,見一切法,皆入般若

波羅蜜中,亦不得是法.何以故?是諸

法與般若波羅蜜,無二無別.何以故?

諸法入如、法性、實際故,無分別.」須菩

提白佛言:「世尊,若諸法無相無分別,

云何說是善是不善,是有漏是無漏,

是世間是出世間,是有爲是無爲?」「須

菩提,於汝意云何?諸法實相中,有法

可說是善是不善,乃至是有爲是無

爲,是須陁洹果乃至阿羅漢、是辟支

佛是菩薩是阿耨多羅三藐三菩提

不?」「世尊,不可說也.」「須菩提,以是因緣

故,當知一切法無相無分別,無生無

定,不可示.須菩提,我本行菩薩道時,

亦無有法可得性若色若受、想、行、識,

乃至若有爲若無爲,須陁洹果乃至

阿耨多羅三藐三菩提.如是.須菩提,

菩薩摩訶薩,行般若波羅蜜,從初發

意乃至阿耨多羅三藐三菩提,應善

學諸法性,善學諸法性,是名阿耨多

羅三藐三菩提.道行是道,能具足六

波羅蜜,成就衆生,淨佛國土,住是法

中,得阿耨多羅三藐三菩提,以三乘

法,度脫衆生,亦不著三乘.如是.須菩

提,菩薩摩訶薩,以無相法,應學般若

波羅蜜.」

摩訶般若波羅蜜經卷第二十三

戊戌歲高麗國大藏都監奉勅彫造

摩訶般若波羅蜜經卷第二十四 海

後秦龜茲國三藏鳩摩羅什譯

四攝品第七十八

須菩提白佛言世尊若諸法如夢如

響如影如焰如:「幻如,化無有實事,無

所,有性,自相,空者,云何,分別是善,法

是不善,法是世間,法是出世間法是,

有漏法是,無漏法是,有爲法是無,爲

法是法,能得須陁,洹果斯陁,含果阿

那,含果阿羅漢果能得、辟支佛道、能

得阿耨、多羅三藐,三菩提佛告須,菩

提凡夫愚人得夢得見夢?」者乃至得

化:「得見、化者起身.口意善業,不善業

無,記業起福,業若罪業作不、動業是、

菩薩摩,訶薩行般若波,羅蜜住二.空

中畢竟空無,始空爲衆生說,法作是

言諸衆生、是色空,無所有受想,行識

空:「無所有,十二入十八界,空、無、所、有

色是夢受,想行識、是夢十二入十八,

界是夢,色、是、響、是影是,焰是幻、是化

受想行識亦如是十二入十八界是夢

是響是影是焰是幻是化是中無陰

入界,無夢,亦無見夢者;無響,亦無聞

響者;無影,亦無見影者;無焰,亦無見

焰者;無幻,亦無見幻者;無化,亦無見

化者;一切法無根本實性,無所有.汝

等於無陰中,見有陰,無入見有入,無

界見有界.是一切法,皆從因緣和合

生,以顚倒心起,屬業果報.汝等何以

故,於諸法空,無根本中,而取根本相?」.

是時,菩薩摩訶薩,行般若波羅蜜,以

方便力故,於慳法中,拔出衆生,教行

檀那波羅蜜,持是布施功德,得大福

報,從大福報,拔出教令持戒、持戒功

德,生天上尊貴處.復拔出令住初禪、

初禪功德,生梵天處.二禪、三禪、四禪、

無邊空處、識處、無所有處、非有想非

無想處,亦如是.衆生行是布施及布

施果報,持戒及持戒果報,禪定及禪

定果報,種種因緣,拔出安置無餘涅

槃及涅槃道中,所謂四念處、四正勤、

四如意足,五根、五力、七覺分、八聖道

分,空解脫門、無相無作解脫門,八背

捨、九次第定,佛十力、四無所畏、四無

㝵智、十八不共法,安隱衆生,令住聖

無漏法、無色無形無㝵法中,有可得

須陁洹果者,安隱教化,令住須陁洹

果,可得斯陁含果、阿那含果、阿羅漢

果、辟支佛道者,令住斯陁含果、阿那

含果、阿羅漢果、辟支佛道;可得阿耨

多羅三藐三菩提者,安隱教化,令住

阿耨多羅三藐三菩提中.」須菩提白

佛言:「世尊,諸菩薩摩訶薩,甚希有難

及.能行是深般若波羅蜜,諸法無所

有性,畢竟空,無始空,而分別諸法是

善是不善,是有漏是無漏.乃至是有

爲是無爲.」佛告須菩提:「如是如是.諸

菩薩摩訶薩,甚希有難及.能行是深

般若波羅蜜諸法無所有性畢竟空

無始空,而分別諸法.須菩提,汝等若

知是菩薩摩訶薩,希有難及法,則知

一切聲聞、辟支佛不能報,何況餘人?」

須菩提白佛言:「世尊,何等是菩薩摩

訶薩,希有難及法,諸聲聞、辟支佛所

無有?」佛告須菩提:「一心諦聽,有菩薩

摩訶薩,行般若波羅蜜,住報得六波

羅蜜中,及住報得五神通、三十七助

道法,住諸陁羅尼、諸無㝵智.到十方

國土,可以布施度者.以布施攝之,可

以持戒度者,以持戒攝之,可以忍辱、

精進、禪定、智慧度者,隨其所應,而攝

取之.可以初禪度者,以初禪攝之;可

以二禪、三禪、四禪、無邊空處、無邊識

處、無所有處、非有想非無想處度者,

隨其所應、而攝取之.可以慈心、悲喜

捨心度者,以慈、悲、喜、捨心,而攝取之.

可以四念處、四正勤、四如意足、五根、

五力、七覺分、八聖道分、空三昧無相

無作三昧度者,隨而攝之.」「世尊,菩薩

摩訶薩,云何以布施,饒益衆生?」「須菩

提,菩薩行般若波羅蜜時,布施隨其

所須,飮食、衣服、車馬、香華、瓔珞種種

所須,盡給與之.若供養佛、辟支佛、阿

羅漢、阿那含、斯陁含、須陁洹等,無異,

若施入正道中人及凡人,下至禽獸,

皆無分別,等一布施.何以故?一切法

不異不分別故.是菩薩無異無別布

施已,當得無分別法報所謂一切種

智.須菩提,若菩薩摩訶薩,見乞丐者

若生是心:「佛是福田,我應供養,禽獸

非福田,不應供養.」,是非菩薩法.何以

故?菩薩摩訶薩,發阿耨多羅三藐三

菩提心,不作是念:「是衆生應以布施

饒益,是不應布施,是衆生布施因緣

故,生剎利大姓、婆羅門大姓、居士、大

家,乃至以是布施因緣,以三乘法,度

之,令入無餘涅槃.」.若衆生來從菩薩

乞,亦不生異心,分別:「應與是,不應與

是.」.何以故?是菩薩爲是衆生故.發阿

耨多羅三藐三菩提心.若分別簡擇,

便墮諸佛、菩薩、辟支佛、學無學人、一

切世間天及人呵責處.誰請,汝救一

切衆生,汝爲一切衆生舍,一切衆生

護,一切衆生依,而分別簡擇,應與不

應與.復次,若菩薩摩訶薩,行般若波

羅蜜時.若人若非人來,欲求乞菩薩

身體,支節,是時,不應生二心:「若與若

不與.」.何以故?是菩薩摩訶薩,爲衆生

故,受身,衆生來取,何可不與?「我以饒

益衆生故,受是身,衆生不乞,自應與

之,何況乞而不與?」.菩薩摩訶薩,行般

若波羅蜜.應如是學.復次,須菩提,若

菩薩摩訶薩,見有乞者,應生是念:「是

中,誰與誰受.所施何物?」.是一切法自

性,皆不可得.」.以畢竟空故.空相法無

與無奪何以故畢竟空故內空外

空、內外空、大空、第一義空、自相空故.

住是諸空,布施,是時,具足檀那波羅

蜜,具足檀那波羅蜜故,若斷內外法

時,作是念:「截我者誰,割我者誰?」.復次,

須菩提,我以佛眼,見東方如恒河沙

等諸菩薩摩訶薩,入大地獄,令火滅

湯冷,以三事教化:一者神通,二者知

他心,三者說法.是菩薩以神通力,令

大地獄,火滅湯冷,知他心以慈、悲、喜、

捨,隨意說法.是衆生於菩薩,生淸淨

心,從地獄得脫,漸以三乘法,得盡苦

際.南、西、北方,四維上、下,亦如是.復次,

須菩提.我以佛眼,觀十方世界,見如

恒河沙等國土中諸菩薩,爲諸佛給

使,供給諸佛,隨意愛樂尊敬,若諸佛

所說,盡能受持,乃至阿耨多羅三藐

三菩提,終不忘失.復次,須菩提,我以

佛眼,觀十方如恒河沙等國土中諸

菩薩摩訶薩,爲畜生故,捨其壽命,割

截身體,分散諸方.諸有衆生,食是諸

菩薩摩訶薩,肉者,皆愛敬菩薩,以愛

敬故,卽得離畜生道,値遇諸佛,聞佛

說法,如說修行,漸以三乘聲聞、辟支

佛、佛法,於無餘涅槃,而般涅槃.如是.

須菩提,諸菩薩摩訶薩,所益甚多,教

化衆生,令發阿耨多羅三藐三菩提

心,如說修行,乃至於無餘涅槃,而般

涅槃.復次,須菩提,我以佛眼,見十方

如恒河沙等國土中諸菩薩摩訶薩,

除諸餓鬼飢渴苦.是諸餓鬼,皆愛敬

菩薩,以愛敬故,得離餓鬼道,値遇諸

佛聞諸佛說法如說修行漸以三乘

聲聞、辟支佛、佛法,而般涅槃,乃至無

餘涅槃.如是須菩提,菩薩摩訶薩,爲

度衆生故,行大悲心.復次,須菩提,我

以佛眼,見諸菩薩摩訶薩,在四天王

天上說法,在三十三天、夜摩天、兜率

陁天、化樂天、他化自在天上說法,諸

天聞菩薩說法,漸以三乘,而得滅度.

須菩提,是諸天衆中,有耽著五欲者,

是菩薩示現火起,燒其宮殿,而爲說

法,作是言:「諸天一切有爲法,悉皆無

常,誰常安者?」復次,須菩提,我以佛眼,

觀十方世界,見如恒河沙等國土中,

諸梵天著於邪見,諸菩薩摩訶薩教

令遠離邪見,作是言:「汝等云何於空

相虛妄諸法中,而生邪見.」.如是,須菩

提,菩薩摩訶薩,住大慈心,爲衆生說

法.須菩提,是爲諸菩薩希有難及法.

復次,須菩提,我以佛眼,觀十方世界

如恒河沙等國土中諸菩薩摩訶薩,

以四事攝取衆生.何等四?布施,愛語,

利益,同事.云何菩薩以布施,攝取衆

生?須菩提,菩薩以二種施,攝取衆生,

財施,法施.何等財施攝取衆生?須菩

提,菩薩摩訶薩,以金銀、琉璃、頗梨、眞

珠、珂貝、珊瑚等諸寶物,或以飮食、衣

服、臥具、房舍、燈燭、華香、瓔珞,若男若

女,若牛、羊、象、馬車乘,若以己身,給施

衆生,語衆生言:「汝等若有所須,各來

取之,如取己物,莫得疑難.」.是菩薩施

已.教三歸依,歸依佛,歸依法,歸依僧.

或教受五戒,或教一日戒,或教初禪.

乃至教非有想非無想定,或教慈、悲、

喜、捨,或教念佛,念法,念僧,念戒,念捨,

念天,或教不淨觀,或教安那般那觀,

或相或觸,或教四念處、四正勤、四如意

足、五根、五力、七覺分、八聖道分、空三

昧、無相無作三昧、八背捨、九次第定、

佛十力、四無所畏、四無礙智、十八不

共法、大慈大悲、三十二相、八十隨形、

好,或教須陁洹果、斯陁含果、阿那含

果、阿羅漢果.或教辟支佛道,或教阿

耨多羅三藐三菩提.如是須菩提,菩

薩摩訶薩,行般若波羅蜜.以方便力,

教衆生,財施已,復教令得無上安隱

涅槃.須菩提,是名菩薩摩訶薩希有

難及法.須菩提,菩薩云何以法施,攝

取衆生?須菩提,法施有二種,一者世

間,二者出世間.何等爲世間法施?敷

演顯示世間法,所謂不淨觀,安那般

那念,四禪、四無量心、四無色定,如是

等世間法及諸餘共凡夫所行法.是

名世間法施.是菩薩如是世間法施

已.種種因緣,教化令遠離世間法,遠

離世間法已,以方便力,令得聖無漏

法及聖無漏法果.何等是聖無漏法,

何等是聖無漏法果?聖無漏法者,三

十七助道法,三解脫門.聖無漏法果

者,須陁洹果乃至阿羅漢果、辟支佛

道,阿耨多羅三藐三菩提.復次,須菩

提,菩薩摩訶薩聖無漏法,須陁洹果

中智慧,乃至阿羅漢果中智慧.辟支

佛道中智慧,三十七助道法中智慧,

六波羅蜜中智慧,乃至大慈大悲中

智慧,如是等一切法,若世間若出世

間智慧,若有漏若無漏,若有爲若無

爲,是法中一切種智,是名菩薩摩訶

薩聖無漏法.何等爲聖無漏法果?斷

一切煩惱習相續,是名聖無漏法果.」

須菩提白佛言:「世尊,菩薩摩訶薩,得

一切種智不?」佛言:「如是如是.須菩提,

菩薩摩訶薩,得一切種智.」須菩提言:

「菩薩與佛,有何等異?」佛言:「有異.菩薩

摩訶薩,得一切種智,是名爲佛.所以

者何?菩薩心與佛心無有異.菩薩住

是一切種智中,於一切法,無不照明

是名菩薩摩訶薩世間法施.須菩提,

菩薩摩訶薩,因緣世間法施,得出世

間法施.如是.須菩提,菩薩摩訶薩,教

衆生,令得世間法,以方便力故,教令

得出世間法.須菩提,何等是菩薩出

世間法:不共凡夫法同,所謂四念處

四正勤四如意足,五根五力七覺分

八聖道分,三解脫門八背捨九次第

定,佛十力四無所畏四無㝵智十八

不共法三十二相八十隨形好,五百陁

羅尼門,是名出世間法.須菩提,云何

爲四念處?菩薩摩訶薩,觀內身循身

觀,觀外身循身觀,觀內外身循身觀,

勤精進,以一心智慧觀,觀身集因緣

生.觀身滅,觀身集生滅,行是道,無所

依,於世間,無所受,受心法念處,亦如

是.須菩提,云何爲四正勤?未生惡不

善法爲不生故,勤生欲精進;已生惡

不善法爲斷故.勤生欲精進;未生善

法爲生故,勤生欲精進;已生諸善法

爲增長修具足故,勤生欲精進.是名

四正勤.須菩提,云何爲四如意足?欲

三昧斷行,成就初如意足,精進三昧、

心三昧、思惟三昧斷行,成就如意足.

云何爲五根?信根,進根,念根,定根,慧

根.云何爲五力?信力,精進力,念力,

定力,慧力,云何爲七覺分?念覺分、擇

法覺分,精進覺分,喜覺分,除息覺分,

定覺分,捨覺分.云何爲八聖道分?正

見,正思惟,正語,正業,正命,正精進,正

念,正定.云何爲三三昧?空三昧門,無

相、無作三昧門.云何爲空三昧?以空

行、無我行,攝心,是名空三昧.云何爲

無相三昧以寂滅行離行攝心是爲

無相三昧.云何爲無作三昧?無常行、

苦行,攝心,是名無作三昧.云何爲八

解脫?內色相外觀色是初解脫,內無

色相外觀色是二解脫,淨解脫是三

解脫,過一切色相,滅一切有對相,不念

一切異相故,觀無邊虛空,入無邊虛

空處,乃至過一切非有想非無想處,

入滅受想解脫,是名八解脫.云何九

次第定?行者離欲惡不善法,有覺有

觀,離生喜樂,入初禪、第二第三第四

禪,乃至過非有想非無想處,入滅受

想定,是名九次第定.云何爲佛十力?

是處、不是處如實知,衆生過去、未來、

現在諸業、諸法、諸受知,造業處知,因緣

知,報諸禪定解脫三昧定垢淨分別

相,如實知,知他衆生諸根上、下相知,

他衆生種種欲解知,世間種種無數

性知,一切到道相知,種種宿命,一世

乃至無量劫如實知,天眼見衆生乃

至生善惡道,漏盡故,無漏心解脫如

實知,是爲佛十力.云何爲四無所畏?

佛作誠言:「我是一切正智人.」.若有沙

門、婆羅門,若天,若魔,若梵,若復餘衆,

如實言:「是法不知.乃至不見.」,是微畏

相.以是故我得安隱,得無所畏,安住

聖主處,在大衆中,作師子吼,能轉梵

輪.諸沙門、婆羅門,若天,若魔,若梵,若

復餘衆,實不能轉,一無所畏.佛作誠

言:「我一切漏盡.」.若有沙門、婆羅門,若

天,若魔,若梵,若復餘衆,如實言:「是漏

不盡,乃至不見.」,是微畏相.以是故我

得安隱,得無所畏,安住聖主處,在大

衆中,作師子吼,能轉梵輪.諸沙門、婆

羅門,若天,若魔,若梵,若復餘衆,實不

能轉,二無畏也.佛作誠言:「我說障法.」.

若有沙門、婆羅門,若天,若魔,若梵,若

復餘衆、如實言:「受是法,不障道,乃至

不見.」,是微畏相.以是故我得安隱,得

無所畏,安住聖主處,在大衆中,作師

子吼,能轉梵輪.諸沙門、婆羅門,若天,

若魔,若梵,若復餘衆,實不能轉,三無

畏也.佛作誠言:「我所說聖道能出世

間,隨是行能盡苦.」.若有沙門、婆羅門,

若天,若魔,若梵,若復餘衆,如實言?「行

是道,不能出世間,不能盡苦,乃至不

見.」,是微畏相.以是故我得安隱,得無

所畏,安住聖主處,在大衆中,師子吼,

能轉梵輪.諸沙門、婆羅門,若天,若魔,

若梵,若復餘衆,實不能轉,四無畏也.

云何爲四無㝵智?一者義無㝵智,二

者法無㝵智,三者辭無㝵智,四者樂

說無㝵智.云何爲義無㝵智?緣義智

慧,是爲義無㝵智.云何爲法無㝵智?

緣法智慧,是爲法無㝵智.云何爲辭

無㝵智?緣辭智慧,是爲辭無㝵智.云

何爲樂說無㝵智?緣樂說智慧,是爲

樂說無㝵智.云何爲十八不共法?一諸

佛身無失,二口無失,三念無失,四無

異相,五無不定心,六無不知已捨心,七

欲無減,八精進無減,九念無減,十慧

無減,十一解脫無減,十二解脫知見

無減,十三一切身業隨智慧行,十四

一切口業隨智慧行,十五一切意業

隨智慧行,十六智慧知過去世無㝵,

十七智慧知未來世無㝵,十八智慧

知現在世無㝵.云何三十二相?一者足

下安平立平如匳底,二者足下千輻

輞輪輪相具足,三者手足指長勝於

餘人,四者手足柔軟勝餘身分,五者

足跟廣具足滿好,六者手足指合縵

網妙好勝於餘人,七者足趺高平好

與跟相稱,八者伊泥延鹿腨腨纖好

如伊泥延鹿王,九者平住兩手摩膝,

十者陰藏相如馬王象王,十一者身

縱廣等如尼俱盧樹,十二者一一孔一

毛生色靑柔軟而右旋,十三者毛上

向靑色柔軟而右旋,十四者金色相

其色微妙勝閻浮檀金,十五者身光

面一丈,十六者皮薄細滑不受塵垢

不停蚊蚋,十七者七處滿.兩足下兩

手中兩肩上.項中,皆滿字相分明,十

八者兩腋下滿,十九者上身如師子,

二十者身廣端直,二十一者肩圓好,

二十二者四十齒,二十三者齒白齊

密而根深,二十四者四牙最白而大.

二十五者方頰車如師子,二十六者味

中得上味,咽中二處津液流出,二十

七者舌大軟薄能覆面至耳髮際,二

十八者梵音深遠,如迦蘭頻伽聲,二

十九者眼色如金精,三十者眼睫如牛

王,三十一者眉間白毫相軟白如兜

羅緜,三十二者頂髻肉骨成.是三十

二相佛身成就,光明遍照三千大千

國土,若欲廣照,則遍滿十方無量阿

僧祇國土,爲衆生故,受丈光,若放無

量光明,則無日月、時節、歲數.佛音聲

遍滿三千大千國土,若欲大聲,則遍

滿十方無量阿僧祇國土,隨衆生多

少.音聲遍至.云何爲八十隨形好?一

者無見頂,二者鼻直高好孔不現,三

者眉如初生月紺琉璃色,四者耳輪

埵成,五者身堅實如那羅延,六者骨

際如鉤瑣,七者身一時迴如象王,八者

行時足去地四寸而印文現,九者爪

如赤銅色薄而潤澤,十者膝骨堅著

圓好,十一者身淨潔,十二者身柔軟,

十三者身不曲,十四者指長纖圓,十

五者指文莊嚴,十六者脈深,十七者

踝不現,十八者身潤澤,十九者身自

持不逶迤,二十者身滿足,二十一者

識滿足,二十二者容儀備足,二十三者

住處安無能動者,二十四者威震一

切,二十五者一切樂觀,二十六者面不

大長,二十七者正容貌不撓色,二十

八者面具足滿,二十九者脣赤如頻

婆果色,三十者音響深,三十一者臍

深圓好,三十二者毛右旋,三十三者

手足滿,三十四者手足如意,三十五

者手文明直,三十六者手文長,三十

七者手文不斷,三十八者一切惡心

衆生見者和悅,三十九者面廣姝好,四

十者面淨滿如月,四十一者隨衆生

意和悅與語,四十二者毛孔出香氣,

四十三者口出無上香,四十四者儀

容如師子,四十五者進止如象王,四

十六者行法如鵝王,四十七者頭如

摩陁那果,四十八者一切聲分具足,

四十九者牙利,五十者舌色赤,五十

一者舌薄,五十二者毛紅色,五十三

者毛潔淨,五十四者廣長眼,五十五

者孔門相具,五十六者手足赤白如

蓮華色,五十七者臍不出,五十八者

腹不現,五十九者細腹,六十者身不

傾動,六十一者身持重,六十二者其

身大,六十三者身長,六十四者手足

潔淨軟澤,六十五者邊光各一丈,六

十六者光照身而行,六十七者等視

衆生,六十八者不輕衆生,六十九者

隨衆生音聲不過不減,七十者說法

不著,七十一者隨衆語言而爲說法,

七十二者一發音報衆聲,七十三者

次第有因緣說法,七十四者一切衆

生不能盡觀相,七十五者觀無厭足,

七十六者髮長好,七十七者髮不亂,

七十八者髮旋好,七十九者髮色如

靑珠,八十者手足有德相.須菩提,是

爲八十隨形好,佛身成就.如是,須菩

提,菩薩摩訶薩,以二施,攝取衆生,所

謂財施,法施.是爲菩薩希有難及事.

云何爲菩薩摩訶薩愛語,攝取衆生?

菩薩摩訶薩,以六波羅蜜,爲衆生說

法.作是言:「汝行六波羅蜜,攝一切善

法.」.云何爲菩薩摩訶薩利行,攝取衆

生?菩薩摩訶薩,長夜教衆生,令行六

波羅蜜.云何爲菩薩摩訶薩同事,攝

取衆生?菩薩摩訶薩,以五神通力故,

種種變化,入五道中,與衆生同事.以

此四事,而攝取之.復次,須菩提,菩薩

摩訶薩,行般若波羅蜜時,教化衆生:「

善男子當善學分別諸字,亦當善知

一字乃至四十二字,一切語言,皆入初

字門,一切語言,亦入第二字門乃至

第四十二字門,一切語言,皆入其中,

一字皆入四十二字,四十二字亦入一

字.」.是衆生應如是善學四十二字,善

學四十二字已,能善說字法,善說字

法已,善說無字法.須菩提,如佛善知

字法,善知字,善知無字,爲無字法故,

說字法.何以故?須菩提,過一切名字

法故,名爲佛法.」須菩提白佛言:「世尊,

若衆生畢竟不可得,法亦不可得,法

性亦不可得,畢竟空,無始空故.世尊,菩

薩摩訶薩,云何行般若波羅蜜,行禪那

波羅蜜、毘梨耶波羅蜜、羼提波羅蜜、

尸羅波羅蜜、檀那波羅蜜時,行四禪、

四無量心、四無色定、三十七助道法、

十八空,行空無相無作三昧、八解脫、

九次第定、佛十力、四無所畏、四無㝵

智、十八不共法、三十二相、八十隨形

好?云何住報得五神通,爲衆生說法?

衆生實不可得,衆生不可得故,色不

可得,乃至識亦不可得,五陰不可得

故,六波羅蜜乃至八十隨形好.皆不

可得.是不可得中,無衆生,無色,乃至

無八十隨形好.世尊,云何菩薩摩訶

薩,行般若波羅蜜,爲衆生說法?世尊,

菩薩行般若波羅蜜時,菩薩尚不可

得,何況當有菩薩法?」佛告須菩提:「如

是如是.如汝所言,衆生不可得故,當

知是內空、外空、內外空、空空、大空、第

一義空、有爲空、無爲空、畢竟空、無始

空、散空、諸法空、自相空、性空、不可得

空無法空有法空無法有法空衆生

不可得故.當知五陰空,十二入、十八

界空,十二因緣空,四諦空,我空,壽者、

命者、生者、養育者、衆數者、人者、作

者、使作者、起者、使起者、受者、使受者、

知者、見者,皆空.衆生不可得故,當知

四禪空.四無量心空.四無色定空,當

知四念處空,乃至八聖道分空,空空,

無相空,無作空,八解脫空,九次第定

空.衆生不可得故,當知佛十力空,四

無所畏空,四無㝵智空,十八不共法

空,當知須陁洹果空,斯陁含果空,阿

那含果空,阿羅漢果空,辟支佛道空,

當知菩薩地空,阿耨多羅三藐三菩

提空.須菩提,菩薩摩訶薩,如是見一

切法空,爲衆生說法,不失諸空相,是

菩薩如是觀時,知一切法無㝵,知一

切法無㝵已,不壞諸法相不二不分

別,但爲衆生,如實說法.譬如佛所化

人化人,復化作無量千萬億人,有教

令布施者,有教持戒,有教忍辱,有教

精進,有教禪定,有教智慧,有教四禪,

四無量心,四無色定者.於汝意云何?

佛所化人有分別破壞諸法不?」須菩

提言:「不也,世尊.」「是化人無心,無心數

法,云何分別破壞諸法?以是故須菩

提,當知菩薩摩訶薩,行般若波羅蜜,

爲衆生,如應說法,拔出衆生於顚倒

地,令衆生,各得如所應住地.以不縛不

脫法故.何以故?須菩提,是色不縛不

脫,受、想、行、識不縛不脫,色無縛無脫,

不是色,受、想、行、識無縛無脫,不是識.

何以故?色畢竟淸淨故,受、想、行、識乃

至一切法,若有爲若無爲,亦畢竟淸

淨故.如是.須菩提,菩薩摩訶薩,爲衆

生說法,亦不得衆生及一切法,一切法

不可得故.菩薩以不住法故,住諸法

相中,所謂色空,乃至有爲無爲法空.

何以故?色乃至有爲無爲法自性不

可得故,無有住處.無所有法不住無

所有法,自性法不住自性法,他性法

不住他性法.何以故?是一切法,皆不

可得故.不可得法當住何處?如是.須

菩提,菩薩摩訶薩,行般若波羅蜜,以

是諸空,能如是說法,如是行般若波

羅蜜,於諸佛及聲聞、辟支佛,無有過.

何以故?諸佛及菩薩、辟支佛、阿羅漢

得是法已,爲衆生說法,亦不轉諸法

相.何以故?如、法性、實際不可轉故.所

以者何?諸法性無故.」須菩提白佛言:

「世尊,若法性如實際不轉,色與法性

異不?色與如、實際異不?受、想、行、識乃

至有爲無爲法、世間出世間、有漏無

漏異不?」佛言:「不也.色不異法性,不異

如,不異實際.受、想、行、識乃至有漏無

漏,亦不異.」須菩提白佛言:「世尊,若色

不異法性,不異如,不異實際,受、想、行、

識乃至有漏無漏不異者,云何分別

黑法,有黑報所謂地獄、餓鬼、畜生,白

法有白報所謂諸天及人,黑白法有

黑白報,不黑不白法有不黑不白報

所謂須陁洹果、斯陁含果、阿那含果、

阿羅漢果、辟支佛道、阿耨多羅三藐

三菩提?」佛告須菩提:「世諦故,分別說

有果報,非第一義,第一義中,不可說

因緣果報.何以故?是第一義實無有

相,無有分別,亦無言說,所謂色乃至

有漏無漏法,不生不滅相,不垢不淨,

畢竟空,無始空故.」須菩提白佛言:「世

尊,若以世諦故,分別說有果報,非第

一義者,一切凡夫人應有須陁洹果、

斯陁含果、阿那含果、阿羅漢果、辟支

佛道、阿耨多羅三藐三菩提.」佛告須

菩提:「於汝意云何?凡夫人爲知是世諦,

是第一義諦不?若知是,凡夫人應是

須陁洹果乃至阿耨多羅三藐三菩

提.須菩提,以凡夫人實不知世諦,不

知第一義諦,不知道,不知分別道果,

云何當有諸果?須菩提,聖人知世諦,

知第一義諦,有道有修道.以是故聖

人差別有諸果.」須菩提白佛言:「世尊,

修道得果不?」佛言:「不也.須菩提,修道

不得果,不修道,亦不得果,亦不離道,

得果,亦不住道中,得果.如是須菩提,

菩薩摩訶薩,行般若波羅蜜時,爲衆

生故,分別果,亦不分別是有爲性、無

爲性.」「世尊,若不分別有爲性、無爲性,

得諸果者,云何世尊,自說三結盡故,

名須陁洹,婬、怒、癡薄故,名斯陁含果

五此間結盡,名阿那含果,五彼間結

盡故,名阿羅漢,所有集法,皆滅散相

故,名辟支佛道,一切煩惱習斷故,名

阿耨多羅三藐三菩提?世尊,我當云

何知不分別有爲性、無爲性,得諸果?」

佛告須菩提:「汝以須陁洹果、斯陁含

果、阿那含果、阿羅漢果、辟支佛道、阿

耨多羅三藐三菩提,是諸果是有爲,

是無爲?」須菩提言:「世尊,皆是無爲.」「須

菩提,無爲法中,有分別不?」「不也.世尊,

若善男子善女人,通達一切法.若有爲

若無爲,一相,所謂無相,是時,有分別

若有爲若無爲不?」「不也,世尊.」「如是.須

菩提,菩薩摩訶薩,爲衆生說法,不分

別諸法,所謂內空故,乃至無法有法

空故,是菩薩自得無所著法,亦教人

令得無所著法,若檀那波羅蜜、尸羅

波羅蜜、羼提波羅蜜、毘梨耶波羅蜜、

禪那波羅蜜、般若波羅蜜、初禪乃至

第四禪、慈悲喜捨、無邊虛空處乃至

非有想非無想處,若四念處乃至一

切種智.是菩薩自不著故,亦教他人,

令得無所著,無所著故,無所㝵.譬如

佛所化人布施,亦不受布施報,但爲

度衆生故,乃至行一切種智,不受一

切種智報菩薩摩訶薩亦如是行六

波羅蜜乃至一切法有漏、無漏、有爲、

無爲不住,亦不受報,但爲度衆生故.

何以故?是菩薩摩訶薩,善達一切諸

法相故.」

摩訶般若波羅蜜經善達品第七十九

須菩提白佛言:「世尊,云何菩薩善達

諸法相?」佛告:「須菩提,譬如化人不行

婬、怒、癡,不行色乃至識,不行內、外法,

不行諸煩惱結使,不行有漏法無漏

法、世間法出世間法、有爲法無爲法,

亦無聖果,菩薩亦如是無有是法,亦

不分別是法.是名善達諸法相.」須菩

提言:「世尊,化人云何有修道?」佛言:「化

人修道不垢不淨,亦不在五道生死.

須菩提,於汝意云何?佛所化人有根

本實事,不有垢有淨不?」須菩提言:「不

也佛所化人無有根本實事,亦無垢

亦無淨,亦不在五道生死.」「如是須菩

提,菩薩摩訶薩善達諸法相,亦如是.

須菩提言:「世尊,一切色如化不?受、想、

行、識如化不?」佛言:「一切色如化,一切

受、想、行、識如化.」「世尊,若一切色如化,

一切受、想、行、識如化,一切法如化,化

人無色,無受、想、行、識,無垢無淨,無五

道生死,亦無解脫處,菩薩有何等功

用?」佛告須菩提:「於汝意云何?菩薩摩

訶薩,本行菩薩道時,頗見有衆生,從

地獄、餓鬼、畜生、天、人中,得解脫不?」須

菩提言:「不也,世尊.」佛言:「如是如是.須

菩提,菩薩摩訶薩,亦如是,不見衆生

從三界,得解脫.何以故?菩薩摩訶薩,

見知一切法如幻,如化.」「世尊,若菩薩

摩訶薩,見知一切法如幻,如化,爲何

事故,行六波羅蜜、四禪、四無量心、四

無色定、三十七助道法.乃至行大慈

悲,淨佛國土,成就衆生?」佛告須菩提:

「若衆生自知諸法如幻,如化,菩薩摩

訶薩,終不於阿僧祇劫,爲衆生,行菩

薩道.須菩提,以衆生自不知諸法如

幻,如化.以是故菩薩摩訶薩,於無量

阿僧祇劫,行六波羅蜜,成就衆生,淨

佛國土,得阿耨多羅三藐三菩提.」須

菩提白佛言:「世尊,若一切法如夢,如

響,如影,如焰,如幻,如化,衆生在何處

住,菩薩行六波羅蜜,而拔出之?」「須菩

提,衆生但住名相虛妄憶想分別中.

是故菩薩行般若波羅蜜,於名相虛

妄中,拔出衆生.」須菩提白佛言:「世尊,

何等是名,何等是相?」佛言:「此名强作

但假施設,所謂此色此受、想、行、識,此

男此女,此大此小,此地獄此畜生此

餓鬼,此人,此天,此有爲此無爲,此是

須陁洹果、斯陁含果、阿那含果、阿羅

漢果、辟支佛道,此佛道.須菩提,一切

和合法,皆是假名,以名取諸法.是故

爲名.一切有爲法但有名相,凡夫、愚

人於中生著,菩薩摩訶薩,行般若波

羅蜜,以方便力故,於名字中,教令遠

離,作是言:「諸衆生是名但有空名,虛

妄憶想分別中生,汝等莫著虛妄憶

想,此事本末,皆無自性空故,智者所

不著.」.如是須菩提,菩薩摩訶薩,行般

若波羅蜜,以方便力故,爲衆生說法.

須菩提,是爲名.何等爲相?須菩提,有

二種相,凡夫人所著處.何等爲二?一

者色相,二者無色相.須菩提,何等名

色相?諸所有色,若麤若細,若好若醜,

皆是空.是空法中,憶想分別,著心取

相.是名爲色相.何等是無色相?諸無

色法憶想分別,著心取相故,生煩惱.

是名無色相.是菩薩摩訶薩,行般若

波羅蜜,以方便力故,教衆生,遠離是

相著,無相法中,令不墮二法,所謂是

相,是無相.如是須菩提,菩薩摩訶薩,

行般若波羅蜜,教衆生,遠離相,令住

無相性中.」須菩提白佛言:「世尊,若一

切法但有名相,云何菩薩行般若波

羅蜜,能自饒益,亦教他人,令得善利?

云何菩薩具足諸地,從一地至一地,教

化衆生,令得三乘?」佛告須菩提:「若諸

法根本定有非但名相者,菩薩摩訶

薩,行般若波羅蜜時,不能自利益,亦

不能利益他人.須菩提,諸法無有根

本實事,但有名相.是故菩薩行般若

波羅蜜時,能具足禪那波羅蜜,無相

故.毘梨耶波羅蜜、羼提波羅蜜、尸羅

波羅蜜、檀那波羅蜜,無相故.具足四

禪波羅蜜、四無量心波羅蜜、四無色

定波羅蜜,無相故.具足四念處波羅

蜜,無相故.乃至具足八聖道分波羅

蜜,無相故.具足內空波羅蜜,無相故.

乃至具足無法有法空波羅蜜,無相

故.具足解脫波羅蜜,無相故.具足九

次第定波羅蜜,無相故.具足佛十力

波羅蜜,乃至具足十八不共法波羅

蜜,無相故.是菩薩無相故,自具足是

諸善法,亦教他人,令具足善法,無相

故.須菩提,若諸法相當實有如毫釐

許者,菩薩摩訶薩,行般若波羅蜜時,

不能知諸法無相無憶念,得阿耨多

羅三藐三菩提.亦教衆生,令得無漏

法.何以故?一切無漏法無相無憶念

故.如是須菩提,菩薩摩訶薩,行般若

波羅蜜,以無漏法,利益衆生.」須菩提

白佛言:「世尊,若一切法無相無憶念,

云何數是聲聞法,是辟支佛法,是菩

薩法,是佛法?」佛告須菩提:「於汝意云

何?無相法與聲聞法異不?」「不也,世尊.」

「無相法與辟支佛法、菩薩法、佛法異

不?」「不也,世尊.」佛告須菩提:「無相法,卽

是須陁洹果,斯陁含果,阿那含果,阿

羅漢果,辟支佛法,菩薩法,佛法.」須菩

提言:「如是,世尊.」「須菩提,以是因緣故,

當知一切法,皆是無相.須菩提,菩薩

摩訶薩,學是一切法無相.得增益善

法,所謂六波羅蜜.四禪,四無量心,四

無色定,四念處,乃至十八不共法.何

以故?菩薩不以餘法爲要,如三解脫

門,所謂空無相無作.所以者何?一切

善法,皆入三解脫門.何以故?一切法

自相空,是名空解脫門;一切法無相,

是名無相解脫門;一切法無作無起

相,是名無作解脫門.若菩薩摩訶薩,

學三解脫門.是時,能學五陰相,能學

十二入相,能學十八界相,能學四聖

諦、十二因緣法,能學內空、外空乃至

無法有法空,能學六波羅蜜、四念處

乃至八聖道分,能學佛十力、四無所

畏、四無㝵智、十八不共法.」須菩提白

佛言:「世尊,云何菩薩摩訶薩,行般若

波羅蜜,能學五受陰相?」佛告須菩提:

「菩薩摩訶薩,行般若波羅蜜.知色相,

知色生滅,知色如.云何知色相?知色

畢竟空,內分分異虛無實,譬如水沫,

無堅固,是爲知色相.云何知色生滅?

色生時,無所從來,去無所至,若不來

不去.是爲知色生滅相.云何知色如?

是色如不生不滅,不來不去,不增不

減,不垢不淨.是名知色如.須菩提,如

名如實不虛,如前、後、中,亦爾,常不異.

是爲知色如.云何知受相,云何知受

生滅,云何知受如?菩薩知諸受相,如

水中泡,一起一滅.是爲知受相.知受

生滅者,是諸受無所從來,去無所至.

是爲知受生滅.知受如者,是如不生

不滅,不來不去,不增不減,不垢不淨.

是爲知受如.云何知想相.云何知想

生滅,云何知想如?知想相者,是想如

焰水不可得,而妄生水想.是爲知想

相.知想生滅者,是想無所從來,去無

所至.是爲知想生滅.知想如者,諸想

如不生不滅,不來不去,不增不減,不

垢不淨,不轉於實相.是爲知想如.云

何知行相,云何知行生滅,云何知行

如?知行相者,行如芭蕉葉葉除卻,不

得堅實.是爲知行相.知行生滅者,諸

行生無所從來,去無所至.是爲知行

生滅.知行如者,諸行不生不滅,不來

不去,不增不減,不垢不淨.是爲知行

如.云何知識相,云何知識生滅,云何

知識如?知識相者,識如幻師幻作四

種兵,無有實識相,亦如是.是爲知識

相.知識生滅者,是識生時,無所從來,

滅時,無所去.是爲知識生滅.知識如

者,知識不生不滅,不來不去,不垢不

淨,不增不減.是爲知識如.云何知諸

入?眼、眼性空,乃至意、意性空.色、色性

空,乃至法、法性空.云何知界?眼、眼界

空,色、色界空.眼識、眼識界空,乃至意

識界,亦如是.云何知四聖諦?知苦聖

諦時,遠離二法,知苦諦不二不別.是

名苦聖諦.集、盡、道亦如是.云何知苦

如?知苦聖諦,卽是如,如卽是苦聖諦.集、

盡、道亦如是.云何知十二因緣?知十二

因緣不生相.是名知十二因緣.」須菩

提白佛言:「世尊,若菩薩摩訶薩,行般

若波羅蜜時,各各分別,知諸法,將無

以色性壞法性,乃至一切種智性壞

法性耶?」佛告須菩提:「若法性外,更有

法者,應壞法性,法性外,法不可得.是

故不壞.何以故?須菩提,佛及佛弟子

知法性外,法不可得.不可得故,不說

法性外有法如是須菩提菩薩摩訶

薩,行般若波羅蜜,應學法性.」須菩提

白佛言:「世尊,菩薩摩訶薩,若學法性,

爲無所學?」佛告須菩提:「菩薩摩訶薩,

學法性,則學一切法.何以故?一切法,

卽是法性.」須菩提白佛言:「世尊,何因

緣故,一切法,卽是法性?」佛言:「一切法,

皆入無相、無爲性中.以是因緣故,學

法性,則學一切法.」須菩提白佛言:「世

尊,若一切法,卽是法性,菩薩摩訶薩,

何以學般若波羅蜜,禪那波羅蜜、毘

梨耶波羅蜜、羼提波羅蜜、尸羅波羅

蜜、檀那波羅蜜?菩薩摩訶薩,何以學

初禪、第二第三第四禪?菩薩摩訶薩,

何以學慈、悲、喜、捨?何以學無邊虛空

處、無邊識處、無所有處、非有想非無

想處?何以學四念處、四正勤、四如意

足、五根、五力、七覺分、八聖道分?何以

學空無相無作解脫門?何以學八背

捨、九次第定、佛十力、四無所畏、四無

㝵智、十八不共法?何以學六神通?何

以學三十二相、八十隨形好?何以學

生剎利大姓、婆羅門大姓、居士、大家?

何以學生四天王天處、三十三天、夜

摩天、兜率陁天、化樂天、他化自在天?

何以學生梵天王住處、光音天、遍淨

天、廣果天、無想天、淨居天?何以學生

無邊空處、生無邊識處、生無所有處,

生非有想非無想處?何以學初發意

地、第二第三第四第五第六第七第

八第九第十地?何以學聲聞地、辟支

佛地、菩薩法位?何以學成就衆生,淨

佛國土?何以學諸陁羅尼?何以學樂

說法?何以學阿耨多羅三藐三菩提,

學已得一切種智,知一切法?」「世尊,諸

法法性中,無是分別.世尊,將無菩薩

墮非道中.何以故?世尊,法性中,無如

是分別,法性中,無色,無受、想、行、識.諸

法性,亦不遠離色、受、想、行、識.色卽是

法性,法性卽是色.受、想、行、識.亦如是.

一切法,亦如是.」佛告須菩提:「如是如

是.如汝所言,色、卽是法性,受、想、行、識,

卽是法性.須菩提,菩薩摩訶薩,行般

若波羅蜜時,若法性外,見有法者,爲

不求阿耨多羅三藐三菩提.菩薩摩

訶薩,行般若波羅蜜時,知一切法性

卽是阿耨多羅三藐三菩提.以是故

菩薩摩訶薩,行般若波羅蜜時,知一

切法,卽是法性已,以無名相法,以名

相說,所謂:「是色,是受、想、行、識,乃至

是阿耨多羅三藐三菩提.」.須菩提,譬

如工幻師,若幻弟子多人處立,幻作

種種形色男、女,象、馬,端嚴園林及諸

廬館,流泉、浴池,衣服、臥具、香華、瓔珞,

餚膳、飮食,作衆伎樂,以樂衆人.又復

幻作人,令布施、持戒、忍辱、精進、禪定,

修智慧,是幻師復幻作剎利大姓、婆

羅門大姓、居士、大家,四天王天處、須

彌山三十三天、夜摩天、兜率陁天、化

樂天、他化自在天,以示衆人.復幻作

梵衆天乃至非有想非無想天,又幻

作須陁洹、斯陁含、阿那含、阿羅漢、辟

支佛、菩薩摩訶薩從初發意,行檀那

波羅蜜、尸羅波羅蜜、羼提波羅蜜、毘

梨耶波羅蜜、禪那波羅蜜、般若波羅

蜜,行初地,乃至行十地,入菩薩位,遊

戲神通,成就衆生,淨佛國土,遊戲諸

禪解脫三昧,行佛十力、四無所畏、四

無㝵智、十八不共法、大慈大悲,具足

佛身三十二相、八十隨形好,以示衆人.

是中無智之人歎:「未曾有,是人多能

巧爲衆事,娛樂衆人,種種形色乃至

三十二相、八十隨形好,莊嚴佛身.」.其

中有智之土思惟言:「未曾有也,是中

無有實事,而以無所有法,娛樂衆人,

令有形相,無事事相,無有有相.」.如是.

須菩提,菩薩摩訶薩,不見離法性有

法,行般若波羅蜜,以方便力故,雖不

得衆生,而自布施,亦教人布施,讚歎

布施法,歡喜讚歎行布施者,自持戒,

亦教人持戒,自忍辱,亦教人忍辱,自

精進,亦教人精進,自行禪,亦教人行

禪,自修智慧,亦教人修智慧,讚歎修

智慧法,歡喜讚歎修智慧者;自行十

善,亦教他人行十善.讚歎行十善法.

歡喜讚歎行十善者;自受行五戒,亦

教他人,受行五戒,讚歎五戒法,歡喜

讚歎受行五戒者;自受八戒齋,亦教

他人,受八戒齋,讚歎八戒齋法,歡喜

讚歎行八戒齋者;自行初禪,乃至自

行第四禪,自行慈、悲、喜、捨,自行無邊

空處乃至非有想非無想處,亦教他

人行;自行四念處乃至八聖道分,自

行三解脫門、佛十力,乃至自行十八

不共法,亦教他人,行十八不共法,讚

歎十八不共法,歡喜讚歎行十八不

共法者.須菩提,若法性前、後、中有異

者,是菩薩摩訶薩,不能以方便力故,

示法性,成就衆生.須菩提,以法性前、

後、中無異.是故菩薩行般若波羅蜜,

爲利益衆生故,行菩薩道.」

摩訶般若波羅蜜經卷第二十四

戊戌歲高麗國大藏都監奉勅彫造

摩訶般若波羅蜜經卷第二十五 海

後秦龜茲國三藏鳩摩羅什譯

實際品第八十

須菩提白佛言:「世尊,若衆生畢竟不

可得,菩薩爲誰故行般若波羅蜜?」佛

告須菩提:「菩薩爲實際故,行般若波

羅蜜.須菩提,實際、衆生際異者,菩薩

不行般若波羅蜜.須菩提,實際、衆生

際不異.以是故菩薩摩訶薩,爲利益

衆生故,行般若波羅蜜.復次,須菩提,

菩薩摩訶薩,行般若波羅蜜時,以不

壞實際法,立衆生於實際中.」須菩提

白佛言:「世尊,若實際,卽是衆生際,菩

薩則爲建立實際於實際.世尊,若建

立實際於實際,則爲建立自性於自

性.世尊,不應建立自性於自性.世尊,

云何菩薩摩訶薩,行般若波羅蜜時,

建立衆生於實際?」佛告須菩提:「實際

不可建立於實際,自性不可建立於

自性.須菩提,今菩薩摩訶薩,行般若

波羅蜜時,以方便力故,建立衆生於

實際,實際亦不異衆生際,實際、衆生

際,無二無別.」須菩提白佛言:「世尊,何

等是諸菩薩摩訶薩方便力.用是方

便力,菩薩摩訶薩,行般若波羅蜜時,

建立衆生於實際,亦不壞實際相?」佛

告須菩提:「若菩薩摩訶薩,行般若波

羅蜜時,以方便力故,建立衆生於布

施,建立已,說布施先、後際相空,作是

言:「如是布施前際空.後際空,中際亦

空.施者亦空,施報亦空,受者亦空.諸

善男子,是一切法,實際中,不可得,汝

等莫念布施異,施者異,施報異,受者

異.若汝等不念布施異,施者異,施報

異,受者異,是時,布施能取甘露味,得

甘露味果.汝善男子,以是布施故,莫

著色,莫著受、想、行、識.何以故?是布施,

布施相空,施者,施者空,施報,施報空,

受者,受者空.空中,布施不可得,施者

不可得,施報不可得,受者不可得.何

以故?是諸法畢竟自性空故.」.復次,須

菩提,菩薩摩訶薩,行般若波羅蜜時,

以方便力故,教衆生持戒,語衆生言:

「汝善男子,除捨殺生法,乃至除捨邪

見法.何以故?善男子,如汝所分別法,

是諸法無如是性.汝善男子,當諦思

惟,何等是衆生,而欲奪命,用何等物

奪命,乃至邪見,亦如是.」.須菩提,菩薩

摩訶薩,如是方便力,成就衆生,是菩

薩摩訶薩,卽爲衆生說布施、持戒果

報,是布施、持戒果報自性空,知布施、

持戒果報自性空已,是中不著.不著

故,心不散,能生智慧,以是智慧,斷一

切結使煩惱習,入無餘涅槃.是世俗

法,非第一實義.何以故?空中無有滅,

亦無使滅者,諸法畢竟空,卽是涅槃.

復次,須菩提,菩薩摩訶薩,見衆生瞋

恚惱心,教言:「汝善男子,來修行忍辱,

作忍辱人當樂忍辱,汝所瞋者自性

空.汝來,善男子,如是思惟.我於何所

法中瞋,誰爲瞋者,所瞋者誰是法皆

空,是性空,法無不空,時,是空非諸佛

作,非辟支佛、聲聞作,非菩薩摩訶薩

作,非諸天鬼神、龍王、阿修羅、緊陁羅、

摩睺羅伽,非四天王天,乃至非他化

自在天,非梵衆天,乃至非淨居天,非

無邊空處,乃至非有想非無想諸天

所作.汝當如是思惟,瞋誰,誰是瞋者,

何等是瞋事,是一切法性空,性空法

無有所瞋.」.如是須菩提,菩薩摩訶薩,

行般若波羅蜜時,以是因緣,建立衆

生於性空,次第漸漸,示教利喜,令得

阿耨多羅三藐三菩提.是世俗法,非

第一實義.何以故?是性空中,無有得

者,無有得法,無有得處.須菩提,是名

實際性空法.菩薩摩訶薩,爲衆生故,

行是法,衆生亦不可得.何以故?一切

法,離衆生相.復次,須菩提,菩薩摩訶

薩,行般若波羅蜜時,方便力故,見衆

生懈怠,教令身精進,心精進,作是言:

「諸善男子,諸法性空中,無懈怠法,無

懈怠者,無懈怠事.是一切法性,皆空.

無過性空者,汝等生身精進、心精進,

爲生善法故,莫懈怠.善法者,若布施,

若持戒,若忍辱,若精進,若禪定,若智

慧,若諸禪定解脫三昧,若四念處乃

至八聖道分,若空解脫門、無相無作

解脫門乃至十八不共法.莫懈怠.諸

善男子,是一切法性空中,當知無㝵

相,無㝵法中,無懈怠者.無懈怠法.」.如

是.須菩提,菩薩摩訶薩,行般若波羅

蜜時,教衆生,令住性空,不墮二法.何

以故?是性空中,無二無別故.是無二

法,則無可著處.復次,須菩提,菩薩摩

訶薩,行性空般若波羅蜜時,教衆生,

令精進,作是言:「諸善男子,勤精進,若

布施,若持戒、若忍辱、若精進.若禪定,

若智慧,若禪定解脫三昧,若四念處

乃至八聖道分,若空解脫門、無相無

作解脫門,若佛十力,若四無所畏,若

四無㝵智,若十八不共法,若大慈、大

悲.是諸法,汝等莫念二相,莫念不二

相.何以故?是法性,皆空.是性空法,不

應用二相念,不應用不二相念.」.如是.

須菩提,菩薩摩訶薩,行般若波羅蜜,

以方便力故,成就衆生,成就衆生已,

次第教令得須陁洹果、斯陁含果、阿

那含果、阿羅漢果、辟支佛道、菩薩位,

令得阿耨多羅三藐三菩提.復次,須

菩提,菩薩摩訶薩,行般若波羅蜜

時,見衆生亂心,以方便力,爲利益衆

生故,作是言:「諸善男子,當修禪定,汝

莫生亂想,當生一心.何以故?是法性

皆空.性空中,無有法可得若亂,若一

心.汝等住是三昧,所有作業,若身,若

口,若意,若布施,若持戒,若行忍辱,若

勤精進,若行禪定,若修智慧,若行四

念處,乃至若行八聖道分,若行諸解

脫次第定,若行佛十力、四無所畏、四

無㝵智、十八不共法、大慈大悲、三十

二相、八十隨形好,若聲聞道,若辟支

佛道,若菩薩道,若佛道,若須陁洹果、

斯陁含果、阿那含果、阿羅漢果、辟支

佛道,若一切種智,若成就衆生,若淨

佛國土,汝等皆當應隨所願得.住性

空故.」.如是.須菩提,菩薩摩訶薩,行般

若波羅蜜,方便力,爲利益衆生故,從

初發意,終不懈廢,常求善法,利益衆

生,從一佛國,至一佛國,供養諸佛,從

諸佛聞法,捨身受身,乃至阿耨多羅

三藐三菩提,終不忘失,是菩薩常得

諸陁羅尼法,諸根具足,所謂身根,語

根,意根.何以故?是菩薩摩訶薩.常修

一切種智,修一切種智故,一切諸道,

皆修若聲聞道,若辟支佛道,若菩薩

神通道.行神通道,菩薩常利益衆生,

終不忘失,是菩薩住報得神通,利益

衆生,入生死五道,終不耗減.如是須

菩提,菩薩摩訶薩,行般若波羅蜜,住

性空,以禪定,利益衆生.復次,須菩提,

菩薩摩訶薩,行般若波羅蜜,住性空,

以方便力故,利益衆生,作是言:「汝等

諸善男子,觀一切法性空.善男子,汝

等當作諸業若身業,若口業,若意業,

取甘露味,得甘露果,性空中,無有法

退.何以故?性空不退,亦無退者.以性

空非法.亦非非法,於無所有法中,云

何當有退?」.須菩提,菩薩摩訶薩,行般

若波羅蜜時,如是教衆生,常不懈廢.

是菩薩自行十善,亦教他人,行十善,

五戒、八戒、成就齋,亦如是.自行初禪,

亦教他人,令行初禪,乃至第四禪,亦

如是.常自行慈心,亦教他人,令行慈

心,乃至捨心,亦如是.自行無邊空處,

亦教他人,令行無邊空處,乃至非有

想非無想處,亦如是.自行四念處,亦

教他人,令行四念處,乃至八聖道分、

佛十力乃至八十隨形好,亦如是.自

於須陁洹果中,生智慧,亦不住是中,

亦教他人,令得須陁洹果,乃至阿羅

漢,亦如是.自於辟支佛道中.生智慧,

亦不住是中,亦教他人,令得辟支佛

道.自生阿耨多羅三藐三菩提道,亦

教他人,令生阿耨多羅三藐三菩提

道.如是.須菩提,菩薩摩訶薩,行菩薩

道時,方便力故,終不懈廢.」須菩提白

佛言:「世尊,若諸法性常空,常空中衆

生不可得,法、非法,亦不可得.菩薩摩

訶薩,云何求一切種智?」佛告須菩提:

「如是如是.如汝所言,諸法性,皆空,空

中衆生不可得,法、非法,亦不可得.須

菩提,若一切法性不空,菩薩摩訶薩,

不依性空,成阿耨多羅三藐三菩提,

爲衆生,說性空法.須菩提,色性空,受、

想、行、識性空,菩薩摩訶薩,行般若波

羅蜜時,說五陰性空法,說十二入、十

八界性空法,說四禪、四無量心、四無

色定、四念處乃至八聖道分性空法,

說三解脫門、八背捨、九次第定、佛十

力、四無所畏、四無㝵智、十八不共法、

大慈大悲、三十二相、八十隨形好性

空法,說須陁洹果、斯陁含果、阿那含

果、阿羅漢果、辟支佛道、一切種智斷

煩惱習性空法.須菩提,若內空,性不

空,外空乃至無法有法空性不空者,

則壞空性,是性空,不常不斷.何以故?

是性空無住處,亦無所從來,亦無所

從去.須菩提,是名法住相.是中無法,

無聚無散,無增無減,無生無滅,無垢

無淨.是爲諸法相.菩薩摩訶薩,住是

中,發阿耨多羅三藐三菩提心,不見

法有所發,無發無住.是名法住相.是

菩薩摩訶薩,行般若波羅蜜時,見一

切法性空,不轉阿耨多羅三藐三菩

提.何以故?是菩薩不見有法能障礙,

當何處生疑.是名阿耨多羅三藐三

菩提.性空,不得衆生,不得我,不得人,

不得壽,不得命,乃至不得知者、見者.

性空中,色不可得,受、想、行、識不可得,

乃至八十隨形好不可得.須菩提,譬

如佛化作四衆比丘、比丘尼、優婆塞、

優婆夷,常爲是諸衆說法,千萬億劫

不斷.」佛告須菩提:「是諸化衆當得須

陁洹果、斯陁含果、阿那含果、阿羅漢

果.得阿耨多羅三藐三菩提記不?」須

菩提言:「不也.世尊.何以故?是諸化衆

無有根本實事故.一切諸法性空,亦

無根本實事.何等是衆生得須陁洹

果乃至阿羅漢果,得阿耨多羅三藐

三菩提記.」「須菩提,菩薩摩訶薩,亦如

是,爲衆生,說性空法,是衆生實不可

得,以衆生墮顚倒故,拔衆生,令住不

顚倒.顚倒,卽是無顚倒,顚倒、不顚倒

雖一相而多顚倒,少不顚倒.無顚倒

處中,則無我,無衆生,乃至無知者、見

者.無顚倒處中,亦無色,無受、想、行、識,

無十二入,乃至無阿耨多羅三藐三

菩提.是名諸法性空.菩薩摩訶薩,住

是中,行般若波羅蜜時,於衆生相顚

倒中,拔出衆生,所謂無衆生,有衆生

相中,拔出.乃至知者、見者相中,拔出.

於無色色相中,無受、想、行、識,受、想、行、

識相中,拔出衆生.十二入、十八界乃

至一切有漏法,亦如是.須菩提,亦有

諸無漏法,所謂四念處,四正勤,四如

意足,五根,五力,七覺分,八聖道分,如

是等法,雖無漏法,亦不如第一義相.

第一義相者,無作,無爲,無生,無相,無

說.是名第一義,亦名性空,亦名諸佛

道.是中,不得衆生,乃至不得知者、見

者,不得色、受、想、行、識,乃至不得八十

隨形好.何以故?菩薩摩訶薩,非爲道

法故,求阿耨多羅三藐三菩提心,爲

諸法實相性空故,求阿耨多羅三藐

三菩提.是性空前際,亦是性空,後際,

亦是性空,中際,亦是性空,常性空,無

不性空時.菩薩摩訶薩,行是性空般

若波羅蜜,爲衆生種種著相,欲拔出

故,求道種智,求道種智時,遍行一切

道,若聲聞道,若辟支佛道,若菩薩道.

是菩薩具足一切道,拔出衆生於邪

想著,淨佛國土已,隨其壽命,得阿耨

多羅三藐三菩提.須菩提,過去十方

諸佛道,所謂性空,未來、現在十方諸

佛道,亦性空,離性空,世間無道,無道

果,要從親近諸佛,聞是諸法性空,行

是法,不失薩婆若.」須菩提白佛言:「世

尊,甚希有.諸菩薩摩訶薩,有行是性

空法.亦不壞性空相,所謂色與性空

異,受、想、行、識與性空異,乃至阿耨多

羅三藐三菩提與性空異.」「須菩提,色

卽是性空,性空,卽是色.乃至阿耨多

羅三藐三菩提,阿耨多羅三藐三菩

提,卽是性空,性空,卽是阿耨多羅三

藐三菩提.佛告須菩提:「若色與性空

異,若受、想、行、識與性空異,乃至阿耨

多羅三藐三菩提與性空異,菩薩摩

訶薩,不能得一切種智.須菩提,今色

不異性空,乃至阿耨多羅三藐三菩

提不異性空.以是故菩薩摩訶薩,知

一切法性空,發意求阿耨多羅三藐

三菩提.何以故?是中,無有法,若實,若

常,但凡夫著色、受、想、行、識,凡夫取色

相,取受、想、行、識相,有我心,著內、外法

故,受後身色受、想、行、識.以是因緣故,

不得脫生、老、病、死、愁、憂、苦、惱,往來五

道.以是事故,菩薩摩訶薩,行性空波

羅蜜,不壞色等諸法相,若空若不空?

何以故?色性空相不壞色,所謂是色

是空,是受、想、行、識,乃至阿耨多羅三

藐三菩提,亦如是.譬如虛空不壞虛

空,內虛空不壞外虛空,外虛空不壞

內虛空.如是須菩提,色不壞色空相.

色空相不壞色.何以故?是二法無有

性能有所壞,所謂是空,是非空.乃至

阿耨多羅三藐三菩提,亦如是.」須菩

提白佛言:「世尊,若一切法空,無分別,

云何菩薩摩訶薩,從初發意以來,作

是願:我當得阿耨多羅三藐三菩提?

世尊,若一切法無分別,云何菩薩發

心言,我當得阿耨多羅三藐三菩提?

世尊,若分別諸法,不能得阿耨多羅

三藐三菩提.」佛告須菩提:「如是如是.

若菩薩摩訶薩,行二相者,無阿耨多

羅三藐三菩提.若分別作二分者,無

阿耨多羅三藐三菩提.若不二不分

別諸法,則是阿耨多羅三藐三菩提.

菩提是不二相,不壞相.須菩提,是菩

提不色中行,不受、想、行、識中行,乃至

菩提,亦不菩提中行.何以故?色卽是

菩提,菩提卽是色.不二不分別.乃至

十八不共法,亦如是.是菩提非取故

行,非捨故行.」須菩提白佛言:「世尊,若

菩薩摩訶薩,菩提非取故行,非捨故

行,菩薩摩訶薩,菩提何處行?」佛告須

菩提:「於汝意云何?如佛所化人在何

處行,若取中行,若捨中行?」須菩提言:

「世尊,非取中行,非捨中行.」佛言:「菩薩

摩訶薩菩提亦如是,非取中行,非捨

中行.須菩提,於汝意云何?阿羅漢夢

中菩提何處行,若取中行,若捨中行

不?」「不也.世尊,非取中行,非捨中行.世

尊,阿羅漢畢竟不眠,云何夢中菩提,

若取中行,若捨中行?」「須菩提,菩薩摩

訶薩,阿耨多羅三藐三菩提,亦如是,

非取中行,非捨中行,所謂色中行,乃

至一切種智中行.」「世尊,將無菩薩摩

訶薩不行十地,不行六波羅蜜,不行

三十七助道法,不行十四空,不行諸

禪定解脫三昧,不行佛十力乃至八

十隨形好.住五神通,淨佛國土.成就

衆生,得阿耨多羅三藐三菩提.」佛告

須菩提:「如是如是.如汝所言,今菩薩

離菩提無處行,若不具足十地、六波

羅蜜、四禪、四無量心,四無色定四念

處乃至八聖道分,空、無相、無作,佛十

力乃至八十隨形好,常捨行,不誑法,

不錯謬法,不具足是諸法,終不得阿

耨多羅三藐三菩提.是菩薩摩訶薩,

住色相中.住受、想、行、識相中,乃至住

阿耨多羅三藐三菩提相中,能具足

十地,乃至得阿耨多羅三藐三菩提.

是相常寂滅,無有法能增能減,能生

能滅能垢能淨能得道能得果世諦

法故,菩薩摩訶薩,得阿耨多羅三藐

三菩提,非第一實義.何以故?第一義

中,無有色,乃至無阿耨多羅三藐三

菩提,亦無行阿耨多羅三藐三菩提

者.是一切法,皆以世諦故,說非第一

義.須菩提,菩薩摩訶薩,從初發意以

來,行阿耨多羅三藐三菩提,菩提亦

不增,衆生亦不減,菩薩亦不增減.須

菩提,於意云何?若人初得道時,住無

間三昧,得無漏根成就,若須陁洹果,

若斯陁含果,若阿那含果,若阿羅漢

果,汝爾時,有所得,若夢,若心,若道若

道果不?」須菩提言:「世尊,不得也.」佛言:

「須菩提,云何當知得阿羅漢道者?」「世

尊,世諦法故,分別名阿羅漢道.」佛言:

「如是如是.須菩提,世諦故,說名菩薩,

說名色、受、想、行、識,乃至一切種智.是

菩提中,無法可得若增若減.以諸法

性空故.諸法性空,尚不可得,何況得

初地心乃至十地心、六波羅蜜、三十

七助道法、空三昧無相無作三昧乃

至一切佛法?當有所得,無有是處.如

是.須菩提,菩薩摩訶薩,行阿耨多羅

三藐三菩提,得阿耨多羅三藐三菩

提,利益衆生.」

摩訶般若波羅蜜經具足品第八十一<丹照明品>

須菩提白佛言:「世尊,若菩薩摩訶薩,

行六波羅蜜、十八空、三十七助道法,

佛十力、四無所畏、四無㝵智、十八不

共法,不具足菩薩道,不能得阿耨多

羅三藐三菩提.世尊,菩薩摩訶薩,當

云何具足菩薩道,能得阿耨多羅三

藐三菩提?」佛告須菩提:「若菩薩摩訶

薩,行般若波羅蜜時,以方便力故,行

檀那波羅蜜,不得施,不得施者,不得

受者,亦不遠離是法,行檀那波羅蜜,

是則照明菩薩道.如是須菩提,菩薩

以方便力故,具足菩薩道,具足已,能

得阿耨多羅三藐三菩提.持戒、忍辱、

精進、禪定、智慧乃至十八不共法,亦

如是.」舍利弗白佛言:「世尊,云何菩薩

摩訶薩,習般若波羅蜜?」佛告舍利弗:

「若菩薩摩訶薩,行般若波羅蜜,以方

便力故,不壞色,不隨色.何以故?是色

性無故,不壞不隨.乃至受、想、行、識,亦

如是.舍利弗,菩薩摩訶薩,行般若波

羅蜜,以方便力故,檀那波羅蜜,不壞

不隨.何以故?檀那波羅蜜性無故.乃

至十八不共法,亦如是.」舍利弗白佛

言:「世尊,若諸法無自性可壞可隨者,

云何菩薩摩訶薩,能習般若波羅蜜,

諸菩薩摩訶薩所學處?何以故?菩薩

摩訶薩,不學般若波羅蜜.不能得阿

耨多羅三藐三菩提.」佛告舍利弗:「如

汝所言,菩薩不學般若波羅蜜,不能

得阿耨多羅三藐三菩提.不離方便

力故,可得.舍利弗,若菩薩摩訶薩,行

般若波羅蜜,若有一法性可得,應當

取,若不可得,何所取,所謂此是般若

波羅蜜,是禪那波羅蜜,是毘梨耶波

羅蜜,是羼提波羅蜜,尸羅波羅蜜,檀

那波羅蜜,是色、受、想、行、識,乃至是阿

耨多羅三藐三菩提.舍利弗,是般若

波羅蜜,不可取相,乃至一切諸佛法

不可取相.舍利弗,是名不取般若波

羅蜜乃至佛法.是菩薩摩訶薩,所應

學,菩薩摩訶薩,於是中學時.學相亦

不可得,何況般若波羅蜜、佛法、菩薩

法辟支佛法、聲聞法、凡夫人法?何以

故?舍利弗,諸法無一法有性.如是無

性諸法何等?是凡夫人、須陁洹、斯陁

含、阿那含、阿羅漢、辟支佛、菩薩、佛?若

無是諸賢聖,云何有法?以是法故,分

別說:「是凡夫人,須陁洹,斯陁含,阿那

含,阿羅漢,辟支佛,菩薩,佛.」.』舍利弗白

佛言:「世尊,若諸法無性無實,無根本,

云何知是凡夫人乃至是佛?」佛告舍

利弗:「凡夫人所著處色有性,有實不?」

「不也.世尊,但以顚倒心故.受、想、行、識

乃至十八不共法,亦如是.」「舍利弗,菩

薩摩訶薩,行般若波羅蜜時,以方便

力故,見諸法無性,無根本故,能發阿

耨多羅三藐三菩提心.」舍利弗白佛

言:「世尊,云何菩薩摩訶薩,行般若波

羅蜜時,以方便力故,見諸法無性,無

根本故,能發阿耨多羅三藐三菩提

心?」佛告舍利弗:「菩薩摩訶薩,行般若

波羅蜜時,不見諸法根本,住中退沒,

生懈怠心.舍利弗,今諸法根本,實無

我無所有,性常空,但顚倒愚癡故,衆

生著陰、入、界.是菩薩摩訶薩,見諸法

無所有,性常空.自相空時,行般若波

羅蜜,自立如幻師,爲衆生,說法.慳者

爲說布施法.破戒者爲說持戒法,瞋

者爲說忍辱法,懈怠者爲說精進法.

亂者爲說禪定法,愚癡者爲說智慧

法,令衆生,住布施乃至智慧,然後,爲

說聖法.能出苦.用是法故,得須陁洹

果,乃至得阿羅漢果、辟支佛道乃至

阿耨多羅三藐三菩提.」舍利弗白佛

言:「世尊,菩薩摩訶薩,得是衆生無所

有,教令布施,持戒乃至智慧,然後,爲

說聖法,能出苦.以是法故,得須陁洹

果乃至阿耨多羅三藐三菩提.」佛告

舍利弗:「菩薩摩訶薩,行般若波羅蜜

時,無有有所得過罪.何以故?舍利弗,

是菩薩摩訶薩.行般若波羅蜜時,不

得衆生,但空法相續故,名爲衆生.舍

利弗,菩薩摩訶薩,住二諦中,爲衆生,

說法世諦、第一義諦.舍利弗,二諦中,

衆生雖不可得,菩薩摩訶薩,行般若

波羅蜜以方便力故爲衆生說法衆

生聞是法.今世吾我,尚不可得,何況

當得阿耨多羅三藐三菩提者及所

用法?如是.舍利弗,菩薩摩訶薩,行般

若波羅蜜時,以方便力故,爲衆生,說

法.」舍利弗白佛言:「世尊,是菩薩摩訶

薩心曠大,無有法可得若一相,若異

相,若別相,而能如是大誓莊嚴.用是

莊嚴故,不生欲界,不生色界,不生無

色界,不見有爲性,不見無爲性,而於

三界中,度脫衆生,亦不得衆生.何以

故?衆生不縛不解.衆生不縛不解故,

無垢無淨.無垢無淨故,無分別五道.

無分別五道故,無業無煩惱.無業無

煩惱故,亦不應有果報.以是果報故,

生三界中.」佛告舍利弗:「如是如是.如

汝所言,若衆生先有後無,諸佛、菩薩

則有過罪.諸法五道生死,亦如是.若

先有後無,諸佛、菩薩則有過罪.舍利

弗,今有佛無佛,諸法相常住不異,是

法相中,尚無我,無衆生,無壽命,乃至

無知者,無見者,何況當有色、受、想、行、

識?若無是法,云何當有五道往來,拔

出衆生處?舍利弗,是諸法性常空.以

是故諸菩薩摩訶薩,從過去佛,聞是

法相,發阿耨多羅三藐三菩提意.是

中,無有法我當得,亦無有衆生定著

處法,不可出,但以衆生顚倒故著.以

是故菩薩摩訶薩,發大誓莊嚴,常不

退阿耨多羅三藐三菩提.是菩薩不

疑:「我當不得阿耨多羅三藐三菩提,

我必當得阿耨多羅三藐三菩提?」,得

阿耨多羅三藐三菩提已,用實法,利

益衆生,令出顚倒.舍利弗,譬如幻師

幻作百千萬億人,與種種飮食,令飽

滿歡喜,唱言:「我得大福.」.於汝意云何?

是中有人,食飮飽滿不?」「不也,世尊.」佛

言:「如是.舍利弗,菩薩摩訶薩,從初發

意以來,行六波羅蜜、四禪、四無量心、

四無色定、四念處乃至八聖道分、十

四空、三解脫門、八背捨、九次第定佛

十力乃至十八不共法,具足菩薩道,

成就衆生,淨佛國土,無衆生法可度.」

須菩提白佛言:「世尊,何等是菩薩摩

訶薩道,菩薩行是道,能成就衆生,淨

佛國土?」佛告須菩提:「菩薩摩訶薩,從

初發意以來,行檀那波羅蜜,行尸羅、

羼提、毘梨耶、禪那、般若波羅蜜,乃至

行十八不共法,成就衆生,淨佛國土.」

須菩提白佛言:「世尊,云何菩薩摩訶

薩,行檀那波羅蜜,成就衆生?」佛告須

菩提:「有菩薩摩訶薩,行檀那波羅蜜

時,自布施,亦教衆生,布施,作是言:「諸

善男子,汝等莫著布施.汝著布施故,

當更受身.受身故,多受衆苦.諸善男

子,諸法相中,無所施,無施者,無受者.

是三法性,皆空,是性空法不可取,不

可取相是性空.」.如是.須菩提,菩薩摩

訶薩,行檀那波羅蜜時,布施衆生.是

中,不得布施,不得施者,不得受者.何

以故?無所得波羅蜜.是名爲檀那波

羅蜜.是菩薩不得是三法故,能教衆

生,令得須陁洹果,乃至令得阿羅漢

果、辟支佛道、阿耨多羅三藐三菩提.

如是.須菩提,菩薩摩訶薩,行檀那波

羅蜜時,成就衆生,是菩薩自行布施,

亦教他人,行布施,讚歎布施法,歡喜

讚歎行布施者.是菩薩如是布施已,

生剎利大姓、婆羅門大姓、居士大家,

若作小王,若轉輪聖王.是時,以四事,

攝取衆生.何等四?布施,愛語,利行,同

事.是四事,攝取衆生已,衆生漸漸,住

於戒四禪、四無量心、四無色定、四念

處、八聖道分、空無相無作三昧,得入

正位中,得須陁洹果,乃至得阿羅漢

果,若得辟支佛道,若教令得阿耨多

羅三藐三菩提,作是言:「諸善男子,汝

等當發阿耨多羅三藐三菩提心.是

阿耨多羅三藐三菩提易得耳.何以

故?無有定法衆生所著處,但顚倒故.

衆生著處.是故汝等自離生死,亦當

教他離生死.汝等當發心,能自利益,

亦當得利益他人.」.須菩提,菩薩摩訶

薩,應如是行檀那波羅蜜.是行檀那

波羅蜜因緣故,從初發意以來,終不

墮惡道,常作轉輪聖王.何以故?隨其

所種,得大果報.是菩薩作轉輪聖王

時,見有乞者,不作是念:「我爲餘事故,

受轉輪聖王果,但爲利益一切衆生

故.」.是時,作是言:「此是汝物,汝自取之.

莫有所難.我無所惜.我爲衆生故,受

生死,憐愍汝等故,具足大悲.行是大

悲.」.饒益衆生,亦不得實定衆生相,但

有假名字故,可說是衆生,是名字,亦

空,如響聲實不可說相.須菩提,菩薩

摩訶薩,應如是行檀那波羅蜜,於衆

生中,無所惜,乃至不惜自身肌肉,何

況外物?以是法故,能出衆生生死.何

等是法?所謂檀那波羅蜜,尸羅波羅

蜜,羼提波羅蜜,毘梨耶波羅蜜,禪那

波羅蜜,般若波羅蜜,乃至十八不共

法,令衆生,從生死中,得脫.復次,須菩

提,菩薩摩訶薩,住檀那波羅蜜中,布

施已,作是言:「諸善男子,汝等持戒來.

我當供給汝等,令無所乏短.衣、食、臥

具乃至資生所須,盡當給汝.汝等乏

少故破戒,我當給汝所須,令無所乏

若飮食乃至七寶.汝等住是戒律儀

中,漸漸當得盡苦,成於三乘,而得度

脫,若聲聞乘、辟支佛乘、佛乘.」.復次,須

菩提,菩薩摩訶薩,住檀那波羅蜜中,

若見衆生瞋惱.作是言:「諸善男子,汝

等以何因緣故,瞋惱?我當與汝所須,

汝等所欲,從我取之.悉當給,汝令無

所乏若飮食、衣服乃至資生所須.」.是

菩薩住檀那波羅蜜中,教衆生,忍辱,

作是言:「一切法中,無有堅實,汝等所

瞋,是因緣亦空,無堅實,皆從虛妄憶

想生.汝以無根本,瞋恚壞心,惡口罵

詈,刀.杖相加,以至害命.汝等莫以是

虛妄法起瞋故墮地獄畜生餓鬼中

及餘惡道,受無量苦.汝等莫以是虛

妄無實諸法故,而作罪業.以是罪業

故,尚不得人身,何況得生佛世?諸人

佛世難値,人身難得,汝等莫失好時.

若失好時,則不可救.」.是菩薩摩訶薩,

如是教化衆生,自行忍辱,亦教他人,

令行忍辱,讚歎忍辱法,歡喜讚歎行

忍辱者.是菩薩令衆生,住忍辱中,漸

以三乘,得盡衆苦.如是.須菩提,菩薩

摩訶薩,住檀那波羅蜜,令衆生住忍

辱.須菩提,云何菩薩摩訶薩,住檀那

波羅蜜,令衆生精進?須菩提,菩薩見

衆生懈怠,如是言:「汝等何以懈怠?」.衆

生言:「因緣少故.」.是菩薩行檀那波羅

蜜時,語諸人言:「我當令汝因緣具足.

若布施.若持戒.若忍辱.如是等因緣

故,令汝具足.」.是衆生得菩薩利益因

緣故,身精進,口精進,心精進.身精進,

口精進,心精進故,一切善法具足,修

聖無漏法.修聖無漏法故,當得須陁

洹果乃至阿羅漢果、辟支佛道,若得

阿耨多羅三藐三菩提.如是須菩提,

菩薩摩訶薩,行檀那波羅蜜時,住精

進波羅蜜,攝取衆生.須菩提,云何菩

薩摩訶薩,行檀那波羅蜜時,教化衆

生,令修禪那波羅蜜?」佛告須菩提言:

「菩薩見衆生亂心,作是言:「汝等可修

禪定.」.衆生言:「我等因緣不具足故.」.菩

薩言:「我當與汝等作因緣.以是因緣

故,令汝心不隨覺觀.心不馳散.」.衆生

以是因緣故,斷覺觀,入初禪、二禪、三

禪、四禪,行慈、悲、喜、捨心.衆生以是禪

無量心因緣故,能修四念處乃至八

聖道分,修三十七助道法時,漸入三

乘,而般涅槃,終不失道.如是.須菩提,

菩薩摩訶薩,行檀那波羅蜜時,以檀

那波羅蜜,攝取衆生,令行禪那波羅

蜜.須菩提,云何菩薩摩訶薩,行檀那

波羅蜜.以般若波羅蜜,攝取衆生?須

菩提,菩薩見衆生愚癡,無有智慧,作

是言:「汝等何以故,不修智慧?衆生言:

「因緣未具足故.」.菩薩住檀那波羅蜜

中,作是言:「汝等所須得智慧具足,從

我取之.所謂布施,持戒,忍辱,精進,入

禪定.是因緣具足已,汝等如是思惟.

思惟般若波羅蜜時,有法可得不?若

我,若衆生,若壽命乃至知者、見者可

得不?若色、受、想、行、識,若欲界、色界、無

色界,若六波羅蜜,若三十七助道法,

若須陁洹果,若斯陁含阿那含阿羅

漢果、辟支佛道,若阿耨多羅三藐三

菩提可得不?」.是衆生如是思惟時,於

般若波羅蜜中,無有法可得可著處.

若不著諸法,是時,不見法有生有滅,

有垢有淨.不分別:「是地獄,是畜生,是

餓鬼,是阿修羅衆,是天,是人,是持戒,

是破戒,是須陁洹,是斯陁含,是阿那

含,是阿羅漢,是辟支佛,是佛.」.如是須

菩提,菩薩摩訶薩,行檀那波羅蜜時,

以般若波羅蜜,攝取衆生.須菩提,云

何菩薩摩訶薩,住檀那波羅蜜中,以

尸羅波羅蜜、羼提波羅蜜、毘梨耶波

羅蜜、禪那波羅蜜、般若波羅蜜乃至

三十七助道法,攝取衆生?須菩提,菩

薩摩訶薩,住檀那波羅蜜中,以供養

具,利益衆生.以是利益因緣故,衆生

能修四念處、四正勤、四如意足、五根、

五力、七覺分、八聖道分,衆生行是三

十七助道法,於生死中,得解脫.如是

須菩提,菩薩摩訶薩,以無漏聖法,攝

取衆生.復次,須菩提,菩薩摩訶薩,教

化衆生時,如是言:「諸善男子,汝等從

我取所須物,若飮食、衣服、臥具、香華

乃至七寶等種種資生所須.汝當以

是攝取衆生.汝等長夜利益安樂.莫

作是念,是物非我所有.我長夜爲衆

生故,集此諸物.汝等當取是物如己

物無異.教化衆生,令行布施、持戒、忍

辱、精進、禪定、智慧,乃至令得三十七

助道法、佛十力乃至十八不共法,亦

令得諸無漏果,所謂須陁洹果乃至

阿羅漢果、辟支佛道、阿耨多羅三藐

三菩提.」.如是.須菩提,菩薩摩訶薩,行

檀那波羅蜜時,應如是教化衆生,令

得離三惡道及一切生死往來苦.復

次,須菩提,菩薩摩訶薩,住尸羅波羅

蜜,教化衆生,作是語:「衆生汝等少何

因緣故,破戒?我當與汝,作具足因緣,

若布施乃至智慧及種種資生所須.」.

是菩薩摩訶薩,住尸羅波羅蜜,利益

衆生,令行十善,遠離十不善道.是諸

衆生,持諸戒,不破戒,不缺戒,不濁戒

不雜戒,不取戒,漸以三乘,而得盡苦.

尸羅波羅蜜爲首,如檀那波羅蜜說.

餘四波羅蜜.亦如是.」

摩訶般若波羅蜜經卷第二十五

戊戌歲高麗國大藏都監奉勅彫造

摩訶般若波羅蜜經卷第二十六 海

後秦龜茲國三藏鳩摩羅什譯

淨土品第八十二<丹 本 淨佛 國 品>

爾時,須菩提作是念:「何等是菩薩摩

訶薩道,菩薩住是道,能作如是大誓

莊嚴?」.佛知須菩提心所念.告須菩提:

「六波羅蜜是菩薩摩訶薩道.三十七

助道法是菩薩摩訶薩道.十八空是

菩薩摩訶薩道.八解脫、九次第定是

菩薩摩訶薩道.佛十力乃至十八不

共法是菩薩摩訶薩道.一切法,亦是

菩薩摩訶薩道.須菩提,於汝意云何?

頗有法菩薩所不學,能得阿耨多羅

三藐三菩提不?須菩提,無有法菩薩

所不應學者.何以故?若菩薩不學一

切法,不能得一切種智.」須菩提白佛

言:「世尊,若一切法空,云何言菩薩學

一切法?將無世尊無戲論中,作戲論

耶?所謂是法,是非法,是世閒法,是出

世閒法,是有漏,是無漏,是有爲,是無

爲,是凡夫人法,是阿羅漢法,是辟支

佛法,是佛法.」佛告須菩提:「如是如是.

<公庇>

一切法實空.須菩提,若一切法不空

者.菩薩摩訶薩,不得阿耨多羅三藐

三菩提.須菩提,今一切法實空故,菩

薩摩訶薩,能得阿耨多羅三藐三菩

提.須菩提,如汝所言,若一切法空,將

無佛於無戲論中.作戲論?分別此、彼,

是世閒法,是出世閒法,乃至是佛法.

須菩提,若世閒衆生知一切法空,菩

薩摩訶薩,不學一切法,得一切種智.

須菩提,今衆生實不知一切法空.以

是故菩薩摩訶薩.得阿耨多羅三藐

三菩提已,分別諸法,爲衆生說.須菩

提,於是菩薩道,從初以來,應如是思

惟:「一切諸法中,定性不可得,但從和

合因緣,起法故,有名字諸法.我當思

惟:諸法實性無所著.若六波羅蜜性,

若三十七助道法,若須陁洹果乃至

阿羅漢果,若辟支佛道,若阿耨多羅

三藐三菩提.」.何以故?一切法,一切法性

空,空不著空,空亦不可得.何況空中

有著?須菩提,菩薩摩訶薩,如是思惟,

不著一切法,而學一切法,住是學中,

觀衆生心,行.是衆生心,在何處行?知

衆生虛妄不實中行.是時,菩薩作是

念:「是衆生著不實虛妄法,易度耳.」.是

時,菩薩摩訶薩,住般若波羅蜜中,以

方便力故,如是教化衆生言:「汝諸衆

生當行布施,可得饒財,亦莫恃布施

果,而自貢高.何以故?是中,無堅實法.

持戒、忍辱、精進、禪定、智慧,亦如是.諸

衆生,行是法,可得須陁洹果乃至阿

羅漢果、辟支佛道、佛道,莫念有是法.」.

如是教化,是名行菩薩道.於諸法,無

所著故.何以故?一切法無著相,以性

無故,性空故.須菩提,是菩薩摩訶薩,

如是行菩薩道時,無所住.是菩薩用

不住法故,行檀那波羅蜜,亦不住是

中,行尸羅波羅蜜,亦不住是中,行羼

提波羅蜜,亦不住是中,行毘梨耶波

羅蜜,亦不住是中,行禪那波羅蜜,亦

不住是中.行般若波羅蜜,亦不住是

中,行初禪,亦不住是中.何以故?是初

禪,初禪相空,行禪者亦空,所用法亦

空.第二、第三、第四禪,亦如是.慈悲喜

捨、四無色定、八解脫、九次第定,亦如

是.得須陁洹果,亦不住是中,得斯陁

含果、阿那含果、阿羅漢果,亦不住是

中,得辟支佛道,亦不住是中.」須菩提

白佛言:「世尊,何因緣故,不住是中?」佛

言:「二因緣故,不住是中.何等二?一者

諸道果性空,無住處,亦無所用法,亦

無住者;二者不以少事爲足,作是念:

「我不應不得須陁洹果,我必應當得

須陁洹果.我但不應是中住,乃至辟

支佛道.我不應不得,我必應當得.我

但不應是中住,乃至得阿耨多羅三

藐三菩提,不應住.何以故?我從初發

意以來,更無餘心,一心向阿耨多羅

三藐三菩提.」.須菩提,菩薩一心向阿

耨多羅三藐三菩提中,遠離餘心,所

作身、口、意業,皆應阿耨多羅三藐三

菩提.須菩提,是菩薩摩訶薩,住是一

心,能生菩提道.」須菩提白佛言:「世尊,

若一切諸法不生,云何菩薩摩訶薩,

能生菩提道?」佛告須菩提:「如是如是.

一切法無生.云何無生?無所作,無所

起者,一切法不生.」須菩提白佛言:「世

尊,有佛無佛,諸法法相不常住耶?」佛

言:「如是如是.有佛無佛,是諸法法相

常住.以衆生不知是法住法相,爲是

故菩薩摩訶薩,爲衆生故,生菩提道,

用是道,拔出衆生生死.」須菩提白佛

言:「世尊,用生道,得菩提?」佛言:「不也.」「世

尊,用不生道,得菩提?」佛言:「不也.」「世尊,

用不生非不生,得菩提?」佛言:「不也.」須

菩提言:「世尊,云何當得菩提?」佛言:「非

用道,得菩提,亦不用非道,得菩提.須

菩提,菩提,卽是道,道,卽是菩提.」須菩

提白佛言:「世尊,若菩提,卽是道,道,卽

是菩提,若爾者,今菩薩未作佛時,應

當得阿耨多羅三藐三菩提.云何說

諸佛多陁阿伽度阿羅訶三藐三佛

陁有三十二相、八十種隨形好、十力、

四無所畏、四無礙智、十八不共法、大

慈大悲?」佛告須菩提:「於汝意云何?佛

得菩提不?」「不也,世尊.」「佛不得菩提.何

以故?佛,卽是菩提,菩提,卽是佛.如須

菩提所問,菩薩時,亦應得菩提.須菩

提,是菩薩摩訶薩,具足六波羅蜜,具

足三十七助道法,具足佛十力、四無

所畏、四無礙智、十八不共法,具足住

如金剛三昧,用一念相應慧,得阿耨

多羅三藐三菩提.是時,名爲佛.一切

法中.得自在.」須菩提白佛言:「世尊,云

何菩薩摩訶薩,淨佛國土?」佛言:「有菩

薩,從初發意以來,自除身麤業,除口

麤業,除意麤業,亦淨他人身、口、意麤

業.」「世尊,何等是菩薩摩訶薩身麤業、

口麤業、意麤業?」佛告須菩提:「不善業,

若殺生乃至邪見,是名菩薩摩訶薩

身、口、意麤業.復次,須菩提,慳貪心、破

戒心、瞋心、懈怠心、亂心、愚癡心,是名

菩薩意麤業.復次,戒不淨,是名菩薩

身、口麤業.復次,須菩提,若菩薩遠離

四念處行.是名菩薩麤業.遠離四正

勤、四如意足、五根、五力、七覺分、八聖

道分、空三昧、無相無作三昧,亦名菩

薩麤業.復次,須菩提,菩薩摩訶薩貪

須陁洹果證,乃至貪阿羅漢果證辟

支佛道,是名菩薩摩訶薩麤業.復次,

須菩提,菩薩取色相、受想行識相、眼耳

鼻舌身意相、色聲香味觸法相、男相、

女相、欲界相、色界相、無色界相、善法

相、不善法相、有爲法相、無爲法相,是

名菩薩麤業.菩薩摩訶薩,皆遠離如

是麤業相,自布施,亦教他人布施,須

食與食,須衣與衣,乃至種種資生所

須,盡給與之,亦教他人,種種布施,持

是福德,與一切衆生共之,迴向淨佛

國土故.持戒、忍辱、精進、禪定、智慧,亦

如是.是菩薩摩訶薩,或以三千大千

國土滿中珍寶,施與三尊,作是願言:

「我以善根因緣故,令我國土,皆以七

寶成.」.復次,須菩提,菩薩摩訶薩,以天

妓樂,樂佛及塔,作是願言:「以是善根

因緣,令我國土中,常聞天樂.」.復次,須

菩提,菩薩摩訶薩,以三千大千國土

滿中天香,供養諸佛及諸佛塔,作是

願言:「以是善根因緣.令我國土中.常

有天香.」.復次,須菩提,菩薩摩訶薩,以

百味食,施佛及僧,作是願言:「以是善

根因緣故,令我國土中衆生,皆得百

味食.」.復次,須菩提,菩薩摩訶薩,以天

香細滑,施佛及僧,作是願言:「以是善

根因緣故,令我國土中一切衆生.受

天香細滑.」.復次,須菩提,菩薩摩訶薩,

以隨意五欲,施佛及僧,幷一切衆生,

作是願言:「以是善根因緣故,令我國

土中弟子及一切衆生,皆得隨意五

欲.」.是菩薩以隨意五欲,共一切衆生,

迴向淨佛國土,作是願言:「我得佛時,

是國土中,如天五欲應心而至.」.復次,

須菩提,菩薩摩訶薩,行般若波羅蜜

時,作是願言:我當自入初禪,亦教一

切衆生,入初禪,第二第三第四禪、慈

悲喜捨心乃至三十七助道法,亦如

是,我得阿耨多羅三藐三菩提時,令

一切衆生,不遠離四禪,乃至不遠離

三十七助道法.如是.須菩提,菩薩摩

訶薩,能淨佛國土.是菩薩隨爾所時,

行菩薩道,滿足諸願.是菩薩自成就

一切善法,亦成就一切衆生善法.是

菩薩受身端正,所化衆生,亦得端正.

所以者何?福德因緣厚故.須菩提,菩

薩摩訶薩,應如是淨佛國土.是國土

中乃至無三惡道之名,亦無邪見、三

毒、二乘聲聞辟支佛之名,耳不聞有

無常苦空之聲,亦無我所有,乃至無

諸結使煩惱之名,亦無分別諸果之

名,風吹七寶之樹,隨所應度而出音

聲.所謂空、無相、無作,如諸法實相之

音,有佛無佛,一切法相,一切法相空,空

中,無有相,無相中,則無可作,出如是

法音.若晝若夜,若坐若臥,若立若行,

常聞此法.是菩薩得阿耨多羅三藐

三菩提時,十方國土中諸佛讚歎,衆

生聞是佛名,必至阿耨多羅三藐三

菩提.是佛得阿耨多羅三藐三菩提

時,說法衆生,聞者無有不信,而生疑

言是法是非法.何以故?諸法實相中.

皆是法無有非法.諸有薄福之人於

諸佛及弟子中,不種善根,不隨善知

識,沒在我見中,乃至沒在一切種種

見中,墮在邊見,若斷若常.如是人以

邪見故,非佛言佛,佛言非佛.如是人

非法言法,法言非法.如是人破法故,

身壞命終,墮惡道地獄中.諸佛得阿

耨多羅三藐三菩提時,見此衆生往

來五道,令離邪聚,立正定聚中,更不

墮惡道.如是.須菩提,菩薩摩訶薩淨

佛國土中衆生無雜穢心,若世間法,

若出世間法,若有漏,若無漏,若有爲,

若無爲,乃至是國土中衆生必至阿

耨多羅三藐三菩提.須菩提,是爲菩

薩摩訶薩淨佛國土.」

摩訶般若波羅蜜經畢定品第八十三

須菩提白佛言:「世尊,是菩薩摩訶薩,

爲畢定,爲不畢定?」佛告須菩提:「菩薩

摩訶薩,畢定非不畢定.」「世尊,何處畢

定?爲聲聞道中,爲辟支佛道中,爲佛

道中佛言菩薩摩訶薩非聲聞辟支

佛道中畢定,是佛道中畢定.」須菩提

白佛言:「世尊,爲初發意菩薩畢定爲?

最後身菩薩畢定?」佛言:「初發意菩薩,

亦畢定,阿惟越致菩薩,亦畢定,後身

菩薩,亦畢定.」「世尊,畢定菩薩墮惡道

中生不?」「不也.須菩提,於汝意云何?若

八人,若須陁洹、斯陁含、阿那含、阿羅

漢、辟支佛生惡道中不?」「不也,世尊.」「如

是.須菩提,菩薩摩訶薩,從初發意已

來.布施、持戒、忍辱、精進,行禪定,修智

慧,斷一切不善業,若墮惡道,若生長

壽天,若不得修善法處,若生邊國,若

生惡邪見家、無作見家,是中,無佛名,

無法名,無僧名,無有是處.須菩提,初

發意菩薩於阿耨多羅三藐三菩提,

以深心,行十不善道,無有是處.」「世尊,

若菩薩摩訶薩,有如是善根功德成

就,如佛自說本生,受不善果報,是時,

善根爲何所在?」佛告須菩提:「菩薩摩

訶薩,爲利益衆生故,隨而受身,以是

身,利益衆生.須菩提,菩薩摩訶薩,作

畜生時,有是方便力,若怨賊欲來殺

害,以是無上忍辱、無上慈悲心,捨身

不惱惡賊.汝諸聲聞、辟支佛無有是

力.以是故須菩提,當知菩薩摩訶薩,

欲具足大慈心,爲憐愍利益衆生故,

受畜生身.」須菩提白佛言:「世尊,菩薩

摩訶薩,住何等善根中,受如是諸身?」

佛告須菩提:「菩薩摩訶薩,從初發意,

乃至道場,於其中間,無有善根不具

足者,具足已,當得阿耨多羅三藐三

菩提.以是故菩薩摩訶薩,從初發意,

應當學具足一切善根,學善根已,當

得一切種智,當斷一切煩惱習.」須菩

提白佛言:「世尊,云何菩薩摩訶薩,成

就如是白淨無漏法,而生惡道畜生

中?」佛告須菩提:「於汝意云何?佛成就

白淨無漏法不?」須菩提言:「佛一切白

淨無漏法成就.」「須菩提,若佛自化作

畜生身,作佛事,度衆生,實是畜生不?」

須菩提言:「不也.」佛言:「菩薩摩訶薩,亦

如是成就白淨無漏法,爲度衆生故,

受畜生身,用是身,教化衆生.」佛告須

菩提:「如阿羅漢作變化身,能使衆生,

歡喜不?」須菩提言:「能.」佛言:「如是如是.

須菩提,菩薩摩訶薩,用是白淨無漏

法,隨應度衆生而受身,以是身,利益

衆生,亦不受苦.須菩提,於汝意云何?

幻師幻作種種形,若象、馬、牛、羊、男女,

如是等以示衆生.須菩提,是象、馬、牛、

羊、男女等有實不?須菩提言:「不也,世

尊.」佛言:「如是.須菩提,菩薩摩訶薩,白

淨無漏法成就,現作種種身,以示衆

生故,以是身,饒益一切,亦不受苦.」須

菩提白佛言:「世尊.菩薩摩訶薩,大方

便力,得聖無漏智慧,而隨所應度衆

生身,而作種種形,以度衆生.世尊,菩

薩摩訶薩.住何等白淨法,能作如是

方便,而不受染污?」佛言:「菩薩用般若

波羅蜜,作如是方便力,於十方如恒

河沙等國土中,饒益衆生,亦不貪著

是身.何以故?著者、著法、著處,是三法

皆不可得.自性空故.空不著空,空中

無著者,亦無著處.何以故?空中,空相

不可得.須菩提,是名不可得空.菩薩

住是中.能得阿耨多羅三藐三菩提.」

「世尊,菩薩但住般若波羅蜜中,得阿

耨多羅三藐三菩提,不住餘法中耶?」

「須菩提,頗有法不入般若波羅蜜者

不?」「世尊,若般若波羅蜜自性空,云何

一切法,皆入般若波羅蜜中?世尊,空

中,無有法,若入若不入.」「須菩提,一切

法,一切法相空不?」「世尊,空.」「須菩提,若

一切法、一切法相空,云何言一切法不

入空中?」須菩提白佛言:「世尊,云何菩

薩摩訶薩,行般若波羅蜜時,住一切

法空中,能起神通波羅蜜.住是神通

波羅蜜中,到十方如恒河沙等國土,

供養現在諸佛,聞諸佛說法,於諸佛

所種善根?」佛告須菩提:「菩薩摩訶薩,

行般若波羅蜜時,觀是十方如恒河

沙等國土皆空,是國土中諸佛性.亦

空.但假名字故,諸佛現身,所假名字

亦空.若十方國土及諸佛性不空者.

空爲有偏.以空不偏故.一切法、一切

法相空.以是故一切法,一切法相空.是

故菩薩摩訶薩,行般若波羅蜜,用方

便力,生神通波羅蜜,住是神通波羅

蜜中,起天眼、天耳、如意足、知他心、宿

命智,知衆生生死.若菩薩遠離神通

波羅蜜,不能得饒益衆生,亦不能得

阿耨多羅三藐三菩提.是菩薩摩訶

薩神通波羅蜜是阿耨多羅三藐三

菩提利益道.何以故?用是天眼,自見

諸善法,亦教他人,令得諸善法,於善

法亦不著,諸善法自性空故,空無所

著.若著,則受味,是空中,無有味.是菩

薩摩訶薩,行般若波羅蜜時,能生如

是天眼,用是眼,觀一切法空,見是法

空,不取相,不作業,亦爲人說是法,亦

不得衆生相,不得衆生名.如是菩薩

摩訶薩,用無所得法故,起神通波羅

蜜,用是神通波羅蜜,神通所應作者

能作.是菩薩用天眼,過於人眼,見十

方國土,見已,飛到十方,饒益衆生.或

以布施,或以持戒,或以忍辱,或以精

進,或以禪定,或以智慧,饒益衆生.或

以三十七助道法,或以諸禪解脫三

昧,或以聲聞法,或以辟支佛法,或以

菩薩法,或以佛法,饒益衆生.爲慳者

如是說法:「諸衆生當行布施,貧窮是

苦惱法,貧窮之人,自不能益,何能益

他?以是故汝等當勤布施,自身得樂,

亦能令他得樂,莫以貧窮故,共相食

噉,不得離三惡道.」.爲破戒者說法:「諸

衆生破戒法大苦惱,破戒之人,自不

能益,何能益他?破戒法受苦果報,若

在地獄,若在餓鬼,若在畜生,汝等墮

三惡道中,自不能救,何能救人?以是

故汝等不應墮破戒心,死時有悔.」.若

有共相瞋諍者,如是說法:「諸衆生莫

共相瞋,瞋亂人心,不順善法,汝等今

共相瞋亂心,或墮地獄,若餓鬼、畜生

中.以是故汝等不應生一念瞋恚心.

何況多?」.爲懈怠衆生說法.令得精進;

散亂衆生,令得禪定;愚癡衆生,令得

智慧,亦如是.行淫欲者,令觀不淨;瞋

恚令觀慈心;愚癡衆生.令觀十二因

緣,行非道衆生,令入正道,所謂聲聞

道、辟支佛道、佛道\*爲是衆生,如是說

法:「如汝等所著,是法性空,性空法中,

不可得著,不著相是空相.」.如是須菩

提.菩薩摩訶薩,行般若波羅蜜時,住

神通波羅蜜中,爲衆生,作利益.須菩

提,菩薩若遠離神通,不能隨衆生意,

善說法.以是故須菩提,菩薩摩訶薩,

行般若波羅蜜時,應起神通.須菩提,

譬如鳥無翅,不能高翔,菩薩無神通,

不能隨意教化衆生.以是故須菩提,

菩薩摩訶薩,行般若波羅蜜,應起諸

神通,起諸神通已,若欲饒益衆生,隨

意能益.是菩薩用天眼,見如恒河沙

等諸國土,及見是國土中衆生,見已

以神通力,往到其所,知衆生心,隨其

所應,而爲說法,或說布施,或說持戒,或

說禪定,乃至說涅槃法.是菩薩用天

耳,聞二種音聲,若人若非人,用天耳,

聞十方諸佛所說法.皆能受持,如所

聞法,爲衆生說,或說布施,乃至說涅

槃.是菩薩淨他心智,用他心智,知衆

生心,隨其所應,而爲說法,或說布施,

乃至或說涅槃.是菩薩宿命智,種種

本生處憶念.亦自憶,亦憶他人,用是

宿命智,念過去在在處處,諸佛名字

及弟子衆,有衆生信樂宿命者,爲現

宿命事,而爲說法,或說布施,乃至或

說涅槃.用如意神通力,到種種無量

諸佛國土,供養諸佛,從諸佛,種善根,

還來本國.是菩薩漏盡神通智證,用

是漏盡神通智證故,爲衆生,隨應說

法,或說布施,乃至或說涅槃.如是須

菩提,菩薩摩訶薩,行般若波羅蜜時,

應如是起諸神通.菩薩用修是神通

故,隨意受身,苦樂不染.譬如佛所化

人作一切事,苦樂不染.菩薩摩訶薩,

行般若波羅蜜時,應如是遊戲神通,

能淨佛國土,成就衆生.復次,須菩提,

菩薩摩訶薩,不淨佛國土,不成就衆

生,不能得阿耨多羅三藐三菩提.何

以故?因緣不具足故,不能得阿耨多

羅三藐三菩提.」須菩提白佛言:「世尊,

何等是菩薩摩訶薩因緣具足已,得

阿耨多羅三藐三菩提?」佛告須菩提:

「一切善法是菩薩阿耨多羅三藐三

菩提因緣.」須菩提白佛言:「世尊,何等

是善法,以是善法故,得阿耨多羅三

藐三菩提?」佛告須菩提:「菩薩從初發

意已來,檀那波羅蜜,是善法因緣.是

中無分別:「是布施者,是受者.」,性空故.

用是檀那波羅蜜,能自利益,亦能利

益衆生,從生死拔出,令得涅槃.是諸

善法,皆是菩薩摩訶薩阿耨多羅三

藐三菩提因緣,行是道,過去、未來、現

在諸菩薩摩訶薩,得度生死,已度,今

度,當度.尸羅波羅蜜、羼提波羅蜜、毘

梨耶波羅蜜、禪那波羅蜜、般若波

羅蜜,四禪、四無量心、四無色定、四念

處乃至八聖道分、十八空、八解脫、九

次第定、陁羅尼門、佛十力、四無所畏、

四無㝵智、十八不共法,如是等功德,

皆是阿耨多羅三藐三菩提道.須菩

提,是名善法.菩薩摩訶薩,具足是善

法已,當得一切種智,得一切種智已,

當轉法輪,轉法輪已,當度衆生.」

摩訶般若波羅蜜經差別品第八十四<丹 本 作四 諦 品>

須菩提白佛言:「世尊,若是諸法是菩

薩法,何等是佛法?」佛告須菩提:「如汝

所問,是諸法是菩薩法,何等是佛法

者?須菩提,菩薩法,亦是佛法.若知一

切種,是得一切種智,斷一切煩惱習.

菩薩當得是法.佛以一念相應慧,知

一切法已,得阿耨多羅三藐三菩提.

須菩提,是爲菩薩、佛之差別.譬如向

道、得果異,是二人俱爲聖人,而有得

向之異.如是須菩提,若菩薩摩訶薩,

無㝵道中行,是名菩薩.解脫道中,無

一切闇蔽,是名爲佛.」須菩提白佛言:

「世尊,若一切法自相空,自相空法中,

云何有差別之異:「是地獄,是餓鬼,是

畜生,是天,是人,是性地人,是八人地,

是須陁洹人,是斯陁含、阿那含、阿羅

漢人,是辟支佛,是菩薩,是多陁阿伽

度阿羅訶三藐三佛陁.」?』世尊,如諸人

不可得,業因緣,亦不可得.果報,亦不

可得.」佛言:「如是如是.如汝所言,自相

空法中,無衆生,無業因緣,無果報.須

菩提,若有衆生,不知是諸法自相空,

是衆生作業因緣,若善,若惡,若無動.

罪業因緣故,墮三惡道中;福業因緣

故,在人、天中生;無動業因緣故.色、無

色界中生.是菩薩摩訶薩,行檀那波

羅蜜乃至十八不共法時,盡受行是

助道法,入如金剛三昧,得阿耨多羅三

藐三菩提,得已饒益衆生.是利當不

失故,不墮五道生死中.」須菩提白佛

言:「世尊,佛得阿耨多羅三藐三菩提

已,得六道生死不?」佛言:「不得也.」須菩

提言:「世尊,得業若黑,若白,若黑白,若

不黑不白不?」佛言:「不也.」「世尊,若不得

云何說是地獄、餓鬼、畜生、人、天、須陁

洹乃至阿羅漢、辟支佛、菩薩、諸佛?」「須

菩提,若衆生知諸法自相空,菩薩摩

訶薩,不求阿耨多羅三藐三菩提,亦

不拔衆生於三惡趣乃至五道往來

生死中.須菩提,以衆生實不知諸法

自性空故,不得脫五道生死,是菩薩

從諸佛所,聞諸法自相空,發意求阿

耨多羅三藐三菩提.須菩提,諸法不

爾如凡人所著,是衆生於無所有法

中,顚倒妄想分別,得法,無衆生有衆

生相,無色有色相,無受、想、行、識有受、

想、行、識相,乃至一切有爲法無所有.

用顚倒妄想心,作身、口、意業因緣,往

來五道生死中,不得脫.是菩薩摩訶

薩.行般若波羅蜜時,一切善法內般

若波羅蜜中,行菩薩道,得阿耨多羅

三藐三菩提,得阿耨多羅三藐三菩

提已,爲衆生,說四聖諦苦、集、苦滅、苦

滅道,開示分別.一切助道善法,皆入

四聖諦中,用是助道善法故,分別有

三寶.何等三?佛寶、法寶、僧寶.不信拒

逆是三寶故,不得離五道生死.」須菩

提白佛言:「世尊,用苦聖諦得度,用苦

智得度?用集聖諦得度,用集智得度?

用滅聖諦得度,用滅智得度?用道聖

諦得度,用道智得度?」佛告須菩提:「非

苦聖諦得度,亦非苦智,乃至非道聖

諦得度,亦非道智.須菩提,是四聖諦

平等故,我說卽是涅槃,不以苦聖諦,

不以集滅道聖諦亦不以苦智不以

集、滅、道智,得涅槃.」須菩提白佛言:「世

尊,何等是四聖諦平等相?」「須菩提,若

無苦無苦智,無集無集智,無滅無滅

智,無道無道智,是名四聖諦平等相.

復次,須菩提,是四聖諦如不異,法相、

法性、法住、法位、實際,有佛無佛,法相

常住,爲不誑不失故,是菩薩摩訶薩,

行般若波羅蜜時,爲通達實諦故,行

般若波羅蜜.」須菩提白佛言:「世尊,云

何菩薩摩訶薩,爲通達實諦故,行般

若波羅蜜如,通達實諦故,不墮聲聞、

辟支佛地,直入菩薩位中?」佛告須菩

提:「若菩薩摩訶薩,如實見諸法,見已

得無所有法,得無所有法已,見一切

法空,四聖諦所攝、四聖諦所不攝法,

皆空.若如是觀,是時,便入菩薩位中,

是爲菩薩住性地中,不從頂墮.用是

頂墮故,墮聲聞、辟支佛地.是菩薩住

性中,能生四禪、四無量心、四無色定.

是菩薩住是初定地中,分別一切諸

法,通達四聖諦,知苦不生緣苦心,乃

至知道不生緣道心,但順阿耨多羅

三藐三菩提心,觀諸法如實相.」「世尊,

云何觀諸法如實相?」佛言:「觀諸法空.」

「世尊,何等空觀?」佛言:「自相空.是菩薩

用如是智慧,觀一切法空,無法性可

見,住是性中,得阿耨多羅三藐三菩

提.何以故?無性相,是阿耨多羅三藐

三菩提,非諸佛所作,非辟支佛所作,

亦非阿羅漢所作,亦非向道人所作,

亦非得果人所作,亦非菩薩所作.但

衆生不知不見諸法如實相,以是事

故,菩薩摩訶薩,行般若波羅蜜,以方

便力故,爲衆生說法.」

摩訶般若波羅蜜經七譬品第八十五

須菩提白佛言:「世尊,若諸法性無所

有,非佛所作,非辟支佛所作,非阿羅

漢所作,非阿那含、斯陁含、須陁洹所

作,非向道人,非得果人,非菩薩所作,

云何分別有諸法異,是地獄,是畜生,

是餓鬼,是人,是天,乃至是非有想非

無想天?用是業因緣故,知有生地獄

者;是業因緣故,知有生畜生、餓鬼者;

是業因緣故,知有生人中,生四天王

天,乃至生非有想非無想天者;是業

因緣故,知有得須陁洹、斯陁含、阿那

含、阿羅漢、辟支佛者;是業因緣故,知

是諸菩薩摩訶薩;是業因緣故,知是

多陁阿伽度阿羅訶三藐三佛陁.世

尊,無性法中,無有業,用作業因緣故,

若墮地獄、餓鬼、畜生,若人,若天,乃至

生非有想非無想天,以是業因緣故,

得須陁洹、斯陁含、阿那含、阿羅漢、辟

支佛、菩薩摩訶薩,行菩薩道,當得一

切種智,得一切種智故,能拔出衆生

於生死中?」佛告須菩提:「如是如是.無

性法中,無業無果報.須菩提,凡夫人

不入聖法,不知諸法無性相,顚倒愚

癡故.起種種業因緣,是諸衆生,隨業

得身,若地獄身,若畜生身,若餓鬼身,

若人身,若天身、四天王天身乃至非

有想非無想天身,是無性法,無業無

果報,無性常是無性.如須菩提所言,

若一切法無性,云何是須陁洹乃至

諸佛,得一切種智?須菩提,於汝意云

何?道是無性不?須陁洹果乃至諸佛

一切種智是無性不?」須菩提言:「世尊,

道無性,須陁洹果,亦無性,乃至諸佛

一切種智,亦無性.」須菩提,無性法,能

得無性法不?」「不也,世尊.」佛告須菩提:

「有性法,能得有性法不?」「不也,世尊.」「須

菩提,無性法及道,是一切法,皆不合

不散,無色無形無對,一相所謂無相.

須菩提,是菩薩摩訶薩,行般若波羅

蜜時,以方便力,見衆生以顚倒故,著

五陰,無常中常相,苦中樂相,不淨中

淨相,無我中我相,著無所有處.是菩

薩以方便力故,於無所有中,拔出衆

生.」須菩提白佛言:「世尊,凡夫人所著,

頗有實,不異不著故,起業業因緣故,

五道生死中,不得脫?」佛告須菩提:「凡

夫人所著,起業處,無如毛髮許實事,

但顚倒故.須菩提,今爲汝說,譬喩.智

者以譬喩得解.須菩提,於汝意云何?

如夢中所見人,受五欲樂.有實住處

不?」須菩提白佛言:「世尊,夢尚虛妄不

可得,何況住夢中,受五欲樂?」「於汝意

云何?諸法,若有漏若無漏,若有爲若

無爲,頗有不如夢者不?」「世尊,諸法,若

有漏若無漏,若有爲若無爲,無不如

夢者.」佛告須菩提:「於汝意云何?夢中,

有五道生死往來不?」「世尊,無也.」「於汝

意云何?夢中,有修道,用是修道,若著

垢,若得淨不?」「不也.世尊,何以故?是夢

法無有實事不可說垢淨於汝意云

何?鏡中像,有實事不?能起業因緣,用

是業因緣,墮地獄、餓鬼、畜生,若人,若

天、四天王天處乃至非有想非無想

天處不?」須菩提言:「不也,世尊,是像無

有實事,但誑小兒.是事云何當有

業因緣,用是業因緣,當墮地獄,乃至

非有想非無想處?」「於汝意云何?是鏡

中像有修道,用是修道,若著垢,若得

淨不?」須菩提言:「不也,世尊.何以故?是

像空,無實事,不可說垢淨.」「於汝意云

何?如深㵎中,有響,是響有業因緣,用

是業因緣,若墮地獄,乃至生非有想

非無想處不?」須菩提言:「不也.世尊,是

事空.無有實音聲,云何當有業因緣,

用是業因緣,墮地獄乃至生非有想

非無想處?」於汝意云何?是響頗有修

道,用是修道,若著垢,若得淨不?」「不也.

世尊,是事無實,不可說是垢是淨.」於

汝意云何?如焰非水水相,非河河相,

是焰頗有業因緣,用是業因緣,墮地

獄乃至生非有想非無想處不?」「不也.

世尊,焰中水畢竟不可得,但誑無智

人眼,云何當有業因緣,用是業,墮地

獄,乃至生非有想非無想處?」「於汝意

云何?是焰有修道,用是修道,若著垢,

若得淨不?」「不也.世尊,是焰無有實事,

不可說垢淨.」於汝意云何?犍闥婆城

如日出時,見犍闥婆城,無智人無城

有城想,無廬館有廬館想.無園有

園想.是揵闥婆城頗有業因緣,用是

業因緣,墮地獄,乃至生非有想非無

想處不?」不也.世尊,是揵闥婆城畢竟

不可得,但誑愚夫眼,云何當有業因

緣,用是業因緣,墮地獄,乃至生非有

想非無想處於汝意云何是揵闥婆

城有修道,用是修道,若著垢,若得淨

不?」「不也.世尊,是揵闥婆城無有實事,

不可說垢淨.」「須菩提,於汝意云何?幻

師幻作種種物,若象,若馬,若牛,若羊,

若男,若女.於汝意云何?是幻有業因

緣,用是業因緣,墮地獄,乃至生非有

想非無想處不?」「不也.世尊,是幻法空,

無實事.云何當有業因緣,用是業因

緣,墮地獄,乃至生非有想非無想處?

「於汝意云何?是幻有修道,用是修道,

若著垢,若得淨不?」「不也.世尊,是法無

有實事,不可說垢淨.」須菩提,於汝意

云何?如佛所化人,是化人有業因緣,

用是業因緣,墮地獄,乃至生非有想

非無想處不?」「不也,世尊,是化人無有

實事,云何當有業因緣,用是業因緣,

墮地獄,乃至生非有想非無想處?」「於

汝意云何?是化人有修道,用是修道,

若著垢,若得淨不?」「不也.世尊,是事無

有實,不可說垢淨.」佛告須菩提:「於汝

意云何?於是空相中,有垢者,有淨者

不?」「不也.世尊,是中,無所有,無有著垢

者,無有淨者.」「須菩提,如無有著垢者,

無有淨者,以是因緣故,亦無垢淨.何

以故?住我我所衆生,有垢有淨,實見

者不垢不淨.如實見者不垢不淨,如

是亦無垢淨.」

摩訶般若波羅蜜經平等品第八十六

須菩提白佛言:「世尊,見實者不垢不

淨,見不實者,亦不垢不淨.何以故?一

切法性無所有故.世尊,無所有中,無

垢無淨,有所有中,亦無垢無淨.世尊,無

所有中有所有中亦無垢無淨世尊

云何如實語者不垢不淨,不實語者,

亦不垢不淨?」佛告須菩提:「是諸法平

等相,我說是淨.須菩提,何等是諸法

平等?所謂如不異不誑法相、法性、法

住、法位、實際,有佛無佛,法性常住.是

名淨.世諦故說非最第一義.最第一

義,過一切語言、論議、音聲.」須菩提白

佛言:「世尊,若一切法空不可說,如夢,

如響如焰如影如幻如化云何菩薩

摩訶薩,用是如夢,如響,如焰,如影,如

幻,如化法,無有根本定實,云何能發

阿耨多羅三藐三菩提心,作是願:「我

當具足檀那波羅蜜,乃至具足般若

波羅蜜,我當具足神通波羅蜜,具足

智波羅蜜,具足四禪、四無量心、四無

色定、四念處,乃至具足八聖道分,我

當具足三解脫門、八解脫、九次第定.

我當具足佛十力,乃至具足十八不

共法.我當具足三十二相、八十隨形

好,具足諸陁羅尼門、諸三昧門.我當

放大光明,遍照十方,知諸衆生心,如

應說法.」?』佛告須菩提:「於汝意云何?汝

所說諸法,如夢,如響,如焰,如影,如幻,

如化不?」須菩提言:「爾世尊,世尊,若一

切法如夢乃至如化,菩薩摩訶薩,云

何行般若波羅蜜?世尊.是夢乃至化

虛妄不實.世尊,不應用不實虛妄法,

能具足檀那波羅蜜乃至十八不共

法.」佛告須菩提:「如是如是.不實虛妄

法不能具足檀那波羅蜜乃至十八

不共法.行是不實虛妄法,不能得阿

耨多羅三藐三菩提須菩提是一切

法,皆是憶想思惟作法.用是思惟憶

想作法,不能得一切種智.須菩提,是

一切法,能助道,不能得益果.所謂是

諸法,無生,無出,無相.菩薩從初發心

已來,所作善業,若檀那波羅蜜乃至

一切種智,何以故,知諸法皆如夢乃

至如化.如是等法不具足檀那波羅

蜜乃至 一切種智不能得成就衆生

淨佛國土.得阿耨多羅三藐三菩提.

是菩薩摩訶薩,所作善業檀那波羅

蜜乃至一切種智,如夢乃至如化,亦

知一切衆生如夢中行,乃至知如化

中行.是菩薩摩訶薩,不取般若波羅

蜜是有法用是不取故,得一切種智.

知是諸法如夢無所取,乃至諸法如

化無所取.何以故?般若波羅蜜是不

可取相,禪那波羅蜜乃至十八不共

法是不可取相.是菩薩摩訶薩知一

切法是不可取相已.發心求阿耨多

羅三藐三菩提.何以故?一切法不可

取相,無根本定實,如夢乃至如化,用

不可取相法,不能得不可取相法,但

以衆生不知不見如是諸法相,是菩

薩摩訶薩,爲是衆生故,求阿耨多羅

三藐三菩提是菩薩從初發意已來

所有布施,爲一切衆生故,乃至有所

修智慧;皆爲一切衆生,不爲己身.菩

薩摩訶薩,不爲餘事故,求阿耨多羅

三藐三菩提,但爲一切衆生故.是菩

薩行般若波羅蜜時,見衆生無衆生,

但衆生相中住,乃至無知者,無見者,

知見相中住令衆生遠離顚倒遠離

已,置甘露性中住,是中無有妄想,所

謂衆生相乃至知者、見者相.是時,菩

薩動心、念心、戲論心皆捨,常行不動

心、不念心、不戲論心.須菩提,以是方

便力故,菩薩摩訶薩,行般若波羅蜜

時,自無所著,亦教一切衆生,令得無

所著.世諦故,非第一義.」須菩提白佛

言:「世尊,世尊得阿耨多羅三藐三菩

提時,得諸佛法,以世諦故得?以第一

義中得?」佛言:「以世諦故說佛得是法,

是法中,無有法可得是人得是法.何

以故是人得是法是爲大有所得用

二法,無道無果.」須菩提白佛言:「世尊,

若行二法,無道無果,行不二法,有道

有果不?」佛言:「行二法,無道無果,行不

二法,亦無道無果.若無二法,無不二

法,卽是道,卽是果.何以故?用如是法,

得道得果,用如是法,不得道不得果,

是爲戲論.諸平等法中,無有戲論,無

有戲論是諸法平等.」須菩提白佛言:

「世尊,諸法無所有性,是中.何等是平

等?」佛言:」若無有有法,無有無法,亦不

說諸法平等相,除平等,更無餘法,離

一切法,平等相.平等相者,若凡夫,若

聖人,不能行,不能到.」須菩提白佛言:

「世尊,乃至佛,亦不能行,亦不能到?」佛

言:「是諸法平等,一切聖人,皆不能行,

亦不能到,所謂諸須陁洹,斯陁含,阿

那含,阿羅漢,辟支佛,諸菩薩摩訶薩

及諸佛.」須菩提白佛言:「世尊,佛者,一

切諸法中,行力自在,云何說佛亦不

能行,亦不能到?」佛告須菩提:「若諸法

平等與佛有異,應當如是問.須菩提,

今諸凡夫人平等諸須陁洹斯陁含

阿那含、阿羅漢、辟支佛、諸菩薩摩訶

薩,諸佛及聖法皆平等.是一平等無

二,所謂是凡夫人,是須陁洹乃至佛,

是一切法等中,皆不可得.」須菩提白

佛言世尊若諸法等中皆不可得是

凡夫人乃至是佛.」,世尊,凡夫人、須陁

洹乃至佛爲無有分別.」佛告須菩提:

「如是如是.諸法平等中,無有分別:「是

凡夫人.是須陁洹乃至是佛.」.』『世尊,若

無分別諸凡夫人、須陁洹乃至佛,云

何分別有三寶,現於世佛寶、法寶、僧

寶?」佛言:「於汝意云何?佛寶、法寶、僧寶

與諸法等異不?」須菩提白佛言:「如我

從佛所聞義,佛寶、法寶、僧寶與諸

法等無異.世尊,是佛寶、法寶、僧寶,卽

是平等.是法皆不合不散,無色無形

無對,一相所謂無相.佛有是力,能分

別無相諸法處所,是凡夫人,是須陁

洹,是斯陁含,是阿那含,是阿羅漢,是

辟支佛,是菩薩摩訶薩,是諸佛.」佛告

須菩提:「如是如是.若諸佛得阿耨多

羅三藐三菩提,不分別諸法,當知是

地獄,是餓鬼,是畜生,是人,是天,是四

天王天,乃至是他化自在天,梵天,乃

至是非有想非無想天處,是四念處

乃至八聖道分,內空乃至無法有法

空,佛十力乃至十八不共法.」不?」須菩

提言:「不知也.世尊.」「以是故須菩提,當

知佛有大恩力,於諸法等中,不動而

分別諸法.」須菩提白佛言:「世尊,如佛

於諸法平等中,不動,凡夫人,亦於諸

法平等中,亦不動,須陁洹乃至辟支

佛,亦於諸法平等中,不動.世尊,若諸

法等相,卽是凡夫人相,卽是須陁洹

相,乃至諸佛,卽是平等相.世尊,今諸

法各各相,所謂色相異,受、想、行、識相

異,眼相異,耳、鼻、舌、身、意相異,地相異,

水、火、風、空、識相異,欲相異,瞋、癡相異,

邪見相異,禪相異,無量心相異,無色

定相異,四念處相異,乃至八聖道分

相異,檀那波羅蜜相異,乃至般若波

羅蜜相異,三解脫門相異,十八空相

異,佛十力相異,四無所畏相異,四無

㝵智相異,十八不共法相異,有爲法

相異,無爲法相異,是凡夫人相異,乃

至佛相異,諸法各各相.云何菩薩摩

訶薩,行般若波羅蜜時.諸法異相中,

不作分別?若不作分別,不能行般若

波羅蜜.若不行般若波羅蜜,不能從

一地,至一地.若不從一地,至一地,不能

入菩薩位.不能入菩薩位故.不能過

聲聞、辟支佛地.不能過聲聞、辟支佛

地故,不能具足神通波羅蜜.不具足

神通波羅蜜故,不能具足檀那波羅蜜,

乃至不能具足般若波羅蜜,從一佛

國,至一佛國,供養諸佛於諸佛所,種

善根,用是善根,能成就衆生,淨佛國

土.」佛告須菩提:「如汝所問,是諸法相,

亦是凡夫人,亦是須陁洹乃至佛.」「世

尊.是諸法各各相,所謂色相異乃至

有爲無爲法相異,云何菩薩摩訶薩

觀一切相,不作分別?」「須菩提,於汝意

云何?是色相空不?乃至諸佛相空不?」

「世尊,實空.」「須菩提,空中各各相法可

得不?所謂色相乃至諸佛相.」須菩提

言:「不可得.」佛言:「以是因緣故,當知諸

法平等中,非凡夫人,亦不離凡夫人,

乃至非佛,亦不離佛.」須菩提白佛言:

「世尊,是平等爲是有爲法?爲是無爲

法?」佛言:「非有爲法,非無爲法.何以故?

離有爲法,無爲法不可得,離無爲法,

有爲法不可得.須菩提,是有爲性、無

爲性是二法,不合不散,無色無形無

對,一相所謂無相.佛,亦以世諦故說

非以第一義.何以故?第一義中,無身

行無口行無意行亦不離身口意行

得第一義.是諸有爲法、無爲法平等

相,卽是第一義,菩薩摩訶薩,行般若

波羅蜜時,第一義中,不動而行菩薩

事,饒益衆生.」

摩訶般若波羅蜜經如化品第八十七

須菩提白佛言:「世尊,若諸法平等,無

可爲作,云何菩薩摩訶薩,行般若波

羅蜜,於平等法中,不動而行菩薩事,

以布施、愛語利益、同事?」佛告須菩提:

「如是如是.如汝所言,是諸法平等,無

所作.若是衆生自知諸法平等,佛不

用神力.於諸法平等中,不動而拔出

衆生吾我想.以空,度五道生死乃至

知者、見者相,度色相乃至識相、眼相

乃至意相、地種相乃至識種相,遠離

有爲性相,令得無爲性相.無爲性相,

卽是空.」須菩提言:「世尊,用何等空故,

一切法空?」佛言:「菩薩遠離一切法相,

用是空故,一切法空.須菩提,於汝意

云何?若有化人,作化人,是化頗有實

事,不空者不?」須菩提言:「不也.世尊,是

化人無有實事,而不空.是空及化人

二事不合不散,以空故空,不應分別

是空是化.何以故?是二事等空中不

可得,所謂是空,是化.何以故?須菩提,

色,卽是化,受、想、行、識,卽是化,乃至一

切種智,卽是化.」須菩提白佛言:「世尊,

世間法是化,出世間法,亦復是化不?

所謂四念處、四正勤、四如意足、五根、

五力、七覺分、八聖道分、三解脫門,佛

十力、四無所畏、四無㝵智、十八不共

法,幷諸法果及賢聖人,所謂須陁洹、

斯陁含、阿那含、阿羅漢、辟支佛、菩薩

摩訶薩、諸佛.世尊,是法亦是化不?」佛

告須菩提:「一切法,皆是化.於是法中,

有聲聞法變化,有辟支佛法變化,有

菩薩摩訶薩法變化,有諸佛法變化,

有煩惱法變化,有業因緣法變化.以

是因緣故,須菩提,一切法,皆是變化.

須菩提白佛言:「世尊,是諸煩惱斷,所

謂須陁洹果、斯陁含果、阿那含果、阿

羅漢果、辟支佛道斷諸煩惱習斷,皆

是變化不?」佛告須菩提:「若有法生滅

相者,皆是變化.」須菩提言:「世尊,何等

法非變化?」佛言:「若法無生無滅,是非

變化.」須菩提言:「何等是不生不滅,非

變化?」佛言:「不誑相涅槃,是法非變化.」

「世尊,如佛自說,諸法平等非聲聞作,

非辟支佛作,非諸菩薩摩訶薩作,非

諸佛作.有佛無佛,諸法性常空.性空,

卽是涅槃,云何言涅槃一法非如化?」佛

告須菩提:「如是如是.諸法平等非聲

聞所作,乃至性空,卽是涅槃.若新發

意菩薩聞是一切法畢竟性空,乃至

涅槃,亦皆如化,心則驚怖.爲是新發

意菩薩故,分別生滅者如化,不生不

滅者不如化.」須菩提白佛言:「世尊,云

何教新發意菩薩,令知性空?」佛告須

菩提:「諸法本有今無耶?」

摩訶般若波羅蜜經卷第二十六

戊戌歲高麗國大藏都監奉勅彫造

摩訶般若波羅蜜經卷第二十七 海

後秦龜茲國三藏鳩摩羅什譯

常啼品第八十八

佛告須菩提:「菩薩摩訶薩,求般若波」

羅蜜,應如薩陁波崙菩薩摩訶薩,是

菩薩今在大雷音佛所,行菩薩道.」須

菩提白佛言:「世尊,薩陁波崙菩薩摩

訶薩,云何求般若波羅蜜?」佛言:「薩陁

波崙菩薩摩訶薩,本求般若波羅蜜

時,不惜身命,不求名利,於空閑林中

聞空中聲言:「汝善男子,從是東行,莫

念疲極,莫念睡眠,莫念飮食,莫念晝

夜,莫念寒熱,莫念內,莫念外.善男子,

行時,莫觀左右.汝行時,莫壞身相,莫

壞色相,莫壞受、想、行、識相.何以故?若」

壞是諸相,於佛法中,則爲有㝵,若於

佛法中有㝵,便往來五道生死中,亦

不能得般若波羅蜜.」.爾時,薩陁波崙

菩薩,報空中言:「我當從教.何以故?我

欲爲一切衆生,作大明,欲集一切諸

佛法,欲得阿耨多羅三藐三菩提故.」.

薩陁波崙菩薩,復聞空中聲言:「善哉,

善哉!善男子,汝於空、無相、無作之法,應

生信心,以離相心,求般若波羅蜜,離

我相,乃至離知者、見者相,當遠離惡

知識,當親近供養善知識.」.何等是善

知識?能說空、無相、無作、無生、無滅法

及一切種智,令人心,入歡喜信樂,是爲

善知識.善男子,汝若如是行,不久當

聞般若波羅蜜,若從經卷中聞,若從

菩薩所說聞.善男子,汝所從聞是般

若波羅蜜處,應生心如佛想.善男子,

汝當知恩.應作是念:「所從聞是般若

波羅蜜者,卽是我善知識,我用聞是

法故,疾得不退轉,於阿耨多羅三藐

三菩提,親近諸佛,常生有佛國土中,

遠離衆難,得具足無難處.善男子,當

思惟籌量是功德,於所從聞法處,生

心如佛想.汝善男子,莫以世利心故

隨逐法師.但爲愛法恭敬法故,隨逐

說法菩薩.爾時,當覺知魔事.若惡魔

與說法菩薩,作五欲因緣,假爲法故

令受,若說法菩薩,入實法門,以功德

力故,受而無所染.又以三事故,受是

五欲,以方便力故,欲令衆生,種善根

故,欲與衆生,同其事故受,汝於是中,

莫生污心.當起淨想,自念:「我未得漚

和拘舍羅,大師以方便法,爲度衆生,

令獲福德故,受是諸欲,於菩薩智慧,

無著無㝵不爲欲染善男子卽當觀

諸法實相.何等諸法實相?所謂一切

法不垢不淨.何以故?一切法自性空,

無衆生,無人,無我,一切法如幻,如夢,

如響,如影,如焰,如化.善男子,觀是諸

法實相已,當隨法師,汝不夂當成就

般若波羅蜜.復次,善男子,汝當復覺

知魔事.若說法菩薩見欲受般若波

羅蜜人,意不存念,汝不應起心怨恨.

汝但當以法故,生恭敬心,莫起厭懈

意常.應隨逐法師.爾時,薩陁波崙菩

薩受是空中教已,從是東行,不久復

作是念:「我云何不問空中聲,我當何

處去,去當遠近,當從誰聞般若波羅

蜜?」.是時,卽住啼哭憂愁,作是念:「我住

是中.過一日一夜,若二三四五六七日

七夜,於此中住,不念疲極,乃至不念

飢渴、寒熱,不聞聽受般若波羅蜜因

緣,終不起也.」.須菩提,譬如人有一子,

卒死,憂愁苦毒,唯懷㤇惱,不生餘念.

如是須菩提,薩陁波崙菩薩,爾時,無

有異心,但念:「我何時當聞般若波羅

蜜,我云何不問空中聲,我應何處去,

去當遠近,當從誰聞般若波羅蜜?」.須

菩提,薩陁波崙菩薩,如是愁念時,空

中有佛,語薩陁波崙菩薩言:「善哉,善

哉!善男子,過去諸佛,行菩薩道時,求

般若波羅蜜,亦如汝今日.善男子,汝以

是勤精進,愛樂法故,從是東行,去此

五百由旬,有城,名衆香.其城七重七

寶莊嚴,臺觀欄楯,皆以七寶挍飾,

七寶之塹、七寶行樹周帀七重.其城

縱廣十二由旬,豐樂安靜人民熾盛.

五百市里街巷相當,端嚴如畫,橋津

如地,寬博淸淨,七重城上,皆有七寶

樓櫓.寶樹行列,以黃金、白銀、車璖、馬

瑙、珊瑚、琉璃、頗梨、紅色眞珠,以爲枝

葉,寶繩連緜,金爲鈴,網以覆城上,風

吹鈴聲,其音和雅.譬如巧作五樂甚

可喜樂,金、網、寶、鈴,其音如是,以樂衆

生.其城四邊,流池淸淨,冷暖調適,中

有諸舩,七寶嚴飾,是諸衆生宿業所

致,乘此寶舩,娛樂遊戲.諸池水中,種

種蓮華靑黃赤白衆雜好華遍覆水

上,是三千大千國土所有衆華,皆在

其中.其城四邊,有五百園觀,七寶莊

嚴,甚可愛樂.一一園中,各有五百池

水,池水各各縱廣十里,皆以七寶挍

成,雜色莊嚴,諸池水中,亦有靑、黃、赤、

白蓮華,彌覆水上.是諸蓮華,大如車

輪,靑色靑光,黃色黃光,赤色赤光,白

色白光,諸池水中,鳧、鴈、鴛鴦異類衆

鳥音聲相和.是諸園觀適無所屬,是

諸衆生宿業果報,長夜信樂深法,行

般若波羅蜜因緣故,受是果報.善男

子,是衆香城中,有大高臺,曇無竭菩

薩摩訶薩宮舍在上,其宮縱廣一由

旬,皆以七寶挍成,雜色莊嚴,甚可憙

樂.垣牆七重,皆亦七寶,七寶欄楯、七

寶樓閣、寶塹七重,皆以七寶周帀,深

塹七寶累成,七重行樹、七寶枝葉,七

重圍繞,其宮舍中,有四種娛樂園,一

名常喜,二名離憂,三名華飾,四名香

飾.一一園中,各有八池,一名賢,二名

賢上,三名歡喜,四名喜上,五名安隱,

六名多安隱,七名遠離,八名阿惟越

致,諸池四邊面,各一寶,黃金、白銀、琉

璃、頗梨、玫瑰,爲池底,其上布金沙,一

一池側,有八梯陛,種種妙寶,以爲嚴

飾,諸梯陛間,有閻浮檀金芭蕉行樹,

一切池中,種種蓮華靑、黃、赤、白,彌覆

水上,諸池四邊,生好華樹,風吹諸華,

墮池水中.其池成就八種功德香,若

栴檀色味具足,輕且柔軟,曇無竭菩

薩與六萬八千婇女,五欲具足,共相

娛樂.及城中男女,俱入常喜等園賢

等池中,五欲具足,共相娛樂.善男子,

曇無竭菩薩,與諸婇女,遊戲娛樂已,

日三時,說般若波羅蜜,衆香城中,男

女大小,於其城中,多聚人處,敷大法

座.其座四足,或以黃金,或以白銀,或

以琉璃,或以頗梨,敷以綩綖雜色茵

蓐,垂諸幃帶,以妙白㲲,而覆其上,散

以種種雜妙華香.座高五里,張白珠

帳,其地四邊,散五色華,燒衆名香,澤

香塗地,供養恭敬般若波羅蜜故.曇

無竭菩薩,於此座,上說般若波羅蜜,

彼諸人衆,如是恭敬供養曇無竭,爲

聞般若波羅蜜故.於是大會,百千萬

衆諸天世人,一處和集,中有聽者,中

有受者,中有持者,中有誦者,中有書

者,中有正觀者,中有如說行者.是時,

衆生以是因緣故,皆不墮惡道,不退

轉於阿耨多羅三藐三菩提.汝善男

子,往詣曇無竭菩薩所,當聞般若波羅

蜜.善男子,曇無竭菩薩,世世是汝善

知識,能教汝阿耨多羅三藐三菩提,

示教利喜.曇無竭菩薩,本求般若波

羅蜜時,亦如汝今,汝去莫計晝夜.莫

生障㝵心.汝不夂當聞般若波羅蜜.」.

爾時,薩陁波崙菩薩摩訶薩,歡喜心

悅,作是念:「我當何時,得見是善男子,

得聞般若波羅蜜?」.須菩提,譬如有人

爲毒箭所中,更無餘念,唯念:「何時,當

得良醫,拔出毒箭,除我此苦.」.如是.須

菩提,薩陁波崙菩薩摩訶薩,更無餘

念,但作是願:「我何時,當得見曇無竭

菩薩,令我得聞般若波羅蜜,我聞是

般若波羅蜜,斷諸有心?」.是時,薩陁波

崙菩薩,於是處住,念曇無竭菩薩,一

切法中,得無㝵智見,卽得無量三昧

門現在前.所謂諸法性觀三昧、諸法

性不可得三昧、破諸法無明三昧、諸

法不異三昧、諸法不壞自在三昧、諸

法能照明三昧、諸法離闇三昧、諸法

無異相續三昧、諸法不可得三昧、散

華三昧、諸法無我三昧、如幻威勢三

昧、得如鏡像三昧、得一切衆生語言

三昧、一切衆生歡喜三昧、入分別音

聲三昧、得種種語言字句莊嚴三昧、

無畏三昧、性常默然三昧、得無㝵解

脫三昧、離塵垢三昧、名字語句莊嚴

三昧、見諸法三昧、諸法無㝵頂三昧、

如虛空三昧、如金剛三昧、不畏著色

三昧、得勝三昧、轉眼三昧、畢法性三

昧、能與安隱三昧、師子吼三昧、勝一

切衆生三昧、華莊嚴三昧、斷疑三昧、

隨一切堅固三昧、出諸法得神通力

無畏三昧、能達諸法三昧、諸法財印

三昧、諸法無分別見三昧、離諸見三

昧、離一切闇三昧、離一切相三昧、解

脫一切著三昧、除一切懈怠三昧、得

深法明三昧、不可奪三昧、破魔三昧、

不著三界三昧、起光明三昧、見諸佛

三昧.如是薩陁波崙菩薩,住是諸三

昧中,卽見十方無量阿僧祇諸佛,爲

諸菩薩摩訶薩,說般若波羅蜜.是時,

十方諸佛,安慰薩陁波崙菩薩言:「善

哉,善哉!善男子,我等本行菩薩道時,

求般若波羅蜜,得是諸三昧.亦如汝

今所得,我等得是諸三昧,善入般若

波羅蜜,成就方便力,住阿惟越致地.

我等觀是諸三昧性,不見有法出三

昧入三昧者.亦不見行佛道者,亦不

見得阿耨多羅三藐三菩提者.善男

子,是名般若波羅蜜,所謂不念有是

諸法.善男子,我等於無所念法中住,

得是金色身丈光明三十二相、八十

隨形好、不可思議智慧、無上戒、無上

三昧、佛無上智慧,一切功德,皆悉具

足.一切功德具足故,佛尚不能取相

說盡,何況聲聞、辟支佛及諸餘人?以

是故善男子,於是佛法中,倍應恭敬

愛念,生淸淨心,於善知識中,應生如

佛想.何以故?爲善知識守護故,菩薩

疾得阿耨多羅三藐三菩提.」.是時,薩

陁波崙菩薩白十方諸佛言:「何等是

我善知識,所應親近供養者?」.十方諸

佛告薩陁波崙菩薩言:「汝善男子,曇

無竭菩薩,世世教化,成就汝阿耨多

羅三藐三菩提.曇無竭菩薩守護汝,

教汝般若波羅蜜方便力,是汝善知

識.汝供養曇無竭菩薩,若一劫,若二,

若三乃至過百劫,頂戴恭敬,以一切

樂具、三千世界中所有妙色、聲、香、味、

觸,盡以供養,未能報須臾之恩.何以

故?曇無竭菩薩摩訶薩因緣故,令汝

得如是等諸三昧,得般若波羅蜜方

便力.」.諸佛如是教化安慰,薩陁波崙

菩薩,令歡喜已,忽然不現.是時,薩陁

波崙菩薩,從三昧起,不復見佛,作是

念:「是諸佛從何所來,去至何所,不見

諸佛故,復惆悵不樂,誰斷我疑?」.復作

是念:「曇無竭菩薩,久遠已來,常行般

若波羅蜜,得方便力,及得諸陁羅尼,

於菩薩法中,得自在,多供養過去諸

佛,世世爲我師,常利益我,我當問曇

無竭菩薩,諸佛從何所來,去至何處.」.

爾時,薩陁波崙菩薩,於曇無竭菩薩,

生恭敬愛樂尊重心,作是念:「我當以

何供養曇無竭菩薩,今我貧窮,無華

香、瓔珞、燒香、澤香、衣服、幡蓋、金銀、眞

珠、琉璃、頗梨、珊瑚、琥珀,無有如是等

物,可以供養般若波羅蜜及說法師

曇無竭菩薩.我法不應空往曇無竭

菩薩所,我若空往喜悅心不生,我當

賣身得財,爲般若波羅蜜故,供養法

師曇無竭菩薩.何以故?我世世喪身

無數,無始生死中,或死,或賣,或爲欲

因緣故,世世在地獄中,受無量苦惱,

未曾爲淸淨法故,爲供養說法師故,

喪身.」.是時,薩陁波崙菩薩,中道入一

大城,至市肆上,高聲唱言:「誰欲須人,

誰欲須人,誰欲買人?」.爾時,惡魔作是

念:「是薩陁波崙愛法故,欲自賣身,爲

般若波羅蜜故,供養曇無竭菩薩,當

得正問般若波羅蜜及方便力.云何

菩薩摩訶薩,行般若波羅蜜,疾得阿

耨多羅三藐三菩提,當得多聞具足,

如大海水,是時,不可沮壞,得具足一

切功德,饒益諸菩薩摩訶薩,爲阿耨

多羅三藐三菩提故,過我境界,亦教

餘人出我境界得阿,耨多羅:「三藐三

菩提.我今當壞其事.」.爾時,惡魔隱蔽

諸婆羅門居士,令不聞其自賣之聲,

除一長者女,魔不能蔽.爾時,薩陁波

崙賣身不售,憂愁啼哭,在一面立,啼

泣而言:「我爲大罪,賣身不售,我自賣

身,爲般若波羅蜜故,供養曇無竭菩

薩.」.爾時,釋提桓因作是念:「是薩陁波

崙菩薩,愛法自賣其身,爲般若波羅

蜜故,欲供養曇無竭菩薩.我當試之,

知是善男子實以深心愛法故,捨是

身不.」.是時,釋提桓因化作婆羅門身,

在薩陁波崙菩薩邊,行問言:「汝善男

子,何以憂愁啼哭,顏色憔悴,在一面

立?」.答言:「婆羅門,我愛敬法,自賣身,爲

般若波羅蜜故,欲供養曇無竭菩薩,

今我賣身,無有買者.自念,薄福無財

寶物,自欲賣身,供養般若波羅蜜及

曇無竭菩薩,而無買者.」.爾時,婆羅門

語薩陁波崙菩薩言:「善男子,我不須

人.我今欲祀天,當須人心、人血、人髓.汝

能賣與我不?」.爾時,薩陁波崙菩薩,作

是念:「我得大利,得第一利.我今便爲

具足般若波羅蜜方便力,得是買心、

髓、血者.」.是時,心大歡喜,悅樂無憂,以

柔和心,語婆羅門言:「汝所須者,我盡

與汝.」.婆羅門言:「善男子,汝須何價?」.答

言:「隨汝意與我.」.卽時,薩陁波崙,右手

執利刀,刺左臂出血,割右髀肉,復欲

破骨出髓時,有一長者女,在閣上,遙

見薩陁波崙菩薩,自割身體.不惜壽

命,作是念:「是善男子,以何因緣故,困

苦其身?我當往問.」.長者女卽下閣,到

薩陁波崙所,問言:「善男子,何因緣,困

苦其身?用是心、血、髓,作何等?」.薩陁波

崙答言:「賣與婆羅門,爲般若波羅蜜

故,供養曇無竭菩薩.」.長者女言:「善男

子,作是賣身,欲自出心、髓、血,欲供養

曇無竭菩薩,得何等功德利?」.薩陁波

崙,答言:「善女人,是人善學般若波羅

蜜及方便力.是人當爲我說菩薩所

應作、菩薩所行道.我學是法學是道,

得阿耨多羅三藐三菩提時.爲衆生,

作依止,當得金色身三十二相、八十

隨形好、丈光無量明、大慈大悲大喜

大捨、四無所畏、佛十力、四無㝵智、十

八不共法、六神通、不可思議淸淨戒

禪定智慧,得阿耨多羅三藐三菩提,

於諸法中,得無㝵一切智見,以無上

法寶,分布與一切衆生.如是等諸功

德利,我當從彼得之.」.是時,長者女聞

是上妙佛法,大歡喜,心驚毛豎,語薩

陁波崙菩薩言:「善男子,甚希有.汝所

說者,微妙難値.爲是一一功德法故,應

捨如恒河沙等身?何以故?汝所說者，

甚大微妙.汝善男子,汝今所須盡當

相與,金銀、眞珠、琉璃、頗梨、琥珀、珊瑚

等諸珍寶物及華香、瓔珞、塗香、燒香、

幡蓋、衣服、伎樂等物,、供養之具,供養

般若波羅蜜及曇無竭菩薩.汝善男

子莫自困苦其身我亦欲往曇無竭

菩薩所,共汝殖諸善根,爲得如是微

妙法如汝所說故.」.爾時,釋提桓因卽

復本身,讚薩陁波崙菩薩言:「善哉,善

哉!善男子,汝堅受是事,其心不動,諸

過去佛,行菩薩道時,亦如是.求般若

波羅蜜及方便力,得阿耨多羅三藐

三菩提.善男子,我實不用人心、血、髓,

但來相試汝願何等,我當相與?」.薩陁

波崙言:「與我阿耨多羅三藐三菩提.」.

釋提桓因言:「此非我力所辦,是諸佛

境界,必相供養,更索餘願.」.薩陁波崙

言:「汝若於此無力,必見供養,令我是

身,平復如故.」.是時,薩陁波崙身卽平

復,無有瘡瘢,如本不異.釋提桓因與

其願已,忽然不現.爾時,長者女語薩

陁波崙菩薩言:「善男子,來到我舍,有

所須者,從我父母索之,盡當相與,我

亦當辭我父母,與諸侍從,共汝往,供

養曇無竭菩薩.爲求法故.」.卽時,薩陁

波崙菩薩,與長者女俱到其舍,在門

外住.長者女入白父母:「與我衆妙華、

香及諸瓔珞、塗香、燒香、幡蓋、衣服、金

銀、琉璃、頗梨、眞珠、琥珀、珊瑚及諸伎

樂供養之具.亦聽我身及五百侍女

先所給使共薩陁波崙菩薩,到曇無

竭菩薩所爲供養般若波羅蜜故.曇

無竭菩薩當爲我等說法我當如說

行,當得諸佛法.」.女父母語女言:「薩陁

波崙菩薩,是何等人?」.女言:「是人今在

門外.是善男子以深心,求阿耨多羅

三藐三菩提,欲度一切衆生無量生

死苦.是善男子爲法故,自賣其身,供

養般若波羅蜜,般若波羅蜜,名菩薩

所學道.爲供養般若波羅蜜,及供養

曇無竭菩薩故,在市肆上,高聲唱言:「

誰欲須人,誰欲須人,誰欲買人?」賣身

不售,在一面立,憂愁啼哭.是時,釋提

桓因化作婆羅門,來欲試之,問言:「善

男子,何以憂愁啼哭,在一面立?」答言:「

婆羅門,我欲賣身,爲供養般若波羅

蜜及曇無竭菩薩摩訶薩故.而我薄

福,賣身不售.」婆羅門語是善男子:「我

不須人,我欲祀天,當用人心、人血、人髓,

汝能賣不?」是時,是善男子不復憂愁,

其心和悅,語是婆羅門:「如汝之所須,

我盡相與.」婆羅門言:「汝須何價?」答言:

「隨汝意與我.」卽時,是善男子右手執

利刀,刺左臂出血,割右髀肉,復欲破

骨出髓.我在閣上,遙見是事.我爾時,

作是念:「是人何故,困苦其身,我當往

問.」我卽下閣,往問善男子:「汝何因緣

故,自困苦其身?」是善男子答我言:「姊,

我爲法故,欲供養般若波羅蜜及曇

無竭菩薩說法者,我貧窮無所有,無

金銀、琉璃、車璖、馬惱、珊瑚、琥珀、頗梨、

眞珠、華香、妓樂.姊,我爲供養法故,自

賣其身,今得買者,須人心、人血、人髓,我

用是價,供養般若波羅蜜及曇無竭

菩薩說法者.」我問是善男子:「汝今自

出身心、血、髓,欲供養曇無竭菩薩,得

何功德?」是善男子言:「曇無竭菩薩,當

爲我說般若波羅蜜及方便力,此是

菩薩所應學,菩薩所應作,菩薩所應

行道.我當學是道,得阿耨多羅三藐

三菩提,爲一切衆生,作依止,我當得

金色身三十二相、八十隨形好、丈光

無量明,大慈大悲、大喜大捨、四無所

畏、四無㝵智、佛十力、十八不共法、六

神通、不可思議淸淨戒、禪定智慧,得

阿耨多羅三藐三菩提,於諸法中,得

無㝵一切智,見以無上法寶,分布與

一切衆生.如是等微妙大法,我當從

彼得之.」我聞是微妙不可思議法、諸

佛功德,聞其大願,我心歡喜,作是念:

「是淸淨微妙最大甚希有,乃如是爲

一一法故,應捨如恒河沙等身.今善

男子爲法,能受苦行、難事,所謂不惜

身命,我多有妙寶,云何而不生願,求

如是法,供養般若波羅蜜及曇無竭

菩薩.」我如是思惟已,語薩陁波崙菩

薩:「汝善男子,莫困苦其身.我當白我

父母,多與汝金銀、琉璃、車璖、馬瑙、珊

瑚、琥珀、頗梨、眞珠、華香、瓔珞、塗香、末

香、衣服、幡蓋及諸伎樂,供養般若波

羅蜜及曇無竭菩薩說法者.我亦求

父母與諸侍女,共汝俱去,供養曇無

竭菩薩說法者.共汝殖諸善根,爲得

如是等微妙淸淨法,如汝所說.父母,

今聽我幷五百侍女先所給者,亦聽

我持衆妙華香、瓔珞、塗香、末香、衣服、

幡蓋、伎樂、金銀、琉璃供養之具,與薩

陁波崙菩薩,共去供養般若波羅蜜

及曇無竭菩薩說法者,爲得如是等

淸淨微妙諸佛法故.」.爾時,父母報女

言:「汝所讚者,希有難及說.是善男子

爲法,精進大樂法相,及是諸佛法不

可思議,一切世間最爲第一,一切衆

生歡樂因緣,是善男子爲是法故,大

誓莊嚴.我等聽.汝往見曇無竭菩薩

親近供養.汝發大心.爲諸佛故,如是

精進,我等云何當不隨喜?」.是女爲供

養曇無竭菩薩故,得蒙聽許報父母

言:「我等,亦隨是心歡喜.我終不斷人

善法因緣.」.是時,長者女莊嚴七寶車

五百,乘身及侍女、種種寶物,莊飾供

養之具,持種種水陸生華及金銀、寶

華、衆色寶衣、好香、擣香、澤香、瓔珞及

衆味飮食,共薩陁波崙菩薩、五百侍

女,各載一車,恭敬圍繞.漸漸東去,見

衆香城,七寶莊嚴,七重圍繞,七寶之

塹、七寶行樹,皆亦七重,其城縱廣十

二由旬,豐樂安靜,甚可憙樂,人民熾

盛.五百市里街巷相當,端嚴如畫,橋

津如地,寬博淸淨,遙見衆香城.旣入

城中,見曇無竭菩薩坐,高臺法座上,

無量百千萬億衆恭敬圍遶說法.薩

陁波崙菩薩,見曇無竭菩薩時,心卽

歡喜,譬如比丘入第三禪攝心安隱.

見已,作是念:「我等儀不應載車,趣曇

無竭菩薩.」.作是念已,下車步進.長者

女幷五百侍女,皆亦下車.薩陁波崙

菩薩,與長者女及五百侍女.衆寶莊

嚴,圍繞恭敬,俱到曇無竭菩薩所.爾

時,曇無竭菩薩摩訶薩,有七寶臺,赤

牛頭栴檀以爲莊嚴,眞珠羅網以覆

臺上,四角皆懸摩尼珠寶,以爲燈明,

及四寶香爐,常燒名香,爲供養般若

波羅蜜故.其臺中有七寶大牀,四寶

小牀重敷其上,以黃金,牒書般若波

羅蜜,置小牀上,種種幡蓋莊嚴,垂覆

其上.薩陁波崙菩薩及諸女人見是

妙臺衆寶嚴飾,及見釋提桓因與無

量百千萬諸天,以天曼陁羅華、碎末

栴檀磨衆寶屑,以散臺上,鼓天伎樂

於虛空中,娛樂此臺.爾時,薩陁波崙

菩薩,問釋提桓因:「憍尸迦,何因緣故,

與無量百千萬諸天,以天曼陁羅華、

碎末、栴檀、磨衆寶屑,以散臺上,鼓天

伎樂於虛空中,娛樂此臺?」.釋提桓因

答言:「汝善男子,不知耶?此是摩訶般

若波羅蜜,是諸菩薩摩訶薩母,能生

諸佛,攝持菩薩,菩薩學是般若波羅

蜜,成就一切諸功德,得諸佛法一切

種智.」.是時,薩陁波崙,卽歡喜悅樂,問

釋提桓因言:「憍尸迦,是般若波羅蜜,

諸菩薩摩訶薩母,能生諸佛,攝持菩

薩,菩薩學是般若波羅蜜,成就一切

功德,得諸佛法一切種智,今在何處?」.

釋提桓因言:「善男子,是臺中有七寶

大牀,四寶小牀,重敷其上,以黃金,牒

書般若波羅蜜,置小牀上,曇無竭菩

薩,以七寶印印之.我等不能得開以

示汝.」.是時,薩陁波崙,與長者女及五

百侍女,取供養具,華香、瓔珞、幡蓋,分

作二分.一分供養般若波羅蜜,一分

供養法座上曇無竭菩薩.爾時,薩陁

波崙菩薩,與五百女人,持華香、瓔珞、

幡蓋、伎樂及諸珍寶,供養般若波羅

蜜已,然後,到曇無竭菩薩所,到已,見

曇無竭菩薩,在法座上坐,以諸華香、

瓔珞、擣香、澤香、金銀、寶華、幡蓋、寶衣,

散曇無竭菩薩上,爲法故供養.是時,

諸華香、寶衣,於曇無竭菩薩上虛空

中,化成華臺,碎末栴檀寶屑、金銀、寶

華,化成寶帳,寶帳之上,所散種種寶

衣,化爲寶蓋,寶蓋四邊,垂諸寶幡,薩

陁波崙及諸女人見曇無竭菩薩所

作變化,大歡喜,作是念:「未曾有也.曇

無竭大師神德乃爾.行菩薩道時,神

通力尚能如是,何況得阿耨多羅三

藐三菩提時?」.是時,長者女及五百女

人淸淨信心,敬重曇無竭菩薩,皆發

阿耨多羅三藐三菩提心,作是願言:

「如曇無竭菩薩,得菩薩諸深法,如曇

無竭菩薩,供養般若波羅蜜,如曇無

竭菩薩,於大衆中,演說顯示般若波

羅蜜義,如曇無竭菩薩,得般若波羅

蜜方便力,成就神通,於菩薩事中,得

自在,我等,亦當如是.」.是時,薩陁波崙

菩薩及五百女人香華、寶物,供養般

若波羅蜜及曇無竭菩薩已,頭面禮

曇無竭菩薩,合掌恭敬,一面立,一面

立已.白曇無竭菩薩言:「我本求般若

波羅蜜時,於空閑林中,聞空中聲言:「

善男子,汝從是東行,當得聞般若波

羅蜜.」我受是語,東行,東行不久,作是

念:「我何不問空中聲,我當何處去,去

是遠近,當從誰聞?」我是時,大憂愁啼

哭,於是處住.七日七夜,憂愁故,乃至不

念飮食,但念:「我何時,當得聞般若波

羅蜜?」我如是憂愁,一心念般若波羅

蜜,見佛身在虛空中.語我言:「善男子,

汝大欲大精進心莫放捨.以是大欲,

大精進心,從是東行,去是五百由旬,

有城,名衆香.是中,有菩薩摩訶薩,

名曇無竭.從是人所當得聞般若波

羅蜜.是曇無竭菩薩,世世是汝善知

識,常守護汝.」我從佛受教誨已,便東

行,更無餘念,但念:「我何時,當見曇無

竭菩薩,爲我說般若波羅蜜.」我爾時,

中道住,於一切法中,得無㝵智見,得

觀諸法性等諸三昧現在前,住是三

昧已,見十方無量阿僧秖諸佛說是

般若波羅蜜.諸佛讚我言:「善哉,善哉!

善男子,我本求般若波羅蜜時,得諸

三昧,亦如汝今日,得是諸三昧已,遍

得諸佛法.」諸佛爲我廣說法,安慰我

已,忽然不現.我從三昧起,作是念:「諸

佛從何處來,去至何所?」我不見諸佛

故,大愁憂.復作是念:「曇無竭菩薩,供

養先佛,殖善根,久行般若波羅蜜,善

知方便力,於菩薩道中,得自在,是我

善知識,守護我,我當問曇無竭菩薩

是事,諸佛從何所來,去至何所.我今

問大師,是諸佛從何處來,去至何處.」

大師,爲我說諸佛所從來,所至處,令

我得知.知已,亦常不離見諸佛.」.』

摩訶般若波羅蜜經法尚品第八十九<丹本曇無竭品>

「爾時,曇無竭菩薩摩訶薩,語薩陁波

崙菩薩言:「善男子,諸佛無所從來,去

亦無所至.何以故?諸法如不動相,諸

法如,卽是佛.善男子,無生法無來無

去,無生法,卽是佛.無滅法無來無去,

無滅法,卽是佛.實際法無來無去,實

際法,卽是佛.空無來無去,空卽是佛.

善男子,無染無來無去,無染,卽是佛.

寂滅無來無去,寂滅,卽是佛.虛空性

無來無去,虛空性,卽是佛.善男子,離

是諸法,更無佛,諸佛如、諸法如,一如無

分別.善男子,是如常一,無二無三.出

諸數法,無所有故.譬如春末月日中

熱時,有人見焰動逐之,求水望得.於

汝意云何?是水從何池、何山、何泉來,

今何所去,若入東海、西海、南海、北海

耶?」.薩陁波崙言:「大師,焰中,尚無水,云

何當有來處、去處?」.曇無竭菩薩語薩

陁波崙菩薩言:「善男子,愚夫無智爲

熱渴所逼,見焰動.無水生水想.善男

子,若有人,分別諸佛有來有去,當知

是人皆是愚夫.何以故?善男子,諸佛

不可以色身,見諸佛法身無來無去,

諸佛來處、去處,亦如是.善男子,譬如

幻師幻作種種,若象,若馬,若牛,若羊,

若男,若女.如是等種種諸物,於汝意

云何?是幻事從何處來,去至何所?」.薩

陁波崙菩薩言:「大師,幻事無實,云何

當有來、去處?」.「善男子,是人分別佛有

來有去,亦如是.善男子,譬如夢中,見

若象,若馬,若牛,若羊,若男,若女.於汝

意云何?夢中所見,有來處,有去處不?」.

薩陁波崙言:「大師,是夢中所見虛妄,

云何當有來去?」.「善男子,是人分別佛

有來有去,亦如是.善男子,佛說諸法

如夢.若有衆生,不知諸法,如夢以名

字色身,是佛,是人分別諸佛有來有

去,不知諸法實相故,皆是愚夫無智

之數.是諸人數數往來五道,遠離般

若波羅蜜,遠離諸佛法.善男子,佛說

諸法如幻,如夢.若有衆生,如實知,是

人不分別諸法,若來若去,若生若滅.

若不分別諸法,若來若去,若生若滅,

則能知佛所說諸法實相.是人行般

若波羅蜜,近阿耨多羅三藐三菩提,

名爲眞佛弟子.不虛妄食人信施,是

人應受供養,爲世間福田.善男子,譬

如大海水中諸寶不從東方來,不從

南方西方北方、四維上下來,衆生善

根因緣故,海生此寶,此寶亦不無因

無緣,而生.是寶皆從因緣和合生,是

寶若滅,亦不去至十方,諸緣合故有,

諸緣離故滅.善男子,諸佛身,亦如是,

從本業因緣,果報生,生時,不從十方來,

滅時,亦不去至十方,但諸緣合故有,

諸緣離故滅.善男子,譬如箜篌聲出

時,無來處,滅時,無去處,衆緣和合故

生.有槽有頸,有皮有弦,有柱有棍,有

人以手鼓之,衆緣和合,而有是聲.是

聲亦不從槽出,不從頸出,不從皮出,

不從弦出,不從棍出,亦不從人手出,

衆緣和合,爾乃有聲.是因緣離時,亦

無去處.善男子,諸佛身,亦如是,從無

量功德因緣生,不從一因、一緣、一功德

生,亦不無因緣有,衆緣和合故有.諸

佛身不獨從一事成,來無所從,去無

所至.善男子,應當如是知諸佛來相、

去相.善男子,亦當知一切法無來去

相.汝若知諸佛及諸法無來無去、無

生無滅相,必得阿耨多羅三藐三菩

提,亦能行般若波羅蜜及方便力.」.爾

時,釋提桓因以天曼陁羅華,與薩陁

波崙菩薩摩訶薩,作是言:「善男子,以

是華,供養曇無竭菩薩摩訶薩.我

應當守護供養汝.所以者何?汝因緣

力故,今日饒益百千萬億衆生,便爲

得阿耨多羅三藐三菩提.善男子,如

是善人甚爲難遇.爲饒益一切衆生

故,無量阿僧祇劫,受諸勤苦.」.薩陁波

崙菩薩摩訶薩,受釋提桓因曼陁羅

華,散曇無竭菩薩上,白言:「大師,我從

今日,以身屬師,供給供養.」.如是白已,

合掌師前立.是時,長者女及五百侍

女白薩陁波崙菩薩言:「我等從今日,

亦以身屬師,我等以是善根因緣故,

當得如是法,亦如師所得,共師世世

供養諸佛,世世常供養師.」.是時,薩陁

波崙菩薩,語長者女及五百女人:「若

汝等以誠心,屬我者,我當受汝.諸女

言:我等以誠心屬師,當隨師教.」.是時,

薩陁波崙菩薩,與長者女及五百女

人幷諸莊飾寶物、上妙供具及五百

乘七寶車,奉上曇無竭菩薩,白言:「大

師,我持是五百女人,奉給大師,是五

百乘車,隨師所用.」.爾時,釋提桓因讚

薩陁波崙菩薩言:「善哉,善哉!善男子,

菩薩摩訶薩,捨一切所有,應如是.如

是布施,疾得阿耨多羅三藐三菩提,

作如是供養說法人,必得聞般若波

羅蜜及方便力、過去諸佛本行菩薩

道時,亦如是,住布施中,得聞般若波

羅蜜及方便力,得阿耨多羅三藐三

菩提.」.爾時,曇無竭菩薩,欲令薩陁波

崙菩薩,善根具足故,受五百乘車長

者女及五百侍女,受已,還與薩陁波

崙菩薩.是時,曇無竭菩薩,說法,日沒

起入宮中.薩陁波崙菩薩摩訶薩,作

是念:「我爲法故來,不應坐臥,當以二

儀,若行若立,以待法師從宮中出說

法.」.爾時,曇無竭菩薩,七歲一心.入無

量阿僧祇菩薩三昧及行般若波羅

蜜方便力,薩陁波崙菩薩,七歲經行,

住立不坐不臥,無有睡眠,無欲、恚、惱

心,不著味,但念曇無竭菩薩摩訶薩,

何時,當從三昧起,出而說法.薩陁波

崙菩薩,過七歲已,作是念:「我當爲曇

無竭菩薩摩訶薩,敷說法座.曇無竭

菩薩摩訶薩,當座上說法.我當灑掃

淸淨,散種種華,莊嚴是處.爲曇無竭

菩薩摩訶薩當說般若波羅蜜及方

便力故.」.是時,薩陁波崙菩薩,與長者

女及五百侍女,爲曇無竭菩薩摩訶

薩敷七寶牀五百女人各脫上衣以

敷座上作是念曇無竭菩薩摩訶薩當

坐此座上,說般若波羅蜜及方便力.」.

薩陁波崙菩薩,敷座已,求水灑地,而

不能得、所以者何?惡魔隱蔽,令水不

現.魔作是念:「薩陁波崙菩薩,求水不

得.於阿耨多羅三藐三菩提,乃至生

一念劣心、異心,則智慧不照,善根不增,

於一切智而有稽留.」.爾時,薩陁波崙

菩薩,作是念:「我當自刺其身,以血灑

地,令無塵土來,坋大師.我何用此身,

此身必當破壞,我從無始生死以來,

數數喪身,未曾爲法.」.卽以利刀自刺,

出血灑地,薩陁波崙菩薩及長者女

幷五百侍女,皆無異心,惡魔亦不能

得便.是時,釋提桓因作是念:「未曾有

也.薩陁波崙菩薩愛法乃爾,以刀自

刺,出血灑地,薩陁波崙及衆女人心

不動轉,惡魔波旬不能壞其善根,其

心堅固,發大莊嚴,不惜身命,以深心

欲求阿耨多羅三藐三菩提,當度一

切衆生無量生死苦.」.釋提桓因讚薩

陁波崙菩薩言:「善哉,善哉!善男子,汝

精進力大堅固,難動不可思議.汝愛

法求法,最爲無上.善男子,過去諸佛,

亦如是,以深心愛法,惜法,重法,集諸

功德,得阿耨多羅三藐三菩提.」.薩陁

波崙菩薩作是念:「我爲曇無竭菩薩

摩訶薩,敷法座,掃灑淸淨已訖,當於

何處得好名華,莊嚴此地,若曇無竭

菩薩摩訶薩,法座上坐,說法時,亦當

散華供養.」.釋提桓因知薩陁波崙菩

薩心所念,卽以三千石天曼陁羅華,

與薩陁波崙.薩陁波崙受華,以半散

地,留半待曇無竭菩薩摩訶薩,坐法

座上,說法時,當供養.爾時,曇無竭菩

薩摩訶薩,過七歲已.從諸三昧起,爲

說般若波羅蜜故,與無量百千萬衆,

恭敬圍繞,往法座上坐,薩陁波崙菩

薩摩訶薩,見曇無竭菩薩摩訶薩時,

心得悅樂,譬如比丘入第三禪.爾時,薩

陁波崙菩薩摩訶薩及長者女幷五

百侍女到曇無竭菩薩摩訶薩所,散

天曼陁羅華,頭面禮畢,退坐一面.曇

無竭菩薩,見其坐已,告薩陁波崙菩

薩言:「善男子,諦聽諦受.今當爲汝說

般若波羅蜜相.善男子,諸法等故,當

知般若波羅蜜,亦等.諸法離故,當知

般若波羅蜜,亦離.諸法不動故,當知

般若波羅蜜,亦不動.諸法無念故,當

知般若波羅蜜,亦無念.諸法無畏故,

當知般若波羅蜜,亦無畏.諸法一味

故,當知般若波羅蜜,亦一味.諸法無

邊故,當知般若波羅蜜,亦無邊.諸法

無生故,當知般若波羅蜜,亦無生.諸

法無滅故,當知般若波羅蜜,亦無滅.

虛空無邊故,當知般若波羅蜜,亦無

邊.大海水無邊故,當知般若波羅蜜,

亦無邊.須彌山莊嚴故,當知般若波

羅蜜,亦莊嚴.虛空無分別故,當知般

若波羅蜜,亦無分別.色無邊故,當知

般若波羅蜜,亦無邊.受、想、行、識無邊

故,當知般若波羅蜜,亦無邊.地種無

邊故,當知般若波羅蜜,亦無邊.水種、

火種、風種無邊故,當知般若波羅蜜,

亦無邊.空種無邊故,當知般若波羅

蜜,亦無邊.如金剛等故,當知般若波

羅蜜,亦等.諸法無分別故,當知般若

波羅蜜,亦無分別.諸法性不可得故,

當知般若波羅蜜性,亦不可得.諸法

無所有等故,當知般若波羅蜜,亦無

所有等.諸法無作故,當知般若波羅

蜜,亦無作.諸法不可思議故,當知般

若波羅蜜,亦不可思議.」.是時,薩陁波

崙菩薩摩訶薩,卽於坐處,得諸三昧.

所謂諸法等三昧、諸法離三昧、不動三昧、無

念三昧、諸法無畏三昧、諸法一味三昧、諸法

無邊三昧、諸法無生三昧、諸法無滅三昧、

虛空無邊三昧、大海水無邊三昧、須

彌山莊嚴三昧、虛空無分別三昧、色

無邊三昧、受、想、行、識無邊三昧、地種

無邊三昧、水種、火種、風種、空種無邊

三昧、如金剛等三昧、諸法無分別三

昧、諸法不可思議三昧.如是等得六

百萬諸三昧門.」爾時,佛告須菩提:「如

我今於三千大千世界中,與諸比丘

僧圍繞,以是相,以是像貌,以是名字,

說般若波羅蜜,薩陁波崙,得是六百

萬三昧門,見東方、南西北方、四維上

下,如恒河沙等三千大千世界中諸

佛與諸比丘,恭敬圍繞,以如是相、如

是像貌、如是名字,說是摩訶般若波

羅蜜,亦如是.薩陁波崙菩薩,從是以

後,多聞智慧不可思議,如大海水,常

不離諸佛,生於有佛國中,乃至夢中.

未曾不見佛時,一切衆難,皆悉已斷,

在所佛國,隨願往生.須菩提,當知是

般若波羅蜜因緣能成就菩薩摩訶

薩一切功德,得一切種智.以是故須

菩提,諸菩薩摩訶薩,若欲學六波羅

蜜,欲深入諸佛智慧,欲得一切種智,

應受持般若波羅蜜,讀誦正憶念,廣

爲他人說,亦書寫經卷,供養尊重,讚

歎,香華乃至伎樂.何以故?般若波羅

蜜是過去、未來、現在十方諸佛母,十

方諸佛所尊重故.」

摩訶般若波羅蜜經囑累品第九十

爾時,佛告阿難:「於汝意云何?佛是汝

大師不?汝是佛弟子不?」阿難言:「世尊,

佛是我大師.修伽陁是我大師.我是

佛弟子.」佛言:「如是如是.我是汝大師.

汝是我弟子.若如弟子所應作者,汝

已作竟.阿難,汝用身、口、意慈業,供養

供給我,亦常如我意,無有違失.阿難,

我身現在,汝愛敬、供養、供給,心常淸

淨.我滅度後,是一切愛敬供養供給

事,當愛敬供養般若波羅蜜,乃至第

二、第三,以般若波羅蜜,囑累汝.阿難,

汝莫忘失.莫作最後斷種人.阿難,隨

爾所時,般若波羅蜜在世.當知爾所

時,有佛在世說法.阿難,若有書般若

波羅蜜,受持讀誦,正憶念,爲人廣說,

恭敬,尊重,讚歎,華香、幡蓋、寶衣、燈

燭種種供養,當知是人不離見佛,不

離聞法,爲常親近佛.」佛說般若波羅

蜜已,彌勒等諸菩薩摩訶薩、慧命

須菩提、慧命舍利弗、大目揵連、摩訶

迦葉、富樓那彌多羅尼子、摩訶拘絺

羅、大迦旃延、阿難等幷一切大衆及

一切世間諸天、人、揵闥婆、阿修羅等

聞佛所說,皆大歡喜.

摩訶般若波羅蜜經卷第二十七

戊戌歲高麗國大藏都監奉勅彫造